
Moto: 


„Bucovină — mândră floare, 
Te-au călcat ruşii-n picioare 
Şi din dulce Bucovină 
Ai ajuns țară Străină” 


(Cântec popular) 
;; Trecută prin foc şi prin sabie, 
Furată, trădată mereu, 
Eşti floare de dor, Basarabie, 


Eşti lacrima neamului meu”. 


(Dumitru Matcovschi, Basarabia) 

CUVÂNT ÎNAINTE 
Intrebări care îşi aşteaptă răspunsul 


Pentru istoricii de azi şi de mâine, evenimentele 
semnificative şi decisive de la sfârşitul mileniului II — criza 
serioasă a comunismului şi acea faimoasă încercare de 
reformare, inițiată şi scăpată de sub control de către Gorbaciov, 
prăbuşirea lagărului socialist din Europa Central-Răsăriteană şi 
dezagregarea imperiului roşu — rămân teme majore de 
investigație şi meditaţie, de analiză şi evaluare. 

În fond, începând cu acel 1989 — „an decisiv în istoria 
Europei”! — au fost ori continuă să fie în curs de lichidare unele 
consecinţe nefaste ale celui de-al doilea război mondial. Între 
acestea, reunificarea Germaniei şi eliberarea Ţărilor Baltice 
sunt un succes evident. În țările unde-au înaintat şi staționat o 
bună bucată de vreme trupele sovietice, se revine la valorile 
tradiționale, democratice, naţionale, culturale, religioase — nu 
fără unele convulsii, frământări, căutări, încercări utile sau 
risipitoare, sterile. Se caută şi se invocă motivații şi soluții 
rapide, uşoare, mai puţin solide, de aderare şi integrare a 
acestor ţări la structurile euroatlantice, spre a preveni şi 
zădărnici orice revenire la vechile practici arbitrare şi totalitare 
din partea centrului acelei metropole de tristă amintire — 
Moscova, unde Federația Rusă păstrează şi reactivează diverse 
elemente şi componente malefice şi machiavelice, ale vechiului 
mecanism imperial în agonie, mobilizând şi utilizând pârghii 
militare sau economice, aidoma unei imense caracatiţe, bogată 
şi trufaşă, dar rănită şi insolită, care trăieşte încă o dureroasă 


nostalgie după prada uriaşă ce-i scapă dintre tentacolele-i 
lacome, ruginite, învechite. 

În cazul României, cercetând şi elucidând -— 
deocamdată, fie geneza şi desfăşurarea Revoluţiei Române din 
Decembrie 1989 în context internațional, într-o primă exegeză 
şi sinteză temeinică, riguroasă, echilibrată, în cartea istoricului 
Ion Scurtu”, fie cronologia acesteia”, fie unele aspecte privind 
raportul dintre factorii interni şi externi în pregătirea, 
declanşarea şi victoria revoluțiilor din 1989, conţinutul, 
caracterul şi formele revoluțiilor din statele europene, foste 
socialiste, în anii 1989-1990, mass-media şi schimbările 
radicale din Europa Centrală şi de Est, consecințele 
dezintegrării sistemului comunist european asupra evoluţiilor 
de pe continent la cumpăna mileniilor doi şi trei - istoricii mai 
au încă de clarificat şi evaluat, cât mai exact şi nuanţat, o sumă 
impresionantă şi pasionantă de probleme, de întrebări pentru 
atunci când vor fi deschise arhivele țărilor implicate direct în 
aceste evenimente. 

Astfel, o primă chestiune este încă aceea a clarificări 
cât mai depline a raportului între factorii interni şi cei externi în 
declanşarea revoluţiei. Unii martori oculari ai revoluţiei 
române, ca, de pildă, Jean Louis Courriol, se întreabă: „dacă 
România ar fi trebuit să se mândrească cu singura revoluţie 
adevărată din Est”, dacă „numai românii au eliminat prin forţe 
proprii, prin răscoală populară, curajoasă, în decembrie, un 
regim considerat ca fiind de neînlăturat şi care şi în celelalte 
țări se prăbuşise de sus în jos, grație lui Gorbaciov”, de ce a 
doua zi după victorie şi în perioada ce a urmat, regimul 
instaurat a fost contestat şi „s-a adoptat o atitudine de 
autodispreţuire, care a provocat schimbarea entuziasmului 
francezilor în dubiu şi neînțelegere”? 

Răspunsul la o astfel de întrebare ni se pare cu atât 
mai legitim, cu cât, din materialele publicate deja aflăm că la 1 
decembrie 1989, cu o zi înaintea întâlnirii lui Bush şi 
Gorbaciov la Malta, Ceauşescu a fost înștiințat, printr-un raport 

al Serviciului de Informaţii, că liderii celor două superputeri — 
SUA şi URSS — vor lua în discuţie obiectivul de-a exercita 
presiuni coordonate asupra țărilor socialiste, care nu au trecut 
„la punerea în practică a reformei realiste” lansate de 
Gorbaciov. Erau vizate — se scria în raport — China, Cuba şi 
România, asupra cărora, atât ţările membre NATO, cât şi 
URSS, vor impune restricţii, îndeosebi în „furnizarea de petrol, 
gaze naturale şi minereu de fier”. 

Slovacul Peter Kopecky, care între anii 1987-1990 se 
afla în România (ca director al Agenției CEDOK), scrie — într- 
un articol publicat la Viena, Bratislava şi recent în România — 
că „schimbarea de regim în România a fost supravegheată 
sistematic de serviciile străine de informaţii”, că după ce 
Gorbaciov şi-a preluat funcţia, securitatea română şi-a 
intensificat cooperarea cu KGB-ul şi încă din noiembrie 1989, 
România era plină de agenţi ai serviciilor secrete străine, 
îndeosebi sovietici şi israeliți”, dar şi din țările învecinate şi că 
„situația din România era atât de incendiară încât prima 
scânteie ar fi declanşat explozia oriunde s-ar fi produs”; când 
autorităţile timişorene au decis evacuarea lui Laszlo Tökéş, la 
15 decembrie 1989 — acțiune, scrie el, „foarte bine gândită, 
despre care cred că este posibil ca străinătatea, poate chiar 
românii din afara țării şi-ar fi organizat această mişcare”, a 
constatat că „începând cu dimineaţa zilei de 16 decembrie, 
grupuri de tineri străini, curajoşi au început să colinde oraşul, 
distrugând magazine şi vitrinele acestora”, adică provocând 
dezordine şi obligând autorităţile din Timişoara să riposteze”. 

Mult mai multe şi mai grave sunt întrebările ce privesc 
politica internă postdecembristă. Ele sunt, deopotrivă, de natură 
economică, politică, socială, națională. 

Astfel, aceste întrebări ar putea viza: datele şi 
coordonatele făuririi economiei de piaţă, ce criterii logistice, 
politice sau de interes național, au stat la baza privatizării sau 
pur şi simplu a falimentării unor întreprinderi, fie aducătoare de 
beneficii, fie, mai ales, de prejudicii — care, adesea, în condiţii 

mai puţin decente, au fost vândute, pe nimic, la preț de fier 
vechi? Sau, în ce măsură a existat o politică inteligentă, 
coerentă, ca odată cu redistribuirea proprietăţilor agrosilvice 
foştilor proprietari sau urmaşilor acestora, să se poată urmări şi 
înfăptui principiile de dreptate socială şi, totodată sarcina de-a 
apăra şi prospera avuţia națională, de-a realiza şi generaliza un 
sistem de agricultură modernă, viabilă, cât mai rentabilă şi 
durabilă, în condițiile globalizării şi confruntării României cu 
sistemele avansate din ţările lumii dezvoltate? Ce se întâmplă 
azi cu satele româneşti — de unde tinerii pleacă masiv la lucru 
în Occident, unde rămân acasă doar bătrânii şi văduvele, unde 
populaţia de vârstă şcolară scade dramatic şi şcolile se închid, 
unde loturile primite de noii proprietari rămân în paragină, într- 
un procent, care în multe localităţi urcă la 30-35%, unde multe 
ogoare sunt lăsate să devină monoculturi pentru furaje sau 
pământuri întinse sunt vândute străinilor ori câtorva îmbogăţiți 
din ţară, care le cumpără la preţuri de nimic? 

Există o linie politică de unitate şi continuitate, 
urmărind o sumă minimă de obiective prioritare de la care nu 
trebuie să se abată nici unul dintre partidele politice ajunse la 
conducerea ţării? 

Cum se face, de pildă, se întreabă un diplomat străin, 
dintr-un stat vecin, Peter Kopecky, că „la 18 ani de la revoluție, 
nici unul dintre partidele politice nu este interesat în mod 
deosebit de soarta tinerei generații sau de combaterea 
corupției?” Să fie, oare, răspunsul, la această întrebare cel pe 
care îl înaintează recent istoricul Florin Constantiniu? 
Arhicunoscut şi prețuit pentru a sa O istorie sinceră a 
poporului român, care a apărut deja în mai multe ediţii”, Florin 
Constantiniu — fără a regreta cu nimic prăbuşirea regimului 
Ceauşescu, dar precizând şi argumentând recent că, în 1989, 
„s-a prăbuşit un fals socialism, impus de ocupantul sovietic în 
anii 1945-1949”, fapt care este, iarăşi, o lichidare a unei 
consecințe a celui de-al doilea război mondial — face, în 
continuare, aprecierea dură, nu lipsită de un trist adevăr, că 

„noua clasă capitalistă (...) este de o mie de ori mai rapace, mai 
arogantă, mai abuzivă decât nomenclatura comunistă”. Este 
vorba, aşadar, crede istoricul, de tarele psihologice, de 
defectele congenitale ale poporului nostru. Preocupat şi întristat 
de dilema: de unde rezultă, în lumea contemporană, frustrarea 
tinerei generaţii?”, savantul Mircea Eliade lăsa să se înțeleagă 
răspunsul în realitatea că, în lumea de astăzi, intelectualitatea, 
care ar putea lumina şi îndruma noua generație, fie nu are 
oameni de succes, fie aceştia nu au suficient curaj să reintre în 
lupta politică, aşa cum o făcuse în epoca modernă!!. Ori, 
comentează aceeaşi idee Peter Kopecky, intelectualii se tem să 
iasă din carapacea lor sau nu au nişte personalități care să 
prefigureze politicienii de mâine, încât — se întreabă cu 
sinceritate acelaşi diplomat şi el însuşi intelectual titrat, cadru 
didactic universitar — „ce ar putea veni în ajutorul tinerei 
generaţii ambiţioase de români, care nu îşi găseşte locul la ea 
acasă, în condiţiile actualei situaţii politice?”!? Deşi răspunsul 
trebuie căutat în marele decalaj economic şi de salarizare din 
fostele ţări socialiste şi ţările occidentale, Peter Kopecky 
rămâne în sfera politicului, generat de un posibil amestec al 
serviciilor KGB-ului sovietic, întrebându-se: „nu cumva, în 
1989, puterea politică a fost transmisă noilor conducători (şi nu 
numai în România) cu acordul şi sprijinul Poliţiei Secrete?” 

În realitate, o astfel de concluzie — cu privire la rolul 
prioritar al factorului extern — este falsă şi dezminţită de însăşi 
evoluția României, care s-a orientat şi integrat în structurile 
euro-atlantice. 

Din multele întrebări care persistă încă, față de 
realitățile postdecembriste, noi încercăm în rândurile ce 
urmează să aflăm un răspuns argumentat, nuanţat — atât cât se 
poate afla şi formula la această dată, când arhivele nu sunt încă 
legal accesibile — ce implicaţii şi reverberaţii a avut 

Revoluţia din Decembrie 1989 asupra românilor din 
imperiul sovietic? 

Dar, mai întâi, sunt necesare câteva precizări 
preliminare de terminologie şi cronologie. Folosim termenul 
sau expresia fie de spațiul sovietic, fie de imperiu, acceptând 
definiția clasică: „un stat dominant (cel rus) şi posesiuni 
coloniale” şi, totodată, „politică statală, care urmăreşte 
aducerea altor teritorii — în cazul nostru vecine cu Rusia — în 
stare de dependență economică şi politică”!?. Dar, avem aici în 
vedere faptul că înşişi românii din URSS — aşa cum vom releva 
pe parcurs — s-au autoapreciat „o colonie” a Moscovei, ocupată 
şi subordonată economic, politic, social, naţional, printr-o 
teribilă, oribilă, înspăimântătoare şi potopitoare forță”. 

Sub raport cronologic, referirile noastre se delimitează 
pentru România, cu precădere, între 23 decembrie 1989 şi 31 
decembrie 1991 sau evenimenţial, de la căderea, ori, mai exact, 
începutul căderii regimului Ceauşescu şi decesul oficial al 
URSS. Dar, pentru explicații necesare, ambele date pot fi 
depăşite. Însă, în teritoriile româneşti aflate sub ocupaţie 
sovietică, procesul revoluționar începe mai de timpuriu, în 1986. 

Credem necesar să adăugăm că tema noastră implică, 
ea însăşi o sumă largă de întrebări circumscrise celei 
principale, formulate anterior şi subînţelese şi din titlul lucrării: 
cum au reacționat, cum s-au organizat şi, mai ales, cum au 
acționat românii din imperiul sovietic, față de calea promisă şi 
deschisă de programul lui Gorbaciov Perestroika şi Glasnost — 
restructurare şi transparență? Cum şi în ce fel, prin ce mijloace 
i-a influenţat, stimulat, ajutat sau derutat, Revoluţia Română 
din Decembrie 1989? Politica externă a României 
postdecembriste, în ce măsură a venit în întâmpinarea şi a 
contribuit direct sau indirect la realizarea revendicărilor 
formulate de românii din Basarabia, Bucovina de Nord, Ținutul 
Herţa? Cum şi în ce fel, când şi față de cine a analizat şi 
denunțat România postdecembristă Pactul Molotov- 
Ribbentrop? 

O lucrare specială, închinată acestei teme, care să dea 
un răspuns acestor întrebări nu există nici în spaţiul sovietic, 
nici în România. Au apărut, în schimb, numeroase studii, 
articole şi chiar unele cărți care, într-o formă sau alta, conțin 
informaţii răzlețe, numeroase, care, împreună cu cele din presa 
vremii, oferă posibilitatea aflării şi sintetizării unor răspunsuri 
ample. Necesitatea de-a selecta şi aduna principalele elemente 
necesare elucidării unei astfel de teme, apare cu atât mai 
urgentă, mai stringentă, cu cât se formulează şi se vehiculează 
încă, destul de frecvent, întrebarea: dacă Țările Baltice s-au 
eliberat de sub jugul sovietic, dacă cele două Germanii s-au 
unificat, România nu putea acționa şi reunifica Basarabia, 
nordul Bucovinei şi ținutul Herţei, punând Europa şi lumea 
contemporană în fața unui fapt împlinit, din moment ce Pactul 
Ribbentrop-Molotov a fost declarat nul şi neavenit ab initio de 
URSS, la 24 decembrie 1989, iar de Parlamentul României la 
24 iunie 1991? Însă dintr-o astfel de întrebare decurge şi o alta 
în subsidiar: conducerea României postdecembriste, în general 
şi primul ei preşedinte, în special, Ion Iliescu, accepta sau 
detesta teza integrității URSS, aşa cum o susținea Gorbaciov? 

Există, în legătură cu această chestiune, nu puţine 
altercaţii şi acuzații rostite mai voalat sau chiar direct, răspicat, 
atât în România postdecembristă'€, cât şi în Moldova de peste 
Prut, cu o conducere devenită oficial, între timp, neocomunistă 
şi filo moscovită!”. 

Pentru a cerceta şi elucida conţinutul, caracterul, 
limitele programului lansat de Mihail Gorbaciov, după 
preluarea conducerii PCUS — program cunoscut sub titulatura 
Glasnost şi Perestroika — ne folosim deopotrivă de o sumă de 
documente şi lucrări, pe care le considerăm esenţiale. Este 
vorba, în primul rând, de modul în care îşi exprimă şi explică 
intențiile, scopul urmărit, obiectivele, diversele dificultăți şi 
adversităţi întâlnite sau ivite pe parcurs, puciul şi eşecul 
acestuia, apoi dezagregarea URSS, aşa cum le-a conceput şi 
văzut toate acestea, însuşi Mihail Gorbaciov în volumul său de 

Memorii'%. Lucrarea prezintă, în prima parte, „paşii” lui 
Gorbaciov spre câştigarea încrederii liderilor occidentali, 
convorbiri cu Margaret Thatcher, Francois Mitterand, James 
Baker, Papa loan Paul al II-lea, George Bush, Piotr Mladenov, 
Helmut KGhl, apoi, în partea a Il-a, câteva din secretele 
Kremlinului, instruirea diplomaților, reforma economiei, 
controversa la vârf: „afacerea Andreeva”. Partea a III-a, „la 
cârma țării”, se referă tocmai la programul său; premisele 
schimbării, necesitatea de-a pune capăt războiului rece, de-a 
realiza o lume denuclearizată, rolul intelectualilor în politică, 
intenția URSS de-a trece de la confruntare la cooperare, 
aprecieri despre Stalin, rolul ştiinţei şi tehnicii, perestroika în 
primejdie, criza naționalităților, accelerarea perestroicii, după 
reunificare, Premiul Nobel şi învățămintele puciului. Partea a 
IV-a, intitulată semnificativ, Un om liber cuprinde demisia, 
concepția sa despre totalitarism şi democraţie, Europa către 
secolul al XXI-lea, răspuns lui Winston Churchill — de la 
tribuna colegiului Westminster, unde W. Churchill lansase 
formula „cortinei de fier”, Gorbaciov declara sfârşitul 
războiului rece — regăsirea între Israel şi Rusia, despre valorile 
universale, despre naționalismul de azi şi despre primejdii şi 
soluţii, ca şi despre Marea Europă, concluzii şi anexe — întâlniri 
şi convorbiri la nivel înalt sovieto/ruso-americane şi momente 
ale dialogului sovieto/ruso-american în domeniul 
armamentelor. Lucrarea dezvăluie, deopotrivă, calităţile 
incontestabile, profilul intelectual, politic şi moral al acestui 
ultim mare conducător al imperiului roşu dar şi limitele care i- 
au adus prăbuşirea. 

Programul său, cu luminile şi umbrele esenţiale, este 
analizat şi evaluat şi în ultimele sinteze de Istorie a Europei 
(1998)!%, scoasă de Institutul European, sau Istoria secolului 
XX (1998), în vol. III (În căutarea unei noi lumi — din 1973 
până în zilele noastre)”, ca şi în sinteza englezului Paul 
Johnson, O istorie a lumii moderne (2003)|. Fiecare dintre 
acestea şi toate laolaltă, permit o mai bună cunoaştere şi 

înțelegere a programului lansat de Gorbaciov. Dacă memoriile 
sale justifică şi calitățile şi defectele de fundamentare şi 
justificare a Perestroicii şi Glasnost-ului, mai ales în strânsă 
legătură cu realitățile din URSS, sintezele citate aşează, 
analizează şi apreciază programul gorbaciovist şi în context 
internațional, cu o sumă de implicaţii şi semnificații ce privesc 
Europa Central-Răsăriteană, dar şi direct sau indirect întreaga 
lume, fapt extrem de important. 

Există şi o valoroasă sinteză privind Istoria secretă a 
loviturii de stat din 19 august 1991, elaborată şi semnată de 
Ulysse Gosset şi Vladimir Fedorovski (1991)7, care analizează 
şi evaluează reacția forțelor conservatoare din aparatul de 
partid şi de stat, în frunte cu unii conducători ai KGB-ului, 
Armatei şi Miliției „trei dintre pilonii regimului, care-au decis 
să-l destituie pe Gorbaciov”. 

Pentru a afla şi evalua cât mai exact şi nuanțat reacția 
românilor din spaţiul sovietic faţă de programul lui Gorbaciov 
— primele însemne de mişcare, organizare, acțiune, formulări şi 
revendicări, programe, delimitări, grupări şi  regrupări, 
personalități şi partide politice, dificultăţi şi adversităţi interne, 
ținând fie de Partidul Comunist al Moldovei, fie de atitudinea 
şi organizarea minorităților, în general şi ale nomenclaturii de 
partid şi de stat, rusofone, din zonă sau ale PCUS şi Moscovei, 
în special — există o gamă variată, bogată de lucrări, studii, 
articole, publicaţii, din aceşti ani. Dintre lucrări, cităm selectiv: 
1989 la Est de Prut, de Gheorghe E. Cojocaru (2001), Istorie 
universală de Anatol Petrencu (1995), istoricul implicat 
direct şi permanent în fruntea mişcării studenţeşti din 
Basarabia; el realizează, de fapt, un curs „pentru cadrele 
didactice şi studenții facultăţii de istorie”, o antologie în două 
volume — Basarabia română şi Suferințele Basarabiei şi 
răpirile ruseşti (1996) — de Florin Rotaru”, două volume de 
articole din revista săptămânală „Literatură şi Artă” din 
Chişinău, purtând titlurile: Libertatea are chipul lui Dumnezeu 
(1997) şi Icoană spartă, Basarabia (1998)?. Dintre lucrările 

basarabenilor, mai menţionăm: În serviciul zeiței Clio (2001) 
de Anatol Petrencu**, Conştiinţa națională a românilor 
moldoveni (2002) de Gheorghe Ghimpu” şi O istorie 
etnopolitică a Basarabiei, 1812-2002 (2002) de Iulian 
Fruntaşu”$, fiecare cu numeroase informaţii şi aspecte inedite. 

Informaţii extrem de utile pentru cunoaşterea temei 
alese de noi conţin şi volumele: Istoria Basarabiei de la 
începuturi până în 1998 (1998) rod al colaborării istoricilor din 
România şi Moldova” şi Misiune diplomatică în Republica 
Moldova, 1993-1997 (2000) de Marian Enache şi Dorin 
Cimpoeşu”. 

La această succintă expunere bibliografică se adaugă 
alte două categorii de izvoare: publicaţii de epocă, din România 
postdecembristă, conținând note, însemnări, articole, interviuri, 
documente, comentarii etc. Şi volumul de documente 
Reîntregirea — cuprinzând discursuri, interpelări, intervenţii ale 
deputaților şi senatorilor, acte şi declaraţii ale Parlamentului în 
prima sa legislatură, datate în intervalul 28 iunie 1990- 21 mai 
1992, toate referitoare la această temă — cu un „excurs istoric”, 
bibliografie, note şi succinte date bibliografice ale celor 
menționați în lucrare, întocmite şi semnate de ex-deputatul de 
Iaşi, Vasile Diaconu”. 

Poziția românilor din spaţiul sovietic pentru afirmarea 
şi apărarea adevărului istoric, în confruntările de idei, ce-au 
avut loc în ultima perioadă de existență a URSS ar fi mult prea 
incomplete sub raport bibliografic dacă n-am menţiona, în 
acest final al consideraţiilor noastre la instrumentele de lucru şi 
culegerea de documente Pactul  Molotov-Ribbentrop şi 
consecințele lui pentru Basarabia (1991), cuprinzând o prefață 
semnată de Valeriu Matei şi 42 de documente foarte valoroase, 
selctate şi ordonate de istoricii basarabeni Ion Şişcanu şi 
Vitalie Văratec”. 

Deşi arhivele care ar putea aduce numeroase şi 
valoroase informații de detaliu pentru tema noastră nu vor fi 
accesibile oficial decât peste un număr de decenii, câteva 
adevăruri fundamentale se prefigurează, viază, vibrează durabil 
şi implacabil din rândurile ce urmează. Basarabia, vechi 
teritoriu românesc, reprezentând jumătatea de răsărit a 
Moldovei, cotropită de ruşi şi stăpânită efectiv între anii 1812- 
1918, apoi reocupată de sovietici la 28 iunie 1940 — împreună 
cu jumătatea de nord a Bucovinei şi Ținutul Herţei, supusă, 
împreună cu acestea „unei politici coloniale, de către un sistem 
profund duşman”, constând — aprecia la 16 iunie 1990 Frontul 
Popular din Moldova — „în dezmembrarea şi colonizarea 
teritorială, exterminare fizică, deportări în masă, foamete 
organizată, interzicerea oricăror legături cu restul lumii, încât, 
acest genocid se mai răsfrânge şi astăzi asupra populației 
româneşti...”*5, a trăit, totuşi, un miracol istoric: a renăscut 
spiritual, creşte aidoma legendarei Păsări Phoenix. Adevărul 
istoric, descifrat cu acribie şi onestitate, aşezat în slove şi 
strigat lumii întregi cu fermitate şi temeritate, de către cei mai 
buni mesageri ai românilor din fostul imperiu, au făcut să 
trosnească şi să se prăbuşească toate zidurile chinezeşti prin 
care s-a încercat cea mai odioasă izolare, deznaționalizare, 
rusificare, exterminare şi lichidare generală şi totală a unei 
însemnate părți de neam. 

De-acum, oricâte zvârcoliri şi porniri sălbatice şi 
disperate ale rămăşițelor imperiale în agonie — în frunte cu 
actuala Federație Rusă, care şi-a păstrat oaze rusofone şi trupe 
militare în fostele republici care şi-au proclamat independența 
— vor mai încerca în viitor să stăvilească din nou cursul firesc al 
istoriei, acest lucru nu mai e posibil, aşa cum nu poate fi oprită 
Dunărea, din drumul ei firesc spre mare. 


Mihai lacobescu 

NOTE: 


11989 — an decisiv în istoria Europei, Lucrările Colocviului 
Ştiinţific Internațional, organizat de Institutul Revoluţiei Române 
din Decembrie 1989, Universitatea «Valahia» din Târgovişte şi 
Institutul «Nicolae Iorga», la Târgovişte în zilele de 10-14 
octombrie 2007, coordonator Dr. Alexandru Oşca, Editura Mega, 
Cluj-Napoca, 2008, 262 p. 

? loan Scurtu, Revoluția Română din Decembrie 1989 în context 
internațional, Editurile Enciclopedică şi a Institutului Revoluţiei 
Române din Decembrie 1989, Bucureşti, 2006, 362 p. 

? Dr. Alesandru Duţu, Revoluţia din Decembrie 1989. Cronologie, 
Editura Institutului Revoluţiei Române din Decembrie 1989, 
Bucureşti, 2006, 314 p. 

4 Vezi volumul 1989 — an decisiv în istoria Europei, Lucrările 
Colocviului Ştiinţific Internațional... 10-14 octombrie 2007. 

” Jean Louis Courriol, Imaginea României în Franţa, în vol. 1989 — 
an decisiv în istoria Europei, p. 225. 

* Vezi doc. In C. I. Lupu, România sub presiunea războiului rece şi a 
dorințelor de integrare euroatlantică, vol. 2, Alma Mater Sibiu, 
2001, p. 544. 

7 Peter Kopecky, 18 ani după sau ce nu trebuia să ştie poporul 
slovac despre momentul 1989 din România, în vol. 1989 — an 
decisiv în istoria Europei..., p. 172-175. 

8 Ibidem, p. 187. 

? Vezi Florin Constantiniu, O istorie sinceră a poporului român, 
Editura Univers Enciclopedic, ediţia a Il-a, Bucureşti, 1999. 

10 Idem, Criza socialismului? Al cărui socialism?, în vol. 1989 — an 
decisiv în istoria Europei..., p. 87 

!! Mircea Eliade, De ce sunt intelectualii laşi?, în revista „Agora 
Social-Democratică”, nr. 3(4), septembrie 2000, p. 153-154. 

12 Peter Kopecky, op. cit., p. 188. 

'5 Ibidem, p. 189-190. 

14 Lazăr Şăineanu, Dicţionarul universal al Limbii Române, Litera- 
Chişinău, 1998, p. 386. 

'5 Ziarul „Dreptatea” care apărea la Chişinău, ca organ al Frontului 
Popular din Moldova, scria că la 22 decembrie 1989 aprecia 
Basarabia, ca şi ţară-mamă, „o colonie politică a unui sistem 
profund neomenesc” iar actul de ocupaţie, din 28 iunie 1940 a 
Basarabiei, Bucovinei de Nord şi Ținutului Herţa, ca având „cele 
mai nefaste consecinţe: dezmembrarea teritorială, exterminarea 
fizică, deportări în masă, foamete organizată, interzicerea oricăror 
legături cu restul țării”, încât „acest genocid — aăprecia Frontul 
Popular din Moldova la 16 iunie 1990 — se mai răsfrâng şi astăzi 
destul de dureros asupra populaţiei româneşti din judeţele trecute 
în mod nelegitim sub jurisdicţia Ucrainei” („România Liberă”, 23 
iunie 1990, p. 3). 

1% Vezi, de pildă, Dumitru Mazilu, Revoluția furată. Memoriu pentru 
fara mea, vol. I, Editura Cozia, Bucureşti, 1991, p. 58; Conf. 
Univ. Dr. Mihail Andreescu, Revoluția română în Bucureşti, 22 
decembrie 1989, în vol. 1989 — an decisiv în istoria Europei..., p. 
132-133, Editura Polirom, laşi, 1996, p. 176-179; 182 etc. 

1 Vezi „Deşteptarea”, Chişinău, 22 decembrie 1989 şi „Dacia 
Liberă”, Chişinău, 20 mai 1990 etc. 

'5 Mihail Gorbaciov, Memorii, ediţie îngrijită, note şi anexe de Petre 
Dan, Editura Nemira, Bucureşti, 1994, p. 394. 

19 Serge Berstein, Pierre Milza, Istoria Europei, vol. 5, secolul XX 
(din 1919 până în zilele noastre), Institutul European Iaşi, 1998, 
p. 374-389. 

2 Pierre Milza, Serge Berstein, Istoria secolului XX (după 1973: în 
căutarea unei noi lumi), Editura All, Bucureşti, 1998, vol. 3, p. 
154-169. 

21 Paul Johnson, O istorie a lumii moderne, 1920-2000, Editura 
Humanitas, 2003, Bucureşti, p. 728-747 etc. 

5 Ulysse Gosset, Vladimir Fédorovski, Histoire secrete d’un coup 
d 'etat, Moscova, 19 august 1991, Editions Jean-Claude Lattes, 
1991. 

* Anatol Petrencu, Istorie universală. Epoca contemporană, 1939- 
1993, Chişinău, Editura Ştiinţa, 1995, p. 248-260. 

% Florin Rotaru, Basarabia Română. Antologie, ediţie îngrijită, note 
şi comentarii de..., Editura Semne, Bucureşti, 1996, 552 p.; şi 

Idem, Suferințele Basarabiei şi răpirile ruseşti, Editura Semne, 

Bucureşti, 1996, 548 p. 

Nicolae Dabija, Libertatea are chipul lui Dumnezeu, Editura 

„Scrisul Românesc”, Craiova, 1997; şi Idem, Icoană spartă, 

Basarabie, Editura „Scrisul Românesc”, Craiova, 1998. 

* Anatol Petrencu, În serviciul zeiței Clio, Editura „Tipografia 

Centrală”, Chişinău, 2001, 800 p. 

Gheorghe Ghimpu, Conştiinţa națională a românilor moldoveni 

(Lucrare de sinteză cu texte antologice, ediţia a II-a, revăzută şi 

completată de autor), Garuda-Art, Chişinău, 2002, 500 p. 

* Iulian Fruntaşu, O istorie etnopolitică a Basarabiei, 1812-2002, 
Editura Cartier, Chişinău, 2002, 592 p. 

? loan Scurtu ș.a., Istoria Basarabiei de la începuturi până în 1998, 

ediția a Il-a revăzută şi adăugită, Fundaţia Culturală „Onisifor şi 

Octavian Ghibu”, Editura Semne, Bucureşti, 1998, 368 p. 

Marian Enache, Dorin Cimpoeşu, Misiune diplomatică în 

Republica Moldova, 1993-1997, Editura Polirom, laşi, 2000, 432 


2 


Ur 


27 


30 


că IN RR . A | 
Vasile Diaconu, Reintregirea. Basarabia, Bucovina şi Insula 


Şerpilor în dezbateri ale Parlamentului, Editura „Unirea”, laşi, 
1992, 250 p. 

* Pactul Molotov-Ribbentrop şi consecinţele lui pentru Basarabia. 
Culegere de documente, selecţie de Ion Şişcanu, Vitalie Văratec, 
prefață de Valeriu Matei, Chişinău, Editura Universitas, 1991, 
124 p. 

3 România Liberă”, 23 iunie 1990, p. 3. 

A. 


ULTIMUL CONDUCĂTOR, MIHAIL 
GORBACIOV, ÎNCEARCĂ ÎNTRE ANII 1985- 
1991, SĂ REFORMEZE ȘI SĂ SALVEZE 
IMPERIUL SOVIETIC DINTR-O CRIZĂ 
FORMIDABILĂ 


CAPITOLUL I 
PROGRAMUL FORMULAT ŞI LANSAT ÎN URSS 
DE MIHAIL GORBACIOV (1985-1991) 


I. 1. Momentul istoric, în care Mihail Gorbaciov a 
fost ales, la Plenara extraordinară a CC. al PCUS din 11 martie 
1985, în funcția de secretar general al PCUS, era unul foarte 
critic şi complex, atât pe plan intern, cât şi internaţional. 

Pe plan intern, situaţia este caracterizată şi rezumată 
de însuşi viitorul reformator: “Angajată în cursa epuizantă a 
înarmărilor, ţara se găsea, în mod evident, la capătul puterilor. 
Mecanismele economice funcționau din ce în ce mai rău. 
Randamentul producţiei era în scădere. Cuceririle gândirii 
ştiinţifice şi tehnice erau anulate de o economie total 
birocratică. Nivelul de trai al populației se prăbuşea din ce în ce 
mai evident. Corupţia pătrundea pretutindeni, manifestându-se 
fără ruşine, în toate verigile sistemului de gestionare. 
Descompunerea atingea chiar şi viaţa spirituală: aparentul 
monolit ideologic, care închidea societatea ca într-o carapace 
izbutea din ce în ce mai greu să filtreze minciuna, ipocrizia şi 
cinismul oficial”; totuşi, în ciuda nemulțumirii acumulate în 
societate şi, mai ales, în sânul intelectualităţii, nu exista în țară 
nici o mişcare de protest, în masă”, fiindcă „obişnuita supunere 
a unei părți a populaţiei, pasivitatea şi tendinţa la conformism 
(...), luaseră o formă şi mai monstruoasă, accentuându-se, în 
decursul deceniilor în care dominase crâncena conducere 
stalinistă, care nu fusese clintită nici în perioada 
poststalinistă”!. Constatând şi prezentând aceste realități 
interne, Gorbaciov îl citează şi parafrazează pe Hegel: ca nou 
„despot”, ce-l urma pe Cernenko era conştient din capul locului 
că „un despot nu poate fi liber atunci când toți ceilalți sunt 
sclavi”. Fiindcă viaţa despotului depinde de aceşti sclavi. 

Un istoric contemporan care trăia la periferia 
imperiului sovietic şi simţea cu toți porii ființei sale realitățile 
sovietice din aceşti ani, notează că, după eşuarea reformelor 
economice, inițiate de N.S. Hruşciov în URSS, a urmat o 
perioadă de stagnare sau brejnevistă, ce a durat aproape 20 de 
ani. În aceşti ani, economia țării a rămas, în continuare, 
supracentralizată, neeficace, costisitoare, şi-a întărit pozițiile 
sistemul administrativ şi represiv, aparatul birocratic a devenit 
atât de numeros, încât la mijlocul anilor '80 cuprindea 18,5 
milioane de funcționari, ceea ce „era de-ajuns pentru a conduce 
toate țările globului pământesc”. 

Că, sub raport economic, nu era vorba de o evoluţie, 
ci, mai degrabă, de-o involuţie, iată care era, în ajunul venirii 
lui Gorbaciov în fruntea imperiului sovietic, venitul național 
anual al URSS şi al țărilor membre ale CAER, chiar după 
datele oficiale din Marea Enciclopedie Sovietică”: 


State Anii 
1978 | 1979 | 1980 | 1981 | 1982 | 1983 | 1984 | 1985 

URSS 4,0 2,0 3,8 3,2 3,5 3,1 2,6 3,1 
Bulgaria 6,0 6,5 N 3,0 43 3,0 4,6 1,8 
Ungaria 4,0 1,5 0 1,8 2,0 0,5 3,0 -1,4 
RDG 4,0 4,0 4,2 5,0 3,0 4,4 5,5 4,8 
Polonia 3,0 -2,0 | -4,0 |-13,0|-8,0 | 5,0 5,6 3,0 
România 7,8 6,2 2,5 2,1 2,6 3,4 7,7 5,9 
Cehoslovacia | 4,0 2,8 3,0 0,1 0 22 3,2 3,3 


În pofida acestei situații, uriaşul aparat de partid şi de 
stat de pe cuprinsul imperiului — format cu precădere şi 
dominat de ruşi — se transformase într-o castă privilegiată care 
trăia în vile de lux, dispunea de salarii mari, contrastând 
flagrant cu cele ale oamenilor muncii cu aceleaşi studii, se 
aproviziona din magazine speciale, cu cele mai variate şi 
bogate sortimente de produse, la preţuri mult inferioare celor 
de pe piaţa normală; în plus fruntaşii acestei camarile, în 
majoritatea lor persoane semi-senile, fosile de 75-80 de ani, se 

autoproclamau „eroi ai muncii socialiste” şi-şi acordau cele 
mai înalte decoraţii, care le aduceau alte numeroase înlesniri şi 
scutiri de impozite. Brejnev, de pildă, primise, pe lângă 
decorația celor şase Stele de Aur, ordinul „Pabeda”, care, în 
anii celui de-al II-lea război mondial, se acordase doar unor 
mari comandanţi de oşti, ce se remarcaseră prin merite 
deosebite. Şi, aceasta, în vreme ce, după indicatorii producției 
economice şi ai nivelului de trai, URSS ocupa în anii 
conducerii sale, locul 60 în lume, pe ansamblu, dar existau la 
periferia republicii, state ca Moldova, ce se situau în coada 
țărilor subdezvoltate, pe picior de egalitate cu Ciad, Nigeria, 
Barbados sau Angola“. 

Din cauza crizei economice într-un acut proces de 
agravare, se înmulțeau şi extindeau cazurile de criminalitate 
organizată, afacerile numeroase şi veroase, precum cele din 
unele oraşe, ca Moscova, Rostov pe Don, Odesa, sau din unele 
republici din sudul ţării, ca Uzbekistan sau Moldova”. 

Pe plan extern, URSS se afla de 10 ani antrenată într- 
un epuizant şi extravagant război expansiv în Afganistan. 
Invadând ţara, la 17 decembrie 1979 şi concentrând inițial 
80.000 de ostaşi, apoi sporind efectivele la peste 120.000 de 
militari, şi voind ca printr-un export de revoluție să poată 
subordona şi controla o importantă zonă strategică, sovieticii s- 
au încurcat şi complicat, întocmai ca şi americanii în Vietnam. 
Ei n-au reuşit să facă mare scofală în această ţară islamică şi 
tribală, în care n-au putut să acapareze şi să controleze, cu 
uriaşe cheltuieli şi pierderi de vieţi umane, decât doar câteva 
oraşe principale şi drumuri strategice, distrugând, în schimb, 
zeci de „sate de bandiți”, ucigând peste un milion de afgani, 
mobilizând şi utilizând trupe aeropurtate, unități sofisticate de 
tancuri şi tunuri moderne, bombe cu napalm şi arme chimice, 
lăsând în urmă întinse zone sfârtecate şi ruinate, determinând 
ca peste o treime din populaţia autohtonă, adică 6,5-7 milioane 
de persoane să se refugieze în statele vecine, în Pakistan sau 
Iran, generând şi iscând şi în țările din preajmă un îndârjit şi 

nepotolit război de gherilă, contra invadatorilor care au 
înregistrat circa 17-20.000 de morți şi peste 300.000 de răniţi şi 
au obligat statul sovietic să aloce anual cu 50% mai mulţi bani 
pentru armament decât SUAĆ. Acest fapt însemna pentru URSS 
o risipă dementă, o sinucidere conştientă. 

Spre a contracara şi torpila politica megalomană a 
acestui „imperiu malefic”, SUA inițiază şi lansează, sub 
preşedinţia lui Ronald Reagan, un nou şi vast program de 
reînarmare „spre a câştiga — după propria mărturie a 
preşedintelui — superioritatea militară față de inamicii noştri 
potenţiali”, aruncând pe talgerul cheltuielilor militare uriaşa 
sumă anuală de 140 miliarde dolari. Sunt instruite şi sporite noi 
forțe de desfăşurare rapidă. Navele de luptă din al doilea război 
mondial — păstrate în hangare — sunt scoase, alimentate cu 
carburanţi şi echipate cu rachete Cruise — rachete a căror 
instalare începe pe teritoriul Marii Britanii, ca răspuns la 
rachetele sovietice SS20 din Răsărit. O atenţie specială se 
acordă dezvoltării şi utilizării bombardierelor antiradar Stealth. 
Sunt activate şi dotate cu laser de înaltă tehnologie noi 
categorii de rachete. Capătă prioritate şi programul Star Wars 
de utilizare şi perfecționare a armelor antibalistice. Un ambițios 
şi riguros program urmăreşte instruirea tactică şi îmbunătăţirea 
strategiei tuturor forțelor americane, atât convenționale, cât şi 
strategice. Întreg acest program vrea să avertizeze „imperiul 
malefic” — expresia îi aparţine lui Reagan — că Occidentul, în 
general, şi SUA, în special, urmăreşte şi cântăreşte exact 
acțiunile sovietice, că, atât popoarele din Vestul, cât şi cele din 
Estul Europei au în SUA un scut al securităţii colective şi 
efective mai tare ca oricând, că URSS se află, în ajunul 
deceniului '80-'90, pe marginea unui colaps economico- 
financiar, iar războiul din Afganistan este o aventură, care va 
grăbi împingerea țării într-o mare prăpastie — fapt pentru care 
guvernul american nu ezită să stimuleze şi să furnizeze 
rebelilor afgani ajutor moral şi material, propagandistic şi 
logistic de cea mai bună calitate. În acelaşi timp, Occidentul 

mediatizează şi înfierează acţiunile statelor satelit ale URSS — 
Cuba, Etiopia, Indonezia, ale căror acţiuni subversive duc la 
dezrădăcinarea a circa 12-15 milioane de oameni. Pe lângă 
toate aceste aspecte, un război de gherilă antisovietic e gata să 
se declanşeze şi să incendieze republicile musulmane din 
interiorul URSS. 

Iată schiţat, în mod concentrat, acel climat extrem de 
complicat, în care a preluat Mihail Gorbaciov conducerea PC al 
URSS şi, implicit, destinele acestui ultim imperiu. 


I. 2. Cine era şi ce fel de societate ideală visa acest 
înalt personaj politic? 

Mihail Gorbaciov se născuse la 2 martie 1931 în sudul 
Rusiei, în satul Privolnâie. Era în plină epocă stalinistă. 
Despotul URSS — care îşi asociase numelui real de Djugaşvili, 
pe acela de Stalin, care însemna „oţel”, decretase acel an „anul 
marii cotituri”. Adică al unor draconice măsuri pentru forțarea 
şi terminarea colectivizării țărănimii. Încât — după informaţiile 
ulterioare, de dată relativ recentă — nu mai puţin de 2.350.000 
de țărani au căzut victime ale colectivizării forțate, în anii 
1933-1936. Şi până în 1939 numărul total al jertfelor din lumea 
rurală s-a ridicat la peste 7 milioane de persoanet. 

În 1931 — când s-a născut Mihail, ne relatează Jacques 
Renard” - o treime din populaţia satului său natal, Privolnâie,a 
murit de foame, din cauză că autoritățile staliniste le-au 
rechiziționat totul... şi cenuşa din vatră, spre a-i obliga pe 
țărani să intre în colhoz sau, în caz contrar, să moară de foame 
„de bună voie”. Salvarea micuţului Mihail a venit din gestul 
bunicului său, care fiind fermier bogat şi intuind „dincotro bate 
vântul”, a întemeiat el însuşi un colhoz, în zona Stavropol, 
salvând, astfel familia sa şi vieţile rudelor de la dezastru, 
deportări, nenorociri. 

„Mişa” — cum îi spuneau părinții, prietenii, cei din 
preajmă — a fost mai întâi tractorist. Şi-a asigurat, astfel, de 
voie, de nevoie, o origine „sănătoasă, muncitorească”. Dar, 

inteligent şi însetat de carte, s-a săltat şi-a plecat mai departe. A 
studiat dreptul la Moscova şi, totodată, şi agronomia. Apoi, s-a 
reîntors în satul natal. S-a apucat serios de treabă, ca agronom. 
Şi, în acelaşi timp, s-a căsătorit cu Raisa. Aceasta era şi ea, nu 
numai frumoasă şi inteligentă, ci şi o intelectuală distinsă, 
ambițioasă, titrată, remarcându-se ca sociolog şi filosof şi 
implicându-se în mişcarea feministă. Unii contemporani îi 
atribuie Raisei chiar meritul de a-l fi stimulat şi propulsat pe 
Mişa „spre vârful puterii”!0. 

Intrat în Partidul Comunist, în 1952, la vârsta de 21 de 
ani, Mişa a adunat la viaţa sa nu mai puţin de peste 30 de ani ca 
activist. A fost, rând pe rând: şef de tineret pentru regiunea 
Stavropol, secretar federal, responsabil cu agricultura, membru 
supleant al Biroului Politic, apoi membru plin în CC al 
PCUS". 

În toți aceşti ani e văzut, cunoscut şi apreciat ca un 
activist „abil şi docil”. Nu ieşea şi nu vorbea în fața 
superiorilor. Nici la congresele partidului — din anii 1971, 
1976, 1981 — când venise şi devenise membru în Biroul Politic 
al PCUS. Era etichetat ca „un personaj şters”. Dar, întocmai ca 
şi bunicul său, fermierul, fondator de colhoz şi salvator al 
familiei, activistul Mihail Gorbaciov medita, ştia, simţea, intuia 
„dincotro bate vântul”. La mitingul din 22 aprilie 1983 — când 
s-a aniversat şi evocat activitatea şi personalitatea lui V. I. 
Lenin — Mihail Gorbaciov a luat cuvântul. El citase şi insistase 
atunci, asupra unor principii leniniste, privitoare la „legile 
obiective”, principii pe care contemporanii săi păreau să le fi 
uitat sau ignorat. Gorbaciov apăruse cu acest prilej ca un om 
frământat, preocupat, îngândurat de realitățile zilelor sale. El 
constatase, cu această ocazie, că „acest discurs nu a plăcut 
tuturor”. Poate fiindcă făcea aluzie la unele deficiențe 
contemporane. Brejnev murise. Şi Gorbaciov voise — cred unii 
— să testeze terenul spre a afla şi judeca poziția „noului său 
patron, protector”, Iuri Andropov. Unii susțin că el, acest Iuri 
Andropov, ar fi fost inițiatorul, începătorul, programului ce s-a 

numit ulterior Perestroika!?. Dar, acest urmaş al lui Brejnev — 
Iuri Andropov, primul dintre succesorii echipei de conducere, 
ai cărei membri aveau în medie peste 70 de ani — fost şef al 
KGB-ului şi ajuns în fruntea URSS la „numai” 68 de ani, n-a 
apucat decât să schițeze unele reforme. Însă, imobilismul, 
conservatorismul structurilor politice existente au făcut să 
eşueze reformele preconizate de Andropov, rămânând la faza 
de simple proiecte. La 9 februarie 1984, Andropov a paralizat 
şi la scurtă vreme a decedat. I-a succedat Konstantin Cernenko, 
un bătrân de peste 70 de ani, care-a continuat atmosfera 
tradițională, colegială şi care a plecat fără să se fi remarcat prin 
nimic, decedând peste 13 luni de la luarea puterii”. 

Dintre contemporanii ruşi, savantul Andrei Saharov 
spunea că pentru el, Gorbaciov „rămâne o enigmă” fiindcă 
„este extrem de prudent — şi tocmai pe această prudență îşi 
construieşte politica”!?. 

Milovan Djilaş — scriitor, filosof, comunist, dizident 
iugoslav, autorul lucrării Noua clasă, cel care pentru ideile sale 
fusese exclus în ianuarie 1954 din Comitetul Central al Uniunii 
Comuniştilor lugoslavi, se pronunța într-o convorbire cu 
Urban, despre Gorbaciov şi Perestroika sa, într-un mod foarte 
critic — din care „Cronica” de la Iaşi reproducea, sub traducerea 
şi adaptarea Magdei Jeanrenaud, fragmente semnificative, în 
trei numere consecutive'5. El considera că a anticipat „cea mai 
mare parte din descoperirile curente ale lui Gorbaciov” şi, într- 
un articol publicat în „Borba” argumenta că „un singur partid 
nu poate asigura socialismul şi democraţia”, dar că nici o 
societate omogenă, cu o singură clasă nu ar putea s-o facă”. 
Milovan Djilas fusese de două ori arestat, fără să fi fost încă 
reabilitat politic nici sub actualul regim — din 1990 — iar primul 
ministru iugoslav l-a criticat vehement, în martie 1987, în 
publicaţia „Spiegel” pentru aceste idei. Dacă el, Djilas, 
ajunsese la concluzia, pe care a lansat-o ca pe un avertisment 
timpuriu lumii socialiste că trebuie să se spună limpede şi ferm 

„Nu, socialismului”, Gorbaciov cerea, dimpotrivă, „Mai mult 
socialism”. 

La cea de-a 70-a aniversare a Revoluției bolşevice din 
1917, adică în 1987, Gorbaciov declarase: „Omenirea a trecut 
pragul istoriei adevărate”; „noi, sovieticii, ne-am despărțit de 
vechea lume, am renegat-o în mod ireversibil”. Numai că, un 
eveniment, ca, de pildă, acel incendiar „Nagorno-Karabach 
(conflictul sângeros dintr-o regiune din Azerbaidjan, locuită de 
armeni) — zicea Milovan Djilas — demonstrează că, despuiată 
de utopia retoricii, realitatea sovietică oferă o nefirească 
asemănare cu «vechea lume», care nu a fost atât de iremediabil 
respinsă”. Milovan Djilas mai releva că Gorbaciov se va 
confrunta, într-o manieră hegeliană, cu unele consecinţe 
deosebit de neplăcute în problema națională. Fiindcă nu se va 
putea opune la infinit principiului 8 din Acordurile de la 
Helsinki, care prevede „dreptul fiecărei naţiuni la 
autodeterminare”. Oare, se întreba Djilas, a tras conducerea 
sovietică unele învățăminte din evenimentele sângeroase, 
petrecute în Ungaria, în 1956, câtă vreme „sentimentul național 
nu poate fi minimalizat?” Fiindcă „oricât de barbară ar fi fost 
reprimarea de după 1956, Kremlinul nu se va mai putea amăgi 
niciodată, crezând că-şi poate asuma rolul de satrap al țărilor 
din Europa de Est”. 

Dar, înainte de-a continua unele observații sau critici 
ale contemporanilor la adresa politicii lui Gorbaciov, se cuvine 
să-l cităm pe el însuşi, să-l reliefăm şi să-l explicăm în ceea ce- 
a vrut, cum şi cât a putut. 

Analizând atent şi inteligent situația internă şi cea 
externă care îl presau şi obligau să ia măsuri, scrutând — o 
spune el însuşi — „drumul pe care l-am străbătut”, bazându-se, 
în primul rând, „pe lecțiile trecutului”, Gorbaciov conchide că 
„esenţa schimbărilor”, aşa cum le concepe el, consistă în 
„eliberarea societății de formele de constrângere” şi 
„garantarea condiţiilor care să permită oamenilor să ia în mod 
liber hotărâri, în funcție de propriul lor interes, în baza bunului 

simţ, fără a suferi presiunea unei ideologii oficiale” şi acest 
principiu — al deplinei libertăţi — se referă, preciza el, „la toate 
sferele vieții, indiferent dacă e vorba de economie, politică, de 
satisfacerea nevoilor culturale etc.”. 

La întrebarea: cum i-ar place să vadă societatea 
ideală? Gorbaciov explică: „aş dori o societate de oameni 
liberi, clădită de ei şi pentru ei, o societate ridicată pe 
principiile umanismului, democraţiei şi justiției sociale, o 
societate întemeiată pe diversitatea de forme de proprietate, 
care garantează omului un statut de stăpânire şi infinite 
posibilități de a face dovada inițiativei şi capacităților sale; o 
societate în care evoluţia economică se aşează pe autoreglare şi 
în care statul nu joacă decât rolul de coordonator; o societate 
care să garanteze suveranitatea poporului, întreaga plenitudine 
a drepturilor omului, o societate care să includă cele mai 
izbutite cuceriri democratice ale umanității; o societate în care 
toate naţiunile şi popoarele să fie cu adevărat egale în drepturi, 
o societate care să creeze toate condiţiile pentru dezvoltarea lor 
multiformă, pentru armonizarea relaţiilor dintre națiuni, în 
cadrul unei federaţii sau confederaţii de tip absolut nou, o 
societate care să fi asimilat experiența pozitivă şi negativă a 
relațiilor dintre naţiuni, pe care comunitatea mondială le-a 
acumulat în acest sfârşit de veac”!€. 

lată, aşadar, imaginea teoretică, ideală, a societăţii 
visate, proiectate de Mihail Gorbaciov. 

Această imagine teoretică — ne explică el însuşi — este 
rodul „unei experiențe amare”, generate de realitățile din 
URSS, de „antiumanismul şi lipsa de viitor a modelului de 
«socialismyimpus de Stalin, model care nu are nimic de a face 
cu socialismul”!. Oare nu tocmai acest ideal aveau să-l 
intuiască şi să-l dorească şi românii din Imperiul Sovietic în 
platforma-program a Frontului Popular din Moldova? 

Pentru realizarea idealului propus, Gorbaciov 
consideră că problema fundamentală este cea a alegerii 
mijloacelor potrivite scopului, sau, mai exact, corelarea 

dintre scopuri şi mijloace, spre a realiza trecerea de la 
totalitarism la democrație” 

Precizăm, din capul locului, că în această acţiune 
temerară, ca în toate înfăptuirile umane, avea să rezulte un 
decalaj între ce s-a vrut şi ce s-a putut. 

Gorbaciov recunoaşte el însuşi că Perestroika sa a fost 
începută „de sus” şi «o revoluţie de sus în jos» are limitele 
sale”, că nu a reuşit să ajungă „la neapărat necesara 
sincronizare dintre distrugerea vechilor forme de viaţă şi 
apariţia celor noi” şi că s-a străduit să facă totul „pentru ca 
PCUS să nu cadă în mâinile unor forțe distructive”, că, pe de o 
parte formula sa „consta în a reforma şi păstra Uniunea 
Sovietică, ținând însă seama şi de dorința de independenţă a 
republicilor”; pe de altă parte, „în economie, dând curs 
stereotipurilor instaurate” a început „prin reforma industriei 
grele, a construcţiei de maşini”, când — credea el, ulterior — ar fi 
fost mai potrivit să începem cu agricultura, industria uşoară şi 
alimentară, adică să fie început cu ceea ce ar fi avut efecte 
rapide şi evidente pentru oameni”, această ultimă cale „ar fi 
întărit baza socială a perestroicăi”; el mai recunoaşte, totodată, 
că „un lider politic, chiar dacă este investit cu cele mai mari 
puteri, are totuşi, o libertate de manevră limitată” şi 
multitudinea problemelor interne, economice, sociale, politice, 
ideologice, naţionale mai ales, ca şi sarcina democratizării 
relaţiilor dintre state, l-au adus în final să trăiască „regretul că 
nu am izbutit să-mi duc barca până la limanul dorit”. Se 
consolează, însă, cu ideea că „istoricii vor şti să separe grâul de 
neghină şi să explice de ce a fost aşa”!” — şi nu altfel, ceea ce 
încercăm în rândurile ce urmează. 


I. 3. Reformele preconizate în politica internă sunt 
subsumate şi explicate prin două-trei noțiuni, intrate pentru 
prima oară şi rămase în vocabularul limbilor contemporane. 
Prima, Glasnost — însemnând pur şi simplu „transparenţă” — 
vrea să semnifice: o atitudine deschisă, curajoasă, critică şi 

autocritică, având ca finalitate eliminarea tuturor neajunsurilor, 
a aspectelor birocratice, pe de o parte, şi impunerea unui climat 
deschis şi dinamic, marcat de eficiență pe toate planurile vieții 
şi activității materiale şi spirituale, pe de altă parte, 
Gorbaciov” releva el însuşi că „puterea vechiului regim 
totalitar rezida în puterea birocraţiei, în secret”, adică „în 
imobilism”, în „frica față de neobişnuit”. Politica transparenţei 
— trezirea oamenilor dintr-o îndelungată şi timorată letargie, 
printr-un limbaj sincer şi clar, simplu şi temerar, al adevărului”! 
- a putut străbate cu multă dificultate, întâmpinând rezistența 
vechilor structuri, starea obişnuită de pasivitate, o anumită 
mentalitate a scepticismului şi mai ales frica de aparatul 
represiv. 

Cea de-a doua noțiune, Perestroika, se traduce simplu 
prin „restructurare” şi avea în concepția autorului un sens larg, 
o sferă complexă. După înţelesul dat de Gorbaciov, perestroika 
este un sistem complex, dar omogen, de măsuri, legate logic 
între ele” şi care „înglobează sferele socio-economice, socio- 
politice, spirituale şi culturale”; intenţia reformatorului este 
de-a împăca până la a se identifica, socialismul cu democrația; 
de-a democratiza partidul comunist, dar de a nu tolera sistemul 
pluralist, pluripartidist; de-a admite egalitatea națională, dar de 
a nu consimţi la principiul autodeterminării, până la limita de 
sus a eliberării lor totale de sub controlul Moscovei; el se 
declara liberal în vorbe, dar excludea ideea sistemului 
pluripartidist, apreciindu-l ca pe „un non sens total”; călătorea 
de-a lungul şi de-a latul imensului imperiu şi spunea „trebuie să 
schimbăm totul”, dar nu uita să precizeze şi să-i avertizeze pe 
ascultători, în final: „eu sunt comunist”, voind să reformeze, să 
restructureze statul şi partidul, întreaga viață economică, 
politică, administrativă, ideologică, spirituală, se declara 
continuatorul şi executorul sistemului leninist, pe drumul 
căruia — zicea el la 7 noiembrie 1989 — „trebuie să înaintăm cât 
mai repede””; dar uita că tocmai Lenin, fondatorul acestei 
false religii universale, s-a purtat şi s-a instaurat ca un tiran cu 

putere nelimitată; că tocmai pentru Lenin puterea însemnase 
dictatură, că acest „artizan” al primului stat socialist din lume a 
fost cel mai riguros şi monstruos tiran care, aşa cum îl 
caracteriza Viktor Cernov, liderul revoluţionarilor socialişti 
ruşi „nu aprecia şi nu admitea căutarea creatoare a adevărului, 
nu avea nici un fel de consideraţie pentru convingerile altora, 
nu manifesta nici un pic de respect pentru libertatea, care este 
parte integrantă a oricărei creativități spirituale individuale”; că 
tocmai Lenin „a introdus monopolul unui singur partid pe care 
l-a ridicat şi transformat la rangul de castă domnitoare”; că un 
celebru contemporan, scriitorul Maxim Gorki, care a avut 
„fericirea” să trăiască sub Lenin, „care nu cruță nici onoarea, 
nici vieţile proletariatului”. Gorbaciov nu ştia sau nu voia să 
afle ceea ce se scria de pildă, în 1921, în presa vremii, scria că: 
„Poporul rus nu-i vrea pe Lenin, pe Troțki, pe Dzerzynski, nu 
numai pentru că bolşevicii îi mobilizează, îi împuşcă pe țărani 
şi le ia grânele şi ruinează Rusia”, ci „poporul rus nu-i vrea pe 
aceştia, în frunte cu Lenin, pentru simplul motiv că nimeni nu 
i-a ales”; că „Lenin, Troțki şi tovarăşii lor de drum — scria 
acelaşi Maxim Gorki — sunt realmente intoxicaţi de otrava 
oribilă a puterii, aşa cum o dovedesc prin atitudinea lor 
dezgustătoare, față de libertatea cuvântului, a persoanei şi toate 
celelalte drepturi democratice. Muncitorii nu trebuie să-i lase 
pe aventurieri şi pe nebuni să comită crime sângeroase, inutile 
şi ruşinoase, în numele proletariatului, crime pentru care nu 
Lenin va plăti, ci proletariatul însuşi”; oare nu Lenin, idolul 
ales greşit de marele reformator, elaborase şi aplicase doctrina 
terorii şi fărădelegii, el, Lenin, care spunea public, cum că: 
„dictatura nu înseamnă altceva decât puterea neîngrădită de 
nici un fel de lege sau regulamente şi bazată direct pe folosirea 
forței”? 

În sfârşit, o a treia expresie — noțiune lansată şi 
propagată de Mihail Gorbaciov — în special, în scopul câştigării 
încrederii liderilor din ţările occidentale, cu care el dorea să 
dialogheze şi să inaugureze un climat de colaborare şi nu de 

confruntare — era aceea de „Casă Comună Europeană”. 
Această noțiune a folosit-o public la 10 aprilie 1987, cu prilejul 
vizitei întreprinse la Praga, în cuvântarea rostită cu acest prilej, 
apoi a repetat-o şi propagat-o la toate întâlnirile şi convorbirile 
cu marii lideri ai țărilor occidentale — Margaret Thatcher, 
François Mitterand, Willi Brand etc. În accepţia dată de 
Gorbaciov, aceasta vrea să însemne: o colaborare până la 
integrare a statelor europene, chiar dacă ele aparțin unor 
sisteme sociale diferite şi fac parte din grupări sau blocuri 
militar-politice opuse; este, de fapt, mai mult o dorință — cu 
multe elemente utopice — pentru triumful ideilor şi principiilor 
lansate la Helsinki, în scopul rezolvării unor probleme, precum: 
colaborarea, dezarmarea, destinderea, integrarea economică şi 
ştiinţifică, accesul la tehnologie, protecția mediului 
înconjurător. Prezentă în toate dialogurile sale cu liderii statelor 
europene, între anii 1986-1989, această noțiune era formulată 
de Gorbaciov la conferința de presă din noiembrie 1988, de la 
Moscova, în prezența lui François Mitterand, astfel: „dacă ai 
imaginație, curaj intelectual, nu este greu să-ți închipui 
continentul european, toate țările aflate pe el, ca o nouă 
comunitate legată prin relații noi, în cadrul căreia fiecare 
rămâne el însuşi, iar toți laolaltă colaborează în numele unor 
țeluri care coincid”. 

Întrebarea întrebărilor este: ce s-a întreprins în mod 
concret, în politica internă şi cea internațională, în sensul 
imaginii ideale proclamate şi propagate de el? 

În plan politic, în propaganda pentru impunerea şi 
transpunerea în realitate a programului său, Gorbaciov, pe cât 
de frecvent îl actualizează şi idealizează pe Lenin, pe atât de 
profund meditează la epoca stalinistă şi înfierează tarele, 
abuzurile, fărădelegile sale. Aceste abuzuri şi fărădelegi „au 
fost tolerate” — în timpul vieții şi activității lui Stalin, dar şi a 
urmaşilor acestora, până la epoca sa, în care el, Mihail 
Gorbaciov, prelua puterea — „tocmai pentru că, explică el, erau 
făcute în numele lozincilor revoluţiei, în numele idealurilor 


33 


revoluţiei, sub masca credinței față de moştenirea lui Lenin, 
pentru a apăra ţara sovietică împotriva unor duşmani dinăuntru 
şi din afară. A fost — scrie Gorbaciov, pe cât de critic, pe atât de 
veridic — o uriaşă speculare a ideilor ce corespundeau 
realmente aspirațiilor poporului, idealurilor socialiste”; la 
întrebarea: de ce oamenii sovietici, comunişti sau 
neocomunişti, au tolerat, au îndurat toate aceste abuzuri şi 
fărădelegi, întreg acest calvar al regimului totalitar stalinist? 
Gorbaciov explica astfel acest paradox: „ne place sau nu, 
succesul în construirea socialismului, la fel ca victoria de la 
sfârşitul unui război cumplit (cel supranumit Marele Război 
Pentru Apărarea Patriei, dintre anii 1939-1945, n.n.), păreau să 
confirme lui Stalin şi celor din jurul său, dar şi întregului popor 
„justețea” unei asemenea orientări, adică „politicii staliniste”; 
Gorbaciov adaugă la această constatare şi faptul că „Stalin nu 
era capabil, nici teoretic, nici practic, politic şi intelectual să 
urmeze orientarea elaborată de către partid, sub îndrumarea lui 
Lenin” — deşi, în realitate, în modul cel mai paradoxal posibil, 
Stalin s-a declarat un adevărat leninist şi „apărătorul moştenirii 
leniniste”, tocmai el rostind faimosul jurământ la moartea lui 
Lenin şi reuşind să-şi înlăture şi să extermine, întâi politic, apoi 
fizic pe toți colaboratorii apropiați ai lui Lenin, care i-ar fi 
putut deveni concurenţi”. 

Reluând, amplificând şi aprofundând destalinizarea 
începută de N.S. Hruşciov, Mihail Gorbaciov reabilitează, 
totodată, victimele staliniste — fiindcă, scrie el, „Stalin nu şi-a 
putut păstra puterea decât începând să extermine nu numai 
adversarii şi concurenţii săi ideologici, ci şi mare parte din 
Comitetul Central după Congresul al XVII-lea al Partidului” — 
printre reabilitați fiind marii colaboratori ai lui Lenin, între 
care: Troțki, Zinoviev, Kamenev, Piatakov, Radek. 

Intuind exact, încă din anul preluării funcției supreme 
în partid, din 1985, că adversarii săi sunt elementele 
îmbătrânite, sclerozate, rutinate, privilegiate din fruntea 
partidului, statului şi armatei, Gorbaciov acționează pe plan 

politic din direcția înnoirii cadrelor vechi şi primenirea 
aparatului central şi local cu oameni tineri, introducerea 
treptată a unor practici ale sistemului democraţiei reale, prin 
fixarea şi confruntarea mai multor candidaţi pentru o funcție, 
creşterea prestigiului celor din aparatul de partid şi de stat, prin 
recunoaşterea profilului lor moral prin vot popular. 

În lărgirea bazei sociale a politicii sale, el îşi îndreaptă 
atenţia în mod deosebit, spre intelectualitate. Astfel, în cursul 
anului 1987 — fie cu prilejul întâlnirii de la Moscova cu un grup 
de americani de vază la 5 februarie, printre care Kissinger, 
Vance, Peterson, Kirkpatrick, fie în interviul acordat la 8 
decembrie, în cursul unei întâlniri cu reprezentanţii opiniei 
publice la Washington — el declară că „nu putem realiza o 
politică realistă, sigură, dacă nu se face o sinteză a eforturilor 
depuse de oamenii politici, de savanţi şi artişti”, încât 
răsturnând vechea teză marxist-leninistă, a hegemoniei 
proletariatului, Gorbaciov consideră că „în elaborarea, în 
definirea politicii fiecărui stat — internă sau externă — trebuie să 
fie prezent elementul ştiinţific, iar creatorii să aducă în politică 
elementul moral, ce le este propriu”, fiindcă, pe de o parte 
„suntem toți foarte deosebiți”, iar pe de altă parte, „alcătuim, în 
acelaşi timp, toți, o singură civilizaţie” şi „suntem legaţi între 
noi prin ştiinţă şi tehnică, prin ecologie, prin amenințările 
comune, care întăresc şi dictează o unitate de gândire şi 
acţiune”%%. 

Atragerea intelectualității de partea reformelor sale are 
o uriaşă însemnătate, deoarece, aşa cum se va constata, în 
capitolele următoare, în cazul românilor din Moldova sovietică 
sau din nordul Bucovinei, tocmai intelectualii vor deveni port- 
drapelul celor mai critice şi mai veridice adevăruri despre 
regimul sovietic, despre revendicările lor legitime. 

Pentru a câştiga intelectualitatea şi alte categorii 
sociale de partea sa, Gorbaciov deschide arhivele secrete, 
înlesneşte investigaţiile istoricilor de-a afla şi relata adevărul, 
restrânge activitatea organelor represive în frunte cu KGB şi 

permite mass-mediei, presei, radioului, televiziunii să-şi 
exprime liber opiniile fără ca autorii să fie opriți, urmăriți, 
pedepsiţi. Ca urmare, are loc o proliferare fără precedent a 
publicaţiilor de orientări şi exprimări dintre cele mai diverse. 
Această libertate degenerează, uneori, aşa cum se va întâmpla 
şi în cazul Moldovei, în răfuieli şi socoteli individuale 
dramatice şi chiar criminale, între vechii nomenclaturişti şi noii 
purtători de cuvânt ai opiniei publice fără cenzură. Reducerea 
considerabilă a rolului şi locului aparatului represiv permite 
deschiderea unor gropi comune din anii asasinatelor staliniste, 
divulgarea şi incriminarea multor abuzuri şi fărădelegi. Cei ce 
îndrăznesc şi se răfuiesc cu reprezentanții nomenclaturii 
regimului totalitar nu mai sunt întemnițați sau spitalizați în 
clinici psihiatrice. Parțial sau, pe alocuri, total, dispare acel 
anormal, infernal climat de frică”. 

Între dialogurile externe — cu răsfrângeri pozitive în 
cadrul reformelor politice interne — se înscrie şi întrevederea 
dintre Mihail Gorbaciov şi Papa loan Paul al II-lea, la 1 
decembrie 1989, prilej cu care s-a decis reluarea relaţiilor 
oficiale, interstatale, între Vatican şi URSS şi s-a procedat la un 
schimb de reprezentanți permanenţi. Dar, faptul cel mai 
important l-a constituit acela că, încă din aprilie 1988, 
Gorbaciov şi-a modificat şi liberalizat atitudinea față de 
Biserică, admițând redeschiderea lăcaşurilor de cult, permiţând 
televizarea unor slujbe şi participând chiar el la unele slujbe şi 
ceremonii religioase, fapt ce a avut un larg ecou şi în celelalte 
state socialiste, ca şi în întreaga Europă”, pregătind şi 
înlesnind dialogul cu papa. Gorbaciov s-a străduit — şi, în parte, 
a reuşit — ca marea majoritate a credincioşilor din URSS, 
ortodocşi, musulmani, catolici şi uniți să susțină perestroika, iar 
Sovietul Suprem a votat şi o lege privind libertatea de 
conştiinţă. Gorbaciov admitea şi recunoştea oficial în fața 
Papei loan Paul al II-lea că „singură, democraţia nu este 
suficientă” şi „mai trebuie şi morală”, adică „este necesar ca în 
societate să domnească morala, valorile universale veşnice, 

precum bunătatea, mila, întrajutorarea” şi că „în lumina 
actualelor schimbări avem convingerea că trebuie respectat 
universul interior al cetăţenilor credincioşi”! — fapt ce a 
conferit reformelor sale noi valențe potente de-a penetra şi 
câştiga mulțimea. 

În procesul lansării şi aplicării măsurilor politice, 
Gorbaciov a intrat în conflict, fie cu elementele conservatoare, 
fie cu cele radicale, cum e cazul cu Boris Elţân“”? - care, la 
Plenara Comitetului Orăşenesc Moscova, al PCUS, din 11 
noiembrie 1987 a fost eliberat din funcția de prim secretar şi 
membru al Biroului Comitetului Orăşenesc de Partid Moscova, 
iar după cel de-al XXVIII-lea Congres al PCUS se retrage, la 
12 iulie 1990, total din partid. Gorbaciov declara, la 15 iulie 
1990 că regreta plecarea sa, considerând că „a făcut un pas 
necugetat, pe fondul serioasei înfrângeri, pe care tocmai o 
impusesem conservatorilor”, referindu-se la Congresul 
Deputaților Poporului, din primăvara anului 1989, care a fost 
pentru prima oară ales mai democratic decât în trecut, în sensul 
că au fost mai mulți candidați decât locuri propriu-zise, iar 
acest forum suprem a desemnat Parlamentul, Sovietul Suprem 
şi la 29 mai 1989 l-a ales pe Gorbaciov preşedinte, adică şef al 
Statului, consolidându-şi astfel, în mod considerabil, 
capacitatea de-a influența şi coordona ansamblul reformelor şi 
de-a preveni o eventuală posibilitate de-a fi înlăturat de 
fracțiunea conservatoare din PCUS”. Fără a bănui ce rol va 
juca ulterior radicalul Boris Elțîn, inițiatorul şi coordonatorul 
Perestroikăi aprecia, în 1990, că „Elțîn nu îşi vede clar propriile 
sale convingeri” şi că „recurge întruna la metode populiste, 
convoacă mitinguri”**, lăsând să se înţeleagă că el se grăbeşte 
şi îşi depăşeşte atribuţiile. 

Pe tărâm economic — sectorul cel mai important şi mai 
presant — rezultatele sunt, poate, cele mai modeste, cuvintele 
cheie ale ofensivei sale sunt: descentralizare, autofinanţare, 
democratizare”?. Cele mai multe din iniţiative şi măsuri sunt 
discutate în lunile martie-iunie 1987, în ajunul Plenarei CC al 

PCUS. Dar, de fapt, dezbaterile „închinate reformei radicale a 
gestionării economiei”, scot în evidenţă că „opoziția cea mai 
puternică începe atunci când este atinsă economia”. Să pui de 
acord interesele socialismului cu cele reale ale muncitorilor 
este ca şi cum ai dirija „un elefant într-un magazin de 
porțelanuri”. În esenţă „călcâiul lui Achile îl reprezintă cadrele. 
Apoi, lucrul cel mai grav este distanțarea faptelor față de 
vorbe”. Fie că-i vorba de industria constructoare de maşini 
„prioritatea priorităţilor”, fie de industria uşoară, nici o ramură 
„nu produce necesarul, nici ca volum, nici calitativ”. Indicaţiile 
transmise sunt deformate succesiv, de la organele centrale la 
cele locale, încât „poporul spune fără ocolişuri: voi, cei din 
vârf, decretaţi lucruri frumoase, luaţi hotărâri juste, însă până la 
noi nu ajunge nimic din toate acestea”. Dificultăţile financiare 
sporesc. De un deceniu şi jumătate, proporția întreprinderilor 
care n-au realizat nici un beneficiu a crescut de la 20% la 30%. 
Cele mai multe întreprinderi solvabile trăiesc pe seama câtorva 
unități rentabile. Uriaşe investiţii continuă să rămână 
neproductive. Anual se cheltuiesc peste 35 de miliarde de ruble 
cu aparatul de gestionare a economiei. Există un haos şi în 
domeniul prețurilor. Din cele 130 de milioane de oameni care 
lucrează în economie, numai 3 milioane primesc peste 600 de 
ruble fiecare. Dar există numeroase familii în care venitul pe o 
persoană abia se ridică la 50 de ruble. Planurile sunt îndeplinite 
şi numai „în Rapoartele oficiale”, dar întreprinderile sunt, în 
realitate, în majoritatea lor, nerentabile, încât URSS ocupă, la 
nivelul anului 1987, „ultimul loc între țările CAER”, dar 
„primul la cheltuielile militare”, adică „noi — nu se sfieşte să 
recunoască Gorbaciov — aruncăm banii pe fereastră”. 

Ca urmare, Gorbaciov susţine un ansamblu de măsuri. 
Soluţionarea chestiunii preţurilor. Trecerea la o tehnologie 
intensivă. Falimentarea, desființarea întreprinderilor deficitare. 
Gorbaciov repetă frecvent cuvintele lui Lenin: „nu vom putea 
să întrecem capitalismul decât prin productivitatea muncii”. 
Propune „un sistem care să-i facă pe oameni să aibă interes să- 

şi investească toate resursele, toate economiile proprii, într-o 
afacere” — şi conchide că „aici e cheia tuturor problemelor”. 
Dar, cum să faci acest lucru în cadrul socialismului? Declară 
autonomia întreprinderilor. Renunţă la constrângerea lor prin 
planificarea de la centru. Anunţă stimularea iniţiativelor locale, 
cu condiția unei activităţi rentabile. În agricultură consimte să 
se dea pământul în arendă țăranilor. Dar, rezultatele sunt de 
cele mai multe ori contrare. Între 1980-1985, în toate ramurile 
industriei se constată numeroase falimente şi o scădere drastică 
a producţiei. Procentul țăranilor care arendează pământul urcă 
doar la 5% din totalul țăranilor, însă aceştia realizează 50% din 
alimentele care ajung pe piaţa liberă şi acest fapt spectaculos, 
pe de o parte, este extrem de periculos, pe de altă parte, fiindcă 
demonstrează falimentul catastrofal al colhozurilor, ca sistem 
agricol socialist”. 

Însă, trecerea la sistemul autonomiei financiare scoate 
în evidenţă „cât este de restrâns cercul celor care înțeleg esența 
autonomiei financiare”; inițiatorul reformelor economice 
constată că, de data aceasta „este necesară o nouă campanie, 
pentru lichidarea analfabetismului, de data aceasta fiind vorba 
de „analfabetismul economic”, 

În 1988 forţele conservatoare se manifestă cu o 
nemaipomenită virulență împotriva perestroicii şi a iniţiatorului 
ei. O parte din membrii Biroului Politic al CC al PCUS sprijină 
ideile dintr-un faimos articol, apărut în „Sovietskaia Rosia” şi 
semnat de Nina Andreeva, purtătoarea de cuvânt a opoziției 
conservatoare. Gorbaciov se vede obligat să riposteze acestor 
atacuri cu energie şi promptitudine. În dezbaterile furtunoase ce 
au loc în zilele de 24-25 mai 1988, el mărturisea public faptul 
că primea scrisori în care i se spunea: „Tu distrugi ce a creat 
Stalin — un stat mare, o ordine naţională!” Unii se întreabă şi, 
totodată îl întreabă: „oare perestroika este cu adevărat 
necesară? Nu am mers, poate, prea departe, în privința 
glasnostului şi democrației? Acesta este punctul crucial”. 
Gorbaciov îşi apără cu înverşunare programul. Îl invocă 

frecvent pe Lenin — care îşi definea soarta ca fiind „o luptă 
după alta” soartă pe care zicea Ilici „totuşi nu mi-aş schimba 
soarta aceasta cu liniştea oamenilor mici”. Alteori, 
reformatorul se vede iarăşi obligat să le spună celor din 
opoziția conservatoare: „avem astăzi foarte acut senzaţia că ne 
lipseşte prezenţa lui Vladimir Ilici!” Câte-o dată, Gorbaciov 
face apel şi la personalitatea lui Tito, omul care-l înfruntase 
curajos şi pe Stalin şi pe Hitler: „voi propune să se limiteze 
durata mandatului” şi le aminteşte opozanților săi şi faptul că 
„Tito nu putea admite ca după el să fie un alt Tito”?”. 

Oricum, bilanțul perestroicii, pe plan intern, în 
general, şi pe tărâm economic, în special, pare a fi văzut, în 
deceniul care a urmat, ca fiind, în ansamblu, unul negativ, 
dincolo de cel pozitiv, precumpănitor şi hotărâtor, falimentul 
socialismului în URSS şi statele ex-socialiste din Europa 
Central-Răsăriteană. 

Alexandr Soljeniţin, într-una din lucrările sale politice 
recente, într-un capitol intitulat sugestiv Reforme pentru a 
distruge, constată că „în perioada gorbaciovistă, datoria externă 
a statului sovietic a crescut de la 20 la 80 de miliarde dolari”; 
dar, această creştere de 4 ori a datoriilor apare „ca o simplă 
copilărie”, pe lângă alte fenomene grave, zice el, ca, de pildă, 
„dezorganizarea tuturor relaţiilor în interiorul sistemului 
economic statal”, 

Dincolo de mesajul progresiv şi profund umanist al 
operei sale literare — uriaşă oglindă a infernului dostoievskian, 
creat de regimul totalitar sovietic, între anii 1917-1991 — 
Soljeniţân exprimă o apreciere oarecum extremistă şi pesimistă 
în care, direct sau indirect, s-aude plânsetul adânc al rusului ce 
trăieşte nostalgia prăbuşirii dominației neamului său în cadrul 
fostului imperiu sovietic şi al lagărului socialist european, 
creație artificială adusă şi impusă tot de tăvălugul trupelor 
nației sale. 

Dar, istoricii epocii contemporane sunt întru totul de 
acord că lupta dintre forțele reformiste, gorbacioviste şi cele 

conservatoare,  nomenclaturiste, ale  privilegiaţilor din 
conducerea PCUS, a statului, a aparatului represiv şi militar, s- 
a desfăşurat într-o încleştare uriaşă, care a generat numeroase şi 
grave consecințe pe teritoriul fostului imperiu. Dezordinea, 
indisciplina, absenteismul de la lucru, proliferarea activităţii 
infracționale şi criminale, s-au extins şi au cuprins fostul 
imperiu în forme şi intensităţi variate, din care n-au lipsit unele 
evenimente extrem de grave, având semnificația unor 
calamități. Astfel, dintre acestea, menționăm: în aprilie 1986 
are loc avarierea unui reactor nuclear la Cernobâl, lângă Kiev, 
în Ucraina, care, prin precipitațiile radioactive slobozite şi 
răspândite pe sol şi în atmosferă, cauzează sute şi mii de jertfe 
umane, constituind cel mai mare dezastru ecologic din istoria 
utilizării energiei nucleare; în august acelaşi an, se scufundă în 
Marea Neagră vaporul de pasageri „Amiralul Nahimov” şi 400 
de persoane îşi pierd viaţa; în octombrie 1986 dispare, în mod 
bizar, în adâncurile Atlanticului, un submarin nuclear sovietic, 
cu 16 focoase multiple, ca urmare, cel mai probabil a unei 
defecţiuni tehnice. Acelaşi an, 1986, se încheie cu un dezastru 
natural de mari proporţii, cutremurul din regiunea armeană a 
Transcaucaziei, în decembrie, soldat cu peste 20.000 de 
victime umane şi devastarea unei întinse zone geografice — 
prilej cu care serviciile de salvare şi intervenție ale statului 
sovietic acționează târziu, indisciplinat, haotic. 

O altă calamitate, de natură umană, o constituie 
explozia de gaze, într-o conductă din Siberia, la 4 iunie 1989, 
când sunt aruncate în aer două trenuri pline cu pasageri de toate 
vârstele şi profesiile, dar, mai ales, copii aflați în drum spre 
tabere de vacanţă — neglijență al cărei bilanţ tragic depăşeşte 
800 de vieţi”. 

Într-un astfel de context dramatic, serviciile secrete 
americane şi europene raportau eşecul evident al reformelor pe 
plan intern, în general, şi în domeniul economic, în special — 
deşi eforturile în acest sens nu lipseau. Între altele, Gorbaciov 
ceruse populației să depună banii economisiţi la casele de 

economii şi, la începutul anului 1988, se adunaseră 260 
miliarde de ruble”. 


I. 4. Preocupări şi schimbări în relațiile 
internaționale. Oare nu erau acestea primele însemne ale 
prăbuşirii iminente interne a Imperiului Sovietic? Reformele 
gorbacioviste s-au manifestat şi desfăşurat şi pe plan 
internaţional, în condiţiile în care URSS nu putea ţine pasul 
nici cu ritmul dezvoltării economice şi tehnologice a 
Occidentului, în general, şi a SUA, în special, nici cu noul 
program al înarmărilor americane. 

Primele idei, concepții, coordonate ale Perestroikăi în 
problemele internaționale au fost expuse de Gorbaciov la o 
lună de la preluarea puterii, în cadrul Plenarei din aprilie 1985 
a CC al PCUS. Ulterior, această problemă a fost dezvoltată, 
completată, aprofundată şi prezentată mai pe larg în lucrarea 
Restructurarea şi noua mentalitate pentru ţara noastră şi 
pentru întreaga lume”. 

Ideea centrală era aceea că, în locul unei confruntări şi 
înarmări permanente, Gorbaciov propunea un dialog, o 
înțelegere reciproc avantajoasă, o cooperare paşnică, „o 
continuă flexibilitate tactică, o înclinare spre compromisuri 
reciproc acceptabile”, în aşa fel încât „confruntarea dintre 
capitalism şi socialism să se desfăşoare numai şi numai în 
formele colaborării şi întrecerii paşnice”. 

Primii paşi s-au făcut apoi în cadrul unor întâlniri şi 
convorbiri internaționale. Astfel, cu prilejul celui dintâi dialog 
sovieto-american, ce are loc la 19 noiembrie 1985 la Geneva, 
între Ronald Reagan şi Mihail Gorbaciov, acesta din urmă şi-a 
expus noile sale concepţii, care, în esență, conțineau două 
concluzii de mare însemnătate şi actualitate: 

1) un război nuclear nu trebuie să fie dezlănţuit 
niciodată, fiindcă, în cadrul acestuia, nu pot fi învingători şi 
învinşi; 

2) Uniunea Sovietică şi SUA nu vor tinde spre 
realizarea supremaţiei militare“. 

Acceptând aceste concluzii realiste, Ronald Reagan a 
propus reduceri reciproce de armament, monitorizate, aplicând 
proverbul rus: „crede, dar verifică”, declarându-i lui 
Gorbaciov că, în caz contrar, SUA va continua singură 
înarmarea şi URSS, în situaţia grea pe care o traversează, nu va 
putea ține pasul cu ritmul şi amploarea înarmărilor 
americane”. URSS s-a angajat, totodată, că nu va relua 
experimentele cu arma nucleară, instituindu-şi un auto- 
moratoriu, cu începere din vara anului 1985. 

Reîntors de la Geneva, Gorbaciov a acționat în cadrul 
PCUS în aceeaşi direcție. Astfel, la 15 ianuarie 1986, el declara 
în plenul conducerii PCUS: „Este inadmisibil să ne lăsăm duşi 
de stihia cursei nucleare. Aceasta ar însemna să acționăm 
contrar vocii rațiunii, contrar sentimentului uman al 
autoconservării”"S. 

Problema supravieţuirii omenirii a fost reluată şi 
abordată public în februarie 1986: „În secolul nuclear — zicea el 
— nu poţi să gândeşti şi să trăieşti cu psihologia deprinderilor şi 
regulilor de conduită din epoca de piatră. O asemenea cotitură 
adâncă în treburile internaționale, în gândirea şi practica 
politicii externe, nu constituie oare, o sarcină profund 
revoluţionară? După mine aşa şi este. Noi, fiind prima ţară care 
a înfăptuit revoluţia socialistă, considerăm că responsabilitatea 
noastră cea mai înaltă, datoria noastră supremă constă în a ajuta 
pe toate căile la rezolvarea acestei sarcini””. 

În 1986, Gorbaciov continuă prezentarea şi 
argumentarea concepțiilor sale de politică externă la Congresul 
XXVII al PCUS şi la instruirea diplomaților şi funcționarilor 
superiori ai Ministerului de Externe al URSS. Lumea 
contemporană — zice Gorbaciov — „nu poate fi salvată şi 
menținută, dacă nu se va începe, cu hotărâre şi irevocabil, cu 
modul de a gândi şi de a acționa, care s-a sprijinit de-a lungul 
veacurilor pe ideea că războaiele şi conflictele armate sunt 

acceptabile, admisibile”; la congres s-a aprobat şi formula că 
„Uniunea Sovietică nu aspiră la o securitate mai mare, iar una 
mai mică n-o va accepta”. În acelaşi sens, în şedinţa din luna 
mai 1986 cu diplomaţii sovietici, Gorbaciov a reafirmat că: 
„pacea este suprema valoare” şi „războiul mondial este răul 
absolut. El nu poate fi câştigat, cum nu poate fi câştigată cursa 
înarmărilor”. Ce era de făcut? URSS trebuia să nu mai încerce 
să continue cursa înarmărilor, fiindcă „SUA sunt locomotiva 
militarismului” şi „scopul urmărit de americani este „să încerce 
să ne epuizeze cu ajutorul cursei înarmărilor”; URSS trebuia să 
înceteze a considera şi trata lumea doar prin prisma relațiilor cu 
SUA, noile orientări — cheie trebuie să aibă în vedere şi 
Japonia, China, Asia de Sud-Est, Australia şi Noua Zeelandă. 
În legătură cu Afganistanul, se face pentru prima oară 
constatarea că „trupele sovietice nu se mai pot menţine mult 
timp acolo”. Se lansează, totodată, şi ideea că „relațiile cu ţările 
socialiste se găsesc într-o nouă etapă istorică”, adică „a trecut 
vremea când ajutam formarea economiei, partidele şi 
instituţiile politice”, țările socialiste din afara Uniunii Sovietice 
„sunt state ajunse la maturitate şi nu mai pot fi tratate aşa cum 
o faci cu copiii” şi în viitor „nu trebuie să credem că ne putem 
permite totul şi putem da lecţii la toată lumea”” — ceea ce 
însemna, de fapt, una dintre cele mai mari decizii istorice: 
încetarea Moscovei de-a mai interveni în Europa Central- 
Răsăriteană. Guvernele din Țările socialiste europene au înţeles 
şi ele că „imperiul malefic nu mai poate guverna prin forță” şi 
în mai puţin de 3 ani de la această declarație oficială a lui 
Gorbaciov, până la sfârşitul anului 1989, vor abandona modelul 
socialist al Moscovei”. 

În martie 1987, Doamna de Fier, Margaret Thatcher, 
prim-ministrul Marii Britanii s-a deplasat într-o vizită la 
Kremlin. Ea îl cunoscuse pe Gorbaciov în 1984, când acesta se 
aflase la Londra şi încă de atunci „a intuit în el pe succesorul 


probabil şi capabil al unei gerontocraţii în agonie”!. 

În cadrul întâlnirii de la Moscova, de la sfârşitul lunii 
martie 1987, Margaret Thatcher s-a întreținut, timp de câteva 
ore, cu Mihail Gorbaciov, într-o dezbatere antrenantă şi 
palpitantă, pe diverse aspecte ale lumii contemporane. Uneori, 
cei doi lideri n-au ezitat, din când în când, să se acuze reciproc, 
să-şi spună deschis extrem de firesc ceea ce gândesc. 
Gorbaciov a apreciat că lumea contemporană se află „la o 
răscruce de drumuri”, trăind „un proces complex şi arzător”, 
când tensiunile mai dăinuie şi „este foarte firesc, ca pe acest 
tărâm, un rol însemnat să revină marilor puteri, printre care 
URSS şi Marea Britanie”, fiindcă acestea „sunt state nucleare, 
membri permanenţi ai Consiliului de Securitate al Naţiunilor 
Unite şi deci poartă o răspundere majoră pentru ceea ce se 
întâmplă în lume”. Doamna de Fier a început prin a susține că 
„fiecare dintre părți, trebuie să recunoască un drept egal la 
securitate celeilalte părți şi nu s-a sfiit să-l acuze pentru 
tendinţele contrare ale URSS, adică „aspiraţia comunismului de 
a-şi instaura hegemonia pretutindeni ca, de pildă, în Yemen, 
Etiopia, Mozambic, Angola, Nicaragua, prezența trupelor 
cubaneze în anumite ţări africane; dar Vietnamul?, a spus ea, 
abia s-a eliberat de trupele americane şi s-a năpustit asupra 
Cambodgiei, în loc să-şi vadă de treburile interne”. 

„Dar Afganistanul?” a întrebat Margaret Tahtcher. Ea 
i-a sugerat şi caracterul utopic al reformelor sale, „într-un 
sistem, în care statul deține întreg capitalul, inițiativa şi 
stimulentul lipsesc, încât este mai greu de a introduce o 
societate liberă şi libera întreprindere”, în vreme ce, în 
Occident, „democraţia impune guvernului limitele legii, 
creează judecători independenţi, avocați independenți, creează 
egalitatea şanselor”. Ea a mai avut curajul să-i sugereze şi să-i 
argumenteze că „nu toate proiectele de reforme sunt 
realizabile”, dacă nu există „un sistem economic în care 
societatea se bucură de libertate, în cadrul unor legi instituite 
de către o guvernare centrală”. Mai promițătoare au fost 
discuţiile despre securitate şi dezarmarea controlată”. 

Înţelegerile promițătoare între Mihail Gorbaciov şi 
Margaret Thatcher s-au constituit într-o acțiune preliminară 
pregătitoare a unei noi întâlniri, în capitala Islandei, între 
Ronald Reagan şi Mihail Gorbaciov, prilej cu care s-a discutat 
şi acceptat, în principiu, Tratatul Sovieto-American, privind 
lichidarea rachetelor cu rază medie şi mică de acțiune — tratat 
ce va fi semnat în capitala SUA la 8 decembrie 1987 şi va intra 
în vigoare în iunie 1988, fiind cel dintâi acord internațional ce 
stipula lichidarea a două categorii de rachete nucleare, sub 
control reciproc, fapt ce a permis distrugerea, în următorii trei 
ani, a stocurilor acestor rachete şi îmbunătăţirea radicală a 
relaţiilor între URSS şi SUA”. 

În acelaşi context, al destinderii şi cooperării, al 
înțelegerii şi încrederii reciproce, s-au desfăşurat, la 25-26 
noiembrie 1988 la Kremlin şi întrevederea cu François 
Mitterand. Dezbaterile s-au desfăşurat pe tema cooperării 
sovieto-franceze în domeniile economic, ştiinţific, tehnic, 
social; ca un simbol al acestor relații a fost anunțată lansarea 
navetei spațiale cosmice Soiuz T.M.7, la 26 noiembrie 1988, 
având la bord un echipaj mixt, sovieto-francez, compus din 
Aleksandr Volkov, Serghei Krikaliev şi Jean Loup Chretien — 
fiind al doilea zbor mixt sovieto-francez, după cel din iunie- 
iulie 1982. La această întâlnire, Mihail Gorbaciov a reluat şi 
subliniat locul şi rolul important al Europei în context 
internațional, relevând şi argumentând — cu îndreptățit temei — 
că „nimic nu ar putea înlocui Europa în această perioadă 
crucială. Europa dispune de un potenţial uriaş, de o mare 
experiență politică şi intelectuală, care îi permite să sesizeze 
natura profundă a procesului în curs de desfăşurare şi să-i 
deschidă perspective favorabile”. François Mitterand a anunţat 
că a definitivat şi oferă URSS un proiect de cooperare 
europeană — Franţa va deţine în 1989 preşedinţia organismelor 
Comunităţii Economice Europene — în domeniile protecției 
mediului şi cel al audio-vizualului. Gorbaciov a readus în 
discuţie şi a pledat pentru acel ideal posibil de construit „Casa 

Comună Europeană”, concept lansat de el în aprilie 1987, la 
Praga”. 

Acordând o atenție constantă şi dominantă relaţiilor 
dintre URSS şi SUA, la câteva luni după preluarea şi instalarea 
noii administrații, conduse de George Bush, la 11 mai 1989, 
Mihail Gorbaciov l-a primit la Kremlin pe secretarul de stat 
american James Baker. De această dată, sunt reluate, dezvoltate 
şi completate, preocupările anterioare, fiind examinate noi 
aspecte şi zone de interes sovieto-americane, între care 
probleme privind armamentul nuclear şi tradițional. La 
dezbateri au participat, pe lângă miniştrii de externe ai celor 
două state, specialişti în diverse domenii. Gorbaciov a abordat 
cu curaj o problemă delicată: „dacă dezarmarea intervine cu 
adevărat, e mai mult decât sigur că reprezentanţii complexului 
militaro-industrial american sunt consternaţi şi se întreabă: ce 
să facă ei cu uriaşa capacitate de cercetare şi de productivitate, 
astfel eliberată?” El a sugerat reprofilarea industriilor militare 
şi căutarea unor soluții pentru a înlătura „spectrul şomajului”. 
Abordând problema perestroikăi, Gorbaciov, bine informat, nu 
a ezitat să declare că „în Statele Unite există o fracțiune 
minimă a opiniei publice care apreciază că, în cazul în care 
perestroika eşuează, URSS-ul va fi slăbit, ceea ce ar fi spre 
marele avantaj al SUA”; el mai recunoaşte că „nu-i contradicție 
mai mare decât cea dintre marile aşteptări, cărora le-a dat 
naştere perestroika şi realitatea procesului reformator”; dar, 
precizează el, „izbânda perestroikăi depinde de Uniunea 
Sovietică”. Gorbaciov întrevede posibilitatea efectuării unei 
reforme monetare, dacă se pune de acord cu americanii asupra 
reducerii armelor strategice şi clasice. Sugerează delegației 
oficiale americane că o astfel de reformă monetară — care ar 
reduce deficitul bugetar american — ar trebui făcută cât mai 
curând „cât timp oamenii mai pot da vina pe administrația 
precedentă, fiindcă, mai târziu, ei vor da vina pe administraţia 
actuală”. Liderul sovietic pledează pentru „o dezarmare în 
slujba dezvoltării economice şi se declară fericit să reia 

tratativele sovieto-americane „în vederea reducerii cu 50% a 
armelor strategice ofensive”, discută şi face propuneri de 
control asupra suspendării fabricării unor tipuri de arme, în 
perspectiva interzicerii lor totale; face observații asupra 
armelor tradiționale, între care asupra armelor chimice; discută 
acordul SLCM -— Submarine lansatoare de rachete cu 
încărcătură atomică — şi ARA, rachete antibalistice; readuce în 
discuţie şi propunerile sale din septembrie 1988 cu privire la 
stația radar de la Krasnoiarsk şi Gomel; el ceruse ca stația din 
Krasnoiarsk, din Siberia să se transforme într-un centru 
internațional de colaborare, în scopul folosirii spaţiului cosmic 
în mod paşnic. Gorbaciov se declară, totodată, de acord „să 
retragă unilateral, din Europa de Est, 500 de rachete nucleare 
tactice”, iar între anii 1988-1991, din teritoriile aliaților noştri 
din cadrul Pactului de la Varşovia să retragă toate rachetele 
nucleare, în cazul în care şi SUA vor trece la măsuri 

B. 


ANUL 1989 MARCHEAZĂ ÎNCEPUTUL 
SFÂRŞITULUI: PRÂBUŞIREA REGIMURILOR 
SOCIALISTE TOTALITARE DIN EUROPA, 
INSTAURATE DUPĂ AL II-LEA RAZBOI 
MONDIAL CU AJUTORUL TRUPELOR 
SOVIETICE 


CAPITOLUL II 
DESCĂTUŞAREA 


În vreme ce în interior Imperiul sovietic se confrunta 
cu primele însemne serioase ale unui apropiat şi complicat 
colaps economico-financiar, social-politic şi, mai ales, naţional 
— nemulţumirile în acest domeniu au izbucnit şi pornit din 
sânul popoarelor neslave subjugate, periferice — anul 1989 
marca începutul sfârşitului. În acest an s-au declanşat şi 
desfăşurat o sumă de implozii şi explozii politice, rod al unor 
acumulări şi nemulțumiri interne, dar şi al reverberațiilor şi 
implicaţiilor ce le avea şi producea Perestroika, într-un imens 
imperiu, aflat în agonie. Aceste seisme au fost înregistrate în 
aproape întreg lagărul socialist mondial, dar mai ales în ţările 
europene, unde armata sovietică adusese şi impusese, după al 
doilea război mondial sistemul economic falimentar şi regimul 
politic totalitar, după modelul făurit la Moscova. 

Şi, în vreme ce numeroase partide şi personalități 
politice de stânga doreau şi se pregăteau să serbeze, să 
aniverseze împlinirea a două secole de la Marea Revoluţie 
Franceză (1789), anul 1989 oferea o cu totul altă imagine, cea a 
luptei de eliberare şi democratizare, de înlăturare şi lichidare a 
anacronismelor şi totalitarismelor acestui sfârşit de veac şi de 
mileniu. 


II. 1. Anul 1989 în Polonia, Ungaria, R.D.G., 
Cehoslovacia, Bulgaria. Iugoslavia, Albania 

Anul 1989 debuta cu primele mişcări naţionale, 
serioase şi sângeroase, în regiunea autonomă Nagorno- 
Karabah — unde stăpânirea sovietică inclusese arbitrar, în 
Republica Azerbaidjan, un important segment etnic, armean, 
majoritar. Încercând să aplaneze, să anihileze conflictele dintre 


51 


armeni Şi azeri, autoritățile sovietice au intervenit şi, conform 
vechilor metode staliniste, au şi constituit la Moscova o 
conducere specială şi au trimis la Tbilisi trupe înarmate, spre a 
face o demonstraţie de forță, care să descurajeze orice 
manifestaţie. Intervenţia organelor represive a generat, însă, 
efecte contrare: „o explozie de indignare”, la 9 aprilie 1989, 
înăbuşită în sânge de ostaşii sovietici şi soldată cu 20 de morți 
şi zeci de răniţi . 

Începutul anului 1989 aducea însă schimbări politice 
esențiale în Polonia. Aici, revoluţia anticomunistă a debutat în 
1980 — înainte ca Gorbaciov să fi preluat puterea şi să fi lansat 
Perestroika sa — când la şantierele navale de la Gdansk au loc 
greve ale muncitorilor şi se constituie Sindicatul Liber 
„Solidaritatea”, fără ca acesta să fie aprobat sau subordonat de 
Partidul Muncitoresc Unit Polonez. În conformitate cu doctrina 
lui Brejnev (1966-1982) — care aprecia că orice ameninţare sau 
sfidare a Moscovei trebuia să primească o ripostă imediată — 
conducerea URSS a presat şi obligat conducerea Poloniei să 
introducă, în decembrie 1981 „starea excepțională” şi să 
interzică atât „Solidaritatea”, condusă de Lech Walesa, cât şi 
orice alte forțe şi grupări opoziţioniste. Criza economică din 
anii 1986-1989, nemulțumirile crescânde ale populației, 
activitatea forțelor politice opoziționiste — care, după lansarea 
şi propagarea Perestroikăi au câştigat partizani şi în PMUP — au 
făcut ca în decembrie 1988-ianuarie 1989 membrii opoziției 
din PMUP să adopte o decizie istorică: un dialog cu forţele 
politice din opoziţie; acestea au fost chemate la întâlniri şi 
convorbiri la o „Masă Rotundă”. Ca urmare, la 5 aprilie 1989, 
printr-un consens între guvern şi reprezentanţii forțelor şi 
grupărilor din opoziție, inclusiv Sindicatul Liber 
„Solidaritatea”, se accepta oficial introducerea pluralismului 
politic şi la 17 aprilie 1989, Uniunea Sindicatelor Independente 
„Solidaritatea” era recunoscută legal şi toate forțele opoziției 
puteau propune candidați pentru alegerile parlamentare. Astfel, 
la alegerile parlamentare din 5 iunie 1989, doar 65% din 

deputații Camerei inferioare, Seimul, aparțineau PUMP, dar cei 
ai Camerei Superioare, Senatul, erau în întregime din partea 
opoziţiei, iar generalul W. Jaruzelski devenea preşedinte al 
Poloniei”. Opoziția reuşea ca la 19 august 1989 să aducă în 
funcția de şef al guvernului pe unul din liderii Uniunii 
Sindicatelor Independente „Solidaritatea”, Tadeusz 
Mazowiecki. În decembrie 1990, liderul Solidarităţii, Lech 
Wales, devenea chiar preşedintele Poloniei. PUMP ocupa în 
acest guvern doar 4 ministere, majoritatea covârșitoare 
revenind opoziţiei. După 40 de ani de dictatură sovietică, 
comuniştii — PUMP — erau în minoritate în conducerea țării, iar 
în decembrie 1989, parlamentul polonez modifica şi 
Constituţia, abolind monopolul unui singur partid, cel 
comunist. Se restabilea numele tradițional al Poloniei — 
Republica Polonă. ara revenea la sistemul democraţiei 
parlamentare şi la economia de piață. Armata, poliția, 
securitatea erau depolitizate. PUMP devenea Partidul Social- 
Democrat, declarându-se adept al sistemului politic pluralist, 
parlamentar, democratic şi înlocuirea principiului luptei de 
clasă cu calea reformistă, militând pentru economia de piaţă. 

În politica externă Polonia anului 1989 se comporta — 
şi Occidentul o trata — pentru prima oară ca un stat total ieşit de 
sub controlul Moscovei. 

Preşedintele Poloniei, W. Jaruzelski efectua, la 10-11 
iunie 1989, o vizită în Marea Britanie, prilej cu care Margaret 
Thatcher îşi exprima admiraţia pentru ritmul şi amploarea 
transformărilor democratice din această ţară, promitea să 
sprijine reeşalonarea datoriilor externe ale Poloniei şi-i acorda 
anual 5 milioane de lire sterline, vreme de 5 ani, pentru 
formarea cadrelor de specialitate necesare economiei şi să 
medieze, să stimuleze relațiile acestei ţări cu Comunitatea 
Economică Europeană. Urma, între 14-16 iunie 1989 vizita 
preşedintelui Franţei François Mitterand în Polonia; Franţa 
accepta reeşalonarea datoriilor poloneze şi preşedintele acesteia 
dorea public ca evenimentele din „Polonia, Ungaria şi parțial 

din URSS, să contamineze restul Europei de Est”. La 9-11 iulie 
1989 preşedintele SUA, George Bush vizita şi el Polonia, prilej 
cu care saluta „înțelepciunea” forțelor conducătoare ale ţării, 
promitea să acționeze în cadrul Grupului celor 7 state 
industrializate pentru ca ele să acorde ajutor Poloniei, cerea 
guvernului SUA să aloce 100 milioane dolari pentru 
modernizarea agriculturii poloneze, intervenea pe lângă Banca 
Mondială în acelaşi scop, sprijinea eforturile pentru 
reeşalonarea datoriilor externe ale țării şi chiar pentru anul 
bugetar în curs, Congresul SUA acorda o asistenţă financiară 
de 3 milioane dolari forțelor opoziţioniste, în vreme ce alte 
state occidentale — R.F.G., Italia, Belgia, SUA alocau suma de 
300.000 dolari „Solidarităţii”. Se pare, de asemenea, că George 
Bush şi Mihail Gorbaciov au căzut de acord pentru menținerea 
lui Jaruzelski — ca general militar — în fruntea statului polonez, 
ceea ce este un fapt semnificativ”. 

În Ungaria, după 1960, Janos Kadar a introdus unele 
reforme, reducând aparatul represiv şi adoptând un Nou 
Mecanism Economic, îndreptat spre economia de piaţă. Dar, în 
luna mai 1988, el a fost demis din funcția de secretar general al 
partidului, iar la 8 mai 1989, era scos şi din funcția de 
preşedinte al partidului, fiind înlocuit cu Károly Grósz, adept al 
Perestroikăi lui Gorbaciov. Însă şi aici, îşi croia drum ideea 
dezvoltării pluralismului politic. În Partidul Muncitoresc 
Socialist Ungar s-a format, din partizanii Perestroikăi, un „Cerc 
al reformei”. Alte forţe politice noi, erau: Forumul Democratic 
Ungar, apărut în 1988, Mişcarea pentru o Ungarie 
Democratică, apărută oficial la 7 iunie 1989 şi cuprinzând peste 
500 de intelectuali, Comisia pentru adevărul istoric — care, 
reanalizând evenimentele din 1956, le considera o mişcare, o 
orientare patriotică pentru libertate şi dreptate, hotărând 
reînhumarea principalilor lideri ai acestei mişcări, în frunte cu 
Imre Nagy şi declararea zilei de 16 iunie 1989 ca zi de doliu 
național. Deschiderea spre pluralism şi democraţie şi-a găsit 
expresia şi aici în realizarea unei „mese rotunde”, la 13 iunie 

1989, la care, pe lângă PMSU -— care avea să se autodizolve la 
10 octombrie acelaşi anf - mai luau parte alte 20 de partide şi 
organizaţii”. Cu prilejul reînhumării şi rememorării victimelor 
revoluției din 1956, la 16 iunie 1986, guvernul Ungariei, de 
acord cu delegați ai diasporei maghiare, au elaborat şi publicat 
Declaraţia de la Budapesta — în care, ca o expresie a 
revizionismului, se prevedea că Transilvania era „un spaţiu de 
complementaritate” al Ungariei; guvernul Ungariei cerea 
Înaltului Comisariat al ONU pentru Refugiaţi să li se acorde 
asistență refugiaților maghiari, iar unii dintre aceştia să fie 
pregătiți, instruiți şi împuterniciți să ajungă clandestin în 
România spre a stimula şi chiar declanşa înlăturarea regimului 
politic din ţara vecină”. 

Simpatia Occidentului era câştigată de Ungaria şi prin 
faptul că la 2 mai guvernul de la Budapesta deschidea granița 
cu Austria, apoi, la 10 septembrie şi Cehoslovacia — spre RDG, 
încât circulația germanilor din Est spre RFG devenea posibilă, 
contribuind şi la destabilizarea regimului politic al lui Erich 
Honecker. 

În acest climat de libertate au apărut în Ungaria 
publicaţii, posturi de radio şi de televiziune, precum şi un birou 
al studioului „Europa Liberă”. 

În timpul unei vizite efectuate la 11-12 iulie 1989 în 
Ungaria de către George Bush — când acesta salută „anotimpul 
libertăţii” şi pentru unguri promite, ca şi în cazul Poloniei, 
ajutor moral şi financiar, solicită Congresului SUA să aloce 25 
milioane dolari pentru „înviorarea economiei ungare şi 
încurajarea investițiilor americane în țară”. Apoi, după ce 
Parlamentul de la Budapesta aprobă legea privind „dreptul la 
emigrare”, Bush acordă acestei țări clauza națiunii celei mai 
favorizate etc. Dar constatând, cu acest prilej manifestări 
antisovietice şi cereri pentru revizuirea frontierelor României, 
Cehoslovaciei şi Iugoslaviei, Bush îi anunţă oficial pe unguri 
că frontierele rămân nemodificate, inclusiv granița polono- 
germană pe Oder-Neise, că nu trebuie să se mai solicite nici 

retragerea trupelor sovietice de pe teritoriile fostelor state 
socialiste. Încât, ca urmare a acestor recomandări, în declarația- 
program a Partidului Muncitoresc Socialist Ungar, din 15 
august se promitea că „elementul fundamental al politicii 
externe ungare va rămâne şi în continuare URSS”, că va fi 
respectat „principiul inviolabilității frontierelor de stat” şi nu se 
va cere retragerea trupelor sovietice” etc. Faptul acesta este 
semnificativ. Fiindcă, tocmai la 19 august 1989, Gorbaciov 
făcea declarația că „perestroika este în primejdie”, că, de pildă, 
la împlinirea unei jumătăţi de veac, la 23 august 1989, în Ţările 
Baltice s-a organizat un impresionant lanţ uman, lung de 560 
km, cerând anularea de iure şi de fapt a Pactului Ribbentrop- 
Molotov şi independența Estoniei, Lituaniei şi Letoniei. 
Preşedintele George Bush transmitea poziția sa oficială cum că, 
nu încurajează desprinderea Ţărilor Baltice de URSS şi nu 
aprobă nici un fel de modificare teritorială*. Prin urmare, şi 
poziția preşedintelui Ion Iliescu, în tot acest interval de timp, 
22 decembrie 1989-până la 25 decembrie 1991, de tăcere 
oficială în România, în problema Basarabiei, Bucovinei de 
Nord şi Ținutului Herţa era consecința înțelegerii de 
compromis, între Bush-Gorbaciov, cum fusese şi odioasa 
tranzacţie Stalin-Churchill, în octombrie 1944, la Moscova”. 

În Ungaria, până la sfârşitul anului 1989 s-au înfiinţat 
şi afirmat în viața politică peste 20 de partide — între care: 
Alianța Democraților Liberali, Forumul Democratic, Partidul 
Socialist Ungar, Tinerii Democraţi. După ce, la 23 octombrie 
1989, a fost proclamată Republica Ungară, la 26 noiembrie, 
printr-un referendum s-a decis ca preşedintele să fie ales de 
către parlament, în urma unor alegeri democratice, 
pluripartidiste. Aceste alegeri s-au desfăşurat între 23 martie-4 
aprilie 1990 şi din cele 386 de mandate, Forumul Democratic a 
obținut 165 — adică 42%, Alianța Democraților Liberi — 92 
mandate (24%), Partidul Independent al Micilor Proprietari — 
43 de mandate, iar Partidul Socialist Ungar — doar 33 de 

mandate. În acest fel, în Ungaria lua sfârşit dictatura 
socialistă’. 

În ambele tări, foste socialiste, Polonia şi Ungaria, 
trecerea spre democrație s-a făcut printr-un proces revoluționar 
de tranziţie, pe cale paşnică'!. 

RDG, Cehoslovacia, Bulgaria şi România erau 
conduse, în schimb, de regimuri totalitare, care priveau cu 
ostilitate reformele lui Gorbaciov şi clicile conducătoare de aici 
formau — după opinia unor sociologi şi politologi — „banda 
celor patru”!?. 

Însă, nici aceste ţări n-au putut rămâne înafara 
transformărilor revoluționare, ca urmare a intervenției maselor 
nemulţumite, ale unor forțe şi personalități politice, care-au 
intrat în scenă, în acelaşi an, 1989. 

Astfel, după ce Ungaria a deschis, cu începere din 2 
mai 1989 granița spre Austria, iar Cehoslovacia, la 10 
septembrie frontierele spre R.D.G., din septembrie 1989 exodul 
cetățenilor est-germani spre Vest s-a ridicat la 17.000 în numai 
10 zile şi avea să depăşească 120.000 de persoane până la 
sfârşitul aceluiaşi an. În acest fel, situaţia regimului dictatorial, 
condus de Erich Honecker devine tot mai critică. Forţele 
opoziționiste, progresiste din RDG, se organizează şi 
coalizează în Noul Forum, care, în toamna anului 1989 avea 
câteva mii de aderenţi. Semnalul nemulțumirilor populare s-a 
declanşat la 25 septembrie 1989, când oraşul Leipzig a fost 
asaltat şi invadat de demonstranți, care cereau să fie legalizat şi 
ascultat Noul Forum. Câteva zile mai târziu, manifestațiile 
antiguvernamentale s-au extins şi-au cuprins principalele centre 
urbane ale RDG, în frunte cu Berlinul de Est şi Leipzig. Când 
Gorbaciov, cu prilejul aniversării a patru decenii de la 
înființarea RDG întreprindea, la 7 octombrie 1989 o vizită în 
această ţară şi Honecker 1-a cerut acestuia să-i trimită „trupe şi 
tancuri” spre a-i alunga şi intimida pe demonstranți, liderul 
sovietic a refuzat, propunându-i bătrânului stalinist „să 
întreprindă reforme rapid sau să se retragă, cât mai putea”. 

La 16 octombrie 1989, peste 100.000 de oameni au 
demonstrat paşnic la Leipzig. Membrii guvernului, 
comandanții armatei, securitatea statului şi poliției au refuzat să 
ordone soldaţilor să intervină contra manifestanților paşnici. Şi, 
astfel, Erich Honecker a fost silit, la 18 octombrie 1989, să 
demisioneze din toate funcțiile politice şi de stat. Deşi era 
printre cei mai urâţi dictatori europeni, el şi-a salvat pielea, 
reuşind să se ascundă, într-un spital militar şi să fugă la 
Moscova. 

Succesorul său, Egon Krenz — fost şef al poliției 
secrete — n-avea să se mențină mai mult de şapte săptămâni. 
Evenimentele s-au precipitat. La 4 noiembrie 1989, peste 1 
milion de oameni au manifestat în Berlinul de Răsărit, iar la o 
conferință de presă, şeful organizației de partid, din capitala 
RDG a anunţat public că poliţia nu va interveni şi nu-i va opri 
pe germanii din Est, care vor să treacă în Vest. În noaptea ce a 
urmat, la 9 noiembrie 1989, mulțimea s-a apucat şi-a dărâmat, 
cu târnăcoapele, faimosul zid al Berlinului, „mărturie oribilă şi 
dispreţuită a opresiunii comuniste”, o ruşine anacronică a 
consecințelor celui de-al II-lea război mondial. Krenz a mai 
apucat să promită alegeri libere, abrogarea restricțiilor privind 
„dreptul la emigrație”, renunțarea la monopolul unui singur 
partid — Partidul Socialist Unit — asupra puterii. Apoi, când la 1 
decembrie 1989, circa 2 milioane de oameni au format un lanţ 
viu de-a lungul țării şi manifestanți au ocupat sediul fostei 
Stasi a poliției secrete din Leipzig, atât Egon Krenz, cât şi 
întreg Biroul Politic al PSU au demisionat. 

La 7 decembrie 1989 au început, în cadrul unei mese 
rotunde, discuţiile între forțele politice din opoziţie, pentru 
desemnarea noilor structuri de putere. Luau parte mii de lideri 
ai PSU, adepţi ai reformelor, pe de o parte, şi pe de alta, forțele 
din opoziţie, între care, în primul rând, Noul Forum. 
Participanţii au fixat, prin consens, data viitoarelor alegeri, 
pentru 16 mai 1990; apoi au reprogramat-o la 18 martie. La 
alegerile ce au avut loc, în chip democratic, cele mai multe 

voturi le-a obținut Uniunea Creştin-Democrată, cu 48,8%, fiind 
urmată de Partidul Social-Democrat, cu 21,8%. Totalitarismul 
era înlocuit, pe cale pașnică, printr-un sistem democratic '*. 

În Cehoslovacia, după invazia trupelor Tratatului de 
la Varşovia (exceptându-le pe cele ale României), în 1968, a 
urmat un val de represiuni. Abia după aproape un deceniu s-au 
cristalizat şi afirmat germenii unei noi opoziții. Când, în 
ianuarie 1977, Cehoslovacia a aderat la Declarația Drepturilor 
Omului, elementele din opoziție ai intelectualităţii, împreună 
cu reprezentanţi ai celor două biserici, catolică şi protestantă, s- 
au constituit în grupul Carta 77. Acest grup a înaintat 
conducerii țării un manifest — unul din autorii acestui document 
era scriitorul, dramaturgul Vaclav Havel — în care se cerea: 
respectarea Constituţiei, eliberarea deținuților politici, plecarea 
trupelor sovietice de ocupaţie din ţară. Deşi prigonit, grupul 
Carta 77 a continuat să fie singurul, în jurul căruia se vor grupa 
forţele de opoziție". În 1987 Gustav Husac este înlocuit din 
fruntea PCC. Însă, nici noua conducere nu s-a arătat receptivă 
la reforme. Dovada: atunci când la 15 ianuarie 1989, opoziţia a 
organizat, la Praga, o manifestaţie, în memoria studentului Jan 
Palach, care în 1968 îşi dăduse foc în faţa tancurilor sovietice şi 
ale celorlalte ţări intervenţioniste din Tratatul de la Varşovia 
(exceptând pe cele ale României), guvernul a ordonat armatei 
să-i împrăştie pe manifestanți“. 

La Plenara CC al PCC din 11-12 octombrie 1989, 
liderul partidului, Milos Jakes, a criticat opoziţia — care, 
chipurile, era încurajată din Occident şi inspirată din 
transformările ce aveau loc în Polonia şi Ungaria. Însă, Jakes 
propunea, totodată, un dialog cu cetăţenii, recunoştea că „fără 
restructurare nu este posibilă dezvoltarea în continuare a 
societăţii socialiste” şi avertiza forțele de opoziție că nu va 
ceda „în favoarea forţelor antisocialiste”!7. 

Dialogul între PCC şi populație n-a avut loc. 
nemulțumirile crescânde ale maselor au izbucnit la 17 
noiembrie 1989, când — la chemarea opoziţiei, a grupului Carta 

77 — circa 300.000 de oameni au manifestat în Piaţa Centrală 
din Praga, cerând reforme democratice. Când, şi de data 
aceasta — ca şi la 15 ianuarie 1989 — forţele de ordine au 
intervenit şi au reuşit, parțial, să-i împrăştie pe o parte din 
manifestanți şi să rănească 561 de studenţi. S-a lansat zvonul 
că un student a fost ucis. Zvonul era rodul unei înţelegeri între 
şeful poliției secrete cehoslovace şi adjunctul KGB. Scenariul 
care trebuia să înfurie mulțimea şi s-o facă implacabilă a reuşit: 
o ambulanță a securităţii a intervenit şi a ridicat pretinsul 
„cadavru” al studentului Martin Schmidt (dar în „cadavru” era 
travestit un securist ceh). Deşi nu cunoştea nimic despre 
scenariul înţelegerii dintre cele două servicii secrete!5, masele 
nemulțumite de regimul existent au revenit în Piaţa Centrală 
din Capitală, la 20 noiembrie 1989, când numărul 
demonstranţilor a sporit la peste 200.000 de persoane. Opoziția 
a constituit o nouă forță politică, Forumul Civic, condus de 
scriitorul Vaclav Havel. Demonstraţiile au continuat şi 
culminat cu greva generală din 27 decembrie 1989. ea a obligat 
guvernul să cedeze. 

La 3 decembrie 1989 au fost cooptați în guvern şi 5 
lideri ai opoziției — după ce, la 29 noiembrie 1989, PC a 
anunţat public renunțarea la monopolul asupra puterii, iar 
Adunarea Federală a modificat Constituția, anunțând 
introducerea sistemului democratic pluralist. Nemulțumit de 
aceste concesii modeste, Forumul Civic a cerut şi obținut 
continuarea manifestărilor antiguvernamentale. Alături de 
studenți, intelectuali au fost câştigaţi şi mobilizați muncitorii şi 
țăranii, iar la 10 decembrie 1989, guvernul demisionează. În 
zilele ce au urmat, tranziția paşnică, numită frecvent „revoluția 
de catifea” a continuat. La 29 decembrie 1989, forumul 
legislativ al ţării, Adunarea Federală l-a ales pe Vaclav Havel 
preşedinte al republicii. Democratizarea pe cale paşnică a 
continuat la 30 ianuarie 1990, când 120 de deputați comunişti 
au fost pur şi simplu excluşi din forumul legislativ, fiind 
înlocuiți cu reprezentanți ai forțelor de opoziţie: Forumul 

Civic, Publicul împotriva violenţei etc. Alegerile din vara 
anului 1990 au confirmat, legitimat şi consolidat aceste 
transformări”. 

În Bulgaria — unde funcția de dictator o deținea 
Teodor Jivkov, ca prim-secretar al CC al PCB, între 1954- 
1989, cumulând funcția supremă în stat, ca prim-ministru între 
1962-1971, iar din 1971 până-n 1989 şi ca preşedinte al 
Bulgariei — îşi desfăşura activitatea Clubul pentru Sprijinirea 
Glasnost-ului şi Perestroikăi, condusă de Jeliu Jelev, devenit 
liderul forțelor de opoziție, unite în Uniunea Fortelor 
Democratice (UFD), opoziția cerea: introducerea sistemului 
multipartit şi a democrației parlamentare. Prezența unor adepți 
ai reformelor şi în sânul PCB, făcea ca la Plenara CC al PCB, 
din noiembrie 1989, Todor Jivkov să fie demis din funcția de 
secretar general şi cea de preşedinte al țării. A fost ales ca 
secretar general Petar Mladenov, ceea ce însemna triumful 
fracțiunii favorabile reformelor lui Gorbaciov. PCB şi-a 
schimbat denumirea în Partidul Socialist Bulgar, declarându-se 
pentru scoaterea din programul său a marxism-leninismului şi a 
dictaturii proletariatului. Conducerea noului partid şi-a cerut 
scuze publice pentru abuzurile vechiului regim iar fostul 
dictator, Todor Jivkov, în ianuarie 1990, fiind arestat şi acuzat 
de corupţie. 

Primele alegeri libere, desfăşurate în iunie 1990 au 
adus victoria candidaţilor PSB, cu 53%. Dar, adâncirea crizei 
economice şi politice, incapacitatea PSB de-a gestiona 
nemulțumirile sociale, făceau ca în fruntea statului să fie adus 
liderul opoziţiei „filosoful şi sociologul Jeliu Jelev, ceea ce 
însemna, de fapt, încetarea vechiului regim”. 

În Iugoslavia evenimentele anului 1989 îmbrăcau mai 
mult forma unor tensiuni şi conflicte, atât între naționalități cât 
şi între diferite provincii cu o evoluţie şi dezvoltare inegală — 
aflându-se, până la primul război mondial, integrate la Ungaria 
şi Austria — şi fiind nemulţumite de conducerea centrală de la 
Belgrad. În fruntea tendinţelor separatiste se aflau Slovenia şi 

Croaţia, foste ducate ale Imperiului Habsburgic, până la 1918. 
Primele nemulțumiri serioase au fost generate de decizia 
regimului Slobodan Miloševič — care, la 28 martie 1989, după 
discursul pe care-l rostea cu ocazia împlinirii a şase veacuri de 
la confruntarea cu turcii la Kossovo — decidea anularea 
autonomiei provinciilor Kossovo şi Vojvodina, prevăzută în 
Constituţia RFS Iugoslave. 

Şi comuniştii din Uniunea Comuniştilor Iugoslavi s-au 
pronunțat pentru separarea, pe criterii naționale a Sloveniei, 
Croației, Bosniei, Herțegovinei şi a provinciei Kossovo. La 27 
septembrie 1989, deputații din Parlamentul Sloveniei au 
înlăturat din Constituția lor articolul referitor la rolul 
conducător al Partidului Comunist şi au votat dreptul la 
separație de Serbia a provinciei lor. Uniunea Comuniştilor 
lugoslavi aproba — în ianuarie 1990 — să se scoată din 
Constituţia RFS Iugoslavia prevederea referitoare la rolul 
conducător al comuniştilor în societate. UCI se dezagrega în 
organizații provinciale. Şi, în toate provinciile — până la 
sfârşitul anului 1990 — triumfau partidele de opoziţie. În 1991 
deveneau state independente Croaţia, Slovenia, Bosnia şi 
Herţegovina, iar în 1992 — Serbia şi Muntenegru. Ulterior, 
conflictele naționale au fost amplificate şi complicate şi de cele 
de natură religioasă — între creştini ortodocşi, catolici şi 
musulmani. 

În Albania, după moartea dictatorului stalinist E. 
Hodja, succesorul său, Ramiz Alia, la Congresul Partidului 
Muncii, din noiembrie 1986, a supus unei critici severe politica 
centralizatoare şi cazonă a înaintaşului său şi a promis unele 
reforme în favoarea cooperatorilor agricoli. Deşi a menținut 
ţara în aceeaşi izolare față de tot ce se petrece în ţările vecine, 
în cursul anului 1989 s-a văzut obligat de împrejurări să adopte 
unele reforme. A redeschis lăcaşurile religioase — înaintaşul său 
declarase ţara „stat ateu”. A acordat cetăţenilor drept de 
emigrare, deschizând frontierele. A încetat prigoana contra 
celor ce ascultau posturi de radio „străine, subversive”. Circa 

5.000 de albanezi s-au refugiat la ambasadele străine din 
Tirana, exprimându-și dorinţa de emigrare. 

În iunie 1990, Albania a restabilit relaţii diplomatice 
cu URSS şi cu RFG. S-a declarat gata să iasă din starea de 
autoizolare de până atunci. Faptul cel mai important l-a 
reprezentat renunţarea la acel stalinism idealizant, acceptarea 
sistemului pluripartit, dar menținându-și oficial fidelitatea față 
de marxism-leninism. La 31 martie 1991 au loc primele alegeri 
— de după cele din 1923; din cele 250 de locuri în parlament, 
140 au revenit comuniştilor. 

La 15 aprilie 1991, Albania devine republică. Partidul 
Comunist se transformă în Partid Socialist. Sub presiunea 
forțelor opoziţioniste, progresiste, în iunie 1991 se formează un 
guvern de coaliție. Sunt reluate relațiile diplomatice cu SUA, 
Marea Britanie şi alte state occidentale. La noile alegeri 
parlamentare din martie 1992, opoziţia, în frunte cu Partidul 
Democratic obține 2/3 din voturi, iar fostul Partid Comunist, 
devenit Socialist, trece în opoziție, având 26% din numărul de 
deputați. Şi Ramiz Alia demisionează. Noul şef al statului este 
ales — în aprilie 1992 — şeful Partidului Democratic, Sali 
Berisha. Albania devine membru al Conferinţei pentru 
Securitate în Europa, îşi exprimă opțiunea pentru economia de 
piaţă şi îşi formulează public intenţia de-a intra în NATO”. 

Toate acestea rezumă ieşirea din lagărul socialist, 
tutelat, controlat de sovietici şi prăbuşirea regimurilor totalitare 
din țările socialiste central şi est-europene. 

Mai rămâne încă, în ultima decadă a lunii decembrie 
1989, regimul socialist totalitar din România, condus de 
Ceauşescu — ţară din care, trupele sovietice se retrăseseră din 
1958 şi care ieşise treptat de sub controlul Moscovei iar faţă de 
reformele lui Gorbaciov, liderul comuniştilor români, 
manifesta cea mai înverşunată ostilitate. 

II. 2. Alte evenimente epocale ale anului 1989 

Cunoaşterea şi înțelegerea gravităţii şi complexității 
desfăşurării evenimentelor anului 1989 ne obligă să menţionăm 
încă unele momente semnificative, meditând asupra acestora şi 
descifrând sensul evoluţiei lumii contemporane, în legătură 
directă sau indirectă cu deschiderea provocată de reformele 
gorbacioviste. Care au fost aceste momente? 

a) Retragerea trupelor sovietice din Afganistan — 
acțiune începută la 15 mai 1988 şi încheiată la 15 februarie 
1989 — a avut o mare însemnătate fiindcă a reprezentat un gest 
prin care Occidentul urmărea şi voia probe concrete, spre a 
avea încredere în Gorbaciov. În discuţiile dintre Reagan şi 
Margaret Thatcher, în noua strategie de proiectare şi realizare a 
securității europene şi mondiale, Kissinger obişnuia să spună: 
în ceea ce zice şi ce face Gorbaciov pentru destindere „testul va 
fi Afganistanul”. 

Apoi, gestul lui Gorbaciov n-a fost singular. Cubanezii 
şi-au retras şi ei trupele din Angola, iar vietnamezii — din 
Cambodgia. Ceea ce a fost un fapt pozitiv. 

b) Dintre ţările socialiste extraeuropene, China 
continua să rămână pe poziţii extremiste, staliniste foarte 
dure. Astfel, în martie 1989, când populația din Tibet s-a 
revoltat împotriva ocupației chineze, guvernul a intervenit şi 
înăbuşit în sânge ridicarea spre libertate a tibetanilor. 

În aprilie 1989, cu ocazia funeraliilor liderului Hu 
Yaobang — personalitate marcantă a comuniştilor chinezi, 
promotor şi susținător al unui ansamblu de reforme pentru 
modernizarea şi democratizarea regimului, numite de către unii 
istorici contemporani Primăvara de la Beijing, dar zădărnicite 
de elementele conservatoare din partid — păturile sociale, cu 
precădere din centrele urbane, nemulțumite de rigiditatea şi 
opacitatea conducătorilor, au organizat la 22 aprilie 1989 o 
mare demonstrație protestatară, sub conducerea studențimii. 
Aceasta s-a extins şi amplificat, încât, până la 27 aprilie 
demonstranţii au ocupat uriaşa Piaţă Tienanmen din Capitală. 

Exemplul a fost urmat şi în alte centre principale ale Chinei, 
între care Shanghai. Valul manifestărilor antiguvernamentale s- 
a prelungit şi a sporit îngrijorarea şi teama conducerii Chinei, 
când, la 15 mai 1989, demonstranții, ţinând sub control toate 
arterele principale ale capitalei au făcut imposibilă pătrunderea 
coloanei aparținând vizitei oficiale sovietice la Beijing a lui 
Gorbaciov. 

După ce, în octombrie1988 guvernul URSS negociase 
şi semnase un acord chino-sovietic în problema traseului 
frontierei orientale dintre cele două state”, vizita din mai 1989 
a delegaţiei sovietice, conduse de Gorbaciov — faimosul 
inspirator şi  propovăduitor al programului politic de 
restructurare şi democratizare a regimului totalitar socialist de 
tip stalinist — era menită să fie prima deschidere spre un dialog 
constructiv între cele două superputeri. Părând dispuse să 
satisfacă unele revendicări ale manifestanților, în general, şi ale 
studenţilor, în special — care cereau insistent reformarea, 
democratizarea regimului politic chinez — autoritățile au intrat 
în tratative cu liderii studenţilor. 

Dar, în timp ce aceste tratative înaintau cu paşi de 
melc, la 30 mai 1989, manifestanți au înălțat în Piaţa 
Tienanmen o replică a Statuii Libertăţii, confecționată din fibre 
de sticlă şi înaltă de peste 9 metri”. Era simbolul nemulțumirii 
generale, exprimate de chinezii tineri care doreau, ca şi cei din 
imperiul sovietic, o restructurare şi o transparență, spre 
democrație şi libertate. Era o dovadă că şi în acel colos 
demografic, aflat sub dictatura maoistă, o variantă a celei 
staliniste, se simţea nevoia pentru glasnost şi perestroika. 
Întrerupând tratativele cu liderii manifestanţilor, organele 
represive chineze au mobilizat şi concentrat în Capitală trupe 
ale armatei fanatizate, îndoctrinate şi formate din țărani săraci — 
care au fost „ajutați? să vadă în orăşeni, în general, şi în 
studenți, în special, nişte „paraziți” indisciplinați. Represiunea 
criminală, greu de imaginat, s-a ordonat şi executat în noaptea 
de 4 spre 5 iunie 1989. Au căzut sub şenilele tancurilor şi sub 

rafalele trupelor de infanterie peste 2600 de persoane şi circa 
10.000 de răniți. Alte mii şi zeci de mii de oameni au fost 
închişi”. A fost una dintre cele mai ample şi mai sălbatice 
acțiuni represive pe care le cunoaşte istoria contemporană. 

c) Întrevederea dintre Mihai Gorbaciov şi Papa 
Ioan Paul al II-lea, care s-a desfăşurat la 1 decembrie 1989 la 
Vatican, a fost un scurt şi semnificativ popas, pe care liderul 
sovietic îl făcea, în drum spre Malta, cu o zi înainte de 
întâlnirea cu George Bush. Desfăşurată mai multe minute în 
şir, numai între patru ochi, fără translator, această primă vizită 
a unui lider socialist — şi ultima până la această dată, de la 
înființarea acestui sistem politic ateu — avea menirea, după 
opinia lui Mihail Gorbaciov, să arate lumii „spiritul de 
înțelegere” de care era animat el ca reformator al lumii 
socialiste contemporane. 

El se afla în faţa celui mai original şi fenomenal dintre 
întâii stătători şi conducători ai lumii catolice; aparținea lumii 
slave, Poloniei, — ţară la împărțirea şi nenorocirea căreia, din 
1972 încoace şi până după al doilea război mondial, nimeni ca 
Rusia nu contribuise în mai mare măsură — venea tot dintr-o 
țară socialistă, care se zvârcolise printre primele şi reuşise cea 
dintâi să se scuture de coşmarul şi calvarul dostoievskian 
impus de sovietici. 

Şi el, acest loan Paul al II-lea, întrunea în ființa sa 
complexă, un mare credincios, un erudit intelectual, un poet 
sensibil, un dramaturg şi un filosof, format şi educat în tradiția 
fenomenologiei existențialiste. Devenise al 263-lea pontif al 
Romei, în 1978, cu 7 ani înainte ca Mihail Gorbaciov să fie 
ales liderul PCUS. 

După însemnările lăsate de Gorbaciov, papa saluta 
„această întâlnire a reprezentanţilor celor două popoare slave”, 
iar liderul de la Kremlin, mulţumindu-i, începea cu o 
binecuvântată şi motivată scuză: „nu aş vrea să fiu crezut 
panslavist”, adăugând: „cred că popoarele slave au vocaţia de a 
lupta pentru a face să se înțeleagă în lumea întreagă valoarea 

vieții omeneşti, a păcii şi a binelui” — remarcă întru totul falsă, 
până astăzi, în cazul Rusiei. 

Stabilirea relaţiilor diplomatice între URSS şi Vatican, 
schimbul de reprezentanți permanenți între cele două state, 
abordarea problematicii referitoare la libertatea credinţei şi 
promisiunile asumate cu acest prilej de liderul sovietic, 
recunoaşterea acestuia cu privire la rolul şi locul Bisericii în 
fundamentarea şi statuarea unor „valori morale, universale şi 
veşnice”, de care oamenii şi societatea umană au avut şi 
continuă să aibă trebuință, dialogul despre libertatea de 
conştiinţă şi libertatea religioasă au sporit şi lărgit considerabil 
prestigiul iniţiatorului perestroikăi”€. 

d) Întâlnirea de la Malta dintre Mihail Gorbaciov şi 
George Bush, din zilele de 2-3 decembrie 1989 — eveniment 
mult discutat şi controversat, despre care au apărut şi continuă 
să apară diverse comentarii şi comparații, din care nu lipsesc 
cele privind împărțirea sferelor de influenţă, cu trimiteri mai 
mult sau mai puţin justificate la Yalta — se desfăşoară 
alternativ, fie la bordul vasului sovietic „Maxim Gorki”, fie al 
unei nave americane. lau parte, pe lângă şefii celor două mari 
superputeri, George Bush şi Mihail Gorbaciov, ministrul 
sovietic al afacerilor externe, Eduard Şevarnadze şi omologul 
său american, secretarul de stat James Baker, precum şi alți 
înalți demnitari şi funcţionari superiori. 

Conform memoriilor lui Gorbaciov, întâlnirea a avut 
loc din iniţiativa lui George Bush. Ea avea menirea să 
constituie, atât pentru cele două state, cât şi pentru toată lumea, 
simbolul bunelor relaţii, finalizate cu rezultate concrete, 
oglindite în tratatele elaborate de experţii americani şi sovietici. 
De aceea, Gorbaciov îşi intitulează referirile sale la acest 
eveniment „o cotitură istorică”, iar istoricul Paul Johnson 
notează că la sfârşitul acestor convorbiri, la 3 decembrie 1989, 
preşedintele parlamentului rus, Ghenadi Ghenasimov era 
încurajat să declare: „Războiul rece a luat sfârşit astăzi la ora 
12,45”. 

Ce s-a discutat şi finalizat, în fapt? 

Din relatările ulterioare ale lui Gorbaciov aflăm că 
Bush a propus ca tema discuţiilor să vizeze atât Europa de Est, 
cât şi alte regiuni. Convorbirile s-au purtat fie în prezenţa 
delegaţiilor complete, fie „între patru ochi”. Reluând aprecierea 
sa din cadrul Sesiunii ONU, din decembrie 1988 de la New 
York, Bush a declarat că „lumea se va simţi mai bine, dacă 
perestroika va fi încununată de succes”. 

În legătură cu „dorinţa părţii sovietice de a obţine 
statutul de observator în cadrul GATT” (Acordul General 
pentru Tarife şi Comerţ), Bush a relatat că între timp SUA şi-a 
revizuit poziția şi este de acord ca URSS să primească statutul 
de observator în cadrul GATT. În continuare, liderul SUA a 
abordat şi un alt domeniu al colaborării — Organizaţia Pentru 
Cooperare şi Dezvoltare Economică — pentru a stabili relaţii 
între Est şi Vest. Dintre problemele regionale, a fost prezentată 
poziţia SUA în privința Americii Centrale. 

În problema dezarmării, Bush a constatat posibilitatea 
de a se ajunge „la un acord asupra reducerii semnificative a 
rezervelor de arme chimice”, în mod practic „o diminuare la 
20% din actualul arsenal al Statelor Unite şi la 8 ani după 
intrarea în vigoare a Convenţiei, la 2%, un acord bilateral 
putând fi semnat la mijlocul anului 1990. Bush a abordat, de 
asemenea, problema reducerii armelor clasice, a arsenalului 
strategic ofensiv, a interzicerii rachetelor balistice 
intercontinentale, a experienţelor subterane. N-au lipsit unele 
uşoare contradicții pe tema: în ce măsură ambele ţări îşi publică 
exact bugetele militare anuale şi serviciile secrete pot confirma 
sau infirma acest fapt. Bush a ridicat problema creşterii rolului 
tineretului în dezvoltarea cooperării internaţionale, în care scop 
a propus ca pentru anul universitar 1990-1991, schimbul de 
studenți să fie mărit până la o mie de studenţi pentru fiecare 
parte, acordându-se o atenţie sporită studenţilor în ştiinţe 
umaniste şi sociale, precum şi în domeniul agricol. 

Bush s-a mai referit, în prima zi a întâlnirii, la faptul 
că „în timpul schimbărilor din Europa de Est, Statele Unite nu 
au făcut declaraţii arogante, care ar fi putut aduce prejudicii 
Uniunii Sovietice”, deşi i s-a sugerat, din partea unora să se 
caţere pe zidul Berlinului şi să dea declaraţii sforăitoare. 

Intervențiile lui Gorbaciov în prima zi — dacă analizăm 
memoriile sale — au fost mai protocolare. El s-a mulțumit 
adesea să facă unele constatări laconice, de felul: „Sunt de 
acord. Am impresia că am mai discutat împreună despre 
aceasta, iar întâlnirea actuală este urmarea unor convorbiri 
utile”. Concluzionând pe seama expunerilor din 2 decembrie, a 
lui Bush, liderul sovietic a făcut „o serie de observaţii generale, 
de ordin filosofic”, între care: acum, la sfârşitul războiului 
rece” lumea se află „în faţa unei cotituri a istoriei”. Prima 
concluzie a lui Gorbaciov era aceea că „a miza pe forță, pe 
supremaţia militară şi pe cursa înarmărilor nu se justifică”. În 
spatele acestei „filosofii” era situația URSS în pragul 
colapsului economic. A doua concluzie a sa: „sistemul 
schimbului  inechitabil dintre ţările dezvoltate şi cele 
subdezvoltate este şi el un eşec”, ceea ce era, neîndoielnic, 
întru totul adevărat, fiindcă decalajul între cele două categorii 
de state se accentua, în loc să se reducă. Gorbaciov nu a ezitat 
să spună omologului său american şi faptul că „în cercurile 
politice americane se aude, repetându-se cu insistență că 
Uniunea Sovietică ar fi început perestroika şi şi-ar fi schimbat 
orientarea politică sub influența «războiului rece». Se mai 
spune că în Europa de Est totul se prăbuşeşte...” ceea ce — 
după opinia liderului de la Kremlin, care voia să-l convingă pe 
Bush că reformele sale sunt rezultatul unei deliberări conştiente 
şi nu dictate de falimentul socialismului — „este o eroare 
deosebit de gravă”. 

O a doua categorie de concluzii formulate de 
Gorbaciov, privesc „repartizarea raporturilor de forță”; el are 
convingerea că lumea este pe cale să treacă „de la o lume 
bipolară la una multipolară”, că, fie că „vrem sau nu, vom avea 

de-a face cu o Europă unită şi integrată din punct de vedere 
economic” şi „vrem sau nu” — adaugă el — Japonia şi China 
sunt şi ele „o realitate de prim rang”. 

În ziua de 3 decembrie 1989 Gorbaciov este — se pare 
— cel mai activ. Propune o conferință de presă. Îl asigură pe 
Bush că „Uniunea Sovietică nu va declanşa în nici un caz 
vreun război” şi că doreşte „ca securitatea fiecăruia dintre noi — 
URSS şi SUA să fie garantată prin eforturile noastre comune”. 
Insistă să-l convingă pe Bush că „Uniunea Sovietică adoptă şi 
este pe cale să adopte o doctrină defensivă”, dar îndrăzneşte, 
totodată, să reproşeze acestuia, fie şi numai uşor aluziv că 
„Statele Unite continuă să practice strategia ripostei flexibile, 
adoptată cu peste 20 de ani în urmă”. Îi oferă lui Bush un „dar 
simbolic” impresionant: „un obiect fabricat din resturi de 
rachete demontate”. 

Comentând şi completând discuţiile din ziua 
anterioară despre reducerea armamentelor, Gorbaciov relevă că 
„a fost omisă una din cele trei componente de bază ale puterii 
militare, adică, forţele navale”; el constată că „de la începutul 
anilor cincizeci suntem literalmente încercuiți de o reţea de 
baze militare; peste 500.000 de oameni, sute de avioane de 
luptă, puternice forțe navale staționează în aceste baze. Statele 
Unite — zice el — posedă 15 mari unități de aviaţie de şoc, 
aproape 1500 de avioane de luptă. Iar aceste uriaşe forţe sunt 
fie desfăşurate încă de pe acum în coasta noastră, fie 
susceptibile de-a fi aduse în orice clipă. Fără a se mai pomeni 
de submarinele strategice...” Ca urmare, Gorbaciov cere 
„deschiderea negocierilor asupra forțelor navale”, promițând „o 
poziție realistă şi flexibilă”: URSS „este gata să lichideze, pe 
bază de reciprocitate, armamentul nuclear tactic al forțelor 
navale”; el propune, totodată: reducerea personalului din 
forțele armate — cu 1300000 de fiecare parte şi reducerea 
personalului armatelor staționate pe teritorii străine, stabilindu- 
se un plafon de 300.000 de oameni, adăugând alte propuneri 
concrete ce vizează aviația tactică de front etc. Se pronunță 

pentru un „cer deschis”, pentru „interzicerea totală a armei 
chimice”, supranumită «bomba atomică a săracului»; apreciază 
faptul că „întreaga Europă este în mişcare” şi se consideră 
european, dorind să lege URSS-ul de mişcarea integrării, a 
„Casei comune”, concepute de el însuşi; se declară convins de 
existența unor largi posibilități de cooperare între Piaţa 
Comună şi CAER”; întrevede o anumită asemănare între 
exportul de revoluţie, practicat de sovietici şi «ideea 
„exportării” valorilor fundamentale» care este ciudat de 
asemănătoare”. Admite public faptul că URSS este „un 
adevărat conglomerat de popoare” şi că se pune problema 
„transformării federaţiei” sovietice, în direcția unei democraţii 
reale”. 

În legătură cu „reînnoirea” ce are loc în Europa de Est, 
Gorbaciov crede că „rezultatul nu va fi o copie după modelul 
suedez, englez sau sovietic”, ci „se va ajunge la ceva care va 
răspunde nevoilor etapei actuale a dezvoltării civilizației 
europene şi mondiale”. 

În cea de-a doua zi, Bush are mai multe răspunsuri 
scurte, de tipul: „totul e perfect” sau „de acord”. Subscrie 
propunerii referitoare la interzicerea totală a armei chimice, 
evidențiind „problema deosebit de delicată a proliferării armei 
chimice, dincolo de granițele” celor două super-puteri, dând 
exemplul Libiei şi a uzinei de la Rabta, ca şi de „cumplitele 
consecinţe ale acestei proliferări, în cazul conflictului Iran- 
Irak”, dintre anii 1980-1988. 

În legătură cu răsturnările şi transformările din Europa 
Răsăriteană şi Centrală, Bush se declară „uimit de rapiditatea 
transformărilor” şi apreciază „mult reacția pe care a avut-o 
Uniunea Sovietică — şi Gorbaciov personal — față de aceste 
schimbări dinamice”. Dezvăluie că în timpul discuţiei pe care a 
avut-o cu o zi în urmă „între patru ochi, a discutat cu 
Gorbaciov fără a intra în detalii, despre reunificarea 
Germaniei”. Îl numeşte pe liderul de la Kremlin „catalizatorul 
schimbărilor din Europa, care sunt constructive”. Întrebându- 

se, retoric, care sunt „valorile Occidentului din cadrul NATO 
sau în alte organizații, Bush le enumeră astfel: „transparenţa, 
pluralismul, sinceritatea, dezbaterile deschise” iar pe plan 
economic, „ceea ce stimulează progresul, piaţa liberă”, 
sugerând că se află într-o netă superioritate față de utopicele 
reforme preconizate de Gorbaciov, în cadrul sistemului 
socialist. 

Cât despre aluziile directe la schimbările din ţările 
socialiste europene, George Bush precizează: „Nu cred că 
punctele noastre de vedere sunt divergente. Noi suntem pentru 
autodeterminare şi pentru dezbaterile ce le însoțesc... Valorile 
occidentale nu înseamnă absolut deloc că am dori să impunem 
sistemul nostru României, Cehoslovaciei, ori chiar RDG-ului”. 
La aceste remarci, Gorbaciov a subscris, iar James Baker a 
adăugat: „... în privinţa autodeterminării, noi credem că fiecare 
țară are drept la liberă alegere. Dar lucrul acesta nu are sens 
decât dacă poporul unei țări este realmente în situaţia de a alege 
liber. Şi aceasta face parte din conceptul „valorilor 
occidentale”, opuse dreptului de a impune propriul sistem”. 

... Vor putea beneficia românii — inclusiv cei din 
imperiul sovietic — de aceste valori? Cum şi cât anume va fi 
înțeleasă, după căderea regimului Ceauşescu, problema 
națională a românilor în ansamblul acesteia? 

Din documentele şi lucrările publicate până la această 
dată se deduce că în timpul întâlnirii dintre Bush şi Gorbaciov, 
organizațiile minorităților maghiară şi germană au cerut, printr- 
o telegramă trimisă la 2 decembrie 1989 celor doi preşedinţi 
„să întreprindă tot ce este necesar pentru a pune capăt 
regimului Ceauşescu”, pe motiv că acesta „procedează la 
exterminarea minorităților naţionale”; în acelaşi sens, 
reprezentantul României în capitala Ungariei, ambasadorul 
Traian Pop, raporta la Bucureşti că cercurile revizioniste 
maghiare desfăşurau o propagandă  antiromânească 
„asemnătoare perioadei dictatului de la Viena, din 1940”. 

La astfel de presiuni, George Bush spunea ziariştilor, 
la 2 decembrie 1989, că ar dori să vadă „unele acțiuni în 
această ţară”, deşi nu ştie când anume se va întâmpla acest 
lucru. El îi informa însă pe ziarişti că a trimis spre România un 
nou ambasador, pe Allan Green „care va prezenta punctul 
nostru de vedere, al meu personal, preşedintelui Nicolae 
Ceauşescu. În orice caz, vom încerca, dar va fi foarte greu”. De 
asemenea, din ceea ce se ştie până acum, atât Bush, cât şi 
Gorbaciov întrezăreau posibilitatea şi necesitatea schimbărilor 
din România, având o poziţie identică”? 


II. 3. Revoluţia Română din Decembrie 1989 

Cele aproape două decenii care s-au scurs de la 
declanşarea şi desfăşurarea revoluţiei române din decembrie 
1989, au permis numeroase cercetări şi clarificări; s-au 
identificat şi publicat documente, mărturii, însemnări şi relatări, 
studii, articole, lucrări monografice ale participanţilor direcți 
sau martorilor oculari, s-au organizat simpozioane şi s-au editat 
comunicările acestora; s-a elaborat şi difuzat în limba română, 
urmând a se traduce şi în principalele limbi de largă circulaţie, 
cea dintâi monografie istorică privind Revoluția Română din 
Decembrie 1989 în context internaţional (2006) a istoricului 
Ioan Scurtu. 

Şi, cu toate acestea, n-au fost epuizate unele întrebări 
care necesită căutări şi noi abordări, din diverse unghiuri de 
vedere, ce mai pot lumina, elucida, completa, nuanța şi corecta 
unele lucruri din cele ce s-au scris, câtă vreme rămân încă 
închise arhivele țărilor vizate, implicate direct, în general, şi 
îndeosebi ale marilor puteri, SUA şi URSS, în special, cele 
care au acceptat, stimulat şi monitorizat evenimentele anului 
1989. 

Ca şi în cazul acelor schimbări şi răsturnări ce s-au 
produs în anul 1989 în celelalte ţări Central şi Sud-Est 
europene, din fostul lagăr stalinist şi socialist — aici noțiunea de 
lagăr are accepțiunea clasică, cea mai largă, aceea de loc unde 

au fost închise şi proscrise de către imperiul bolşevic, popoare 
sau părți ale acestora, în urma războiului — Polonia, Ungaria, 
RDG, Cehoslovacia, Bulgaria, Iugoslavia, Albania. În cazul 
României ceea ce s-a întâmplat, n-a fost decât eliberarea, 
descătuşarea, înlăturarea sistemului social-politic, economic şi 
ideologic adus şi impus de ocupanții sovietici în anii 1944- 
1945. şi acest lucru fusese atunci posibil pentru că marile puteri 
occidentale, SUA şi Marea Britanie, deşi au participat şi 
câştigat războiul alături de URSS, au pierdut posibilitatea 
încheierii unei păci drepte, democrate, bazate pe principii de 
justiţie, aşa cum promiseseră şi înscriseseră în Charta 
Atlanticului (1941). Ba, ca o nouă monstruozitate, de neiertat şi 
condamnat, ele, aceste democraţii occidentale, au acceptat şi 
perfectat o nouă împărțire a sferelor de influență în Europa 
Centrală, de Est şi Sud-Est, în raport de interesele de moment 
şi perspectivă ale URSS şi Marea Britanie. Este vorba de 
faimosul şi odiosul Acord de procentaj din 9 octombrie 1944, 
inspirat de Churchill şi semnat de el şi de Stalin, la Moscova: 

- „Să reglementăm situaţia în Balcani, a declarat 
Churchill, către Stalin. Armatele dumneavoastră se află în 
România şi în Bulgaria, unde noi avem interese, misiuni şi 
agenți. Să nu ne certăm pentru chestiuni puţin importante. Ce 
ați zice de o preponderență de 90% în România, pentru 
dumneavoastră, de 90% în Grecia, pentru noi şi de egalitate 
50%-50% în Iugoslavia?” 

Apoi, în timp ce se i se traducea acest târg meschin, 
W. Churchill a scris pe o coală de hârtie întreg acordul de 
procentaj: „România: Rusia — 90%, alții — 10%; Grecia: Marea 
Britanie în acord cu SUA — 90%, Rusia — 10%; Iugoslavia: 
50% - 50%; Ungaria; 50% - 50%; Bulgaria: Rusia — 75%, alții 
—25%%, 

Şi, ca o nouă sfidare a bunului simţ, de neimaginat de 
mare, aceleaşi democraţii occidentale au cedat şi semnat, în 
1946-1947, un Tratat de pace impus României la 10 februarie 
1947, făcut numai de către sovietici, tratat în care, modificările 

teritoriale operate de Stalin în înțelegere cu Hitler, în 1939- 
1940, au fost înscrise şi cuprinse ca o deliberare şi elaborare 
comună. 

Tocmai de aceea, reabordând şi rezumând, reluând şi 
prezentând unele aspecte esenţiale ale declanşării şi 
desfăşurării revoluţiei române din decembrie 1989, încercăm s- 
o prezentăm şi să relevăm, totodată, şi reacţiile lumii 
contemporane, în general, dar mai ales ale SUA şi URSS, 
pentru a întrezări şi şti: dacă în modul în care ele au salutat 
căderea regimului Ceauşescu nu le-a scăpat şi vreo aluzie oricât 
de mică în legătură cu propria lor vinovăție, faţă de calvarul 
asumat şi îndurat, de nevoie, de către români, în toţi aceşti ani, 
1944-1989, din cauza lor? 

În cazul României — şi considerăm necesare unele 
consideraţii preliminare — atât istoricii români”! ai epocii 
contemporane, cât şi specialiştii străini?” cei mai de seamă, au 
analizat şi evaluat acele particularități, etape, sinuozități, care 
conferă originalitate atipică evoluţiei sale între anii 1944-1989. 

Astfel, istoricii români şi străini disting în evoluția 
atipică a României câteva etape. 

Prima, inaugurată în anii 1944-1945, de aşa-zisul 
regim democrat-popular, nu este rodul firesc al voinţei liber 
exprimate a poporului român, ci rezultatul ocupaţiei sovietice. 

Din perspectiva temei noastre, două au fost 
consecinţele nefaste ale acestei prime etape: una se referă la 
regimul politic a cărui instalare s-a conceput şi început încă din 
anii 1946-1948, care nu putea fi altul decât „regimul 
stalinist”, de tip sovietic, un socialism totalitar şi 
internaționalist, la care Stalin se referea şi despre care vorbea 
încă din aprilie 1945: „oricine ocupă un teritoriu, impune şi 
propriul său sistem social”. O a doua consecinţă se referă la 
rapturile teritoriale sovietice. Obţinând, încă din timpul 
războiului consimțământul Angliei şi SUA, URSS dicta singură 
condiţiile de armistițiu impuse României, prin Convenţia de 
armistițiu din 12 septembrie 1944, pe care ţara noastră o semna 

la Moscova cu Naţiunile Unite, în art. 4 se prevedea: „Se 
stabileşte frontiera de stat între URSS şi România, fixată prin 
Convenţia româno-sovietică din 28 iunie 1940”. Şi tot astfel, în 
Tratatul de Pace, semnat la 10 februarie 1947 se stabilea: 
Articolul 1: „Frontierele României, indicate în harta anexată 
Tratatului de faţă (Anexa 1) vor fi cele care erau în ființă la 1 
ianuarie 1941”, adică — se preciza în cel de-al doilea alineat — 
„în conformitate cu Acordul sovieto-român din 28 iunie 
194055, când, de fapt, nu avusese loc nici un acord bazat pe 
egalitatea şi consimțământul liber exprimate al celor două părți 
aflate în conflict, ci, dimpotrivă, prin şantaj cu războiul şi 
amenințare cu invadarea ţării, de către trupele sovietice, masate 
la granițele țării, România — izolată total şi timorată de 
înfrângerea Franţei, de căderea sub ocupaţie germană a aproape 
întregii Europe şi de alungarea rămăşițelor forțelor aliate anglo- 
franceze peste Canalul Mânecii — se vedea silită de forța 
împrejurărilor să cedeze fără luptă aceste teritorii în condițiile 
în care atât Ungaria cât şi Bulgaria masaseră trupe în nord- 
vestul şi sud-estul țării şi, în înţelegere secretă cu Moscova 
erau gata să invadeze România. 

În această primă etapă (1944-1947), „democrat- 
populară” sau de tranziţie, procesul instaurării regimului de tip 
sovietic şi stalinist, un fals socialism totalitar şi internaționalist, 
a fost posibil numai datorită staționării a circa 1 milion de 
ostaşi sovietici în România, precum şi datorită faptului că ţara a 
fost împărțită şi păzită de consilieri şi agenți ai KGB, care se 
infiltrau şi controlau toate structurile vieţii economice, politice, 
administrative şi spirituale. 

Punctul culminant când ţara s-a aflat în sfera de 
hegemonie sovietică, l-a reprezentat etapa a doua a evoluției 
României, anii 1947-1955, de maximă dominație stalinistă şi 
dictatură comunistă; în aceşti ani problema teritoriilor 
româneşti încorporate de sovietici, Basarabia, nordul 
Bucovinei, ținutul Herţa făceau parte dintr-o chestiune tabu: 

orice cuvânt spus sau scris de cineva despre aceste teritorii, 
atrăgea după sine ani grei de temniță. 

La întrebarea: cum a fost posibilă instaurarea aşa-zisei 
dictaturi proletare, printr-un regim stalinist, totalitar, după 
model sovietic, unul dintre cei care au trăit şi înfăptuit acest 
proces, omul care a rămas în această etapă într-un anumit 
anonimat, în funcții de stat relativ modeste, Ion Gheorghe 
Maurer, în realitate un intelectual de rang înalt, devenit 
eminența cenuşie a lui Gheorghe Gheorghiu-Dej, avea să 
răspundă printr-un adevăr incontestabil: două forţe importante 
au acționat permanent şi în aceeaşi direcție: 1) de sus ocupanţii 
sovietici, cu un draconic aparat de militari şi civili; 2) de jos 
mulțimea celor sărăciți, necăjiţi şi nemulțumiți, ațâţaţi, exaltați 
şi ridicaţi în funcție şi ademeniți cu promisiuni de dreptate şi 
egalitate, de către comunişti". 

Şi totuşi, în cea de-a doua etapă, cea mai dură şi mai 
neagră din evoluția României s-au creat două premise 
importante pentru ceea ce aveau să aducă mai nou şi mai bun, 
etapele ulterioare. În lupta acerbă din sânul PCR, între grupul 
„naţional”, condus de Gheorghiu-Dej şi cel „moscovit”, evreo- 
maghiar, în frunte cu Ana Pauker — conflict care a ajuns să fie 
mediatizat şi soluţionat de către stăpânul suprem, din vârful 
lagărului socialist, I. V. Stalin — a biruit Gheorghiu-Dej, care s- 
a putut debarasa, astfel, de cei mai primejdioşi rivali, Ana 
Pauker, Vasile Luca şi Teohari Georgescu. În cinismul şi, 
totuşi, realismul lui Stalin, a înţeles că românii nu acceptă în 
conducerea PCR o femeie, mai ales o evreică. Dej şi-a 
consolidat şi „laicizat” poziția de până atunci, exclusiv 
comunistă, îndrăznind şi devenind preşedinte al Consiliului de 
Miniştri, şef de guvern”. Este drept că victoria lui Dej s-a 
făcut, în mod machiavelic, fiind sacrificat, executat principalul 
său rival, care combătea grupul moscovit-alogen şi exprima 
curentul naţional, cel ce avusese un rol principal pe lângă rege, 
în pregătirea şi înfăptuirea loviturii de stat de la 23 august 

1944, marele şi singurul erou adevărat al acestei etape, cele mai 
negre şi mai dure, Lucrețiu Pătrășcanu”. 

Cea de-a doua premisă importantă pentru cea de-a 
treia etapă din evoluția României — de autonomie şi destindere 
internă (1956-1969) — a fost retragerea trupelor sovietice. 
Sarcina de-a ridica şi trata această chestiune delicată i-a fost 
încredințată lui Emil Bodnăraş. La acea dată el îndeplinea 
funcția de vicepreşedinte. Fusese unul din oamenii de încredere 
ai Moscovei. Acum regreta faptul că fiind ofițer al armatei 
române, în ajunul celui de-al doilea război mondial dezertase şi 
fugise la sovietici. Aşa cum avea să declare la Iaşi, în aprilie 
1964, în faţa studenţilor“ şi cadrelor didactice — cu ocazia 
prelucrării Declaraţiei cu privire la poziția PMR în problemele 
mişcării comuniste şi muncitoreşti internaţionale — Bodnăraş 
se transformase într-un disident iremediabil, dar încă prudent. 
El risca să-şi piardă cariera politică. Dar, Hrusciov a acceptat 
provocarea şi, spre surprinderea părții româneşti, a soluționat 
pozitiv cererea lui  Bodnăraş. Acesta îndrăznise să-i 
argumenteze lui Hruşciov că, prin retragerea trupelor sovietice 
din România, interesele de securitate sovietică nu erau afectate, 
fiindcă, peste tot în jurul nostru erau ţări cu trupe sovietice, 
numai la Marea Neagră „nu se afla nimeni altcineva” decât apa 
mării şi, dincolo de ea, turcii”. Dar şi Hruşciov dorea o 
destindere şi o deschidere spre Occident. Aşadar, la 24 mai 
1958 — în zilele când, în statele socialiste din Europa 
Răsăriteană şi Centrală, Moscova anunţa reducerea cu 119.000 
de ostaşi a efectivelor sovietice de ocupaţie, aşteptând un 
răspuns similar din partea conducerii NATO”! - se anunţa şi 
retragerea forţelor de ocupaţie din România. URSS compensa 
această acţiune pe seama încheierii păcii cu Austria (la 15 mai 
1955). Avea asigurate — prin noul tratat de pace — căile de 
comunicaţie cu unitățile sovietice dislocate în Austria. Apoi, 
bazele navale şi aeriene din Ucraina şi mai ales R.S.S. 
Moldovenească îi asigurau o intervenţie rapidă şi masivă, în 
caz de nevoie. Ca urmare, ultimii 35.000 de ostaşi sovietici s- 

au retras la 25 iunie 1958. În decembrie 1964 au fost retrași şi 
consilierii KGB. 

La retragerea trupelor sale, ocupanţii sovietici au luat 
şi transferat în teritoriile sovietice şi câteva vagoane din 
arhivele româneşti, referitoare la Basarabia, Bucovina de Nord 
şi ținutul Herei“. Au vrut, poate, ca şi prin acest gest România 
să piardă sursele de informare despre aceste teritorii şi într-o zi 
să-i facă dispăruți chiar pe românii din spațiul sovietic? 

Acţionând cu multă abilitate după retragerea trupelor 
sovietice — pe de o parte Gheorghiu-Dej declara fidelitate față 
de lagărul socialist şi aducea elogii URSS; iar, pe de altă parte, 
intensificând represaliile şi sporind numărul deţinuţilor 
condamnaţi în intervalul decembrie 1958-decembrie 1961, de 
la 10.125 de persoane la 16.292 persoane — el a reuşit să 
elimine pe alți adversari ai săi, Miron Constantinescu şi Iosif 
Chisinevschi, acuzându-i ca promotori şi apărători ai cultului 
personalităţii“, dar, trasând şi urmând, totodată, o consecventă 
şi prudentă cale de distanţare de indicaţiile Moscovei. 

La Plenara CC al PCR din 30 noiembrie-5 decembrie 
1961, Gheorghiu-Dej a relansat o condamnare insistentă şi 
vehementă a practicilor staliniste, inspirate şi urmate la noi de 
grupul Ana Pauker, Vasile Luca, Theohari Georgescu, dar şi la 
adresa lui Miron Constantinescu şi Iosif Chisinevschi, făcând 
din aceştia principalii răspunzători pentru acțiunile şi 
represiunile din anii colectivizării; politica acestora fusese „o 
provocare, o aventură”, declara Dej; se ajunsese la situația 
intolerabilă că „plângeau satele, vai şi amar de noi ce-am ajuns, 
spuneau țăranii”; de aceea, preciza Dej „după ce i-am eliberat 
pe ei, am eliberat din închisori zeci de mii de oameni 
nevinovaţi”"; în acest fel, ca mijloc de câştigare a sprijinului 
populației s-a trecut la o „liberalizare” internă, în vederea 
emancipării ţării de sub controlul împovărător, ruinător al 
Moscovei. 

Depărtarea şi îndepărtarea României din sfera 
hegemoniei sovietice s-a făcut într-un context intern — în care 

Dej îşi primenea şi sporea colaboratorii direcți cu Ion 
Gheorghe Maurer, ca preşedinte al Consiliului de Miniştri 
(1961-1974), cu Corneliu Mănescu la externe şi Alexandru 
Bârlădeanu, ca reprezentant al ţării la CAER -— şi în împrejurări 
externe favorabile, generate de procesul destalinizării, al 
„dezgheţului” provocat de critica unor practici staliniste, 
urmările revoluţiei din Ungaria, criza rachetelor din Cuba 
(1962) şi mai ales declanşarea şi desfăşurarea amplului conflict 
ideologic chino-sovietic (începând de după 1960). 

Astfel, pe plan economic, România s-a opus sistematic 
indicaţiilor Moscovei, lansate şi propagate prin CAER - pe 
care guvernul sovietic îl visa şi încerca (din 1961) să-l 
transforme într-un organism suprastatal şi supranațional — de-a 
urma şi respecta acea inechitabilă şi discutabilă „diviziune 
internațională a muncii”; potrivit acestor directive ale 
Moscovei, României 1 se rezerva rolul de hinterland agricol al 
lagărului socialist de exploatator şi producător de produse 
petrolifere şi îngrăşăminte chimice. România a respins energic 
o astfel de teză şi a pretins ca în numele egalității şi echităţii 
relațiilor dintre state, să dispună de dreptul egal de-a se 
industrializa şi de a-şi consolida capacitatea de apărare şi 
independenţă economică. Din aceleaşi rațiuni a fost analizat şi 
denunțat, cu multă cutezanță şi prestanță şi faimosul Plan 
Valev. 

Un ins, pretins inspirator şi ticluitor al grandioaselor 
planuri economice sovietice, prevedea înființarea unui complex 
economic internaţional, pe teritoriile URSS, Bulgariei şi 
României. Faimosul complex trebuia să se întindă pe o 
suprafață de 150.000 km” şi să cuprindă o populaţie de 
sovietici, bulgari şi români, totalizând 12 milioane de locuitori. 
Numai că, dintre cele trei „țări socialiste surori”, România 
trebuia să participe cu 42% din suprafaţa întregului complex — 
care cuprindea Dobrogea, o bună parte din Muntenia, inclusiv 
Capitala ţării — 48% din populație, 54% din instalația 
industrială, 51% din producția chimică şi 86% din producția de 

petrol. Respingând şi stigmatizând oficial, în presa românească 
acest proiect, guvernul român îl eticheta drept „un neruşinat 
atentat” la independenţa şi integritatea României”. 

Însă, faptul esențial îl constituie nu atât aceste simple 
atitudini şi critici la adresa Moscovei, cât şi acțiunile concrete 
de implicare în relaţiile cu Occidentul, de colaborare cu 
principalele tări dezvoltate. Construirea (Combinatului 
Siderurgic de la Galaţi, de către un consorțiu franco-britanic, 
care acordă României o investiție de 36 de milioane dolari 
(1962); creşterea masivă a schimburilor comerciale cu Marea 
Britanie, în general, şi cu Franţa, în special — cu aceasta ritmul 
sporirii comerțului era de 50% cu începere din 1963; aderarea 
României la GATT, Acordul General pentru Tarife şi Comerţ, 
în 1957 ca simplu observator, apoi din 1971, ca membru cu 
drepturi depline, în 1972 — la Acordul privind Fondul Monetar 
Internaţional (FMI) şi la Acordul privind Banca Internaţională 
de Reconstrucţie şi Dezvoltare (BIRD) — toate acestea au făcut 
posibil ca din 1968 România să producă primele automobile 
„Dacia” (rod al cooperării cu uzinele franceze”Renault”), în 
1969 — primele elicoptere tip IAR 316 (în colaborare cu firma 
franceză „Alouette”), în 1968 să treacă la electrificarea 
transporturilor feroviare, iar în 1970 să intre, parțial, în 
folosinţă Centrala Hidroelectrică Porţile de Fier. 

Intrarea şi participarea României în circuitul 
schimburilor internaționale, trecerea la exportul unor maşini şi 
utilaje moderne, între care: utilaj petrolifer, printre cele mai 
performante din lume; tractoare produse la Braşov, ca şi 
automobile „Dacia”, fabricate la Târgovişte — organizarea 
anuală, cu începere din 1970, a Târgului Internațional 
Bucureşti, care s-a bucurat de interesul şi participarea a 
numeroase ţări şi firme industriale din aproape toate 
continentele, intrarea ţării noastre, din 1973, ca partener în 
cadrul Proiectului de Cooperare şi Asistenţă tehnică, Programul 
Naţiunilor Unite pentru Dezvoltare (PNUD) şi Agenţia 
Internaţională pentru Energie Atomică (AIEA), ca şi înlesnirile 

acordate României de Piaţa Comună, de Comunitatea 
Economică Europeană, constând fie în reducerea considerabilă, 
fie în suprimarea integrală a taxelor vamale la importul 
utilajelor industriale, în special, a produselor manufacturiere, în 
general, s-au reflectat pozitiv şi semnificativ în ieşirea ţării din 
sfera preponderent economică a URSS şi a lagărului socialist 
european. Volumul investițiilor occidentale a sporit în această 
etapă de 18-20 de ori, datoriile externe ale țării sporind la 1,2 
miliarde dolari în 1969 şi la peste 13 miliarde în 1982%. Şi 
eforturile interne ale României — constând în creşterea ratei 
acumulărilor interne necesare investigaţiilor şi industrializării 
la 20-25%, în aceşti ani, una dintre ratele cele mai ridicate din 
lume“ - cumulate cu împrumuturile şi investiţiile străine au 
permis dezvoltarea şi modernizarea ţării, sporirea gradului de 
industrializare, trecerea la un amplu program de înființare şi 
fuințare de mari unități economice în toate zonele țării, crearea 
de mari platforme industriale în jurul principalelor centre 
urbane, creşterea considerabilă a electrificării, mecanizării, 
automatizării, chimizării, urbanizării etc. — având consecinţe 
notabile în îmbunătăţirea condiţiilor de viață şi de muncă ale 
populaţiei. 

Deschiderea economică spre occident a fost însoțită şi 
întărită de dialoguri şi acţiuni politice, numeroase şi valoroase. 
Prim-ministrul ţării, Ion Gheorghe Maurer — unul dintre 
partizanii şi artizanii noii orientări, care s-a aflat vreme de 
aproape un deceniu şi jumătate, în fruntea guvernului român — 
a întreprins vizite oficiale în Franţa (1964), Marea Britanie 
(1969), R.F. Germania (1970) etc. La rândul ei, România este 
vizitată de preşedintele Franţei, generalul Charles de Gaulle 
(1968), preşedintele SUA, Richard Nixon (1969) — prima vizită 
a unui lider american în România şi cea dintâi întreprinsă de 
vreun preşedinte al SUA într-o ţară socialistă, după al doilea 
război mondial. Au mai vizitat țara noastră, în aceşti ani: 
Gerald Ford, preşedinte al SUA, Zhao Ziyang, premierul 
Consiliului de Stat al Chinei, Iosif Broz Tito, preşedintele RSF 

Iugoslave, Indira Gandhi, şeful guvernului Indiei, preşedintele 
Austriei, Franz Janos, Padişahul Iranului, Reza Aryamehr 
Pahlavi, primul ministru al Israelului, Mohammed Anwar as- 
Sadat şi mulți alţii. Aceste dialoguri s-au încheiat frecvent cu 
negocierea şi încheierea unor tratate de cooperare pe plan 
economic, tehnic, financiar, ştiinţific, cultural etc. 

Un loc şi un rol important în ieşirea României de sub 
hegemonia Moscovei şi deschiderea spre Occident l-a avut 
implicarea conducerii de partid şi de stat în conflictul chino- 
sovietic şi utilizarea principiului egalității tuturor statelor 
socialiste pentru a justifica şi demonstra politica de autonomie 
şi independență faţă de URSS. Făcând un efort temerar de a 
cunoaşte, aprecia şi media acest amplu conflict chino-sovietic, 
conducătorii României au vizitat şi ascultat deopotrivă, atât 
Moscova, cât şi Beijingul. Cu acest prilej, în convorbirile 
purtate cu conducătorii delegaţiei române, în martie 1964, 
chinezii au ridicat şi problema Basarabiei şi teritoriile ocupate 
şi anexate de sovietici la începutul celui de-al doilea război 
mondial. Aflând, Hruşciov — în timpul escalei făcute de români 
la Moscova, la reîntoarcerea lor din China — a încercat să-i 
intimideze şi să-i şantajeze, punând chestiunea revizuirii 
teritoriale în Transilvania şi disponibilitatea guvernului sovietic 
de-a accepta şi organiza plebiscite, în Basarabia şi 
Transilvania'S. Românii nu puteau accepta şi discuta un 
„plebiscit” de tip moscovit în nici unul din teritoriile româneşti 
legitime, locuite în majoritate de români — propunere pe care 
sovieticii o mai făcuseră şi susținuseră cu prilejul tratativelor 
româno-sovietice în perioada interbelică. 

Publicarea, în aprilie 1964, a documentului de mare 
însemnătate Declaraţia cu privire la poziția Partidului 
Muncitoresc Român în problemele mişcării comuniste şi 
muncitoreşti internaționale a avut un uriaş răsunet 
internațional, pentru onestitatea, simplitatea, veridicitatea, 
cutezanţa şi, totodată, nonşalanța cu care erau rostite nişte 
adevăruri elementare, pe care sovieticii le încălcau în tot ce 

făceau: „nu există şi nu poate exista un partid părinte şi un 
partid fiu, partide superioare şi partide inferioare” sau „toate 
partidele marxist-leniniste sunt egale în drepturi”, afirmând şi 
susținând vehement promovarea şi respectarea principiilor 
suveranității şi independenţei naționale, ale neamestecului în 
treburile interne, avantajului şi respectului reciproc în relațiile 
dintre state şi partide, autorii făceau din acest document, 
Declaraţia de independenţă a României. Documentul a fost 
difuzat şi prelucrat în toată ţara, prilej cu care, celor prezenți li 
se relata şi demonstra, cu fapte şi cifre, cu exemple 
indubitabile, că URSS  încălcase grosolan independența 
României, că îi exploatase cu sălbăticie şi lăcomie oamenii şi 
resursele ţării, prin intermediul sovromurilor, a societăților 
mixte româno-sovietice sau prin numeroase alte forme, căi şi 
mijloace şi că, politica sovietică nu fusese decât o continuare şi 
amplificare a celei practicate de Rusia țaristă în diferite ocazii 
de ocupații vremelnice asupra Principatelor Române, în urma 
războaielor ruso-turce”?. 

În acelaşi an în care se editează şi difuzează 
Declaraţia din aprilie 1964, apare în luna decembrie şi lucrarea 
lui Karl Marx, Însemnări despre români”. Ea este un 
eveniment atât politic, dar şi ştiinţific. Politic, pentru că oferă 
românilor şansa de a repune în discuţie problema anexării 
Basarabiei de către Rusia la 1812 — Marx relevând că anexarea 
şi ocuparea acestui teritoriu românesc nu avea nici un temei 
juridic internațional, fiindcă Poarta Otomană nu putea 
înstrăina, nu putea ceda un teritoriu ce nu-i aparținea şi pe care, 
dimpotrivă, era chemată să-l apere; ştiinţific — cartea oferea 
istoricilor români posibilitatea să-l citeze pe Marx, ca pe o 
autoritate de necontestat în fața Moscovei, fiindcă scria 
adevărul. Odată cu publicarea cărții lui Marx s-a înlăturat acel 
îndelungat tabu de a scrie despre Basarabia. 

Românii au făcut, în această etapă, şi alte gesturi 
politice semnificative, care marcau paşi îndrăzneţi de ieşire de 
sub subordonarea şi ascultarea sovietică. La 4 octombrie 1963 

— cu prilejul crizei rachetelor din Cuba, când omenirea trăia cu 
răsuflarea întretăiată, cu teama de un posibil război nuclear 
între cele două lagăre politice — Corneliu Mănescu, în calitate 
de ministru de externe, a declarat secretarului de stat american, 
Dean Rusk, că, în eventualitatea izbucnirii unei acţiuni prin 
care URSS să ceară ţărilor Tratatului de la Varşovia să 
participe cu forțe militare, în apărarea Cubei, România va 
rămâne neutră şi deci, cerea ca SUA să nu lovească şi teritoriul 
țării noastre sub pretext că este aliata Uniunii Sovietice”. 

Noua organizare administrativă a teritoriului (1968), 
care lichida acele unităţi oficiale, regiunile şi raioanele de 
inspirație sovietică, hotărând revenirea la formele tradiționale 
româneşti, de comune, municipii şi judeţe, reorganizarea 
învățământului pe principii noi, moderne, tradiționale şi cu 
elemente occidentale — inițial, din 1961 s-a trecut la 
învățământul general obligatoriu şi gratuit de 8 ani, apoi, durata 
şcolii de cultură generală s-a prelungit la 12 ani (cu începere 
din 1962), reintroducerea unei noi structuri şcolare, inclusiv a 
limbilor clasice, greaca şi latina şi a limbilor moderne, 
franceza, engleza, germana, spre a înlesni şi grăbi contactul cu 
valorile culturii şi civilizaţiei moderne, desfiinţarea societății 
ARLUS, a Institutului „Maxim Gorki”, a Librăriei „Cartea 
Rusă”, a Muzeului Româno-Rus; redeschiderea seminariilor şi 
facultăților teologice şi reaşezarea pe noi baze liberale a 
relațiilor între Stat şi Biserică — toate acestea au culminat cu un 
prim moment istoric, când România a câştigat, într-o astfel de 
măsură, încrederea Occidentului, încât atunci când liderul 
guvernului român, lon Gheorghe Maurer, întreprindea o vizită 
oficială în Franţa în zilele de 21 iulie-3 august 1964, generalul 
Charles de Gaulle l-a asigurat că „Franţa va ajuta România să- 
şi consolideze independenţa şi-i va oferi ajutor economic şi 
politic”; de Gaulle s-a oferit să susțină România să devină 
membră asociată a Comunităţii Economice Europene şi — 
faptul cel mai important — i-a promis că Franţa îi va da chiar 
ajutor militar dacă va fi atacată, invadată de trupele Tratatului 

de la Varşovia — fapt ce stârnea furie în cercurile politice şi 
militare sovietice”. 

Un al doilea moment culminant şi extrem de relevant 
în atitudinea României față de Moscova este acel august 1968. 
Când, la ordinul Moscovei, trupele Tratatului de la Varşovia au 
intervenit şi reprimat cu brutalitate acea mişcare reformatoare, 
Primăvara de la Praga — prin care se voia realizarea unui 
„socialism cu faţă umană”, proiectat şi promovat de unii 
comunişti cehoslovaci, în frunte cu A. Dubcek — România nu 
numai că n-a intervenit, dar prin glasul preşedintelui 
Consiliului de Stat, Nicolae Ceauşescu a rostit cel mai energic 
rechizitoriu public la adresa Moscovei, chemând populaţia să 
se organizeze şi înarmeze în gărzi patriotice, pentru a se opune 
invadatorilor, dacă va fi nevoie. Ceauşescu a electrizat pur şi 
simplu întreaga suflare românească şi intervenţia, curajul său, 
cuvintele rostite cu acest prilej au fost receptate şi difuzate pe 
mai multe posturi de radio în Europa, încât unii oameni politici 
l-au aclamat şi comparat cu Charles de Gaulle, care părăsise, în 
1966, dispozitivul militar al NATO şi se împotrivise SUA — 
Ceauşescu fiind, atunci, supranumit în presa vremii, „un de 
Gaulle al Răsăritului”. 

Cu moartea lui Dej, în 1965, şi alegerea ca succesor a 
lui Nicolae Ceauşescu — deşi Dej îl desemnase pe Gheorghe 
Apostol — România trecea lent, în numai câţiva ani, la ultima 
etapă a existenţei sale ca ţară socialistă, etapă numită de unii 
„monarhie comunistă”, de alții etapa de „autonomie şi 
neostalinism” sau etapa „cultului personalității şi a 
socialismului dinastic”5* sau, poate, mai potrivit „neostalinism 
fără teroare”, ori „socialism într-o singură familie”*€. 

Propus ca succesor al lui Dej de către Ion Gheorghe 
Maurer — tocmai pentru că îi apărea acestuia drept cel mai în 
măsură să continue politica antisovietică, de independență şi 

dezvoltare a relațiilor cu Occidentul — Ceauşescu s-a remarcat 
şi chiar a excelat timp de circa un deceniu, îndeosebi în politica 
externă. El avea să întreprindă vizite în peste 90 de ţări din 
Europa, America şi Asia — între care, printre cele mai de seamă 
țări: SUA, Marea Britanie, Franţa, URSS, China, Japonia, 
Canada, Egipt, India, Vatican etc. — fiind caracterizat şi aclamat 
drept cel mai important exponent al antisovietismului sau un 
fel de  maverich, conducător independent,  nelegat, 
nesubordonat nici unui bloc politic sau militar. Încât, aşa cum 
s-a relevat, el a transformat, vreme de aproape un deceniu, 
Bucureştiul într-un centru de seamă al diplomației 
internaţionale”. România a intervenit şi contribuit la 
apropierea şi încheierea păcii dintre Egipt şi Israel. A îndemnat 
China şi a acționat pentru reluarea relațiilor diplomatice ale 
acesteia, cu SUA. A fost cea dintâi țară socialistă care a 
îndrăznit şi a stabilit relații diplomatice — cu bogate consecințe 
economice — cu R.F. Germania în 1967. A fost şi singura țară 
socialistă care n-a rupt relațiile diplomatice cu Israelul, în 
timpul şi după războiul de şase zile. Şi tot prima dintre ţările 
lagărului socialist care a elaborat şi aplicat o lege privind 
crearea şi funcționarea societăților mixte în România şi alte țări 
— precum SUA, RFG, Italia, Canada — relaţii bazate pe principii 
reciproc avantajoase. A aderat la FMI. B.I.R.D. şi a 
beneficiat de numeroase şi valoroase împrumuturi şi investiții, 
în vederea înzestrării țării cu maşini şi utilaje moderne. A 
intervenit ca mediator între SUA şi R.D. Vietnam, obținând 
pentru câţiva ani, din partea americanilor clauza naţiunii celei 
mai favorizate pentru România, în 1974. 

Faţă de sovietici, Ceauşescu pare decis să meargă cu 
mult mai departe decât Dej. În prima vizită pe care o 
întreprinde după alegerea sa, la Moscova, între 3-11 septembrie 
1965, cere restituirea tezaurului pe care statul român îl 
refugiase în Rusia în anii 1916-1917, declarându-i lui Brejnev 
că însuşi Lenin promisese că va face acest lucru atunci când 


87 


România va fi condusă de reprezentanţii poporului — condiţie 
care, acum era îndeplinită. 

În 1966 analizează modul de organizare a Pactului de 
la Varşovia şi formulează propuneri îndrăzneţe, între care: 
separarea comandamentului militar al Pactului de 
comandamentul sovietic; cere ca în comandamentul Pactului să 
fie reprezentată echitabil fiecare țară membră; comandantul şi 
şeful de stat major să fie subordonați Comitetului Politic al 
Pactului şi nu guvernului sovietic; statele membre ale Pactului 
să contribuie cu contigente proprii la trupele Pactului şi, 
totodată, să dispună de dreptul de a-şi menţine o parte din 
forțele sale sub propria comandă, ceea ce leza vechea 
organizare şi utilizare a trupelor Pactului ca o forță colectivă 
subordonată şi comandată exclusiv de către Moscova — fapt pe 
care sovieticii l-au ignorat şi practicat în continuare. 

Peste numai un an, în 1967, România, condusă de 
Ceauşescu, face alte două gesturi care o distanțează şi 
discreditează la Moscova: refuză să rupă relațiile diplomatice 
cu Israelul, antrenat în cel de-al III-lea război cu arabii şi, 
totodată, recunoaşte R.F. Germania iar vicecancelarul acesteia, 
Willy Brandt vizitează ţara noastră, în zilele de 3-7 august 
1967, în urma căruia se încheie numeroase şi valoroase tratate 
de cooperare economică. 

În acelaşi timp, un curs ascendent, foarte elocvent 
cunosc relațiile româno-americane. Ceauşescu îl primeşte cu 
toate onorurile posibile pe Richard Nixon la Bucureşti, în 
vreme ce Moscova îl considera „un exponent al 
antivietnamului”. Noi progrese, în acelaşi sens se fac prin 
întâlnirea dintre Ion Gheorghe Maurer şi Lyndon Johnson, la 
26 iunie 1967 şi numirea lui Corneliu Bogdan în funcția de 
ambasador al României la Washington, apoi acordarea clauzei 
naţiunii celei mai favorizate“. 

Dar „ceasul cel mai minunat” — his finest hour — al lui 
Ceauşescu este condamnarea publică a invadării Cehoslovaciei 

de către trupele unite ale Tratatului de la Varşovia, acțiune de 
la care România s-a abținut. 

Dacă, într-adevăr, cuvântarea lui Ceauşescu, ţinută la 
21 august 1968 în Bucureşti, în faţa unei imense adunări 
populare, la care au participat câteva zeci de mii de oameni, a 
reprezentat „cel mai fast moment al său”, consecințele acestui 
eveniment istoric au fost numeroase. 

Pe de o parte, prin refuzul lui Ceauşescu, de-a se 
subordona ordinelor Moscovei şi de-a participa la invadarea 
Cehoslovaciei, România câştiga, în cea mai mare măsură, 
încrederea, respectul şi admirația întregii lumi. Ceauşescu 
adoptă două măsuri importante. Cu o rapiditate şi discreție 
exemplară, înființează, în întreaga ţară, Gărzi Patriotice, în care 
să fie cuprinsă întreaga populație adultă, bărbați şi femei, 
instruiți şi pregătiți militar de către ofițeri de profesie, pentru a 
ține piept unei eventuale invazii sovietice. Şi, în acelaşi timp, 
convoacă şi ordonă Consiliului de Securitate al Statului să 
elaboreze, în cel mai scurt timp, până în anul 1970, un faimos 
plan militar de rezistență națională, la care să ia parte, atât 
armata de profesie, cât şi întreaga suflare a ţării. Planul a primit 
numele secret, codificat, „Rovine IS-70” şi a fost mereu 
completat, dezvoltat, perfecționat în anii următori. Prevăzând şi 
cazul în care armata română n-ar fi putut rezista puhoiului 
sovietic, Ceauşescu s-a întâlnit la Vârşeţ cu Iosif Broz Tito la 
24 august 1968, discutând şi obținând acceptul acestuia ca, în 
caz de necesitate, dacă puhoiul sovietic le va copleşi, forțele 
armate ale României să se poată refugia temporar în munţii 
Iugoslaviei, acolo unde el, mareşalul Tito, cu partizanii 
poporului vecin, îl sfidase pe Hitler şi îl obligase să păstreze 
circa 40 de divizii de elită în anii celui de-al doilea război 
mondial. 

Cine ar putea astăzi uita sau ignora aceste elemente 
elocvente, de curaj şi de patriotism, într-un moment de răscruce 
al relaţiilor româno-sovietice şi al evoluţiei lagărului socialist 
european? 

Dar, pe de altă parte, momentul invadării 
Cehoslovaciei şi reacția electrizantă şi tonifiantă a maselor, în 
timpul cuvântării sale l-au ajutat să descopere încă o dată 
miracolul ce-l poate propulsa şi ajuta să urce pe culmi 
nebănuite ale puterii. Oamenii se schimbă ei înşişi necontenit, 
în contact cu semenii şi cu evenimentele istorice. 

Practica democratică a limitării duratei unor 
conducători politici la o legislație şi, în mod excepțional, la cel 
mult două, era verificată drept o necesitate pentru menținerea 
nealterată a calităților umane pentru orice personalitate. Fiindcă 
— aşa cum constata filosoful iluminist Immanuel Kant — 
„deținerea puterii prea multă vreme, corupe inevitabil libera 
judecată a rațiunii şi inimii”%0. 

Despre felul de-a fi, despre caracterul lui Nicolae 
Ceauşescu, un individ care a împărțit cu el aceeaşi celulă în 
anii detenției, şi-l aminteşte pe tânărul utecist revoluţionar, ca 
pe unul ce avea „o încredere nelimitată în propria sa persoană, 
hrănită printr-o tot atât de nelimitată lipsă de încredere în 
oricine altcineva şi mai ales în cei cărora le era subordonat din 
punct de vedere profesional”. 

Ivirea lentă, înteţirea, an de an, pe nesimţite, şi 
adâncirea permanentă a crizei regimului său s-au datorat, 
deopotrivă, unor factori numeroşi şi foarte complecși; 
degradarea şi alunecarea sa spre neostalinism şi paranoism, 
acumularea şi agravarea unor dificultăți şi adversităţi ale 
sistemului intern, schimbările şi răsturnările de situaţii şi relaţii 
externe care, toate laolaltă, aveau să se adune şi să se răzbune, 
strivindu-l mai lesne decât s-ar fi putut crede. 

Poate că izvorul şi motorul degradării şi alunecării 
sale spre neostalinism şi paranoism s-au aflat în interior, în el 
însuşi. Era — scrie cel ce mai bine de 10 ani i-a stat în preajmă, 
ca secretar, Silviu Curticeanu — „dotat de natură cu inteligenţă 
pentru a compensa, poate, lipsa de pregătire şi de cultură, cu 
fermitate şi fanatism, pentru a compensa un fizic firav şi vorba 
gângăvită, cu suflet de leu şi mentalitate de vulpe, pentru a 

compensa totala lipsă de charismă”; „ajuns în fruntea 
partidului, Ceauşescu a avut câteva opţiuni bine definite, pe 
care le-a urmat cu o fermitate diabolică”. Aceste opțiuni pot fi 
rezumate astfel: „a rămas un robot programat să slujească cu 
orice preț o doctrină politică, bazată pe un monism explicativ — 
marxism-leninismul — din care a extras şi declarat tabu rolul 
dominant al clasei muncitoare în societate, necesitatea unui 
partid unic, centralizat şi disciplinat, superioritatea 
proprietăţii socialiste”. În cazul partidului unic — pe care l-a 
confundat şi identificat cu statul, acel stat pentru care a acționat 
şi realizat în practică vechiul dicton medieval — al monarhilor 
absolutişti, „PEtat c’est moi” sau „rex es lex” — încât ultimul 
său deceniu de până la revoluţia din decembrie a confirmat încă 
o dată profeția cinică, dar veridică, a lui Troțki din 1903, când 
spunea despre partidul gândit şi croit de Lenin: „organizaţiile 
de partid se substituie partidului, Comitetul Central 
organizațiilor de partid şi, în final, un dictator Comitetului 
Central”. 

Astfel, drumul lui Ceauşescu spre o dictatură 
unipersonală începe chiar din primul an al înscăunării în 
funcție. Dej moare la 19 martie 1965. Ceauşescu devine, la 22 
martie 1965, la propunerea lui Maurer, prim-secretar al CC al 
PCR. Dar, la Congresul al IX-lea al PCR (19-24 iulie 1965) a 
cerut şi obținut schimbarea funcției de «prim-secretar» cu 
aceea de «secretar general». El nu dorea să fie „primul între 
egali”, ci unic în tot lagărul socialist, detaşându-se de membrii 
Comitetului Central, fiindcă era ales de Congres şi îşi aroga 
puteri sporite”. 

Treptat-treptat a îndepărtat din preajma sa pe vechii 
colaboratori ai lui Dej şi s-a înconjurat de oamenii săi de 
încredere. Primul înlăturat a fost Alexandru Drăghici — care se 
aşteptase să fie el însuşi nominalizat ca succesor al lui Dej, ca 
unul care deţinea portofoliul internelor de peste două decenii şi 
care, singurul, nici n-a votat la alegerea lui Ceauşescu. 

Pentru început, spre a da impresia de unitate şi 
continuitate, se înconjura de câteva categorii aşezate şi tratate 
cu multă abilitate: 

1) «fotolii de orchestră», în care erau menținuți 
temporar unii colaboratori ai lui Dej — Ion Gheorghe Maurer, 
Emil Bodnăraş, Ştefan Voitec, Gogu Rădulescu, Manea 
Mănescu; 

2) «capete de berbec», activişti buni la toate, ca Virgil 
Trofin, Vasile Patilineţ, Ion Dincă, Emil Bobu, Constantin 
Dăscălescu; 

3) «stalul», oameni cu origine muncitorească, oneşti şi 
modeşti, ca Gheorghe Pană, Ion Radu, Petre Enache, Marin 
Enache, Ludovic Fazekaş, Gheorghe Oprea, Lia Ciobanu etc. şi 

4) intelectuali, precum Paul Niculescu-Mizil, Ştefan 
Andrei, Cornel Burtică, loan Totu, Emilian Dobrescu, Nicolae 
Giosan“” etc. 

Pe măsură ce s-a consolidat pe poziţii, a înlăturat 
„vechea gardă a lui Drăghici”: Gheorghe Apostol — trimis 
ambasador în Argentina, Chivu Stoica — acuzat de-a fi 
reformator şi scos din funcția de preşedinte al Consiliului de 
Stat”. 

Dar, întocmai ca şi Stalin, şi înaintaşul şi naşul său 
nedeclarat, admirat în taină şi luat drept model, Ceauşescu a 
început să-şi modifice, adică să-şi falsifice propria-i istorie. El 
se născuse în cătunul Tătărăi — un cătun al comunei 
Scorniceşti, format în evul mediu din tătari refugiați în zonă şi 
deveniți slugi la boieri. Chiar şi numele inițial al bunicilor şi 
părinților lui Ceauşescu era Ceauşoglu — care, în limba tătară 
însemna: neam, fecior de slugă. Spre a i se şterge o astfel de 
origine ofensatoare, umilă, chiar în 1965, după ce a fost ales ca 
succesor al lui Dej, el a şters de pe fața pământului cătunul 
Tătărăi şi locul unde se afla casa natală a fost încorporat în 
administraţia comunei Scorniceşti. Tot astfel a luat măsuri 
retroactive şi pentru falsificarea, adică „completarea” studiilor. 
În decembrie 1965 obținea — de la Şcoala medie nr. 10 „Zoia 


92 


Kosmodemianskaia” din Capitală, Diploma de Maturitate cu 
nr. 351.243, din care „reieşea” că absolvise în anul şcolar 
1964/1965. Înarmat cu acte în regulă pentru studii medii, o lună 
mai târziu, adică în ianuarie 1966, obținea şi Diploma de 
absolvire a Institutului de Ştiinţe Economice „V. I. Lenin” — 
diplomă ce purta nr. 180142/hanuarie 1965, semnată de Manea 
Mănescu, rector al Institutului atunci, viitor prim-ministru 
ulterior“. 

Înarmat cu acte pentru studiile necesare, la 9 
decembrie 1967, Ceauşescu a „păşit” spre o funcţie mai mare: 
Conferința Naţională l-a propus şi ceata de mameluci din 
Marea Adunare Naţională a ascultat şi l-a validat în funcția de 
şef al statului — preşedinte al Consiliului de Stat al Republicii 
Socialiste România. 

În noua postură, şeful statului a continuat prin a 
marginaliza şi înlătura pe „baronii” lui Dej, Chivu Stoica, 
Gheorghe Apostol, Emil Bodnăraş, care formaseră o vreme 
„troica” de prim-vicepreşedinţi ai Consiliului de Miniştri. A 
fost criticat şi Dej — care nu-l propusese pe el, ca succesor. L-a 
criticat pentru numeroasele abuzuri săvârşite de securitate, 
împreună cu fostul ministru de interne, Alexandru Drăghici, 
sub care s-au produs grave nelegiuiri. La Plenara din 22-25 
aprilie 1968 a fost reabilitat post-mortem Lucrețiu Pătrăşcanu 
şi alți lideri loviți şi nedreptățiți sub conducerea lui Dej. Au 
fost, de asemenea, reabilitați şi comuniştii executaţi în anii 
„Marii Terori” în URSS, din porunca lui Stalin. Ultimul care a 
fost înlăturat, după ce i s-a înscenat un accident de maşină în 
timpul unei vânători”, a fost Ion Gheorghe Maurer. În 
februarie 1974 i-a propus să treacă la pensie. Pentru noua lui 
situație „I-a cumpărat cu o pensie, mereu actualizată, pentru a fi 
egală cu retribuţia prim-ministrului în funcţie”. În acest fel, 
scrie fostul său secretar, „drumul spre putere personală 
absolută a fost pavat cu inteligență, răbdare, viclenie şi multe 
capcane, în care s-au poticnit mai devreme sau mai târziu, toţi 

care, în final, se va poticni el însuşi. 

Pe tărâm economic, Ceauşescu şi-a propus să treacă la 
o nouă fază a industrializării, pe baza unor împrumuturi masive 
din Occident. Alături de obsesia pentru industrializare, el a 
decis să-şi asocieze numele cu realizarea unor obiective 
grandioase, megalomane. În 1976 reia vechiul proiect început 
în 1949 şi abandonat în 1953 — construcția Canalului Dunăre- 
Marea Neagră. Acest obiectiv s-a terminat şi inaugurat la 26 
mai 1984. Având o lungime de 64,2 km, implicând şi ridicarea 
şi modernizarea porturilor Cernavodă şi Constanţa-Sud, acest 
canal era atunci, în 1984, cel de-al treilea canal mare de 
navigație din lume, după Canalul de Suez şi Canalul Panama. 

În 1982 încep şi lucrările la Canalul Bucureşti-Dunăre. 
Acesta urma să aibă o lungime de 73 km şi o lăţime de 480 m. 
Capitala ţării urma să devină port şi să fie legată, prin acel 
canal şi prin Dunăre, de porturile Mării Negre. Inaugurarea 
acestui obiectiv urma să se facă la sfârşitul lunii decembrie 
1989 — când obiectivul era aproape gata; dar odată cu 
evenimentele din decembrie de la Timişoara şi Bucureşti, totul 
a fost suspendat. 

În 1984 au început şi lucrările pentru construirea 
Canalului Poarta Albă-Năvodari, care s-a terminat şi a intrat în 
funcțiune în 1987, având o lungime de 26,6 km. 

Dezvoltarea spectaculoasă a industriei siderurgice, 
petrochimice, construirea de centrale nucleare, helicoptere, 
avioane, vase maritime de până la 100.000 tone, inclusiv 
petroliere, mari centre de rafinare a petrolului etc., au cerut 
eforturi uriaşe. Rata de acumulare a crescut la 34,1% iar 
procentul investiţiilor a fost sporit la 49,2% pentru industrie, în 
vreme ce investițiile pentru agricultură s-au menținut la un 
nivel de numai 13%, deşi acest sector contribuia cu mari 
cantități de cereale, carne, produse alimentare la export. 

Consecințele acestui „gigantism economic” aveau să 
fie grave. În plină criză a petrolului, capacitatea de prelucrare a 

României a ajuns la 34 milioane tone de ţiţei anual, dar 
resursele interne nu acopereau decât 5-6 milioane tone. În urma 
răsturnării de la putere a şahinşahului Reza Pahlavi Aryamer, 
România a devenit dependentă tocmai de importul de petrol şi 
gaze din URSS — ţară care se va folosi cu iscusință de noua 
conjunctură, spre a crea mari dificultăți şi adversități regimului 
Ceauşescu”. 

După cutremurul din 1977, Ceauşescu a lansat şi un 
grandios program de sistematizare a Capitalei. Realizarea 
Metroului, amenajarea modernă a Dâmboviţei au fost însoțite 
şi de lucrări de mare amploare, megalomane şi costisitoare, în 
vederea construirii unui nou centru politico-administrativ al 
țării. În acest scop, începând cu 1983 a fost demolată o treime 
din zona centrală a Capitalei — o mare parte a Cartierelor 13 
septembrie, Uranus, Unirii, Dudeşti, Muncii, precum şi 
însemnate părți din Cartierele Rahova şi Antim; au fost 
distruse vechi şi valoroase monumente de arhitectură, mănăstiri 
şi biserici etc., pentru a se construi „Casa Poporului, spre care 
ducea un larg şi imens bulevard: «Victoria Socialismului»; 
construcția propriu-zisă se întindea pe o suprafață de 6,3 ha; 
era un mamut arhitectonic de 86 m înălțime, cu faţada de 276 
m, fiind a doua construcție publică din lume, ca mărime, după 
Pentagon”!. 

Din acelaşi an, 1977, s-a elaborat şi a demarat la 
nivelul întregii ţări un plan de sistematizare urbană şi rurală. 
Acesta prevedea reducerea numărului de comune, de la 2705 la 
1.800 şi a celor 13.123 de sate la maximum 5.000-6.000. În 
acest scop, în intervalul 1977-1989 au fost demolate, în 
proporție de 85-90%, un număr de 29 de oraşe — mai ales din 
Moldova, Muntenia, Oltenia şi Dobrogea — în locul vechilor 
cartiere din epocile medievală şi modernă, care purtau pecetea 
vremii, care exprimau un anumit specific, un farmec propriu, o 
varietate şi originalitate, se ridicau blocuri de locuinţe, de cele 
mai multe ori identice, făcute la normă, monotone, sufocante. 

Dar, alunecarea conducătorului spre neostalinism 
dinastic, familial şi unipersonal, natura plină de surprize şi 
evoluţii neaşteptate, sistemul politic sclerozat şi inadecvat 
înnoirilor, evoluţia internă şi mai ales cea externă s-au dovedit 
potrivnice. 

Cutremurul care-a făcut ravagii în martie 1977, 
inundaţiile succesive, de pildă, cele din 1980 şi 1981, 
împrumuturile masive din străinătate, criza prelungită a 
petrolului, anii de secetă, alternând cu cei ce-aduceau potop de 
ape, condițiile schimbătoare şi ruinătoare ale băncilor 
internaționale, ale căror dobânzi creşteau în funcție de evoluția 
preţurilor, refuzul dictatorului de-a încuraja inițiativele 
particulare şi a leza în vreun fel „soliditatea” şi „sacralitatea” 
proprietăţii socialiste, concepția sa dogmatică şi conservatoare 
față de unele tendinţe înnoitoare, venite chiar dinspre Moscova, 
odată cu programul de reforme lansat şi propagat de 
Gorbaciov, intrarea în conflict cu foştii admiratori din 
Occident, care-l încurajaseră şi ajutaseră ani în şir, dar care nu 
mai acceptau şi tolerau neostalinismul, megalomania, ambițiile 
absolutiste, tirania etc. — iată cauzele agravării şi escaladării 
crizei regimului Ceauşescu. 

O ambiţie tiranică a reprezentat-o ansamblul de măsuri 
severe pentru plata datoriilor externe care, la nivelul anului 
1977 erau de 3,6 miliarde dolari, dar în mai puţin de un 
deceniu, în 1980 se ridicau la suma de 13 miliarde dolari. O 
primă măsură a constat în reducerea importurilor şi creşterea 
exporturilor. FMI a recomandat sporirea exporturilor de 
maşini, echipamente industriale, produse petroliere. 
Agricultura era în plină criză. În 1981, de pildă, România 
importa alimente în valoare de 644 milioane dolari şi exporta 
îndeosebi carne, în valoare de numai 158 milioane dolari. 
Forţarea exporturilor, îndeosebi de carne congelată — în 1981, 
de pildă, se exportau spre URSS 106.000 tone — a obligat 
guvernul să treacă la raționalizarea cărnii către populație. Din 
1982 s-a trecut şi la raționalizarea altor produse de strictă 

necesitate, între care: pâine, făină, zahăr, lapte, ulei etc. În 1983 
raționalizarea s-a generalizat în întreaga țară, exceptând 
Capitala. În primăvara anului 1989 aceste măsuri de 
raționalizare atingeau cote maxime. Raţiile lunare, în cele mai 
multe zone ale țării erau doar de 1 kg zahăr, 1 kg făină, 1 
pachet de margarină şi 5 ouă pentru o familie”. 

Cum măsurile de reducere a consumului alimentar au 
fost considerate mult prea insuficiente — chiar dacă s-au găsit şi 
folosit înlocuitori pentru unele produse tradiționale, carnea, de 
pildă, înlocuindu-se cu soia etc. — raționalizarea s-a extins şi a 
cuprins şi alte sectoare: consumul de benzină s-a micşorat şi 
limitat la 30 de litri lunar pentru proprietarii de autoturisme — 
care trebuiau să circule doar o dată la două săptămâni, 
duminica —; încălzirea cu energie termică a coborât la maxim 
14°C în majoritatea birourilor; distribuirea apei calde în 
apartamente s-a redus la o zi pe săptămână; s-a micşorat 
consumul de gaze naturale, energie electrică, materii prime, 
încât, chiar programul de televiziune s-a redus la două ore 
zilnic. 

Pentru a forța exporturile, mai ales la produse agro- 
alimentare s-a elaborat şi difuzat un program de „alimentaţie 
ştiinţifică”, relevându-se şi argumentându-se că populaţia era 
„ameninţată de obezitate”, că „se consumă mai mult decât se 
produce”; ca urmare, s-au fixat cote şi mai stricte, minime, de 
produse alimentare pe cap de locuitor; s-a revenit — în mediul 
rural — la sistemul contractărilor şi achiziţiilor de produse 
vegetale şi animale; fixându-se — ca odinioară la nivelul anilor 
'50-'52, în timpul ocupaţiei sovietice — ca fiecare localitate, 
fiecare judeţ să strângă şi să livreze, la prețuri fixe, tot 
surplusul de alimente, pentru fondul centralizat al statului. În 
acest fel, prin măsuri severe, impunându-se grele privaţiuni 
asupra populaţiei — aidoma vremurilor de război — cu sacrificii 
mari, ca, de pildă, întreruperi neanunţate de curent electric în 
unele ierni, fapt ce a dus la decesul a zeci de copilaşi în 
incubatoare sau îmbolnăvirea bătrânilor de frig etc. — la 12 

aprilie 1989, Nicolae Ceauşescu a anunţat public încheierea 
plății datoriilor externe ale României, pentru care s-au 
rambursat 23 miliarde dolari”. 

Dar, ca şi cum sacrificiul acestei generaţii nu era 
suficient pentru plata împrumuturilor şi dobânzilor acumulate 
după 1944, în aceleaşi porniri de grandomanie, propunându-şi 
să forțeze natalitatea şi să realizeze într-un timp relativ scurt, o 
populaţie de 25 milioane de locuitori, Ceauşescu a introdus 
planificarea naşterilor pentru familiile existente. Astfel, în 
1966, constatând că rata natalității era de 14 naşteri la 100 de 
locuitori, Ceauşescu a propus modificarea legii din 1957 — care 
aproba, legaliza întreruperea sarcinilor doar pentru femeile de 
peste 40 de ani, pentru mamele ce aveau 4 copii sau pentru 
victimele violurilor ori incestului, precum şi în cazurile 
speciale de anomalii ale foetusului. Ca urmare, la 1 octombrie 
1967, printr-un decret, se interzicea avortul pentru toate 
femeile care aveau mai puţin de 3 copii — ulterior numărul 
copiilor se ridica la 4. Rezultatul aplicării acestei legi a fost 
diametral opus celui aşteptat. Rata mortalității la femei a 
crescut, între anii 1967-1989, de peste 10 ori din cauza 
avorturilor provocate, ajungându-se la peste 10.000 de femei 
decedate, ca urmare a unor încercări disperate de-a avorta în 
condiții improprii, neasistate de personal medical de 
specialitate, iar rata natalității s-a redus la 6 naşteri la 100 de 
locuitori, adică de peste două ori mai mică decât rata dinaintea 
aplicării acestui decret umilitor ^. 

Restricțiile impuse populaţiei pentru plata datoriilor 
externe, adâncirea crizei economice în condițiile construirii 
unor obiective extravagante, lipsurile generate de forțarea 
exporturilor au generat o stare generală de nemulțumire, care s- 
a agravat şi manifestat cu precădere în ultimul deceniu 
dinaintea anului 1989. 

Astfel, după ce în iulie 1977, printr-o lege de 
austeritate se desființau pensiile de invaliditate pentru mineri şi 
se ridica vârsta de pensionare, de la 50 la 55 de ani — la 1 

august se declanşează greva minerilor din Valea Jiului. Peste 
35 de mii de mineri se strâng într-o adunare de masă, scandând 
„Lupeni '29!”, făcând aluzie la greva din 1929. minerii 
formulează o listă de revendicări, cerând: reducerea duratei 
zilei de lucru de la 8 la 6 ore, avându-se în vedere condițiile 
grele de lucru în subteran; revenirea la vârsta de pensionare de 
50 de ani, când mulți dintre mineri aveau deja diverse boli 
profesionale şi erau epuizați; revederea şi îmbunătăţirea 
criteriilor de acordare a concediilor de boală; să se creeze 
locuri de muncă în diverse sectoare, corespunzătoare şi soțiilor 
şi fiicelor de mineri, întrucât salariile minerilor nu erau 
suficiente pentru cheltuielile familiale; înzestrarea minelor cu 
cabinete şi cadre medicale stabile şi competente; prezentarea 
corectă a revendicărilor formulate de mineri în cadrul 
mijloacelor de informare în masă. 

Aceste cereri au fost discutate şi aprobate de mineri 
într-o adunare, la 3 august, fiind înaintate apoi, printr-un 
delegat, organelor locale şi centrale de partid şi de stat. Cum 
cei trimişi să discute cu greviştii — Ilie Verdeț, membru în 
Comitetul Politic Executiv al C.C. al P.C.R., Constantin 
Băbălău, ministrul minelor, Clement Negru, primarul oraşului 
Petroşani şi Ilie Ghinea, primarul oraşului Lupeni — n-au fost în 
stare să-i potolească pe mineri, nefiind împuterniciți să le 
promită satisfacerea revendicărilor, s-a cerut şi s-a obținut 
aducerea secretarului general, Nicolae Ceauşescu. La cererea 
expresă a minerilor, Ceauşescu a sosit în aceeaşi zi şi, 
impresionat el însuşi de gravitatea situaţiei, a promis solemn să 
satisfacă integral şi imediat toate revendicările greviştilor, 
asigurându-i, totodată, că nu vor fi luate măsuri de urmărire sau 
represalii asupra celor ce organizaseră greva. Era prima şi cea 
mai mare înfrângere politică a lui Ceauşescu. Însă, în zilele ce 
au urmat, Valea Jiului a fost declarată „zonă închisă”. 
Securitatea a început anchetarea greviştilor şi a trimis la 
Canalul Dunăre-Marea Neagră câteva sute de mineri, iar alte 
zeci şi sute — în diverse lagăre şi închisori. Liderul greviştilor, 

Constantin Dobre, a fost ademenit şi silit să se înscrie la 
Universitatea Politică „Ştefan Gheorghiu” din Capitală, spre a 
deveni activist, iar după revoluţie a fugit în Occident”. 

În 1980 au izbucnit mai multe greve la şapte din 
minele  metalifere din Maramureş —  greviştii cerând 
aprovizionarea centrelor miniere cu alimente de strictă 
necesitate: pâine, lapte, zahăr, făină, ulei, încetarea restricțiilor 
privind încălzirea încăperilor de lucru şi a locuințelor, consum 
normal de gaze naturale şi energie electrică etc. 

În anii următori, noi acţiuni greviste s-au extins la 
Fabrica de Maşini Grele şi Uzinele de Frigidere din Cluj 
(septembrie 1983), la Fabrica de Sticlă din Turda (noiembrie 
1986), la Atelierele de Material Rulant „Nicolina” din Iaşi (16 
februarie 1987). Din industrie, manifestările de protest s-au 
extins şi în centrele studenţeşti. La 17 februarie 1987 câteva 
mii de studenți ieşeni au manifestat pe străzile oraşului, cerând 
încetarea opririi curentului electric, încălzirea normală a 
căminelor şi sălilor de curs — principalele revendicări scandate 
de studenţi fiind: „vrem apă să ne spălăm şi lumină să- 
nvățăm!” Atât la Universitate, cât şi la politehnică au fost 
făcute cercetări şi arestări din partea securităţii, iar la Atelierele 
„Nicolina” peste 150 de grevişti au fost anchetați şi concediați. 

Acţiunile protestatare au culminat, în noiembrie 1987, 
la Braşov, cel de-al doilea mare centru industrial şi 
muncitoresc, după Bucureşti. Aici, cu ocazia alegerilor în 
consiliile populare — ca urmare a decretului dat de Ceauşescu 
pentru aplicarea unei noi reduceri, de 30%, a cotelor de 
încălzire pentru consumatorii casnici şi de impunere de noi 
amenzi pentru cei ce încălcau şi depăşeau aceste cote, ca şi 
datorită aplicării unor noi reduceri de salarii, sub pretextul 
nerealizării cifrelor de plan (care erau imposibil de realizat 
datorită stagnării comenzilor interne şi externe, blocării 
exportului etc.) — peste 20.000 de muncitori de la Uzinele 
„Steagul Roşu”, împreună cu alte câteva mii de lucrători de la 
Uzinele „Tractorul” şi locuitori din oraş şi împrejurimi au 

invadat în dimineaţa zilei de 15 noiembrie străzile din centrul 
Braşovului, au ocupat şi devastat sediul judeţean de partid, 
cântând „Deşteaptă-te române” şi scandând lozinci, ca „Jos 
dictatura!”, „Vrem pâine!”, „Jos Ceauşescu!”. Securitatea a 
intervenit, anchetând şi operând zeci şi zeci de arestări, o parte 
din presupuşii lideri fiind întemnițați sau deportaţi în alte zone 
ale ţării, împreună cu familiile lor. 

A apărut, în paralel cu manifestările de protest ale 
populaţiei şi o dizidenţă politică. Ea s-a născut îndeosebi după 
1975, anul în care la Helsinki s-a încheiat Acordul final al 
Conferinţei pentru securitate şi Cooperare Europeană. Acordul 
final consacra statu-quo-ul politic şi teritorial postbelic, ceea ce 
însemna recunoaşterea hegemoniei sovietice în zonele ocupate 
şi controlate, după război, în Europa Centrală şi Răsăriteană. 
La rândul ei, URSS, ca o concesie acordată țărilor occidentale, 
accepta discutarea şi înserarea în acelaşi Acord final a aşa- 
zisului „coş al treilea”: respectarea drepturilor omului, dreptul 
fiecărui cetățean de-a părăsi ţara şi a se reîntoarce acasă, 
reunificarea familiilor rămase separate după război, aprobarea 
cererilor de căsătorie mixtă, simplificarea criteriilor şi 
rezolvarea cererilor de emigrare etc. 

În acest context, în ianuarie 1977, dizidenții 
cehoslovaci au redactat şi difuzat un document, „Carta 77”, 
care releva că „Primăvara de la Praga” din 1968, sintetiza 
tocmai această chestiune a libertăţilor şi drepturilor individuale 
ale cetăţenilor, cuprinse în Acordul final de la Helsinki. La noi, 
un grup de scriitori, în frunte cu Paul Goma s-a solidarizat cu 
aceste principii şi revendicări. Peste 2 ani, în martie 1979, 
apare Sindicatul Liber al Oamenilor din România. Dar, 
inițiatorii acestuia sunt anchetați şi arestaţi, iar sindicatul se 
autodizolvă. 

Când ţara este cuprinsă de un val de acţiuni 
protestatare, culminând cu cele de la Braşov, numeroşi oameni 
de cultură, ştiinţă şi artă — între care Mihail Botez, Vlad 
Georgescu, Doina Cornea, Ana Blandiana, Mircea Dinescu, 

Mihai  Băcanu, Dan Hăulică, Ştefan-Augustin  Doinaş, 
Alexandru Paleologu, Andrei Pleşu şi alţii, critică „strategiile 
economice şi politice” ale regimului Ceauşescu, denunță 
încălcările flagrante ale drepturilor omului, resping programul 
de sistematizare urbană şi rurală, restricțiile impuse populației, 
măsurile de înfometare şi falsificare a cifrelor economice, 
diferite abuzuri şi fărădelegi. Organele de securitate efectuează 
arestări şi fixează unora dintre dizidenţi domiciliu forţat. 

Şi relaţiile cu statele occidentale se înrăutăţesc, iar 
schimburile comerciale sunt şi ele în scădere. În ianuarie 1982, 
într-o scrisoare adresată lui Ceauşescu, 51 de senatori 
americani acuză regimul politic din România că încalcă 
prevederile din Acordul final de la Helsinki şi avertizează că 
guvernul SUA se vede silit să retragă clauza naţiunii celei mai 
favorizate — ceea ce se anunţă oficial cu începere din 3 iulie 
1988. 

După programul de reforme lansate de Mihail 
Gorbaciov în interiorul URSS şi a lagărului socialist european, 
după noua deschidere radicală promovată față de Occident 
după 1985, democraţiile occidentale îşi pierd interesul față de 
Ceauşescu, ba, dimpotrivă, critică atitudinea acestuia, 
dogmatică şi conservatoare, salutând, în schimb, reformele 
lansate de Gorbaciov. 

Trecerea generalului Ion Mihai Pacepa — şeful 
Departamentului de Informaţii Externe — în iulie 1978, în 
tabăra adversă şi, dezicerea publică de politica regimului 
Ceauşescu, tentativa de înlăturare a acestuia, în 1984, inițiată 
de generalii Ion Ioniță şi Nicolae Militaru, scrisoarea adresată 
în martie 1989 de cei 6 foşti demnitari comunişti, care 
deținuseră importante funcții în conducerea partidului -— 
Gheorghe Apostol, Alex. Bârlădeanu, Constantin Pârvulescu, 
Corneliu Mănescu, Silviu Brucan şi Grigore Răceanu — prin 
care se făcea un aspru rechizitoriu regimului dictatorial şi 
Ceauşescu era acuzat direct că a discreditat ideile socialismului 
şi a izolat România pe plan mondial, că încalcă drepturile 

omului, cerându-i-se să renunţe la planul de sistematizare a 
satelor, să respecte garanţiile constituționale referitoare la 
drepturile omului şi să înceteze „exportul de alimente, care 
amenință exterminarea biologică a naţiunii”, ca şi 
transformările şi schimbările radicale produse în lanţ în întreg 
lagărul socialist european şi în URSS, arătau că revoluţia în 


România era iminentă şi implacabilă. 


Consideraţii privind declanşarea, desfăşurarea, 
programul şi limitele revoluţiei române din decembrie 1989 

După sinteza amplă şi riguroasă a istoricului loan 
Scurtu (2006), citată de noi în prezenta lucrare, puține lucruri 
se mai pot spune în plus în stadiul actual al cercetărilor. 

Câteva elemente mai pot fi, totuşi, adăugate la cele ce 
s-au scris deja. 

Ca orice revoluţie, şi cea din România a fost generată 
de cauze generale şi cauze imediate. În legătură cu cauzele 
generale interne, ele au fost deja analizate şi evaluate în 
lucrarea amintită şi rezumate şi de noi şi întreaga evoluţie a 
țării arăta că, în ultimii 5-6 ani Ceauşescu devenise „doar o 
marionetă în mâinile colaboratorilor apropiaţi” — care, aşa cum 
constată, de pildă, un martor ocular, Peter Kopecky — 
„indiferent cât de paradoxal ar suna, îi pregăteau sfârşitul, 
împreună cu cei ce aveau să devină piloții noului curs politic”; 
altfel spus, apreciază acesta „tot ceea ce a acumulat în viaţa şi 
felul în care a evoluat, l-a purtat către sfârşitul tragic”. Cât 
despre cauzele externe, ele pot fi descifrate şi reliefate în 
rapoartele diplomaților români acreditați în capitalele europene 
şi în SUA. Cea mai sugestivă poate fi scrisoarea fratelui mai 
mare al lui Ceauşescu, de la Viena, Marin Ceauşescu, lucrător 
important la Agenția Economică a României în capitala 
Austriei, care îl sfătuia cu insistență, după Congresul al XIV- 
lea al PCR: „Nu e scăpare, Nicule, că şi-au băgat coada şi ruşii 
şi americanii, fiecare are oameni aici — în România — care de 
mult complotează... Nu le face, Nicule, jocul, nu le da apă la 

moară, că va fi vai şi amar de noi şi de ţara asta. Salvează-te! 
Retrage-te, pe motiv de boală şi pune-l în locul tău pe Iliescu, 
că, oricum, el este <desemnat> să revină”. Acţiona, deci, 
„principiul dominoului”* sau, altfel spus, „evenimentele din 
România erau caracterizate de efectul bulgărelui de zăpadă”: 
avalanşa se pornise din URSS, lovise Polonia, Ungaria, 
Cehoslovacia, RDG, Bulgaria, Iugoslavia, Albania şi, acum, la 
sfârşitul lunii decembrie 1989 venea, implacabil, rândul să 
ajungă în fundul văii, în România“). 

O menţiune specială se referă la cauza imediată sau 
pretextul, acel „incident declanşator”, scânteia de unde s-a 
aprins şi extins focul revoluţiei, în toată țara. 

O mărturie a şefului Securităţii, din cadrul 
Inspectoratului M.A.I. Suceava, Paraschiv Hotnog — relatată în 
ianuarie 1990 preşedintelui C.P.U.N. Suceava (semnatarul 
acestor rânduri) — precizează că la 10 decembrie 1989, un 
delegat al M.A.I. ceruse conducerii inspectoratelor de miliţie şi 
securitate judeţene să pună sub cheie întreaga muniţie din 
dotarea gărzilor patriotice din întreprinderi şi instituţii, spre a 
nu putea fi folosită“?. Directorul unei firme slovaco-române, 
care s-a aflat în România, în Capitală, între anii 1995-2002, 
Peter Kopecky, într-o comunicare recentă la Simpozionul 
Ştiinţific Internaţional, organizat de Institutul Revoluţiei 
Române din decembrie 1989, Universitatea „Valahia” din 
Târgovişte şi Institutul de Istorie „Nicolae Iorga” al Academiei 
Române, în zilele de 10-14 octombrie 2007 la Târgovişte, 
ajunge la concluzia că „temuta securitate a fost cea care a jucat 
cel mai important rol în răsturnarea lui Ceauşescu”. De ce? 
Cum a fost posibil? Pentru că — ne explică acelaşi martor 
ocular, în prezent lector la Facultatea de Ştiinţe Sociale şi 
Economice din Bratislava — „securitatea ştia prea bine de 
schimbările politice din RDG şi despre circumstanțele formării 
Guvernului Solidarităţii Naţionale în Polonia, în Martie 1989. 
După ce Gorbaciov şi-a preluat funcţia, Securitatea şi-a 
intensificat cooperarea cu KGB-ul. Înainte, acest lucru era o 

raritate. Acum, KGB-ul îşi avea propria reţea de agenți cu 
funcţii înalte, în România”. În acest scop — relevă Kopecky — 
Gorbaciov a operat unele schimbări de personal la ambasada 
sovietică de la Bucureşti şi omul de legătură, între lucrătorii 
ambasadei sovietice şi grupul Principal, care urma să preia 
puterea în România, era ofițerul Mihai Lupoi, care, după 
Revoluție, a devenit ministrul turismului. Kopecky mai 
precizează că încă „la începutul lunii noiembrie 1989, România 
era deja plină de agenţi ai serviciilor secrete străine”; apoi, 
adaugă el, „situaţia din România era atât de incendiară, încât, 
prima scânteie ar fi declanşat explozia oriunde s-ar fi produs”. 
Deşi Ceauşescu a anulat toate excursiile turiştilor români în 
țările socialiste vecine — unde se produseseră deja schimbări 
radicale — nu au fost anulate şi excursiile turiştilor străini în 
România; şi acest fapt s-a datorat tot securității române. Este 
tot atât de semnificativă şi mărturia lui Kopecky în legătură cu 
alte două aspecte: cui urma să-i fie predată puterea după 
înlăturarea lui Ceauşescu şi cine erau „teroriştii”. Puterea — ne 
relatează Kopecky — urma să-i fie predată unui Grup Principal, 
format din trei componente: 

1) ofiţeri cu funcții înalte în armata română şi cadre 
din securitate; 

2) unii confidenți ai familiei Ceauşescu, dornici să 
pună mâna pe averea familiei dictatorului; 

3) personalităţi politice ale fostului regim, proscrişi în 
anii "50 sau '70, care erau lucizi şi păstrau contacte cu 
realitatea politică. 

Analizând cele trei categorii enumerate mai sus, 
Kopecky ajunge la concluzia că „politicianul care nu avea 
motive de îngrijorare, că ar fi putut fi acuzat de colaborare cu 
regimul Ceauşescu, care era de încredere — pentru URSS, n.n. — 
şi dorea putere, nu bani, era Ion Iliescu”. Numai Ion Iliescu, 
în calitate de preşedinte al FSN a fost cel care a înscris în 
Proclamația Frontului Salvării Naţionale, prevederea acelui 
angajament ferm şi ciudat de contradictoriu pentru spiritul care 

domnea în România: „Vom respecta toate angajamentele 
internaționale ale României, în special, cele legate de Tratatul 
de la Varşovia”, când „se ştia foarte bine că România era cel 
mai slab dar şi cel mai neascultător membru al acestuia”*?. 
Despre misterul „teroriştilor”, procurorul Dan Voinea, care a 
pronunțat sentinţa în procesul soţilor Ceauşescu, relata într-un 
interviu din 1999: „cei care trăgeau asupra populaţiei, după 
arestarea lui Ceauşescu „erau aceeaşi cu cei care preluaseră 
puterea”*?. 

Astfel de mărturii par să fie confirmate şi detaliate de 
numeroase alte relatări externe care însă ar trebui verificate şi 
în arhivele sovietice, care, deocamdată, nu sunt oficial 
accesibile. Igor Toporovski, colaborator intim al lui Gorbaciov, 
explică: „Ion Iliescu avea legătură, în acea vreme, destul de 
strânse, cu PCUS şi era desemnat drept candidatul cel mai 
potrivit pentru a-l înlocui pe Ceauşescu”. Concluzia 
istoricului maghiar Istvan Nemeskurty — este şi ea 
semnificativă şi anume: „ceea ce am trăit noi nu a fost o 
revoluţie, fie ea de catifea sau nu; ceea ce s-a petrecut şi nu ştiu 
de ce, este că marea putere care ne-a subjugat după 1945, ne-a 
eliberat dintr-o dată. Ea a desfăcut brusc funia pe care ne-o 
pusese de gât”. Spre aceeaşi concluzie duc şi acţiunile 
principalilor colaboratori ai lui Iliescu. Generalul Stănculescu 
şi-a petrecut concediul în vara anului 1989 la Lacul Balaton (în 
Ungaria), în compania ministrului ungar al apărării, Ferencz 
Karpati, exilat la Dămăroaia, iar în Ungaria se afla, din ianuarie 
1989 şi comandantul grupului de Armată Forţa de Sud a URSS, 
generalul locotenent Demidov; Silviu Brucan“ — un cameleon 
politic, lipsit de orice scrupule, dintre cele mai caraghioase 
figuri ale politicienilor contemporani — întreprinde în 
noiembrie 1989, o călătorie între Dămăroaia-Washington- 
Moscova, lăudându-se ulterior că a discutat şi perfectat cu 
Gorbaciov modalitatea concretă a înlăturării lui Ceauşescu şi 
desemnării şi instalării lui Ion Iliescu. Tot astfel, Virgil 
Măgureanu, exilat de Ceauşescu la Focşani, face în a doua 

parte a anului 1989 câteva vizite la Moscova“. Stănculescu s-a 
angajat în fața reprezentanților Moscovei că „Armata Română 
nu va interveni, în cazul unor acțiuni anti-ceauşiste”, ori el 
jucase, sub Ceauşescu un rol cheie în comerțul cu arme şi 
tocmai el îşi punea piciorul în ghips, la 22 decembrie şi ordona 
trupelor să se retragă în cazărmi. Ion Iliescu se deplasează în 
aceeaşi zi (22 decembrie 1989) şi perfectează totul la sediul 
Ministerului Apărării Naţionale, tocmai fiindcă numai aici 
exista un fir telefonic direct cu Moscova. În acelaşi timp, atunci 
când în sediul CC al PCR, între revoluționari, civili şi militari, 
după mai multe alternative, se discută cine să conducă Frontul 
Salvării Naţionale deşi Proclamaţia — program din 10 puncte, 
era elaborată de Dumitru Mazilu, Silviu Brucan intervine 
autoritar şi-l impune ca preşedinte pe Ion Iliescu, refuzând ca 
alegerea să se facă prin vot şi neținând seama de remarca lui 
Mazilu că acesta „nu era nici măcar membru în noul organ”%*. 

Toate aceste aspecte ne vor permite mai uşor să 
înțelegem ulterior atitudinea lui Ion Iliescu în problema 
românilor din Imperiul sovietic. 

Admiţând o colaborare clandestină între serviciile 
sovietice KGB şi securitatea din România nu putem ignora 
faptul că în ţară exista o nemulțumire generală şi aceasta a fost 
hotărâtoare în înlăturarea regimului. Credem că securitatea 
însăşi miza pe starea de spirit a populației, ostilă lui Ceauşescu. 

Ce-ar mai fi de adăugat? 

În legătură cu momentul declanşării Revoluţiei. După 
ce, la data de 10 decembrie 1989 — când, se pare, organele 
centrale ale Siguranţei Statului, în general, securitatea în 
special, au decis, în secret, să-şi ia mâna de pe Ceauşescu, să-l 
lase fără nici un fel de apărare — au pătruns în ţară câteva mii 
de turişti străini, îndeosebi sovietici. Aceştia n-aveau nici 
măcar paşapoarte. Acest fapt dovedeşte „o complicitate la nivel 
înalt”, 

S-au încercat apoi două alternative: ale chemării 
populației la răsturnarea regimului, fără implicarea, fără 

provocarea „turiştilor” străini. Prima: în noaptea de 11 spre 12 
decembrie 1989, la Suceava, în Parcul Areni, pe toate aleile ce 
duc spre clădirea centrală a Institutului de Învăţământ Superior 
şi spre Romsilva, o mână nevăzută şi neştiută atunci — este 
vorba (s-a dovedit ulterior) de suceveanul Stratu Severin, care a 
confecționat o matriță din metal — a presărat o puzderie de 
fluturaşi de hârtie, pe care scria, negru pe alb, cu litere mari 
„Jos dictatura Ceauşescu!””!. Reacţia a fost de totală pasivitate, 
atât din partea populaţiei, care a primit şi citit aceste bileţele cu 
indiferență, cât şi din partea miliției şi securităţii, care n-au 
reacționat în nici un fel, neluând în seamă nici pe cei care se 
opreau şi citeau aceşti fluturaşi, dar nici efectuând vreo anchetă 
pentru descoperirea şi pedepsirea „eroului” acestui act de curaj. 

A doua încercare s-a produs la Iaşi. Pentru ziua de 14 
decembrie 1989 s-a anunţat, în numele Frontului Popular 
Român, un miting de protest, ce urma să aibă loc în Piaţa 
Unirii. Dar, tentativa n-a avut efect”. 

Prin cele două testări, de la Suceava şi Iaşi, s-a vrut 
poate, să se ia doar pulsul populaţiei care aştepta o provocare 
mai serioasă. Aceasta a venit de la Timişoara. În legătură cu 
acest moment decisiv şi exploziv avem convingerea că el a fost 
ticluit şi pregătit atent înafara graniţelor, la Moscova, dar şi la 
Budapesta. Acelaşi Igor Toporovski precizează: „Pentru a 
începe operaţiunea propriu-zisă, noi am ales momentul când 
Ceauşescu se afla la Teheran, deoarece, altminteri, acțiunea ar 
fi prezentat dificultăți”, dar, acelaşi colaborator al lui 
Gorbaciov explica, în continuare, că în provocarea dezordinii 
în oraş şi provocarea organelor de ordine, atât la Timişoara cât 
şi la Bucureşti, turiştii sovietici au avut un rol important în 
declanşarea şi desfăşurarea revoluției, acţionând în strânsă 
legătură clandestină cu ofiţerii români de la unitatea militară nr. 
404, între care cu maiorul Ghergulescu şi colonelul Truţulescu 
— încât răsturnarea regimului Ceauşescu s-a produs în câteva 
ore, în dimineaţa zilei de 22 decembrie, când tiranul a fost 
făcut prizonier în sediul CC al PCR şi expediat la Târgovişte, 

unde a fost judecat sumar şi executat”. Prin urmare, aşa cum 
relevă şi istoricul loan Scurtu, concluzia majoră este aceea că 
„actele de vandalism şi provocările la adresa armatei se datorau 
unor cetățeni străini, veniți de curând în Timişoara, cu 
misiunea de a incita populația civilă împotriva regimului 
Ceauşescu”. 

Istoricul Dennis Deletant, analizând declanşarea şi 
desfăşurarea Revoluţiei Române conchide cu temei că prima 
greşeală fatală a dictatorului a fost aceea că „el a judecat total 
greşit starea de spirit a poporului” şi a calificat demonstrațiile 
(de la Timişoara, n.n.) ca fiind «opera fasciştilor» şi a 
«elementelor huliganice» inspirate de iredentismul ungar”*. 
Celelalte două greşeli tot atât de fatale şi inexplicabil de 
paradoxale sunt legate de convocarea mitingului din fața 
sediului CC al PCR. 

Mai există o întrebare insuficient lămurită: de ce a 
plecat Ceauşescu în vizită în Iran, la 18 decembrie 1989, 
încrezându-se în spusele lui loan Coman, cum că „la 
Timişoara, situația este sub control? loan Coja, analizând 
această vizită, avansează argumentaţia că ea făcea parte dintr- 
un proiect foarte îndrăzneţ, împotriva lui Gorbaciov şi Bush: 
Ceauşescu intenționa să convingă Iranul şi toate ţările 
posesoare şi exportatoare de petrol, să înființeze o bancă 
internațională, cu un capital inițial de peste 25 miliarde de 
dolari, această bancă urmând să submineze şi să izoleze în 
viitor FMl-ul, care era un instrument de subordonare şi 
exploatare a țărilor sărace, în curs de dezvoltare, de pe toate 
continentele. 

loan Coja avansează şi argumentează şi concluzia că, 
tocmai de aceea, uciderea lui Ceauşescu s-a decis în cadrul 
cercurilor mafiote internaționale, subordonate şi dirijate de 
către Bush şi Gorbaciov”. Însă, numai arhivele pot confirma 
sau infirma această concluzie. Noi credem că asasinarea lui 
Ceauşescu s-a decis în ţară, pentru a scurta şi lichida atacurile 
„teroriştilor” şi asigura înfăptuirea reformele promise de FSN. 

Cât despre programul Revoluției,  subscriem 
constatării ce s-a făcut deja, că pentru momentul de-atunci, 
Platforma-program a FSN avea „de la început un caracter 
radical, nemaicunoscând o perioadă de perestroika, precum în 
celelalte țări socialiste”. Adică, nu s-a mai admis: nici 
păstrarea şi democratizarea partidului unic şi nici a proprietății 
socialiste. Dacă Ion Iliescu a fost sau nu stabilit spre a fi numit 
în fruntea noilor structuri de putere, de către Moscova prin 
intermediul agenturilor secrete ale KGB, dacă el a înscris în 
programul inițial, din proprie inițiativă sau poate, dintr-o 
directivă primită din afară „fidelitatea” României față de 
Tratatul de la Varşovia, ulterior s-a renunțat total la acest 
obiectiv şi România s-a orientat, instinctual şi rațional, spre 
ieşirea definitivă şi oarecum ostentativă de sub influenţa 
Moscovei, integrându-se în structurile euro-atlantice şi, mai 
mult, acceptând pe teritoriul ei baze militare americane, 
urmând volens-nolens, politica de forță a acestui jandarm al 
lumii contemporane, ca, în cazul trimiterii de trupe româneşti 
în Irak. 

În concluzie, factorul hotărâtor în înlăturarea 
regimului Ceauşescu şi orientarea României spre un sistem 
politic pluripartidist, ca şi spre integrarea în structurile euro- 
atlantice, au fost revolta maselor populare la Timişoara, Arad, 
Lugoj, Cluj, Bucureşti şi în numeroase alte localităţi, acţiunea 
forțelor democratice. 

Între efectele pozitive majore ale Revoluţiei române 
trebuie menţionat, în primul rând faptul că a fost dejucat, 
îndemnul vădit, lansat de guvernele occidentale, între care 
Franţa şi SUA sau de către unele state membre ale Tratatului 
de la Varşovia printre care îndeosebi Ungaria, cu privire la o 
intervenție militară sovietică sau colectivă, pentru înlăturarea 
regimului Ceauşescu, lucrul acesta făcându-se — în ciuda 
prezenţei „turiştilor” străini şi a războiului psihologic şi 
electronic — prin voința populației româneşti. 

La aceste consecințe pozitive majore, se adaugă şi 
zădărnicirea diverselor tentative ale cercurilor revizioniste şi 
revanşarde maghiare din ţară, din Ungaria şi din diaspora, de-a 
declanşa un „război” separatist în Transilvania — tendinţă 
manifestată fie prin izgonirea în acele zile a peste 5-6000 de 
familii de români, îndeosebi preoți, profesori, învăţători, 
directori de întreprinderi, funcționari etc. din judeţele Harghita 
şi Covasna” sau prin provocările la o răzmeriţă la Tg. Mureş, 
unde au fost chemați să asiste şi reprezentanţi ai studiourilor de 
televiziune şi de presă din străinătate, fie pe calea pretinselor 
ajutoare alimentare şi sanitare — care, potrivit mărturiilor 
generalului Iacob Keller — aduceau, clandestin, şi arme pentru 
ungurii şi secuii din Ardeal”. 

Analizate şi evaluate pe termen lung, din perspectivele 
celor două decenii care s-au scurs, consecinţele negative, 
limitele, neajunsurile Revoluţiei române încep să se arate şi să 
crească în amploare. 

Pe plan intern: n-a existat un program concret de 
organizare şi dezvoltare a agriculturii pe baze moderne. 
„Reforma” agrară, înfăptuită după Revoluţie a fost un act de 
dreptate socială dar, totodată, o catastrofă națională, fiindcă a 
rezultat un pământ parcelat în loturi individuale, care se 
fărâmiţează continuu, cu fiecare membru al familiei care se 
căsătoreşte şi primeşte un lot din cel al părinților. Deci, această 
fărâmiţare a fost o reformă de tip medieval. Deşi au existat şi s- 
au înaintat proiecte realiste pentru o agricultură intensivă, 
modernă, protejată şi finanțată de stat, s-a ajuns la o formă 
învechită, unde se lucrează încă cu vitele şi cu caii, iar 
investițiile statului sunt improvizări fără efecte. 

Procesul privatizării s-a efectuat şi a stat „în aceşti ani 
sub semnul celor două plăgi abătute asupra societăţii româneşti 
de cel puţin trei sute de ani: bacşiş şi hatâr. Corupţia şi hoția 
au ajuns la nivele fără precedent în istoria naţională”'%. În mod 
paradoxal au fost lichidate — odată cu unitățile industriale 
nerentabile — şi întreprinderi foarte bune, uzine textile, fabrici 

de mobilă, de încălțăminte, de utilaj petrolifer etc., care 
izbândiseră şi cuceriseră cu mult succes chiar pieţele statelor 
dezvoltate, concurând cu succes produsele similare din aceste 
țări. A rezultat un şomaj în continuă creştere. S-a produs o 
migrare masivă a forţei de muncă, a tineretului în general, a 
inteligenţei româneşti spre țările occidentale. În sate au rămas 
bătrânii şi văduvele. Şcolile se închid în ritm alarmant din lipsă 
de tineret şcolar. Fiindcă, o parte a tinerilor de vârstă şcolară 
migrează odată cu părinții spre şcolile din ţările în care aceştia 
îşi găsesc de lucru. Învățământul superior din România — 
îndeosebi cel tehnico-aplicativ, dar şi cel medical, de pildă — 
produce pe bandă rulantă, într-o proporție tot mai alarmantă, 
specialişti care pleacă în ţările occidentale. Decalajul între 
înzestrarea tehnică din România, între nivelul de salarizare 
foarte scăzute la noi şi cele ale statelor occidentale se menţine 
şi sporeşte. România se transformă într-o ţară exportatoare de 
materii prime şi de forță de muncă ieftină. Pământul agricol 
rămâne nelucrat într-o proporție de 25-30%, în cele mai multe 
judeţe. România este încă nevoită să importe chiar şi produse 
agro-alimentare din alte țări. Dacă aceste aspecte — între care şi 
importul de forță de muncă din Asia şi lumea arabă, ca şi 
vinderea la preţuri derizorii a pământului şi pădurilor româneşti 
— continuă, națiunea română, într-un ascendent declin 
demografic, agravat şi de migrarea masivă a tinerilor spre 
Occident, este într-un real pericol. 

Ca un fenomen mai recent se constată înconjurarea şi 
asaltarea centrelor urbane cu tot felul de supermagazine de 
consum pentru desfacerea îndeosebi a produselor europene, 
abundente şi relativ ieftine, care concurează şi elimină 
produsele româneşti, sufocând şi paralizând activitatea 
localnicilor, în general, şi a țăranilor, în special. 

Pe plan extern, n-a existat un program de politică 
românească prin care să se urmărească înlăturarea 
consecințelor celui de-al II-lea război mondial — eliberarea 
teritoriilor româneşti, locuite majoritar de români şi cotropite 

de sovietici — să se slujească deopotrivă idealul întregirii şi 
consolidării statale şi, totodată, pacea lumii, bunăstarea, 
prosperitatea generală. Tratatul cu Ucraina, semnat fără 
demnitate şi nici o motivaţie de vreun fel, inclusiv promisiunea 
primirii imediate în NATO, a însemnat o nejustificată şi 
ruşinoasă abandonare a unor teritorii străvechi şi legitime 
româneşti, precum: nordul Bucovinei, sudul şi nordul 
Basarabiei, ținutul Herţa, insulele de pe braţul Chilia, Insula 
Şerpilor!%!. De ce? Cum va putea fi explicat şi motivat un astfel 
de gest, în faţa generaţiilor de mâine? În baza cărei logici nici 
n-au fost întrebaţi sau consultați românii din Bucovina şi 
Basarabia? 


II. 4. Lumea contemporană salută căderea 
regimului Ceauşescu 

Reacţia lumii contemporane față de adâncirea crizei şi 
apoi prăbuşirea regimului Ceauşescu se înregistrează încă din 
primăvara anului 1989 şi se amplifică şi accentuează, odată cu 
declanşarea şi desfăşurarea revoluţiei, ca despre un proces 
istoric previzibil şi ireversibil, pe care unele state sunt gata să-l 
stimuleze. 

Astfel, la 12 mai 1989, în Congresul SUA, 172 de 
membri cer preşedintelui George Bush revizuirea relaţiilor cu 
România, caracterizată drept „una din cele mai represive ţări 
din Europa de Est”!%. 

La 30 octombrie 1989, la ONU, Centrul pentru 
Drepturile Omului — pe baza unei informări făcute de Dumitru 
Mazilu — înmânează Ministrului Român de Externe o notă, în 
care sunt menţionate şi condamnate 131 de cazuri de încălcare 
a drepturilor omului, citându-se inclusiv măsurile adoptate 
contra unor reprezentanți ai opoziției, între care Petre Mihai 
Băcanu, Ana Blandiana, Gabriel Andreescu, Andrei Pleşu, 
Doina Cornea, Radu Filipescu şi alţii'%. 

Urmărind şi analizând desfăşurarea transformărilor ce 
au loc în cursul anului 1989, în țările socialiste din Europa 

Răsăriteană şi Centrală, Administraţia americană stabileşte 
sarcini prioritare unor state membre ale NATO, hotărând: 
„trebuie să se asigure o redistribuire a rolurilor statelor 
occidentale şi o mai mare implicare a lor în acţiunile de 
influențare a evoluţiilor din diferite țări socialiste. SUA se va 
concentra îndeosebi asupra situației din URSS, urmând ca 
RFG, Marea Britanie să se ocupe mai mult de problemele 
legate de RDG, Polonia, Cehoslovacia, iar Franţa şi Italia de 
cele privind Ungaria, Bulgaria şi România”!%*. 

În atmosfera creată de încurajarea şi implicarea 
statelor occidentale în NATO, în Ungaria, la Budapesta, în faţa 
Ambasadei române, în seara zilei de 15 noiembrie 1989 au loc 
demonstrații de protest față de situația din România; la 
chemarea Federaţiei Tinerilor Democraţi Maghiari, circa 400 
de persoane, cu torţe şi lumânări aprinse, scandează lozincile: 
„Jos regimul!”, „Libertate Ardealului!”, „Dumnezeule, nu ne 
lăsa să pierdem Ardealul!”, „Jos sclavia din România!” 

La 22 noiembrie 1989, analizând deciziile adoptate la 
Paris, de către reuniunea şefilor de guvern şi de stat ai țărilor 
membre ale Comunității Economice Europene, Serviciul 
Român de Informații Externe releva că se dorea „intensificarea 
acțiunilor vizând crearea unor tensiuni interne, destabilizatoare, 
prin folosirea unor stări de nemulțumire şi incitări în mediul 
minorității maghiare, considerându-se că, în acest fel, România 
ar putea fi determinată să nu mai obstrucționeze procesele ce 
au loc în Est”!9%. 

Problema încălcării drepturilor minorității maghiare 
din România începe să-şi afle primele ecouri în presa din 
Budapesta. La 7 decembrie 1989 apare în publicaţiile oficiale 
din Ungaria scrisoarea lui Matyas Szurâs către Nicolae 
Ceauşescu. Preşedintele interimar al Ungariei aducea la 
cunoştinţa publicului din țara vecină cum că „preotul reformat 
László Tokes este şicanat, ameninţat şi maltratat în mod grav”, 
iar acest fapt provoacă „o gravă îngrijorare în rândul opiniei 
publice ungare”; şeful interimar al statului ungar relata în 

finalul scrisorii sale că „tratamentul autorităţilor române 
contravine spiritului Acordului final de la Helsinki, obligațiilor 
şi principiilor în acest domeniu, semnate de România”!. 

Peste 3 zile, la 10 decembrie 1989, studioul de radio 
„Europa liberă” relata: „Cu prilejul Zilei Internaționale a 
Drepturilor Omului «Liga Anticomunistă Română» - una din 
organizațiile românilor refugiaţi în Ungaria — lansa un apel prin 
care îi chema pe toți românii, precum şi opinia publică 
internațională, să condamne nerespectarea drepturilor omului 
în România; în noaptea ce a urmat, dinspre 10 spre 11 
decembrie, persoane neidentificate au împrăştiat pe străzile 
Timişoarei manifeste pe care scria: „Jos dictatura!”, „Jos tirania 
ceauşistă!”, „Moarte dictatorului!” 

La aceeaşi dată, în Olanda, se intensificau atacurile în 
presă împotriva României; aveau loc manifestări pe tema 
nerespectării drepturilor omului, inițiate de grupurile 
iredentiste maghiare din Olanda'%. 

Despre evenimentele de la Timişoara declanşate la 16 
decembrie 1989, primele reacții externe apar în noaptea de 17 
spre 18 decembrie 1989 la Budapesta şi Viena. Primul ministru 
al Ungariei, Nemeth Miklos, într-o conferință de presă, 
prilejuită de întâlnirea sa cu cancelarul vest-german Helmuth 
Kohl declară că deţine informaţii despre faptul că „au avut loc 
proteste în mai multe oraşe din România şi poliția secretă şi 
armata se află în stare de alarmă”; în acelaşi timp, un 
corespondent maghiar pentru radio BBC, transmitea din 
Budapesta că „turiştii reîntorşi din România semnalează 
tulburări în oraşul Timişoara”, unde „autorităţile au folosit 
tunuri de apă pentru împrăştierea demonstranților”; la aceleaşi 
ore de noapte şi din Viena se transmit ştiri despre „ciocniri 
violente” dintre forțele de ordine şi manifestanți, la Timişoara 
şi Arad!?. 

La 18 decembrie reacțiile externe se înmulțesc atât din 
partea guvernelor, cât şi a unor personalități. La Viena, de 
pildă, se apreciază că incidentele de la Timişoara pot 

reprezenta începutul unei schimbări în România, care s-ar putea 
să nu mai fie „paşnice”, ca în celelalte țări — Ungaria, Polonia, 
Cehoslovacia, RDG, Bulgaria. Presa austriacă apreciază 
evenimentele de la Timişoara drept unul dintre cele mai 
puternice proteste din ultimii doi ani, din România. Purtătoarea 
de cuvânt a Departamentului de Stat al SUA, Margater 
Tutwilles declara că guvernul român „lipsit fiind de sprijinul 
poporului, comite o teribilă eroare prin folosirea forţelor de 
securitate pentru a reprima o serioasă manifestare a 
nemulțumirii populare”; Moscova, cita Agenția de presă MTI, 
din Budapesta, despre ciocnirile dintre forţele de ordine şi 
manifestanţii de la Timişoara, în cazul încercării de evacuare 
forțată a pastorului László Tokes, radioul „Europa Liberă” 
anunţa că „Timişoara e acum numele oraşului românesc rostit 
în toate limbile pământului”, că „este un început în tot 
sfârşitul” şi că „revolta de-aici este cea mai serioasă la adresa 
regimului de mână forte al preşedintelui Ceauşescu, după 
puternicul protest al muncitorilor din noiembrie 1987, de la 
Braşov”. Dintre personalitățile particulare, ex-regele Mihai 
transmitea un mesaj al său la „Europa liberă”, adresându-se 
direct timişorenilor, în special, şi românilor, în general: „sunt 
cu gândul şi cu sufletul alături de voi” spunea el şi le 
transmitea îndemnul că „Armele nu pot zdrobi sufletele, nu 
pot nimici idealurile”!!0. 

La 19 decembrie reacțiile externe se înmulțeau şi se 
amplificau, întrezărind şi prevestind momentul înlăturării lui 
Ceauşescu. 

Cei 12 miniştri de externe ai țărilor din Comunitatea 
Economică Europeană, întruniți la Bruxelles, într-o Declaraţie 
condamnau „reprimarea brutală şi violentă făcută de autoritățile 
române asupra manifestaţiilor populare” şi în final se anunța 
„suspendarea negocierilor unui acord de colaborare 
economică”, exprimând astfel „dezaprobarea față de regimul 
care se afla în România”"!!. Şi Roland Dumas, preşedintele în 
exercițiu al reuniunii celor 12 miniştri de externe ai 

Comunităţii Economice Europene anunţa printr-o declaraţie 
acordată presei că membrii C.E.E. şi-au întrerupt în mod 
special lucrările pentru a condamna regimul din România, care 
ignora principiile din Actul final de la Helsinki, nesocotea 
faptul că „în toată Europa, în mod special în Europa de Est, se 
produce o vastă mişcare de liberalizare”, apreciind în final că 
„un regim care se poartă în felul acesta cu poporul său „este un 
regim sfârşit”!!?. Personalităţi politice din Franţa, URSS, 
Austria, Viena, publicaţii din majoritatea ţărilor europene 
semnalau evenimentele de la Timişoara şi înfierau politica 
regimului Ceauşescu, făcând pentru acesta previziuni dintre 
cele mai sumbre: „exceptând Albania — scrie „Die Welt” — 
regimul Ceauşescu este ultimul bastion al totalitarismului în 
Europa. Demonstraţiile de la Timişoara pot fi începutul 
sfârşitului acestui sistem”. Dintre personalităţi, fostul rege 
Mihai de Hohenzollern, într-un interviu acordat postului 
francez de televiziune „Antenne 2” crede că, dacă românii îi 
cer să se reîntoarcă „eu am spus întotdeauna că sunt gata să-mi 
iau responsabilitățile constituționale”, ceea ce dovedea că el nu 
prea cunoştea opțiunile opoziției. Dramaturgul Eugen Ionescu, 
în schimb, transmitea un mesaj prin „Europa Liberă” care se 
încheia cu urarea „Trăiască România mare, liberă şi 
independentă!”, exprimându-și speranța că în privința 
dorințelor românilor „nu se poate să nu se înmoaie inima lui 
Gorbaciov şi să nu se încălzească inima Americii şi a 
oamenilor de stat din Europa”! ”?. 

La 20 decembrie 1989, declaraţiile de condamnare a 
politicii represive a regimului Ceauşescu faţă de manifestanți 
de la Timişoara se înmulţesc şi împletesc cu exprimarea unor 
certitudini privind apropiatul sfârşit al acestuia şi propunerile 
unor state de aplicare a unor sancțiuni economice şi politice. 

Astfel, — referindu-ne selectiv, menţionăm că -— 
preşedintele Franţei, François Mitterand, de pildă defineşte 
regimul lui Ceauşescu „un regim personal, familial, care nu are 
nici un motiv să subziste”; prim-ministrul Franţei, Michel 

Rocard, preşedintele Adunării Naţionale a Franței, îşi exprimă 
convingerea că „zilele acestui regim, într-o Europă aflată în 
plină evoluţie, sunt numărate” şi „libertatea poporului român 
va învinge”; adjunctul afacerilor externe al Mari Britanii, 
William Waldgrave crede şi el — şi o declară public — că „zilele 
regimului sunt numărate”; primul ministru al Japoniei, Toshiki 
Kaifu îşi exprimă profunda îngrijorare față de evenimentele din 
România şi presa niponă înfierează utilizarea armelor 
împotriva populației paşnice. Aceeaşi îngrijorare se întâlneşte 
în declaraţiile unor congresmani americani din Colorado, 
Virginia, din Canada, din partea celor 16 state membre ale 
NATO, în vreme ce cancelarul Austriei, Franz Wranitsky 
anunţă un plan concret de restrângere a relațiilor economice cu 
România, iar Prezidiul Comitetului Central al Uniunii 
Comuniştilor din Iugoslavia, condamnând „represaliile 
sângeroase din România, decide întreruperea legăturilor cu 
Partidul Comunist Român şi anunţă că retrage invitația adresată 
conducerii acestui partid de-a participa la Congresul 
extraordinar al UCI. Dintre personalitățile române aflate în 
străinătate, marele dramaturg Eugen Ionescu îşi exprima public 
credința că regimul lui Ceauşescu „de data aceasta a pierdut 
partida”, iar omul politic Radu Câmpeanu, preşedintele 
Asociaţiei Foştilor Deținuți Politici, cu sediul la Paris, declară 
că românii din străinătate vor cere insistent guvernelor 
occidentale „izolarea politică şi diplomatică a lui Ceauşescu” şi 
„compatrioții noştri din ţară să ştie că suntem nu numai cu 
sufletul alături de ei, dar că nu vom precupeţi nici un efort ca 
să-l ajutăm oricând şi oricum, pentru a contribui împreună la 
eliberarea României de sub jugul unei tiranii fără precedent în 
istoria noastră”!*. 

Odată cu eşecul mitingului din 21 decembrie 1989 din 
Bucureşti, din Piaţa Palatului, cu neputinţa lui Ceauşescu de-a 
linişti şi amăgi miile de manifestanți de pe străzile Capitalei cu 
fel de fel de promisiuni privind ridicarea nivelului de trai al 
populaţiei, atenţia celor două super-puteri, URSS şi SUA față 

de România creşte în intensitate şi prioritate. Din sala 
Congresului Deputaţilor Poporului, de la Moscova, Mihail 
Gorbaciov declara participanților: „Urmărim cu multă atenţie 
cele ce se petrec în România. Suntem în legătură cu Ambasada 
noastră din Bucureşti. Avem o surpriză pe care o vom anunța 
parlamentului”; în acelaşi timp, ministrul de externe sovietic, I. 
P. Aboimov îl întâlneşte pe ambasadorul român de la Moscova, 
lon Bucur, şi dezminte public zvonurile despre o posibilă 
intervenţie a armatelor sovietice în România — zvonuri despre 
care, spune I. P. Aboimov „nu au nici o bază reală şi nu sunt 
conforme cu realitatea”!!î. În seara aceleiaşi zile, se 
semnalează două intervenții din partea Casei Albe. În numele 
preşedintelui George Bush, purtătorul său de cuvânt, Marilin 
Fritzwater cere oficial guvernului român „să pună capăt 
reprimării brutale a  demonstranţilor” şi „să deschidă 
frontierele, să-şi respecte obligațiile asumate de Helsinki”; în 
acelaşi timp, din partea Departamentului de Stat, Richard 
Boucher califică masacrele de la Timişoara ca fiind de-a 
dreptul „barbare”. Radio-ul „Europa Liberă” anunță în seara 
aceleiaşi zile că „au loc convorbiri cu sovieticii, consacrate 
situaţiei din România” şi că „guvernul SUA cere Moscovei să- 
şi folosească toată influenţa pentru a pune capăt violenţei”! !€. 
De la Budapesta, ministrul de externe anunţa că 
guvernul din Ungaria studiază posibilitatea  denunțării 
Tratatului de Prietenie şi Colaborare româno-maghiară. 
Guvernul şi Seimul Poloniei condamnau public „represiunea 
autorităților române”. La Praga, Congresul Extraordinar al 
Partidului Comunist cerea „întreruperea imediată” a relațiilor 
cu PCR. O atitudine de reprobare a ciocnirilor dintre populație 
şi armată formula la Sofia şi conducerea Comisiei de Politică 
Externă a Adunării Populare a Bulgariei. De la Berlin, 
Consiliul de Stat al RDG anunţa public decizia de a-i retrage 
lui Nicolae Ceauşescu ordinul „Karl Marx” ce i-l conferise. La 
Bon, cancelarul RFG, Helmut Kohl caracteriza represaliile din 
România drept „un lucru îngrozitor”, cerând regimului 

Ceauşescu „să respecte neîntârziat acele obligații pe care statul 
român şi le-a asumat” la Helsinki'!7. Manifestări împotriva 
regimului Ceauşescu se semnalau în seara aceleiaşi zile la 
Belgrad, iar Prezidiul Republicii Socialiste Federative 
Iugoslavia, conducerea Uniunii (Comuniştilor  Iugoslavi, 
Uniunea Tineretului Socialist din Iugoslavia, Uniunea 
Studenților şi Asociația Veteranilor din Războiul de Eliberare 
Națională condamnau regimul totalitar şi represiv de la 
Bucureşti, în timp ce secretarul de stat din ministerul de 
externe al (Canadei, Joe Clark, anunța rechemarea 
ambasadorului țării sale din România, suspendarea facilităților 
tarifare acordate la importuri şi anularea contractelor 
comerciale cu România’ '®. 

De la Londra, ex-regele Mihai, se adresa de la postul 
BBC, printr-un Apel către poporul român: „Apelez la armata 
română — spunea printre altele — să răstoarne imediat regimul 
familial al impostorilor şi al Securității lor! Cer tuturor 
muncitorilor să declare şi să treacă imediat la grevă generală în 
toată ţara! Să se formeze în ţară un guvern de generali şi 
elemente ale partidului, opuse acestui regim! Sunt şi voi fi 
alături de voi! Mihai P!"?. 

De la Paris, peste 50 de scriitori români exilați, în 
frunte cu Eugen lonescu şi Emil Cioran se adresau, prin 
intermediul „Europei Libere”, confraților din România, 
declarând printre altele, că „protestează cu adâncă indignare 
împotriva reprimării sălbatice a manifestațiilor pentru libertate, 
din Timişoara şi din alte oraşe ale României, se solidarizează 
frățeşte cu toți demonstranții Şi, întocmai ca pentru întreg restul 
Europei, revendică şi pentru poporul român dreptul de a-şi 
determina singur soarta prin alegeri libere, care să pună capăt 
stăpânirii comuniste”!*. Proteste cu un conţinut similar 
trimitea prin intermediul aceluiaşi post de radio şi cântăreaţa de 
operă Viorica Cortez, din Germania ^ . 

În dimineaţa zilei de 22 decembrie 1989 — primind 
informații despre represaliile din capitala României, din 

noaptea de 21 spre 22 decembrie 1989 — Gorbaciov a propus şi 
votat în cadrul Congresului Deputaţilor Poporului din URSS o 
Declaraţie în care, printre altele se arată „în acest moment de 
cotitură pentru soarta României, Congresul Deputaţilor 
Poporului din URSS îşi afirmă sprijinul hotărât faţă de cauza 
dreaptă a poporului român. Îi asigurăm pe cetăţenii României 
de sentimentele tradiționale de prietenie şi bună vecinătate, 
reafirmând, totodată, dorinţa sinceră de colaborare, în 
interesele socialismului şi păcii”!77. Pe de altă parte, când încă 
nu se produsese fuga soților Ceauşescu cu elicopterul de pe 
sediul CC al PCR, adjunctul ministrului de externe sovietic, I. 
P. Aboimov, îi înmâna ambasadorului României la Moscova o 
declarație, în care se spunea că „URSS respinge hotărât acele 
declaraţii privind campania antiromânească ce s-ar desfăşura în 
Uniunea Sovietică, nemaivorbind de acuzaţiile potrivit cărora, 
drepturile, acțiunile împotriva României ar fi planificate în 
cadrul Tratatului de la Varşovia. Asemenea afirmaţii sunt 
neîntemeiate şi absolut inacceptabile. La fel de absurde sunt şi 
declarațiile unor persoane oficiale române despre intențiile pe 
care le-ar avea URSS, de a efectua o intervenție în 
România”!%5,. 

După fuga lui Ceauşescu din Capitală, la orele 12,05, 
reacțiile față de căderea regimului n-au întârziat să apară. 
Purtătorul de cuvânt al Casei Albe, Marlin Fitzwater, declara în 
numele SUA: „O povară teribilă a unei domnii dictatoriale a 
căzut de pe umerii poporului român. SUA sunt alături, în 
bucuria lor, de poporul român... Dacă România merge pe 
drumul unei adevărate democrații, SUA se angajează să 
sprijine puternic România şi să-i dea tot ajutorul posibil”?*. 

Căderea regimului Ceauşescu a fost salutată în a doua 
parte a zilei de 22 decembrie 1989 de majoritatea covârşitoare 
a statelor europene. Francois Mitterand declară: „Românii sunt 
liberi! Europa respiră uşurată! Aceasta este o veste bună pentru 
toți!” Margaret Thatcher îi felicita şi considera pe români 
„adevăraţi eroi!” exprimându-și nădejdea că „România va urma 

exemplul celorlalte țări şi va efectua alegeri libere în țară”. 
Papa Ioan Paul al II-lea lansa un apel, pronunțându-se pentru 
„schimbări radicale, democratice”. Mario Soares, preşedintele 
Portugaliei aprecia că „întreaga opinie publică respiră cu 
uşurare, ca urmare a căderii dictatorului Ceauşescu”; Carlos 
Andres Perez, preşedintele Venezuelei consideră că 
„evenimentele din România se înscriu pe linia valului de 
libertate din Europa de Est a evoluției pe care nimeni nu o 
poate opri”; Comunitatea Economică Europeană elogia — 
printr-un comunicat — curajul, jertfa, şi victoria românilor; 
Guvernele RDG, Iugoslaviei, Poloniei, Bulgariei se declarau 
gata să sprijine evoluția României spre democraţie. 

Mai concrete, Olanda, Canada promiteau, prima, să 
deblocheze 87 milioane de florini pentru ajutorarea ţărilor din 
Europa de Est, iar a doua să suspende măsurile economice, 
luate cu numai o zi înainte, împotriva regimului de la 
Bucureşti. Finlanda anunţa şi ea că va ajuta România cu peste 1 
milion de mărci finlandeze, trimițând sânge şi personal medical 
pentru spitalele din România. Manfred Wörner, secretarul 
general al Alianţei Nord-Atlantice Enrique Baron Crespo, 
preşedintele Parlamentului European, Jacques Delors, 
preşedintele Comisiei CEE, Hans-Dietrich Genscher, ministrul 
de externe al RFG, Rita Sissmuth, preşedintele Bundestag-ului, 
Otto Lambsdorf, preşedintele Partidului Liber-Democrat din 
RFG, miniştri de externe al Austriei, Alois Mock şi cel al 
Danemarcei, Uffe Elleman Jansen al Italiei, Giani de Michelis, 
al Spaniei, Fernando Ordonez, al Ungariei, Gyla Horn, ca şi 
Vaclav Havel, în numele Cehoslovaciei, Lech Walesa, liderul 
„Solidarităţii erau doar câțiva din cei ce salutau victoria forțelor 
democratice din România'”. În zilele ce au urmat — după 
crearea noilor structuri centrale şi locale ale puterii post- 
decembriste, odată cu conturarea democraţiei pluripartidiste — 
au continuat luările de poziţie şi declaraţiile de solidaritate ale 
statelor lumii cu cauza poporului român. 

URSS, Cehoslovacia, Ungaria recunosc, printre 
primele, chiar în ziua de 23 decembrie Consiliul Frontului 
Salvării Naţionale. În aceeaşi zi anunţă trimiterea de ajutoare, 
constând în medicamente şi bani, URSS şi Australia. La 24 
decembrie două avioane încărcate cu materiale de primă 
urgenţă pentru victimele acțiunilor teroriste sosesc din Geneva. 
Organizaţia „Medici fără frontiere” lansează un apel către 
chirurgii şi anesteziştii dornici să-şi ofere serviciile instituţiilor 
sanitare din România. Consiliul Europei trimitea, în aceeaşi zi, 
trei nave aeriene, cu ajutoare umanitare şi financiare. Şi Piaţa 
Comună anunţa trimiterea de importante ajutoare alimentare’. 

O poziție mai aparte se formula din partea Chinei. 
Purtătorul de cuvânt al Ministerului de Externe anunţa că 
evenimentele din România reprezintă „o problemă internă” a 
țării noastre. Dar, China, speră că aceste evenimente nu vor 
afecta relaţiile dintre cele două ţări '”. 

Un interes cu totul aparte l-au manifestat cele două 
mari puteri, SUA şi URSS faţă de noii lideri ai României post- 
decembriste. Presa din România reproducea la 27 decembrie 
1989 mesajul SUA trimis primului guvern „revoluţionar” 
condus de Petru Roman. În acest mesaj se relata printre altele: 
„în numele poporului american salutăm constituirea noului 
guvern român. Participăm la bucuria poporului român al cărui 
curaj în faţa represiunii şi devotament faţă de libertate au făcut 
posibilă această democratică revoluție. Simpatiile noastre se 
îndreaptă către toți acei care au suferit pierderi, ca urmare a 
Revoluției şi violenţelor din ultimele două săptămâni. Sperăm 
că tragica vărsare de sânge a luat sfârşit, în cele din urmă”. 
Odată cu acest mesaj, guvernul SUA trimitea prin Comitetul 
Internaţional al Crucii Roşii, suma de 500.000 de dolari şi se 
declara gata să acorde şi alte ajutoare. Guvernul SUA saluta 
angajamentul conducerii României de-a organiza alegeri libere 
şi înfăptuirea unor reforme economice şi politice importante, 
exprimându-și speranța că vor urma acţiuni rodnice de 
colaborare între SUA şi noua conducere a României. 

În aceeaşi zi presa românească relata cititorilor că Ion 
Iliescu, preşedintele FSN a avut o convorbire telefonică cu 
Mihail Gorbaciov, care a transmis şi în scris un mesaj de 
prietenie, solidaritate şi sprijin. Cei doi conducători — relata 
presa — „s-au declarat de acord că în perioada actuală o 
importanţă deosebită o au înţelegerea şi sprijinul reciproc al 
celor două ţări şi popoare, adâncirea colaborării în toate 
domeniile”!%. 

Ziarele româneşti reproduceau zilnic ştiri diverse 
abundente privind fostul regim Ceauşescu şi dorinţa evoluţiei 
României spre democraţie. Între ştirile din Ajunul Crăciunului, 
din 24 decembrie 1989, aflăm că: Guvernul chinez, de pildă, 
respingea categoric zvonul că Nicolae Ceauşescu s-ar fi 
refugiat în teritoriile chineze. Un corespondent al agenției 
elveţiene de presă difuza ştirea că în vreme ce membrii clanului 
Ceauşescu figurau în evidenţa băncilor din Elveţia cu depuneri 
în valoare de 4 miliarde dolari-aur, pe numele României nu se 
aflau înscrise decât 70 milioane dolari. În aceeaşi 
corespondenţă se anunța că românii aflați în Elveţia cereau ca 
guvernul post-decembrist să blocheze fondurile băneşti ale 
familiei Ceauşescu, spre a fi eliberate şi utilizate în folosul 
oamenilor sărmani. Bruno Kreisky, cancelarul Austriei îşi 
exprima public „satisfacția că poarta libertății a fost deschisă şi 
pentru poporul român” iar înlăturarea lui Ceauşescu făcea din 
ziua de 22 decembrie 1989 „o zi istorică”. 

Din Stockholm se anunța că pentru suedezi 
„prăbuşirea regimului Ceauşescu este o veste minunată!” 
Marele compozitor şi interpret Yehudi Menuhin, preşedintele 
de onoare al Societăţii „George Enescu”, transmitea din 
Berlinul Occidental că este „solidar cu poporul român”. Din 
Londra, liderul Partidului Laburist, Neil Kinnok, afirma în 
public că înlăturarea lui Ceauşescu este cel mai frumos cadou 
făcut de Crăciun poporului român!” Ştiri şi aprecieri similare 
veneau din Bulgaria, Olanda, Tunisia, Turcia, Japonia, 
Episcopia românilor greco-catolici din SUA, numeroase alte 

țări, încât un ziar de la Suceava, reproducând o întreagă pagină 
cu astfel de informaţii, le punea sub un titlu mare şi sugestiv: 

„Lumea este cu ochii pe noi şi alături de noi”'”. 


NOTE: 


! Ioan Scurtu, Revoluția Română din Decembrie 1989 în context 
internațional, Editura Institutului Revoluției Române din 
Decembrie 1989, București, 2006, p. 87. 

? Anatol Petrencu, Istoria Uniersală. Epoca contemporană, 1939- 
1995, ediția a Il-a corectată şi completată, Editura Museum, 
Chişinău, 1996, p. 205. 

? Ioan Scurtu, op. cit., p. 89-90; 102-103. 

* Paul Johnson, O istorie a lumii moderne, 1920-2000, traducere din 
engleză de Luana Schidu, Editura Humanitas, Bucureşti, 2003, p. 
733-734. 

` Anatol Petrencu, op. cit., p. 207. 

* Alexandru Radu Timofte, Originile, mărirea, declinul şi renaşterea 
lumii informaţiilor secrete, Editura Academiei Naţionale de 
Informaţii, Bucureşti, 2004, p. 175-178; loan Scurtu, op. cit., p. 
92, 

7 loan Scurtu, op. cit., p. 108-110. 

* Ibidem, p. 111. 

” Anatol Petrencu, op. cit., p. 35 

10 Jbidem, p. 207. 

!! Gabriel Topor, „Revoluţia” după 1989, în „Polis”, nr. 4/1994, 
Bucureşti, p. 12-14. 

"2 Ibidem, p. 14. 

'5 Paul Johnson, op. cit., p. 734 

14 Ibidem, p. 734 şi Gabriel Topor, op. cit., p. 1. 

15 Anatol Petrencu, op. cit., p. 209. 

1¢ loan Scurtu, op. cit., p. 92. 

17 Ibidem, p. 120. 

Ibidem, p. 124-127, Florin Constantiniu, Cuvânt înainte. 
Observațiile unui istoric, vezi vol. Lui Vartan Arachelian, În fața 


125 


Dumneavoastră. Revoluţia şi personajele sale, Bucureşti, Editura 
Nemira, Bucureşti, 1998, p. 9 

1 Anatol Petrencu, op. cit., p. 209. 

% Tbidem, p. 210. 

” Ibidem, p. 212-213. 

* Paul Johnson, op. cit., p. 932. 

2 Pierre Milza, Serge Berstein, Istoria secolului XX: în căutarea une 
lumi noi (1973 până în zilele noastre), traducere Marius Ioan, 
Editura All, 1998, p. 160. 

24 Paul Johnson, op. cit., p. 933. 

?5 Ibidem, p. 933. 

% Mihail Gorbaciov, Memorii, traducere de Radu Pontbriant, ediție 
îngrijită, note şi anexe de Petre Dan, Editura Nemira, 1994, p. 69- 
78. 

” Ibidem, p. 78-105. 

?8 Paul Johnson, op. cit., p. 746. 

% Ioan Scurtu, op. cit., p. 165-166. 

30 Anatol Petrencu, op. cit., p. 35-36. 

31 loan Scurtu, Gheorghe Buzatu, Istoria românilor în secolul XX 
(1918-1948), Editura Paideea, Bucureşti, 1999; loan Scurtu, 
Istoria contemporană a României (1918-2005), Bucureşti, 
Editura Fundația România de Mâine, Bucureşti, 2005; Florin 
Constantiniu, O istorie sinceră a poporului român, ediția a Il-a 
revăzută şi adăugită, Bucureşti, Editura Univers Enciclopedic, 
1999; Mihai Bărbulescu ş.a., Istoria României, Editura 
Enciclopedică, Bucureşti, 1998. 

32? Keith Hitchins, Istoria României, 1967-1947, Editura Humanitas, 
Bucureşti, 1996; Dennis Deletant, România sub regimul 
comunist, Bucureşti, Fundaţia Academia Civică, 1997. 

% loan Scurtu, Gheorghe Buzatu, op. cit., p. 563. 

34 Ioan Chiper, Florin Constantiniu, Adrian Pop, Sovietizarea 
României.  Percepţii anglo-americane (1944-1947), Editura 
Iconică, Bucureşti, 1993, p. 8. 

35 Toan Scurtu, (coordonator), România. Viața politică în documente, 

1947, Bucureşti, 1994, p. 92. 

Lavinia Betea, Maurer şi lumea de ieri, Mărturii despre 

stalinizarea României, Editura lon Slavici, Arad, 1995, p. 97-98. 


126 


36 


37 Florin Constantiniu, op. cit., p. 450-451. 

38 Lavinia Betea, Lucrețiu Pătrășcanu. Moartea unui lider comunist. 
Studiu de caz, Editura Humanitas, București, 2001. 

3 Dennis Deletant, România sub regimul comunist (decembrie 1947- 
decembrie 1989), în vol. Istoria României, de Mihai Bărbulescu 
ş.a., p. 516-538. 

40 Semnatarul acestor rânduri a participat, ca student, şi secretar al 
U.A.S. din Universitatea „Al. I. Cuza” Iaşi la o întâlnire intimă ca 
activist de studenţi şi cadre didactice din centrul universitar laşi la 
„prelucrarea” Declaraţiei din aprilie 1964, cu Emil Bodnăraş şi 
Ion Gheorghe Maurer la Teatrul Naţional „Vasile Alecsandri” din 
laşi. 

^ Dennis Deletant, op. cit., p. 522. 

” La Cernăuţi am aflat, de pildă, arhive privind toate localităţile 
întregii Bucovine, inclusiv cele privind alegerile de primari din 
anul 1955 (vezi Mihai lacobescu, 30 de zile în Siberia: căutând 
arhivele Bucovinei, Editura Junimea, laşi, 2005). 

% Florin Constantiniu, op. cit., p. 463, 466. 

* Ibidem, p. 463-464. 

^ Ibidem. 

4 Jon Gheorghe Maurer, în vol. Sefii de stat şi de guvern ai 

României (1859-2003), de Nicolae C. Nicolescu, Editura 

Meronia, Bucureşti, 2003, p. 86-87. 

* loan Scurtu, Revoluția Română din Decembrie 1989, p. 51. 

*% Dennis Deletant, op. cit., p. 521-527. 

” Florin Constantiniu, op. cit., p. 465. 

5 K, Marx, Însemnări despre români (Manuscrise inedite), publicate 
de acad. A. Oțetea şi S. Schwann, Editura Academiei Române, 
Bucureşti, 1964. 

” Florin Constantiniu, op. cit., p. 464. 

“2 Ibidem, p. 468. 

5 Ibidem, p. 471. 

* Vlad Georgescu, Istoria Românilor de la origini până în zilele 
noastre, 1984, p. 310, 321. 

* Dennis Deletant, op. cit., p. 539-568. 

5% Trond Gilberg, Naţionalism and Communism in Romania, 
Westwiew Press, Boulder, 1990, p. 53. 


127 


5 loan Scurtu, op. cit., p. 59-60. 

58 Florin Constantiniu, op. cit., p. 471-475. 

* Dennis Deletant, op. cit., p.537-538. 

0 Immanuel Kant, Ideea unei istorii universale. Ce este 
„luminarea ”? Începutul istoriei omenirii. Spre pacea eternă, 
Bucureşti, 1943, p. 174. 

ĉl Dennis Deletant, op. cit., p. 539. 

€ Silviu Curticeanu, Meditaţii necenzurate, Editura Historia, 
Bucureşti, 2007, p. 52, 53, 58 etc. 

“ Ibidem, p. 66-67. 

*4 Ibidem, p. 60. 

* Dennis Deletant, op. cit., p. 540 

Vladimir Alexe, Jon Iliescu — Biografia secretă. Candidatul 
Manciurian, Editura Elit Comentator, 2000, p. 11-12; vezi şi 
fotocopia actelor de studii falsificată, p. 248-255. 

6&1 Vezi Lavinia Betea, Maurer şi lumea de ieri..., p. 213-214. 

68 Silviu Curticeanu, op. cit., p. 64, 65. 

© Vlad Georgescu, op. cit., p. 316. 

7 Joan Scurtu, op. cit., p. 67-68. 

7! Nicolae Nicolescu, Șefii de stat şi de guvern ai României (1859- 
2003). Mică Enciclopedie, Editura Meronia, Bucureşti, p. 115. 

” Dennis Deletant, op. cit., p. 545. 

75 Nicolae Nicolescu, op. cit., p. 111. 

74 Ibidem, p. 114-115. 

7 Ioan Scurtu, op. cit., p. 71. 

7% Nicolae Nicolescu, op. cit., p. 117-118. 

” Florin Constantiniu, op. cit. p. 500. 

7% Peter Kopecky, 18 ani mai târziu sau ce nu trebuia să ştie poporul 
slovac despre momentul 1989 din România, în vol. 1989 — an 
decisiv în istoria Europei, coordonator Alexandru Oşca, Editura 
Mega, Cluj-Napoca, 2008, p. 171. 

” Mihaela Ceauşescu, «Nu regret, nu mă jelesc, nu strig», Editura 
Meditaţii, Bucureşti, f.a., p. 118; loan Scurtu, op. cit., p. 132. 

* 1989. Principiul dominoului. Prăbuşirea regimurilor comuniste 
europene. Documente, Editura Fundaţiei Culturale Române, 
Bucureşti, 2000. 

*! Peter Kopecky, op. cit., p. 171. 


128 


8&2 Mihai laobescu, Modalităţi de preluare a puterii în centrele 
urbane şi rurale româneşti. Cazul Suceava, în vol. 1989 — an 
decisiv în istoria Europei..., p. 140. 

5 Peter Kopecky, op. Cit., p. 169-170, 180-181. 

5 Radio „Europa Liberă“, 24 decembrie 1999. 

35 Vladimir Alexe, Jon Iliescu... p. 113. 

x „Magyar Nemzet“, 16 martie 1991. 

i Eugen Florescu, Bestia Brucan, ediia a Il-a, Editura Planeta, 1996, 
125 p. 

5 Vladimir Alexe, op.cit., p. 113-123. 

5 Vezi Dumitru Mazilu, Revoluția furată. Memoriu pentru țara mea, 
vol. I, Editura Cozia, Bucureşti, 1991, p. 58; Mihail M. 
Andreescu, Revoluția Română în Bucureşti. 22 decembrie 1989, 
în vol. 1989 — an decisiv..., p. 131-133. 

” Vladimir Alexe, op. cit., p. 126. 

°l Mihai lacobescu, Declanșarea şi desfăşurarea revoluției pe 
meleagurile sucevene, în „Clio”, 1989, an I, nr. 1-2, 2005, p. 112. 

°? Cassian Maria Spiridon, Iaşi, 14 decembrie 1989 — începutul 
Revoluţiei Române, Editura Timpul, laşi, 1994. 

* Vladimir Alexe, op. cit., p. 113. 

” loan Scurtu, op. cit., p. 183. 

” Dennis Deletant, op. cit., p. 574. 

% loan Coja, Marii manipulatori: asasinii lui Iorga, Culianu, 
Ceauşescu, Bucureşti, 1993. 

y „loan Scurtu, op. cit., p. 260-265. 

Parlamentul României, Raportul Comisiei Parlamentare de 
audiere a persoanelor, care după 22 decembrie 1989 au fost 
nevoite să-şi părăsească locul de muncă şi domiciliul din judeţele 
Harghita şi Covasna, Bucureşti, 1991. 

” Aceste mărturii ne-au fost făcute, cu probe materiale şi fotografii, 

de către generalul Iacob Keller, comandantul forțelor militare din 

Transilvania la acea dată. 

Florin Constantiniu, O istorie sinceră a poporului român, ediţia a 

Il-a revăzută şi adăugită, Univers Enciclopedic, Bucureşti, 1999, 

p. 509. 

'9! /bidem, p. 510. 


100 


129 


102 Alesandru Duţu, Revoluția din Decembrie 1989. Cronologie, 
Editura Institutului Revoluţiei Române din Decembrie 1989, 
Bucureşti, 2006, p. 69. 

103 Ibidem, p. 78. 

104 Constantin Sava, Constantin Monac, Revoluţia Română din 
decembrie 1989 retrăită prin documente şi mărturii, Editura 
Axioma Eddit, Bucureşti, 2001, p. 104. 

105 Alesandru Duţu, op. cit., p. 79 şi 92. 

106 /bidem, p. 81. 

107 Tbidem, p. 87. 

108 Jbidem, p. 87-88. 

10 Ibidem, p. 117-118. 

10 £ un început în tot sfârşitul. Culegere selectivă din programele 
radio difuzate în zilele de 15-25 decembrie 1989, colecția 
Bibliotecii Radio, Bucureşti, 1998, p. 31, 38-39. 

11 7989. Principiul dominoului. Prăbuşirea regimurilor comuniste 
europene. Documente, Bucureşti, p. 470. 

112 Ibidem, p. 470. 

113 Caietele Revoluției”, nr. 2/2005, p. 33. 

14 E un început..., p. 400-418. 

115 Ibidem, p. 339-340. 

116 Tosif Zăgreanu, Revoluționarii de la Cluj, mit şi realitate, Editura 
Eikon, Cluj-Napoca, 2005, p. 441. 

117 Alesandru Duţu, op. cit., p. 174-176. 

118 7989, Principiul dominoului..., p. 479. 

1 E un început..., p. 339-340. 

120 Ibidem, p. 358. 

121 Ibidem, p. 359. 

122 Alesandru Duţu, op. cit., p. 232. 

13 E un început..., p. 387. 

124 Alesandru Duţu, op. cit., p. 229. 

125 E un început..., p. 450-451. 

126 Tbidem, p. 399-412. 

127 Alesandru Duţu, op. cit., p. 259. 

128 Crai nou”, Suceava, 28 decembrie 1989, p. 4. 

12 Idem, 26 decembrie 1989, p. 4. 


130 


C. 


ÎN ANUL 1991, PRIN IMPLOZIE SE 
PRODUCE DESTRAMAREA URSS. 
NOSTALGICII VECHIULUI IMPERIU 
ÎNCEARCĂ, ÎNSĂ, SA-L REÎNVIE ȘI SÂ-L 
MENȚINĂ, ÎNFIINȚÂND COMUNITATEA 
STATELOR INDEPENDENTE (C.S.1.). 
TOTODATĂ, RĂZBOIUL RECE REÎNCEPE 
SUB O FORMĂ CAMUFLATĂ. AUTORUL 
ANALIZEAZĂ ŞI ÎNFĂŢIŞEAZĂ — CA 
STUDIU DE CAZ — LUPTA DE 
ELIBERARE A ROMÂNILOR 
MOLDOVENI DIN IMPERIU. LA 27 
AUGUST 1991 EI ÎŞI PROCLAMĂ 
INDEPENDENȚA. DAR ÎMPREJURĂRILE 
INTERNE ȘI EXTERNE, ÎN GENERAL, ŞI 
ATITUDINEA MOSCOVEI, ÎN SPECIAL, ÎI 
OBLIGĂ CA, ÎN LOC DE O 
INDEPENDENȚĂ REALĂ, SĂ ACCEPTE 
INTRAREA ÎNTR-O NOUĂ CUŞCĂ 
IMPERIALĂ: CSL. 


CAPITOLUL III 


ROMÂNII DIN IMPERIUL SOVIETIC. 
ORGANIZARE. AFIRMARE. REVENDICĂRI. 
FRONTUL POPULAR DIN MOLDOVA 


Citind şi urmărind reacțiile atât de numeroase ale 
majorității statelor, precum şi ale unor personalități ale culturii, 
ştiinţei şi artei, din lumea contemporană, suntem oarecum 
surprinşi să constatăm cu uimire şi dezamăgire că nici în cazul 
celorlalte țări foste socialiste europene, nici în cazul României 
transformările şi răsturnările ce au loc în tot anul 1989 nu sunt 
analizate şi evaluate ca atare: un început de lichidare al unei 
consecinţe nefaste, anormale, generate de tendința expansivă a 
URSS şi neputinţa aliaţilor ei vremelnici, în principal SUA şi 
Marea Britanie de a-şi respecta principiile asumate, semnate 
prin Charta Atlanticului (1941) şi difuzate în timpul războiului 
dar total ignorate , neaplicate la sfârşit, când s-a organizat şi 
trasat noua hartă a Europei postbelice. 

Este limpede, ca lumina ochilor, că la Malta, Mihail 
Gorbaciov şi George Bush s-au înțeles, probabil între patru 
ochi, fără să vorbească, să recunoască public; acceptăm 
procesul de reformare, de democratizare a lagărului socialist 
european, dar, conform Acordului final de la Helsinki, nu 
discutăm şi nu modificăm frontierele postbelice. O „minune” 
totuşi s-a făcut: Ţările Baltice s-au desfăcut din strânsoarea 
Imperiului sovietic şi au ieşit, printr-o decizie temerară, afară, 
dincolo de frontierele sovietice oficiale. Dar Finlanda, Polonia, 
România, care fuseseră victime ale expansiunii staliniste în 
prima fază a războiului? Şi încă un fapt monstruos: anexiunile 
sovietice s-au operat şi acceptat, inițial de către Hitler, apoi, la 
sfârşitul războiului, şi de către aliaţii occidentali ai lui Stalin — 
Churchill, Roosevelt? 

III.1. Consideraţii referitoare la unele consecinţe 
esenţiale ale stăpânirii ţariste şi sovietice în teritoriile 
româneşti 

În cazul românilor din Imperiul sovietic — cei din 
străvechile teritorii româneşti ca jumătatea de răsărit a 
Moldovei, numită impropriu Basarabia, nordul Bucovinei şi 
ținutul Herţa — nici una dintre stăpânirile străine care s-au 
instalat şi au stat vremelnic într-un teritoriu românesc nu s-a 
comparat şi egalat, nici cu cea rusească, nici cu continuatoarea 
şi moştenitoarea ei, cea sovietică. 

În iunie 1940, după ultimatumul sovietic au fost 
ocupate şi integrate la URSS nordul Bucovinei, Ţinutul 
Herţei şi zona dintre Prut şi Nistru, Basarabia, toate aceste 
teritorii însumând 50.135 km?. Din vechea Bucovină istorică, 
mai bine de jumătate, adică peste 6.000 km”, împreună cu 340 
km”, reprezentând ţinutul Herţa au intrat în regiunea Cernăuţi, 
iar restul, sudul Bucovinei, circa 4.000 km’, au rămas la 
România (formând astăzi judeţul Suceava). Nordul Bucovinei, 
împreună cu ținutul Herţa s-au adăugat județului Hotin — din 
nordul Basarabiei — formând regiunea Cernăuţi a Ucrainei. Şi 
sudul Basarabiei a fost dat Ucrainei. 

Potrivit recensământului din anul 1930, populaţia 
Bucovinei, după originea la neam se prezenta astfel: românii — 
44,5%, ucraineni, ruteni, huţani — 29,1%, evrei — 10,8%, 
germani — 8,9%, poloni — 3,6%, alte neamuri — 3,1%. În 
teritoriul anexat în iunie 1940, procentul populației româneşti 
era de 37%), restul formând alte etnii, venite în zonă, în timpul 
stăpânirii austriece între anii 1774-1918. 


În Basarabia, recensământul din 1930 afla următoarea 
structură a populaţiei după neam”: 

Totalul populaţiei: 2.864.402 % 
din care: 

români 1.610.757 56,2 
ruşi 351.012 12,3 
ucraineni 316.211 11,0 
evrei 210.856 7,2 
bulgari 163.728 5,7 
găgăuzi 98.172 3,4 
germani 81.089 2,8 
Alte neamuri 39.678 1,4 


După încorporarea teritoriilor româneşti la URSS au 
avut loc importante schimbări demografice. S-au repatriat — 
între anii 1940-1941 — germanii, polonezii şi maghiarii. O parte 
din populația românească, împreună cu administrația s-a 
refugiat din calea ruşilor în interiorul ţării. 

Au fost deportaţi în diverse zone, îndeosebi în Siberia, 
învățătorii, profesorii, preoții, cei înstăriți sau bănuiți a fi ostili 
regimului sovietic. Regimul bolşevic a promovat o politică de 
deznaționalizare intensă, sistematică, permanentă; tinerii au 
fost recrutaţi la şcoli profesionale şi tehnice, fiind apoi trimişi 
în centre industriale din interiorul URSS, iar în localitățile 
româneşti au fost aduse elemente alogene, slavofone la toate 
instituţiile şi întreprinderile, acaparând întreaga conducere a 
vieții economice, politice, culturale. 

În anii 1940-1941 numeroase familii de români au fost 
expulzate, deportate sau chiar exterminate fizic, prin masacre, 
precum asasinarea în masă, în aprilie 1941 de la Fântâna Albă, 
din nordul Bucovinei, a sute şi mii de persoane, care voiau să 
treacă frontiera în România. Au fost şterse de pe fața 
pământului şase localități româneşti din nordul Bucovinei — 
Albovăţ, Buci, Frunza, I.G. Duca, Prisaca şi Țânţăreni”. Prin 
foametea din anii 1946-1947 şi rechiziţiile forţate, efectuate de 
autoritățile sovietice din sate au fost ucişi cu premeditare, în cei 
doi ani, după statisticile oficiale 216.408 persoane“. 

O altă metodă de exterminare au reprezentat-o 
deportările în Siberia. După datele din statisticile păstrate în 
arhivele sovietice, au fost deportate peste 55.000 de familii, 
adică circa 275.000 de persoane, mai ales după trecerea celor 
înstăriți, în martie-aprilie 1949, la „chiaburi”, spre a forța 
înscrierea la colhozuri”. Uneori, şi acuzaţiile de natură 
religioasă au constituit pretexte de deportare: în 1951, pe motiv 
că aparţin sectei „Martorii lui Iehova” au fost deportate în 
Siberia peste 700 de familii, adică aproximativ 35.000 suflete“. 

A existat o etapă a regimului sovietic în timpul căreia 
s-a încercat, în anii tiraniei staliniste, să se lichideze 
„comunismele naţionale”, spre a trece la „rusificarea mai 
rapidă” a provinciilor, dar, cu toate aceste eforturi, în 1970, la o 
populaţie de „moldoveni” de 2.303.916 persoane, doar 34% 
vorbeau limba rusă”. Însă, odată cu trecerea la reformele 
lansate şi propagate de Gorbaciov, între 1985-1989, ponderea 
românilor din spaţiul sovietic cu studii medii şi superioare a 
crescut, deşi acest ritm de creştere n-a putut depăşi ponderea 
minoritarilor ruşi, ucraineni, evrei, în cadrul Republicii 
Moldovat: 


naționalitatea | La 1000 de persoane, în Republica Moldova 
Cu studii medii Cu studii superioare 
1959 1989 1959 1989 

moldoveni 15 107 9 63 

(români) 

ruşi 91 208 66 178 

ucraineni 49 179 25 104 

evrei 71 231 106 293 

găgăuzi 6 107 2 37 

bulgari 16 152 10 82 


În 1989, când s-a prăbuşit lagărul socialist european, 
structura populației Republicii Moldova se prezenta astfel’: 

naționalitatea | Nr. persoane procentul 
moldoveni 2.794.749 64,5% 
ucraineni 600.366 13,8% 

ruşi 562.069 13,0% 
găgăuzi 153.458 3,5% 
bulgari 88.419 2,0% 

evrei 65.672 1,5% 
țigani 11.571 0,3% 
români 2.477 0,06% 
Alte neamuri 56.579 1,3% 


E de reținut un lucru trist şi, totodată, inexplicabil, în 
aparență: de ce doar 0,06% - adică 2.477 de persoane s-au 
declarat români? Fiindcă efortul îndelungat de-a fi îndoctrinat 
cu teoria «poporului» şi «naţiunii moldoveneşti» a dat rezultate 
la o populaţie predominant rurală. „Țăranii — constată 
politologul, istoricul, filosoful şi scriitorul Iulian Fruntaşu — în 
loc să înveţe, s-au „adaptat”, începând să trateze urbanitatea, 
industrializarea şi modernitatea drept nişte vicii imuabile şi 
străine”. 

Elita românilor în Moldova sovietică, de pildă, era, în 
anul 1989, mult mai redusă sub raport numeric, decât cea a 
rusofonilor, după cum rezultă din datele oficiale de mai jos!!, 
deşi rusofonii erau minoritari: 


Ponderea elitelor în români | ruşi | ucraineni 
domeniile: 
Biserică ortodoxă (preoţi) 59,7% | 23,9% 11,4% 
Administraţie, justiţie şi 11,2% | 642% 16,7% 
poliţie 

Armată şi securitate 5,8% 58,3% 17,2% 
Învățământ, cultură, educaţie | 18,3% | 58,0% 13,8% 
Ştiinţă, literatură, artă 16,8% | 48,6% 24,8% 
Sectorul medico-sanitar 17,2% | 55,9% 2,8% 

Faţă de perioada țaristă, când ponderea populației 
urbane, în Basarabia era, în 1897, de numai 14%, sub bolşevici 
obsesia industrializării forţate a dat cel puțin rezultate aparente, 
spectaculoase. Ponderea populaţiei urbane a crescut de la 14%, 
în 1897, la 17% în 1950 şi la 47% în 1989 — la sfârşitul etapei 
gorbacioviste în anul în care se prăbuşea lagărul socialist 
european 7. 

Dacă Stalin încercase să lichideze sau cel puţin să 
reducă pe cât posibil elita comunistă naţională — în cazul nostru 
cea basarabeană — ulterior, în general, şi sub Mihail Gorbaciov, 
în special, s-a dezvoltat şi consolidat o elită comunistă 
„moldovenească” republicană. Numărul membrilor de partid 
„moldoveni” a crescut spectaculos — devenind, într-un anume 
fel, un factor important de decizie la nivel local, raional şi 
republican (deşi funcţiile cheie continuau să fie deţinute de 
rusofoni), fără a atinge însă, ponderea majoritară a populației 
româneşti în Moldova'*: 


Anii Evoluţia ponderii membrilor de partid în 
R.S.S. Moldovenească 
moldoveni | ucraineni ruşi evrei 
1940 17,5% 52,5% 11,3% | 15,9% 
1989 47,8% 20,7% 22,2% | 2,5% 


Evoluția de mai sus este sugestivă: în iunie 1940, când 
trupele sovietice au ocupat Basarabia, comuniştii români aveau 
un procent de numai 17,5%, pe când românii, în ansamblul 
populației, reprezentau 56,2%. În acelaşi an, 1940, ponderea 
comuniştilor ruşi, ucraineni şi evrei era de 79,7%, restul fiind 
găgăuzi, bulgari etc. 

Despre nordul Bucovinei şi ținutul Herţa — integrate 
după 1940 la R.S.F. Ucraina — nu dispunem de date atât de 
numeroase ca în cazul Basarabiei. Putem, însă, constata, din 
datele oficiale pe care le deținem că dacă , în 1946 românii 
reprezentau în regiunea Cernăuți 37% din populația totală a 

acestei zone, în 1989, ponderea românilor scăzuse la 25,2%, pe 
. A 14 
raioane prezentându-se astfel ': 


Raionul Populaţia regiunii Cernăuţi pe 

raioane şi naționalități în 1989 
ucraineni români 
Herţa 5,3% 92,9% 
Hliboca 40,3% 57,4% 
Noua Suliţă 32,5% 64,8% 
Storojineţ 57,4% 37,5% 
Hotin 90,3% 7,1% 
Secuieni 86,7% 3,2% 
Vijniţa 91,9% 0,7% 
Zastavna 98,4% 0,4% 
Chelmenţi 96,8% 1,2% 
Coţmani 97,2% 0,7% 

Putila 100% - 


Din fosta Bucovină istorică, în timpul stăpânirii 
sovietice, românii au fost aproape total deznaţionalizați, 
asimilați, lhchidaţi în raioanele dintre Prut şi Nistru şi în partea 
de vest — Vijniţa, Putila, Coţmani, Zastavna. Din nordul 
Basarabiei au fost masiv populate cu ucraineni raioanele Hotin, 
Secuieni şi Chelmenţi (nordul fostei raiale Hotin). Românii au 
rămas majoritari numai în raioanele Herţa (92,9%), Noua 
Suliţă (64,8%) şi Hliboca (57,4%). Ponderea românilor s-a mai 
păstrat ridicată în raionul Stotojineţ (37,5%), unde există o 
salbă de sate curat româneşti, între care: Crasna Ilschi, Bănila 
Moldovenească, Budineţ, Pătrăuți pe Siret, Ropcea, Broscăuţii 
vechi, Igeşti etc. În oraşul Cernăuţi — în trecut capitală a 
Bucovinei, sub austrieci (1774-1918), iar azi sediul 
administrativ, politic şi cultural al regiunii cu acelaşi nume — în 
1989 ponderea românilor mai era de 7,5%". 

În cazul românilor din nordul Bucovinei şi Ţinutul 
Herţa, când a început mişcarea naţională, generată de reformele 

lui Gorbaciov, numeroşi intelectuali au migrat şi s-au integrat 
alături de fraţii lor de la Chişinău — cazul lui Mircea Druc, din 
satul  Pociumbăuţi, de dincolo de Stânca-Costeşti nu este 
singular; în total, circa 200 de intelectuali din nordul Bucovinei 
s-au stabilit în anii din timpul şi de după dezagregarea 
imperiului sovietic la Chişinău€. 

Analizând procesul de declanşare şi desfăşurare a 
reformelor gorbacioviste în Moldova — care era o republică 
periferică a URSS — istoricii români, de la Est sau de la vest de 
Prut constată că, în sens larg rusificarea Basarabiei, voită şi 
urmărită în mod energic, permanent şi violent în timpul lui 
Stalin, apoi continuată şi aplicată sub regimul autocratic al lui 
Brejnev, Andropov şi Cernenko părea să-şi fi atins scopul după 
circa două decenii de măsuri variate şi rafinate. Părea aproape 
anihilat, lichidat spiritul naţional, încât, printre moldoveni, pe 
plan local, s-au găsit unii trepăduşi, care-au ajuns foarte sus, în 
vârful ierarhiei republicii, fiind dispuşi să execute, cu cea mai 
deplină exactitate şi fidelitate toate poruncile Moscovei. Astfel 
de indivizi au fost, bunăoară, Ivan Bodiul şi Semion Grossul, 
ajunşi prim-secretari ai Comitetului Central al Partidului 
Comunist din R.S.S. Moldova”. 

Însă, cu toate aceste aparențe de integrare şi 
subordonare a Moldovei în „marea familie” a URSS, 
elementele progresiste din republică, fiii de ţărani, în general, 
scriitorii, în special, au încercat şi s-au preocupat de timpuriu 
să-şi revendice unele drepturi. Aşa, de pildă, în 1956, scriitorii 
moldoveni au cerut Academiei Republicii să adopte unele 
măsuri „pentru curățirea şi îngrijirea graiului”. Cererea a 
revenit şi s-a formulat şi mai lămurit la Congresul al III-lea al 
Uniunii Scriitorilor din Moldova, tocmai când în Polonia şi 
Ungaria aveau loc primele mişcări politice antisovietice. 
Moldovenii de peste Prut au receptat şi s-au bucurat când în 
România s-a cerut şi s-a obţinut, în 1958, retragerea trupelor 
sovietice de ocupaţie, apoi, când s-a eliberat şi prelucrat pe larg 
Declaraţia din aprilie 1964, când s-a discutat problema 

Basarabiei în cadrul convorbirilor româno-chineze, când s-a 
tipărit şi s-a răspândit Karl Marx, Însemnări despre români, 
când, în 1966, Nicolae Ceauşescu a ridicat şi condamnat 
„amestecul Kominternului în treburile interne ale Partidului 
Comunist din România”, când, în anii următori s-a eliminat din 
toate manualele şcolare româneşti acele formulări-şablon, 
introduse de acel mult prea obedient „academician”, Mihai 
Roller, cum că, în 1918 „armata regală română a ocupat 
Basarabia”, introducându-se în schimb fraza nouă: „pe baza 
hotărârii Sfatului Țării, din martie 1918, Basarabia a revenit la 
România”; moldovenii au receptat şi s-au bucurat şi când, după 
1968, în scrierile istorice, de la Vest de Prut, a început să se 
analizeze şi evalueze corect Pactul Ribbentrop-Molotov, ca un 
târg imperialist, prin care Stalin şi Hitler îşi împărțeau sferele 
de influență. 

Moldovenii s-au bucurat şi atunci când au ascultat 
cuvântarea prin care Ceauşescu, în august 1968, condamna 
intervenția Moscovei şi a celorlalte țări din Tratatul de la 
Varşovia, în Cehoslovacia. Moldovenii de la Est de Prut s-au 
resemnat însă când, în 1975, Ceauşescu s-a văzut silit şi a 
semnat Actul final de la Helsinki, care stipula şi obliga pe 
semnatari să recunoască  „inviolabilitatea frontierelor 
postbelice”, ca şi în august 1976, când a vizitat Republica 
Moldova şi a declarat acelaşi lucru, deşi, în final, le-a urat 
moldovenilor, în limba română, „împlinirea tuturor dorințelor” 
— prilej cu care aceştia şi-au dat seama că între limba de la Est 
şi cea de la Vest de Prut nu era nici o deosebire şi pretinsa 
„naţiune şi limbă moldovenească” nu era decât o scornire 
propagandistică. 

Apoi, moldovenii, de la Est de Prut s-au bucurat mult 
când a apărut, în România, în 1975, Delirul lui Marin Preda — 
carte în care cei ce au putut să o procure, au citit, negru pe alb, 
că românii au participat la al doilea război mondial, fiindcă au 
încercat să elibereze, să reintegreze la statul naţional, Basarabia 
şi nordul Bucovinei. 

Deschiderea României spre Occident, în epoca în care 
în fruntea guvernului român s-a aflat Ion Gheorghe Maurer, 
vreme de-aproape un deceniu şi jumătate, apariția la Bucureşti 
a unor cărți antologice, ca, de pildă: Constelaţia lirei (1987), cu 
versuri ale poeților basarabeni, toate acestea şi multe altele au 
fost acțiuni preliminare care au prefațat, au pregătit şi declanşat 
miracolul renaşterii mişcării naţionale româneşti de la est de 
Prut, de după 1985. 

În Moldova sovietică primul impuls al reformelor lui 
Gorbaciov a venit şi s-a răspândit — după opinia unor istorici 
din zonă! — abia în octombrie 1986. Atunci, în cadrul CC al 
PCUS a fost criticată dur conducerea partidului comunist din 
Republica Moldova pentru denaturarea, raportarea mincinoasă 
a realităților economice, a situației din industrie şi agricultură 
etc. A urmat o plenară a CC al PCM, la 22 octombrie 1986, 
când liderul comunist al moldovenilor, Simion Grossu, 
recunoştea public faptul că „nu există nici o ramură în care să 
nu fi fost descoperite mistificări”, că „se majorează indicii în 
toate sferele: producţie, eficiența recomandărilor ştiinţifice, 
investițiile şi propunerile de raţionalizare, numărul lecţiilor 
publice, al lecţiilor şcolare, al vizitelor medicilor, al 
consomoliştilor, al bibliofililor, până şi numărul adunărilor de 
partid ce au avut loc”, creându-se „o aparență de prosperitate 
generală”!?. 

Recunoaşterea publică a minciunii era primul însemn 
al înţelepciunii. În primii ani ce au urmat, s-au antrenat și 
remarcat în dezbaterile din presă şi în adunările scriitorilor 
îndeosebi personalități, ca: Ion Hadârcă, Ion Ungureanu, 
Valeriu Matei, Mircea Druc, Iurie Roşca, Grigore Vieru, 
Valentin Mândâncanu, Ion Druţă, Leonida Lari, Dumitru 
Matcovschi, Nicolae Dabija, Vasile Beşleagă, Mihai Cimpoi şi 
numeroşi alții, care au devenit liderii spirituali ai ideilor 
înnoitoare. 

Ideile lui Gorbaciov — referitoare la: necesitatea 
stopării  stagnării economice, atragerea investiţiilor şi 

tehnologiilor de vârf din Occident, modernizarea şi 
eficientizarea unităților economice, asimilarea cât mai rapidă şi 
deplină a cuceririlor ştiințifico-tehnice din domeniile 
informaţiilor şi comunicațiilor etc. — au fost îmbrățişate şi 
propagate de numeroşi lideri politici, dar, mai ales, scriitori, 
oameni de știință, cultură şi artă de pe cuprinsul Moldovei. 

Pe de altă parte, eşecul catastrofal al intervenției 
militare din Afganistan, criza armată generată de conflictul din 
Karabahul de Munte, litigiul generalizat şi amplificat între 
Azerbaidjan şi Armenia, tendințele tot mai pronunțate spre 
autonomie ale republicilor periferice, Țările Baltice, Ucraina, 
Moldova, transformarea factorului etnic într-un mod de 
mobilizare şi înțelegerea ideii de liberalizare ca o posibilă 
democratizare a relațiilor dintre republici, popoare, etnii, 
însemnele de „osificare”, de „sclerozare” ale uriaşului aparat de 
partid şi de stat, condus până la Gorbaciov de o gerontocraţie 
depăşită, istovită, transformaseră imperiul sovietic într-un caz 
de „post-totalitarism prin decădere”, favorabil discuţiilor, 
dezbaterilor, confruntărilor de idei. 

Favorabilă înnoirilor — în interiorul URSS-ului şi deci 
şi în Republica Moldova, de la periferia vestică a imperiului — a 
devenit şi schimbarea de optică a liderului de la Kremlin şi a 
colaboratorilor săi față de păstrarea şi exercitarea controlului 
sovietic în țările socialiste europene. Spre surprinderea lumii 
contemporane în decembrie 1988, Mihai Gorbaciov s-a simţit 
obligat şi a declarat public la ONU că URSS îşi va retrage, într- 
un viitor apropiat, trupele din Europa Centrală şi de Răsărit. 
Lumea, din interiorul şi exteriorul URSS a înţeles exact că 
gestul era unul de nevoie şi nu chiar de bunăvoie: lagărul 
socialist european devenise „o povară prea grea”, a cărei 
menţinere se întorcea împotriva URSS-ului însăşi. Analiştii 
externi au observat şi constatat — şi acest fapt i-a stimulat şi pe 
liderii moldoveni — că Gorbaciov încerca să poată realiza trei 
obiective importante: 1) să reînnoiască, să restructureze şi să 
democratizeze aparatul conservator şi împovărător de imens al 

partidului, statului şi armatei; 2) să-şi atragă, împotriva forţelor 
conservatoare,  rutinate,  anchilozate,  sclerozate, marea 
majoritate a societăţii civile şi, în primul rând, intelectualitatea 
progresistă, democratică — ceea ce, de fapt, contravenea ideii 
marxist-leniniste a hegemoniei proletariatului; 3) să 
întinerească şi să sporească eficienţa şi omnipotenţa partidului, 
statului şi armatei, democratizându-le şi subordonându-le în 
direcţia activităţii lucrative”. 

În acest climat, foarte complex şi complicat, favorabil 
atât pe plan intern, cât şi extern, s-a dezvoltat şi amplificat în 
anii 1988-1991 în Moldova, o mişcare de afirmare națională 
fără precedent în tot trecutul acestei provincii. Ea aminteşte, 
întrucâtva, de efervescența ideologică şi culturală, din 
Principatele Române, din timpul, din preajma şi vremea 
declanşării şi desfăşurării revoluției de la 1848, până la 
intervenția trupelor ruseşti şi otomane, sau de anii mişcării 
memorandiste în Transilvania, 1892-1894, cu reverberaţii şi 
implicaţii în tot spațiul românesc; dar — aşa cum s-a şi observat 
— orice încercare de-a o compara cu tot ce a fost în trecutul 
epocii moderne a românilor, nu i-ar epuiza şi înfățişa întreg 
specificul, individualitatea, originalitatea”. 

Sintetizând şi rezumând dezvoltarea şi amploarea 
acestei mişcări de renaştere națională, menţionăm că: în 
primele luni ale anului 1989 au apărut — şi şi-au făcut simțită 


activitatea în dezbaterea largă de idei — Mişcarea 
Democratică Moldovenească pentru Susținerea 
Restructurării, Clubul Literar-Muzical „Alexei 


Mateevici”, Liga Democratică a Studenţilor, Societatea 
Istoricilor, Congresul Intelectualilor, care la 20 mai 1989 s- 
au unit şi contopit, în cea mai influentă şi largă organizaţie 
politică, Frontul Popular Moldovenesc. A apărut — ori s-au 
reînnoit prin conţinut unele publicaţii anterioare — o salbă 
impresionantă de ziare şi reviste româneşti, oglinzi ale ideilor, 
revendicărilor, opiniilor ce s-au formulat şi confruntat în aceşti 
ani: „Literatură şi artă”, „Moldova suverană”, „Moldova 

socialistă”, „Deşteptarea”, „Învăţământul public”, „Nistru”, 
„Dacia liberă” etc. În martie 1989 mai mulți intelectuali 
basarabeni, în frunte cu poeta Leonida Lari au izbândit şi 
tipărit, cu alfabet latin, la Riga, în Letonia, revista „Glasul”. 

Înaintea declanşării şi desfăşurării Revoluţiei române 
din decembrie 1989, elementele progresiste ale intelectualității 
moldovenilor au formulat şi pledat — aşa cum vom releva şi 
dezvolta în rândurile ce urmează — programul principal al 
revendicărilor: 1) introducerea limbii române ca limbă oficială 
de stat; 2) trecerea la grafia latină, veşmântul legitim al 
limbilor latine; 3) adoptarea steagului tricolor, roşu, galben şi 
albastru, ca simbol al statalității Moldovei; 4) transformarea 
R.S.S. Moldoveneşti într-un stat republican suveran etc.; 5) 
modificarea Constituţiei şi introducerea votului universal, egal, 
liber şi secret; 6) marginalizarea şi discreditarea P.C.M. pentru 
toate greşelile, abuzurile şi fărădelegile conducătorilor săi şi 
trecerea la sistemul politic pluralist; 7) retragerea trupelor 
sovietice din teritoriile moldoveneşti şi obținerea independenţei 
Moldovei, în vederea reunirii cu statul român””. 


II.2. La 22 decembrie 1989 circa 15.000 de 
confrați români din imperiul sovietic vor să vină voluntari 
în sprijinul înlăturării regimului Ceauşescu 

Care a fost, aşadar, atitudinea moldovenilor de la Est 
de Prut, faţă de ceea ce un analist din acest spațiu numeşte 
„răscoala populară împotriva regimului sultanistic al lui 
Ceauşescu?” 

Un prim răspuns îl aflăm în ziarul „Dreptatea”, 
organul Frontului Popular Moldovenesc. Sub titlul Deşteptarea 
— un semn al Renaşterii: Frontul Popular din Moldova, ziarul 
“Dreptatea” scria, între altele: “românii dintre Prut şi Nistru au 
suferit alături de frații lor din România — ţara cu cel mai dur 
regim comunist”. În contrast cu imaginile televiziunii române 
din ultimele zile ale existenței regimului Ceauşescu, 
„oprimarea, foametea şi mizeria de dincoace de Prut erau 

cunoscute, după cum cunoscută era şi politica statului — partid 
ceauşist. Acesta ignora interesele fundamentale ale românilor 
din ţară şi era opac absolut la dorințele fireşti ale românilor de 
după graniţele stabilite în urma unui război pierdut. Speranțele 
românilor de peste Prut nici nu puteau să tindă către țara- 
mamă, ea însăşi devenită o colonie politică a unui sistem 
profund  neomenesc”. Referindu-se apoi la „renaşterea 
Basarabiei” — care începuse, ca rezultat al luptei atâtor generații 
de scriitori în contextul lberalizării produse în URSS, printre 
efectele acesteia citându-se: reintroducerea grafiei latine şi a 
limbii române ca limbă oficială în Moldova — autorul 
articolului mai sus menţionat precizează că: „din România 
ceauşistă n-a venit nici un ajutor. Adică de la statul român, căci 
românii, ei înşişi s-au ajutat cum au putut”. Însă, Timişoara a 
vibrat şi la Chişinău: demonstrațiile „care au întins Timişoara 
în toată ţara” au fost pentru basarabeni un prilej de-a se 
solidariza cu românii şi a saluta lupta lor. Basarabenii „aveau 
deja exercițiu şi experiență pentru că, primii români care au 
învățat să învingă în stradă, au fost, în noiembrie 1989, 
basarabenii. Atunci şi acolo s-a văzut cât de periculoasă poate 
fi mămăliga, când explodează. 

La Chişinău, în ziua de 21 decembrie 1989, se striga: 

„Timişoară, Timişoară 
Trezeşte, puică, întreaga ţară!” 

lar în ziua de 22 decembrie 1989 „Piaţa Centrală din 
Chişinău şi străzile alăturate, au devenit o imensă biserică. Mii 
de oameni, îngenuncheați pe asfalt, au aprins lumânări. Slujba 
religioasă a continuat cu o uriaşă demonstraţie, care s-a întins 
până la gară. Erau mii de basarabeni dornici să se urce în trenul 
de Bucureşti pentru a apăra televiziunea, pentru a apăra 
Revoluția Română”. Atunci, în acele clipe, circa 10-15.000 de 
tineri au hotărât să se înroleze voluntari în Regimentul „Vlad 
Ţepeş”, când s-a aflat că s-a solicitat „ajutor militar sovietic”. 

Ce spuneau atunci aceşti tineri basarabeni, care s-au 
înscris voluntari? „Nu trebuie să meargă altcineva, ci noi! 

Moldovenii. Pentru că, noi vom intra imediat sub comanda 
ofițerilor români. Nu vom acționa, practic, ca o forță de 
intervenţie, străină!” 

S-au redactat şi au circulat, atunci, la Chişinău două 
documente: Declaraţia şi Apelul studenților din Moldova. Ele 
s-au difuzat şi s-au lecturat cu voce tare şi la „Europa Liberă”. 
Declarația şi Apelul de la Chişinău „au adus în România — se 
preciza în articol — lumina unui gând frățesc. La Chişinău se 
striga, printre lacrimi: „Trăiască! Trăiască! Trăiască! 
Moldova! Ardealul! Şi Ţara Românească!” 

La Chişinău a ajuns un document, care a circulat nu 
numai în Basarabia, ci „mai în toată lumea”, zice autorul. 
Acestui document, se scrie în „Flacăra”, i-a venit rândul să fie 
publicat şi în presa noastră centrală”. 

„Fraţi români! 

Noi, fraţii voştri dintre Prut şi Nistru, am urmărit cu 
sufletul la gură evoluţia dramatică a evenimentelor din ultimele 
zile, începând cu demonstrațiile de la Timişoara şi până în 
momentul de față, când ascultăm adevărata voce a poporului 
român la radio Bucureşti. 

Bravo, români! Sângele vărsat pe străzile Timişoarei 
şi Bucureştiului s-a răzbunat, punând capăt regimului sângeros 
al dictaturii lui Ceauşescu. 

Victoria voastră e şi victoria noastră. Dumnezeu să ne 
ajute ca să transformăm România într-o ţară liberă, demnă, 
independentă cu adevărat, spre bucuria şi fericirea românilor 
din toată lumea! 

Jertfa adusă la Timişoara, Bucureşti, Sibiu este jertfă 
din trupul nostru comun şi nu va fi uitată niciodată, după cum 
nu ne vom permite niciodată să uităm că visul de aur al 
românilor încă nu s-a realizat (subl. M. I.). 

Suntem profund îndurerați de moartea fraților noştri 
nevinovaţi! Şi, ne jurăm nouă înşine, că vom lucra neîntrerupt 
pentru cauza neamului românesc! 

Sus fruntea, frați români! 

Trăiască România Liberă!” 

(Frontul Popular din Moldova, Chişinău, 22 
decembrie 1989), din ziarul „Deşteptarea” al Frontului Popular 
din Moldova. 

Despre aceeaşi cifră de voluntari basarabeni — 10- 
15.000 de persoane, care au fost înscrişi şi decişi să vină în 
ajutorul confraţilor lor — aflăm şi dintr-un document, publicat 
în ziarul „Dacia liberă”, al Organizaţiei Tineretului Democratic 
din Moldova şi reprodus la noi în „Opinia Studenţească”?€. 
Între altele, în „Dacia liberă” de la Chişinău, se scria: 
„basarabenii tresăreau de fiecare dată când postul de radio 
Bucureşti anunţa în toată lumea: «Veniţi să apărați 
Televiziunea Română Liberă! Teroriştii au blocat-o! Săriţi în 
ajutor!»... A sărit inima noastră, a basarabenilor. Într-o singură 
oră, în armata naţională s-au înrolat 10.000-15.000 de 
voluntari!.. Dar, nu ni s-a dat voie să trecem Prutul! Nu ne-au 
permis acei, care, din 1812 încoace, ne-au lipsit de leagănul 
nostru, ne-au tăiat de la tulpina noastră firească, însă, rămânând 
acel rău, al altoirii de la altă tulpină, străină şi chiar dăunătoare 
rădăcinii, din care ne tragem”. 

Între altele, autorii articolului din „Dacia liberă” mai 
precizează: când „frații noştri mureau în Piaţa Televiziunii, noi 
plângeam în Piaţa Centrală din Chişinău”, fiindcă „ne 
despărțea o singură apă”, dar „în câteva zile dragostea de 
neam şi de frate, strivită pe parcursul celor 178 de ani de 
colonizare şi stăpânire, sub diferite forme — monarhiştii, 
comuniştii, restructuristă — a renăscut ca Pasărea Phoenix!” 

Analiştii români — atât cei de la Est de Prut”, care au 
gândit şi trăit pe viu, care-au elaborat şi propagat ideile 
Perestroikăi, aşa cum i-a îndemnat cugetul şi inima, cât şi cei 
din ţara-mamă“*, devenită liberă după Revoluţia din Decembrie 
1989 — sunt de acord că în evoluţia evenimentelor generate de 
reformele lui Mihail Gorbaciov în Republica Moldova nu poate 
fi vorba de o linie ascendentă; ba, dimpotrivă, dacă am încerca 
să reprezentăm grafic aceste evenimente, am constata o 

traiectorie care începe să urce timid, din octombrie 1986 şi 
atinge punctul culminant, vârful de sus, în anii 1989-1991; 
acum se înregistrează primele frământări, se redactează cele 
dintâi revendicări răzlețe, mai mult sau mai puţin îndrăznețe, 
apoi apar organizaţii social-politice de renaştere naţională — 
între care Frontul Popular din Moldova, Mişcarea 
interfrontistă „Unitate Edinstvo” şi Mişcarea populară 
„Găgăuz-Halkâ” — şi, în 1991, se atinge punctul culminant al 
revendicărilor sociale, politice, culturale, naţionale; poziția 
Partidului Comunist din Moldova slăbeşte treptat-treptat şi se 
trece de la sistemul politic, bazat pe monopolul deținut de 
partidul comunist, spre cel multipartidist, iar Moldova încearcă 
să iasă total din strânsoarea imperiului sovietic, manifestându- 
şi cele mai numeroase şi curajoase tendinţe spre independenţă 


1. vi. 


român. 


III.3. Românii din imperiul sovietic reacţionează în 
anii Perestroikăi, se organizează, îşi formulează primele 
revendicări 

După momentul octombrie 1986 — când CC al PCUS, 
a criticat dur CC al PC din Moldova — începând cu anul 1987, 
revista săptămânală „Literatură şi artă”, tribuna scriitorilor 
moldoveni şi a Ministerului Culturii de la Chişinău, a început 
să permanentizeze şi să insereze la rubrica I/mperativele 
Restructurării, primele doleanţe ale românilor. 

Impulsul, în acest sens, a venit la început tot de sus, 
fiindcă românii, după atâta amar de vreme, amenințați şi 
maltratați, urmăriți şi deportaţi spre Siberia, ori de câte ori 
îndrăzneau să-şi spună deschis doleanţele, păreau resemnați 
într-o tăcere pasivă. 

În aprilie 1987, conducerea Uniunii Scriitorilor de la 
Moscova — analizând activitatea Uniunilor din mai multe 
republici, între care, din Moldova, din Armenia, Azerbaidjan şi 
Tadjikistan — a criticat aspru breasla lucrătorilor din acest 


147 


sector. În cazul scriitorilor moldoveni au fost reținute, totuşi, 
unele exemple „pozitive”: prestigiul câştigat de revista 
„Literatură şi artă”, rolul poetului Grigore Vieru la dezvoltarea 
literaturii pentru copii şi a scriitorului loan Druţă în dezvoltarea 
dramaturgiei. Ca urmare a semnalului critic dat de la Moscova, 
la 18-19 mai 1987, scriitorii din Moldova s-au întrunit şi-au 
dezbătut acele probleme semnalate şi criticate de la centru. Cu 
acest prilej, unii din cei prezenți au îndrăznit şi au vorbit şi 
despre unele lucruri, despre care păstraseră tăcerea. Între alte 
chestiuni delicate au fost formulate primele aprecieri despre 
soarta vitregă a limbii materne. După ce Ion C. Ciobanu, prim- 
secretarul Uniunii Scriitorilor din Moldova a dat tonul — 
declarând că, dacă „trăim şi gândim pe vechi, noi nu vom 
trebui nimănui” şi că „problema poluării masive a limbii 
moldoveneşti n-a apărut din senin şi nu este deloc nouă” — 
ziaristul Valentin Mândâncanu a dezvoltat şi argumentat mai 
pe larg problema limbii materne, conchizând că „dacă îţi 
iubeşti limba, nu înseamnă că eşti un Herostrat, un naţionalist, 
un fel de agent al «coloneilor negri» şi prin modul în care a 
abordat şi prezentat faptul că „starea de degradare a limbii 
materne este mult mai gravă decât pare la suprafață”, a propus, 
în final, organizarea şi desfăşurarea unei mişcări „pentru 
ridicarea nivelului de cultură al întregii populaţii”*. 

În acest context, receptând discuţiile ce-au avut loc la 
Adunarea generală a scriitorilor, la 26 mai 1987, atât CC al 
PCM, cât şi guvernul Moldovei au propus organelor de resort, 
din subordine, un ansamblu de măsuri pentru îmbunătăţirea 
procesului de predare-învăţare a limbii moldoveneşti. Măsurile 
adoptate de cele două foruri supreme ale republicii — Partidul 
Comunist Moldovenesc şi Consiliul de Miniştri — erau 
formulate, în majoritatea lor, după modelul şabloanelor 
proletcultiste, în acelaşi limbaj de lemn al documentelor 
sovietice, având la bază „principiul leninist al bilingvismului, 
ca normă a vieţii în republica națională”, adică — se stipula în 
finalul hotărârii — „creşterea în continuare a rolului limbii ruse, 

ca mijloc de comunicare între nații, ca limbă a prieteniei”, în 
care scop „autoritățile de vârf au obligația să înfăptuiască 
măsuri pentru ridicarea eficienței învățării limbii ruse, în 
instituţiile de învățământ, precum şi pentru cuprinderea 
maximală, pe baza principiului liberului consimțământ, în 
reforma învățământului, a persoanelor care nu posedă sau 
cunosc slab limba rusă, să organizeze pretutindeni, în acest 
scop, cursuri şi cercuri”. 

Însă, dincolo de această prevedere — care se referea la 
obligativitatea învățării limbii „fratelui mai mare”, rusul, cel 
care stăpânea şi împărțea totul, după bunul său plac — reținem o 
sumă de prevederi pentru „învăţarea intensivă, după metode 
moderne, a limbii moldoveneşti” şi anume: trebuiau adoptate 
măsuri pentru studierea limbii moldoveneşti în şcoli şi instituții 
de învățământ mediu şi superior. În acest scop — după tipicul 
statului socialist sovietic — punctul al doilea din hotărâre, 
stipula: „să se intensifice munca politică organizatorică în 
vederea lărgirii funcțiilor sociale ale limbii moldoveneşti”. 
Erau, însă, şi hotărâri care, puse în aplicare, puteau însemna un 
progres în atitudinea față de limba maternă. Astfel, trebuia să 
se asigure „traducerea simultană a discursurilor din limba rusă 
în cea moldovenească, în timpul manifestaţiilor social-politice 
ce aveau loc pe plan raional, orăşenesc şi republican”. Se 
introduceau ore de studiere a limbii moldoveneşti în clasele 
superioare ale şcolilor moldoveneşti. În şcolile ruse — de care 
nu ducea lipsă Moldova — trebuia să se elaboreze şi utilizeze o 
nouă metodologie de studiere a limbii moldoveneşti, ceea ce 
era un fapt nou. 

Pentru învățătorii de limba şi literatura moldovenească 
— dintre care unii, nu puţini la număr, erau ruşi — se prevedea să 
fie deschise „cursuri de instruire continuă”. În întreprinderi şi 
instituţii trebuiau organizate cursuri de studiere a limbii 
moldoveneşti „în baza liberului consimțământ”, ceea ce era o 
prevedere doar „de ochii lumii”, câtă vreme se aplica „liberul 
consimțământ”. Pentru disciplinele de Istoria R.S.S.M. şi 

Limba şi literatura română se prevedea elaborarea şi editarea de 
lucrări metodice şi didactice. De asemenea, se prevedea 
emiterea de programe didactice pentru cei ce studiau limba 
moldovenească — de unde, putem subînțelege că, până la 
această dată nu au existat astfel de documente şcolare”!. 

Adoptarea acestor măsuri — cu respectarea acelui 
principiu „leninist”, al bilingvismului, însemnând, altfel spus, 
să împaci şi capra şi varza — a atras în lunile ce au urmat 
virulente şi impertinente critici, fie din partea unor lideri 
politici, din vârful ierarhiei republicane, ca, de pildă, Simeon 
Grossu, prim-secretarul PCM, fie a unor „academicieni” 
prosovietici şi total eretici într-ale ştiinţei, între care A.A. 
Jucenko, preşedintele Academiei din RSS Moldova care vedea 
în partizanii apărării şi afirmării limbii materne, pe cei ce 
încercau a dezvolta „concepția unității şi continuității” 
poporului moldovenesc, ascunzându-şi în fapt „pretenţiile 
teritoriale față de URSS” ale „oponenţilor” de peste hotare”. 

În lupta care s-a declanşat la nivel republican între 
conservatori, apărători ai vechilor stări de lucruri şi adepții 
perestroikăi în Moldova, s-a implicat în vara anului 1987 şi 
scriitorul Ion Druţă, care trăia la Moscova. El a publicat în 
„Literaturnaia Gazeta” (Gazeta literară) din Capitala imperiului 
un interesant şi incitant atac împotriva celor care pe baza unor 
proiecte nefundamentate ştiinţific afectau grav echilibrul 
naturii; el dezvăluia şi înfiera modul nechibzuit în care „au fost 
scoase toate livezile vechi” şi „au fost sădite livezi gigantice”, 
pe mii de hectare; însă, „prin folosirea substanţelor otrăvitoare 
în Moldova” au fost utilizate, în medie, câte 22,5 kg substanțe 
de îngrăşământ, adică „de zece sau chiar de mai multe zeci de 
ori, decât pe ţară”, încât „astăzi, aproape pe toate văile dintre 
dealuri nu mai creşte nimic”. Ion Druţă critica şi utilizarea 
abuzivă a pesticidelor, care are ca efect „sporirea numărului de 
nou-născuţi debili mintali? sau „cultivarea tutunului în 
proporții exagerate” şi utilizarea muncii copiilor pe plantațiile 

de tutun, fapt ce avea consecințe grave asupra sănătății 
generaţiilor tinere. 

Cu acelaşi prilej, scriitorul Ion Druţă relua chestiunea 
protejării, dezvoltării şi utilizării corespunzătoare a limbii 
materne, cerând adoptarea unor legi, care să-i apere natura şi 
fondul genetic uman, de barbarisme şi slavisme. În pofida 
răspunsurilor superficiale şi oficiale ale celor vizaţi de critica 
lui Druţă, consecințele acestei dispute publice au avut efecte 
oarecum pozitive: conducerea Moldovei s-a văzut nevoită să 
rețină în atenția sa şi problemele referitoare la asanarea şi 
păstrarea echilibrului ecologic, protejarea sănătății populației şi 
a mediului ambiant”. 

Odată declanşată dezbaterea publică despre starea 
lucrurilor din Moldova, glasul celor ce denunţau şi înfierau 
maniera festivistă, demagogia oficialităților conservatoare, se 
extinde şi cuprinde o pleiadă tot mai largă de scriitori 
moldoveni. 

Când, de pildă, la 2 noiembrie 1987, Mihail Gorbaciov 
declară că în URSS „problema naţională este rezolvată” 
(declaraţia survenea la şedinţa CC al PCUS, a Sovietului 
Suprem al URSS şi a Sovietului Suprem al RSFS Rusă, în 
ajunul pregătirilor pentru a 70-a aniversare a Marii Revoluții 
din Octombrie) şi omologul său de la Chişinău, Simeon 
Grossu, făcea la 5 noiembrie o declarație similară, vorbind 
despre o RSS Moldovă în care „au fost create, într-un termen 
scurt, o industrie modernă, o agricultură intensivă, o cultură 
națională ca formă, socialistă în conținut” — frază stereotipă, ce 
se repeta şi îi exaspera de mult pe moldoveni — în adunarea 
Uniunii Scriitorilor moldoveni se auzeau voci cu totul şi cu 
totul contrare. Poetul Ion Hadârcă, secretarul comitetului de 
partid vorbea şi despre „o statistică a stagnării, a rebutului în 
serie, a  dezavantajului administrării birocratice şi a 
formalismului, ca mod de a munci şi chiar de a trăi”. Reluând 
şi reanalizând chestiunea limbii materne, lon Hadârcă releva 
falsitatea şi precaritatea noţiunii de „putere sovietică” pentru 

cei  subjugați şi tratați după acel principiu al 
internaționalismului, câtă vreme, în realitate, „fără conştiinţa 
unei culturi străbune, fără aerul limbii materne, fără 
ataşamentul firesc față de locurile unde ai copilărit, unde 
veghează un mormânt şi un tei sădit de tine — fără aceste mici 
şi sentimentale simboluri arhaice, sufletul creşte pe 
înstrăinare”. Concluzia lui Hadârcă: „nu există neam fără limbă 
şi fără trecut, precum lipsa memoriei nu este o valoare de 
schimb reciproc”; el cerea să fie reanalizat şi condamnat liderul 
politic lon Bodiul care a condus partidul comunist şi Moldova 
între anii 1960-1970, fiindcă, grație „spiritului internaționalist” 
al acestuia „avem în republică 6 monumente ale lui Puşkin şi 
nici unul al lui Eminescu”. 

Să reținem, deocamdată că şi problema «ce 
monumente istorice are Moldova» nu era nouă, dar acum era 
pusă public în condiţia „transparenţei” promise de Gorbaciov. 
Cu peste un deceniu în urmă, când în centrul capitalei 
Moldovei s-au ridicat trei palate luxoase, somptuoase — ca sedii 
republicane şi ale Consiliului de Miniştri — cârmuitorii de 
atunci, din vremea lui Bodiul, s-au gândit şi s-au sfătuit să 
mute din parcul Central al Chişinăului, statuia lui Ştefan cel 
Mare. Imaginea simbolică a celui mai glorios dintre Muşatini, 
ridicată aici în epoca interbelică, amintea de anii când 
Basarabia revenise la România, între 1918-1940. S-a decis, 
aşadar, ca statuia lui Ştefan cel Mare să fie dezafectată şi 
mutată în altă parte. Unul dintre mulţi patrioți români din 
capitală — Mihai Moroşanu, student la Institutul de Construcţii - 
auzind despre intenţia autorităților, a luat legătura cu mai mulți 
cetățeni ai Chişinăului şi din alte localităţi din provincie şi a 
întocmit un memoriu către slugoii Moscovei, avertizându-i că, 
dacă se vor atinge de statuia lui Ştefan cel Mare vor fi 
considerați „duşmani ai moldovenilor” şi vor fi tratați ca atare. 
Înfuriaţi că acest moldovean le-a zădărnicit planurile, oamenii 
stăpânirii l-au urmărit pe acest Moroşanu; el a fost filat pas cu 
pas şi întemnițat prin anii 1970, sub pretextul că, intrând într- 

un magazin, le-a cerut unor vânzătoare rusoaice să-i vorbească 
în limba maternă a moldovenilor”. 

La sfârşitul lunii octombrie 1987 — după discuțiile şi 
propunerile mai multor scriitori, între care criticul literar Mihai 
Cimpoi — comitetul de conducere al Uniunii Scriitorilor adopta 
o rezoluţie în care cerea ca, în viitor, conducerea PCM şi 
guvernul să oblige Academia de Ştiinţe din URSS să înfiinţeze 
o comisie formată din oameni de ştiinţă, filologi, istorici, 
romanişti etc., care să clarifice problema grafiei moldoveneşti 
în concordanţă cu natura şi specificul limbii moldoveneşti şi cu 
apartenenţa acesteia la limbile romanice. Deşi cenzura — care 
mai funcționa încă — a împiedicat publicarea acestei rezoluţii — 
chestiunea adoptării grafiei latine pentru limba 
„moldovenească” devenea una din revendicările care câştiga tot 
mai mulți partizani printre intelectualii de la Chişinău'“. Ea 
avea să fie preluată, clarificată şi impusă de Frontul Popular 
din Moldova ca o revendicare esențială. 

Pe tema regândirii şi cinstirii trecutului istoric şi al 
patrimoniului spiritual românesc, se înscrie şi propunerea 
scriitorului Ion Druţă, lansată la 4 decembrie 1987 — la o 
întâlnire cu membrii din conducerea Uniunii Scriitorilor din 
Moldova — de a i se ridica „un monument dedicat geniului 
popular, care a  plăsmuit  nemuritoarea capodoperă 
«Mioriţa»””. 

Rememorând anii în care s-a declanşat şi desfăşurat 
Mişcarea de Renaştere şi Eliberare Naţională, unul dintre 
fruntaşii acesteia — fondator al Frontului Naţional Patriotic, 
condamnat în 1972 şi ajuns, după ce a executat şase ani grei în 
lagărele Gulagului din Mordovia şi Perm, în anii 1988-1990, 
deputat în Parlamentul Moldovei, Gheorghe Ghimpu — aprecia 
că românii dintre Prut şi Nistru au pus „pe stindardul luptei de 
eliberare şi de realizare a programului de reîntregire a neamului 
românesc, numele a trei mari personalități ale românilor, 
originari din Moldova: Ştefan cel Mare, Mihai Eminescu şi 
Alexei Mateevici. S-a apelat la Luceafărul poeziei româneşti, la 

înflăcăratul apărător al românismului, Mihai Eminescu, 
deoarece pentru românii basarabeni (iertată ne fie parafrazarea) 
a pronunța numele Eminescu însemna a protesta contra 
dominaţiei ruseşti, însemna a fi român”€. Faptul ni-l confirmă, 
cu aceeaşi convingere nestrămutată şi unul dintre eroii aceleiaşi 
lupte de eliberare, poetul Dumitru Matcovschi, care scria în 
1991: „Restructurarea, dragii mei, a început, totuşi, cu poezia 
«Doina», de Mihai Eminescu, publicată în 1989 în revista 
„Nistru”, în vreme ce, în România, până atunci nu apăruse”. 
Şi — continuă Gheorghe Ghimpu — dacă basarabenii „au apelat 
la numele lui Ştefan cel Mare şi Sfânt ca simbol al demnităţii şi 
mândriei naționale româneşti, ca exemplu de mare luptător 
pentru libertate, în genere, şi pentru libertatea românilor, în 
particular, ca exemplu inegalabil de Mare Român”, tot astfel 
„numele preotului şi autorului imnului Limba noastră, Alexei 
Mateevici, a fost ales pentru că românii basarabeni sunt 
conştienţi de faptul că şi-au salvat existența națională prin 
limba maternă, care este limba română şi prin credința în 
Dumnezeu”. 

De numele lui Alexei Mateevici — autorul acelor unice 
şi mirifice versuri: „Limba noastră-i limbă sfântă / Limba 
vechilor cazanii / Care-o plâng şi care-o cântă / Lângă vatra 
lor, ţăranii” — se leagă şi naşterea şi activitatea cenaclului 
literar, care-i poartă numele. La 25 martie 1988, lângă casa în 
care a locuit în ultimii ani ai vieţii, casa nr. 33, de pe strada 
Livezilor, in Chişinău s-a organizat o amplă manifestare, de 
evocare şi cinstire a vieţii, activităţii şi personalităţii lui Alexei 
Mateevici, poet, etnograf şi folclorist, de la a cărui naştere se 
împlinea un veac. La organizarea şi desfăşurarea acestor 
manifestări, care-au durat două zile, şi-au dat concursul 
intelectuali din cele mai importante instituții cultural-ştiințifice 
ale Moldovei — Institutul de Limbă şi Literatură al Academiei 
de Ştiinţe, Uniunea Scriitorilor, Facultăţile de Filologie, 
Institutele de Învăţământ Superior. Conferinţa evocatoare a fost 
urmată de un mare miting popular şi un spectacol artistic. Pe 

peretele casei poetului s-a aşezat şi dezvelit o placă 
comemorativă. Un actor, Victor Ciutac, a citit în faţa mulțimii, 
unul din articolele-manifest ale poetului, Ce ne trebuie nouă. 
Corul Radioteleviziunii a intonat, împreună cu cei peste 800 de 
participanţi, cântecul, care avea să devină ulterior imn național, 
Limba noastră. Într-o atmosferă plină de emoție şi entuziasm s- 
a hotărât deschiderea unui cont bancar şi lansarea unei 
campanii de subscripţii publice benevole, pentru amenajarea 
Muzeului „Alexei Mateevici”, în satul său natal, Căinari 
(Dumbrăveni). S-a decis, totodată, înființarea Cenaclului 
Literar „Alexei Mateevici”. El avea să-şi ţină şedinţele 
săptămânale în aer liber, în cadrul unor întruniri cu public, în 
parcul din zona Lacului Consomolist (Valea Morilor). 
Şedinţele sale — însoțite de recitaluri de versuri şi cântece 
populare — se îmbinau cu dezbateri despre istoria moşilor şi 
strămoşilor, despre limba maternă, trezind interesul şi 
participarea unui număr sporit de oameni, de toate vârstele şi 
profesiile. Ideea înființării cenaclului literar „Alexei Mateevici” 
— ne sugerează un istoric basarabean”! - s-a năsut şi a crescut 
odată cu activitatea acelor „grupuri neformale”, îndrăznețe şi 
originale, care şi-au inaugurat existența cu începere din 15 
ianuarie 1988, ziua de naştere a poetului — când primele 
întâlniri şi convorbiri de suflet se desfăşoară lângă bustul lui 
Mihai Eminescu, pe Aleea Clasicilor, în Grădina Publică, din 
Centrul Chişinăului. 

După Cenaclul „Alexei Mateevici”, din acele grupuri 
sau mişcări neformale s-a născut rând pe rând o impresionantă 
salbă de organizaţii — Liga Democratică a Studenților, 
Mişcarea Democratică Moldovenească, Asociaţia Istoricilor 
din Moldova etc. Aceste organizații democratice reprezentau, 
prin concepție şi activitate, expresia reacției împotriva forțelor 
conservatoare din fruntea unor instituții centrale sau 
republicane. Aşa, de pildă, într-un articol elaborat şi semnat de 
7 istorici de la Academia de Ştiinţe din Moldova — intitulat cu o 
vădită prețiozitate Să înlăturăm unilateralitatea din oglindirea 

istoriei Moldovei (1988) — continua să se înalțe osanale politicii 
expansive ţariste şi sovietice în Balcani. Tonul în abordarea şi 
tratarea oficială a istoriei Moldovei îl va propaga Institutul de 
Istorie „I. Grossu” din cadrul Academiei de Ştiinţe. De aceea, 
după intense pregătiri, în iunie 1989, are loc la Chişinău, 
Primul Congres de Constituire a Asociaţiei Istoricilor 
Moldoveni”. Participanţii dezbat şi aprobă statutul, aleg 
conducerea asociației — în frunte cu primul ei preşedinte, prof. 
univ. dr. Alexandru Moşanu — şi desemnează colegiul de 
redacţie al revistei de istorie şi cultură „Patrimoniu”, al cărei 
inițiator şi fondator a devenit Societatea Bibhofililor „Vasile 
Alecsandri”. Asociaţia îşi fixa drept scop — conform statutului 
— cercetarea şi redarea cât mai obiectivă a trecutului Moldovei, 
lichidarea „spațiilor albe” din istoria ei, lupta contra 
falsificatorilor şi impostorilor, care deţineau şi întrețineau o 
imagine denaturată, proletcultistă şi simplistă, anume fabricată, 
spre a justifica şi perpetua subjugarea şi exploatarea Moldovei; 
statutul prevedea încurajarea şi promovarea dezbaterilor libere, 
libertatea pluralismului opiniilor, reevaluarea şi reabilitarea 
personalităților care au fost prezentate unilateral, fals, 
subiectiv; cercetarea şi prezentarea — în lumina adevărului 
istoric — a tuturor localităților din republică, precum şi centrelor 
rurale şi urbane populate cu basarabeni, din afara Moldovei. 
Între alte sarcini importante, asociaţia şi-a propus să 
adune şi să selecteze, pe baza unor chestionare de la martorii 
oculari, de la participanţii direcți, date, mărturii, material 
factologic, despre cel de-al doilea război mondial, despre 
victimele politicii de deportare şi colectivizare forțată etc. După 
Congresul din iunie 1989, până la sfârşitul aceluiaşi an, 
Asociaţia Istoricilor şi-a câştigat aderenţi şi a înfiinţat filiale în 
toate raioanele Moldovei. Peste un an, în toamna lui 1990, s-a 
organizat şi desfăşurat cel de-al doilea congres extraordinar al 
Asociaţiei Istoricilor. Faptul a fost determinat şi de unele 
schimbări necesare în conducerea asociației: istoricul 
Alexandru Moşanu fiind ales preşedinte al Parlamentului 

Moldovei, în locul său a fost ales preşedinte P. Parasca, şeful 
Catedrei de Istoria Românilor, de la Universitatea de Stat din 
Moldova. Între obiectivele urmărite, pregătite şi îndeplinite de 
asociaţie, pot fi menționate: Conferința Ştiinţifică 
Internațională Pactul Ribentrop-Molotov şi consecințele lui 
pentru Basarabia, desfăşurată la Chişinău, în zilele de 26-28 
iunie 1991. De asemenea, au fost organizate conferințe 
ştiinţifice consacrate vieții şi operei lui Nicolae Iorga — la Bălți, 
în aprilie 1991 şi la Chişinău, în decembrie acelaşi an — sau 
cunoaşterii şi preţuirii moştenirii istorice a lui Alexandru 
Boldur, în martie 1992, la Chişinău. 

Între alte consecinţe majore ale activităţii Asociaţiei 
Istoricilor menționăm: schimbarea conducerii, structurii, 
tematici şi, mai ales, a opticii dogmatice şi proletcultiste la 
Institutul de Istorie al Academiei de Ştiinţe, de la Chişinău; 
introducerea predării istoriei românilor la Facultatea de Istorie 
a Universităţii de Stat din Moldova şi crearea, în acelaşi scop, a 
Catedrei de Istoria Românilor; primenirea şi promovarea pe 
baze de merite ştiinţifice a cadrelor care predau istoria; 
modificarea radicală a programelor de învățământ şi a 
direcțiilor de cercetare ştiinţifică; editarea, difuzarea şi 
introducerea în circuitul ştiinţific pentru publicul larg a unor 
lucrări esențiale — între care opera fundamentală a lui Nicolae 
Iorga, Istoria Basarabiei (1991) de Ion Nistor, Tradiția istorică 
despre întemeierea statelor româneşti (1991) de Gheorghe I. 
Brătianu şi altele; prezentarea unor prelegeri de istorie în fața 
studenților şi cadrelor didactice din Moldova, de către profesori 
şi istorici veniţi de peste Prut, între care: academicienii 
Gheorghe Platon şi Alexandru Zub, prof. univ. dr. Ion 
Agrigoroaiei şi Attila Laszlo, de la Universitatea „Al. I. Cuza” 
din laşi, Nicolae Edroiu şi Adrian Rusu de la Cluj-Napoca etc., 
în vreme ce, în acelaşi an universitar, 1991/1992, istorici 
basarabeni, între care P. Parasca, Vitalie Văratic, M. Cernenco, 
I. Şişcanu, E. Dragnev şi Anatol Petrencu au prezentat 

studenților din România prelegeri despre Istoria Basarabiei şi 
nordului Bucovinei. 

În acelaşi scop, al cercetării şi redării istoriei în lumina 
adevărului, sine ira et studio — element esenţial în mişcarea de 
renaştere şi eliberare naţională a românilor din imperiul 
sovietic — la Chişinău s-a înființat, în ianuarie 1990, un 
laborator de istorie, sub egida Catedrei de Istorie Modernă şi 
Contemporană, al cărei şef era istoricul Alexandru Moşanu“. 
În urma concursului organizat în ianuarie 1990, primul 
conducător al acestui laborator ştiinţific de istorie a devenit 
cercetătorul Anatol Ţăranu, doctor în istorie, autor a peste 20 
de lucrări. În numai câţiva ani, în cadrul acestuia s-au elaborat 
şi publicat numeroase şi valoroase lucrări, pe baza informaţiilor 
din arhive despre teme, până atunci interzise, ignorate, 
denaturate sau compromise total printr-o prezentare unilaterală, 
partizană. Astfel au apărut lucrări despre „foametea după 
război în Moldova” sau „represiunile staliniste împotriva clasei 
muncitoare, țărănimii, intelectualității, funcționarilor de partid 
şi de stat din R.S.S. Moldovenească”, „desţărănirea bolşevică 
în Basarabia”, „mişcarea  subversivă în Basarabia”, 
„Evenimente istorice: 28 iunie 1940”, „Cum şi de cine era 
populată Basarabia de sud după 1940”, „Istoria şi faptele: punct 
de vedere la problema alipirii Basarabiei la Rusia în 1812”, 
atlasul „Istoria românilor, partea I, epocile antică şi medievală” 
etc., care le aduceau moldovenilor o cu totul altă istorie decât 
cea oficială de până atunci”. 

O activitate similară, poate chiar de mai mari 
proporții, au desfăşurat, odată cu declanşarea perestroikăi, 
scriitorii moldoveni Dumitru Matcovschi, Valentin 
Mândâncanu, Leonida Lari, Grigore Vieru, Ion Ungureanu, Ion 
Hadârcă, Mihai Cimpoi şi mulţi alții. Unii dintre ei s-au 
remarcat, prin lucrări străbătute de un cald şi emoţionant 
patriotism, cu peste un deceniu şi jumătate înaintea lansării şi 
promovării perestroikăi, încât unele creaţii ale lor, interzice 
oficial circulau clandestin, ca nişte veritabile manifeste. Poetul 

Grigore Vieru — născut în satul Pererita, din fostul judeţ Hotin 
— venit la Chişinău din nordul Bucovinei, din regiunea 
Cernăuţi, cunoscut şi apreciat de la început ca un înflăcărat şi 
consecvent apărător şi propagator al românismului, printre 
cititorii de limbă română, publica în 1971, în volumul Trei iezi, 
poemul Curcubeul, în care vorbea deschis despre culorile 
Tricolorului românesc, ideal simbolic al tuturor românilor: 
„ŞI acum 
Se adună iarăşi 
Să se joace — 
Buni tovarăşi — 
Şi cu-albastrul de cicoare 
Şi cu galbenul de soare 
Şi cu roşul ca de foc... 
De, ca fraţii! La un loc! 
Zice omul, bucuros: 
- Măi, ce curcubeu frumos 

Or, nu e întâmplător că, în programul Frontului 
Popular din Moldova — alături de principalele revendicări 
formulate în anii 1989-1991, ca, de pildă, limba română, ca 
limbă maternă, oficială, de stat, trecerea la grafia latină şi 
suveranitatea republicii — tricolorul a fost menit să devină 
drapelul de stat al republicii independente, ca însemn că 
Moldova era parte detrunchiată de la România. 

Un alt scriitor, luptător neobosit şi vajnic apărător al 
românismului, din aceşti ani, a fost Dumitru Matcovschi. 
Originar din satul Vadul-Raşcov, din judeţul Orhei; în cartea sa 
Descântece de alb şi negru (1970), în poemul Dor, el întreba 
retoric, făcând aluzie la românii de pe ambele maluri ale 
Prutului: „Cine-a vrut să-mpartă-n două / Stropul de rouă? / 
Cine-a vrut să taie-n două / Stropul de rouă?” 

Acelaşi  Matcovschi aprecia că în Basarabia 
„restructurarea a început cu Doina lui Eminescu”. El a cerut 
printre primii, în 1987 — în calitate de secretar al Comitetului 
de conducere al Uniunii Scriitorilor — desfiinţarea cenzurii, 

lichidarea bilingvismului în cadrul emisiunilor, la radio şi 
televiziune, trecerea în întregime la emisiuni în limba română, 
limba maternă a moldovenilor. Ajuns redactor şef al revistei 
literar-culturale „Nistru”, el a găzduit şi tipărit în paginile 
acesteia eseul lui Valentin Mândâncanu, Veşmântul ființei 
noastre, care — scria cu fidelitate şi onestitate un istoric 
basarabean — „a impulsionat şi revoluţionat în egală măsură, 
dezbaterea publică despre destinele limbii române la Est de 
Prut”. Tot Matcovschi a avut curajul de-a analiza şi înfiera 
public Tezele din noiembrie 1988 ale CC al PCUS — cu privire 
la perfecționarea relaţiilor dintre națiuni în URSS -— ca fiind „un 
monument de netăgăduit al prăpăstioasei sărăcii spirituale, 
întronate autoritar, nu de astăzi şi nu de ieri în sfânta şi 
multpătimitoarea noastră Moldova”; fiindcă în totală 
contradicție cu promisiunile lansate prin perestroikă şi 
glasnosti „forurile superioare — explica el — hotărâseră o dată şi 
pentru totdeauna, să pună capăt pluralismului de opinii, să 
tragă dunga neagră peste tot ce s-a vorbit în paginile ziarelor şi 
revistelor din republică în ultima vreme, să intimideze lumea, 
amenințând-o cu nişte adevăruri strâmbe, ca să nu le spun 
minciuni”. 

Acelaşi Matcovschi a semnat — alături de Ion Druţă, 
Grigore Vieru, Mihai Cimpoi, lon C. Ciobanu, Eugeniu Doga, 
Mihai Muntean, Gheorghe Ghidirim, lon Hadârcă, Gheorghe 
Rusu, Nicolae Dabija şi Veniamin Apostol, aleşi deputați din 
partea Moldovei în Sovietul Suprem al URSS — ultimul proiect 
al guvernului de la Chişinău, cu privire la limba maternă. Şi 
pentru lupta şi cutezanţa sa, pentru cauza pe care o apăra şi care 
era a tuturor moldovenilor, el, Dumitru Matcovschi a fost la un 
pas de-a plăti cu propria-i viaţă: la 17 mai 1989, urmărit, filat 
permanent i s-a înscenat premeditat, un grav accident”. 

Dintre numeroasele şi valoroasele intervenţii publice 
în presă, în apărarea limbii materne, pentru repunerea ei în 
toate drepturile cuvenite într-un stat democratic, se remarcă, în 
aprilie 1988, studiul lui Valentin Mândâncanu, Veşmântul 

ființei noastre“, apărut în revista „Nistru”. Autorul combătea 
cu argumente ştiinţifice, istorice, lingvistice, câteva 
neadevăruri fundamentale: existența unei limbi 
„moldoveneşti”, separată, diferită de cea română, „duşmănia” 
ireconciliabilă dintre limba română şi cea „moldovenească”, 
respingând, deopotrivă, fetişizarea, exagerarea, ploconirea, 
preamărirea limbii ruse şi marginalizarea, dispreţuirea, 
neglijarea limbii materne a moldovenilor, limba română. 
Analizând disputele existente despre limba „moldovenească”, 
Mândâncanu sintetiza concluziile unor reputați romanişti, fie 
dintre lingviştii clasici români, fie dinte cei străini. Erau citați, 
de pildă, sovieticii, T. B. Alieva, T. A. Repina, M. A. 
Tariverdieva etc., care ajunseseră la concluzia că „nu există 
nici o deosebire între limba română şi cea «moldoveneascăy”. 
Dincolo de acest adevăr fundamental, el dezvăluia 
starea deplorabilă, intolerabilă, inadmisibilă în care a ajuns, sub 
ocârmuirea sovietică «limba moldovenească», adică limba 
română din teritoriul dintre Prut şi Nistru. Moldovenii din zona 
ocupată de sovietici, scria el, „nu cunosc la parametrii 
civilizației contemporane, nici limba maternă, nici limba de 
contact între felurite neamuri” din imperiu, adică limba rusă, 
limba stăpânului. Aşa-zisul bilingvism, promovat oficial, 
disprețul stăpânirii sovietice față de limba maternă a populației 
majoritare s-au transformat şi au acţionat — zice autorul — „ca 
factori distructivi”, care au zdruncinat puţin câte puţin nu 
numai limba, ci şi temeiurile conştiinţei, au măcinat cel mai 
mare monument — simțirea națională”; ca urmare, trebuie 
acționat neîntârziat „pentru a dezmorți simţirea națională a 
oamenilor pentru a le schimba psihologia refractară la etic şi 
sublim, pentru a-i întoarce cu fața spre limba lor maternă, spre 
literatură, spre artă, pentru a-i lecui de «muţenie» şi de 
«surzenie»; degradarea limbii române — zise «moldoveneşti» - 
a început, scria autorul, „încă de pe timpul stăpânirii ţariste; 
procesul a fost mai puţin intens în Basarabia şi deosebit de 
intens pe malul stâng al Nistrului, unde, în pofida unor 

îndrăzneţe, dar nereuşite încercări de reînviere a graiului, de 
ştergere a «slinului» şi a «mucegaiului», acest proces a 
continuat şi după revoluţie, în tânăra R.S.S.M., când era agitată 
şi utilizată cu înverşunare, arma ruginită (pe atunci nou-nouţă 
şi bine ascuţită) a dogmatismului stalinist, a socialismului 
vulgar şi a proletcultismului, care avea ca «norme»: 
interpretarea simplistă a fenomenelor spirituale, negarea 
moştenirii culturale şi crearea unei limbi «norodnice» 
artificiale”. Prezența unor elemente slave în limbă fusese 
exagerată, umflată, tratată şi etichetată ca un «specific fonetic», 
care justifica existenţa, chipurile, a limbii «moldoveneşti». 
Valentin Mândâncanu utiliza concluzia lingvistului 
sovietic P. A. Budagov: „numai pentru faptul că I.V. Stalin 
aminteşte de «limba moldovenească» — zicea acesta în 1957 — a 
apărut problema limbii «moldoveneşti» de sine stătătoare, deşi 
majoritatea lingviştilor socotise până atunci că românii şi 
moldovenii vorbesc aceeaşi limbă şi, formează acelaşi popor. 
Mândâncanu îl cita şi pe filologul D. E. Mihalci care, în 1961, 
declarase la Chişinău: „Toţi oamenii de ştiinţă de până atunci, 
de până la mine, cum sunt M.V. Serghievschi, V.M.Sişmariov 
ş.a., care au afirmat că limba moldovenească este de sine 
stătătoare, au greşit... Până acum am recunoscut existența 
limbii moldoveneşti fiindcă aşa ni se dictase de sus. Dacă, din 
punct de vedere politic limba «moldovenească» există, din 
punct de vedere lingvistic, ştiinţific, ea este un non sens”. 
Studiul lui Valentin Mândâncanu a fost urmat de largi 
şi aprinse dezbateri în principalele reviste şi ziare de la 
Chişinău, între care „Literatură şi Artă’, „„Nistru”, 
„Învăţământul public”, „Tineretul Moldovei”, în care problema 
limbii materne ocupa un loc important. S-au angajat şi 
participat la aceste dezbateri: Vasile Bahnaru, Constantin 
Tănase, Vlad Pohilă, Nicolae Matcaş, loan Dumeniuc etc. 
Lupta pentru apărarea şi afirmarea limbii materne 
pentru recunoaşterea ei ca limbă oficială de stat în acest 
teritoriu românesc a avut de înfruntat forțele privilegiate ale 

administraţiei, ale aparatului de partid şi de stat de la nivelul 
republicii şi, totodată, de la centru, de la Moscova, unde 
conservatorismul era încă foarte puternic. A fost nevoie de 
multă perseverenţă, energie, insistență din partea unei largi şi 
prestigioase pleiade de intelectuali, scriitori, istorici, lingvişti, 
lideri politici. 

Ideologi oficiali de la Chişinău, rutinați şi bine 
înşurubaţi în scaunele lor elegante şi înalte — între care un 
oarecare mai mare între slujbaşii Moldovei sovietice, N.F. 
Bondarciuc, secretar cu propaganda al CC al PCM, într-o 
cuvântare din aprilie 1988 — din aceeaşi lună când a apărut şi a 
făcut mare vâlvă printre slugile Moscovei — crezând că deţine 
monopolul asupra ştiinţei lingvistice, declara: „întreaga cultură 
moldovenească, scrisă, începând din momentul apariției şi până 
în zilele noastre, are la bază alfabetul chirilic” şi „grafia 
slavonă n-a înlocuit un careva alt alfabet, ci a constituit baza 
inițială a scrisului moldovenesc”; în acest caz, concluziona el 
„înlocuirea alfabetului slavon ar duce la aceea că, în mod 
practic, toată populația ar rămâne analfabetă”. Ca urmare, 
politrucul Bondarciuc repeta în dreapta şi în stânga: „răspunsul 
nostru nu poate fi decât unul singur: net, net, nu şi nu!” 

Un moment important în sintetizarea şi fundamentarea 
unor revendicări ale Moldovei îl reprezintă adunarea scriitorilor 
din 27 mai 1988, când, într-un Apel către Conferinţa a XIX-a 
Unională a PCUS s-a cerut adoptarea de măsuri concrete, 
eficiente, radicale pentru înlăturarea birocrației, frazeologiei 
demagogice şi stagnării care afectează grav viața economică, 
politică şi spirituală a Moldovei. Printre revendicări se 
propunea: întărirea suveranității Moldovei, dreptul 
moldovenilor de a-şi gospodări şi folosi în interes propriu 
bogățiile solului şi subsolului, de a-şi elabora şi utiliza în mod 
corespunzător bugetul de venituri şi cheltuieli, de a-şi elabora, 
controla şi aplica ei înşişi legile, de-a întrona şi respecta 
principiile autogestionării şi autofinanţării, de a se stopa 
migrarea alogenilor în oraşele Moldovei, unde băştinaşii au 

ajuns să reprezinte o înspăimântătoare pondere minoritară”; 
de-a se înlătura starea dezastruoasă din învăţământul de toate 
gradele, unde „au fost lichidate grupele de predare în limba 
moldovenească” şi „este scăzut nivelul de predare a literaturii, 
istoriei, geografiei ținutului”; de-a se acorda şi respecta 
libertatea presei — domeniu în care sunt evitate sau ignorate 
problemele fundamentale ale trecutului, prezentului şi 
viitorului şi există un mare „deficit de democraţie” şi o 
evidentă şi permanentă „criză de încredere”. 

Autorii Apelului cereau să fie analizați şi pedepsiţi 
diriguitorii de dinaintea perestroikăi — în cazul Moldovei, de 
pildă, se cerea a i se intenta „un proces penal” fostului 
conducător al republicii „cetăţeanului Bodiul Ivan Ivanovici” şi 
„părtaşilor lui, cu atât mai mult cu cât metodele vicioase ale 
«bodiulismului» triumfă şi astăzi în republică”. În Apel se mai 
cerea ca la Conferința a XIX-a să fie invitaţi şi scriitorii lon 
Hadârcă şi Dumitru Matcovschi”. 

Un rezultat concret al adunării scriitorilor din 27 mai 
1988 l-a reprezentat crearea unei noi organizaţii social-politice, 
cu caracter benevol, Mișcarea Democratică din Moldova 
pentru Susținerea Restructurării. Refuzând să se subordoneze 
PCM şi acționând ca o alternativă şi ca o forță de opoziţie”! a 
partidului local, învechit şi depăşit de înnoirile cerute de Mihail 
Gorbaciov, noua organizație îşi propunea să cunoască, să 
difuzeze şi să înfăptuiască ideile reformelor acestuia în toate 
domeniile vieţii materiale şi spirituale, acționând şi militând 
independent de organele de partid şi de stat, care manifestau 
adesea reticență şi chiar rezistență față de înnoiri. 

Membrii acestei organizaţii puteau fi orice moldovean, 
indiferent de pregătire, profesiune, origine etnică, opțiune 
politică sau religioasă cu condiţia recunoaşterii, cunoaşterii şi 
dorinței de-a înfăptui perestroika şi glasnosti. Ea se pronunța 
pentru recunoaşterea şi respectarea drepturilor fundamentale 
ale omului. Milita pentru a se elabora şi asigura un statut al 
cetățeanului republicii Moldova — în conformitate cu spiritul de 


164 


dreptate al Declaraţiei ONU. Demasca şi condamna abuzurile 
şi crimele staliniste, considerându-le şi prezentându-le drept 
crime împotriva umanității. Se pronunța pentru rejudecarea şi 
reabilitarea celor nedreptățiți în trecut, fie în vremea lui Stalin, 
fie ai urmaşilor acestuia. Formula un larg evantai de drepturi 
fundamentale — între care: dreptul la informație, la învățătură, 
de a-şi alege orice profesie, de-a pleca peste hotare şi de a 
reveni în țară conform prevederilor din Acordul final de la 
Helsinki. 

În problema naţională se pronunţa împotriva practicii 
discriminatorii a promovării şi păstrării nemoldovenilor în 
funcțiile de conducere, economice, politice, administrative, 
juridice, culturale, contra tendinţelor de-a militariza şi 
dogmatiza procesul instructiv-educativ, de-a manipula şi utiliza 
în folosul unor grupuri privilegiate mijloacele mass-media, 
radioul, televiziunea, presa, opinia publică, de-a desconsidera 
sau denatura trecutul populaţiei băştinaşe, limba, cultura, 
istoria, datinile, valorile naţionale, tradiționale. 

Pe plan economic se preconiza stimularea şi 
dezvoltarea formelor de proprietate de stat, cooperatiste şi 
individuale, redistribuirea pământului în posesia țăranilor, 
diminuarea şi, în viitor, lichidarea discrepanţelor, inegalităților 
şi inechităților dintre capitală şi provincie, dintre centrele 
urbane şi cele rurale în problemele aprovizionării, investițiilor, 
confortului, distribuirii produselor etc. 

Conducerea Mişcării Democratice a iniţiat, la 29 iunie 
1988, primul ei miting, adoptând o rezoluție pentru susținerea 
Conferinţei a XIX-a a PCUS şi trimițând la Moscova o 
telegramă de felicitare lui Mihail Gorbaciov pentru discursul 
său mobilizator. Un al doilea miting s-a desfăşurat la 6 iulie 
acelaşi an, prilej cu care a fost lansat îndemnul ridicării unui 
monument închinat victimelor represiunilor staliniste din 
Moldova”. Pentru a o discredita şi a-i anihila influența, 
conducerea conservatoare a PCM a interzis publicarea 
programului Mişcării Democratice în majoritatea revistelor şi 

cotidianelor de la Chişinău sau difuzarea lor la radio şi 
televiziune, a refuzat să comenteze activitatea acesteia, dar 
faptul cel mai grav, a acuzat-o ca fiind o organizaţie extremistă 
care vrea să se răfuiască şi să-i pedepsească pe consomolişti şi 
comunişti, care vrea unirea cu România, izgonirea sau 
pedepsirea rusofonilor din Moldova. 

În astfel de climat ostil, contrafăcut şi întreţinut de 
elementele conservatoare, Mişcarea Democratică şi-a publicat 
proiectele de program şi statutul în revista „Literatură şi Artă”, 
care a devenit şi tribuna acesteia; şi-a organizat şi multiplicat 
filiale în numeroase centre urbane şi rurale, a organizat 
mitinguri şi adunări populare strângând semnături pentru 
acceptarea şi oficializarea limbii române, ca limbă maternă, 
pentru revenirea la grafia latină şi pentru legiferarea altor 
drepturi şi libertăţi fundamentale”. 

În susținerea legiferării şi  oficializării limbii 
„moldoveneşti” ca limbă maternă de stat, şi trecerea la grafia 
latină, un moment decisiv şi sugestiv l-a reprezentat, în toamna 
anului 1988 Scrisoarea deschisă a celor 66, adresată la 17 
septembrie Comisiei  Interdepartamentale a  prezidiului 
Sovietului Suprem şi publicată în revista săptămânală 
„Învăţământul public". 

Scrisoarea era rezultatul deliberărilor din şedinţa 
Uniunii Scriitorilor din Moldova care, întruniți la 14 
septembrie 1988 voiau să urgenteze şi să elucideze 
problematica referitoare la: introducerea cetățeniei, 
autofinanțării, autogestiunii, recunoaşterii statutului limbii 
moldoveneşti drept limbă de stat, revenirea la alfabetul latin 
din perioada interbelică, de până la ocuparea şi integrarea 
Moldovei — Basarabiei — la imperiul sovietic. 

În scrisoare se releva că printr-o politică greşită, dar 
voită, s-a ajuns la „degradarea limbii moldoveneşti, dispariția 
treptată a funcţiilor ei sociale, eliminarea ei intenționată sau 
inconştientă din sfera conducerii, din viaţa socială, din ştiinţă şi 
învățământul public”. Autorii scrisorii îşi însoțeau textul 

propriu-zis de exemple reprezentative, argumentând şi 
demonstrând identitatea celor „două” limbi: moldovenească şi 
română. Concluzia indubitabilă şi indiscutabilă era aceea că nu 
există decât o singură limbă, cea română. Limba 
moldovenească era „o invenţie sovietică, ticluită de autorii 
falsei teorii despre cele două popoare şi două limbi romanice”, 
de la nord de Dunăre: poporul român şi cel „moldovenesc”. În 
problema alfabetului chirilic „moldovenesc” — în care, potrivit 
tradițiilor au scris şi cronicarii Grigore Ureche, Miron Costin şi 
cărturarii Varlaam, Dosoftei şi chiar şi savantul iluminist 
Dimitrie Cantemir, nu era — relatau autorii — acelaşi cu 
alfabetul rus, ci, provenea din limba slavonă medio-bulgară, 
devenită limbă liturgică în bisericile ortodoxe şi în cancelariile 
domneşti. Dar, — se preciza în scrisoare — şi germanii şi 
scandinavii înlocuiseră numele goticile strămoşilor cu alfabetul 
latin şi turcii au adoptat scrierea latină în locul celei arabe, nu 
pentru că ar fi disprețuit tradiția, ci ca semn al progresului spre 
modernitate. Apoi — mai arătau autorii scrisorii — dacă pentru 
adoptarea grafiei latine şi a statutului de limbă de stat va fi 
nevoie de unele cheltuieli, „nici un fel de cheltuieli economice, 
oricât de mari ar fi ele, nu pot constitui o scuză, o stavilă pentru 
respingerea sau amânarea acestor revendicări”. 

Ideile din scrisoare au fost propagate şi discutate, în 
cadrul unor întâlniri şi adunări cu colective de lucrători, ţărani, 
intelectuali, studenţi, elevi, oameni de vârste, profesii şi 
pregătiri diferite. Numai la redacția revistei săptămânale 
„Literatură şi artă”, de pildă, erau, în ianuarie 1989, scrisori 
colective sau individuale purtând peste 143.000 de semnături”. 
Scrisoarea celor 66 purta semnăturile unor scriitori, membri ai 
Academiei de Ştiinţe a Moldovei, filologi, istorici, artişti etc., 
între care: Bogdan Istru, V. Bahnaru, A. Burlacu, E. 
Mândâncanu, V. Purice, C. Tănase, A. Ţurcanu, A. Cenuşă, V. 
Ciocanu, E. Loteanu, M. Grecu, V. Apostol, Leonida Lari, 
Dumitru Matcovschi, Valentin Mândâncanu, Arcadie Suceveanu, 
Ion Hadârcă, Ion Dediu, Anatol 'Țăranu, Gh. Bobână etc. 

Un alt document, cu conținut similar, care dezvolta şi 
completa unele idei referitoare la limbă era Adresarea către 
toți oamenii de bună credință din republică€, elaborată tot de 
scriitori şi aprobată în adunarea lor generală, din 25 octombrie 
1988. Semnată de 157 de scriitori — din care 16 au subscris la 
ea ulterior, fiindcă lpsiseră în ziua adoptării — documentul, 
deşi evita să utilizeze noţiunile de „limbă moldovenească” sau 
română, folosea pe cele de «limba noastră, limba maternă, 
limba națională» dar considera , cu fermitate şi claritate că, nu 
există două limbi, cum susținuseră Stalin şi urmaşii lui, din 
perfide motive politice; aceasta era o «străveche limbă 
romanică» şi că „nu exista o mai mare absurditate decât 
introducerea forțată a alfabetului chirilic, în timp ce există o 
străveche limbă romanică, ce îşi are alfabetul ei”; simplul fapt 
de-a trăi în URSS „nu înseamnă că trebuie să inventăm o limbă 
nouă — lucru absurd şi ridicol în fața lumii întregi”; autorii 
acestei adresări insistau asupra adevărului istoric că există o 
singură limbă literară, vorbită şi scrisă atât pe teritoriul 
României, cât şi pe cel al Republicii Moldova” şi „cazul nostru 
nu este singular: de exemplu există 6 state germanofone în 
Europa — RFG, RDG, Austria, Liechstenstein, Luxemburg şi 
Elveţia”, tot aşa cum „există mai multe state arabofone, 
francofone, anglofone, hispanofone ş.a.m.d.” şi „există un 
singur alfabet propriu acestei limbi — alfabetul latin”. 

Şi pentru a finaliza şi definitiva marea şi îndelunga 
dispută pe tema inventatei limbi „moldoveneşti”, în zilele de 31 
octombrie-l noiembrie 1988 — la Institutul de Limbă şi 
Literatură al Academiei de ştiinţe a Moldovei s-a desfăşurat o 
consfătuire de lucru, la care au luat parte lingviști, romanişti, 
specialişti de la Moscova, Leningrad, Kiev — şi, bineînţeles, şi 
din Moldova. Consfătuirea a dat câştig de cauză moldovenilor, 
adoptând 3 rezoluţii care urmau să fie înaintate acelei ezitante 
şi importante Comisii Interdepartamentale. Cele 3 rezoluţii 
propuneau: 1) decretarea limbii naţionale din Moldova ca 
limbă de stat; 2) recunoaşterea unității limbii din Moldova şi 

România; 3) revenirea la grafia latină. Din nefericire, 
autoritățile conservatoare de partid şi de stat n-au permis 
publicarea în presă a acestor rezoluții. Prevăzând parcă această 
atitudine obtuză, anacronică a organelor de partid şi de stat din 
conducerea Moldovei, prof. univ. dr. lon Buga, într-un apel- 
eseu, adresat către Comisia Interdepartamentală şi intitulat O 
limbă maternă — un alfabet, publicat la 19 octombrie 1988 în 
revista „Învățământul public” îndemna sus-numita comisie — 
din care, alături de fețele subțiri ale privilegiatei conduceri de 
partid şi de stat, nu lipseau specialişti de marcă, lingviști, 
scriitori, între care poeţii Grigore Vieru şi Anton Grăjdieru, 
istoricii Anton Moraru şi Vladimir Ţaronov, scriitorul Nicolae 
Dabija, redactorul-şef de la revista „Literatură şi Artă” — să 
intre în dezbateri constructive cu cititorii, fiindcă este vorba 
deopotrivă de „soarta de azi a poporului moldovenesc”, dar şi 
de „perspectivele existenţei sau dispariţiei lui, ca o comunitate 
romanică”, care, împreună cu românii din R.S. România, 
formează „părți componente ale unei singure nații socialiste”; 
el relata în continuare că „tradiţional, băştinaşii continuă să se 
mai numească, în conformitate cu denumirea ținuturilor, 
localităților strămoşeşti, unde locuiesc moldoveni, basarabeni, 
bucovineni, munteni, ardeleni, olteni...”. Ion Buga demască 
superficialitatea, incultura şi ridicolul unor oameni politici 
care, întocmai ca „veterinarul I. Bodiul”, liderul partidului 
comunist de la Chişinău — aflând că într-o scrisoare colectivă 
din 1960 mai mulţi savanţi filologi romanişti de la Moscova, 
recunoşteau „originea latină şi identitatea limbii materne a 
populației băştinaşe din R.S.S.M. şi România” — se întreba, 
descumpănit, gândindu-se, nedumerit la rămânerea sau 
plecarea lui de pe scaunul înaltei funcții, pe care sta: „Dacă 
vom recunoaşte identitatea limbii şi culturii moldovenilor — 
zice el — ce va rămâne atunci din națiunea moldovenească?” 

III.4. Înfiinţarea, scopul, programul şi semnificația 
Frontului Popular din Moldova 

Anul 1989 — când rând pe rând se clătinau şi se 
schimbau regimurile totalitare din țările socialiste europene — a 
fost şi pentru moldoveni un an decisiv, care a adus între Prut şi 
Nistru ample manifestări de afirmare: „Am trăit şi ne-am trezit 
cu sufletul la gură — zice un contemporan — am început a ne da 
seama că suntem şi noi un popor, că avem şi noi o istorie pe 
care aproape că nu ne-o cunoaştem, că avem şi noi „o limbă 
frumoasă şi bogată şi dacă va dispărea şi ea, nu vom mai exista 
nici noi ca popor”. 

Mai întâi, la 15 februarie 1989 apărea la Riga, în 
Letonia — fiindcă la Chişinău forțele conservatoare erau încă 
puternice şi nu se putea înfrânge îndărătnicia şi mânia lor — 
primul număr al revistei săptămânale „Glasul”. Sub titlul mare, 
pe frontispiciu, se preciza: ediție specială a Societății de Cultură 
«Dacia» din Letonia. Fondator era scriitorul Ion Druţă, iar în 
fruntea colegiului redacțional se afla un grup de intelectuali 
moldoveni, sub conducerea poetei Leonida Lari. Revista avea 12 
pagini. Se tipărea pentru prima dată cu alfabet latin. Apărea într- 
un tiraj de 60.000 de exemplare. Se vindea cu numai 25 de 
copeici exemplarul. Spre a putea ajunge în mâinile tuturor 
ştiutorilor de carte şi doritorilor de adevăr. În articolul de pe 
prima pagină — care avea în stânga chipul lui Eminescu 
străluminat, iradiind lumină şi ieşind parcă din întunericul nopții 
— Ion Druţă, înscris pe frontispiciu ca fondator, semna articolul 
Ora glasului. El scria: „Deseori, când trec prin Moldova (el trăia 
la Moscova, n.n.) mi se pare că aud plângându-se, prin satele de 
pe câmpurile şi pădurile noastre, glasurile ce s-au stins fără să fi 
găsit cui să plângă”. De aceea, scria el, „Glasul” voia să strângă 
şi să plângă în paginile sale „destinul oamenilor simpli din 
popor, ce trec necunoscute,  neînțelese,  neascultate, 
necompătimite”. De aceea, se considera că „e o datorie a noastră 
să culegem aceste glasuri în ultimul lor zbor, receptându-le 
pentru memoria tuturor”. Şi iată, continua Druţă „aşa a apărut 

ideea „Glasului”, a revistei destăinuirilor, revistei revenirii, 
revistei înfiripării. Epoca de restructurare şi de democratizare 
pare să ne ofere această şansă. Răspundeți-vă, dar, cei mulți şi 
tăcuţi, ce nu ați fost auziți până acum! Lumea îşi deschide porţile 
în aşteptarea glasului vostru! Dumnezeu să ne ajute!” (Ion Druţă, 
1 februarie 1989, Moscova)”. 

În aceeaşi lună, martie 1989, din inițiativa 
conducătorilor elitei intelectualităţii, la Chişinău avea loc o 
amplă adunare populară, la care, cei peste 100.000 de 
participanţi au abordat pentru prima oară — de la ocupaţia 
sovietică, din iunie 1940 — steagul tricolor, simbolul drag şi lor, 
cerând satisfacerea revendicărilor naționale. 

În acest climat, la 20 mai 1989, numeroasele 
organizații existente — între care: Cenaclul literar „Alexei 
Mateevici”, Liga Democratică a Studenţilor din Moldova, 
Mişcarea Ecologică „Acţiunea Verde”, Societatea Istoricilor 
din Moldova, Societatea de Cultură „Moldova” din Moscova, 
Mişcarea Democratică pentru Susținerea  Restructurării, 
Congresul Intelectualilor etc. — s-au unit şi contopit într-una 
largă şi atotcuprinzătoare, Frontul Popular din Moldova 
(F.P.M.). În presa din România, informaţii despre acest 
eveniment se publicau abia la 8 aprilie 1990 în ziarul 
„Dreptatea”, organul Partidului Naţional Țărănesc (înființat la 
22 decembrie 1989 şi înscris la tribunalul Bucureşti la 7 
ianuarie 1990). 

Congresul de constituire al FPM“ era convocat de 
Grupul de Iniţiativă al Mişcării Democratice pentru Susținerea 
Restructurării. Participau reprezentanţi ai populației din 30 de 
raioane şi oraşe, precum şi delegaţi ai tuturor organizaţiilor şi 
societăților enumerate mai sus, care au aderat la FPM. 
Congresul a dezbătut şi ales Programul, Statutul, conducerea şi 
a adoptat unele rezoluţii. 

Scopul F.P.M. — relevat şi explicat în Apelul către 
cetățenii republicii — era acela de-a crea „o organizaţie social- 
politică a cetățenilor republicii, ce are drept scop susținerea 

noii orientări politice, promovate de PCUS, în vederea 
restructurării tuturor domeniilor vieții sociale”. O astfel de 
definiție era, pe cât de abilă, pe atât de utilă. Cine ar fi putut 
opri, interzice, stăvili, activitatea unei organizații, care îşi 
fixează drept ţel „susținerea noii orientări politice, promovate 
de PCUS”? Şi totuşi, facem precizarea , din capul locului că 
autoritățile republicane, dominate de conservatorism şi de 
suspiciune au recunoscut FPM abia în octombrie 1989. 

Presa românească de la Vest de Prut relata că apariția 
FPM era explicată ca un fenomen logic, care exprima 
amploarea proceselor inițiate de politica restructurării, de 
activizarea conştiinţei civice, în condițiile democratizării 
societăţii. În Apel se mai preciza că FPM militează pentru 
adaptarea unor legi referitoare la activitatea de informare în 
masă: presă, radio, televiziune, care ar exclude posibilitatea 
dictatului administrativ asupra acestora şi ar prevedea 
responsabilitatea pentru tăinuirea, falsificarea şi denaturarea 
informației. Era vorba, deci, de respectarea strict reală a acelui 
principiu din programul lui Gorbaciov, care se numea glasnosti 
— adică transparenţă. 

Ca organizație social-politică, FPM nu dorea cucerirea 
şi preluarea puterii politice, în stat, ci obținerea suveranității 
economice, sociale şi culturale a Moldovei, ca stat egal în cadrul 
URSS. FPM condamna — şi se angaja că nu va promova sau 
tolera — dezbinarea, discriminarea populaţiei pe criterii etnice 
sau de altă natură. Se obliga să asigure deplină egalitate şi 
libertate de afirmare tuturor grupurilor etnice, inclusiv dreptul de 
a-şi hotărî singure destinul. FPM milita pentru o reevaluare, 
dezvoltare şi democratizare a principiilor şi activităţii de 
colaborare a Moldovei cu ţările vecine Ucraina, România, 
Bulgaria. 

Programul FPM cuprindea: 1) principii generale; 2) 
democratizarea societăţii, 3) drepturile omului; 4) problema 
națională; 5) cultura; 6) etica, 7) economia; 8) echitatea socială 
şi bunăstarea; 9) ecologia. 

În capitolul III, Drepturile omului, de pildă, FPM se 
pronunța clar şi ferm împotriva limitării drepturilor unora în 
favoarea altora, din motive politice, etnice, religioase. La acest 
capitol se regăseau pentru prima dată — la nivelul celor mai noi 
şi complete documente juridice, adoptate de către organismele 
ideale ale lumii contemporane, principii, ca, de pildă: 
garantarea inviolabilității persoanei, locuinţei, corespondenței, 
convorbirilor telefonice, libertatea conştiinţei, cuvântului, 
dreptului la mitinguri, demonstraţii, adunări şi procesiuni etc. — 
drepturi despre care nici nu se putea gândi, dar de cum vorbi în 
regimul totalitar sovietic, până atunci. 

Reanalizând şi condamnând practicile obişnuite, în 
cadrul URSS, autorii programului FPM considerau ca, în viitor, 
ispăşirea pedepselor de către cetăţenii Moldovei, condamnaţi la 
privaţiuni de libertate, să aibă loc numai pe teritoriul RSS 
Moldove. Se respingea şi practica ispăşirii pedepsei, de către 
cetățenii altor republici, pe teritoriul Moldovei. FPM se 
pronunţa pentru elaborarea şi respectarea unei legi, care să 
reglementeze cetăţenia în RSSM. FPM cerea anularea 
neîntârziată a tuturor hotărârilor, cu privire la deportările în 
masă, din perioada stalinistă. Celor care au fost deportaţi — 
familiilor sau urmaşilor acelora — să li se restituie pagubele 
materiale să se pună capăt atitudinii de discriminare, față de 
rudele şi urmaşii celor reprimaţi, nedreptățiți, năpăstuiți. FPM 
cere autorităților actuale ca represiunile staliniste să fie 
declarate crime împotriva umanității, care au termen de 
prescripţie. Să fie stabilite şi date publicității: numele 
organizatorilor şi executorilor acelor fărădelegi monstruoase 
din trecut. 

Ca o modestă compensație morală, FPM cere 
alcătuirea unei Cărți a memoriei, care să conţină numele 
martirilor neamului, victimelor războiului,  Jertfelor 
stalinismului şi ale foametei, provocate şi amplificate prin 
măsurile draconice adoptate în 1946-1947, de rechiziționare 
forțată a tuturor produselor de la populația Moldovei. Această 

Carte a memoriei, va trebui să cuprindă, pe lângă numele 
martirilor, şi relatări, amintiri ale supravieţuitorilor, pentru 
înveşnicirea memoriei lor pe teritoriul URSS şi în alte regiuni. 
Să fie anulată, totodată, sentinţele celor condamnați pe motive 
politice şi religioase. 

FPM se pronunţă pentru adoptarea şi respectarea unei 
legislații democratice, care să acorde libertate de ieşire şi 
revenire în țară. Pornind de la premisa că poporul român şi cel 
moldovenesc au o istorie multiseculară comună, FPM se 
pronunța pentru prevederea, printr-o lege, ca cetăţenii 
României şi ai RSS Moldovenească să aibă dreptul de-a vizita 
reciproc locurile sfinte, monumentele istorice şi a sărbători 
împreună evenimentele ce ţin de trecutul comun. 

Cel de-al IV-lea capitol din programul FPM se referea 
la problema naţională. FPM aprecia că problema națională 
este una din problemele de bază, fundamentală, a restructurării. 
Rezolvarea ei corectă, democratică, pe baze juridice şi practice 
ar duce la dezvoltarea potenţialului spiritual şi intelectual al 
tuturor popoarelor din URSS. Politica națională stalinistă şi 
neostalinistă, îndreptată spre contopirea mecanică, asimilarea 
forțată, brutală, este de esență antiumană, reacționară, 
criminală. Promovarea unei astfel de politici suprimă 
demnitatea umană şi conştiinţa naţională, uniformizează şi 
degradează universul spiritual, sensibilitatea cognitivă şi 
estetică a omului. 

Respingând şi condamnând categoric concepțiile şi 
practicile staliniste şi neostaliniste în problema naţională, FPM 
se pronunţa şi milita pentru suveranitatea deplină a statalității 
poporului moldovenesc pe teritoriul unde s-a constituit şi 
dezvoltat, ca stat şi națiune. FPM se pronunţa, totodată, pentru 
retrocedarea raioanelor istorice de nord şi de sud ale Moldovei, 
incluse în mod samavolnic, voluntarist, în perioada 
stalinismului, în componenţa RSS Ucraina. FPM condamnă 
manifestările iresponsabile, de separatism, speculațiile 
birocratice în jurul aşa-zisei autonomii teritoriale, bazate pe 

limba rusă, care sunt îndreptate contra aspirațiilor naţionale ale 
populaţiei găgăuze contra integrității şi suveranităţii teritoriale 
a RSSM, destabilizează situația din republică, aţâță vrajba 
interetnică. FPM condamnă orice manifestare de şovinism şi 
naționalism, de ofensare a demnităţii naţionale. 

În cel de-al V-lea capitol al programului, Cultura, 
FPM cerea respectarea drepturilor omului şi ale naţiunii la 
memoria istorică, anularea hotărârilor barbare, ce prevăd 
nimicirea cimitirelor, bisericilor, mănăstirilor, monumentelor 
de arhitectură etc., luarea lor sub ocrotirea statului şi a obştimii. 

La capitolul VI, Etica, programul FPM prevedea că 
degradarea morală şi spirituală a societăţii este şi ea o 
consecință a dictaturii ideologiei staliniste şi neostaliniste, a 
desconsiderării valorilor general-umane. 

FPM salută măsurile de concordare a politicii şi 
ideologiei cu morala. Se pronunța pentru destituirea 
neîntârziată a tuturor cadrelor, care s-au compromis sub aspect 
moral, arătând lipsă de onestitate, echitate, modestie, 
responsabilitate, toleranță, compasiune, caritate. FPM 
condamna acțiunile de manipulare a opiniei publice, prin 
intermediul mijloacelor de informare în masă. FPM consideră 
socialmente necesar aportul religiei la procesul de regenerare şi 
purificare spirituală a omului, de afirmare a preceptelor morale, 
sănătoase.  Condamnă acțiunile  antireligioase, practica 
ateismului vulgar, ce jignesc sentimentele credincioşilor. FPM 
condamnă alcoolismul, narcomania, criminalitatea, prostituția. 

În capitolul VII, Economia, se releva că FPM se 
pronunță pentru independenţa deplină în dirijarea economiei 
republicii şi repartizarea rezultatelor ei, ca o condiţie 
indispensabilă a suveranității RSSM. Folosirea resurselor 
naționale, aflate pe teritoriul republicii, trebuie să aparţină 
numai guvernului RSSM. FPM se pronunță pentru o cotă a 
salariului, pensiilor echitabilă. 

Un ultim capitol, al IX-lea, Ecologia, prevedea că, 
după opinia FPM extrem de alarmantă este politica de 

chimizare a agriculturii, de poluare a apelor, de distrugere a 
solurilor. FPM se pronunța în continuare împotriva 
construcției, pe teritoriul republicii Moldova a stațiilor atomo- 


electrice. 
* 

Informându-şi cititorii despre programul FPM, 
cotidianul „Dreptatea” relata că, la Congresul de constituire s- 
au adoptat şi 9 rezoluţii, redându-le, rezumându-le conținutul. 

Astfel, în problema suveranității (Rezoluția nr. 2), 
FPM se pronunța pentru reglementarea prin lege a cetățeniei şi 
limbii de stat, iar pe teritoriul Moldovei să fie în vigoare numai 
legile adoptate şi ratificate de Parlamentul Moldovei. 

Însemnele naţionale ale Moldovei suverane — se 
prevedea în Rezoluţia nr. 3 — urmau să fie Steagul tricolor 
(albastru, galben, roşu), steagul care fusese al României 
întregite,de până în iunie 1940, iar stema — însemnul heraldic 
de pe stema Moldovei medievale, capul de bour. 

O Rezoluţie specială — cea cu nr. 6 — analiza şi evalua 
Pactul Ribbentrop-Molotov, încheiat, după cum se ştie la 23 
august 1939 la Moscova. Acesta conținea acele protocoale 
secrete, în care se arăta în documentele FPM — „se prevedeau 
sferele de influenţă ale URSS şi Germaniei naziste. În urma 
acestei criminale afaceri dintre cele două state totalitariste au 
fost încălcate, în mod grosolan, drepturile statelor suverane: 
Lituania, Letonia, Estonia, Polonia şi România. Ţările Baltice — 
se prevedea în continuare în Rezoluţie — au fost încorporate la 
URSS, iar punctul 3 al Protocolului secret conţinea prevederea 
că «partea sovietică a indicat interesul ei pentru Basarabia». 
Astfel, teritoriul dintre Prut şi Nistru, precum şi regiunea de 
nord a Bucovinei, împreună cu ţinutul Herţa au fost încorporate 
la URSS. Luând în seamă faptele expuse mai sus, Congresul 
Frontului Popular propunea: 

1) Guvernele URSS şi RSS Moldovenească: 

- să dea o apreciere juridică acestui act, în 
conformitate cu normele dreptului internațional; 

- să indice urmările semnării Pactului Ribbentrop- 
Molotov pentru Moldova; 

2) Guvernele RSS Moldoveneşti şi RSS Ucraina: 

- să examineze problema retrocedării raioanelor de sud 
şi de nord ale Moldovei, sub jurisdicția RSS Moldoveneşti. 

Într-o altă rezoluţie (nr. 7) se făceau referiri la 
conaționalii din afara republicii Moldova. Se făcea 
constatarea că mase compacte de moldoveni se află dispersaţi 
pe teritoriul Uniunii Sovietice. Peste o jumătate de milion de 
moldoveni se află la ora actuală (1989, n.n.) în afara hotarelor 
republicii. Frontul Popular propunea să se creeze condiţii 
pentru repatrierea tuturor moldovenilor basarabeni şi a 
urmaşilor lor, care manifestă o astfel de dorință, asigurându-li- 
se dreptul prioritar de a se stabili cu traiul în localitățile 
Moldovei. De aceleaşi drepturi să se bucure şi reprezentanții 
altor grupuri etnice, originari din Basarabia. 

Cu privire la mijloacele de informare în masă 
(rezoluţia nr. 13) se făcea constatarea că unele organele de 
presă — ca, de pildă, „Sovietskaia Moldova”, „Vecernâi 
Kisinov”, precum şi studioul de radio Atem, Televiziunea 
Moldovenească, majoritatea programelor raionale etc. — depind 
de aparatul birocratic, provoacă vrajbă interetnică, reflectă 
tendenţios şi unilateral procesul de restructurare din Moldova. 
Congresul FPM consideră imperios necesară fondarea unei 
reviste social-politice de masă, ca organ al Frontului Popular. 

În legătură cu crimele stalinismului şi reabilitarea 
generală a victimelor terorii staliniste — Rezoluţia nr. 14 — 
Frontul Popular propunea să fie completat Codul Penal al RSS 
Moldova cu un articol, care să conțină definiția genocidului, 
formulată conform Convenţiei ONU din 9 decembrie 1948 şi 
semnată şi de URSS la 3 mai 1949. FPM mai cerea respectarea 
Convenţiei ONU din 26 noiembrie 1986, cu privire la 
neaplicarea termenului de prescripții criminalilor de război, 

organizatorilor represiunilor şi genocidului. Congresul FPM 
cerea publicarea documentelor din arhivele RSSM şi ale tuturor 
materialelor, din arhivele Moscovei referitoare la aceste crime. 

Referiri speciale se făceau — prin Rezoluţia nr. 17 — cu 
privire la libertatea conştiinţei şi rolul Bisericii, FPM 
recunoştea şi aprecia contribuția esențială a Bisericii în 
procesul de educare şi perpetuare a preceptelor morale 
sănătoase, în purificarea şi desăvârşirea spirituală a omului. Ca 
urmare, FPM se pronunţa pentru repunerea Bisericii ortodoxe 
în toate drepturile ei ca instituție majoră în stat: redobândirea 
autocefaliei, restituirea lăcaşurilor de cult, înființarea de 
seminarii şi institute teologice în limba maternă. 

În program se acorda atenţie şi unui aspect foarte 
delicat: chestiunea cadrelor de conducere. FPM cerea în 
programul său ca în lumina noilor orientări ale perestroikăi să 
se acorde o atenţie deosebită din partea conducerii locale, 
regionale şi republicane a Moldovei, politicii de selectare, 
promovare şi plasare a cadrelor. Să se renunțe la sistemul 
nomenclaturii. Să fie înlăturate persoanele compromise, 
incompetente, care nu înțeleg şi nu acceptă restructurarea. Să 
nu mai fie discriminați, ignorați, lăsați deoparte băştinaşii, 
oamenii locului, ci, dimpotrivă, să fie puşi în ministere, 
departamente, conducerea întreprinderilor şi instituţiilor, în 
raport cu pregătirea profesională, calitățile morale şi, totodată, 
potrivit cu numărul corect raportat la structura etnică a 
poporului din Moldova. Să nu mai fie sfidat şi încălcat 
grosolan, dreptul poporului moldovenesc de a-şi gospodări, de 
sine stătător pământul, sursele şi resursele, averea naţională. 

Programul FPM aborda şi o altă problemă delicată: 
colonizarea şi imigrarea alogenilor în Basarabia (Rezoluţia 
nr. 20). Se aprecia că o deosebită îngrijorare trezeşte faptul că 
are loc modificarea, dezechilibrarea continuă a structurii etnice 
a populaţiei din Moldova sovietică în defavoarea localnicilor, 
băştinaşilor. Şomajul capătă amploare, mai ales în lumea 
rurală. Fiind un stat cu cea mai densă populație din URSS şi 

chiar din Europa, Moldova sovietică nu are nevoie să importe 
forță de muncă. Însă FPM consideră neîntemeiate, nejustificate, 
nedrepte privilegiile acordate unor categorii de persoane din 
afara republicii, care vin şi se stabilesc cu traiul în Moldova şi 
ocupă cele mai importante funcții din aparatul de partid şi de 
stat. De aceea, FPM cere să fie puse la dispoziţia obştimii 
datele statistice, reale despre imigrații; să se publice periodic 
numărul celor care vin şi a celor care pleacă din şi în Moldova, 
pe naționalități. Tocmai de aceea, consideră FPM că este 
necesară o legislaţie cu privire la cetățenie, în RSS Moldova, ca 
mijloc pentru limitarea imigrației”. 

Primul Congres al FPM şi-a desfăşurat lucrările în 
Sala mare a Uniunii Scriitorilor. Acest fapt avea deja o mare 
semnificație politică.  Intelectualitatea — ziarişti, poeţi, 
prozatori, profesori, învățători, oameni ieşiţi din popor — o 
categorie socială desconsiderată, tratată până atunci ca fiind 
obligată să accepte «dictatura proletariatului» îşi spunea 
cuvântul cu fermitate şi cutezanță, devenind exponenta celor 
„mulţi şi tăcuți”. Exprimând cele mai înalte idealuri posibile în 
domeniile vieţii şi activității materiale şi spirituale, FPM îşi 
propunea totuşi, să rămână şi să acţioneze în cadrul Constituţiei 
URSS, lăsând în seama organelor centrale ale acesteia 
problemele apărării statului, politicii externe, finanţelor şi 
funcțiilor conducerii federale, dar cerând să se bucure pe plan 
intern de o deplină şi totală autonomie şi să fie egală în drepturi 
cu toate republicile unionale, mari sau mici, bogate sau sărace. 

Descentralizarea puterii politice, separarea acestora în 
putere legislativă, executivă şi juridică, adoptarea unei legi 
electorale proprii, care să-i ofere putinţa alegerilor proprii, 
autonome şi democratice, refacerea integrităţii teritoriale a 
vechii Basarabii, prin retrocedarea părții de nord şi sud 
acaparate abuziv şi nejustificat de Ucraina, recunoaşterea 
deplinei egalități în drepturi a moldovenilor majoritari cu 
minoritarii de pe cuprinsul Moldovei — găgăuzi, ucraineni, ruşi, 
bulgari, evrei, ţigani, germani etc., stoparea colonizării şi 

imigrării, apoi considerentul că „poporul (şi nu popoarele, deci 
nu erau două, n.n.) român şi cel moldovenesc au o istorie 
seculară comună (...) şi, deci, cetățenii României şi RSSM au 
dreptul de a vizita reciproc locurile istorice, de-a sărbători 
împreună evenimentele ce țin de trecutul comun”, încorporarea 
în program a celor mai înalte şi democratice principii, drepturi 
şi libertăți ale cetăţeanului şi popoarelor făceau din acest 
program cel mai bogat şi avansat, ce s-a redactat în istoria 
românilor din imperiul sovietic până la această dată. FPM avea 
ca lider pe Ion Hadârcă şi organ de presă ziarul „Deşteptarea”, 
numărul | apărând la 1 iulie 1989. 


III.5. Paşi spre realizarea în practică a 
programului Frontului Popular din Moldova 

Pentru a-şi putea realiza în practică acest atât de 
amplu, de frumos şi generos program, conducerea FPM avea 
de înfruntat numeroase şi serioase dificultăți şi adversități. 
Dacă — urmând, de pildă, unele sugestii ale lui Grigore Moisil — 
ne-am propune să reprezentăm grafic acest ghem de relaţii”, 
care înconjura, stimula sau împiedica activitatea FPM, atunci 
am avea aproximativ următoarea imagine. În mijloc, în centru, 
un voinic, FPM ca un Făt-Frumos din basmele noastre; în jurul 
lui sunt câteva cercuri concentrice, care-l înconjoară, la distanţe 
mai apropiate sau mai îndepărtate; pentru a ajunge la Ileana 
Cosânzeana — care, în cazul nostru, este realizarea acestui 
amplu şi îndrăzneț program formulat la primul Congres al FPM 
— el trebuia să poată depăşi, rând pe rând, cele patru cercuri 
concentrice şi folosi, în favoarea scopului şi intereselor sale. 
Care era acest ghem de relaţii? 

-I. Curentul conservator din interiorul RSS Moldova. 
Acesta era format din conducători ai PCM, în frunte cu Simion 
Grossu, care voiau să-şi păstreze, cu ghearele şi cu dinţii, 
scaunele şi funcțiile, puterea şi influenţa pe care o deţinuseră şi 
pe care, acum, FPM le-o ameninţa. Forţele conservatoare din 
interior mai cuprindeau cadre din conducerea vechii 

administrații şi viitori lideri ai separatiştilor transnistreni, 
găgăuzi, precum Smirnov şi Kalin, în general rusofoni veniți 
din alte zone ale URSS. 

În Moldova sovietică forțele politice favorabile 
reformelor lui Gorbaciov erau, în principal, următoarele: 

a) un curent moderat, favorabil restructurării, în frunte 
cu Mircea Snegur, Andrei Sangheli etc. desprinşi din 
nomenclatura de partid, care se vor apropia şi colabora cu 
democrații şi radicalii; 

b) curentul democrat-radical, cuprinzând fruntaşi din 
conducerea FPM, printre care se aflau Iurie Roşca, Ion 
Hadârcă, Alexandru Moşanu, Mircea Druc“ etc. 

-II. Relaţiile cu centrul, cu Moscova, unde o 
minoritate în frunte cu Gorbaciov, era pentru perestroika şi 
glasnosti, iar o majoritate — cadrele vechi din conducerea 
aparatului de partid şi de stat, din armată şi aparatul represiv 
etc. — se pronunţa împotrivă; 

-III. Relaţiile cu Ucraina, ţară vecină, nu puteau fi 
favorabile Moldovei sovietice, câtă vreme unii ucraineni 
considerau teritoriile «moldovene» ca trebuind să-i aparțină şi 
mai ales faptul că, în programul FPM se cerea retrocedarea 
judeţelor din nord şi sud, care aparținuseră de drept şi de fapt, 
din totdeauna, Basarabiei; 

-IV. Relaţiile cu România, ţara-mamă, de la care 
fusese luată şi anexată jumătatea de răsărit a Moldovei, inițial 
în 1812 apoi în iunie 1940. Aceste relații vor fi singurele 
favorabile schimbărilor, transformărilor democratice din 
Moldova sovietică; ele se vor dezvolta, diversifica şi amplifica 
după căderea regimului Ceauşescu, dar prima dezamăgire a 
fruntaşilor radicali din Moldova sovietică — şi cu precădere a 
acelora care doreau unirea cu România, chiar dintre liderii 
FPM şi ai Ligii Democrate a Studenților — a fost aceea că, silit 
de înțelegerea dintre Bush şi Gorbaciov la Malta, de a nu 
solicita şi încerca nici o modificare a granițelor postbelice, 
liderul Frontului Salvării Naţionale, devenit preşedintele 

României, domnul Ion Iliescu, s-a grăbit, imediat după victoria 
Revoluţiei române, ca, într-un interviu din „Literaturnaia 
Gazeta”, la Moscova, să declare public, că „România nu are 
pretenții teritoriale față de URSS, în ceea ce priveşte 
Basarabia”. Liderii Ligii Democratice a Studenţilor îşi 
exprimau dezacordul şi protestul față de o astfel de declarație a 
şefului statului român: „Poate că domnul Iliescu, domnul 
Brucan n-au pretenţii teritoriale față de URSS, dar noi, românii 
din Basarabia, le avem... Iar faptul că domnul Iliescu i-a făcut 
«golani» pe studenții eroi din România, a spulberat 
nedumerirea noastră”. 

Criticând poziția oficială a conducerii statului român 
în problema naţională, autorii Declaraţiei de la Chişinău a Ligii 
Democrate a Studenților, relatau: „Mai clare au devenit toate 
acestea când lakatev, membru al CC al PCUS, a sosit la 
Chişinău, pentru a ne spune că în caz că victoria alegerilor din 
România va fi de partea Frontului Salvării Naţionale (FSN, 
n.n.) noul guvern român declară oficial că nu cunoaşte un 
teritoriu al României Mari, cu numele de Basarabia”. Aceiaşi 
lideri ai Studenţilor de la Chişinău, după alegerile din 20 mai 
1990, când FSN a câştigat alegerile, scriau în „Dacia Liberă”: 
„Ne doare sufletul, ni se rupe inima când ruşii de aici, din 
Basarabia, ne declară cu bucurie: «Şto, bratia, rumânii 
atvernulisi ot vas?», adică «ce, frații români s-au întors cu 
spatele la voi?». 

Partizanii unirii de la Chişinău, ca şi o parte a opoziţiei 
din România postdecembristă, apreciau FSN şi guvernul 
rezultat din alegerile de la 20 mai 1990 ca instrumente supuse 
ale Moscovei: „România, rupându-se cu jertfe de comunism, a 
votat la 20 mai 1990 neocomunismul!... Români, trebuia să 
votaţi neamul, nu persoana!” 

Şi unii istorici basarabeni îşi însuşesc aprecierea unor 
forțe politice din opoziție față de Iliescu şi FSN, scriind: 
„Moscova şi Bucureştiul lăsau impresia că între ele exista un 
fel de tăcere în chestiunea Basarabiei”. La 22 decembrie 1989, 

după ce soții Ceauşescu au fugit cu elicopterul de pe sediul CC 
al PCR şi s-a constituit Comitetul Provizoriu al FSN, 
Gorbaciov era fericit să explice deputaţilor din Sovietul 
Suprem al URSS că noii conducători ai României, în frunte cu 
Iliescu, sunt prieteni cu Uniunea Sovietică şi „mizează pe 
colaborare, pe sprijin”. Ceea ce a derutat şi dezarmat şi mai 
mult conducerea FPM, în general, şi pe partizanii unirii cu 
România, în special, a fost semnarea — de către Ion Iliescu — în 
aprilie 1991 a tratatului cu URSS, una din erorile majore; acest 
fapt deruta şi întreaga comunitate occidentală” iar opoziţia 
internă a condamnat acest fapt şi l-a împiedicat pe Ion Iliescu 
să aducă acest tratat în Parlamentul României, fiindcă exista o 
evidentă ostilitate împotriva prevederilor sale, considerate 
antinaționale, nerealiste. 

În pofida acestui nod gordian de relaţii dificile şi în 
majoritatea lor ostile, Frontul Popular a încercat şi a procedat 
sistematic, în mod paşnic şi democratic la luarea şi adoptarea 
primelor măsuri concrete din programul elaborat. 

Astfel, la 2 iunie 1989, FPM a organizat, în Piaţa 
Centrală — numită ulterior Piaţa Victoriei — a oraşului Chişinău, 
un mare miting. Iniţiativa au avut-o studenţii nemulţumiţi de 
faptul că, la cursuri şi seminarii, profesorii rusofili continuau să 
predea aceleiaşi discipline învechite, în care se denaturau 
istoria, cultura, întreg trecutul românilor din RSS Moldova. 
După exemplul studenţilor au venit şi li s-au alăturat acestora 
tineri şi vârstnici, oameni din capitală şi din împrejurimi. În 
câteva ore mulțimea creştea şi tălăzuia aidoma unei mări 
înfuriate, îngrijorând autoritățile. Din sediul CC al PCM un 
activist a ieşit şi le-a vorbit manifestanților, în limba rusă, 
ameninţându-i cu represaliile şi intervenţia forțelor de ordine. 
Mulțimea l-a huiduit şi politrucul a fost silit să se retragă în 
clădire. Atunci, spre uimirea tuturor, s-a petrecut un lucru 
nemaiîntâlnit. În balconul sediului CC al PCM a ieşit însuşi 
Semion Grossul, prim-secretarul partidului, care, pentru prima 
oară le-a vorbit în româneşte, ceea ce nu se mai întâmplase. 

Manifestanţii au înțeles că, într-un anume fel, ideea impuneri 
limbii materne, ca limbă de stat, triumfase oarecum şi trebuia 
cât mai repede legiferată. Mai mult încă: mulțimea 
manifestanţilor a crescut mereu şi a devenit o uriaşă forță, de 
temut. Situaţia creată era fără precedent, pentru că liderul PCM 
era obligat să li se adreseze în româneşte, şi nu mai putea face 
abstracție de forţa mulțimii. Şi mulțimea înţelegea rolul puterii 
absolute. Puterea trecea în mâinile celor mulţi şi tăcuţi, cărora 
sluga Moscovei era obligată să le vorbească pentru prima dată 
în limba lor, care trebuia să devină şi limba de stat a ţării“. 
Faptul cel mai semnificativ a fost acela că la miting s-au 
arborat şi fluturat steaguri tricolore, iar alături de liderii FPM 
au venit şi s-au aşezat, s-au solidarizat cu participanţii la miting 
şi unii dintre conducătorii de partid şi de stat din RSS Moldova 
— între care: secretari ai PCM, ca I. Guţu şi V. Semionov, vice- 
prim-ministrul VI. Dobrea şi preşedintele executivului 
orăşenesc Chişinău, N. Demidenko“?. 

Profitând şi utilizând acest fapt semnificativ, 
conducerea FPM a elaborat şi adoptat la miting o Rezoluţie 
consacrată Congresului Deputaţilor Poporului din URSS 
(care începuse la 25 mai 1989 la Moscova şi la care luau parte 
şi circa 50 de deputaţi din RSSM)” şi discutări proiectului de 
lege cu privire la trecerea scrisului limbii moldoveneşti la 
alfabetul latin. 

În Rezoluţie se aprecia că la forumul de la Moscova s- 
au pus în dezbatere „probleme de importanță vitală pentru 
popoarele ţării noastre şi s-au trasat direcții de ieşire din criza 
care a cuprins societatea”. Participanţii la miting elogiau 
poziţia adoptată la Moscova de deputaţii Țărilor Baltice, dar — 
referindu-se la tensiunile existente în Moldova sovietică — 
criticau atitudinea ostilă revendicărilor formulate de FPM de 
către activiştii grupării „Edinstvo”, formată din elemente 
şovine, staliniste şi  prostaliniste, care aţâţau contra 
moldovenilor populația minoritară bulgară sau găgăuză din 
RSSM şi răspândeau tot felul de zvonuri potrivnice. Autorii 

Rezoluţiei, lideri ai FPM arătau că „instigatorul, organizatorul 
şi dirijorul din umbră al acestor manifestări antipopulare, 
antimoldoveneşti este, fără îndoială, aparatul administrativ 
birocratic, alcătuit în majoritate de persoane care nu cunosc şi 
nici nu vor să cunoască limba acestui pământ”; în continuare se 
solicita: „decretarea limbii poporului moldovenesc drept limbă 
de stat pe teritoriul ei istoric” şi „revenirea la alfabetul latin, cu 
ortografia adoptată în R.S. România, inclusiv litera «â», 
derivată din «a»; în acest scop se cerea „pregătirea variantelor 
definitive a proiectelor de legi”; se cerea, de asemenea, să fie 
rechemaţi anchetatorii moscoviți, trimişi la Chişinău spre a 
cerceta aşa-zisele «manifestări naționaliste», să fie achitaţi 
necondiționat cei „arestați din motive politice” şi să fie 
pedepsite „persoanele vinovate de încălcarea drepturilor 
cetăţenilor la mitinguri, demonstrații şi adunări”; participanţii 
la miting mai cereau Sovietului Suprem al URSS să fie 
elucidate cauzele care au dus la accidentarea gravă a lui 
Dumitru Matcovschi şi pedepsiți cei vinovaţi. Se insista, în 
final, ca în sesiunea ordinară a Sovietului Suprem al RSS 
Moldovenească să se treacă imediat „la legiferarea drapelului 
național tricolor: albastru, galben şi roşu, cu stema istorică 
stilizată, capul de zimbru ca simbol al continuității noastre în 
spațiul spiritual şi lingvistic daco-roman, însemn al existenţei 
poporului moldovenesc în hotarele istorico-geografice ale Țării 
Moldovei”. 

Dar, deocamdată, FPM avea încă de lucru cu forţele 
potrivnice Restructurării. La 28 iunie 1989 — când se împlineau 
49 de ani de invadarea Basarabiei în iunie 1940 de către trupele 
sovietice — organizaţia stalinistă şi rusofilă Edinstvo (Unitatea), 
condusă de prof. univ. A. M. Liseţki chemase populația la un 
miting tradițional dedicat «eliberării Basarabiei de sub jugul 
moşieresc român şi reunirii cu Patria Sovietică», lansând, 
totodată, zvonul că între 25-28 iunie urma să aibă loc „un 
pogrom” contra populației rusofone. FPM a reuşit să 
zădărnicească acest miting tradițional, încât C.C. al PCM, 

dominat încă de elemente rusofone şi conservatoare, condamna 
public „pe activiştii Frontului Popular, care ignorau în 
întregime realizările Moldovei” şi fac să răsune la adunările lor 
„unele lozinci iresponsabile — de-a fi revizuită semnificaţia 
datelor şi evenimentelor istorice importante din viața poporului 
moldovenesc, sunt formulate pretenţii teritoriale, apar tot mai 
des drapele tricolore şi alte simboluri care nu corespund 
Constituţiei RSSM”. 

Însă, în pofida acestor acuzaţii, conducerea FPM a 
reuşit, la 20 iulie 1989 să se întâlnească la o masă rotundă cu 
reprezentanţi ai Prezidiului Sovietului Suprem ai RSSM şi să 
ceară satisfacerea cât mai grabnică a revendicărilor „vitale, ce 
țin de soarta limbii moldoveneşti”, reuşind ulterior ca în fruntea 
acestui organism să fie ales — la cererea expresă a 
participanţilor la miting — scriitorul I. C. Ciobanu. Apoi, la 2 
august 1989, FPM a elaborat şi publicat Declarația cu privire 
la Pactul Ribbentrop-Molotov, care, într-o manieră foarte clară 
dezaproba şi înfiera „anexarea, în iunie 1940, a Basarabiei şi 
nordului Bucovinei de către URSS” şi cerea guvernului URSS: 
1) să recunoască includerea Basarabiei şi a Bucovinei de Nord 
la 28 iunie 1940 în componenţa URSS „drept o anexiune”; 2) 
să reîntoarcă RSSM „teritoriile incluse nelegitim în 
componența RSS Ucraina (fostele județe Ismail, Bolgrad, 
Cetatea Albă şi Hotin”, spre a se ajunge la un act reparatoriu, 
de dreptate istorică „unirea acestor regiuni în cadrul unei 
singure organizări statale — Moldova””?. 

Premise ale înfăptuirii unor deziderate din programul 
FPM au fost: introducerea — la alegerile din 26 decembrie 
1988-24 ianuarie 1989 — în Sovietul Suprem al URSS a unor 
deputați români cu vederi progresiste, care se identificau cu 
programul Frontului Popular, scriitorii Grigore Vieru, lon 
Druţă, Dumitru Matcovschi, I.C. Ciobanu, Nicolae Dabija, 
Leonida Lari, Ion Hadârcă, medicul Gheorghe Ghidiriu, Eugen 
Doga; alegerea, la 29 iulie 1989, ca preşedinte al Prezidiului 
Suprem al RSSM, a lui Mircea Snegur. Acesta se născuse la 

17 ianuarie 1940 la Trifăneşti, judeţul Soroca. Devenise inginer 
agronom şi intrase în viața politică în 1981, când devenise 
prim-secretar al Comitetului raional al PCM Edineţ. În 1986 
publicase un articol în totală concordanță cu restructurarea şi 
Glasnosti, lansate de Mihail Gorbaciov, dar extrem de critic la 
adresa P.C. din Moldova. Între 1989-1991 a ajuns secretar al 
C.C. al PCM şi deputat în Sovietul Suprem al URSS, până la 
dezintegrarea imperiului '*.Ajuns în fruntea forumului legislativ 
al Moldovei, Mircea Snegur a participat la mitingul FPM şi a 
promis oficializarea limbii moldoveneşti ca limbă de stat. 

O altă premisă importantă a fost şi faptul că, la 25 
octombrie 1989, FPM a fost recunoscută ca organizație politică 
legală, căpătând statut juridic şi liderul său, lon Hadârcă, poet, 
om politic, a reuşit să ajungă prim-vicepreşedinte al 
Parlamentului Republicii Moldova. lon Hadârcă se născuse la 
17 august 1949 la Sângereii Vechi, judeţul Bălți. Era un 
cărturar de seamă. Absolvise Filologia. S-a impus în viața 
culturală ca poet, publicist, eseist. În 1977 i-a apărut primul 
volum de versuri, Zilele. În 1978 a intrat în Uniunea 
Scriitorilor. În 1986 s-a angajat şi în Mişcarea Democratică de 
Renaştere şi Eliberare Naţională. A fost ales primul preşedinte 
al Frontului Popular. Bun cunoscător şi împătimit admirator al 
operei eminesciene, afirma public că „Eminescu-i simfonia 
Limbii noastre Româneşti”. Într-un poem conceput în zilele 
Restructurării se declara şi milita pentru unirea forțelor 
democratice şi unirea cu Ţara: 

„Din nou e anul opt-şpe-n Chişinău 
Dar între Dubăsari şi Timişoara 
Numai unindu-ne, uni-vom iarăşi Ţara 
Aşa să ne ajute Dumnezeu!” 

La 29-31 august 1989, cea de-a XIII-a Sesiune a 
Sovietului Suprem al RSSM a luat, în sfârşit, în dezbatere trei 
proiecte de lege: Cu privire la statutul limbii de stat a RSSM, 
Cu privire la revenirea limbii moldoveneşti la grafia latină şi 
Cu privire la funcţionarea limbilor pe teritoriul RSSM. 

Introducerea, discutarea şi aprobarea celor trei 
proiecte de legi era primul succes important al forţelor 
democratice din Moldova, în general, şi al FPM, în special. 

Toate cele trei proiecte de lege au fost publicate încă 
de la 20 august 19809 şi discutate pe larg, în întreprinderi şi 
instituţii S, ceea ce nu se mai întâmplase niciodată. 

În cadrul acestor dezbateri, poziţia cea mai înaintată şi 
bogată în revendicări a exprimat-o FPM. El a încercat şi la 27 
august a reuşit să convoace prima Mare Adunare Naţională la 
care au venit la Chişinău circa 800.000 de persoane”. S-a 
format acolo un fel de Consiliu Naţional Reprezentativ în care 
s-au elaborat şi prezentat în fața mulțimii, mai multe 
documente. Într-un Apel despre limbă s-a cerut modificarea 
Constituţiei, în aşa fel încât limba vorbită de populația 
majoritară a Moldovei să capete statutul de limbă oficială şi de 
comunicare interetnică pe teritoriul acesteia, iar limba rusă — 
statutul de limbă de comunicare între republicile şi popoarele 
din URSS. 

Într-o altă rezoluţie — Despre pământ — s-a cerut: 1) 
restituirea pământului răpit țăranilor; 2) decretarea dreptului 
exclusiv de proprietate a RSSM asupra pământului; 3) 
legiferarea dreptului ca țăranii să obţină de la stat terenuri 
cultivabile, pe care să le poată transmite urmaşilor; 4) ţăranii să 
aibă dreptul de a-şi desface producția agricolă şi să se 
constituie în asociaţii independente, pentru a-şi apăra şi proteja 
drepturile; 5) să se interzică în viitor repartizarea de suprafeţe 
agricole pentru construcția neîntemeiată a unor întreprinderi 
industriale în scopuri extraagricole sau pentru ridicarea de vile, 
unor persoane din afara Moldovei; 6) să nu mai poată încheia 
contracte şi arenda terenuri cetățenii din afara RSS Moldova. 

O a treia rezoluţie se referea la dreptul RSS Moldova 
de-a avea un simbol oficial, în conformitate cu tradiţia istorică 
a moldovenilor — şi acest simbol să devină drapelul tricolor, 
albastru, galben, roşu, cu stema şi un nou imn naţional. 

Documentul final al Marii Adunări Naţionale — 
Despre suveranitatea statală şi despre dreptul nostru la viitor 
— a fost adoptată la 27 august 1989 şi a fost citită în public de 
actorul Ion Ungureanu. Aici îşi făceau simțită prezenţa istoricii 
din cadrul FPM. Documentul conţinea câteva idei 
fundamentale. Moldovenii erau descendenții geto-dacilor 
românizați. Erau parte integrantă a românilor din spațiul 
carpato-ponto-dunărean, fiind de-acelaşi sânge cu muntenii şi 
transilvănenii. Aspirau firesc spre „suveranitate statală, 
libertate naţională şi progres”. Autorii tratau corect, pe baze 
ştiinţifice, atât răşluirile teritoriale făcute de habsburgi la 1774- 
1775 pe seama nordului Moldovei, cât şi cele săvârşite de ruşi 
la 1812. Unirea din 1859 era un rezultat al conştiinţei de 
neam”, iar unirea Basarabiei la 27 martie 1918 era un act 
justițiar şi progresist se făcuse „în conformitate cu dreptul 
popoarelor la autodeterminare”, în timp ce „la 28 iunie 1940, 
drept consecință a tranzacţiei secrete, dintre Stalin şi Hitler din 
23 august 1939 — Basarabia şi Nordul Bucovinei — care nu 
aparținuse niciodată Rusiei sau Ucrainei, au fost încorporate, 
prin dictat la URSS”. Dar — se arăta în continuare în acelaşi 
document, aclamat de aproape un milion de oameni, în Piaţa 
Centrală a Capitalei — „crearea la 2 august 1940 a RSS 
Moldoveneşti, n-a fost un act al înfăptuirii drepturilor fireşti ale 
poporului la suveranitate, deoarece prerogativa deciziilor 
politice, economice, sociale şi culturale a aparţinut şi continuă 
să aparțină organelor centrale”. Documentul relevă că, în 
hotarele RSSM n-au fost incluse nordul Bucovinei, judeţele 
Hotin, Ismail, Chilia şi Cetatea Albă, care-au fost ale Moldovei 
şi au fost date, în mod nejustificat RSS Ucraina. 

Spre a realiza deplina suveranitate național-statală a 
Moldovei Sovietice, Marea Adunare Naţională cerea să se 
discute şi aprobe o nouă Constituţie, care să fixeze şi garanteze 
principiile suveranității, adică: 1) dreptul inalienabil al 
Republicii de-a poseda şi folosi întregul patrimoniu național 
(pământul, apele, aerul, resursele naturale, valorile financiare, 

alte resurse); 2) în teritoriul RSSM să acţioneze doar legile 
adoptate şi ratificate de legislativul Republicii; 3) RSSM să 
gestioneze în mod autonom problemele sociale, economice, 
financiare, comerciale, formarea bugetului, politica vamală şi 
cea fiscală; 4) reglementarea prin legislaţia locală a activităţii 
tuturor întreprinderilor şi instituțiilor, inclusiv a celor unionale, 
amplasate pe teritoriul RSSM; 5) asigurarea de către RSSM a 
securității statului şi ordinii public, întreținerea relațiilor cu 
străinătatea, reprezentarea în organismele internaţionale, 
organizarea serviciului militar, activitatea în domeniile ştiinţei, 
culturii, învățământului, ecologiei; 6) reglementarea migrației, 
scop în care să fie introdusă cetăţenia RSSM; 7) oficializarea 
limbii naționale care dă denumirea republicii; 8) reglementarea 
relațiilor RSSM cu celelalte republici unionale, pe baza unui 
contract de uniune. RSSM lăsa în seama noii confederaţii 
drepturile sale în domeniile apărării şi ale politicii externe, 
precum şi funcțiile necesare pentru conducerea acestei noi 
confederaţii, la exercitarea cărora RSSM trebuie să-i fie 
asigurate dreptul egal cu celelalte republici unionale; 9) RSSM 
îşi rezerva dreptul de a ieşi din componența URSS, în baza 
voinței poporului, în conformitate cu Constituţia Republicii 
Moldova şi a URSS. 

Dreptul la istorie, înțeles ca o dimensiune a 
suveranității poporului şi statului Moldova însemna: 1) 
reevaluarea şi reflectarea istoriei moldovenilor în lumina 
adevărului ştiinţific; 2) adică restabilirea numelui de român şi 
denumirea limbii — limba română; 3) repunerea în drepturi a 
simbolurilor naţionale — tricolorul şi stema istorică a 
Moldovei; 4) revenirea la tradiţii, obiceiuri, sărbători naționale, 
forme tradiționale de manifestare a voinței poporului, în 
momentele sale de răscruce. Originea şi trecutul comun, 
unitatea lingvistică şi culturală a populaţiei din România cu cea 
din Moldova sovietică impuneau libertatea deplină a trecerii 
frontierei dintre cele două ţări, deschiderea consulatelor român 
la Chişinău şi moldovean la Bucureşti. În numele justiţiei 

istorice, Ucraina trebuia să retrocedeze Moldovei teritoriile 
incluse nelegitim în componenţa sa, în 1940. 

Ca şi în programul adoptat la Congresul I al F.PM în 
documentul mai sus menționat se relua problema sarcinii 
statului Moldovei suverane de-a acorda asistență materială şi 
spirituală populației româneşti din afara frontierelor republicii 
şi crearea posibilităţilor pentru repatrierea românilor basarabeni 
în interiorul URSS. 

Edificarea Moldovei suverane şi democratice implica 
şi o nouă lege electorală, care să acorde vot universal tuturor 
cetățenilor şi posibilitatea ca toate formațiunile politice 
obşteşti, colectivele de muncă, adunările alegătorilor să poată 
trimite deputați într-un parlament cu adevărat democratic. Nu 
se pomenea nici un cuvânt despre partidul comunist. Se 
promitea, în schimb, autonomie culturală populaţiei găgăuze şi 
garantarea drepturilor altor naționalități pentru libera lor 
afirmare etnoculturală. 

Documentul conţinea un amplu program de realizare 
şi consolidare a unui stat suveran şi democratic, în cadrul unei 
noi confederaţii de state egale în drepturi şi posibilitatea de-a 
ieşi din cadrul acesteia, când poporul o va cere. 

Istoricii basarabeni constată că, în momentul când 
avea loc prima Mare Adunare Naţională, la 27 august 1989 şi 
se lansau aceste documente, FPM se afirma pe tărâm politic 
drept cea mai puternică şi avansată forță politică, cu o 
pronunţată tendință democratică şi proromânească, având 
„iluzia că va scăpa curând de dictatura comunistă şi că va 
începe o viaţă liberă şi prosperă”, că, în sfârşit, moldovenii din 
spațiul sovietic „au obținut posibilitatea de a reveni la valorile 
civilizației româneşti”. Dar, în realitate, lucrurile erau mai 
complexe şi la sfârşitul lunii august 1989 avea loc o regrupare 
a forțelor politice ostile, conservatoare, rusofone. Ca urmare, 
sub amenințarea acestor forțe potrivnice, sprijinite de 
elementele comuniste republicane şi unionale, se admiteau, 
deocamdată, doar concesii rezultate dintr-un vădit compromis. 

Articolul 70 din Constituţia RSS Moldoveneşti se modifica şi 
căpăta următorul conţinut: „Limba de stat a RSS Moldova este 
limba «moldoveneascăy. Limba de stat a RSSM este folosită în 
viața politică, economică, socială, culturală şi funcţionează pe 
baza grafiei latine”. S-a acceptat, aşadar, expresia care 
convenea cercurilor conservatoare ale conducerii PCM şi ale 
administraţiei sovietice, aceea de limbă «moldovenească». 

Aceasta, fiindcă, votarea s-a făcut în vreme ce forţele 
ostile restructurării şi democratizării Moldovei, în frunte cu 
elementele alogene — venite din interiorul URSS în 
Transnistria, în conducerea aparatului de partid şi de stat, al 
forțelor militare staționate în zonă, au organizat, în timpul 
sesiunii o amplă grevă, la care au scos — cu forţa, sub 
amenințarea neplăţii salariilor — peste 80.000 de salariați din 
116 întreprinderi, în principal din oraşele transnistrene 
Tiraspol, Râbnița, Tighina, Comrat etc. 

În cadrul Sovietului Suprem al Moldovei, Mircea 
Snegur, releva că grevele se desfăşoară conform unui scenariu 
bine organizat şi ele sunt doar un capitol dintr-un program mai 
amplu de torpilare a progreselor democratice în Moldova”. În 
acest context, liderii românilor din FPM, între care lon 
Hadârcă, Leonida Lari, Nicolae Dabija au fost nevoiţi să 
intervină în fața mulțimii antrenate în acțiunile greviste şi să 
declare: „Să nu pierdem măcar ceea ce am obţinut” şi „să 
prețuim toate aceste mari daruri, pe care le-am dobândit într-o 
singură zi, la 31 august 1989”. 

În acest fel, la 31 august 1989, s-a obţinut statutul 
limbii «moldoveneşti» ca limbă oficială de stat şi, totodată, 
trecerea la grafia latină. Adaptarea la alfabetul latin urma să se 
facă în două etape: 1) în anii 1989-1993 şi 2) în anii 1994- 
1995, timp în care se admitea folosirea şi scrierea cu litere 
chirilice. Hotărârea din 31 august 1989 însemna: asigurarea 
protecţiei de stat limbii moldoveneşti, obligativitatea ca toți 
funcționarii din aparatul de partid şi de stat din întreaga 
administraţie să cunoască şi să vorbească limba populaţiei 

autohtone majoritare. Prin lege se admitea ca limba rusă să fie 
utilizată în continuare ca mijloc de comunicare între popoarele 
din interiorul URSS; însă, în RSSM, limba moldovenească era 
obligatorie şi ca mijloc de comunicare interetnică. În 
localitățile cu populaţie majoritară găgăuză, rusă, ucraineană, 
evreiască, se puteau folosi şi limbile materne ale acestora, cu 
condiția cunoaşterii şi a limbii oficiale, de stat, limba 
«moldovenească». Important era faptul că limba oficială, 
«moldovenească» era obligatorie pe întreg cuprinsul Republicii 
Moldova, ca limbă de lucru la secretariat, în corespondența 
dintre întreprinderi şi instituţii, în justiție, administraţie şi şcoli. 
În unele zone din stânga Nistrului, unde locuiau în majoritate 
ucraineni, ruşi, găgăuzi, introducerea limbii oficiale se putea 
prelungi până la 1 ianuarie 1998. 

Ziua de 31 august 1989 devenea, de-acum înainte, 
aidoma cu o sărbătoare naţională, înscrisă în istoria acestui 
teritoriu, sub titlul „Limba noastră cea română”. Ea s-a sărbătorit 
prin ample manifestări culturale — la care au participat români de 
pretutindeni — până în 2006, când Vladimir Voronin s-a opus. 
Treptat-treptat se trecea la tipărirea cu grafie latină a 
principalelor publicații din Moldova, în frunte cu revistele 
„Glasul”, „Literatură şi artă”, „Nistru”, „Deşteptarea” etc. 

În vreme ce poetul Dumitru Matcovschi aprecia că în 
organizarea şi desfăşurarea luptei pentru introducerea limbii 
române ca limbă de stat un rol important îl avusese 
republicarea şi difuzarea Doinei lui Eminescu în 1989, în 
revista „Nistru”, poetul Grigore Vieru asocia însemnătatea 
limbii materne cu pâinea cea de toate zilele: „Graiule, nemilos 
ţi-a fost destinul / Te-a rănit barbar străinul”, însă „De-o fi 
altora cam frică / Eu pe tine te aleg / Fie pâinea cât de mică / 
Numai tu să fii întreg””’. 

Un ultim eveniment al anului 1989 — eveniment plin 
de semnificație. Era confruntarea dintre forţele conservatoare, 
potrivnice democraţiei şi cele progresiste, în frunte cu FPM 
pentru a zădărnici sărbătorirea în capitala Moldovei a zilei de 7 

noiembrie, care le reamintea românilor dintre Prut şi Nistru de 
întreg calvarul suferit de ei în aproape jumătate de veac, ce 
trecuse de la invadarea aşezărilor lor de către trupele sovietice. 
Rusofonii şi adepţii „glorioasei” revoluţii din Octombrie s-au 
căznit şi au pregătit şi de această dată sărbătorirea zilei de 7 
noiembrie, ca şi când nimic nu s-ar fi schimbat şi întâmplat 
odată cu restructurarea gorbaciovistă. Aşadar, în dimineaţa zilei 
de 7 noiembrie 1989, când şirul de tancuri şi coloanele militare 
ale ocupanților sosiseră şi se aliniaseră de-a lungul străzii 
principale din capitala Moldovei, iar liderii comunişti, ştabii 
locurile în tribuna oficial, lângă statuia lui V.I. Lenin, înainte 
de-a se da semnalul de începere a ceremoniei de defilare, o 
uriaşă mulțime de oameni paşnici au intrat buluc şi au umplut 
până la refuz bulevardul, ocupând toate spațiile libere din 
preajmă, înconjurând din toate părțile, inclusiv tribuna cu 
oficialități; în fruntea manifestanților erau poeţii Leonida Lari 
şi Grigore Vieru, lon Hadârcă şi Nicolae Dabija, lideri ai FPM 
şi deputaţi în Sovietul Suprem al URSS. Cine să îndrăznească 
să poruncească deschiderea focului împotriva acestor aleşi ai 
poporului...? Tancurile s-au retras cuminţi în cazărmi şi 
privilegiaţii din tribune — vorba unui moldovean — „şi-au luat 
tălpăşița cu codiţa-ntre picioare”, risipindu-se în tăcere, fiecare 
de unde venise. Abia peste 3 zile, un militar fanatic şi-a 
descărcat automatul într-un grup de oameni paşnici. A urmat 
riposta mulțimii care s-a adunat spontan şi a înconjurat clădirea 
Ministerului de Interne, cerând să fie pedepsit criminalul. 
Forţele de ordine au intervenit şi s-au repezit asupra 
manifestanților, maltratându-i, împrăştiindu-i, utilizând gaze 
lacrimogene. 

Dacă la această dată — când FPM reuşise să impună 
limba maternă ca limbă oficială de stat, cu grafia latină — alte 9 
republici adoptaseră legi similare şi în centre ca Tbilisi, 
Vilnius, Bacu, Alma-Ata, Riga etc. avuseseră loc în 1989 
masacre sângeroase, iar la Chişinău acest fapt s-a întâmplat 

relativ paşnic, faptul se explică şi prin aceea că, la 9 noiembrie 
1989 a căzut zidul Berlinului şi prăbuşirea acestui simbol al 
comunismului şi  totalitarismului semnifica „prăbuşirea 
întregului lagăr””?. 

În confruntarea cu forțele retrograde, ostile 
democrației, un moment dramatic l-a reprezentat accidentarea 
gravă a lui Dumitru Matcovschi de către o maşină care „l-a 
făcut bucăţi”. Partizanii transformărilor democratice l-au 
înconjurat cu o nețărmurită dragoste, acordându-i un miraculos 
sprijin moral acestui lider al Restructurării şi de îndată ce şi-a 
revenit şi s-a întremat, a fost transferat într-un spital din 
România, unde i s-a acordat un tratament intensiv şi decisiv, 
care l-a redat vieţii şi activităţii creatoare“. 


II.6. Frontul Popular la Putere 

Revoluţia din România şi noua putere democratică 
instaurată la sfârşitul lunii decembrie 1989 la Bucureşti a fost 
salutată cu entuziasm în întreaga Moldovă Sovietică, dând un 
nou impuls mişcării reformatoare şi de eliberare naţională în 
rândul românilor din imperiu. 

La 22 decembrie 1989, la chemarea FPM s-au adunat 
în Piața Centrală din Chişinău, zeci de mii de români, care s-au 
declarat gata să formeze batalioane de voluntari spre a grăbi 
lichidarea  „teroriştilor”, care  deschiseseră focul asupra 
populației paşnice de pe străzile României. Peste două zile, la 
24 decembrie 1989, o numeroasă delegație a Frontului Popular 
din Moldova aduceau ajutoare la Iaşi. În seara aceleiaşi zile, la 
orele 23, din balconul fostului sediu al Comitetului Judeţean 
Iaşi al PCR, unul dintre fruntaşii conducerii FPM, Iurie Roşca 
vorbea câtorva zeci de mii de ieşeni, care se aflau în fața 
Palatului Culturii din preajmă. 

Acest Iurie Roşca era născut la 31 octombrie 1961 la 
Teleneşti, județul Orhei. Era ziarist. Se remarcase în viața 
politică a Moldovei Sovietice din 1988, militând ca adept al 
reformelor lui Gorbaciov, inițial în Mişcarea Democrată pentru 

susținerea Restructurării. Apoi intrase în Frontul Popular, 
aflându-se de la început, între primii diriguitori ai acestuia. În 
alocuţiunea rostită la Iaşi, el îşi încheiase cuvântarea cu 
chemarea: „Vrem Unire!"*! Plecase de la Iaşi spre Chişinău cu 
bucuria că la laşi a trăit şi a simţit pulsul unei mulţimi uriaşe 
care l-a aclamat şi a repetat în glas cu el: „Unire! Unire!” 

La 30 decembrie 1989 avea loc o nouă demonstraţie 
populară la Chişinău, în care s-a cerut pentru prima oară în 
acest oraş „Unirea cu România”? 

Ce avea să aducă anul 1990? 

Pentru început — şi în tot anul 1990, primul an de după 
victoria Revoluţiei — inaugurarea, diversificarea şi consolidarea 
legăturilor cu România, Patria-mamă. Astfel, la 20 ianuarie 
1990, Nicolae Macarov, vice-preşedinte al Asociației de 
Prietenie şi Legături Culturale cu Ţările Străine, într-un 
interviu acordat cotidianului „România Liberă” (sub semnătura 
lui Tudor Prelipceanu)"” relata că la această dată Moldova 
Sovietică avea legături cu 86 de ţări, „însă nici un fel de 
legături cu vecinul cel mai apropiat, România. El declara că 
asociaţia pe care o conducea avea peste 500.000 de membri 
„care s-au mobilizat de la început pentru ajutorarea poporului 
român”, trimițând, până la această dată 136 vagoane şi 5 
avioane ajutoare destinate României; de asemenea, s-au strâns 
şi donat 5 milioane de ruble, iar peste 15.000 de persoane au 
donat circa 5000 litri de sânge. La acestea se adaugă: 
medicamente în valoare de 505.000 ruble, 580 litri de seruri, 
80,5 litri de plasmă, 4100 de siringi, 40 tone lapte praf, 600 kg 
brânzeturi, 81 tone ulei. 

Reprezentantul Moldovei sovietice mărturisea că în 
luna mai 1989 condusese un grup de turişti moldoveni la Iaşi şi 
la Putna. Atunci „nu am putut stabili un dialog cu oamenii, 
explica el; erau reținuți, temători să vorbească. Acum putem 
discuta deschis cele mai variate probleme de la omul de pe 
stradă până la miniştri. Avem multe lucruri să ne spunem”. 
Dorind „să continuăm la Chişinău dialogul început atât de 

frumos la Bucureşti”, reprezentantul Asociaţiei de Prietenie şi 
Legături Culturale cu Țările Străine se declara pentru „un larg 
schimb de vizite”, invitând la est de Prut „cetăţeni de rând, 
turişti, artişti, savanți, sportivi, grupuri de copii”, întrucât, zice 
el, zeci de familii de la noi sunt gata să primească copii români, 
în vacantele de primăvară şi vară”. 

La diferenţă de doar o zi, la 21 ianuarie, sosea la 
Bucureşti, de la Chişinău şi Nicolae loan Dudău, 
vicepreşedintele Consiliului de Stat pentru Planificare. El era 
însoțit de oameni cu funcții înalte, directori şi şefi ai unor 
compartimente din conducerea Moldovei sovietice; şi în cele 3 
zile cât s-a aflat la Bucureşti a purtat convorbiri — pe care le 
aprecia — „neaşteptat de rodnice” cu reprezentanţi din aproape 
toate ministerele României, având pe răbojul discuțiilor cu 
frații români nu mai puțin de 80 de probleme concrete, asupra 
cărora s-a convenit să se acționeze împreună. Ca acţiuni 
imediate acesta încheiase contracte pentru ca specialiştii 
români din construcție să înalțe în cursul anului 1990 un număr 
de 60.000 de apartamente, cu toate utilităţile necesare iar 
volumul schimburilor comerciale să atingă în primul an de 
după Revoluţia română cel puţin 11 milioane de ruble. Şi pe 
plan spiritual — odată cu adoptarea limbii materne ca limbă de 
stat şi trecerea la grafia latină — s-a căzut de acord ca partea 
română să treacă la un amplu şir de acţiuni culturale: 
deschiderea unei librării româneşti la Chişinău şi a uneia a 
moldovenilor la Bucureşti, expoziţii reciproce, schimburi de 
manuale şcolare, dicționare, literatură beletristică şi ştiinţifică, 
întâlniri între scriitori, burse pentru elevi şi studenţi etc. 

Astfel de întâlniri şi convorbiri rodnice au avut loc 
îndată după victoria Revoluţiei române şi cu alți înalți 
demnitari ai RSS Moldova. Aşa, de pildă, în cursul lunii 
februarie 1990, Andrei Sangheli, prim-vice-preşedinte al 
Consiliului de Miniştri de la Chişinău, avea, la Huşi, o întâlnire 
de lucru cu reprezentanții ai Ministerului Agriculturii şi 
Industriei Alimentare, precum şi specialişti de la Complexul 

Agroindustrial din RSS Moldova, cu care prilej se perfectau 
convenţii de colaborare reciproc avantajoase în acest sector de 
bază al economiei celor două ţări, prevăzându-se, bunăoară, 
schimbări de seminţe şi material săditor, vizite şi consfătuiri 
între specialişti, livrarea de către RSS Moldova a unor instalații 
moderne pentru combaterea grindinii pe aliniamentul Botoşani- 
Iaşi-Vaslui-Galaţi-Tulcea etc.5* 

Însă, la începutul anului 1990, în paralel cu acest 
dialog, care se deschidea şi lărgea — pentru prima oară după 49 
de ani de restricții totale — în toate domeniile de activitate 
materială şi spirituală, la Chişinău se declanşa şi desfăşura 
campania celor dintâi alegeri libere, pe care le câştiga Frontul 
Popular. Lupta se dădea cu precădere pentru două funcții-cheie: 
preşedintele Sovietului Suprem şi premierul Consiliului de 
Miniştri. 

Confruntarea a fost îndelungată şi înverşunată. Cei 
aproximativ 2,8 milioane de alegători urmau să aleagă 28.335 
deputați în 963 soviete locale, raionale şi republicane. Erau 
însă, înscrişi pe liste peste 41.600 de candidaţi. Pentru Sovietul 
Suprem al RSS Moldova pe cele 380 de locuri candidau 1892 
persoane, adică peste 3 pe un loc. repartizarea se făcea pentru 
prima dată în conformitate cu structura etnică a populaţiei, 
revenind: 72% pentru moldoveni, 10,4% pentru ucraineni, 
9,7% pentru ruşi, 2,8% pentru bulgari, 2,5% pentru găgăuzi, 
restul, un procent mai mic, pentru celelalte grupuri etnice: 
evrei, ţigani etc. Ca o expresie a unor alegeri democratice, în 
majoritatea circumscripţiilor candidau câte 2-3 şi chiar 4 
candidați pe un loc. Primul tur de scrutin s-a desfăşurat 
duminică, 25 februarie 1990. Tendinţele de neîncredere a unei 
părți a electoratului cu privire la respectarea legii electorale au 
generat şi peste 200 de contestaţii scrise şi circa 3100 de 
contestaţii verbale”. Prezenţa la urne a fost de 83,49% din 
totalul alegătorilor înscrişi pe listele de vot. Din cei 380 de 
deputați aleşi în Sovietul Suprem, 91 erau moldoveni, 21 ruşi, 
18 ucraineni, 7 găgăuzi şi 3 bulgari. Dintre forțele politice, 

Frontul Popular a obținut cel mai mare procent, adică 40 de 
deputaţi“. 

Pentru funcția de preşedinte al Sovietului Suprem au 
candidat Petru Lucinski şi Mircea Snegur. 

Petru Lucinski“” se născuse la 27 ianuarie 1940 în 
localitatea Rădulenii Vechi, județul Soroca. Era istoric, doctor 
în filozofie, membru al Academiei de Ştiinţe Sociologice, din 
Federaţia Rusă. A deținut funcțiile de şef al Secției de 
propagandă a CC al PCUS între anii 1978-1986. Apoi, în 
timpul declanşării şi desfăşurării Restructurării — cel de-al 
doilea secretar al CC al PC din Tadjikistan. A revenit în 
Moldova în 1989 ca prim-secretar al PC din RSS Moldova şi a 
candidat în alegerile din februarie 1990. 

Frontul Popular l-a desemnat pe deputatul Mircea 
Druc să trateze cu Mircea Snegur că va fi susținut de toți 
deputaţii acestei importante formaţiuni politice, cu condiția de- 
a adopta între primele revendicări noile simboluri ale 
Moldovei suverane şi anume: tricolorul, stema şi imnul 
naţional“. Într-adevăr, dintre demnitarii cu funcţii înalte în 
Comitetul Central al PCUS, Mircea Snegur fusese recomandat 
tocmai de Simion Grossu, la 25 iulie 1989, spre a candida în 
fruntea Sovietului Suprem al RSS Moldova, pe motiv că 
Snegur a fost „numit de la Centru şi este omul Moscovei, 
pregătit vreme îndelungată şi verificat de nenumărate ori”; 
însă, deşi recomandat special de CC al PCUS, Mircea Snegur a 
participat la unele mitinguri ale FPM şi a trecut, oarecum, de 
partea acestei formaţiuni politice, acceptând, la 31 august 1989 
votarea şi adoptarea limbii «moldoveneşti» ca limbă unică de 
stat şi introducerea alfabetului latin. Faptul a fost considerat — 
cu tot compromisul arătat anterior — „o mare victorie” a FPM, 
care acum dorea colaborarea cu Snegur şi continuarea 
reformelor”. 

La alegerile pentru funcția de preşedinte al Sovietului 
Suprem al RSS Moldova din 1989, Mircea Snegur avusese 
drept contracandidat pe inginerul Golobov, de la Colhozul din 

Zbieroaia — Snegur primise atunci 88% din voturi. Acum, în 
primăvara lui 1990 cu contracandidatul său, Petru Lucinski 
duceau tratative secrete şi unii reprezentanţi ai Frontului, între 
care Vasile Nedelciuc şi Ion Țurcanu. Mircea Druc a fost cel 
care a reuşit să-i determine pe cei mai mulți dintre deputaţii 
FPM să-i acorde votul lui Mircea Snegur. Mircea Druc 
cunoştea activitatea lui Petru Lucinski, care condusese o 
vreme, în 1989, ca prim-secretar, tocmai PC din Moldova şi în 
vremea sa avuseseră loc procesele intentate lui Şoltoianu şi 
Usatiuc şi mulți intelectuali autentici fuseseră înlăturați din 
funcție. Lucinski mai ordonase, în 1989, să fie arse unele cărți 
româneşti, ceea ce nu se mai făcuse din vremea lui Stalin. În 
plus, Mircea Snegur acordase la mijlocul lunii martie un 
interviu cotidianului „România Liberă” (fapt consemnat de V. 
Iancu)”. Cu acest prilej, el rememora lucrările Sovietului 
Suprem, de la sfârşitul lunii august 1989, când — declara el — 
„lumea s-a convins că vrem să întronăm democraţia reală” şi 
când, deşi „situaţia a fost încordată, au fost dezbateri 
furtunoase, unii delegaţi au părăsit sala şi s-au manifestat 
obstrucții din partea minorităţilor slavofone şi a altora, 
minoritare, în raport cu populația majoritară”, deşi „rusofonii 
din Tiraspol au declarat grevă”, totuşi „numai prin dialog 
deschis şi civilizat” s-a reuşit „introducerea limbii 
moldoveneşti, de fapt a limbii române, ca limbă de stat şi, 
totodată, introducerea scrierii cu alfabet latin”, pentru că, 
explica el, în acest interviu pentru cititorii din România „dacă 
unora le place Republica Moldovenească, pământurile noastre 
mănoase, să le placă şi limba noastră strămoşească”. Şi, fapt 
important, releva Snegur, „sunt mulţi ruşi şi ucraineni, de bună 
credință, care înţeleg această stare de lucruri”. Deţinând, deci, 
aceeaşi funcție, de preşedinte al Sovietului Suprem al 
Moldovei, în 1989, Mircea Snegur, mai reuşise — în scopul 
netezirii şi pregătirii drumului spre dobândirea suveranității 
naționale a RSS Moldova — ca şeful securităţii, procurorul 
republicii, toți miniştrii, împreună cu primul ministru, deci 

întreg guvernul să fie nu pur şi simplu aleşi şi desemnaţi de la 
Moscova, ci analizaţi şi confirmaţi de Parlamentul Moldovei. 
În acelaşi timp, tot la ultima sesiune din 1989, o comisie 
specială a Parlamentului a supus spre dezbatere şi aprobare „ca 
steagul nostru — zicea Snegur — să fie cel tricolor, adică roşu, 
galben şi albastru, iar hotărârea comisiei va deveni act juridic 
la apropiata sesiune din primăvara lui 1990. 

Întrebat de ziaristul V. Iancu — ce s-a făcut în mod 
concret de la introducerea limbii române şi a scrierii latine până 
în primăvara anului 1990 — Mircea Snegur recunoştea că, „din 
păcate, concretizarea introducerii limbii române, ca limbă de 
stat în RSSM, a fost foarte anevoioasă; avem nevoie de cărți, 
manuale, ziare, reviste în limba noastră cu caractere latine”. De 
aceea, încheia Mircea Snegur „Cred că şi România poate să ne 
sprijine mai mult în editarea unor cărţi, ziare, manuale şcolare 
etc., în pregătirea cadrelor pentru anumite domenii şi, în 
special, cu profesori şi învăţători, cu preoți şi specialişti în 
utilizarea tipografiilor”. Cu acelaşi prilej, pledând, aşadar, încă 
din martie 1990, în ajunul realegerii sale în funcția de 
preşedinte al Sovietului din Moldova, Mircea Snegur cerea, în 
cadrul aceluiaşi interviu, să se încheie „de urgenţă, unele 
convenţii şi protocoale cu guvernul României”, să se procedeze 
„la simplificarea trecerii peste frontiere şi să se deschidă un 
consulat la Iaşi şi unul la Chişinău”, începându-se, totodată, şi 
„transmiterea de programe ale Televiziunii Române la 
Chişinău”. 

La 18 aprilie 1990 au început la Chişinău lucrările 
primei sesiuni a noii legislaturi a Sovietului Suprem al RSS 
Moldoveneşti. Noul cadru democratic era exprimat de faptul 
că, pentru prima dată de la intrarea trupelor sovietice, în iunie 
1940, deputaţii rezultați din cele dintâi alegeri libere în 1990, 
reuşeau să adopte o platformă democratică, rezultat al 
dialogului desfăşurat la „masa rotundă” la care participau 
deputați din peste 20 de organizații politice şi obşteşti, din 
republică. 

La 27 aprilie 1990, ca urmare a unor întâlniri şi 
convorbiri purtate cu deputaţii Frontului Popular, între care şi 
Mircea Druc, era reales în funcția de preşedinte al Sovietului 
Suprem al RSS Moldovenească, Mircea Snegur. În aceeaşi zi, 
intra în vigoare şi legea prin care drapelul de stat al RSSM 
devenea tricolorul. Apoi, în zilele ce au urmat, la 11 mai 1990, 
liderul Frontului Popular, scriitorul şi patriotul Ion Hadârcă, 
era ales prim-vicepreşedinte al Sovietului Suprem, iar deputatul 
Mircea Druc, activist al Frontului Popular — devenea la 25 mai 
1990 prim-ministru”. 

Aşadar, primăvara anului 1990 aducea în Moldova 
sovietică o înaintare şi consolidare a forțelor democratice. 
Liderul Frontului deținea un post cheie în organul legislativ. 
Un activist al Frontului conducea organul executiv. Moldova 
însăşi dispunea de câteva elemente esențiale ale individualității 
sale româneşti. Limba maternă a locuitorilor — cu grafia ei 
firească, latina — era limba de stat. Steagul tricolor devenise şi 
simbolul statalității sale. Drumul spre suveranitate şi 
independenţă era prefaţat şi uşurat de faptul că Parlamentul 
Moldovei îşi arogase dreptul de-a numi şeful securităţii, 
procurorul general, primul ministru şi guvernul, prerogative 
care, până atunci, aparțineau direct sau indirect, în 
exclusivitate, Moscovei. Peste exact un an, la 23 mai 1991 
aveau să fie adoptate şi alte două atribute esenţiale ale ţării: 
Declaraţia de Independenţă şi Imnul de stat, Deşteaptă-te, 
române”. Părea să se ivească şi să vieţuiască un nou stat 
românesc cu toate elementele şi componentele fundamentale 
ale României existente. Era un fapt istoric unic în viaţa lumii 
contemporane. 

Alegerea lui Mircea Druc” în fruntea guvernului — 
primul prim-ministru care nu era membru al partidului 
comunist — avea o semnificație aparte. El nu era nici din 
Basarabia propriu-zisă, nici din Transnistria, unde era cel mai 
mare număr de români, ci din nordul Bucovinei. Dovadă că 

Frontul Popular se considera — şi era — purtătorul de cuvânt al 
idealului politic şi naţional al tuturor românilor din imperiu. 

Mircea Druc — cu ascensiunea lui întortocheată şi 
complicată — exprimă avatarul, calvarul unui intelectual român, 
nevoit să străbată şi să se bată pentru supravieţuire pe acel 
amăgitor, ucigător şi schimbător ocean dostoievskian al 
imperiului sovietic. 

Se născuse la 25 iulie 1941 în satul Pociumbăuţi, de 
lângă Stânca-Costeşti, pe Prut, în nordul Bucovinei. Migrase — 
ca şi alți fii de ţărani sărmani — şi studiase la Chişinău, la 
Facultatea de Istorie şi Filologie. În anii studenţiei, la un 
moment dat se lăsase tentat să-şi încerce norocul în literatură. 
A şi debutat la Chişinău cu nuvela Întâmplările lasă urme. Dar, 
ca să-şi procure rublele necesare studiului, pleca în vacanțe şi 
lucra ca tractorist, în Altai sau în Kazahstan, unde se putea 
câştiga mai lesne un ban. Prin 1959-1960 s-a angajat şi a lucrat 
o vreme în construcţii, la Moscova. De-aici a plecat la 
Leningrad unde a urmat cursuri de spaniolă. Prin 1964 făcea şi 
cursuri de aviaţie. Câtva timp a lucrat ca translator la 
Aeroportul „Şeremetiev”, din Moscova. Îşi schimbă des 
locurile de muncă. Duce o viață — după propria-i mărturisire — 
de „hamal intelectual”: se angajează şi elaborează nu mai puțin 
de „şase lucrări de doctorat”, pentru diverşi ştabi cu bani — 
lucrări dintre care „patru au fost susținute şi trecute cu brio”. 
La Cernăuţi şi la Pociumbăuţi, la ai săi, se reîntoarce rar, la 
unele sărbători tradiționale, când se strâng mai toate rudele. 
Revine la locul de muncă încărcat de necazurile părinților, 
întristat şi revoltat de cei care-au invadat şi ocupat Cernăuţiul 
unde „se fură monumentele româneşti şi se pun plăcuțe 
ucrainene”, ba încă „mormintele sunt prădate şi acum; sicriele 
sunt răvăşite; se caută dinţi de aur şi inele...” Prin 1972-1975 
Mircea Druc urma la seral Facultatea de Psihologie. Are relații 
amicale cu mai mulţi „naționaliști moldoveni”, încât e urmărit, 
e filat şi anchetat de organele KGB, fiind exclus din partid, iar 

unul din dosarele lui poartă diagnosticul „De orientare pro- 
română. Imposibil de reeducat”. 

În anii Perestroikăi revine la Chişinău şi de aici se 
deplasează frecvent la Cernăuţi; aderă, din 1988 la Frontul 
Popular; militează pentru adoptarea limbii române ca limbă de 
stat; la Cernăuţi, împreună cu Dumitru Covalciuc, Alexandrina 
Cernov, Grigore Bostan, Vasile Tărâţeanu, Constantin 
Covalciuc, Gheorghe Gorda, Ilie Zegrea şi alţii întemeiază 
Societatea Culturală „Mihai Eminescu”, devine vicepreşedinte 
al acesteia, organizează excursii la Ipoteştii lui Eminescu şi cu 
Gheorghe Haficiuc, Costică Covalciuc, Eugen Patraş, merge 
prin casele oamenilor şi înființează o grădiniță pentru copiii 
românilor bucovineni. 

Zilele Revoluţiei române din decembrie 1989 îl află la 
Chişinău. Urmăreşte desfăşurarea evenimentelor cu sufletul la 
gură. La 23 decembrie lansează din preajma statuii lui Ştefan 
cel Mare, seara la orele 10, la microfon, chemarea la 
solidaritate cu fraţii români!” Întocmeşte liste cu voluntari. Se 
înscriu — după însemnările din Jurnalul său — „vreo 10-15 mii 
de voluntari români basarabeni şi bucovineni”. la legătura, 
simultan, cu Bucureştiul şi cu ambasada României la Moscova. 
De la Bucureşti, îi răspunde doctorul Silviu Daşchievici, 
originar el însuşi din Cernăuţi. Îi mărturiseşte acestuia deschis, 
îngrijorarea în legătură cu o ştire care ține aprinse toate 
spiritele româneşti din capitala Moldovei sovietice: „Domnule 
doctor, pe aici, pe la Chişinău, se aude că cineva ar vrea să 
cheme armata sovietică, să vă scape de terorişti... să nu faceţi 
una ca asta, domnule doctor! Vă implor! Mă auziţi!?... Trupele 
sovietice, odată intrate în țară nu le mai scoateţi. Acolo rămân. 
Dacă e nevoie, într-adevăr, de oameni, venim noi. Venim 10- 
15000 de voluntari, români, basarabeni şi bucovineni. Dar 
condiționat. Strict: toţi comandanții numai ofițeri români din 
Țară. Uniformă, echipament, tehnică de luptă numai din ţară. 
Totul sub control! Altfel, riscul e prea mare”. Dar, atât 

Bucureştiul, care nu i-a chemat, cât şi Moscova, nu i-a avizat 
pe voluntari să treacă granița. 

Când, după alegerile din primăvara anului 1990, 
Mircea Druc ajunge deputat şi apoi prim-ministru, Frontul 
Popular n-avea nici măcar sediu propriu. Sediul provizoriu al 
Frontului şi Comisia electorală se aflau în clădirea Uniunii 
Scriitorilor, la parter. Mircea Druc intrase în campania 
electorală şi se remarcase alături de alţi activişti ai Frontului, 
între care Gheorghe Ghimpu, poetul şi savantul Ion Vatamanu, 
Mihai Ghimpu, fratele lui Gheorghe Ghimpu, câțiva frontişti 
din noua generaţie: Ion Hadârcă, Ilie Ilaşcu, Leonida Lari, 
Nicolae Dabija, Ilie Bratu, Valeriu Matei, Iurie Roşca.. A 

În timpul campaniei electorale, Mircea Druc venea cu 
un program radical, axat pe ideile Frontului Popular, dar şi cu 
accente, cu elemente proprii; voia accelerarea procesului de 
tranziție, către o economie de piață; îşi propunea renaşterea şi 
revitalizarea țărănimii. Țăranul trebuia să redevină stăpânului 
propriului pământ.  Capacităţile de producție trebuiau 
concentrate şi dezvoltate cu precădere în lumea rurală, 
asigurând prelucrarea materiei prime din agricultură, în primul 
rând, modernizând satul şi lichidând astfel şomajul şi criza de 
locuinţe la oraşe. Un obiectiv prioritar — promitea el — trebuia 
să fie atragerea şi calificarea tinerilor, creşterea ponderii 
moldovenilor în sfera producerii şi conducerii valorilor 
materiale şi spirituale, de la 49,8%, cât era în 1989, la cel puţin 
65% în viitorii cinci ani. Recursul la adevărul istoric — 
promisese Mircea Druc alegătorilor — însemna reconsiderarea 
şi caracterizarea cuvenită a evenimentelor din anii 1774-1775, 
1812, 1917, 1918 şi 1940, referitoare la rapturile teritoriale 
săvârşite de austrieci şi ruşi pe seama Moldovei, ca şi a unirii 
Basarabiei, a Marii Uniri din 1918 a tuturor românilor, precum 
şi a invadării ţării de către sovietici în iunie 1940 — a anexării 
Basarabiei, nordului Bucovinei şi Ținutului Herţa. Analizarea 
şi evaluarea acestor momente istorice trebuia să aibă ca 
finalitate un act de dreptate istorică: „unirea tuturor pământurilor 

moldave din URSS într-un stat suveran, de jure şi de facto, 
integrat într-o Europă liberă de la Atlantic până la Ural”. 

În ceea ce priveşte organizarea Moldovei suverane, el 
preconiza:  „urgentarea reformei  teritorial-administrative, 
lichidarea raioanelor urbane şi rurale, revenirea la județe, 
editarea hărților Moldovei sovietice, în care să fie incluse şi 
judeţele anexate de Ucraina în mod arbitrar”. În locul 
„Sistemului administrativ de comandă şi injust”, dirijat de la 
centru, el preconiza un sistem nou „ştiinţific, activ şi 
participativ, fără piramide ierarhice, fără prea multe ministere 
şi structuri aducătoare de îngrădiri birocratice, în care deciziile 
să fie rezultatul unei reale şi democratice competiţii a 
valorilor”. Prin adoptarea unor legi şi printr-o strategie politică 
adevărată, trebuia refăcută şi fortificată vitalitatea Moldovei ca 
ecosistem, consolidarea resurselor sale disponibile biologice, 
ecologice, creative, productive şi, printr-un ansamblu de măsuri 
sociale să se reducă mortalitatea, să se stimuleze sporirea 
natalității şi longevităţii, ameliorarea fondului genetic şi o nouă 
calitate a vieţii materiale şi spiritualității. Un loc prioritar 
acorda „copiilor şi tinerilor, în procesul general de prosperare 
şi emancipare a cetățenilor republicii; renunțarea la actualul 
sistem de educaţie şi învățământ, bazat pe valori străine de 
aspiraţiile moldovenilor şi ale celorlalte grupuri etnice 
conlocuitoare; fondarea unei asociaţii «Dacia liberă» a tuturor 
copiilor şi tinerilor români (moldoveni) din URSS””. 

Ce, în ce mod, cât şi cum a reuşit să transpună în viață 
din acest program, în timpul unui an de guvernare? 

Mircea Druc îşi începuse activitatea concretă, ca 
deputat în Sovietul Suprem, fiind ales iniţial, în unanimitate, ca 
preşedinte al Comisiei Parlamentare pentru Relaţii Externe. 
Locuia în centrul Capitalei, la Hotelul „Codru”. 

Ales prim-ministru la propunerea şi susținerea 
insistentă şi elocventă a liderului Frontului Popular, poetul Ion 
Hadârcă, aducea şi citea în faţa deputaţilor un proiect de 
program de guvernare în limba română, dar, totodată, 

răspândea şi printre rusofoni o traducere în ruseşte, fapt pentru 
care „unii chiar din tabăra adversă l-au aprobat şi felicitat 
pentru concepţia modernă, inedită, antibirocratică”. Într-o 
primă intervenție, el a cerut reducerea numărului prea mare, de 
36 de ministere şi comitete de stat şi, pentru prima oară, 
miniştrii nu mai aveau nici dreptul, nici obligația să fie 
membri în partidul comunist. Ca un prim succes el i-a convins 
şi pe unii rusofoni să accepte schimbarea numelui țării, din 
«Moldovenească» în «Moldova», aducând ca argument faptul 
că, nicăieri nu se spune „Republica Bulgărească” sau 
„Ungurească”, ci Bulgaria, Ungaria. Însă, n-a putut, 
deocamdată, scoate din titulatură cei doi S — Sovietică şi 
Socialistă — dar s-a acceptat şi votat: RSS Moldova”. Deşi 
firească dar contrarie denumirii aprobate şi utilizate de exact 50 
de ani de satrapii de la Moscova, măsura lui Mircea Druc 
stârnea protestul unei părți a deputaţilor conservatori, rămaşi 
credincioşi Moscovei. Presa din România îşi informa cititorii 
că la 5 iunie 1990 Sovietul Suprem a hotărât ca denumirea 
acestei republici să fie RSS Moldova. Însă, deputaţii din unele 
oraşe şi zone rurale transnistrene „cu populație ne- 
moldovenească, nu au fost prezenţi la şedinţa parlamentului”. 
Dar, nu numai că nu au fost prezenţi ci, deputații absenți au 
organizat un pseudo congres, în care au anunțat „autonomia” 
teritoriilor lor. Întrebat în legătură cu acest fapt, Mircea Snegur, 
într-un interviu acordat televiziunii de la Moscova a precizat că 
în condițiile unei „republici” aşa de mici, revendicarea 
autonomiei este neîntemeiată. În aceeaşi zi, Sovietul Suprem al 
Moldovei a declarat „lipsită de valabilitate şi legalitate 
rezoluţia pretinsului congres al deputaţilor din Transnistria”. 
Cum, între primele acte juridice emanate din partea 
guvernului, la inițiativa primului ministru s-a prezentat din 
primele zile şi un proiect de lege care prevedea că miniştrii nu 
aveau nici obligaţia, nici dreptul — ca până atunci — să fie 
membri ai partidului comunist, Mircea Druc a dispus ca toate 
telefoanele guvernului să fie deconectate de CC al Partidului 

Comunist din Moldova sau PCUS, fiindcă voia pur şi simplu 
„întreruperea legăturilor cu măreţul partid unic”*. De 
asemenea, dacă până la această dată „cantina guvernului, 
garajul guvernului, policlinica guvernului fuseseră puse la 
dispoziția CC al PC din RSM şi al PCUS, dar şi al foştilor 
lucrători ai eşalonului superior a pensionarilor «de rang 
unional» şi a rudelor acestora”, Mircea Druc „a sistat toate 
privilegiile de genul acesta, lucru pentru care — toţi cei care au 
fost lezaţi şi rudele, cunoştinţele, prietenii acestora — l-au urât 
de moarte. Făcea pasul riscant cu un an înainte ca Elţân, la 
Moscova, să scoată în afara legii partidul comunist din 
Federaţia Rusă””. 

De asemenea, între primele măsuri „extravagante”, 
riscante pentru reacțiile partidului comunist local sau unional, 
Mircea Druc desființa Comitetul de Stat al Planificării — 
subordonat şi coordonat de la Moscova; desființa numeroasele 
„instituții parazitare, ca ciupercile” care ființau la Chişinău, dar 
aparțineau de Capitala imperiului — Pescuitul în Oceanul 
Îngheţat, care-şi avea sediul la Chişinău, Creşterea Focilor şi 
Cultivarea Bumbacului, ca şi multe altele. 

O măsură radicală — cu tot atât de multe reacții 
potrivnice — a luat în domeniul învățământului superior: 
constatând că „instituțiile de învățământ superior din Moldova 
sunt pline de studenţi din Asia, America Latină şi Africa” şi că 
„un orăşel studenţesc era în întregime locuit de studenţii lumii 
a treia”, dar că „Moscova încasa valuta şi tot ce era legat de 
agricultură”, aglomerând Chişinăul cu studenți străini şi 
defavorizând pe fiii moldovenilor, Mircea Druc i-a spus 
ministrului de resort, Nicolae Gheorghe: „De la 1 septembrie 
nu mai admitem nici un student străin la facultăţile noastre, 
decât pe bază de contract direct!”% În paralel cu aceste măsuri, 
invită specialişti din ţară şi constituie un grup de lucru pentru 
elaborarea proiectului de lege, privind reforma administrativ- 
teritorială pentru abandonarea formelor alogene şi revenirea la 
cele tradiționale, româneşti... 

În conformitate cu promisiunile din campania 
electorală încurajează în ultima decadă a lunii mai 1990, 
înființarea organizaţiei tineretului democratic din Moldova, 
Dacia Liberă. Aceasta alege un comitet de conducere, format 
din 15 membri; liderul noii organizaţii, Sorin Bucătaru declara 
că scopul acesteia era „soluția pe cale parlamentară pentru 
afirmarea suveranității statale şi naționale a Moldovei, 
lichidarea consecințelor sistemului totalitar şi acordarea 
deplinei autonomii instituțiilor de învățământ superior”. De 
asemenea, se preciza în Declarația participanţilor: „ne 
pronunțăm pentru retragerea trupelor sovietice de pe teritoriul 
Republicii şi pentru crearea unei armate naţionale”!"!. 

Dornic să transpună în fapte cât mai multe din 
promisiunile făcute în campania electorală, Mircea Druc 
fondează la Chişinău un Minister al Informaticii. Creează şi un 
Minister al Cultelor şi Culturii, spre nemulțumirea clerului 
ortodox, subordonat, prin tradiție, Moscovei, de când Basarabia 
a fost anexată la imperiu. La trei luni de la numirea sa ca prim- 
ministru, reuşeşte să deschidă 14 şcoli şi licee cu predare în 
limba română, între care — mai ales — o şcoală normală, pentru 
învăţători. 

Bătălia principală a politicii guvernului se dă, însă, pe 
plan economic. Deşi, spre deosebire de predecesorii săi, Mircea 
Druc n-a urmat şi promovat nici o şcoală de partid, în schimb, 
are două facultăţi — de Istorie şi Filologie, prima, şi Psihologie, 
cea de-a doua — el se vrea „un reformator prin excelență” şi în 
acest sens, se pronunță pentru „autonomie, suveranitate 
economică şi politică, trecerea la economia de piață, dar o 
trecere treptată, cu un program de stabilizare, prin privatizare 
treptată, cu elemente selective”!%. Însă, în cadrul discuţiilor ce 
au loc în Capitala Moldovei, încă de la mijlocul lunii aprilie 
1990, pe această temă — dezbateri ce au loc în cadrul «mesei 
rotunde» la care iau parte lideri şi delegați ce reprezintă 19 
mişcări şi organizaţii social-politice, între care şi membrii celei 

mai mari mişcări de masă, Frontul Popular — se conturează şi se 
confruntă două opinii contrare: 

1) elementele conservatoare şi rusofone consideră că 
„dezvoltarea, accelerarea progresului în economia Moldovei 
este posibilă numai în componența confederației sovietice 
înnoite”; 

2) alţii, în frunte cu reprezentanţii Frontului Popular 
susțin, dimpotrivă, că „suveranitate reală poate exista numai 
înafara Uniunii Sovietice”. 

Dar, fapt important: în pofida polarizării concepțiilor, 
majoritatea delegaților şi participanţilor la «masa rotundă» 
înclină să fie de acord că „numai prin trecerea la economia de 
piață, prin luarea în seamă, prin respectarea intereselor tuturor 
cetățenilor republicii, indiferent de naționalitate, opţiune 
politică sau apartenenţă de clasă”. 

În sprijinul politicii economice pentru trecerea la 
economia de piaţă se pronunţă — alături de Frontul Popular — şi 
noua formaţiune politică, ce se constituie la sfârşitul celei de-a 
doua decade a lunii mai 1990, la Chişinău: Partidul Social 
Democrat. Cei 40 de reprezentanți ai organizaţiilor de bază ce 
numără câteva sute de persoane, participanţii la Conferinţa de 
constituire a PSD, susțin — în Declarația elaborată în final — că 
noul partid se pronunță pentru dreptul poporului moldovenesc 
la autodeterminare, crearea statului moldovenesc suveran, care 
să dispună de întreaga putere legislativă, executivă şi juridică, 
în graniţele teritoriului iniţial. Dar, PSD nu-şi propune ieşirea 
neapărată a republicii din Uniune, ci prevede posibilitatea de a 
delega, de a ceda unor structuri interstatale o parte din funcțiile 
puterii, pe bază de înţelegeri multilaterale, întemeiate pe 
egalitate în drepturi şi reciproc avantajoase. PSD se pronunţă 
însă ferm pentru introducerea economiei de piață, pentru o 
economie bazată pe libera inițiativă şi pentru garanții 
constituţionale acordate proprietăţii particulare!”*. 

O anumită schimbare şi renunțare la poziția 
atotputernică şi rigidă în fața valului de transformări generate 

de reformele gorbacioviste se produce şi în sânul PC din 
Moldova, în prima jumătate a anului 1990. La cel de-al XVII- 
lea Congres al PCM, care are loc la Chişinău în ultima decadă 
a lunii aprilie, se încearcă diminuarea şi înlăturarea 
disensiunilor interetnice în problema naţională. Se adoptă, în 
final, două rezoluţii . prima — Cu privire la relaţiile naționale şi 
consensul cetățenesc — critică unele manifestări dogmatice din 
trecut, se pronunță pentru armonizarea şi normalizarea relaţiilor 
între moldovenii majoritari, care, după datele statistice oficiale 
— citate de comunişti — reprezintă 64 % din totalul populației şi 
minoritățile naționale, care se bucură de egalitate juridică şi 
toate drepturile corespunzătoare. Participanţii se declarau 
oficial pentru un „dialog constructiv” în toate disputele 
interetnice. În cea de-a doua rezoluţie — Cu privire la 
suveranitatea RSS Moldova şi acordul unional — comuniştii de 
la Chişinău se pronunță împotriva ieşirii republicii din 
componenţa URSS, dar admit ca, în viitor, Moldova să poată 
participa cu drepturi egale în cadrul noii confederaţii reformate; 
sunt de acord pentru autonomie în domeniul activității externe 
în stabilirea relaţiilor cu alte state, în selectarea şi numirea 
diplomaților, în fixarea şi dezvoltarea legăturilor cu toate țările 
lumii, inclusiv cu „România vecină, pe baza respectării 
neabătute a Acordului final de la Helsinki, privind 
inviolabilitatea graniţelor în Europa”!%, ceea ce, într-un fel, 
anulează toate celelalte concesii, fiindcă nu admite repararea 
nedreptăților istorice, eliberarea teritoriilor invadate şi anexate la 
începutul celui de-al II-lea război mondial, de trupele staliniste. 
În realitate însă, dincolo de aceste declaraţii oficiale, 
pentru dialog şi consens constructiv, disensiunile interetnice au 
fost prezente şi permanente încă din prima zi a alegerii noului 
prim-ministru din partea Frontului Popular. Presa liberă din 
România postdecembristă — devenită într-un fel a patra putere 
în stat, care nu mai întâmpina nici un fel de cenzură — relata cu 
detalii că, în ziua de 25 mai 1990 o treime din deputaţii 
Sovietului Suprem al RSSM au părăsit sala de şedinţe, în semn 

de protest față de presiunile exercitate asupra lor, inclusiv 
atacuri fizice. Era vorba de grupul de deputaţi, care se 
autointitula „Moldova Sovietică”, format din „deputaţi, care 
sunt de origine rusă”; aceştia au cerut sistarea lucrărilor 
Sovietului Suprem, până ce nu va fi stabilită ordinea de zi, care 
să garanteze „protecția vieții şi demnităţii deputaților”; ei au 
elaborat şi publicat o declarație, în care încercau, în cazul 
continuării şi agravării situației, în Republică să fie proclamată 
starea excepțională. Creşterea stării de tensiune este generată 
de refuzul consiliilor orăşeneşti din Tiraspol, Bender, Râbnița, 
Dubăsari, precum şi circa şase consilii comunale — toate din 
Transnistria — de a recunoaşte pe teritoriile lor legea 
republicană cu privire la drapelul de stat al Moldovei, adoptată 
la sfârşitul lunii trecute. Aceşti oponenți spun că „noul drapel 
este identic cu cel al României” şi ei nu recunosc un astfel de 
simbol. Protestul acestora a atras nici mai mult, nici mai puțin 
decât demisia fostului şef de guvern, P. Pascari!%. Dar, tocmai 
în aceeaşi zi era ales noul şef de guvern, Mircea Druc. 

Martor ocular, dar, totodată, şi participant direct şi pe 
deplin implicat în procesul democratizării şi modernizării 
Moldovei, istoricul Antol Petrencu, analizând strădaniile şi 
realizările obţinute de primul-ministru „într-un an nefericit” 
(fiindcă în 1990 a fost un an de secetă, n.a.) este de acord că 
„fără să exagerăm, putem spune — enorm: s-au pus bazele 
economiei libere...” Altfel spus, Moldova s-a detaşat de 
sistemul economic de comandă, supercentralizat; s-a dezvoltat 
învățământul în limba română. S-au constituit poliția şi armata 
națională. A avut loc reforma administraţiei de stat. Şi „toate 
aceste transformări se produceau când Uniunea Sovietică mai 
era încă o realitate”. Însă, mai presus de toate — apreciază 
Petrencu — guvernarea lui Mircea Druc „a însemnat 
emanciparea românismului răsăritean, ridicarea conaţionalilor 
noştri, fie şi numai pentru o clipă, la înălțimea demnității de 
popor vechi, autohton, parte indestructibilă a națiunii 
române”. 

HI. 7. Noi documente programatice, elaborate şi 
difuzate de Frontul Popular. Congresul al II-lea 

În timpul guvernării lui Mircea Druc, Frontul Popular 
a continuat să fie şi să se manifeste mai mult ca oricând drept 
cea mai puternică, democrat-radicală şi influentă forță social- 
politică din RSS Moldova. 

Astfel, în ajunul împlinirii unei jumătăţi de veac, de 
când, la 28 iunie 1940, „trupele sovietice au ocupat o parte a 
statului român, Basarabia şi nordul Bucovinei”, într-o 
Declaraţie a Frontului Popular din Moldova cu privire la ziua 
de 28 iunie 1940, dată în ziua de 16 iunie 1990, se arată: 
„Frontul Popular din Moldova califică acţiunile din 28 iunie 
1940 ale guvernului sovietic drept o agresiune împotriva 
statului român, o violare a normelor de drept internaţional. 

Actul de ocupaţie, din 28 iunie 1940, a avut asupra 
populaţiei Basarabiei şi Bucovinei de nord, cele mai nefaste 
consecințe: dezmembrarea teritorială, exterminarea fizică, 
deportări în masă, foamete organizată, interzicerea oricărei 
legături cu restul țării. Acest act de genocid se mai răsfrânge şi 
astăzi destul de dureros asupra populației româneşti din 
judeţele trecute în mod nelegitim sub jurisdicția Ucrainei. 

Frontul Popular din Moldova consideră că o rezolvare 
a acestei nedreptăţi istorice ar fi integrarea tuturor pământurilor 
româneşti anexate de URSS în 1940 într-un singur stat 
independent, Republica Moldova. 

Ne adresăm către guvernele, partidele politice şi 
organizaţiile progresiste din lume să susţină eforturile Frontului 
Popular din Moldova, orientate spre obţinerea independenței 
depline a republicii Moldova. 

Facem apel către Parlamentul Republicii Moldova: — 
să dea apreciere istorico-juridică Pactului Ribbentrop-Molotov, 
actului din 28 iunie 1940, indicând consecinţele acestora 
asupra destinelor poporului nostru; — să declare ziua de 28 
iunie drept zi de doliu național, urmând ca în această zi 

drapelul Republicii Moldova să fie lăsat în bernă; - să anuleze 
toate denumirile de străzi, instituţii etc. legate de ziua de 28 
iunie; 

În această zi să fie oficiate în toate bisericile româneşti 
parastase întru pomenirea victimelor represiunilor sovietice” 
(Chişinău, 16 iunie 1990)'%. 

Documentul era pătruns de onestitate, curaj şi respect 
față de adevărul istoric. Din nefericire însă, el nu putea decât 
stârni şi spori noi valuri de ură din partea conservatorilor şi 
conducătorilor vechilor structuri locale şi unionale din URSS, 
care, în frunte cu cadrele de partid şi de stat, din organele 
represive şi din armată reacționau, se regrupau şi concentrau 
spre a zădărnici aspirațiile moldovenilor spre independență. 

Totuşi, acest document n-a rămas fără ecou. Faptul că 
Frontul Popular avea în Sovietul Suprem al Moldovei 40 de 
deputați, că vice-preşedintele forumului legislativ era Ion 
Hadârcă, liderul acestei organizaţii şi că şeful guvernului, 
Mircea Druc, era un activist de frunte al Frontului, toate 
acestea, ca şi înrâurirea ce-o exercita Frontul, au făcut ca la 23 
iunie 1990 Sovietul Suprem să dezbată şi să avizeze raportul 
unei comisii speciale, însărcinată de forumul legislativ să dea o 
apreciere politico-juridică a Tratatului sovieto-german de 
neagresiune şi a protocolului adițional secret, semnat de 
Molotov şi Ribbentrop, precum şi a urmărilor lor pentru 
Basarabia şi Bucovina. 

Presa românească a rezumat şi publicat — în trei 
numere consecutive — date şi fapte istorice din acest raport, 
selectate şi semnate de Virgil Miron Petru'%. Considerăm 
necesar să reîmprospătăm informaţiile din acest raport. 

La 28 iunie 1940, URSS a ocupat prin forță armată 
Basarabia şi Bucovina de nord, contra voinței populației 
ținutului. Ulterior, când trebuiau să se refere la evenimentele 
din iunie 1940, bolşevicii preferau să tacă sau să facă referiri de 
felul următor: „La 28 iunie 1940 unităţile Grupului de Sud al 
armatelor ruseşti, sub comanda generalului G. Jukov, au păşit 

pe străvechile pământuri moldoveneşti şi ucrainene şi au luat 
sub oblăduirea lor populaţia şi bunurile ei”! "°. 

Cum anume s-a produs această „luare sub oblăduire?” 
aflăm din datele inedite, selectate şi difuzate publicului larg, în 
1990, de revista „Vocea poporului” din Chişinău. 

Operațiunea militară, întreprinsă de Armata Roşie în 
Basarabia şi nordul Bucovinei s-a bazat pe doctrina elaborată şi 
adoptată de Stalin, prin anii '30, când, paralel cu creşterea 
autorităţii sale în interiorul țării, în mintea acestui „tătuc al 
popoarelor” au reînviat şi principiile imperiale din Testamentul 
lui Petru cel Mare"!|. Principiul exportului de revoluţie se 
îmbină la Stalin cu ideea „reunirii şi restabilirii” fostelor 
teritorii ale Rusiei țariste, Polonia, Ţările Baltice, Basarabia — 
fapt ce şi-a găsit reflectarea în faimosul «protocol adițional 
secret). 

Stalin înțelegea că semnarea pactului cu Hitler nu 
însemna decât o amânare a conflictului inevitabil cu Germania. 
Acest răgaz îi permitea întărirea capacităţii de luptă a URSS: 
„nu ne înspăimântă amenințările din partea agresorilor — 
spunea Stalin — şi suntem gata să răspundem îndoit la orice 
lovitură a ațâțătorilor la război, care încearcă să încalce 
inviolabilitatea graniţelor sovietice”. Dar, care granițe? Aflăm 
dintr-un articol apărut în „Pravda”, la 11 august 1989. Stalin 
considera că, în cazul unui război cu Germania, ciocnirea 
trebuie să înceapă „la o distanţă de 200-300 km de frontierele 
Uniunii Sovietice din ziua de 23 august 1939”. Lev Mehlis, 
şeful Direcţiei Politice pe atunci, ne explică: „Dacă cel de-al 
doilea război imperialist îşi va îndrepta spada împotriva 
primului stat socialist din lume, atunci va fi necesar să 
transferăm acțiunile militare pe teritoriul inamicului, ca să ne 
realizăm obligaţiile internaționale şi să sporim numărul 
republicilor sovietice”. 

Pentru ocuparea Basarabiei şi nordului Bucovinei a 
fost creat — în cadrul Districtului Special Militar Kiev — Frontul 
de Sud sub comanda generalului de armată G. Jukov. În 

componenţa Frontului de Sud intrau Armatele 5, 9, 12, cu 32 
divizii de puşcaşi, două divizii de infanterie motorizată şi 6 
divizii de cavalerie, 11 divizii de tancuri şi 3 divizii de 
paraşutişti, precum şi 30 de regimente şi 4 divizioane de 
artilerie. 

Prin ordinul de luptă nr. 120 al Comisarului poporului 
pentru apărarea URSS, dat de mareşalul S. Timoşenko şi a 
directivei nr. 0140 a Direcţiei Politice a Armatei Roşii, între 11 
şi 26 iunie 1940 a fost realizată concentrarea şi desfăşurarea 
trupelor sovietice pentru luptă. Pentru reuşita operaţiunii erau 
necesare şi informații cât mai exacte despre componenţa şi 
dislocarea trupelor române, armamentul din dotare, capacitatea 
de luptă etc. Pe lângă Serviciul de Spionaj au fost utilizați 
vânzătorii de ţară, comuniştii. Încă din luna mai 1940, M. 
Skvorţov, membru al Biroului Politic al CC al PCR şi I. 
Morgenstein, membru al Comitetului Regional din Basarabia al 
PCR, care era şi secretar al comitetului de partid Soroca — şi 
care, adăugăm noi, aşa cum îi arată şi numele, nu erau români — 
au fost chemaţi la Comitetul Executiv al Internaționalei 
Comuniste de la Moscova, unde au prezentat un raport despre 
capacitatea de luptă şi activitatea comuniştilor din Basarabia, 
ca şi despre atmosfera moral-politică din ţinut. 

Pe la 15 iunie 1940, Statul Major al Direcţiei Speciale 
Militare Kiev dispunea de informaţiile necesare, cu privire la 
dislocarea şi starea trupelor române. Pe linia Seletin-Cernăuţi- 
Hotin erau dislocate 9 divizii, două brigăzi de vânători de 
munte şi o brigadă de cavalerie. Între Prut şi Nistru era 
dislocată Armata a 13-a, formată din 8 divizii, alte câteva 
unități se aflau în raionul Bolgograd. În total, în componenţa 
Frontului de Est intrau 25 de divizii de infanterie, 3 divizii de 
cavalerie, două brigăzi de vânători de munte, o brigadă 
motorizată şi o divizie de cavalerie motorizată. 

Pentru a-şi asigura victoria, sovieticii au creat la 
granița cu România o superioritate de 3:1, în oameni şi 
mijloace de luptă. Se avea în vedere încercuirea trupelor 

române în regiunea Bălţi — Iaşi, într-o primă variantă. În cea 
de-a doua variantă — pentru care trupele române s-ar fi retras 
fără luptă — sarcina consta în înaintarea rapidă a eşaloanelor 
rapide spre Prut, pentru a urmări retragerea inamicului. Până la 
28 iunie, când Agenţia TASS a anunțat că guvernul român se 
resemnează în fața ultimatumului şi cedează fără luptă, la baza 
acțiunilor de pregătire s-a aflat prima variantă, pentru care au şi 
fost emise directivele de concentrare a trupelor, pe linia de 
frontieră, începând de la 15 aprilie 1940, orele 12 şi 45 minute 
şi până la 10 iunie 1940. Până la 24 iunie''”, conducerea 
armatelor sovietice a fost asigurată de la Kiev, apoi din oraşul 
Proscurovo, regiunea Ternopol. 

Planul militar prevedea începerea operaţiunii, cu un 
foc masiv de artilerie, în dimineaţa zilei de 28 iunie 1940, la 
ora 4,30. În acest scop, în zona corpurilor de puşcaşi 73537, 
densitatea tunurilor atingea 100-200 unităţi pe km”. Trupele 
terestre urmau să-şi coordoneze acțiunile cu forțele militare 
aeriene. Planul operativ al Frontului prevedea paraşutarea unui 
desant, format din batalioanele 201, 204 şi 214. Acest desant 
urma să încheie încercuirea trupelor române, dezorganizând 
spatele frontului. La 25 iunie 1940, comandantul forţelor 
aeriene al Frontului de Sud a primit indicaţii precise, privind 
paraşutarea  desantului în zona oraşului Târgu Frumos. 
Operațiunea urma să fie precedată de un bombardament de 
aviaţie asupra aerodromurilor şi trupelor române. 

La 21 iunie 1940, comandantul Direcţiei Politice a 
Armatei Roşii, comisarul de armată de gradul I, Lev Mehlis, a 
transmis consiliilor militare ale Frontului de Sud, directive prin 
care ordona organizarea de informații politice şi discuții cu 
ostaşii şi comandanții inferiori, pe teme ca: „Relaţiile dintre 
URSS şi România” sau „Acţiunile provocatoare ale cercurilor 
guvernamentale din România față de Uniunea Sovietică”, ori: 
„Războaiele drepte şi nedrepte. Orice război dus de un stat al 
muncitorilor şi ţăranilor este un război drept, un război de 
eliberare” ş.a. Lev Mehlis sublinia că, în cadrul muncii de 

lămurire, în rândurile efectivului, accentul principal trebuie să 
fie pus pe faptul că Armata Roşie eliberează oamenii muncii de 
exploatare şi oprimare naţională, că populația Basarabiei va 
avea posibilitatea de a-şi dezvolta o cultură naţională în formă 
şi socialistă în conţinut, că Basarabia va deveni un avanpost 
sovietic la granițele de sud şi sud-est. Orice încălcare a 
disciplinei şi a ordinelor, urma să fie judecată şi sancționată 
aspru după legile stării de război. 

Pe front a fost trimis un tren tipografic, cu capacitatea 
de 15-16 şpalturi pe oră, împreună cu redacţiile ziarelor 
„Krasnaia Armia”, „Bessarabirskaia Pravda” şi în limba 
română — „Basarabia sovietică”. Ulterior, odată cu înaintarea 
trupelor de ocupaţie, au fost trimise în teritoriul «eliberat» încă 
8 redacții: 4 în limba română, 3 în limba rusă şi 1 în limba 
ucraineană. Au fost urgent traduse din rusă în română şi tipărite 
într-un tiraj de 270.000 de exemplare „Raportul lui Stalin la 
Congresul al VIII-lea al Sovietelor”, „Constituţia URSS” şi 
biografia comisarului poporului pentru apărare — Timoşenko. 
S-au mai tipărit: Biografia lui Stalin în 8000 de exemplare (cu 
litere chirilice), Istoria PC al URSS, şi revista „Problemele 
leninismului”. De asemenea, s-au imprimat şi difuzat, în 
rândurile basarabenilor şi bucovinenilor, 156.000 portrete ale 
conducătorilor de partid şi de stat bolşevici, precum şi 13.000 
pancarte şi lozinci diferite. În prima zi a ofensivei, aviația avea 
misiunea să împrăştie manifeste pe întreg teritoriul ocupat. 

Spre Frontul de Sud au fost transportate şi o serie de 
unităţi, care se acoperiseră de „glorie” în lunile mai-iunie 1940, 
în războiul din Finlanda. În drum spre Basarabia, locotenentul 
Marcenko, din regimentul 77 de puşcaşi, declara presei fără 
şovăire: „circa 50% din ostaşii subunităţii mele au fost decoraţi 
cu ordine şi medalii”, însă, îndoctrinat de morala bolşevică, 
ofițerul respectiv nu explica: de ce îi erau «duşmani» 
finlandezii? 

Atât de ridicat era moralul trupelor, încât ostaşii nu 
pregetau să se dedea la acte provocatoare. Dintr-o notă 

informativă — pe care Comisarul de interne, L. Beria o adresa 
lui Stalin — aflăm că la 18 iunie 1940, la ora 4.35, în zona 
satului  Kameneţ-Podolski, din Ucraina, două plutoane 
înzestrate cu o mitralieră şi susținute de alte 11 mitraliere grele, 
au forțat râul Nistru şi au trecut pe teritoriul României. 
Înaintând, au intrat în conflict armat cu trupele române. În 
urma dispoziției Statului Major al diviziei 135 de puşcaşi, la 
ora 6.30 plutoanele s-au reîntors cu 2 răniți, aducând ca trofeu 
două puşti, un pistol şi un disc de mitralieră. Guvernul 
României’? era la curent cu pregătirile de luptă ale Armatei 
Roşii. 

La 13 mai 1940, L. Beria îi raporta lui Stalin că pe 12 
iunie, ora 14, în România a fost anunţată mobilizarea generală. 
Ba, chiar la 1 iunie, Beria îl informa că guvernul român ştie că 
la granița dinspre Basarabia şi nordul Bucovinei erau 
concentrate 30 de divizii de infanterie şi 10 divizii de cavalerie, 
precum şi 14 brigăzi motorizate. Acelaşi Beria raporta că, în 
jurul datei de 20 iunie, la frontiera sovieto-română se 
desfăşurau intense lucrări de fortificare. 

Pentru români nu era greu de ghicit că marele vecin de 
la răsărit concentrează la granița sa puternice forțe militare. 
Bolşevicii nu făceau un secret din asta. Ei contau şi pe o 
politică de intimidare. 

V. Melihvre, de la Academia Statului Major prezenta 
adjunctului comisarului poporului pentru apărarea URSS, E. 
Sceadenko, următoarea informare: „concentrarea şi 
desfăşurarea trupelor şi mijloacelor de luptă sovietice către 
linia inițială, de pe râul Nistru, se efectua fără nici un fel de 
camuflare: armonici, cântece, gălăgie etc. iar în timpul nopții 
miile de lumini de la automobile de toate tipurile, le spuneau 
românilor de pe celălalt mal, cu toată certitudinea, că noi 
concentrăm zi de zi şi noapte de noapte la Nistru, forțe uriaşe. 
De aceea, nu a fost nimic neprevăzut. Totul se desfăşura 
deschis...” 

În momentul în care s-a aflat că guvernul României a 
acceptat ultimatumul şi a căzut de acord să-şi retragă trupele 
dincolo de Prut, s-a trecut la realizarea celei de-a doua variante 
de acțiune. Pe 28 iunie 1940, la orele 14, trupele Frontului de 
Sud au forţat Nistrul şi au trecut frontiera româno-sovietică. 
Încă din prima zi au fost ocupate oraşele Cernăuţi, Hotin, Bălţi, 
Chişinău, Cetatea Albă. În următoarele patru zile trupele 
bolşevice, însoțite de cohorta de politruci, se instalau în toate 
oraşele şi satele Basarabiei şi nordului Bucovinei. Pe 3 iulie, 
conform termenului stabilit în ultimatum, frontiera a fost 
închisă. Toţi soldaţii şi ofițerii români, care n-au reuşit să se 
evacueze, au fost dezarmaţi şi reținuți. 

În zilele de 3-4 iulie 1940 au fost organizate, în 
oraşele mari ale Basarabiei şi nordului Bucovinei, parade şi 
demonstraţii. În comunicatele sovietice din ziarele vremii, se 
sublinia că avansarea trupelor de ocupaţie se face în mod 
organizat, fără nici un fel de incidente. Situaţia era, însă, cu 
totul alta. Informaţii exacte zac încă în arhivele sovietice, 
inaccesibile. 

Se ştie că, încă din 29 iunie au avut loc mai multe 
ciocniri armate. Astfel, în raionul Corneşti, unde îşi desfăşurau 
ofensiva Armata a 9-a, unitățile Diviziei a 15-a de puşcaşi, au 
fost întâmpinate cu focuri de armă. Doi ostaşi ai Armatei Roşii 
au fost ucişi. Un avion tip U-2 a fost doborât, pilotul 
pierzându-și viața. Şi la Chişinău au avut loc conflicte armate 
cu unităţile româneşti. Un soldat sovietic a fost rănit şi altul 
ucis. Unele unităţi de tancuri erau reţinute pe câmpurile minate. 
Incidente au avut loc şi cu ocazia forțării trecerii Nistrului. S- 
au înecat doi ofiţeri şi un soldat sovietic. În divizia a 15-a de 
puşcaşi s-a răsturnat o barcă cu 30 de ostaşi, s-au înecat 16 
persoane şi s-au pierdut 18 mitraliere. S-au scufundat două 
tancuri amfibie; s-a răsturnat un tanc şi au murit două persoane. 
Însă, până la deschiderea arhivelor, nu cunoaştem toate 
pierderile de ambele părți şi cu atât mai mult, nu putem şti 
exact numărul victimelor din rândul populației civile, din 

teritoriile ocupate. După datele publicate de bolşevici, Armata 
Roşie a capturat 52.328 baionete, 14.196.189 de cartuşe, 
54.309 grenade, 16.807 mine, 79.320 de obuze, 13.380 de 
detonatoare, 38 de limuzine, 115 aparate telefonice, 117,5 km 
cablu telefonic, 21.067 măşti antigaz, 150 tone benzină, 172 
tone gaz lampant, 141 locomotive, 1866 vagoane acoperite, 
325 semivagoane, 45 platforme, 2200 tone ciment, 2800 tone 
cereale, 200 tone făină, 1176 cai, 290 oi, 6 tone spirt şi multe, 
multe altele. 

La 1 august 1940, la sesiunea a VIl-a a Sovietului 
Suprem al URSS, V. Molotov a prezentat referatul Politica 
externă a Uniunii Sovietice, din care spicuim unele aprecieri: 
„prin alipirea Basarabiei, teritoriul Uniunii Sovietice s-a mărit 
cu 44,500 km?, iar populaţia — cu 3.200.000 de oameni; prin 
alipirea nordului Bucovinei, Uniunea Sovietică a sporit cu 
6000 km” şi cu peste 500.000 de oameni. Frontierele URSS s- 
au deplasat spre vest şi au ajuns până la Dunăre, care, după 
Volga, este cel mai mare fluviu din Europa şi una din cele mai 
mari artere comerciale pentru o serie de ţări europene...” 

Pentru fraţii noştri de dincoace de Prut începea o 
perioadă neagră a istoriei lor, marcată de violenţe, represiuni, 
deportări. Bineînţeles că bolşevizarea ținuturilor cotropite era 
prezentată drept «cea mai arzătoare dorință a populaţiei 
eliberate». Ziarul „Izvestia” din 12 iulie 1940, de pildă, 
referindu-se la un miting ce avusese loc cu o zi înainte la 
Cinematograful „Ilusion” din Cetatea Albă, scria:” Oamenii 
muncii din Akkermann (Cetatea Albă) promit să muncească în 
aşa fel, încât să fie lichidate toate urmările modului distructiv 
de gospodărire al ocupanților ca republica să se transforme 
într-o republică puternică, înfloritoare a Uniunii Sovietice”. 
Conform „descoperirii? «genialului» Stalin, din 1928, pe 
măsura înaintării spre socialism, lupta de clasă se ascute şi 
împotrivirea claselor duşmănoase creşte. Cum în ţinuturile 
ocupate rămăseseră o parte din foştii proprietari de pământuri 
sau de întreprinderi, funcționari ai instituțiilor guvernamentale, 

ofițeri, intelectuali, membri ai partidelor politice, aceştia erau 
considerați în primul rând «duşmani ai socialismului». 
Împotriva lor au fost luate măsuri de represiune. Nu 
întâmplător, pentru că ei erau purtătorii celor mai democratice 
tradiții şi constituiau mediul social capabil să genereze o 
rezistență, pe care regimul bolşevic n-o putea admite. 
Represiunea contra acestora a însemnat începutul calvarului în 
teritoriile cotropite. Deportările de la 13 iunie 1941 — peste 
4.500 de familii — au produs primul val de teroare... 


x 
x x 


După ce la 23 iunie 1990, deputații Sovietului Suprem 
al RSSM au ascultat raportul comisiei speciale asupra 
evenimentelor din iunie 1940, privind invazia trupelor sovietice 
în Basarabia, nordul Bucovinei şi ținutul Herța, în aceeaşi zi, 
forumul legislativ a elaborat şi dat publicităţii Declarația cu 
privire la suveranitatea RSS Moldova. O concluzie mai 
potrivită faţă de politica apreciată drept cotropitoare a URSS 
din iunie 1940, nici nu se poate concepe. 

Documentul avea următorul conţinut 

„Sovietul Suprem al RSSM, întrunit în prima sesiune, 
la 23 iunie 1990, exprimând voinţa poporului, declară solemn: 

1. RSS Moldova este un stat suveran. Suveranitatea 
este condiția firească şi necesară a existenței statalității 
Moldovei. 

2. Izvorul şi purtătorul suveranităţii este poporul. Nici 
o parte a poporului, nici un grup de cetăţeni, nici un partid 
politic sau organizație obştească, nici altă persoană particulară 
nu poate să-şi asume dreptul de a exercita suveranitatea. 

3. RSS Moldova este un stat unitar, indivizibil. 
Frontierele RSSM pot fi schimbate numai pe bază de acorduri 
reciproce între RSSM şi alte state suverane, în conformitate cu 
voința poporului, adevărul istoric şi ținându-se seama de 
normele dreptului internaţional unanim recunoscut. 

4. Pământul, subsolul, apele, pădurile şi celelalte 
resurse naționale, aflate pe teritoriul RSSM, precum şi întregul 
potențial economic, financiar, tehnico-ştiinţific, valorile 
patrimoniului național constituie proprietatea exclusivă a 
RSSM şi sunt utilizate în scopul satisfacerii necesităților 
materiale şi spirituale ale poporului republicii. 

5. Legile şi alte acte normative unionale se pun în 
aplicare în Moldova numai după adoptarea lor de către Sovietul 
Suprem al Republicii. 

6. RSSM recunoaşte drepturile suverane ale tuturor 
statelor. Moldova, ca stat suveran, are dreptul să intre în uniuni 
de state, delegându-le benevol unele împuterniciri, să retragă 
aceste împuterniciri sau să iasă din aceste uniuni în modul 
stabilit. 

7. RSSM participă la exercitarea împuternicirilor 
delegate comunităţii statelor suverane, având, totodată, şi 
reprezentanți plenipotenţiari în alte state suverane. 

8. În RSSM se instituie cetățenia republicană. Tuturor 
cetățenilor republicii, cetăţenilor străini şi persoanelor fără 
cetățenie, care locuiesc pe teritoriul RSSM, ca şi cetăţenilor 
Moldovei, care trăiesc înafara ţării, RSSM le acordă, la cerere, 
cetățenia şi ocrotirea ei. 

9. RSSM garantează cetățenilor, partidelor politice, 
organizaţiilor obşteşti, mişcărilor de masă şi organizaţiilor 
religioase, ce acționează în conformitate cu Constituţia ţării, 
posibilitatea juridică, egală, de a participa la executarea 
funcțiilor de stat şi obşteşti. 

10. Separarea puterii legislative, executive şi 
judecătoreşti constituie principiul de bază al funcționării RSSM 
ca stat democratic, de drept. 

11. RSSM respectă statutul ONU şi îşi exprimă 
adeziunea față de principiile şi normele dreptului internațional 
şi voința de a evita confruntările în relaţiile internaţionale, 
interstatale şi interetnice. 

12. RSSM se declară zonă demilitarizată, contribuie 
activ la întărirea păcii şi securității în lumea întreagă, participă 
activ la procesul european de colaborare şi securitate. 

13. Prezenta Declaraţie serveşte drept bază pentru 
elaborarea noii Constituţii a RSSM şi drept punct de plecare la 
semnarea Tratatului unional, dintre RSS Moldova şi 
Comunitatea Statelor Independente şi Suverane”. 

Documentul avea — cum e şi firesc — o profundă 
semnificație istorică şi exprima cele mai fierbinţi aspirații spre 
libertate şi dreptate ale majorității covârşitoare a românilor din 
imperiu, formulate şi propagate cu mult timp în urmă, cu 
aproape un an, de Frontul Popular. Teoretic, monopolul de o 
jumătate de veac, instaurat şi exercitat de partidul comunist — 
care nici nu era măcar pomenit, ci doar amintit alături de orice 
alte forțe politice, partide încă anonime — era desființat. La fel 
şi amestecul abuziv şi decisiv al Moscovei. Dar, din păcate, 
condiţiile concret istorice — de punere în aplicare şi respectare 
ale acestor prevederi, din Declarația de suveranitate, care să 
facă din Moldova un stat democratic, bazat pe principiile 
dreptului internaţional — nu erau prielnice. Comunitatea statelor 
independente, în frunte cu Federaţia Rusă, era ea însăşi o 
capcană care, împreună cu Armata a 14-a din Transnistria şi 
populaţia rusofonă din interior, cu elita de partid şi de stat, 
civilă şi militară, conservatoare şi încă potopitoare numeric, 
erau principalele elemente, sub care se ascundeau frânele care 
vor acționa şi limita sau diminua cea mai importantă dintre 
revendicări — drumul concret spre suveranitate, libertate, 
independenţă. 

Să recunoaştem însă că fie şi simpla dezbatere, 
aprobare şi publicare a unui astfel de document, exprima, arăta, 
proba hotărârea nestrămutată a românilor din imperiul sovietic 
nu numai de-a demasca şi condamna practicile de până la 
această dată, dar şi de a-şi lua soarta în propriile lor mâini. ŞI, 
dacă Perestroika interzicea schimbarea tratatelor de pace în 
vigoare, Sovietul Suprem al Moldovei nu ieşise din limitele 

legalității gorbacioviste şi nu voise să ceară atunci, imediat, 
unirea cu România, mai ales că şi George Bush, în Ungaria 
insistase asupra respectării Acordului de la Helsinki, privind 
granițele. 

În zilele de 30 iunie-l iulie 1990 s-a desfăşurat la 
Chişinău Cel de-al II-lea Congres al Frontului Popular. Primul 
se ținuse la 20 mai 1989 şi avusese loc în condiţii de ilegalitate. 
Întrunise circa 200 de delegaţi. Cel de-al II-lea avea de peste 
cinci ori mai mulți delegați oficiali, adică peste o mie , din 
toate raioanele şi oraşele Moldovei. Și chiar în ziua deschiderii 
sale în Palatul Octombrie, acesta devenea Palatul Naţional şi 
sediu oficial al acestei largi mişcări social-politice, de eliberare 
națională, care aşeza la baza întregii activități forța dreptului. 

Avându-şi rădăcinile vitalității şi activităţii sale în 
Mişcarea Democratică pentru Eliberare Naţională şi 
Reconstrucţie, apărută la 3 iunie 1988, Frontul Popular îşi 
formula şi propaga drept țel fundamental la noul său congres 
„realizarea unei suveranități depline a poporului în cadrul unui 
stat suveran şi reintegrarea teritoriilor româneşti de la răsărit de 
Prut, anexate de URSS în 1940, într-un singur stat independent 
şi democratic, Republica Română Moldova”! "”. 

Presa românească, subliniind ca dominantă a 
programului, dezvoltarea şi afirmarea acestui scop principal, 
înfăptuirea şi consolidarea suveranității republicii, releva, 
totodată, că în tot timpul desfăşurării congresului, majoritatea 
delegațiilor s-au pronunţat împotriva transformării F.P. într-un 
partid politic'!€. De ce? Fiindcă — aflăm din preambulul care se 
referea la identitatea sa — „în calitate de moştenitor al Mişcării 
Democratice, antitotalitare, în esenţă, activând în condițiile 
menţinerii sistemului totalitar şi al ideologiei sale comuniste, 
rămâne în continuare o mişcare social-politică de eliberare 
națională”. Fiindcă, „atâta timp cât pe teritoriul Republicii 
Române Moldova vor acţiona structurile comuniste, filialele 
KGB-ului şi unitățile armatei sovietice de ocupație, 
transformarea FPM într-un partid politic este inoportună. 

Aceasta ar duce la frânarea procesului de eliberare 
naţională”!!7. Un martor ocular, asistând la lucrările 
Congresului, insistând asupra acestei întrebări dominante — 
mişcare social-politică de eliberare naţională sau partid? — 
constată că în prima ipostază, păstrându-şi caracterul larg, de 
maximă flexibilitate, Frontul Popular avea posibilitatea să 
rămână deschisă tuturor tendinţelor, către o democraţie reală, 
să evite evoluţia spre un partid unic, ci, dimpotrivă, să 
stimuleze şi să creeze un sistem pluripartit. N-au lipsit, în 
timpul desfăşurării lucrărilor, nici încercările unora care voiau 
să facă din platforma Frontului Popular un mijloc de propulsare 
a intereselor lor egoiste. Dominanta discuţiilor s-a axat pe 
anticomunism şi  antitotalitarism, pe demascarea şi 
condamnarea acelui monstruos produs al regimului — a omului 
«mankurty, căruia, prin teroare, i s-a anulat gândirea, care 
slujeşte orbeşte regimul, boală de care unii pot scăpa, alții 
niciodată, oricât ar încerca. La congres, un participant a citit un 
pamflet, Recviem pentru comunism (Vicu Tomescu). Mulţi 
delegaţi la congresul F.P. şi-au depus carnetele de partid, la 
intrarea în sală, cu declaraţia: „ne lepădăm de satana 
bolşevică”. Preşedintele Congresului, poetul Valeriu Matei, s-a 
văzut obligat în faţa unui astfel de gest şi a întrebat la un 
moment dat: „Ce vreţi să facem noi cu ele?” Cineva din sală a 
răspuns: „să le adunăm într-un coş la ieşire din Palatul 
Naţional!” 

Suntem întru totul de acord cu constatarea acelui 
martor ocular, corespondentul Vasile Iancu, de la „România 
liberă” că seriozitatea, însemnătatea celui de-al II-lea Congres 
al F.P. reies fie şi „numai enunţând rezoluțiile adoptate, încât 
ne dăm seama de greutatea şi misiunile grele, ce şi le-a 
asumat”: 1) rezoluția cu privire la denumirea oficială a 
formaţiunii statale româneşti, de la răsărit de Prut — Republica 
Română Moldova; 2) statutul Armatei Sovietice pe teritoriul 
Moldovei — armată care, de la 28 iunie 1940, a ocupat 
Basarabia, nordul Bucovinei, ținutul Herţa, fără nici un temei 

justificat; 3) Autocefalia Bisericii Naţionale Ortodoxe — 
repunerea în drepturi a etnonimului de „popor român” şi a 
glotonimului „limba română”; 4) împroprietărirea ţăranilor şi 
despăgubirea lor, ca urmare a colectivizărilor staliniste; 5) 
trecerea la o economie de piață şi privatizare a unei părți din 
avuţia națională. 

Toate aceste rezoluții au fost propuse Parlamentului, 
Sovietului Suprem — spre dezbatere, aprobare şi ratificare!!5. 
N-a fost lipsit de semnificație nici faptul că cel de-al doilea 
Congres al F.P. l-a ales ca preşedinte pe poetul Ion Hadârcă, 
deputat al poporului şi RSSM în Sovietul Suprem al URSS şi 
vicepreşedinte al Sovietului Suprem al Moldovei!!?. 

Sintetizând şi rezumând numeroasele propuneri şi — în 
final — hotărâri adoptate de participanţi, constatăm că, în 
realizare concretă a suveranității şi independenţei de curând 
proclamate. 

Astfel, în politica internă se propunea crearea unui 
mecanism legislativ, care să asigure executarea unei conduceri 
democratice a republicii şi să împiedice reinstaurarea regimului 
extremist de tip comunist sau fascist. În acest scop, F.P. îşi 
propunea să acționeze în direcția lichidării consecințelor 
nefaste ale bolşevismului, cu doctrina teroristă şi totalitară care 
a fost un obstacol în calea evoluției fireşti a umanităţii. 

F.P. stabilea şi definea raporturile sale cu puterea de 
stat, susținea reformele democratice adoptate de noul 
Parlament — în special legea despre guvern, ca şi cea privind 
tricolorul, hotărârea referitoare la independența Lituaniei, 
susținerea guvernului în demascarea şi condamnarea Pactului 
Ribbentrop-Molotov, precum şi alte acțiuni ale guvernului şi 
parlamentului. 

Cu privire la denumirea republicii, F.P. susținea că — 
în pofida tuturor afirmațiilor şi acuzațiilor românofobe ce erau 
făcute în ultimul timp de către adepții regimului imperialist 
sovietic — Basarabia, Transnistria, nordul Bucovinei, ținutul 

Herţa constituie o parte integrantă a masivului etno-lingvistic 
românesc. Ca urmare, cea mai firească şi mai dreaptă 
denumire, ce rezultă din întreaga evoluţie istorică, nu poate fi 
decât Republica Română Moldova. 

Analizând statutul Armatei Sovietice pe teritoriul 
Moldovei, conducerea F.P., participanţii, în unanimitatea lor, 
apreciau că „armata sovietică a pătruns în spațiul românesc 
dintre Prut şi Nistru la 28 iunie 1940, ca forţă de agresiune a 
regimului totalitar sovietic şi continuă să fie o armată de 
ocupaţie, fapt recunoscut de Parlamentul Republicii Moldova, 
prin hotărârea sa din 23 mai 1990. F.P. cere tuturor comitetelor 
executive de la toate nivelele să nu admită, să nu participe la 
recrutarea tinerilor moldoveni în armata sovietică, începând din 
toamna anului 1990. 

În Rezoluţia despre Biserica Naţională, F.P. constata 
că „până astăzi, Imperiul Bisericesc Rus, ţine în supuşenie 
forțată toată populația ortodoxă românească din teritoriile 
anexate de URSS”. Ca urmare, Congresul consideră că este 
vital necesar, în interesul naţiunii române, independența 
autocefală a acestei părți a Bisericii Ortodoxe Române, care a 
fost încorporată anticanonic de către Patriarhia Rusă, în 1990, 
iar mai apoi, în 1944. Se propune denumirea: Biserica 
Ortodoxă Autonomă Română a Basarabiei, Transnistriei şi 
nordului Bucovinei. 

Cu privire la cum trebuie să se cheme corect poporul 
şi limba republicii, F.P. consideră că vehicularea etnonimului 
«popor moldovenesc», şi a glotonimului «limbă moldovenească», 
atât în perioada stăpânirii ţariste, cât şi în anii de teroare 
sovietică, a fost operată în scopul deznaționalizării românilor 
basarabeni — şi din iunie 1940 şi a celor nord bucovineni — şi 
creării unei pseudoştiințe, pentru a justifica anexarea 
pământurilor româneşti la Rusia şi, respectiv, la URSS. 

F.P. conştient de această realitate, cheamă, în mod 
special, intelectualii să desfăşoare în permanenţă o activitate de 
culturalizare istorică şi filologică. La  preschimbările 

buletinelor de identitate, trebuie să fie repus în drepturile sale, 
etnonimul de român. De aici derivă, în mod firesc, utilizarea 
etnonimului popor român şi a glotonimului limbă română. 

O rezoluție specială s-a adoptat pentru Abolirea 
cultului personalității lui Lenin. Având în vedere prejudiciile 
aduse de partidul comunist, poporului moldovenesc, în special, 
şi omenirii, în general, Congresul al II-lea al F.P. cere să fie 
demontate şi înlăturate monumentele, statuile, busturile 
liderului bolşevismului, Vladimir Ulianov Lenin, — să fie 
schimbate toate denumirile de străzi, pieţe publice, 
întreprinderi, instituţii, localități etc. din republică, ce îi poartă 
numele. Astfel, Congresul propune schimbarea numelui 
bulevardului „V.I. Lenin” din Chişinău, în bulevardul 
„Alexandru cel Bun”. 

În politica externă, Congresul al II-lea al F.P. 
constata că „prin actul de ocupație, din 28 iunie 1940, RSS 
Moldova a devenit o colonie a imperiului sovietic”. 

„Prezența pe teritoriul ei a unităților armatei de 
ocupație a filialei KGB-ului şi a filialei PCUS-ului face 
imposibilă realizarea dreptului poporului  băştinaş la 
autodeterminare. În aceste condiții însăşi Declarația 
Parlamentului Moldovei despre suveranitate rămâne numai o 
simplă declarație. F.P. consideră că între RSSM şi URSS nu 
poate fi semnat nici un fel de contract, fără a fi lichidate toate 
consecințele actului din 28 iunie 1940 şi anume: 

- retragerea de pe teritoriul Moldovei a unităților 
armatei de ocupație şi a structurilor de ocupație impuse de 
Moscova. În 1940 (KGB, PCUS); 

- anularea hotărârii Sovietului Suprem al URSS din 2 
august 1940 privind formarea RSSM; 

- retrocedarea teritoriilor româneşti trecute în mod 
arbitrar sub jurisdicția Ucrainei; 

- lichidarea actului din 28 iunie 1940. 

F.P. pledează pentru o politică externă de pace şi bună 
vecinătate, de prietenie şi colaborare cu toate popoarele lumii; 

se pronunţă pentru proclamarea Republicii Române Moldova 
drept zonă demilitarizată. 

Programul, analizele, aprecierile celui de-al II-lea 
Congres al F.P. reprezintă — după opinia noastră — punctul 
culminant al idealului de dreptate şi libertate naţională, ce s-a 
putut formula şi publica în anii Perestroikăi. El n-are nevoie de 
nici un fel de comentariu. E un strălucit strigăt de justiţie, care 
rămâne un document istoric epocal şi mereu actual, până la 
realizarea lui în fapt. Autorii lui — istorici, filologi, oameni de 
toate profesiile şi vârstele — şi-au sfidat opresorii şi le-au strigat 
în față adevărul gol-goluț, încât, în acest fel, au răzbunat 
tăcerea tuturor moşilor şi strămoşilor, exterminați sau lchidați 
sub cnutul țarist ori în gulagurile siberiene. 

În atmosfera de încredere şi optimism generată de 
programul magistral al celui de-al II-lea Congres al Frontului 
Popular, presa liberă a dat publicităţii un vibrant şi emoţionant 
Apel către guvernele României şi Republicii Moldova. În acest 
document, se propunea: 

„Autorităţile României şi cele ale Republicii Moldova 
să procedeze la legiferarea următoarelor cerințe: 

1) Deschiderea graniţelor dintre cele două state, astfel 
încât, cetăţenii să circule în mod liber, fără paşapoarte şi taxe 
vamale; 

2) Cetăţenii celor două state să fie trataţi ca turişti 
interni; 

3) Instituirea unui sistem automat de telefonie între 
România şi Moldova; 

4) Deschiderea unui canal TV pentru recepționarea 
programului românesc; 

5) Crearea şi funcţionarea unui sistem de abonamente 
la presa din România şi Republica Moldova”. Semnau: 
Asociaţia „Pro Basarabia şi Bucovina”, Frontul Popular din 


Moldova, Societatea Culturală Bucureşti-Chişinău-laşi-Cluj'%. 

CAPITOLUL IV 
PODUL DE FLORI DE LA PRUT. 
DIALOG ȘI COLABORARE 


În timpul desfăşurării procesului complex al 
reformelor Perestroika şi Glasnost, apreciindu-se, cu deplin 
temei, că prin înlăturarea dictaturii comuniste din România se 
lichida una din cele mai grave consecinţe ale celui de-al doilea 
război mondial suportate vreme de o jumătate de secol de 
poporul român — fiindcă la noi comunismul n-a fost nimic 
altceva decât rezultatul ocupaţiei sovietice între anii 1944-1958 
— o scrisoare trimisă la sfârşitul anului 1989 lui Mihail 
Gorbaciov şi celui de-al doilea Congres al deputaţilor 
Sovietului Suprem al URSS de către Frontul Popular din 
Moldova (semnată de Ion Hadârcă) şi Comitetul Naţional de 
Acţiune Bucureşti — Chişinău (în numele acestui comitet, 
semna Gheorghe Gavril Copil) cerea ca, la dorința firească, 
legitimă, omenească a fraţilor români de pe ambele maluri ale 
râului ce-i despărțise în mod arbitrar, să se admită „libera 
trecere peste Prut, în ambele sensuri, fără paşapoarte, fără vize, 
fără taxe vamale”. Dar, la această scrisoare s-a răspuns prin 
tăcere! 

Această tăcere îşi avea explicațiile sale. Aşa cum 
Gorbaciov dorea să reformeze imperiul URSS, să-l salveze din 
criza economică, politică, ideologică, militară, dar să păstreze 
atât socialismul, cât şi întreg mecanismul său — în sensul 
partidului unic făurit de Lenin — tot astfel el nu voia să lezeze 
întinderea imperiului existent, să nu înstrăineze nici un 
centimetru din suprafaţa sa. O dovadă duplicitară, ambiguă, 
neclară, în acest sens, aflăm şi în modul cum era analizat şi 

evaluat în manieră „perestroikistă” pactul sovieto-german de 
neagresiune din 1939, în cadrul Congresului al II-lea al 
deputaților Sovietului Suprem al URSS, care îşi desfăşura 
lucrările în ultima decadă a lunii decembrie 1989. 

Rezoluţia Cu privire la aprecierea politică şi juridică 
a Pactului sovieto-german de neagresiune din 1939 — adoptată 
la 24 decembrie 1989, cu 1432 voturi pentru 252 împotrivă şi 
264 de abţineri, în condiţiile în care participau la vot 1948 de 
deputaţi” — critica doar faptul că s-a ascuns acel «protocol 
adițional secret» prin care URSS şi Germania îşi delimitau 
sferele de influență de la Marea Baltică până la Marea Neagră, 
din Finlanda până în Basarabia. Rezoluţia — prezentată 
deputaţilor de Alexandr lakovlev, secretar al CC al PCUS 
pomenea numai de Basarabia — în sensul că „Stalin a realizat 
într-o manieră imperialistă reîntoarcerea Basarabiei în cadrul 
URSS”. Dar, a întrebat deputata Leonida Lari, pe acest 
Iakovlev: „Dacă Basarabia a fost o colonie a imperiului rus, de 
ce ați afirmat acum că ea a fost reîntoarsă, de parcă ar fi fost 
proprietatea Uniunii Sovietice, a Rusiei? Mai departe. Dacă în 
Pact este indicată numai Basarabia, de ce, în locul Basarabiei, 
Stalin a ocupat şi Moldova şi Bucovina? Fiindcă Basarabia este 
alcătuită doar din judeţele Acherman, Chilia şi Ismail, care se 
află astăzi în Ucraina?” Raportorul Rezoluţiei, lakovlev a fost 
nedumerit de întrebare, a motivat că el e însărcinat să 
examineze numai Pactul de neagresiune şi Protocoalele secrete 
din 1939, nu şi evenimentele ulterioare, din iunie 1940. 

În acest context, Grigore Eremei — deputat al RSS 
Moldova în Comisia prezidată de lakovlev — a propus să se 
prelungească şi lărgească mandatul comisiei pentru a examina 
şi evalua şi acțiunile URSS din anii 1939-1941, pentru a face 
„aprecierile de rigoare”. Propunerea a fost sprijinită şi de 
deputaţii Țărilor Baltice, dar Mihail Gorbaciov n-a mai supus-o 
la vot în Congres. Ca urmare, condamnarea Pactului 
Ribbentrop-Molotov s-a făcut într-o manieră destul de vagă, în 

formulări de felul: „delimitarea sferelor de interese ale URSS şi 
Germaniei, precum şi alte acţiuni se aflau — glăsuia textul 
Rezoluţiei — din punct de vedere juridic, în contradicție cu 
suveranitatea şi independența unui şir de terţe ţări”; apoi, în 
finalul documentului se aprecia că „Protocoalele secrete nu au 
creat o nouă bază juridică pentru relațiile Uniunii Sovietice cu 
terțe ţări, dar au fost folosite de către Stalin şi anturajul său 
pentru înaintarea unor ultimatumuri şi exercitarea dictatului 
asupra altor state, violând angajamentele de drept asumate față 
de acestea” Atât! Nimic mai mult! Dar, anularea de jure şi de 
facto a consecinţelor ce au rezultat din înțelegerea germano- 
sovietică? Dar, machaivelismul cu care Stalin ceruse lui 
Churchill şi Roosevelt să-i recunoască cuceririle teritoriale din 
anii 1939-1941, ba încă să le şi înscrie în Tratatele de Pace cu 
sateliții Germaniei? De ce mai avusese loc războiul, dacă cea 
de-a patra împărțire a Poloniei, operată de Stalin în înțelegere 
cu Hitler, ca şi achizițiile teritoriale săvârşite de URSS odată cu 
aplicarea Pactului Ribbentrop-Molotov erau păstrate intacte? 
Ba, încă Stalin reuşise să anuleze şi unele prevederi ale păcii 
ruso-japoneze din 1905 în favoarea URSS şi să întreţină şi 
menţină o bună parte din trupele sale în Europa Răsăriteană şi 
Centrală, până aproape la dezagregarea imperiului, în 1990- 
1991? 


IV.1. Podul de flori de la Prut 

Mâhniţi şi nemulţumiţi de conţinutul formal şi 
superficial al Rezoluției cu privire la aprecierea juridică a 
Pactului Sovieto-German de neagresiune din 1939, precum şi 
de tăcerea păstrată de Mihail Gorbaciov referitor la „libera 
trecere peste Prut” între frații români de pe ambele maluri ale 
râului ce forma o frontieră arbitrară de-o jumătate de veac, un 
grup de lideri ai românilor de pretutindeni lansa şi publica, la 
27 aprilie 1990, un Apel pentru Podul de flori de la Prut“. 

Elaborat şi semnat de liderii Ligii Culturale a 
Românilor de Pretutindeni (Victor Crăciun), Asociaţiei 
Culturale  Bucureşti-Chişinău (Gheorghe Gavrilă Copil), 
Frontului Popular din Moldova (lon Hadârcă), Comitetului de 
Acţiune Chişinău-Bucureşti (Iurie Roşca şi Sergiu Burcă), Ligii 
Culturale — Sucursala Chişinău (Grigore Vieru), documentul 
stipula ca: „pentru ca Prutul răbdării noastre să nu dea peste 
maluri propunem desfăşurarea podului de flori de la Prut”; 
acțiunea era programată pentru duminică, 6 mai 1990, când — 
nădăjduiau autorii — „cugetul românesc se va afla pe malul 
Prutului, pentru a acoperi cu flori această rană vie din trupul 
Moldovei” — fiindcă, ce altceva era Prutul, această graniță 
arbitrară, ce tăia în două Moldova cu locuitorii ei de-aceeaşi 
origine, limbă, credinţă, factură psihică, istorie, cultură, ideal 
național, decât „o rană vie”, mereu sângerândă? 

Podul de flori de la Prut era conceput şi explicat astfel: 
„Românii din toate colțurile ţării se vor constitui, de-a lungul 
râului, într-un lanţ uman, desfăşurat între localităţile Miorcani, 
față-n față cu aşezarea Pererita (satul natal al lui Grigore Vieru, 
n.n.), în punctul de sus, şi, Giurgiuleşti, din dreptul Galaţilor, în 
punctul de jos. Din partea opusă vor veni, în lanţ uman 
basarabenii, aducând cu ei braţe de flori, unele tocmai de pe 
malurile Nistrului”. 

Acţiunea trebuia să înceapă, la orele 12, la ora 
Bucureştiului, duminică, 6 mai 1990, când, în toate bisericile şi 
chiar pe malurile Prutului, preoţii erau invitați să oficieze un 
„Te Deum” de pace, linişte sufletească şi înțelegere între toți 
românii”. La orele 12,30, în dangăte de clopote, în sunete de 
buciume, cântece din fanfară, florile vor fi lansate „ca un 
adevărat pod, pe apa Prutului”. Oamenii ce se vor aduna, 
bărbaţi, femei, tineri şi vârstnici vor utiliza punctele de trecere 
oficiale ale graniţei dintre România şi URSS, înspre şi dinspre 
RSS Moldova — Costeşti, Sculeni, Ungheni, Leuşeni, Țiganca, 
Giurgiuleşti. Oamenii se vor întâlni, se vor îmbrăţişa, vor 

dialoga — dar, aşa cum se menționa în Apel — „fără nici un gând 
de expansiune, de schimbare, de modificare a pactelor, 
tratatelor oficiale, ci cu simpla conştiinţă că spiritul şi credința 
n-au hotar”. Nu se vor ține discursuri. Nu se vor purta şi striga 
lozinci. Nu se va lansa şi difuza nici un Apel. Peste toţi şi peste 
toată suflarea ce se va afla, va domina „bucuria revederii 
fraților, după atâta amar de vreme”. Cuvântul de ordine era cel 
formulat şi murmurat cu sfinţenie, în Testamentul Revoluției, 
de către copiii şi tinerii căzuţi pe baricade la Timişoara sau pe 
străzile Bucureştiului: „Fără violenţă!” 

Autorii apelului mai anunțau participanții că la primul 
pod de flori de la Prut, vor fi prezenţi şi reporteri din ţară şi 
străinătate, precum şi trimişi ai ambasadelor română şi 
sovietică, de la Bucureşti şi Moscova. De asemenea, autorii 
scriau la sfârşitul apelului lor că atmosfera şi spiritul ce vor să 
anime podul de flori de la Prut este „înţelesul larg al viitoarei 
Case Comune Europene, întrevăzute de Mihail Gorbaciov” şi 
că „viitorul se află în frumuseţea gestului nostru... Podul de 
flori de la Prut să fie un început simbolic... Acelaşi fus orar să 
ne întâlnească şi să ne unească sufletele, începând de la 6 mai 
1990”. 

Podul de flori de la Prut a fost o întrevedere amplă, un 
dialog, o îmbrățişare între mii de frați şi surori“, care se 
regăseau şi-şi vorbeau după o jumătate de veac de despărțire, 
lungă cât o mie de ani — regăsire după care jinduiau şi tindeau 
românii din numeroase unghiuri ale României şi ale Republicii 
Moldova. 

Care era semnificaţia acestor întâlniri şi convorbiri din 
cadrul podului de flori de la Prut? 

Poeta Leonida Lari, redactor şef al publicaţiei 
„Glasul”, într-un interviu acordat în aceeaşi lună (mai) revistei 
„Moldova”, organ al CC al PC din Moldova şi reprodus în 
„Tribuna”, după ce releva că pe întreg cuprinsul URSS, deci şi 
în republica sa „cea mai mare pacoste pe capul nostru e încă 

frica” şi că „mai multă satisfacție, armonie şi echilibru în 
interiorul ființei îmi aduce poezia”, explica cititorilor că, pentru 
cei care se vor întâlni şi vor vorbi pe podul de flori de la Prut 
„imperativul zilei este alfabetizarea”; ea mai relata şi-i cita şi 
pe parlamentarii Grigore Vieru şi Ion Hadârcă, ce vorbeau şi ei 
despre alfabetizare, despre generalizarea folosirii limbii române 
cu alfabet latin, ca limbă de stat în administraţie, ştiinţă, cultură 
şi „reintegrarea Moldovei în spațiul unic al spiritualității 
mioritice”. Pentru aceasta, Leonida Lari sugera că un posibil 
subiect de dialog pe podul de flori de la Prut ar putea fi, în 
spiritul cuminţeniei şi răbdării cu care românii s-au impus şi, 
când a trebuit, s-au supus vicisitudinilor temporare, schimbul 
de valori spirituale”. !Avem nevoie de cărţi, de manuale, de 
învățători, de preoți, de specialişti (...). România ar putea face 
mai multe pentru noi în această privință — declara şi Mircea 
Snegur, preşedintele Sovietului Suprem al Moldovei:. 
Răspunzând acestui imperativ major — al închegării şi 
dezvoltării schimburilor de valori spirituale — o delegaţie a 
Asociaţiei pro Basarabia şi Bucovina din Cluj venea la 
Chişinău, la începutul lunii iunie 1990, aducând mii de cărți şi 
manuale româneşti pentru elevi şi studenți, profesori şi 
specialişti din cele mai diverse domenii de activitate. Nu era 
vorba doar de un simplu transport de lucrări tipărite. 
Prezentându-şi şi rezumându-şi amplul lor program de dialog şi 
colaborare cu frații din Moldova de peste gardul de sârmă 
ghimpată sub titlul semnificativ, Transilvania trece Prutul”, 
liderii Asociației Pro Basarabia şi Bucovina reuşeau să 
fundamenteze şi să finalizeze, în lunile mai-iunie 1990 un 
ansamblu de acţiuni, ce se desfăşurau în trei etape. Într-o primă 
etapă, Transilvania oferea: 1) donații de cărți; 2) organizarea 
unor cursuri de vară la Cluj, pe o durată de două săptămâni, cu 
50 de educatoare şi 50 de învăţători, urmărind asimilarea şi 
învățarea corectă a limbii române, studierea şi dezbaterea 
programelor şcolare şi metodologiei didactice pentru preşcolari 

şi învățământul primar; 3) excursii pentru cursanții basarabeni 
la cetăţile dacice din Munţii Orăştiei, muzeele şi monumentele, 
bisericile şi şcolile din Alba Tulia, la Crucea Iancului din 
Apuseni etc. Un al doilea program de cursuri de vară era 
destinat profesorilor de limba şi literatura română de la 
gimnaziile şi liceele din Moldova de peste Prut şi din nordul 
Bucovinei, cu prelegeri teoretice, dezbateri practice şi exccursii 
pentru cunoaşterea țării. Exista şi un al treilea program în 
atenția Asociației Pro Basarabia şi Bucovina: pentru vara 
anului 1990 un număr de 120 de elevi, împreună cu şase 
însoțitori şi cadre didactice urmau să-şi petreacă două 
săptămâni de vacanţă în taberele şcolare din Ciucea, Leghia şi 
Beliş. La toate acestea se adaugă şi un program de perspectivă. 
Clujul urma să acorde, pentru anul şcolar 1990-1991 un număr 
de 30 de burse pentru elevii „moldoveni” în clasa a IX-a la 
Liceul Pedagogic „Gheorghe Lazăr” şi alte 30 de locuri la 
Liceul de Artă. În acelaşi timp, pentru tinerii români din nordul 
Bucovinei şi Moldova „sovietică” se acordau în învățământul 
universitar clujean, în total, 110 burse la principalele 
specializări, între care: la Filologie, Politehnică, Medicină şi 
Farmacie, Agronomie şi Arte Plastice, Academia de Muzică 
„George Dima” şi Teologie. 

Oferte certe de colaborare pe tărâm cultural prezentau, 
cu acelaşi prilej, colectivele redacţiilor de la revistele 
„Tribuna” şi „Steaua” de la Studioul de radio şi TV, Editura 
„Dacia”, Biblioteca judeţeană etc. Cadre didactice clujene din 
licee şi din învăţământul superior îşi manifestau dorința şi 
acelaşi profil din centrele româneşti din spaţiul sovietic. În 
acelaşi timp, un mare număr de familii clujene se declarau 
dispuse să primească şi să găzduiască gratuit elevi, studenți şi 
profesori veniţi de peste Prut. 

Delegaţia clujeană, care ducea la Chişinău acest amplu 
şi generos program de colaborare, sosea în Capitala Moldovei 

„sovietice” într-o zi istorică. Tocmai avea loc demisia primului 
ministru Parasca şi alegerea lui Mircea Druc, economist şi 
activist al Frontului Popular. Membrii delegaţiei clujene — 
Nicolae Văleanu, Virgil Bulat şi Călin Mănilici — vizitau sediul 
Frontului Popular, aveau întâlniri şi convorbiri fructuoase cu 
Mircea Druc, Ion Hadârcă, Vasile Nedelciuc, Ion Turcanu, 
Petru Săndulache, Leonida Lari etc. S-au distribuit cărți 
româneşti şi s-au perfectat înțelegeri pentru continuarea şi 
consolidarea schimburilor culturale. 

La Parlament, Mircea Patraş, preşedintele Consiliului 
Juridic al Parlamentului şi-a exprimat dorința de-a cunoaşte şi 
„bibliografie şi jurisprudență în materie de stat şi drept, de 
drept internaţional şi comercial”, de-a afla şi „bibliografie 
juridică europeană în general şi românească, în special”, ca 
unul care a urmat şi cercetat cu precădere dreptul şi legislația 
sovietică. 

Membrii delegaţiei clujene au primit legitimaţii 
speciale şi au participat la şedinţele de lucru ale Parlamentului; 
au asistat la propunerile şi dezbaterile pentru alegerea 
miniştrilor şi a preşedinţilor de comisii ale forumului legislativ; 
au stabilit modalitatea de selectare şi examinare a elevilor şi 
studenţilor, ce vor studia în Patria-mamă; au vizitat diverse 
monumente, între care Mănăstirea Căpriana, au discutat şi 
finalizat înțelegeri de colaborare şi schimb de publicaţii cu 
redactorii de la publicațiile „Literatură şi Artă”, „Nistru”, 
„Glasul”, „Lumina” şi „Hyperion”; au donat studioului de 
radio şi TV din Chişinău o bandă magnetică din Fonoteca de 
aur, cu înregistrări din Mihail Sadoveanu, George Bacovia, lon 
Agârbiceanu, Octavian Goga, Mihai Codreanu, Tudor Vianu, 
Alexandru Philippide; de asemenea, i-au vizitat şi au dialogat şi 
cu Mihai Cimpoi, preşedintele Uniunii Scriitorilor şi Ion 
Ungureanu, ministrul Culturii. Cu principalii conducători ai 
instituţiilor culturale au perfectat şi semnat numeroase 

înțelegeri şi convenţii de colaborare cu confrații de la 
Chişinău!0. 

Cine-ar fi putut intui şi bănui că podul de flori de la 
Prut, se va dovedi din prima zi, în lunile ce au urmat, în stare 
„să străpungă gardurile de sârmă ghimpată”, să ofere — după 
cum scria un martor ocular, Ştefan Cârjă!! - „adevărate punți 
de legătură pentru refacerea unei spiritualități segmentate 
artificial de o dogmă absurdă” şi că „aproape 50 de ani de 
eforturi sterile, în care se încerca a se demonstra că românii şi 
moldovenii vorbesc limbi diferite, au fost spulberați doar în 
câteva clipe, de zecile de mii de oameni veniţi din diferite 
localităţi de pe cele două maluri ale Prutului, cu flori şi steaguri 
tricolore!” 

O ingeniozitate şi abilitate specific românească îi 
inspiraseră şi determinaseră pe liderii acelor asociații mai sus 
pomenite, între care şi cel al Frontului Popular din Moldova, să 
aleagă ziua podului de flori pe Prut, exact în prima zi de Paşte. 
De aceea, acelaşi martor şi participant direct, continuă: „a fost 
suficient ca de pe malul drept un grup de români să rostească 
răspicat: „Hristos a înviat!”, pentru ca răspunsul „Adevărat a 
înviat!” să vină peste apă ca un vuiet din străfunduri. Bătrânii 
priveau înmărmuriţi. Boabe de rouă, păstrate cu sfinţenie, atâta 
amar de ani, le străluceau sub gene. Femeile aşteptau la 
răspântii cu pâine şi sare” şi — adăugăm noi, cu panere 
încărcate cu pască, ouă roşii, cozonac, cârnaţi şi muşchi 
afumat, sticle cu vin vechi, spre a sărbători după datină, această 
întâlnire istorică, după o arbitrară şi amară despărțire. 

Dacă, în cazul judeţului Cluj, liderii Asociației Pro 
Basarabia şi Bucovina aduceau şi prezentau la Chişinău un 
astfel de program de colaborare, îndeosebi pe tărâm spiritual, la 
care ne-am referit în detaliu, trebuie spus că, în funcţie de 
posibilități şi dispomibilități, toate județele României s-au 
racordat şi implicat într-un complex proces de contact şi 

colaborare cu confrații din spaţiul sovietic, în tot cuprinsul 
anilor ce-au urmat, în forme, intensităţi şi cu mijloace diferite. 


IV.2. O radiografie despre interesul, domeniile şi 
dimensiunile de contact şi colaborare la nivelul unui singur 
județ din România cu românii din imperiul sovietic 

O invitaţie la meditaţie, privind interesul, domeniile şi 
dimensiunile de contact şi colaborare ale confraților din 
imperiul sovietic şi Patria-mamă poate fi analizată, înțeleasă şi 
evaluată în primul an de după victoria Revoluţiei române, chiar 
şi la nivelul unui singur judeţ, spre a descifra şi aşeza cât mai 
bine, la locul ce i se cuvine întreaga semnificaţie şi reverberaţie 
a întâlnirilor şi convorbirilor de pe podul de flori de la Prut, din 
luna mai 1990, în cea dintâi zi de Paşte, când, după 50 de ani 
de umilinţă şi suferință, după invadarea sovietică şi anexarea 
din iunie 1940 la URSS, acum, în 1990, Hristos învia şi li se 
oferea prima oară cu chipul libertății. 

Judeţul Suceava!” - fiindcă la acesta ne vom referi — se 
află la marginea ţării, la granița nord-estică. Frontiera spre 
URSS atunci — azi spre Ucraina — are o lungime de 111,691 
km. Existau, până în decembrie 1989, doar două puncte de 
trecere a graniței, unul la Vicşani, pe linia CFR şi altul pe 
drumul european E85, la Siret. 

Căderea regimului Ceauşescu a fost, pentru 
bucovinenii şi moldovenii din imperiu, şocantă, electrizantă. 
Ca la o poruncă tainică, irezistibilă, spontană, ca şi când graniţa 
s-ar fi prăbuşit chiar din a doua zi au sosit la Suceava primele 
transporturi cu ajutoare din satele româneşti, pentru cauza 
Revoluției. Astfel, la 23 decembrie 1989, doctorița Maria 
Gaisan aducea medicamente şi aparatură medicală, în valoare 
de peste 120.000 ruble, înmânând cotidianului sucevean „Crai 
nou” un mesaj care glăsuia: „În numele locuitorilor din 
Regiunea Cernăuţi, ne bucurăm de izbânda Dumneavoastră 
întru democraţie şi libertate şi vă dorim multă sănătate şi un An 

nou fericit!” În aceeaşi zi, un al doilea mesaj — împreună cu 
ajutoare materiale şi financiare — venea din partea episcopiei 
ortodoxe din nordul Bucovinei: „În aceste zile, din ajunul 
Naşterii lui lisus Hristos, primiți din partea credincioşilor din 
regiunea Cernăuţi, salutul nostru creştinesc şi cele mai bune 
urări... Fie ca popoarele noastre să trăiască şi să muncească 
întotdeauna în prietenie, pace şi înțelegere, pentru că, unde este 
dragoste, acolo e Dumnezeu”!5 

În paralel cu primele contacte între locuitorii din 
nordul şi sudul Bucovinei, care aparţineau la două state diferite 
şi numeroase rude voiau să se revadă după o jumătate de secol, 
încă din prima decadă a lunii ianuarie 1990, Agenţia TASS 
publica ştirea că, în relaţiile dintre România şi URSS „are loc o 
democratizare”, care afecta şi „viaţa la frontiera dintre cele 
două state”: grănicerii au desființat şi înlăturat gardurile de 
sârmă ghimpată, în unele sectoare, pe o lungime de 50 km; pe 
baza unei înțelegeri cu partea română au fost deschise alte 
şapte puncte noi de trecere a graniței şi formalitățile de control 
au fost mult simplificate şi uşurate. Agenţia TASS mai preciza 
că se acţionează de comun acord între autorităţile sovietice şi 
româneşti pentru facilitarea şi simplificarea accesului şi în alte 
zone de graniță, pentru stimularea contactelor şi dezvoltarea 
legăturilor economice, comerciale, culturale, sportive, 
personale şi de altă natură, cu România!”. 

În tot cursul lunii ianuarie 1990 au continuat să 
sosească la Suceava, de la Cernăuţi, convoaie cu alimente şi 
medicamente, spre a fi repartizate şi dirijate spre Capitală sau 
alte centre fierbinţi ale ţării, unde era nevoie”. De asemenea, în 
cursul aceleiaşi luni au sosit la Suceava primele maşini cu 
ajutoare din partea Asociaţiei Bucovinenilor Refugiaţi la Ulm 
în RFG: şeful unei astfel de delegaţii, conduse de domnul 
Erwin Missakewicz a donat sucevenilor 500 perechi de 
încălțăminte noi, medicamente în valoare de peste 100.000 
mărci şi un aparat modern pentru investigarea şi diagnosticarea 

bolnavilor pe care l-a predat Policlinici din capitala de sud a 
Bucovinei'€. 

Cum şi românii din nordul Bucovinei, animați şi 
entuziasmați de programul lansat şi difuzat de Gorbaciov şi-au 
înființat un cadru instituțional propriu — creând în ianuarie 
1990 şi activând în Societatea pentru Cultură Română „Mihai 
Eminescu” din Cernăuţi — contactele cu judeţul Suceava s-au 
permanentizat şi consolidat. În luna aprilie 1990, de pildă, o 
delegaţie a acestei societăți a adus la Suceava un amplu 
transport în alimente şi medicamente, iar confrații din judeţul 
Suceava au adunat în pripă şi le-au donat peste 5000 de 
manuale şi cărți în limba română pentru şcolile din nordul 
provinciei”. 

Cu timpul, chiar din primăvara anului 1990, între 
Consiliul Provizoriu de Uniune Naţională de la Suceava şi 
conducătorii regiunii Cernăuţi s-au închegat şi dezvoltat 
primele relații economice complementare. Sovietul Regional 
Cernăuţi a acceptat, bunăoară, ca sucevenii să macine grâu la 
una din marile mori mecanice moderne de lângă graniță, din 
raionul Hliboca; nord-bucovinenii au livrat sucevenilor unele 
produse ce le prisosesc — ca, de pildă:ouă, margarină, untură de 
porc, nutrețuri concentrate — iar bucovineni din sudul 
provinciei le-au oferit, în schimb: cartofi de sămânță, garnituri 
de mobilă, articole de tricotaje de bumbac ete.I* S-au pus, 
astfel, bazele primelor schimburi economice între județul 
Suceava (România) şi Regiunea Cernăuţi (URSS). 

Încă de la sfârşitul lunii decembrie 1989 s-au stabilit şi 
dezvoltat apoi şi contactele cu frații din Basarabia. La 30 
decembrie 1989, de pildă, au sosit la Suceava — fosta Capitală a 
Moldovei sub Muşatini, în general, şi timp de-aproape o 
jumătate de veac sub Ştefan cel Mare, reşedinţa conducerii 
Judeţului cu acelaşi nume, acum — membrii primei delegaţii a 
Frontului Popular din Moldova, în frunte cu Mihai Robu şi 
corespondentul special al Studioului de Radio-TV, de la 

Chişinău, Grigore Ciorici. Oaspeţii din Moldova de peste Prut 
s-au întreținut cu CPUN Suceava; au vizitat monumentele 
istorice din zonă; au poposit o zi şi-o noapte la Putna — la 
mormântul lui Ştefan cel Mare, unde starețul Iachint le-a dăruit 
cărți, ilustrate şi câte-un medalion de bronz cu chipul lui Ştefan 
cel Mare şi Sfânt. Astfel de daruri au fost trimise şi scriitorilor 
Grigore Vieru, Leonida Lari şi Ion Druţă „în semn de cinstire a 
creaţiilor lor literare şi pentru eforturile lor pe tărâmul păstrării, 
dezvoltării şi afirmării limbii, culturii şi ființei naționale în 
teritoriile dintre Prut şi Nistru”!?. 

Odată cu primăvara, formaţiile artistice ale românilor 
din spaţiul sovietic au vizitat tot mai frecvent judeţul Suceava, 
prezentând spectacole în oraşele şi satele sucevene. Începutul l- 
a făcut formația de muzică uşoară „Norocul” din Chişinău; în 
zilele de 13-16 martie 1990 ea a prezentat spectacole în oraşele 
Suceava, Fălticeni, Câmpulung Moldovenesc, avându-l ca 
protagonist pe cunoscutul şi apreciatul interpret Mihai Dolgan, 
artist al poporului din Moldova. A urmat, în aceeaşi lună, în 
intervalul 18-25 martie, un turneu al Orchestrei de muzică 
populară „Mugurel”, sub conducerea dirijorului Ion Dascălu, 
cu participarea soliştilor vocali: Nicolae Şulac, artist al 
poporului, Tamara Chiţaniuc, Ileana Ţurcanu, Dumitru 
Gheorghiu şi Anatol Tincu. Spectacolele s-au desfăşurat, de 
această dată, nu numai în principalele oraşe sucevene, dar şi în 
centrele rurale mari, ca, de pildă: Marginea, Horodnic, Frasin, 
Calafindeşti etc. Despre ei, maestrul sucevean George Sârbu, el 
însuşi compozitor şi director al Ansamblului „Ciprian 
Porumbescu” scria: „Sunt interpreți de mare virtuozitate. 
Dispun de o paletă expresivă bogată. Au o înaltă pregătire şi 
experiență artistică”. 

Au urmat, în aceeaşi primăvară, în ajunul Paştelui, 
artiştii celebrului Ansamblu  „Lăutarii”, sub conducerea 
maestrului Nicolae Botgros. Impresarul Ansamblului, Vasile 
Mardare, în interviul acordat cotidianului sucevean „Crai nou” 

constata că, deşi era Săptămâna Mare, post, „sălile de 
spectacole din judeţ au fost arhipline şi primirea pe care ne-au 
făcut-o spectatorii, peste tot, a fost extrem de caldă şi 
entuziastă. Am aflat peste tot o atmosferă prietenească, 
frăţească, de comunicare intimă, deplină, între noi şi publicul 
Dumneavoastră. Am fost aplaudați din toată inima. Ne-am 
simțit ca şi când ne-am fi întors dintr-un drum lung, acasă, între 
cei dragi”. 

Comentând evenimentul, presa suceveană relata că 
„excelenta orchestră «Lăutarii» din republica Moldova ne-a 
oferit un program artistic de o excelentă calitate, construit cu 
eleganță şi rigoare profesională, sub forma unui veritabil şi 
inegalabil recital al Ansamblului şi soliştilor vocali — Ioana 
Căpraru, Nicolae Ciubotaru, Lidia Bejenaru, Valentin Cojocaru 
şi Nicolae Şulac, artist al poporului — precum şi soliştii 
instrumentişti Valeriu Hanganu la trompetă şi loan Budumea la 
clarinet”. 

În zilele de 27-29 aprilie 1990, o delegaţie a judeţului 
Suceava, a organizat şi efectuat o vizită în Republica Moldova. 
Ea reprezenta răspunsul la invitația trimisă de Asociaţia 
Cooperatistă de Stat «Valeologia», care, aducând la Suceava 
ajutoare, în zilele de după victoria Revoluţiei, dorea să încheie 
o convenţie de colaborare cu conducerea judeţului. Din 
delegația suceveană au făcut parte preşedintele CPUN (conf. 
univ. dr. Mihai lacobescu), primarul Sucevei (economistul 
Gavril Moroşanu), rectorul Institutului de Învăţământ Superior 
Suceava (prof. univ. dr. ing. Emanuel N. Diaconescu) şi alţii. 
Asociaţia «Valeologia», născută şi afirmată în contextul 
transformărilor  gorbacioviste, cuprindea o salbă de 
întreprinderi şi instituții cu profil economic şi cultural, 
complementar, având, între altele, şi formaţii artistice 
profesioniste, între care un teatru, trupa „Studio”. 

Rezultatele vizitei au fost bogate. S-a încheiat un 
contract de colaborare pe termen de 6 luni, cu colectivul 

teatrului „Studio”, pentru a prezenta spectacole în judeţul 
Suceava. S-a discutat şi semnat şi un protocol de colaborare cu 
Asociaţia «Valeologia», prevăzând schimburi economice între 
această unitate complexă şi judeţul Suceava. Primăria Suceava 
a acordat 5 burse — din veniturile fostei gospodării de partid, de 
pe raza judeţului (trecută acum în patrimoniul statului). S-a 
perfectat şi semnat şi un amplu document de colaborare în 
domeniul turismului. 

Pe de altă parte, membrii delegației sucevene — una 
dintre primele, după 50 de ani şi după victoria Revoluţiei din 
Decembrie 1989 — au fost la Chişinău, martorii unor 
evenimente istorice importante: alegerea, la 27 aprilie 1990 a 
lui Mircea Snegur ca preşedinte al Sovietului Suprem; 
desfăşurarea pe străzile Capitalei Moldovei, a unei ample 
demonstraţii, inițiată de Frontul Popular, sub înrâurirea 
revendicărilor: limbă maternă, alfabet latin, tricolor. Sucevenii 
au înmânat ei înşişi, a doua zi, preşedintelui Mircea Snegur, în 
timpul unei audienţe, un număr de 200 de steaguri tricolore de 
mătase, din partea Întreprinderii de Confecţii Suceava. 
Membrii delegaţiei sucevene au avut rodnice întâlniri şi 
convorbiri cu Nicolae Costin, primarul Chişinăului, din partea 
Frontului Popular cu rectorii Institutului Politehnic şi 
Universităţii de Stat din Chişinău, cu cadre didactice, studenți 
şi elevi”. 

În cursul anului 1990, centrele urbane şi rurale ale 
judeţului au găzduit un impresionant şir de spectacole 
prezentate în câteva turnee prin ţară de către Orchestra 
Filarmonicii „Mugurel”, Ansamblurile artistice 
„„Contemporanul”, „Legenda” şi „Lăutarii”. Cu acest prilej, pe 
scenele sucevene s-au auzit, pentru prima oară, cele dintâi 
recitaluri de versuri patriotice, din creaţiile poeților basarabeni, 
Dumitru Matcovschi, Grigore Vieru, Anatol Vieru, Anatol 
Codru. La Siret, la sfârşitul unui spectacol, un spectator 1-a 

închinat şi recitat lui Nicolae Şulac, următoarea epigramă, 
creată ad-hoc: 
„La necaz sau bucurie, moldovenii au un leac: 
Un clondir vechi, cu tărie, sau un cântec de Şuleac”. 

În timp ce, peste câteva zile, solistul Nicolae Şuleac, 
parafrazându-l pe Mihai Eminescu, declara pe scena Casei de 
Cultură din Suceava, la sfârşitul spectacolului: 

„N-oi uita vreodată, dulce Bucovină 
Vatră strămoşească, neam de voievozi 
Din al căror sânge — sânge-avem în vână 
Şi o glie sfântă, scumpă pentru toți!” 

La 6 mai 1990, mii de locuitori de pe meleagurile 
sucevene, au participat la Podul de flori de la Prut, în zona cea 
mai apropiată, la Miorcani şi Cotul Miculinţi şi în locul unde s- 
a construit barajul de la Stânca-Costeşti. Un martor ocular, un 
ziarist sucevean, scria la câtva timp, în „Glasul Bucovinei”, ce 
apărea în capitala județului: „Duminică, la 6 mai 1990, când 
clopotele bisericilor din preajma Cetăţii de Scaun, chemau 
credincioşii la reculegere, pe ambele maluri ale Prutului, au 
bătut ceasurile istoriei... Către Miorcani şi Cotul Miculinţi, 
iadul de pe pământ, apocalipsă în existenţă, ceva ce semăna a 
exod, ca pe un front, cu armate şi populație în retragere. Mii de 
automobile, motociclete, căruţe, ba, chiar şi biciclişti, pietoni, 
înotând în nori de praf. Se circula bară la bară, pe ambele 
sensuri, fie pe şosea, fie pe şanţuri şi pe ogoare, de-a dreptul 
peste semănături, într-un infern de claxoane, faruri aprinse în 
plină zi, ca la raliul Safari, luându-se cu asalt malurile Prutului. 
Şi limanurile acestuia s-au lăsat cucerite. De-o parte şi de alta 
s-a izvodit din iubire de frate, ca dintr-un cuget şi-o simţire „un 
pod peste care au păşit sufletele noastre” (Grigore Vieru). Dacă 
Prutul e al nostru şi-l iubim, românii de pe ambele maluri, i-au 
dovedit-o, încoronându-l cu toate florile acestei primăveri, 
cântând şi cerând „Unire! Unire”, 

La Suceava, pe scena Casei de Cultură, în după- 
amiaza aceleiaşi zile, de duminică, 6 mai 1990, s-a petrecut un 
eveniment emoționant. Dintre participanţii la podul de flori de 
la Prut, au venit şi s-au suit pe scenă, membrii Ansamblului 
Etno-cultural  „Şezătoarea” din Chişinău şi ai Uniunii 
Scriitorilor din Moldova, prezentând, defilând într-un spectacol 
inedit de obiceiuri, cântece, dansuri, din localităţile dintre Prut 
şi Nistru; printre participanţi — cunoscutul şi apreciatul creator 
popular Galeb Sainiciuc (cu măştile sale originale din 
Chişinău, iar din capitala României — Sava Negrean-Brudaşcu 
şi actriţa Leopoldina Bălănuţă, recitând din Eminescu”. 

La Suceava — nu ştim încă în ce fel s-au petrecut 
lucrurile în alte judeţe, dar e de presupus că peste tot au fost 
rezultate similare — întâlnirea de pe Podul de flori de peste Prut 
s-a finalizat, în cursul aceleiaşi luni mai, cu înființarea unor 
filiale ale Băncii Române de Comerț Exterior, la Cernăuţi, 
Suceava şi Chişinău, iar în iunie 1990, în satul lui Ciprian 
Porumbescu, la muzeul şi Casa Memorială de la Stupca (azi 
localitatea poartă numele compozitorului), s-a organizat şi 
desfăşurat cea dintâi comemorare liberă, închinată vieții şi 
activității creatorului acelor nestemate muzicale — Balada, 
Cântecul tricolorului, Pe-al nostru steag e scris unire sau ale 
operetei Crai nou, comemorare la care au participat 
compozitori şi muzicologi de la Cernăuţi, de la Chişinău şi de 
la Bucureşti, dar şi membri ai unor asociaţii muzicale din 
Suceava, Cluj, Bacău, Neamţ, Bistriţa, Maramureş şi din 
capitala României”. 

În iunie 1990, Inspectoratul Şcolar Judeţean Suceava a 
inițiat la Suceava cursuri şi schimburi de experiență pe o durată 
de 15 zile, la care au participat 20 de învăţători din regiunea 
Cernăuţi. Scopul acestor cursuri era: perfecţionarea predării şi 
învăţării, în general, a limbii şi literaturii române şi istoriei, în 
special, la clasele I-IV. În mod concret, se prezentau lecţii 
model, aveau loc dezbateri şi discuţii metodice, expuneri, vizite 

la şcoli, muzee, monumente şi locuri istorice, invitaţii în 
familiile unor cadre didactice din municipiul Suceava. Efectul 
a fost de-a dreptul emoţionant, captivant, antrenant. „Ceea ce 
se întâmplă cu noi, aici, la Suceava — declara într-un interviu 
acordat ziarului „Crai nou”, învăţătoarea Ana Burlă de la 
Şcoala medie nr. 1, din satul Ciudei, raionul Storojineţ — pare o 
poveste. Suntem sub vraja ei de cum am trecut frontiera... Am 
văzut cu ochii noştri ceea ce ne povesteau părinții şi bunicii 
noştri, despre oamenii cei buni, despre mănăstiri, despre 
frumuseţea locurilor şi, mai ales, despre adevărata şi atât de 
curata limbă română”. 

Învățătoarea  Cornelia-Mariana Motrescu, de la 
Crasna, mărturisea la terminarea cursurilor: „„... am descoperit 
aici, la Suceava, din ce popor vrednic, bun, răbdător şi înțelept 
ne tragem”. Învățătorul Alexandru Ursuleanu, din Cernăuţi, 
spunea şi el: „Mi-am însuşit multe cunoştinţe noi, mi-am 
corectat expunerea, am învăţat multe lucruri de preţ la 
metodică, ortografie, lucrul diferențiat cu elevii, dar, mai ales, 
la temele de literatură...” sau „câştigul este enorm, impresiile 
copleşitoare, bunătatea, grija frăţească, ospitalitatea colegilor 
suceveni, toate acestea nu le vom uita”, declara şi învăţătoarea 
Magdalena Popescu de la Noua Suliţă, din nordul Bucovinei”. 

În acelaşi spirit al prieteniei, cunoaşterii şi colaborării, 
la 17 iunie 1990 numeroşi suceveni au luat parte la inaugurarea 
statuii lui Mihai Eminescu, în curtea Casei lui Aron Pumnul, pe 
strada Sedov, nr. 19, în zona centrală a capitalei Bucovinei 
istorice. Inaugurarea s-a făcut în prezenţa şi sub ochii umeziți 
de lacrimile emoţiilor, în faţa unei adunări numeroase, la care 
au venit şi vorbit personalități ale culturii de la Suceava, 
Bucureşti, Chişinău şi Cernăuţi — între care poetul Ion 
Alexandru din Bucureşti, deputat în Parlamentul României, 
cărturarul Mihai Cimpoi, deputat în Sovietul Suprem al 
forumului legislativ din Chişinău, poetul Grigore Vieru din 
Moldova, Vasile Tărâţeanu şi universitarul Grigore Bostan din 

Cernăuţi, preşedintele Ligii Culturale pentru Unitatea 
Românilor de Pretutindeni, Victor Crăciun, care vedea în acest 
act cultural „Podul de conştiinţe Eminescu Bucureşti — 
Chişinău — Cernăuţi” care prelungeşte şi uneşte „podul de 
flori” din 6 mai, de la Prut”. 

Grija pentru generaţia tânără din spațiul sovietic ocupa 
atenția şi preocupa conducerea județului Suceava în mod 
special. În acest sens, la sfârşitul lunii martie 1990, în vacanţa 
de primăvară, un grup de elevi ai Şcolii Pedagogice din 
Cernăuţi, dând curs invitației Inspectoratului Şcolar Judeţean 
Suceava au efectuat o excursie pe meleagurile sucevene şi 
botoşănene, împreună cu profesoara lor de limba şi literatura 
română, Silvia Nimigean, din Capitala Bucovinei. „Vrem să 
vedem cu ochii noştri Cetatea de Scaun a Sucevei, capitala de 
unde a condus Ştefan cel Mare întreaga Moldovă şi să vedem şi 
să mergem, totodată, pe urmele baştinei lui Mihai Eminescu”. 

Elevii din Cernăuţi s-au întors din excursia de la 
Suceava şi Botoşani cu cărți şi manuale în limba română, şi, 
totodată, cu adrese de la colegii din România, cu care să 
corespondeze. Faptul avea o semnificaţie aparte întrucât în anul 
şcolar 1988/1989, se înființase la Şcoala nr. 5 din Cernăuţi o 
clasă pentru elevii de etnie română — clasă care, în anul şcolar 
următor, 1989/1990, se mutase în clădirea gimnaziului unde a 
învăţat cândva tânărul Mihai Eminescu”. 

La sfârşitul lunii iunie 1990 a vizitat Suceava şi 
monumentele istorice din zonă, poetul Nicolae Dabija, 
redactorul şef al revistei „Literatură şi artă” din Chişinău. În 
interviul acordat cu acest prilej presei locale sucevene, tribunul 
de la Chişinău, referindu-se la semnificaţia relaţiilor cu Patria- 
mamă, scria: „Trăiam, în anii regimului totalitar, sentimentul 
că am fost părăsiţi, aşa cum sunt părăsiți copiii într-o gară de 
provincie, de către părinţi, care uită sau nu mai ştiu ori nu mai 
pot să-i îngrijească... Acum, ne-am întâlnit şi ne-am cunoscut, 
aşa cum se recunosc frații despărțiți brutal, după naşterea celui 

mai mic, dar, care, chiar despărțiți fiind, s-au ştiut fraţi, s-au 
ştiut rude, s-au ştiut de-acelaşi sânge... M-au întristat bulucul, 
îmbulzeala, îngrămădeala de la Podul de flori de peste Prut, din 
6 mai a.c. De ce să ne vedem numai atunci când ne permit nişte 
grăniceri, care şed între noi şi care mai cred că numai o 
înstrăinare ne poate apropia...? Tocmai în aceste zile s-a aflat 
că Sfatul Ţării Moldovei, Parlamentul, a făcut o declarație de 
principiu, privind suveranitatea Republicii... Ceea ce simţim 
acum este dorinţa fierbinte de a obține independenţa reală a 
Republicii. Să fim un stat cu adevărat independent. Să trăim 
într-o Europă fără frontiere blocate. Să avem relații cu frații 
noştri şi cu toate statele lumii, fără stăpâni şi intermediari”*. Şi 
după ce-a străbătut întreg sudul Bucovinei şi-a văzut şi 
Voroneţul şi Mănăstirea Humorului, şi Dragomirna, şi 
Suceviţa, şi Putna, acelaşi poet, frate al nostru, de dincolo de 
Prut, scria în „Crai nou”: „am lăcrimat, încă o dată de unicele 
frumuseți ale Bucovinei şi nu cred că nu trebuie să nu spunem 
tuturor că Putna este Mecca românilor de pretutindeni”**. 
Rodul cel mai important al acestor întâlniri şi 
convorbiri între fraţii separați de gardul de sârmă ghimpată 
impus cândva de Stalin a fost crearea, mai ales în cursul anului 
1990, după victoria Revoluţiei române, a unui cadru 
instituționalizat, care s-a permanentizat şi consolidat, în unele 
cazuri şi a rezistat până astăzi. Aşa este cazul cu Societatea 
„Mihai Eminescu”, născută în primăvara anului 1990 la 
Cernăuţi. Ea îşi propunea să reia țelurile promovate — şi 
adecvate noilor condiţii — Societatea pentru Cultura şi 
Literatura Română, care apăruse la Cernăuţi, în 1862-1864, sub 
habsburgi — şi care, după invadarea şi anexarea nordului 
Bucovinei de către Stalin, în iunie 1940, funcționase şi activase 
sporadic, în unele centre cultural-politice, din străinătate, unde 
se aflau un anumit număr de refugiați bucovineni. Refăcută, la 
începutul anului 1990, la Cernăuţi, Societatea — adăugând de 
data aceasta la titlul ei şi pe cel al luceafărului poeziei 

româneşti, Mihai Eminescu — îşi propunea, în condițiile 
preconizate de Perestroika şi Glasnosti, să activeze, prin toate 
mijloacele legale, pentru cultivarea şi apărarea limbii române, 
cunoaşterea istoriei şi culturii naţionale, închegarea şi 
dezvoltarea legăturilor cu Patria-mamă şi cu românii de 
pretutindeni. 

În acest context, de după victoria Revoluţiei din 
decembrie 1989, în zilele de 24-25 martie 1990, la Gălăneşti- 
Rădăuţi, unde funcționa Ateneul popular „Mihai Eminescu” — 
care iniția şi susținea un ansamblu de manifestări, conferințe, 
simpozioane, dezbateri, mese rotunde, axate pe cercetarea şi 
reconstituirea istoriei Bucovinei — are loc Congresul de 
refacere a Societăţii pentru Cultura şi Literatura Română în 
Bucovina. Participă personalități culturale din ţară şi 
străinătate, istorici, scriitori, filologi, muzeografi, medici, 
ingineri, învăţători, profesori, ziarişti, membri ai Academiei 
Române, unii originari din nordul Bucovinei. Conform 
statutului adoptat, societatea îşi propune „să cultive şi să 
dezvolte interesul şi dragostea pentru problemele de ieri şi de 
azi ale Bucovinei, pentru istorie, literatură, arte plastice, 
muzică, folclor, etnologie, ştiinţă, viaţa laică şi religioasă”, să 
constituie, totodată, un fond documentar de cărți şi manuscrise, 
să adune informaţii şi mărturii istorice despre trecutul şi 
prezentul acestei provincii, să editeze un periodic al Societăţii 
şi să adune material faptic pentru elaborarea şi publicarea unei 
enciclopedii a Bucovinei”. 

Între consecinţele imediate şi de durată ale 
Congresului, menţionăm: crearea de filiale în aproape toate 
zonele şi centrele culturale ale ţării, editarea revistelor 
„Septentrion” şi „Analele Bucovinei” la Rădăuţi (1992), ca 
filială a Academiei Române, elaborarea şi publicarea unui ciclu 
de lucrări ştiinţifice şi culegeri de documente, iar în anul 2004 
a unei ample Enciclopedii a Bucovinei, în două volume“. 

IV.3. Întâlniri şi convorbiri cu fruntaşi ai vieţii 
politice şi culturale a românilor din spațiul sovietic 

În vreme ce principalele puteri în stat, Preşedinţia 
României, Parlamentul şi Guvernul păreau mai ales în prima 
parte a anului 1990 să păstreze o anumită tăcere oficială în 
problemele românilor din URSS — şi acest lucru datorită 
declarațiilor categorice ale lui George Bush în Ungaria sau 
Mihail Gorbaciov faţă de Ţările Baltice, în 1989, cu privire la 
respectarea şi apărarea statu-quo-ului teritorial postbelic”! — 
presa, în schimb, a informat pe larg, în deplină libertate, cu 
exactitate şi obiectivitate, despre întreaga activitate a românilor 
din URSS. Ziarele româneşti, de diferite opțiuni şi orientări 
politice, au găzduit în paginile lor variate şi bogate informaţii, 
despre unele întâlniri şi convorbiri cu fruntaşi ai vieţii politice 
şi culturale din teritoriile aflate încă sub ocupaţie sovietică. 

Astfel — după vizite şi convorbiri la Bucureşti, în 
ianuarie 1990, cu Nicolae Macarov, vice-preşedinte al 
Asociaţiei de Prietenie şi Legături Culturale cu ţările străine, 
din Moldova Sovietică'5, cu Nicolae Dubău, vice-președinte al 
Consiliului de Stat al Planificării””, în februarie acelaşi an, cu 
Andrei  Sangheli, prim-vice-preşedinte al Consiliului de 
Miniştri“, în martie cu Mircea Snegur, preşedintele Sovietului 
Suprem al URSS Moldova”! etc. - în iunie, Mircea Snegur, 
într-un interviu acordat în exclusivitate cotidianului „România 
liberă” încerca să rezume „problemele politice şi social- 
economice cu care se confruntă Moldova”: după alegerile din 
acest an, s-a ales un parlament pluripartit; s-a pus capăt 
monopolului puterii deţinute de către partidul unic; s-a instituit 
pluralismul politic; se intenționează desființarea cumulului de 
funcţii; dar „anumite forţe nu sunt dispuse să renunţe prea uşor 
la pozițiile şi privilegiile lor”. 

Deputaţii rusofoni, de pildă, s-au retras din Parlament. 
Acesta, însă, îşi continua lucrările, chiar cu un spor de 
eficiență, pentru că rusofonii sunt minoritari. Însă, prioritatea 
priorităților rămâne intrarea moldovenilor în stăpânirea deplină 
a mijloacelor de exercitare efectivă a suveranităţii. În Moldova, 
ca peste tot în URSS, s-a declanşat trecerea la o economie de 
piață. Dar, se întreba Mircea Snegur: „cum să înaintăm, într-o 
asemenea direcție, când principalele întreprinderi sunt, încă, 
subordonate ministerelor unionale”, conduse de rusofoni, de la 
Moldova? E necesară „autohtonizarea marilor unităţi”, 
problemă „pe cât de acută, pe atât de urgentă”. Este drept, 
continuă Mircea Snegur, că „am obţinut, în mai puţin de un an, 
oficializarea limbii române, ca limbă de stat, introducerea 
limbii române, ca limbă de stat, introducerea grafiei latine, 
consacrarea drapelului tricolor, ca simbol naţional”, dar, „toate 
acestea pot rămâne formă fără fond, dacă nu le altoim pe o 
solidă bază economică”. În această mişcare de eliberare 
națională — relevă Mircea Snegur — „scriitorii au fost sufletul 
angajării schimbărilor pe care le-a cunoscut şi le cunoaşte 
Moldova”. Şi ei, scriitorii, „rămân şi acum o forţă motrice de 
neînlocuit”. Este drept, explică Snegur, că relațiile interetnice 
se caracterizează încă prin „conflicte şi asperităţi”, deşi 
conducerea Moldovei se pronunţă şi practică „un dialog activ, 
atât cu populaţia rusofonă, cât şi cu cea găgăuză”. Şeful 
legislativului din Moldova ar vrea ca, în limitele Perestroikăi, 
țara „să devină un stat suveran, în cadrul unei federații sau 
confederaţii”; adică: funcțiile vitale să rămână în seama 
fiecărui stat suveran. „De ce ar fi necesar, de pildă, ca tinerii 
moldoveni să-şi satisfacă stagiul militar în altă parte şi nu în 
propria lor ţară?” 

Cât despre modul „cum s-a văzut Revoluţia română 
peste Prut?” Mircea Snegur răspunde prompt şi clar: „ca un 
fenomen iminent şi ca o mare erupție populară”. Snegur — care 
se afla la Moscova la sfârşitul lunii decembrie la lucrările celui 

de-al doilea Congres al Sovietului Suprem al URSS, ca 
deputat, susține şi el că, atunci „când am auzit că sunteţi în 
pericol, am fost gata să vă sărim în ajutor”. Snegur s-a aflat „la 
un pas” de-a fi propus cel de-al patrulea candidat la preşedinţia 
României, la alegerile din luna mai 1990, alături de Iliescu, 
Raţiu şi Câmpeanu, dar, precizează el, le-a reamintit celor ce- 
au venit cu o astfel de propunere, că era „cetăţean sovietic”. 
Întrebat cum apreciază faptul că Ion Iliescu — ales preşedinte al 
României a făcut prima vizită la Moscova, deşi „sunt unii, 
chiar în RSS Moldova, care au crezut că ar fi fost, poate, mai 
normal, să se înceapă cu Chişinăul” — Mircea Snegur a răspuns 
ca un politician versat, experimentat: „E un fapt foarte 
normal”, fiindcă, atunci când ai „un vecin ca URSS, e necesar, 
întotdeauna, să ai relaţii normale” cu acesta. Mircea Snegur a 
precizat, de această dată — eram în iunie 1990 — că „poate ar fi 
mai la locul său să fac eu o vizită la Bucureşti. Ceea ce nu 
trebuie să uităm e că trebuie să adâncim continuu relațiile 
bilaterale (cu România, n.n.), în toate domeniile, apoi să ne 
gândim la celelalte lucruri, pe care le simțim şi le dorim”, 
lăsând, în suspensie, precizarea despre o eventuală unire. 
Autorii interviului au văzut în Snegur „un filosof”, la care au 
desluşit „străvechea înţelepciune moldoveană, care ne învață că 
fiecare lucru trebuie făcut la timpul lui”. Precizăm că această 
vizită, Mircea Snegur a întreprins-o în România, în decembrie 
1991, când a vorbit şi în fața Parlamentului de la Bucureşti“. 

În luna iulie 1990, „România liberă” a publicat un 
amplu dialog între Boris Buzilă“ şi Ion Ungureanu, ministrul 
Culturii şi Cultelor din RSS Moldova — dialog care dezvolta şi 
completa informațiile despre transformările şi preocupările ce 
aveau loc la est de Prut. Astfel, la această dată, Moldova era 
singura republică din URSS, care înființase oficial un minister 
al culturii şi cultelor — sfidând Moscova, ce se proclamase 
decenii în şir ca „stat ateu” şi care, sub înrâurirea Perestroikăi 
şi după întâlnirea lui Gorbaciov cu papa loan Paul al II-lea, la 1 

decembrie 1989, avea, acum, doar un „comitet pentru 
problemele religiei”. Din această perspectivă, la cererea 
expresă a Frontului Popular, noul minister creat la Chişinău — 
un Minister al Culturii şi Cultelor — avea şi o motivaţie şi 
inspirație de ordin tradițional: în România postbelică exista un 
Minister al Artelor şi Cultelor. Acum, un Minister al Culturii şi 
Cultelor, avea menirea — în concepția titularului acestuia — să 
emancipeze Biserica „la un nivel care s-o scoată din 
marginalizarea la care a fost supusă atâta timp”. 

Jon Ungureanu explica — în continuare calvarul 
Bisericii Ortodoxe Române din Moldova de la Est de Prut sub 
bolşevici. În 1940, de pildă, existau 3 eparhii basarabene, cu 
aproximativ 1200 de parohii; dar în 1980 nu mai rămăseseră 
decât cel mult 200; peste 100 fuseseră dărâmate complet, iar 
restul erau într-o paragină jalnică — având, sub diriguitorii 
bolşevici, destinaţii dintre cele mai diferite: magazii, depozite, 
grajduri, garaje. Tot astfel, dintre zecile de mănăstiri mai 
funcționa, ilegal, doar una singură, de călugăriţe. Atât în anii 
stăpânirii ţariste (1812-1917), cât şi sub bolşevici nu s-au 
tipărit cărți de cult în limba „moldovenească”. Cărțile rămase 
din anii când zona dintre Prut şi Nistru revenise la România 
(1918-1940) erau interzise categoric: cei ce le aveau şi foloseau 
riscau să-și piardă şi slujba şi libertatea. În unele localităţi au 
fost confiscate şi adunate icoanele din casele oamenilor. 

Chiar în plină perioadă a Perestroikăi, pe vremea 
mitropolitului Serapion s-au adunat icoanele vechi ce mai 
rămăseseră pe la biserici şi mănăstiri, fiind duse la Moscova şi 
vândute pe valută. Biserica era astfel subminată, lovită şi 
pângărită, atât din afară, cât şi dinlăuntru. Noroc că mai ales 
femeile, în pofida tuturor restricțiilor, se duceau la biserică şi 
îşi botezau copiii, şi îşi înmormântau morţii, după datină. 
Propaganda antireligioasă — realizată prin organizațiile de 
partid şi consomol, prin presă, cărți, filme „mergea mână în 

mână ca propaganda antiromânească”, fiindcă stăpânii noştri 

„se temeau că renaşterea naţională poate veni prin biserică”; 
dar „credinţa în Dumnezeu — apreciază lon Ungureanu — a fost 
păstrată în tainiţele cele mai ascunse ale sufletului nostru” şi, 
continuă el, „poetul renaşterii noastre naţionale — autorul 
magnificului imn închinat limbii naționale — a fost, nu 
întâmplător, preotul Alexe Mateevici”, însă, pe de altă parte, 
„renaşterea noastră națională e strâns legată şi de numele lui 
Ştefan cel Mare şi Sfânt” — cu acesta au fost câştigate „două 
mari bătălii: pentru limba de stat şi grafia latină”, lucru pe care 
ministrul Culturii şi Cultelor a decis să-l înscrie „pe lespedea ce 
urmează să fie aşezată pe locul ultimului — să spunem — „exil” 
al acestei statui”; fiindcă statuia lui Ştefan cel Mare din 
Chişinău, opera sculptorului basarabean Alexandru 
Plămădeală, are şi ea „un destin dramatic, asemănător aceluia 
al fiilor ținutului nostru”. Dezvelită în 1928, cu prilejul 
împlinirii a 10 ani de la Unire, statuia nu şi-a părăsit locul 
inițial, până în 1940 — când, odată cu invazia sovietică, a luat 
drumul pribegiei. Începutul războiului l-a petrecut la Vaslui. 
Apoi, a revenit, în 1942, la Chişinău. Dar, în 1944, „a plecat 
din nou în refugiu, aflându-se o vreme la Craiova”. După 
război, statuia lui Ştefan a revenit la Chişinău, pe un alt soclu, 
cu alte inscripții, dar pe vechiul loc. Numai că, pe la începutul 
anilor '70 a fost „blenduită”, cum se zice pe la noi”, adică 
îmbrâncită cu 18 m spre interiorul parcului. „De ce nu avea 
voie să stea la stradă?” explică ministrul, fiindcă era în rând cu 
V.I. Lenin şi „Ştefan cel Mare şi Sfânt, părând să-l mustre” pe 
Lenin cu crucea pe care o ţinea în mâna stângă înălțată, în timp 
ce, în dreapta, se sprijinea pe spadă”. 

Spre a nu depinde de „birocraţia eclesiastică, ce se 
manifestă îndeosebi în relațiile eparhiei locale cu Patriarhia de 
la Moscova” — relevă Ion Ungureanu — se preconizează crearea 
unui exarhat, care va avea sub oblăduirea sa câteva eparhii, ca 
un prim pas spre autocefalia Bisericii din Basarabia. În ultimii 
ani, această instituţie a fost refăcută. S-au reparat şi redeschis 

peste 400 de biserici. S-a redeschis şi prima mănăstire, 
Căpriana. Se fac pregătiri pentru redeschiderea mănăstirii 
Curchiul (transformată de bolşevici în oficiu de nebuni) şi Noul 
Neamţ. România — releva ministrul Ungureanu — ajută acest 
proces de refacere şi consolidare a Bisericii, cu specialişti, sub 
conducerea arhitectului Anton Moisescu. Frontul Popular, la 
congresul al II-lea al său, a propus crearea Bisericii Ortodoxe 
Autocefale Române, a Basarabiei, Transnistriei şi Bucovinei de 
Nord, care va păstra unitatea dogmatică, canonică şi a cultului 
cu Biserica Ecumenică a Răsăritului, conducându-se în mod 
autonom şi având organe proprii, reprezentative, alese de 
clerici şi credincioşi, în mod democratic, pe baza unui nou 
statut. 

Într-un alt interviu acordat ziarului „Dreptatea”, sub 
semnătura lui George Achim”, acelaşi ministru relua 
problematica încercării „expulzării românilor basarabeni din 
istorie”, în anii comunismului sovietic, relevând că religia a 
exercitat şi continuă să exercite o autocenzură etică în rândul 
oamenilor, fapt exprimat prin constatarea frecventă, ce se aude 
din partea acestora: „suntem creştini, nu se poate să facem 
cutare sau cutare”, or, comunismul a înlocuit religia „cu golul, 
cu haosul”, cu „ceea ce n-are nimic sfânt”. Întrebat „cum 
privesc românii basarabeni înspre românii din România?”, 
ministrul de la Chişinău, relevă „atunci când s-a făcut 
românizarea românilor basarabeni, după Unirea din 1918, s-au 
făcut şi lucruri bune, dar şi multe greşeli”. Între acestea din 
urmă, el apreciază că „după 1918, s-au adus în Basarabia puţini 
învățători şi mulți jandarmi”, adică „nu preoți, ci jandarmi, nu 
Cuvântul Domnului, ci omul puterii, care strânge impozite şi te 
cheamă la ordine”, încât, în zilele noastre „nu mai avem nevoie 
de jandarmi din România, ci de preoţi şi învățători”. Ministrul 
de la Chişinău este de acord cu aprecierea lui Nicolae Iorga, 
cum că „Basarabia şi-a păstrat identitatea tocmai datorită 
ignoranței”, însă, în epoca interbelică, în mintea multor 

basarabeni s-a încetățenit ideea că „Basarabia era socotită de 
regățeni un fel de Siberie, un teritoriu aflat la capătul 
pământului, iar venirea aici echivala cu o deportare”, deşi „unii 
deportaţi au fost nişte apostoli, şi-au făcut operă de apostolat”. 
Comentând miracolul întâlnirii unice şi masive pe podul de 
flori de la 6 mai, pe Prut, ministrul de la Chişinău constată că 
„pe cineva îi deranjează, de pildă, faptul că facem un pod de 
flori între fraţi”; el se întreabă: „cum poate fi atunci edificată 
Casa Comună Europeană?” El crede însă în capacitatea de 
renaştere, de emancipare, crede în forța interioară ce o are 
„unirea-n cuget şi-n simţiri”, crede în onestitatea nealterată a 
neamului: „noi, românii, cu toată sărăcia noastră — multă lume 
din Occident rămâne impresionată când vine în contact cu noi — 
mai avem în fiinţa noastră o anume vibrație, care în Occident s- 
a stins şi tocmai fiindcă avem valori şi forţe interne, 
incontestabile, nu e cazul să ne ruşinăm, privindu-ne”. 

Din acest impresionant şi captivant dialog, menit să 
sporească explicațiile, posibilitățile de cunoaştere reciprocă şi 
să înlesnească disponibilitățile de colaborare, nu lipsesc 
femeile. Scriitoarea, poeta, Valeria Grosu, de la Chişinău, îşi 
exprimă crezul său şi al femeilor de la est de Prut, într-un 
interviu, acordat revistei „Femeia” — intitulat Ochii noştri se 
îndreaptă necontenit spre România, şi semnat de Valeria 
Filimon“. Ea reia şi dezvoltă ideea privind menirea scriitorului 
în procesul transformărilor care au loc în Moldova: în această 
amplă mişcare de emancipare a românilor din imperiul sovietic 
„retragerea în Turnul de fildeş ar însemna o dezertare de la 
datoria firească a scriitorului”, aceea de „călăuză de 
conştiinţe”; ea simte că în ființa ei „se răsfrâng şi clocotesc 
toate umilințele şi durerile părinţilor, înaintaşilor”. De altfel — 
explica ea — titlul primului ei volum, Chip şi suflet (1979) era o 
sintagmă a acestui adevăr. Iar celelalte şase opuri care au urmat 
— cu poveşti şi versuri dedicate copiilor — s-au vrut a le fi 
acestora „îndrumători de suflet şi de conştiinţă, mai ales, acum, 

când se nasc şi cresc, într-un spaţiu vitregit şi însângerat de 
talpa strivitoare a unui colos”. Comentând şi explicând ceea ce 
s-a petrecut şi are loc la est de Prut, în rândul românilor din 
imperiul sovietic, poeta declara: „oastea cea mare (0 aluzie 
inspirată, transfigurată, ce face trimitere la Ştefan cel Mare, 
care chema la ceas de primejdie, sub arme, pe toți locuitorii 
apți de luptă) a poporului a fost la noi, tot timpul la datorie, 
într-o continuă noapte de veghe. Moldovenii au decis mai bine 
să moară pe pământul strămoşesc, decât în gulagurile din 
Siberia”. 

Exemplificând participarea femeilor basarabene la 
lupta de emancipare din aceşti ani, ea relatează: la 8 martie 
1989, femeile din Chişinău s-au hotărât şi s-au unit să 
demonstreze. Au venit foarte multe femei din împrejurimile 
Capitalei, de la ţară. Şi-au luat copiii în braţe şi-au pornit spre 
sediul Comitetului Central al Partidului. De-ndată ce au ajuns 
în fața somptuoasei şi luxoasei clădiri, au fost înconjurate, 
reperate, intimidate de trupe speciale. „Dar atunci s-a petrecut 
un miracol, un fapt senzațional. Imensa masă de femei a ridicat 
deasupra capetelor buchete de flori, pe care le-au oferit 
milițienilor. l-au anihilat, i-au paralizat cu aceste flori... De 
unde au avut aceste femei de la ţară, atâta curaj şi luciditate, 
stau şi mă minunez! Stau şi meditez. Ele, care nu au părăsit 
poate, niciodată satul, manifestau acum, alături de noi, cerând 
dreptul la unitate de limbă şi neam”. 

Întrebată: în ce măsură noile reforme şi condiţii 
favorizează realizarea aspirațiilor fundamentale ale 
basarabenilor, privind integrarea cu România, poeta aprecia: 
„deşi țara e cuprinsă ca într-un cleşte de încrengătura 
economică a rețelei republicilor, ochii noştri se îndreaptă 
necontenit, cu speranță în suflet, către România”. Oamenii 
vorbesc despre o viitoare posibilă Moldovă, în hotarele celei 
din vremea lui Ştefan cel Mare, cea despre care consemnează 
Doina lui Eminescu”. Deşi „adevărul istoric este unul singur — 

spune poeta — şi nu se stabileşte prin consens, aşa cum vreau 
cei de la Moscova”, există, din nefericire şi intelectuali chiar, 
cum sunt „tehnicii agrari”, privilegiați din colhozuri şi 
sovhozuri, care vor pregăti şi înfăptui înlăturarea primului 
ministru, Mircea Druc, omul Frontului Popular. 

În ceea ce s-a realizat până acum, aprecia poeta 
Valeria Grosu, cei peste 140 de scriitori „au fost cu toții 
alături” şi ei au atras de partea lor studenţii, bătrânii, femeile. 
În campania pentru limbă — „doi ani a durat această activitate 
fără răgaz în satele Moldovei — noi, femeile, „eram ca nişte 
furnicuţe harnice”. Încât, nu se putea să nu izbândim: „s-a 
produs un miracol: a venit după noi, poporul”. Poeta Valeria 
Grosu mărturiseşte că la adunările de la Chişinău au venit pe 
Jos oameni de la 200 şi chiar 300 km, de la Cahul şi Cernăuţi, 
din tot imperiul. 

Informaţii extrem de preţioase despre realitățile din 
Moldova de peste Prut — şi despre adversitățile din Transnistria, 
de pildă — oferă într-un interviu acordat presei româneşti şi 
Mihai Cimpoi”. Critic şi istoric literar, filosof al culturii, 
redactor la revista „Nistru” şi la editurile „Cartea 
Moldovenească” şi „Literatură Artistică”, autor a numeroase 
studii şi lucrări de referință, Mihai Cimpoi s-a impus şi ca 
secretar literar la Teatrul Naţional şi Teatrul Poetic „Alexei 
Mateevici”, consultant la Uniunea Scriitorilor, iar din 1991 — 
preşedinte al acestui forum obştesc al literaţilor. Deşi acuzat în 
repetate rânduri de „naţionalism”, s-a angajat cu toate forţele şi 
prin toate mijloacele sale în mişcarea de renaştere națională a 
românilor din imperiul sovietic. Din 1991 a devenit şi membru 
de onoare al Academiei Române şi membru al Organizaţiei 
Mondiale a Scriitorilor. Făcând, în luna noiembrie 1990, o 
analiză a luptei de emancipare a românilor din imperiul 
sovietic, Mihai Cimpoi“ aprecia că, pentru prima oară în 
perioada de după război, în Moldova de la Est de Prut există un 
guvern național, compus din 18 miniştri basarabeni, condus de 

Mircea Druc, reprezentant al Frontului Popular şi un preşedinte 
al Sovietului Suprem, adică al Parlamentului, condus tot de un 
român, Mircea Snegur. Acum, în acest moment istoric — relevă 
Mihai Cimpoi — „problema cea mare a Moscovei este căderea 
guvernului şi a Parlamentului”, pentru că e condusă exclusiv de 
români. 

Moldova a fost condusă, până la declanşarea şi 
desfăşurarea reformelor gorbacioviste de „mafioţi care îşi 
aveau cuibul la Tiraspol”; în fruntea guvernului, a sovietului 
suprem şi Comitetului Central al Partidului Unic s-au aflat 
mereu, în majoritatea lor „ruşi şi ucraineni”, exceptând „doi- 
trei moldoveni, ca prezenţe formale” neputincioase. Procentul 
de alogeni şi moldoveni era dinainte stabilit de la Moscova. 
Chiar şi în plină desfăşurare a Perestroikăi, în 1989, Moscova a 
mai putut impune ca procentul moldovenilor, al autohtonilor, 
să nu fie mai mare de 20%. Anul 1990 e anul triumfului deplin 
al moldovenilor în conducerea ţării lor. 

În interviul acordat revistei „Tribuna” — care îşi 
intitulează cu deplin temei relatările sale sub titlul de Forza 
nevăzută a Basarabiei — Mihai Cimpoi face o evaluare Asupra 
românilor din Transnistria. El relevă că, în zona dintre Nistru şi 
Bug, cunoscută sub numele de Transnistria, există 86 de sate 
româneşti, unele fiind foarte mari, având în medie circa 5000 
de locuitori fiecare. Numărul total al românilor transnistreni se 
ridica, în 1990, la circa o jumătate de milion, adică 500.000 de 
suflete. 

Analizând şi caracterizând situația românilor 
transnistreni, Mihai Cimpoi dezvăluie drama recentă a acestei 
populaţii. Mulţi s-au reîntors la vetrele natale, după moartea lui 
Stalin, după reabilitarea din 1956. Alţii, chiar mai târziu. Mulţi 
români moldoveni sunt încă rămaşi în Federaţia Rusă — ceea 
ce, adăugăm noi, explică de ce Frontul Popular considera 
necesar ca în programul său, să se preocupe şi de soarta lor. 

În Siberia — ne informează Mihai Cimpoi — există încă 
mulți români. Astfel, într-o localitate ce s-a întemeiat în timp 
ce se lucra la magistrala Baical-Amur, din circa 4000 de 
locuitori, 3.500 sunt români moldoveni. Ei nu dispun de nici o 
şcoală românească. Mulţi nici nu mai vorbesc românește. Însă, 
prin numărul lor mare, răspândit în mai multe locuri „ar putea 
să pretindă o republică moldovenească în Siberia”. 

Un alt tribun al moldovenilor de peste Prut, scriitorul 
Nicolae Dabija completează şi el „faţa nevăzută a Basarabiei”. 

Născut la 15 iulie 1948, în localitatea Codreni, judeţul 
Chişinău, Nicolae Dabija”! este licenţiat în filologie, autor al 
volumelor Ochiul al treilea (1975), Apă neincepută (1980), 
Zugravul anonim (1985), Aripă sub cămaşă (1988), Mierla 
domestică (1992), Dreptul la avere (1993), Lacrima care vede 
(1994), Oul de piatră (1995). A obținut Premiul de stat al 
Republicii Moldova şi Premiul Academiei Române pentru 
Antologia poeziei vechi moldoveneşti (1995). În timpul 
reformelor gorbacioviste a devenit unul din principalii lideri, 
animatori şi îndrumători ai Renaşterii basarabene, scriind şi 
publicând o salbă de volume de eseuri, între care: Moldova de 
peste Nistru — vechi pământ strămoșesc (1991), Nasc şi la 
Moldova oameni (1992), Daciada (1991, 1992), Domnia lui 
Ștefan cel Mare (1991), Transnistria (1990), Libertatea are 
Chipul lui Dumnezeu (1997), Icoană Spartă, Basarabia (1998). 
El este redactorul şef al revistei săptămânale „Literatură şi 
Artă”. 

Acordând în luna noiembrie un interviu revistei 
„Tribuna”?, alături de Mihai Cimpoi, Nicolae Dabija încearcă 
să explice cititorilor din România unele aspecte cu care se 
confruntă românii din imperiul sovietic. Între altele, 
completând informațiile date de Mihai Cimpoi, despre drama 
românilor din Transnistria, Nicolae Dabija relevă că, spre a 
stopa şi bloca drumul Moldovei spre suveranitate şi 
independență, Moscova ridică Transnistria contra 

basarabenilor, spre a-i obliga să semneze „viitorul Tratat 
unional”, despre care românii de la est de Prut sunt conştienţi 
că întreaga mişcare separatistă, rusofonă „ca tot ce are loc în 
Transnistria este un joc al Moscovei, pentru a ne obliga să 
semnăm acest contract al diavolului (sublinierea noastră) încă 
pentru 50 de ani”. 

Întocmai ca şi în Armenia, unde e război civil, unde 
zilnic au loc atacuri între armeni şi azerbaidjeni, în 
Transnistria, milițienii au deblocat un pod şi la morga de la 
Dubăsari au fost găsiți 3 morți. 

Care e interesul Moscovei să încurajeze separatismul 
transnistrean? „Avem de-a face — explică Dabija — cu un act de 
terorism, când o bucată de ţară e luată osttatică”, fapt ce 
sfidează cele mai elementare norme ale democraţiei; „legile 
internaționale pedepsesc aceste acte, dar la noi ele sunt 
stimulate de la centru, de la Moscova”; interesul Moscovei 
„este enorm: Moldova poate deveni o mare piață de desfacere, 
atât a Occidentului, cât şi a Europei de Răsărit, a Rusiei”. Ruşii 
s-au bătut pentru Moldova „pentru a obţine gurile Dunării, 
această punte către Bosfor”. Pentru ruşi „Basarabia e o mină de 
aur. Avem cel mai bun cernoziom din Europa”, explică Dabija. 

Care e poziția lui Gorbaciov față de Moldova? 
„Gorbaciov — zice Dabija — este rus. Se situează pe poziția 
ruşilor. Iar Rusia comunistă a moştenit politica ţaristă. Tot ce a 
făcut Rusia sovietică în acest secol, este o politică ţaristă”. 
Dabija credea, la acea dată, că „teatrul înscenărilor puse la cale 
de Moscova avea să se mute în Ucraina”, unde, „ruşii vor să 
creeze anumite republici unionale, pe ţărmul Mării Negre, cu 
oraşele Odesa, Nicolaev, Crimeea; vor să creeze republica rusă 
unională, care să se numească Rusia Nouă”. Moscova uită, sau 
se face că uită faptul că „prezenţa ruşilor în această regiune este 
rezultatul unei expansiuni şi colonizări masive, a acaparării 
abuzive de pământuri străine”. Liderul Renaşterii basarabene 
apreciază justițiar că „Aşa s-a întâmplat şi cu Basarabia, unde, 

până la 1812, nu exista nici un rus. Aşa s-a întâmplat şi cu 
Crimeea care, până la venirea ruşilor, la sfârşitul secolului 
trecut, era o peninsulă tătărască... Aşa cum moldovenii, duşi în 
Siberia, vor încerca să-şi formeze o nouă formă statală 
românească şi să declare că e patria lor”. 

În legătură cu raporturile dintre Gorbaciov şi Elțîn — 
care interesau şi pe cititorii din România — Nicolae Dabija 
exprima opinia sa, că „Gorbaciov, părintele restructurării, este 
depăşit de evenimente. În schimb, Elțîn e primul care a afirmat 
că Rusia e un stat suveran”. Dabija credea că „Uniunea 
Sovietică trebuie să-şi caute o altă capitală”, fiindcă Rusia „e 
sat suveran”. 

Cât despre atitudinea față de România, Nicolae Dabija 
preciza că „la noi s-a făcut, timp de o jumătate de veac, o 
agitație nu numai atiromânească, dar şi antinaţională, însă — 
încheia liderul basarabean — în ultimii ani, s-a produs o minune, 
a avut loc o revelaţie a conştiinţei”. 

Un alt lider al Renaşterii mişcării naţionale a 
românilor de la est de Prut, Valeriu Matei” - născut în 1959 în 
localitatea Cazangic, județul Lăpuşna, istoric, doctor în 
etnologie, scriitor, remarcat printre fondatorii şi susținătorii 
programului Frontului Popular, şi ajuns deputat în Parlamentul 
Moldovei în alegerile din 1990, 1994 şi 1998 etc. — a acordat şi 
el un interviu „Tribunei”, sub semnătura aceluiaşi Ion 
Cocora“. 

Valeriu Matei abordează pentru cititorii din România 
problema mişcării separatiste transnistrene — unde „foarte 
multă populație românească a fost mancurtizată” — şi unde 
rusofonii exercită încă rolul de instrument al Moscovei. Ca 
fondator şi luptător de seamă al Frontului Popular, el crede că 
tentativele de a se crea două republici unionale — Moldova şi 
Transnistria — sunt în contradicție cu ambele constituţii, atât 
cea a Moldovei, cât şi cea a URSS, apreciată drept „cea 
imperială”. Transnistrenii (adică, a se înţelege: rusofonii, care 


270 


conduc la Tiraspol) — explică Matei — îi acuză pe liderii de la 
Chişinău de „românizare”, nu sunt de acord cu introducerea 
limbii române, ca limbă oficială de stat şi cu tricolorul, ca 
simbol de stat; Moscova s-a supărat pe basarabeni că „au 
recunoscut, printre primii, Lituania”, ca stat independent — 
inițiativă promovată în Parlament de Valeriu Matei. 

Dorinţa de suveranitate deplină a Moldovei este o 
necesitate istorică imperioasă pentru că „s-a constatat că 
Moldova a participat la întreprinderi construite pe alte teritorii, 
cu cheltuieli de trei ori mai mari decât cele de pe propriul ei 
teritoriu”, ceea ce nu poate fi decât o exploatare a locuitorilor 
din Moldova de către stăpânul de la Moscova. 

Dacă Moscova a lansat ideea chemării de voluntari, 
care „să apere” menținerea Lituaniei în cadrul URSS, 
Parlamentul de la Chişinău a oprit plecarea unor astfel de 
„luptători voluntari” de pe teritoriul ei, fie ei chiar din 
Transnistria, tocmai pentru a preveni „ciocniri de mare 
amploare”. Rusofonii din zonă ar fi vrut să mai aibă, ca în 
trecut la Chişinău „o haită de docili”, supuşi şi ascultători, față 
de Moscova; şi dacă încercarea lor de-a trimite „voluntari” care 
să lupte pentru apărarea intereselor Moscovei în Ţările Baltice 
nu le-a reuşit — relevă Valeriu Matei — ei, rusofonii din 
Transnistria, au devastat procuratura din Dubăsari, au scos 
arhiva în stradă şi i-au dat foc, deşi acolo românii, cei mai 
mulți timoraţi, mancurtizați de stăpânirea bolşevică, ocupă, 
totuşi, un procent de 88% din totalul populaţiei. 

Despre situația Bisericii Ortodoxe din Moldova de la 
Est de Prut ne informează şi părintele loan Ciuntu, deputat în 
Parlamentul de la Chişinău care, în toamna anului 1990 a 
acordat şi el un interviu presei din România, interviu 
consemnat de Ion Cristofor”. 

De loc din Chişinău, absolvent al seminarului teologic 
din Odessa şi al Facultăţii de Teologie de la Moscova, 
protopop al zonei centrale a Basarabiei, părintele loan Ciuntu a 

îmbrățişat ideile pentru emanciparea națională a credincioşilor 
săi şi a devenit deputat în Parlamentul Moldovei. El s-a afirmat 
şi remarcat prin strădanii merituoase în editarea şi difuzarea 
cărților religioase, necesare cultului ortodox şi a devenit, în 
ultimii ani, redactorul şef al revistei ortodoxe „Luminătorul”. 

El apreciază că în vreme ce în ultimii ani s-au făcut 
importante progrese pe tărâm politic şi cultural în sânul 
Bisericii progresele se resimt mai greu. Preoţii şi-au făcut 
studiile fie la Moscova, fie la Leningrad şi sunt stăpâniţi încă 
de „duhul rusesc”; citează cazul moşului său, preotul Antonie 
Todireanu, om în vârstă, veteran de război, care, trebuind să-l 
primească şi să-i vorbească, în timpul unei vizite, pe 
mitropolitul Basarabiei, episcopul Serapion, şi-a scris pe o 
hârtie o urare de bun venit, în ruseşte — fiindcă şeful Bisericii 
Ortodoxe din Moldova era rus şi nu vorbea decât limba 
stăpânilor de la Moscova — dar, neputând-o citi cum trebuie, 
mitropolitul l-a certat şi întrebat: „cum nu ştii ruseşte, hai, 
vorbeşte, zii în ruseşte!” şi părintele loan Ciuntu se întreabă, 
întristat şi revoltat: „Auzi, domnule, să vină străinii şi să-ți 
impună în ce limbă să vorbeşti, în ce limbă să te rogi lui 
Dumnezeu!” Un alt episod s-a petrecut cu prilejul sfințirii 
Catedralei din Chişinău, când — relatează părintele loan Ciuntu 
— „în marea de oameni, adunată, mitropolitul Serapion a 
început să predice în ruseşte. lar poporul a strigat: „În 
româneşte! În româneşte!” Oamenii au intrat cu tricolorul în 
Catedrală, iar mitropolitul a fost silit să-şi ia rămas bun de la 
Basarabia” — adică a fost practic huiduit şi silit să plece din 
înaltul scaun ce-l ocupa pe nedrept. 

Părintele deputat loan Ciuntu se pronunţa pentru 
reluarea şi lărgirea legăturilor cu România, pentru a se înlătura 
situaţia „cu adevărat tragică” din acest domeniu. În prezent, la 
nivelul anului 1990, numărul bisericilor, care au fost deschise, 
a crescut de la 197 de lăcaşuri, câte funcționau la începutul 
Restructurării, la aproape 800. Cât despre mănăstiri, ele au fost 

„transformate în sanatorii de boli nervoase, de boli venerice sau 
de tuberculoză”, iar „unele lăcaşuri au fost distruse în 
întregime”. Pentru repararea şi deschiderea mănăstirii Căpriana 
s-au adunat circa 600.000 de ruble, dar nu s-au utilizat decât 
mai puţin de 30.000 de ruble, restul s-au furat: „s-au făcut 
multe hoţii pe spinarea Bisericii Moldovei. Banii care intrau în 
cadrul episcopiei noastre luau drumul Moscovei sub diferite 
pretexte: «fondul ţării», «fondul lui Lenin», «fondul Cernobâl, 
«fondul arhitecturii» etc.”. 

Părintele deputat este  partizanul suveranității 
Moldovei, pentru a se pune ordine şi în acest domeniu. Deşi „s- 
au făcut unele schimbări în Constituţie, mai sunt de îndreptat 
multe strâmbătăţi şi nelegiuiri. Biserica e despărțită de şcoală”. 
El susține „introducerea religiei în şcoli, legiferarea sărbătorilor 
ortodoxe — ca acelea de Crăciun, de Paşti etc. — dorite de popor, 
în locul zilei armatei sovietice de la 23 februarie sau altele...” 
Apoi este necesară „autocefalia” fiindcă, „chiar în momentul de 
față, totul se hotărăşte la Moscova. Dacă vrem să deschidem o 
biserică, dacă vrem să acordăm o gradație unui preot, trebuie să 
cerem, încă, aprobarea de la Moscova. Cum poate să ştie 
Moscova mai bine decât noi care sunt meritele unui preot ce 
slujeşte într-un cătun umil din Moldova?” Apoi, chiar „ca să 
trimitem o telegramă în România, aceasta trebuie să facă 
numaidecât un ocol pe la Moscova”. Ca urmare — conchide 
părintele deputat — singura „rază de lumină” pentru basarabeni 
sunt „relaţiile cu România”*€. 

Spre a întregi imaginea Bisericii Ortodoxe din 
Basarabia notăm că, la Căuşeni s-a păstrat o biserică, 
«Adormirea Maicii Domnului» săpată, îngropată în pământ, 
datând, se pare, ca şi orăşelul din epoca lui Ştefan cel Mare şi 
având toate elementele picturale şi arhitecturale, de o mare 
frumuseţe, specifice stilului moldovenesc. Oamenii din partea 
locului, bătrânii, în special, o cred «făcătoare de minuni», o 
vizitează în taină, se roagă cu evlavie, scriu bileţele cu 

dorinţele lor, trăiesc satisfacția ca aceste dorinţe să li se şi 
împlinească. Există şi un miracol unic: în zilele cu soare, 
duminica, în timpul slujbei, din ferestrele mici, cât lăţimea unei 
palme, pătrund trei fâşii de raze „care se îngemănează şi 
luminează Sfânta Masă din mijlocul altarului, încât se poate 
citi, ca la lumina zilei; iar credincioşii se minunează şi astăzi 
„cum au ticluit şi izbutit meşterii aceia din vechime, să cadă 
lumina înăuntru, chiar în clipa sfințirii darurilor, în momentul 


suprem al slujbei”. 


IV.4. Acţiuni pentru reluarea, dezvoltarea şi 
consolidarea unităţii vieţii spirituale ale românilor din 
imperiu cu confrații din patria-mamă 

Dintre toate formele de colaborare, între statul român 
şi românii din imperiul sovietic, relațiile pe tărâm spiritual 
devin o componentă prioritară permanentă. Schimb de cărți şi 
manuale şcolare, burse acordate elevilor şi studenţilor, 
simpozioane, dezbateri, spectacole comune, sesiuni ştiinţifice, 
întâlniri folclorice, excursii, colaborări în domeniile 
învăţământului, bisericii, presei, istoriei, limbii şi culturii sunt 
doar câteva din căile prin care se reia, dezvoltă şi consolidează 
unitatea vieţii spirituale, pe care se pot aşeza şi stimula relaţiile 
politice şi cele economice. 

La 1 martie 1990, de pildă, în foaierul Teatrului din 
Chişinău, se deschide Expoziţia de Artă Populară Românească. 
Artiştii români sunt prezenţi pentru prima oară — după o 
întrerupere de exact o jumătate de veac — cu ceea ce ţara are 
mai de preț în cadrul Festivalului Folcloric «Mărţişor» 1990. 
Presa de pe ambele maluri ale Prutului relatează pe larg, în 
cuvinte calde, emoționante, despre acest „arc al frăţiei”S a 
despre reîntâlnirea simbolică, atât de unitară şi, totodată, 
diversă, prin spiritul unitar al limbii şi culturii româneşti. Timp 
de 10 zile, pe scenele din Capitala Moldovei, dar şi în raioane 
şi comune vor evolua ansambluri de muzică din Moldova, 

Ucraina, Rusia, Lituania, Belarus etc. — şi pentru prima dată şi 
din România, de unde participă Ansamblul „Crăişorul 
munţilor” din Alba Iulia, cu soliştii Maria Ciobanu, Maria 
Dragomiroiu, Leontina Fărcaş, loan Bocşa şi celebrul interpret 
Gheorghe Zamfir, cu o suită de cântece din tezaurul folcloric 
naţional. În cadrul celor peste 200 de spectacole prezentate”, 
dansurile şi cântecele româneşti, adevărate perle ale tezaurului 
folcloric românesc, au cucerit şi vrăjit publicul spectator prin 
spontaneitate, diversitate, simplitate, originalitate şi frumuseţe. 
Cine, oare, asistând şi vibrând la o astfel de amplă manifestare 
se mai poate îndoi de vitalitatea şi unitatea acestui popor, atât 
de greu încercat de-a lungul istoriei? 

În aceeaşi lună, martie 1990, la Chişinău a fost 
organizată şi inaugurată şi expoziția „Tehnica informatică de 
calcul şi de radioelectronică în România”. Despre aceasta, 
corespondentul Agenției TASS de la Chişinău anunţa că 
„expoziţia are un caracter comercial şi constituie, totodată, o 
invitație de cooperare în producţia de electronică industrială, de 
cercetare şi casnică”. 

O semnificație aparte o au şi întâlnirile şi dezbaterile 
dintre intelectualii din România şi cei din spaţiul sovietic. La 
Congresul din zilele de 24-25 martie 1990 de la Gălăneşti- 
Rădăuţi, din sudul Bucovinei, cu prilejul reînființării societății 
pentru Cultura şi Literatura Română în Bucovina au luat parte 
delegaţii din întreg spaţiul locuit de români. Astfel, din nordul 
Bucovinei, erau prezenți: poetul Vasile Leviţchi, prof. univ. dr. 
Grigore Bostan, poet, scriitor, folclorist şi preşedinte al 
Societăţii pentru Cultură «Mihai Eminescu» din Cernăuţi, 
poetul tribun Vasile Tărâţeanu, ziarista Maria Toacă, redactor 
la „Zorile Bucovinei” din Cernăuţi, Dimitrie Covalciuc, 
redactorul şef al revistei anuale de cultură şi folclor „Ţara 
Fagilor” de la Cernăuţi; din Basarabia au participat: prof. univ. 
dr. Ion Niculiţă, decanul Facultăţii de Istorie, de la 
Universitatea de Stat din Chişinău, Ion Țurcanu, secretar de 

stat al R. Moldova, în vreme ce, din Capitala României, au fost 
prezenţi: acad. Vladimir Trebici, demograf, economist, originar 
din Horecea de lângă Cernăuţi, criticul şi istoricul literar 
George Muntean, juristul şi istoricul Radu Economu, alături de 
oameni politici, învățători, universitari din Suceava. Discuţiile 
s-au purtat în cele două zile de dezbateri, sub înrâurirea lozincii 
lansate şi propagate de ctitorii României moderne — „Unire-n 
cuget şi simţiri” — care era şi un imperativ al momentului”!. 

Crearea unui cadru instituțional pentru menţinerea şi 
întreținerea acestui dialog permanent — cum e cazul cu 
Societatea pentru Cultura şi Literatura Română din Judeţul 
Suceava şi sora ei de la Cernăuţi, Societatea de Cultură «Mihai 
Eminescu» - formează o pildă urmată şi de alte centre culturale 
româneşti. În luna mai 1990, de pildă, se fondează şi îşi începe 
activitatea Asociaţia Culturală Pro-Basarabia şi Bucovina, la 
Cluj. În apelul lansat la 8 mai 1990, ea se declară „deschisă 
tuturor fiilor pământului dintre Prut şi Nistru, dar, totodată, şi 
bucovinenilor, transilvănenilor şi tuturor acelora care doresc să 
sprijine promovarea caracterului unitar al limbii, culturii, 
spiritualității româneşti ştiinţifice şi artistice”. Asociaţia îşi 
propunea să sprijine folosirea limbii române în învățământ, 
cultură, ştiinţă în Republica Moldova, prin colectarea şi 
expedierea de cărți şi manuale şcolare, abonamente, reviste, 
ziare româneşti etc., astfel încât fiecare bun patriot să urmeze 
îndemnul: o carte pentru Basarabia şi o alta pentru Bucovina. 
Asociaţia îşi propune, totodată, să sprijine schimbul de vizite 
pe bază de reciprocitate dintre artişti şi oameni de cultură, 
cercetători, cadre didactice, studenţi, elevi. De asemenea, îşi 
propunea să organizeze concerte, expoziţii, tabere de creaţie, 
cursuri de perfecționare, vizite cu caracter turistic, să 
promoveze legăturile culturale”?. Astfel de asociaţii apar şi la 
Suceava“, Iaşi” şi alte centre. 

La începutul lunii iulie 1990 se înființa şi la Chişinău 
o filială a Asociaţiei Pro-Basarabia şi Bucovina. Presa locală 

explica faptul că asociația din Capitala Moldovei era 
continuatoarea celei create în 1950, în străinătate, de un grup 
de emigranţi basarabeni şi bucovineni. Asociaţia se anunța în 
comunicatul dat la Chişinău la 11 iulie, că are ca scop 
„propagarea şi apărarea valorilor culturii româneşti”. Ea „are 
un caracter apolitic”, urmărind: studierea istoriei Basarabiei şi 
Bucovinei, cunoaşterea culturii naţionale, cercetarea şi 
conservarea tradițiilor, datinilor, obiceiurilor, folclorului, 
prețuirea şi răspândirea spiritualității româneşti? 

Între marile întruniri de suflet, la care au luat parte 
câteva zeci de mii de români de pretutindeni şi care a avut o 
mare rezonanță în sufletele participanților se înscrie şi 
parastasul de la Putna din 2 iulie 1990, închinat împlinirii a 495 
de ani de la trecerea în eternitate a lui Ştefan cel Mare. Aceasta 
era prima manifestare de amploare, organizată în condiții de 
libertate deplină, după cea din 1904, când Bucovina se afla încă 
în frontierele imperiului habsburgic. 

Manifestarea, organizată din vreme, în conformitate 
cu hotărârea Sfântului Sinod de la Bucureşti, aduna la Putna, în 
zilele de 2-4 iulie, câteva zeci de mii de oameni de toate 
vârstele şi profesiile, sosiți atât din ţară, cât şi din nordul 
Bucovinei şi Basarabia, în frunte cu fruntaşii politici şi oameni 
de cultură, ierarhi şi poeți ai Bisericii Ortodoxe şi credincioşi 
de rând. 

Astfel, printre personalitățile prezente, erau: P.F. 
Teoctist, patriarhul României, I.P.S. Daniel Ciobotea, 
mitropolitul Moldovei şi Bucovinei, P.S. Antonie, episcopul 
Cernăuţiului, reprezentanți ai guvernelor României, republicii 
Moldova şi Ucraina, Ion Iliescu, preşedintele României, 
deputați şi scriitori — lon Alexandru din Bucureşti, Ion 
Ungureanu şi Mihai Cimpoi din Chişinău, Vasile Tărâţeanu de 
la Cernăuţi, numeroşi oameni de vârste şi profesii diferite. 
Pentru câteva ceasuri, participanţii aveau senzația că România 
întregită de după 1918 era iarăşi refăcută. Cuvintele de ordine 

ale participanților erau „Libertate! Unitate! Dreptate 
Sucevenii au strâns şi donat cu acest prilej circa 1500 de cărți şi 
manuale şcolare pentru românii din nordul Bucovinei şi ținutul 
Herţa. Poetul şi profesorul de limba şi literatura română din 
Cernăuţi, Vasile Leviţchi, declara emoționat corespondentului 
Agerpress: „venim din partea de nord a Bucovinei, din Ţara 
Fagilor, cu bucuria că am izbândit să dăinuim (subl. V.L.), să 
nu ne pierdem limba, credința, fiindcă am trăit şi muncit sub 
semnul speranței că odată şi odată vom reveni, într-o zi, la 
albia firească a statalității şi spiritualității noastre”®®. 

În fapt, adunarea de la Putna se organiza şi desfăşura 
în spiritul uneia dintre revendicările înscrise în programul 
Frontului Popular: aceea ca românii de pe ambele maluri ale 
Prutului să se poată întâlni şi sărbători anumite aniversări 
istorice comune. 

Prezent la manifestarea de la Putna, lon Ungureanu, 
ministrul culturii şi cultelor din Republica Moldova, relata la 
câtva timp, în presa românească, în spiritul acestei adunări 
populare, „biografia” monumentului de la Chişinău, închinat 
lui Ştefan cel Mare — şi fiindcă cel mai glorios dintre 
domnitorii Moldovei întregi fusese un permanent sfătuitor şi 
confesor al românilor de la est de Prut, în întreaga mişcare de 
emancipare politică din ultimii ani, el făcea printre primii 
propunerea trecerii lui Ştefan cel Mare în rândul sfinților 
poporului român. 

„Biografia” monumentului lui Ştefan cel Mare de la 
Chişinău avusese, până în aceste zile, un destin tot atât de 
zbuciumat şi încercat, ca şi al românilor. La 29 aprilie 1928, 
statuia lui Ştefan fusese înălțată şi inaugurată „prin osârdia 
fiilor Basarabiei”. La 28 iunie 1940 a fost evacuată din calea 
ruşilor, la Vaslui, iar soclul ei distrus de invadatori. La 25 
august 1942 statuia era readusă la Chişinău şi repusă lângă 
Arcul de Triumf. Dar, la 20 august 1944 era din nou evacuată 
şi păstrată în ascuns, la Craiova. În 1945 fusese reîntoarsă la 

Chişinău — la cererea expresă a populației — dar crucea, spada, 
soclul, inscripțiile au fost schimbate, denaturate, după voinţa 
bolşevicilor. În 1972, monumentul fusese dus mai în interiorul 
parcului, la vreo 18 m, departe de bulevard, fiindcă la vedere 
fusese aşezată statuia lui V.I. Lenin. Bolşevicii aşezaseră 
„statuia celui mai mare domnitor al nostru — zice Ion 
Ungureanu — la poarta parcului, ca uşier, pe un postament sărac 
şi mic”. Dar — continuă ministrul Culturii şi Cultelor de la 
Chişinău — „s-a întâmplat miracolul lui Dumnezeu! Basarabenii 
au început să vină cu flori la domnitorul lor, şi în anii din urmă, 
cu numele lui Ştefan cel Mare pe buze am repurtat trei mari 
victorii sfinte: limba de stat şi grafia latină, la 31 august 1989, 
drapel tricolor la 27 aprilie 1990 şi suveranitate națională la 23 
iunie 1990”. 

La 31 august 1990, statuia lui Ştefan cel Mare a fost 
reaşezată pe locul său inițial — iar cea a lui Lenin, înlăturată şi 
dată la lada cu gunoi. 

Au fost refăcute inscripțiile iniţiale, autentice. A fost 
refăcut soclul inițial, din aceeaşi piatră, adusă de meşteri 
pietrari de la Posăuţi şi prelucrată de restauratorii din Chişinău. 
Lucrarea, restaurarea, constituie, astfel, un omagiu adus atât 
sculptorului, Alexandru Plămădeală, cât şi arhitectului 
Bernardazzi. E şi un act de cultură: „numai un popor care se 
respectă, un popor matur şi cu vechi tradiții, poate proceda în 
felul acesta”. Parafrazându-l pe Amstrong — cel care, punând 
cel dintâi dintre oameni, piciorul pe lună, spunea „Un mic pas 
pentru om e un pas uriaş pentru omenire” — ministrul Culturii şi 
Cultelor de la Chişinău relata că, readucând statuia cu 18 m 
mai lângă bulevard, cum fusese inițial, „cei 18 m înseamnă 
pentru noi infinit de mult în spațiul luptei pentru întregirea 
spirituală a neamului: anul 1918, când a fost întregită şi 
adunată în aceleaşi hotare toată suflarea românească”. 

Povestind — şi noi transcriind — destinul statuii de la 
Chişinău, ministrul lon Ungureanu mai face câteva observaţii: 

„n-am voit să-i punem soclu de granit, cum au unii oaspeţi 
nepoftiți prin aceste părți”; de aceea „soclul e făcut din piatra 
noastră modestă, dar eternă, din piatra ținutului Basarabiei, 
apărat de Ştefan cel Mare”. O a doua observaţie e aceea că, față 
de creatorii din 1928 — care au vopsit soclul în alb — „noi, zice 
Ion Ungureanu, l-am vopsit în negru, în semn de doliu. Şi aşa 
va rămâne atâta timp cât Basarabia nu-şi va recăpăta deplina 
suveranitate «din Hotin şi pân” la Mare»”. Apoi, deasupra 
capului de zimbru e o stea în cinci colţuri; lumea m-a întrebat: 
de ce? „Vă promitem că în ziua în care domnitorul va fi 
canonizat, vom schimba steaua în cinci colţuri, într-una cu opt 
colţuri, steaua  neprihănirii Maicii Domnului”, încheia 
ministrulS8. 

Reluarea, dezvoltarea, diversificarea, amplificarea şi 
consolidarea unităţii culturale româneşti este, de fapt, cea mai 
importantă consecință reală, vitală, imediată şi de durată, a 
tuturor strădaniilor întreprinse de românii din spaţiul vechii 
Dacii, fie liberi, din România postdecembristă, fie ţinând încă, 
oficial, de Moscova. Ansamblurile artistice, , cu precădere cele 
folclorice, trec lesne graniţele arbitrare, spre răsărit, ori spre 
nord, de la români pentru români şi invers. Astfel, Ansamblul 
studenţesc „Arcanul” de la Universitatea „Ştefan cel Mare” 
Suceava, întreprinde, bunăoară, în luna iulie, un turneu în 
nordul Bucovinei, prezentând spectacole, fie pe scenele 
Caselor de Cultură din Storojineţ, Cernăuţi sau Budineţ, fie la 
căminele culturale din satele româneşti din nordul provinciei”. 

În aceeaşi lună, Ansamblul «Mugurel» pregăteşte, 
împreună cu un grup de solişti şi interpreţi de la Ansamblul 
„Ciprian Porumbescu” un amplu şi unic spectacol, sub 
genericul «Cântă Chișinăul şi Suceava», spectacol prezentat 
într-un lung turneu în sudul Bucovinei şi peste Prut”. 

În Capitală, în Sala Mare a Palatului Republicii, 
bucureştenii au prilejul să-i asculte pe cei mai redutabili dintre 
mesagerii artiştilor basarabeni, membrii celebrului Ansamblu 

„Lăutarii”, sub conducerea maestrului Nicolae Botgros, care 
vine împreună cu soliştii Nicolae Şulac, Valentin Cojocaru, 
Lidia Bejenaru, Nicolae Cojocaru etc.”. 

Militând prin toate mijloacele pentru apărarea, 
dezvoltarea şi utilizarea limbii lor materne în toate 
împrejurările vieţii cotidiene, basarabenii organizează la 27-31 
august 1990 la Chişinău un amplu ciclu de manifestări 
culturale şi ştiinţifice sub genericul Limba noastră cea 
română”, iar bucovinenii din nordul provinciei — la 2 
septembrie Sărbătoarea limbii române 5, la care iau parte, din 
întreg spaţiul locuit de români, filologi, istorici, poeţi, scriitori, 
profesori, etnologi etc. 

La Chişinău, de pildă, la manifestarea dedicată în 
1990 «limbii noastre cea română» iau parte, în Piaţa Marii 
Adunări Naţionale, circa 750.000 de oameni. Sunt prezente 
personalităţi din toate teritoriile româneşti. De la Bucureşti — 
I.P.S. Daniel Ciobotea, Mitropolitul Moldovei şi Bucovinei, 
I.P.S. Vladimir, arhiepiscop al Chişinăului şi Republicii 
Moldova de peste Prut. Cei doi înalţi ierarhi inaugurează seria 
manifestărilor la 27 august, printr-un Te Deum, în Catedrala 
Neamului, prilej cu care, în prezența principalilor conducători 
ai guvernului şi Sovietului Suprem din Moldova are loc şi 
dezvelirea monumentului restaurat, închinat lui Ștefan cel 
Mare. În momentul emoţionant, când clopotele Catedralei sună 
prelung şi anunţă sfârşitul slujbei, când, în faţa mulţimii 
imense, Mircea Snegur dezvăluie monumentul restaurat, un sol 
venit anume de la Putna, aduce o făclie aprinsă de la Candela 
ce arde necontenit, de la 2 iulie 1504 şi până astăzi, făclie care, 
înmânând-o preşedintelui Parlamentului, i se face urarea să 
ardă şi aici, pe soclul acestui monument. În aceeaşi clipă unică, 
un pumn de țărână de la Putna e presărat lângă soclul statuii lui 
Ştefan cel Mare de la Chişinău: fie ca „pământul sfânt al Putnei 
— rosteşte inspirat şi răspicat I.P.S. mitropolitul Moldovei şi 
Bucovinei — să se amestece cu pământul sfânt al Basarabiei, 

spre veşnica lui stăpânire, de către poporul român!””*. Sunt 
prezenți românii din nordul Bucovinei, în frunte cu poetul Ilie 
Zegrea, preşedintele Uniunii Scriitorilor; din Transnistria — 
numeroşi români, în frunte cu Vasile Marina. Dintre 
basarabeni, sunt prezenți poeţii Dumitru Matcovschi (proaspăt 
ieşit din spital, după ce s-a încercat asasinarea lui, într-un 
accident provocat de rusofoni) şi Ion Hadârcă, preşedintele 
Frontului Popular. În preajma statuii şui Ştefan cel Mare sunt 
prezenți Doina Uricaru, Dan Verona, Mircea Florin Şandru, 
cântăreţul Tudor Gheorghe etc. Poetul Nicolae Dabija -— 
redactorul şef al revistei „Literatură şi Artă” — referindu-se, 
într-un cuvânt omagial, la victoriile lui Ştefan cel Mare, 
declară: „Este cea de-a 48-a bătălie, câştigată de Ştefan cel 
Mare şi Sfânt, aici, la noi, la Chişinău”, făcând aluzie la 
introducerea limbii române, ca limbă oficială, de stat, cu grafie 
latină, adoptarea tricolorului şi declararea suveranităţii 
Moldovei. 

În acelaşi timp, în cuvântarea rostită lângă statuia lui 
Ştefan cel Mare, primul ministru, bucovineanul Mircea Druc, 
apreciază că: „Dintre toate poruncile, pe care le ştim cu toții, 
una merită să fie oarecum revăzută, cea care spune «iubeşte-ţi 
aproapele»”. Eu zic, că trebuie să constat şi iubirea aproapelui 
meu. Noi, poporul, sperăm că vom cuceri iubirea vecinilor 
noştri. Astăzi, când noi suntem în mare sărbătoare, astăzi, când 
l-am readus pe Ştefan cel Mare pe postamentul său, vecinii, 
apropiații noştri, ne atacă la hotare... Noi, moldovenii — dacă 
cineva va îndrăzni să ne mai ia turmele şi pământul — nu vom 
mai repeta blândeţea ciobanului din Mioriţa, cum ne vor unii. 
Nu vom mai fi acea chintesență de supuşenie...” În încheiere — 
consemna corespondentul George Achim — primul ministru a 
transmis în limba engleză un apel către comunitatea 
internațională şi către românii din exil, despre dorinţa de 
libertate a românilor din spaţiul sovietic”. 

Sărbătoarea Limba noastră cea română, desfăşurată la 
exact un an de când forumul legislativ al Moldovei a introdus 
limba română şi grafia latină ca limbă de stat, a constituit un 
vibrant şi emoționant omagiu închinat vorbitorilor şi slujitorilor 
limbii române, care — aprecia un alt contemporan, Paul 
Lăzărescu — „de la George Sion cu «Mult e dulce şi frumoasă 
limba ce-o vorbim», la Alexei Mateevici, cu «Limba noastră-i 
graiul pâinii» şi până la Grigore Vieru, cu «Mai mult noroc şi 
avere eu nu am / Decât, în suflet graiu-acestui paşnic neam» - 
generații de scriitori basarabeni au întreținut mereu flacăra vie 
a limbii române””€ 

Impresionat de sărbătoarea Limba noastră cea 
română, Paul Lăzărescu era, în acelaşi timp, şi îngrijorat de 
„alte evenimente basarabene, ce aveau loc simultan”. Era vorba 
de creşterea tensiunii lor interetnice, alimentate şi generate de 
mişcarea „găgăuzz-halk”, care atenta la integritatea teritorială a 
Moldovei, prin convocarea şi desfăşurarea, în acele zile, la 
Tiraspol, a Congresului deputaţilor din zona nistreană şi 
proclamarea aşa-zisei republici «nistro-smirnovieze». Acestea, 
afla şi consemna Paul Lăzărescu, nu erau decât „scenarii bine 
cunoscute ale vechiului regim”, ostil reformărilor şi 
transformărilor gorbacioviste”. 

Să consemnăm -— şi să lăudăm faptul — că în ajunul 
manifestărilor «Limba noastră cea română» ieşea din tiparnița 
de la Chişinău, după o jumătate de veac de opresiuni şi 
obstrucțiuni, cel dintâi Abecedar în limba română şi cu litere 
latine. Autorii acestei „cărți de căpătâi a învățării scrisului” 
erau Grigore Vieru şi Spiridon Vanghelie. Ei au încercat să 
facă din primul abecedar şi „un manual de istorie”, care să-i 
înveţe pe elevi şi „despre Ştefan cel Mare, despre Dragoş 
Vodă, Alexandru cel Bun, Vasile Lupu, ALI. Cuza şi alţii”. 
Apreciind că prin această carte de însemnătate vitală pentru 
generaţia tânără, îşi îndeplinea o îndatorire fundamentală față 
de urmaşi, poetul Grigore Vieru, declara: „de-acum, pot să mor 

liniştit”. Primul ministru, Mircea Druc, prezentându-i el însuşi 
abecedarul, spunea cu emoție: „n-am scris, niciodată, nici 
mamei, nici iubitei şi nici n-am completat vreo fişă oficială, în 
altă limbă, decât în cea a părinților şi străbunilor, limba 
românească”, 

Meditând şi scriind despre Limba noastră cea română, 
acelaşi participant direct, Paul Lăzărescu” se oprea, analiza şi 
aprecia unele elemente ale unității limbii române: permanentele 
mişcări, acele intermigrații ale românilor din interiorul şi 
exteriorul arcului carpatic între şi spre toate ţinuturile 
româneşti — fiindcă lanțul Carpaților a fost mereu, cu 
numeroasele sale trecători, dintr-o parte într-alta „un liant între 
români şi nu o frontieră”; acea transhumanță, practicată de 
secole, când oierii transilvăneni, strecurându-se prin trecătorile 
Carpaţilor coborau de la munte la şes până la țărmurile Mării 
Negre iar unii dintre ei depăşind chiar apa Nistrului, ajungeau 
până-n Crimeea; apoi, în secolele XV-XVII, domnii din 
Moldova şi Muntenia aveau întinse posesiuni în Transilvania, 
cetăți întărite de-a lungul Carpaţilor, cu zeci şi zeci de sate în 
Jur, ca nişte trainice şi tainice punți de colaborare şi de apărare; 
se adăugau circulaţia cărților şi a preoţilor, care plecau, fie din 
tiparnițele şi mănăstirile din Muntenia, fie din cele din 
Moldova spre Transilvania, unde ortodoxismul era oprimat şi 
doar tolerat etc. De aceea, gândind la unitatea, care s-a realizat 
şi care s-a păstrat, acest ziarist scrie cu deplin temei: „,... 
Haşdeu, Eminescu, Luchian, Iorga, Enescu... întruchipează 
geniul şi poezia, culoarea şi lumina, ştiinţa şi gândirea, armonia 
şi cântecul neamului nostru, toţi au scris, au gândit, au vorbit şi 
cântat într-un glas unitar, «limba noastră cea română» (subl. 
P.L.), aceeaşi pretutindeni, de la Dunăre la Mare, de la Nistru şi 
până la Tisa”. 

O avalanşă de gânduri, de meditații similare îi trezeşte 
şi-l cucereşte şi pe un alt ziarist, venit din România la Chişinău, 
să-l asculte aici pe Tudor Gheorghe — trubadurul, care, în 

cântecul Dorul meu de dincolo de Prut, închinat Basarabiei — 
cu prilejul comemorării lui Eminescu — se apropie „de o 
performanță izvoditoare de istorie”, încât „fiecare notă, 
asemănătoare unor armonii cereşti, grele de lumină, îndârjeau 
auditorul, în dorul său de frați întru limbă, cuget şi simţire, de 
dincolo de Prut” şi ascultându-l, vrăjit, acest ziarist aude în 
interiorul ființei, glasul tainic „dinlăuntrul istoriei” şi negreşit 
crede că, cineva i-a şoptit „spre aducere aminte, textul 
protestului, înaintat sultanului la 7 noiembrie 1812, de către 
Divanul Moldovei, împotriva ruperii din glia noastră a 
Basarabiei: «tot timpul şi inima țării, izvorul viselor, chelarul 
Țării, ogoarele de grâu şi orz, cele mai întinse..., precum de la 
moşii şi strămoşii lor le-au apucat în întregime ale Moldovei, 
aşa să rămână şi de-acum înainte»”*!. 

Aceste schimburi culturale generează şi cimentează 
prietenii, permanentizează colaborări, stimulează acțiuni 
comune. Aşa, de pildă, cu prilejul manifestărilor omagiale 
închinate lui Eminescu, în 1990, pe simezele din Chişinău sau 
organizat şi vernisat nu mai puțin de patru expoziții de artă, 
reunite sub genericul „Porni Luceafărul”. Ele cuprindeau 
creaţii artistice foarte diverse — sculpturi, lucrări în tempera sau 
ulei, pe pânză etc. — semnate în principal de artişti din 
Basarabia, din Chişinău, dar şi din laşi şi Bucureşti, lucrări 
având un conţinut unitar: viața şi creaţia marelui poet. Alături 
de sculpturi în ghips - «Eminescu» şi «Veronica» - se aflau 
lucrările în ulei pe pânză, „Luceafărul”, „La steaua”, „De treci 
codrii...”, „Hyperion” etc. Lângă artiştii români se regăsea — cu 
cele ale sale o sută de miniaturi mirifice — şi artistul estonian 
Lembit Lihmus, un mare iubitor şi admirator al poetului şi, 
totodată, unul dintre cei mai talentați  miniaturişti 
contemporani”. 

Mişcarea de renaştere națională din aceşti ani se 
reflectă pregnant şi în tematica nouă a instituţiilor şi formațiilor 
artistice, în conţinutul şi mijloacele de expresie, în eliberarea 

lor de acele formule proletcultiste, realist-socialiste, în 
orientarea spre modernitate, spre libertate în gândire şi 
exprimare. Aşa, bunăoară, când Teatrul „Luceafărul” din 
Chişinău întreprinde un turneu în luna aprilie 1990, în mai 
multe localităţi din România, între care şi în municipiul Bacău, 
spectatorii sunt plăcut impresionați şi chiar fascinați să 
constate, timp de o săptămână cât au durat reprezentațiile, 
înnoirile tematice şi abordările curajoase ale actorilor 
basarabeni. Astfel, ei au interpretat piesele: Aşteptându-l pe 
Godot — a scriitorului irlandez Samuel Beckett, jucată prima 
oară în 1953 şi apoi, tradusă şi prezentată în mai toate limbile 
pământului, pe marile scene ale capitalelor, în ţările libere: La 
Veneţia e cu totul altfel — piesa lui Valeriu Butnaru, cu 
personaje precum Confucius, Euridice, Agamemnon, care e un 
veritabil pamflet contra dogmatismului şi prolet-cultismului, 
pledând pentru demnitate, onestitate, libertate, pentru valorile 
morale, etern umane; Rinocerii lui Eugen Ionesco — o „fabulă 
cu tâlc”, ridiculizând şi criticând „somnul raţiunii” şi 
„stupiditatea, banalitatea vieții mărunte”;  Cocoşelul 
neascultător a lui Ion Lucian, care — dincolo de întâmplările 
prin care trec vietățile din pădure, fie datorită cocoşelului 
poznaş şi buclucaş, fie din cauza vulpoiului lacom — oferă o 
limbă comună, plină de farmec, de savoare şi culoare”. 

Odată cu anul 1990, devine o practică frecventă ca, în 
paginile presei literare din România să fie reproduse texte ale 
unor poeți şi scriitori din spaţiul sovietic. În felul acesta, 
cititorii din ţara liberă iau contact nemijlocit cu creatorii 
români de dincolo de sârma ghimpată: 

„Din Basarabia vă scriu — zice Grigore Vieru — 
Dulci fraţi de dincolo de Prut, 
Vă scriu cum pot şi prea târziu, 
Mi-i dor de voi şi vă sărut 


În vremea putredă şi goală 

Pe mine, frate, cum să-ţi spun, 
Pe mine m-au mințit la şcoală, 
a ah ba 84 
Că-mi eşti duşman, nu frate bun!” 


Emoțţionante până la lacrimi prin simplitate şi 
sinceritate, ca în cazul de mai sus, alteori versurile închinate 
limbii — ca, de pildă, cele ale lui Dumitru Matcovschi (cel care 
era să plătească chiar cu propria-i viață pentru lupta curajoasă 
în care s-a implicat) amintesc de poemul Limba noastră, a lui 
Alexe Mateevici, ba poate o depăşesc: 


„Limba maternă, ca floarea eternă 
De busuioc şi de dor — 
Dor de ţărâne, de doine bătrâne 
De freamătul codrilor. 
Ea ne adună cu soare şi lună 
Cu viitor şi trecut, 

Frunză de laur, bătută cu aur 
Aramă de veghe şi scut 
Vine din vreme şi suie-n poeme 
Lângă baladă şi rost — 

În mit, în ţară, paşte-o mioară 
Frate păstorul mi-a fost 
Vine din soarte păşind peste moarte 
Cu bucurii şi dureri — 

În cer, departe, Luceafărul arde, 
Astăzi mai tânăr ca ieri. 
Limba prea sfântă, mereu neînfrântă, 
Simplu vorbită de zei — 

Iară şi iară senin, mă-nfioară 
Litera dulce a ei. 

Limba de pâine, de neam, ce rămâne 
Casă cu masă în prag, 

Cântă şi plânge, când roua o frânge 

Ramura de pace, de suflet ce tace 
Neînfricat şi imens, 
Creşte pământul şi umple cuvântul 
Cu adevăr şi cu sens. 
Limba maternă ca floarea eternă 
De bucurie şi de dor. 
Dor de ţărâne, de doine bătrâne, 
De freamătul codrilor”. (Limba maternă) 


Să mai reținem, în încheierea acestor acţiuni pentru 
reluarea, dezvoltarea şi consolidarea unităţii vieţii spirituale că, 
statul român a acordat pentru tinerii din spaţiul sovietic, în 
aceşti ani, un număr de burse, după cum urmează”: 


Anul Burse de studii în România pentru: 
studenți doctoranzi | specializare 
1990-1991 1290 140 15 
1991-1992 1000 220 1000 
NOTE: 


! Podul de flori de la Prut, “Tineretul liber”, nr. 106, an II, 27 aprilie 


1990, p. 3. 
? Gheorghe Cojocaru, 1989 la Est de Prut, Editura Prut Internaţional, 


Chişinău, 2001, p. 202. 
* “Istvestia”, nr. 362/28 decembrie 1989; Gheorghe E. Cojocaru, op. 


cit., p. 205-206. 
* “Tineretul liber”, nr. 106/27 aprilie 1990, p. 3. 


` Ibidem, p. 3. 

* Mihai lacobescu, Descătuşarea: noua putere politică şi românii din 
spațiul sovietic (decembrie 1989-decembrie 1990), în vol. Istorie 
şi contemporaneitate, laşi, Junimea, 2008, p. 446-472. 

7 “Tribuna”, nr. 26/3 iunie 1990, p. 3. 

* “România liberă”, 9 martie 1990, p. 4. 

? Virgil Bulat, Transilvania trece Prutul, “Tribuna”, nr. 26/28 iunie 
1990, p. 3 

1 Ibidem. 

11 “Tineretul liber”, nr. 114, an 11/9 mai 1990. 

"> Mihai Iacobescu, Descătuşarea: noua putere politică şi românii 
din spațiul sovietic (decembrie 1989-decembrie 1990), în revista 
“Clio 1989”, an III, nr. 1 (5), 2007, Institutul Revoluției Române 
din Decembrie, Bucureşti, 2007, p. 99-127. 

15 “Crai nou”, Suceava, an I, nr. 12/25 decembrie 1989. 

14 Idem, 14 ianuarie 1990, p. 4. 

15 Idem, 20 ianuarie 1990, p. 1. 

1¢ Idem, 28 ianuarie 1990, p. 1-2. 

17 Idem, 11 aprilie 1990, p. 3. 

18 Idem, 28 martie 1990, p.3 

1 Idem, 4 ianuarie 1990, p. 2. 

2 Idem, 22 martie 1990, p. 3. 

” Idem, 13 aprilie 1990, p. 2. 

22 Arhiva Consiliului Județean Suceava, dosar 9, vol. 1/1990, f. 18- 
21. 

* Mihai Iacobescu, loc. Cit., p. 110-111. 

2424 Glasul Bucovinei”, Suceava, 16 mai 1990, p. 4. 

25 «Crai nou”, Suceava, 24 mai 1990, p. 3. 

26 Idem, 25 mai 1990, p. 3 şi 5 iunie 1990, p. 1-3. 

27 Alexandru Toma, Cu lacrimi în ochi, în patria limbii române, 
“Crai nou”, Suceava, 15 iunie 1990, p. 3. 

?8 Ibidem. 

? Ibidem. 

* Mugur Andronic, “Bădița Mihai” s-a reintors acasă la Cernăuți, 
“Crai nou”, Suceava, 21 iunie 1990, p. 1-3. 

31 «Glasul Bucovinei”, Suceava, 24 martie 1990, p. 2. 

32? Ibidem, p. 2. 

% «Crai nou”, Suceava, 29 iunie 1990, p. 1-3. 

* Idem, 3 iulie 1990, p. 1. 

35 Radu Economu, Societatea pentru Cultura Literaturii Române în 
Bucovina, “Glasul Bucovinei”, Suceava, nr. 10/24 martie 1990, p. 
l. 

36 Emil Satco, Enciclopedia Bucovinei, vol. 1-2, 693 şi 764 pagini, 
Editura Princeps Edit, laşi. 

37 loan Scurtu, Revoluția Română din Decembrie 1989 în context 
internațional, Editura Enciclopedică, Editura Institutului 
Revoluției Române din Decembrie 1989, București, 2006, p. 108- 
111. 

38 “România liberă”, 20 ianuarie 1990, p. 4. 

3 Idem, 21 ianuarie 1990, p. 4. 

* Idem, 22 februarie 1990, p. 4. 

! Idem, 14 martie 1990, p. 4. 

? Idem, 21 iunie 1990, p. 1-4: consemnau Ion Pavelescu, Teodor 

Marcarov şi Alex Mihail. 

* Ibidem. 

* Marian Enache, Dorin Cimpoeşu, Misiune diplomatic în Republica 

Moldova, 1993-1997, Cuvânt înainte de acad. Dan Berindei, 

Editura Polirom, laşi, 2000, p. 294-296. 

4 “România liberă”, 29 iulie 1990, p. 4. 

46 Idem, 5 august 1990, p. 4. 

ii George Achim, Comunismul ne-a expulzat din istorie, interviu cu 
dl. Ion Ungureanu, ministrul Culturii şi Cultelor al R. Moldova, 
“Dreptatea”, nr. 135/20 iulie 1990, p. 1. 

$ Valeria Filimon, Ochii noştri se îndreaptă necontenit spre 
România, “Femeia”, nr. 12/1991, p. 4. 

4 Marian Enache, Dorin Cimpoeşu, op. cit., p. 95-96 la subsolul 
paginii. 

5 Mihai Cimpoi, Foarte multă populaţie românească din 
Transnistria a fost mancurtizată, interviu consemnat de Ion 
Cocora, “Tribuna”, nr. 48/28 noiembrie 1990, p. 9. 

*! Marian Enache, Dorin Cimpoeşu, op. cit., p. 91 şi Nicolae Dabija, 
Icoană spartă, Basarabia, Craiova, Fundaţia “Scrisul Românesc”, 
1998, p. 2 etc. 

“Tribuna”, nr. 48/29 noiembrie 1990, p. 9. 

55 Marian Enache, Dorin Cimpoeşu, op. cit., p. 91. 

54 “Tribuna”, nr. 48/29 noiembrie 1990, p. 9. 

“5 Idem, nr. 41/11 octombrie 1990, p.7. 

5 Ibidem. 

” Bogdan Lupescu, Biserica îngropată din Căuşeni, “Formula As”, 
nr. 836 (36), 5-12 septembrie 2008, p. 16-17. 

58 “România liberă”, 9 martie 1990, p. 4. 

59 Idem, 7 martie 1990, p. 6. 

© Idem, 17 martie 1990, p. 4. 

6l “Crai nou”, Suceava, 3 iulie 1990, p. 1. 

“2 «România muncitoare”, 8 mai, 1990, p. 1-3. 

% «Crai nou”, Suceava, 21 iunie 1990, p. 1-3. 

i Mugur Andronic, Societatea Culturală “Ștefan cel Mare”. Un 
deceniu de activitate, Suceava, 1995. 

& «România liberă”, 10 iulie 1990, p. 4. 

% «Crai nou”, Suceava, 11 iulie 1990, p. 1. 

Si “Dreptatea”, nr. 179/9 septembrie 1990, p. 3. 

68 Jbidem, p. 3. 

© “Crai nou”, Suceava, 12 iulie 1990, p. 1-3. 

7” Idem, 24 iulie 1990, p. 1. 

7! “România muncitoare”, | martie 1990, p. 1. 

72 Ion Beldeanu, Bucovina care ne doare, Editura Junimea, Iaşi 1996, 
p. 27-28. 

75 Mircea Irimescu, Limba noastră cea română, “Crai nou”, 15 
septembrie 1990, p. 1-3. 

THA “Dreptatea”, nr. 179/9 septembrie 1990, p. 3. 

15 George Achim, O sărbătoare a regăsirii de sine, “Dreptatea”, nr. 
179/9 septembrie 1990, p. 3. 

72 Paul Lăzărescu, Evenimente basarabene, “Dreptatea”, nr. 177/7 
septembrie 1990, p. 1. 

” Ibidem, p. 4. 

7% Dionisie Dărău, Abecedarul Renaşterii fiinţei Basarabiei, 

” Paul Lăzărescu, Unitatea, “Deşteptarea”, nr. 179/9 septembrie 
1990, p. 3. 

îl Dionisie Dărău, Tudor Gheorghe — aed al Basarabiei, “Dreptatea”, 

nr. 121/4 iulie 1990, p. 2. 

CAPITOLUL V 
RECURS LA ISTORIE 


Apelul la istorie rămâne — atât la noi, cât şi la românii 
din imperiul sovietic — întocmai ca un recurs la o instanță 
supremă, într-un hățiş de procese neterminate şi contestate de 
la care se aşteaptă o decizie definitivă şi dreaptă, de care 
popoarele, ca şi indivizii, simt nevoie vitală, permanentă, 
întocmai ca de aer şi apă. 

Înafara istoriei viaţa ni s-ar părea înspăimântător de 
scurtă. Prin istorie încercăm, şi, totodată, sperăm să devenim 
veşnici, prelungindu-ne, extinzându-ne existența dată şi 
limitată în cele trei dimensiuni ale ei: trecutul, prezentul şi 
viitorul. Călătorind în trecut, ne doare că nu mai putem 
schimba nimic din ce a fost. Dar trecutul ne întâlneşte cu 
părinţii, cu moşii şi strămoşii noştri. Ne prilejuieşte să medităm 
la tot ce-a fost, să aflăm zbaterile lor multe şi bucuriile puţine. 
Să învăţăm din tot ce s-a greşit, să preluăm o parte din ce n-au 
izbutit ei, să ne implicăm şi să încercăm să modificăm în bine 
prezentul care nu ne place, trudind şi pregătind în acest fel 
viitorul. Am vrea, dac-am putea, ca prezentul să fie mai bun 
decât trecutul, şi viitorul mai bun decât prezentul. 

De aceea, popoarele, ca şi indivizii, fac în permanență 
apel la istorie, ca la un miracol, de la care să ia aminte, să caute 
învățăminte pentru prezent şi viitor. 

De aceea, în 1990, în primul an de după înlăturarea 
regimului Ceauşescu, opinia publică românească, poate mai 
mult ca oricând a profitat în mod premeditat de libertatea de 
exprimare, făcând apel la istorie. 

Românii de pretutindeni — dar mai cu seamă cei din 
România propriu-zisă şi cei din imperiul sovietic — meditează 

la unele teme şi probleme din istoria lor, reanalizează şi 
reevaluează îndeosebi pe acele care-au fost interzise vreme de 
aproape o jumătate de veac, încearcă să deceleze şi să 
înfățişeze adevărul, care să potenţeze, să stimuleze, să fortifice, 
să amplifice şi să fructifice strădaniile în procesul complex de 
conştientizare şi înaintare spre viitor. 

Astfel că, în vreme ce presa din România readuce în 
vara anului 1990, în atenția cititorilor momentul dramatic din 
26-28 iunie 1940 de la care s-a scurs o jumătate de veac, 
românii de dincolo, cei aflați încă în granițele oficiale ale 
URSS, se căznesc şi se pregătesc să organizeze o conferință 
internațională pe aceeaşi temă, investigând, cătând prin arhive, 
ca să ştie cu adevărat cum s-a conceput, cum a început şi s-a 
desfăşurat acest eveniment, care a inaugurat prăbuşirea 
României întregite. 

Momentul istoric 26-28 iunie 1940 a fost reanalizat şi 
reevaluat mai întâi într-o primă fază, în programul Frontului 
Popular din Moldova, în 1988 şi 1989, apoi în toată presa 
românească în vara anului 1990 şi a culminat cu organizarea 
Conferinţei Internaţionale de la Chişinău, în 1991, exact în 
zilele când se împlineau 51 de ani de la evenimentul în cauză. 

Dacă printre românii din imperiul sovietic rolul 
principal în recursul la istorie l-au avut elitele societății civile 
în general şi liderii intelectualităţii ieşite din mediul țărănesc şi 
rămase credincioase lumii rurale în special, fiindcă elitele 
politice din conducerea aparatului de partid şi de stat, civil şi 
militar, erau tributare concepțiilor şi practicilor neostaliniste, 
conservatoare!, în România, în analizarea şi condamnarea 
momentului 26-28 iunie 1940, se implică şi se remarcă, 
deopotrivă, un larg evantai de publicații ieşite şi înmulțite 
spontan — şi care prin numărul lor de-o debordantă prolificitate 
şi printr-o nemaiîntâlnită varietate de abordări şi orientări se 
vor a fi recunoscute şi temute ca piese dintr-o importantă forță, 
cea de-a patra putere în stat, alături de parlament, guvern, 

Justiţie; apoi partidele politice sunt inițial extrem de multe şi 
mărunte, majoritatea efemere, toate visând şi încercând să 
acceadă spre putere. 

O constatare specială se impune şi pentru deputații şi 
senatorii din prima legislatură, 1990-1992, fiindcă numai la ei 
ne vom referi. Cei mai mulți — foarte diferiți ca vârstă, 
pregătire, opţiuni politice — sunt fără nici o experiență 
parlamentară. Candidează pentru prima oară, entuziaşti şi 
spontani, fără să-şi cumpere locul pe liste prin intervenții oculte 
şi bani, ca mai târziu. După 50 de ani de stalinism, socialism 
național, totalitarism şi regim familial sau unipersonal, se 
încearcă revenirea la normal. Se vrea reînnodarea vieţii politice 
pluraliste din perioada interbelică. Alături de deputaţi şi 
senatori mai mult sau mai puțin tineri, în exclusivitate proveniţi 
din mediul urban — fiindcă nici țăranii şi nici muncitorii n-au 
fost măcar invitați să candideze — cei mai mulți au candidat şi 
reuşit pe listele Frontului Salvării Naţionale, în majoritate foşti 
comunişti sau opoziționişti, frondişti în limitele legii; dar 
printre ei sunt şi oameni mai în vârstă, unii veniţi din exil, 
pensionari, fruntaşi sau lideri secundari ai fostelor partide 
istorice. Oricum, parlamentul cel dintâi întrunea o 
cvasimajoritate F.S.N., dar şi deputați din P.N.L., P.N.Ț.C.D., 
U.D.M.R., Uniunea Liberală „Brătianu”, P.R.M., Mişcarea 
Ecologistă, Partidul Liber-Schimbist, P.U.N.R. etc. În 
problemele naționale majore, însă, la care ne vom referi, 
speranța într-o posibilă şi apropiată reîntregire națională cu 
românii din imperiul sovietic a fost idealul major care i-a unit 
pe toți şi le-a sporit curajul de-a se exprima şi pronunța 
obiectiv, sincer, deschis, simplu şi concis, de-a depăşi chiar 
restricțiile oficiale privind păstrarea, respectarea tratatelor 
semnate şi frontierelor în vigoare. Deputaţii şi senatorii au 
avansat propuneri logice, realiste, constructive, reparatorii, cele 
mai multe încă actuale şi azi, pe care nici guvernul, nici 
preşedintele, nici mai ales aparatul diplomatic al ţării — 

constituit în pripă şi de cele mai multe ori din oameni fără 
calitate, lipsiţi de curaj şi demnitate — n-au dat curs 
propunerilor formulate în presă şi, îndeosebi, în Parlament. 
Dimpotrivă, s-a tatonat şi aşteptat evoluția crizei din U.R.S.S. 
S-a acţionat cu prea multă reticenţă şi prudență. Iar cercurile 
internaţionale au fost oarbe şi surde, cu mici excepţii — privind 
reunificarea Germaniei şi eliberarea Țărilor Baltice -— 
neadmiţând eliberarea unor populații oprimate şi înlăturarea 
unor abuzuri şi nedreptăţi istorice. 


V.1. 26-28 iunie 1940: reflecţii, documente, evocări, 
gânduri în presa vremii, după 50 de ani, în iunie 1990 

Reluând, reanalizând şi reevaluând actul dramatic din 
26-28 iunie 1940, numeroşi analişti, istorici, ziarişti îi caută 
rădăcini mai adânci, relevând, rememorând unele momente şi 
antecedente care, deşi aparent disparate, au continuitate, 
unitate. 

O dramă istorică adevărată, concepută şi începută 
de ruși, continuată şi amplificată de sovietici 

Istoricul Andrei Pippidi”, de pildă, întrebându-se Ce 
ne învaţă o aniversare, identifică şi în istoria altor popoare zile 
comparabile cu cele din vara anului evocat: „Sunt înfrângeri, 
care concentrează asupra unei singure zile, aducerea aminte a 
unui popor întreg”. Aşa sunt: „Kossovo, pentru sârbi” sau 
„Mohhacs pentru unguri”, ori „Împărţirile Poloniei” iar mai 
recent „înfrângerea şi capitularea Franţei”, în iunie 1940. 

În cazul analizat — „ce s-a întâmplat românilor acum 
50 de ani”, a constat în „smulgerea unor provincii din statul 
național,  desrădăcinarea şi  înstrăinarea populației din 
Basarabia, nordul Bucovinei, ţinutul Herţa”. Şi, de fapt, 
adăugăm noi, raptul sovietic a inaugurat şi stimulat pretențiile 
Ungariei şi Bulgariei. 

Trist este, constată exegetul, că „pentru câte generații 
s-au perindat de atunci, împrejurările au fost povestite strâmb 
sau împinse în uitare”. 

De aceea, reîmprospătarea memoriei, aflarea şi 
apărarea adevărului este o datorie pentru cei de azi, ca şi 
pentru cei de mâine, 

Discutând despre relaţiile româno-ruse, Andrei Pippidi 
ne relatează că un francez, Paul Morand, care vizitase 
România înainte de război, concentrase şi rezumase acestea sub 
forma unui scenariu dramatic. 

Prologul acestei piese reale îl constituia apariția lui 
Petru cel Mare la Iaşi, salutat ca un eliberator şi înfrângerea sa 
ruşinoasă de către turci. Prologul ar merita şi un comentariu. 

Într-adevăr, exploatând dorința românilor de-a se 
elibera de sub turci, Petru cel Mare vine la Iaşi şi se înţelege cu 
domnul cărturar Dimitrie Cantemir — prin tratatul încheiat la 2 
aprilie 1711 la Luţk — că, luptând împreună împotriva 
osmanlâilor „Moldova îşi va dobândi vechile ei fruntarii de la 
Nistru, între care şi Bugeacul”, adică ceea ce ocupaseră turcii 
după 1484 şi că, în viitor, ţara Moldovei îşi va recăpăta şi 
păstra, cu ajutorul Rusiei, hotarele ei fireşti „după drepturile 
sale din vechime, acelea ce se descriu cu râul Nistru, Cameneţ, 
Bender, cu tot teritoriul Bugeacului, Dunărea, Muntenia, 
marele ducat al Transilvaniei şi cu teritoriul Poloniei, după 
delimitarea făcută”. Promisiunea refacerii şi păstrării vechilor 
hotare, ca şi cea a instalării şi protejării de către Rusia a 
dinastiei cantemirene pe tronul Moldovei, precum şi a sporirii 
privilegiilor boiereşti, l-au ademenit şi fericit pentru moment 
pe savant, încât — relatează cronicarul — „,... iunie 22 zile, 
miercuri, au făcut masă mare şi Petru, împăratul, au cinstit pe 
Dumitraşco-Vodă şi pe toți boierii țării... Şi mare banchet au 
făcut toată ziua şi, acolo au mas. lar peste noapte aceea, n-au 
scăpat fără pagubă nici un boier şi nefurat de moscali”. 

Mai înţelept, Brâncoveanu s-a ținut departe de 
promisiunile ruşilor, deşi sfetnicii lui au tratat în taină cu 
moscalii. 

Peste o sută de ani se derulează actul întâi al dramei 
istorice. Ţarul Alexandru I, voind să treacă la înfăptuirea 
testamentului lui Petru cel Mare, acela de-a cuceri într-o zi 
Constantinopolul şi Strâmtorile, se înțelege la Tilsit (1807) cu 
împăratul francezilor să anexeze ambele Principate; apoi 
încheie în 1808, tratatul de pace de la Erfurt cu Napoleon I, 
stăruind să i se dea măcar Basarabia, prin care înțelegea, în 
mod voit, nu numai teritoriul restrâns de la gurile Dunării, ci 
întreaga zonă dintre Prut şi Nistru. „Turcii — aşa cum scria 
Nicolae Iorga — cedau un teritoriu care nu era al lor, care făcea 
parte dintr-o țară căreia ei se angajaseră tocmai să-i respecte 
integritatea”. 

Întocmai ca şi în cazul lui Petru cel Mare, a cărui 
duplicitate o semnala cronicarul — ziua ţarul benchetuia şi 
promitea marea cu sarea şi noaptea te fura ca hoțul din codru — 
țarul Alexandru I, erijându-se oficial în apărător al crucii şi 
protector al creştinilor, adresa locuitorilor din Principate 
promisiunea, printr-un manifest, cum că „le va păzi de toate 
relele, care amenință pământul”, iar în taină (după un război cu 
turcii, a cărui povară o suportă tot românii care aprovizionează 
trupele ruse, acționează şi acaparează, prin tratatul de la 
Bucureşti, încheiat la 16/28 mai 1812, la Hanul lui Manuc 
jumătatea de răsărit a Moldovei. 

Actul II al dramei istorice se petrece în 1877-1878. 
România, dornică să vină în ajutorul popoarelor din Balcani, 
acceptă trecerea trupelor ruse pe teritoriul ei, cu condiția 
respectării integrității teritoriale a țării, în care scop ruşii se 
obligă şi în scris, prin Convenţia de la Livadia. Apoi, dând curs 
şi telegramelor trimise lui Carol I de marele duce Nicolae, care 
se afla într-o situaţie critică, mica şi viteaza armată română — 
înzestrată cu cele mai bune tunuri Krupp şi condusă de însuşi 

suveranul României — intervine decisiv în ajutorul marelui 
aliat. Comandantul oştii otomane, Osman Paşa se predă armatei 
române. Dar, ruşii încheie atât armistițiul, cât şi pacea de la San 
Stefano fără măcar să-i anunțe şi să-i solicite şi pe români ca 
invitați şi, încălcându-şi promisiunea luată şi prin convenţia 
scrisă, ocupă cele trei judeţe din sudul Basarabiei — Cahul, 
Ismail, Bolgrad, care-i fuseseră restituite Moldovei de 
Congresul de la Paris din 1856, după războiul Crimeei. 
Arbitrajul internațional de la Berlin, consideră Dobrogea — care 
istoriceşte şi juridiceşte revenea statului român, fiindcă fusese 
parte integrantă a Ţării Româneşti până la sfârşitul domniei lui 
Mircea cel Bătrân — la propunerea Rusiei, drept „o 
compensație” pentru cele trei judeţe din sudul Basarabiei. 
Dezamăgită de comportarea Rusiei, ca aliat, România este 
împinsă pentru 35 de ani spre Tripla Alianţă, spre tabăra 
Puterilor Centrale. 

Actul al III-lea debutează cu declanşarea şi 
desfăşurarea primului război mondial, între 1914-1918. Ruşii 
devin aliați ai românilor. Aliați nesiguri şi nepunctuali — care 
neexecutând obligațiile asumate de-a aduce trupe în Dobrogea, 
înlesnesc invadarea României de către trupele germane şi 
bulgare din sudul Dunării şi ocuparea Capitalei României, în 
decembrie 1916. Odată cu declanşarea revoluţiei, ruşii devin 
adversari ideologi. Imperiul țarist intră în colaps. Izbucnesc 
mişcări sociale şi naţionale. Popoarele de la periferia 
imperiului îşi proclamă autonomia sau independenţa, în 
teritoriul dintre Prut şi Nistru. În Basarabia, în 1906, Uniunea 
de Eliberare Naţională difuzează un manifest, cerând pământ 
şi libertate. Mişcarea ia amploare. 

La 2 decembrie 1917, Sfatul Țării proclamă Republica 
Democratică Moldovenească. La 24 ianuarie 1918 aceasta se 
declară independentă. Apoi, la 27 martie 1918, Sfatul Ţării 
adoptă Declaraţia de Unire cu statul român „... în puterea 

dreptului istoric şi a dreptului de neam, pe baza principiului că 
noroadele singure să-şi hotărască soarta lor...” 

Epilogul — conchide istoricul Andrei Pippidi — ar fi 
trebuit să fie, zicea şi francezul Paul Morand, anul 1934, când 
România restabileşte relațiile diplomatice cu URSS, sprijină 
intrarea acesteia în Societatea Naţiunilor etc. 

Dar, contrar aşteptărilor, cortina se ridică şi la 26-28 
iunie 1940, sovieticii inițiază actul IV al dramei istorice: 
invadează şi anexează — în conformitate cu înțelegerea secretă 
dintre cele două regimuri totalitare, cu ideologii extremiste, 
nazistă şi comunistă — nu numai Basarabia, înscrisă în 
protocolul secret, ci şi nordul Bucovinei şi ținutul Herţa. Astfel 
că, în vreme ce Hitler înfrângea şi îngenunchea în Occident 
Danemarca, Norvegia, Olanda, Belgia, Luxemburg şi Franţa, 
Stalin înjunghia pe la spate şi împărțea Polonia, desfiinţând-o 
ca stat, pentru a patra oară, dezlănţuia războiul asupra 
Finlandei, invada şi anexa Ţările Baltice, apoi se arunca asupra 
României, care, total izolată, şantajată, ameninţată cu războiul 
se vedea obligată să cedeze fără luptă susnumitele teritorii, 
pentru ca în lunile august-septembrie, sub presiunea exercitată 
de Germania şi Stalin, să fie în continuare mutilată, cedând 
părți importante din Transilvania şi Dobrogea, Ungariei şi 
Bulgariei. 

După actul IV, inițiat de sovietici, notează Andrei 
Pippidi „bascularea României sub dominaţia germană a fost 
reacția față de agresiunea din răsărit”, aşa cum, după războiul 
ruso-româno-turc, din 1877-1878 fosta aliată a Rusiei fusese 
împinsă spre Tripla Alianţă. 

Urmărind şi transcriind acest scenariu, istoricul se 
vede îndemnat să pună generaţiei sale „o întrebare, care nu s-a 
pus”, atunci când trebuia şi la care el crede că nu s-a dat 
răspunsul ce se cuvenea: „E chiar aşa de firească recunoaşterea, 
de către guvernul român, în iunie 1940, a neputinței de a 
rezista?... În toamna anului 1939, faţă de cererile lui Stalin, de 

a ceda numai o fâşie îngustă din teritoriul național, 
conducătorii Finlandei s-au arătat inflexibili şi au apărat 
frontiera cu prețul eroicului «război de iarnă». Norvegia s-a 
împotrivit şi ea cu eroism vreme de două luni! În România 26 
dintre membrii Consiliului de Coroană au refuzat să se 
resemneze, cerând să-l întâmpinăm pe cotropitor, luptând. 
Jumătate dintre cei care au cerut să luptăm erau istorici. 
Nicolae Iorga. Silviu Dragomir . Ştefan Ciobanu...” 


Mărturii şi aprecieri despre istoria trăită la 26-28 
iunie 1940 

La aceeaşi dată aniversară, în „România Muncitoare”, 
Andrei Căpuşan, publică articolul Istorie trăită: 26-28 iunie 
1940 — moment tragic pentru poporul român“. Autorul reia şi 
explică de ce ultima decadă a lunii iunie 1940 a reprezentat 
pentru poporul român „un moment deosebit de tragic”. Spre a 
fi mai autoritar şi convingător, el îl citează pe istoricul elveţian 
Eddy Baner — autor al unei țări rămase atunci neutre şi care, 
deci, n-ar putea fi acuzat de partinitate sau lipsă de 
obiectivitate. Acesta, în lucrarea sa, Histoire controverse de la 
deuxième guerre mondiale (1939-1945) sintetiza şi înfăţişa 
astfel târgul monstruos dintre Hitler şi Stalin: „Stalin nu i-a 
cedat lui Hitler beneficiul neutralității sale binefăcătoare, în 
conflictul care urma să înceapă, fără a-i impune o ultimă 
concesie: la 19 august 1940, dând citire în fața contelui von 
Der Schullenburg unui proiect de pact, în 4 articole, domnul 
Molotov îi înmâna acestuia următoarea anexă: «Prezentul pact 
nu va intra în vigoare decât în cazul în care va fi semnat un 
protocol special, incluzând punctele de politică externă în care 
sunt interesate ambele puteri susnumitul protocol urmează să 
facă parte integrantă din pact»”. Punctele înscrise de Molotov 
în protocolul adiţional se refereau — după cum se ştie azi, după 
publicarea integrală a acestui document — la: 1) Ţările Baltice; 
2) interesul Lituaniei pentru teritoriul Vilno; 3) împărțirea 

Poloniei, cu mențiunea că „problema dacă în interesele 
ambelor părţi, ar fi de dorit menţinerea unui stat polonez 
independent şi a modului în care vor fi trasate frontierele 
acestui stat poate fi soluționată definitiv numai în cursul 
evenimentelor politice ulterioare”; 4) interesul URSS pentru 
Basarabia şi păstrării secretului strict cu privire la problema 
delimitării sferelor lor de interes în Europa Răsăriteană”. 

Precizarea istoricului elveţian este importantă. Ea ne 
relevă că, inițiativa stabilirii şi împărțirii sferelor de influență 
aparține lui Stalin. 

Punctul al treilea din protocolul secret prevedea: 
„Referitor la Europa de Sud-Est, partea sovietică subliniază 
interesul pe care îl manifestă pentru Basarabia. Partea germană 
îşi declară totalul dezinteres politic față de aceste teritorii”. 
Deci, nu se prevedea nici un cuvânt şi față de nordul Bucovinei 
şi ținutul Herţa. La acestea Stalin s-a decis singur, mai târziu. 

A urmat ratificarea imediată a pactului de neagresiune 
care era, în fapt, de agresiune. A doua zi după ratificare, la 1 
septembrie 1939, începea astfel cea de-a doua conflagrație 
mondială. 

Desfăşurarea operațiunilor militare se cunoaşte. De 
îndată ce Franţa a capitulat, la 22 iunie 1940, chiar a doua zi, la 
23 iunie 1940, s-a declanşat un schimb de telegrame între 
Moscova şi Berlin, care priveau România. Încă din prima 
telegramă — cea din 23 iunie 1940, trimisă de ambasadorul 
german de la Moscova ministrului de externe al Germaniei 
apărea informaţia că Moscova cere şi „Basarabia şi Bucovina” 
în care „trăiesc un număr mare de etnici germani” şi „al căror 
destin urmează să fie stipulat în vreun fel” — alte naţii şi mai 
ales cea majoritară, nu interesa nici într-un fel ambele părți, 
nici pe URSS şi nici pe Germania. 

Reproducând textele celor două ultimatumuri sovietice 
— primul din 26 iunie 1940 prin care se cerea să i se înapoieze 
Uniunii Sovietice Basarabia şi partea de nord a Bucovinei, 

conform unei hărți alăturate, iar al doilea , din 27 spre 28 iunie, 
care fixa ca termen de evacuare a celor două teritorii doar patru 
zile, cu precizarea că trupele sovietice urmau să ocupe chiar în 
ziua de 28 iunie punctele Cernăuţi, Chişinău şi Cetatea Albă — 
Andrei Căpuşan înfăţişează şi comentează în detaliu reacțiile 
guvernului român, care sondează în ziua de 27 iunie mai multe 
capitale europene, între care Berlin, Roma, Ankara, Atena, 
Belgrad. Guvernul român întreabă despre „un eventual ajutor 
pe care respectivele guverne i l-ar putea acorda”, dar află peste 
tot acelaşi rezultat. Nimeni nu se încumetă s-o ajute sau s-o 
îndemne la rezistență armată. România „e complet izolată”. 
Sperând, totuşi, să poată găsi la guvernul sovietic o minimă 
înțelegere, umană şi raţională, pentru un posibil dialog 
civilizat, guvernul român, după primul Consiliu de Coroană, 
formulează şi expediază la Moscova o telegramă prin care 
declară că „este gata să procedeze imediat şi în spiritul cel mai 
larg, la o discuție amicală şi de comun acord a tuturor 
propunerilor, emanând de la guvernul sovietic”. Dar, cu 
brutalitatea şi disprețul cu care stăpânul îşi tratează sluga, 
iobagul, Moscova cere imperios, sentențios, fără nici o 
motivaţie sau explicaţie ca România să-i evacueze teritoriile 
solicitate — Basarabia şi nordul Bucovinei, conform unei hărți 
din care nici nu se putea înțelege prea clar noile frontiere „în 
decurs de 4 zile, începând cu orele 14%, ora Moscovei, la 28 
iunie 1940”. Răspunsul României trebuia dat până la 28 iunie 
ora 12, ora Moscovei, ceea ce guvernul s-a şi executat, chiar cu 
o oră mai devreme. 

În pofida acestui ton autoritar, poruncitor, singular, 
România a dat un răspuns bine gândit, onest, modest, 
cuviincios: „Guvernul român, pentru a evita gravele urmări pe 
care le-ar avea recurgerea la forță şi deschiderea ostilităţilor în 
această parte a Europei, se vede silit să primească condiţiile de 
evacuare specificate în răspunsul sovietic”. Deci — lucru 
important:evacuarea se face nu pentru că solicitarea sovietică 

ar fi fost întemeiată, justificată în vreun fel, ci pentru a evita 
recurgerea la forță şi deschiderea ostilităților în această parte; 
evacuarea se face nu din convingere, nu de bunăvoie, ci silit. 

La 1 iulie 1940, guvernul român renunţa la garanţiile 
anglo-franceze din 13 aprilie 1939. În condiţiile capitulării 
Franţei şi retragerii trupelor britanice în insulele de peste 
Canalul Mânecii, aceste garanţii deveniseră practic total 
inoperante. Apoi, a doua zi, la 2 iulie 1940, regele Carol al II- 
lea i-a adresat lui Hitler rugămintea — tocmai silit, obligat de 
gestul brutal al URSS — ca „în aceste vremuri de grea 
încercare” să trimită o misiune militară germană şi să garanteze 
granițele României. Cum ar fi putut solicita acest lucru marelui 
vecin sovietic, care o umilise, care nici nu voise să discute în 
nici un fel condiţiile draconice şi anacronice ale ultimatumului? 

Preocupat să pună şi mai bine în lumină gestul URSS, 
autorul îşi continua serialul său”, aducând în atenţia cititorilor 
fragmente din lucrarea diplomatului român Grigore Gafencu, 
Preliminairres de la guerre à la Est, lucrare care nu era la 
această dată nici tradusă în româneşte, nici prea cunoscută, 
decât unor specialişti. 

Ministru de Externe al României, tocmai în acest 
moment dramatic, adică între 21 decembrie 1938 şi 3 iulie 
1940, Grigore Gafencu trăia pe viu, ştia în detaliu cum s-au 
schimbat şi derulat relaţiile dintre marile puteri. Dându-i 
aşadar, acestuia cuvântul, cel ce vorbea era o autoritate, opinia 
sa avea mai multă greutate: „Ar fi o mare îndrizneală din partea 
noastră — zicea Gafencu — să pretindem că URSS n-ar fi 
încercat să acapareze cu forța Basarabia, dacă frontul 
occidental nu s-ar fi prăbuşit în fața presiunii germane”. Cu alte 
cuvinte, gestul marelui vecin fusese „planificat”, premeditat, 
elaborat în timp, atent şi conştient. 

„Totuşi — continua Gafencu — evenimentele s-au 
derulat ca şi când URSS ar fi aşteptat realmente pentru a da 
lovitura, ca echilibrul european să se rupă în Occident şi 

România să fie nevoită să-şi deschidă porțile celui de-al III-lea 
Reich. Fără a plia evenimentele la necesitățile vreunei teze 
(intenția URSS de a intra „paşnic” în posesia Basarabiei fusese 
deja formulată în termeni precişi, într-un discurs al domnului 
Molotov, pe care acesta l-a rostit la 29 martie 1940 în fața 
Congresului General al Delegațiilor Uniunii, la o dată când 
frontul occidental nu cedase încă şi România nu depindea încă 
de Axă), ne este permis să afirmăm că schimbările intervenite 
în situația generală şi repercusiunile lor asupra politicii 
româneşti au decis efectiv URSS să grăbească proiectele sale 
danubiene. 

„Eliminarea forțelor anglo-franceze în Flandra 
reprezenta pentru URSS un moment propice dacă ea dorea să 
ducă până la capăt planul acaparării „paşnice? a Basarabiei. 
România nu putea cere ajutorul nimănui. O rezistență 
românească părea puțin probabilă. Şi, dacă, totuşi, avea loc, nu 
risca în nici un caz să atragă URSS într-o conflagrație 
mondială, fapt pe care guvernul sovietic se străduia să-l evite. 
Amiciția germano-română nu avusese încă timp să pună în 
aplicare interesele sale în România, pentru a uita angajamentele 
luate la Moscova în fața URSS. Nu mai era, deci, timpul de 
pierdut. Pe măsură ce Germania, victorioasă în Vest, îşi 
consolida pozițiile în România şi devenea conştientă de 
interesele ei în Est, ar fi fost mai puțin dispusă să cedeze unei 
presiuni, a cărei miză o constituia stăpânirea Dunării de Jos”. 
Grigore Gafencu analizează şi evaluează între altele şi dialogul 
dintre ambasadorul român la Moscova, Gheorghe Davidescu, şi 
Molotov, încercarea primului de-a angaja şi desfăşura o 
discuție civilizată”, atitudinea brutală, dură, fără menajamente 
a omului politic sovietic şi conchide că „România nu s-a bătut, 
dar nici n-a renunţat la ideea de-a se bate”; însă, pentru cine a 
urmărit şi cântărit evoluţia atitudinii autorităţilor staliniste este 
limpede ca lumina zilei că „brutalitatea arătată de guvernul 

sovietic a aruncat România în tabăra viitorilor ei adversari”, 
concluziona Grigore Gafencu. 

În cea de-a treia parte a serialului său, acelaşi autor“ 
relevă că sovieticii adunaseră şi masaseră de-a lungul granițelor 
cu România „forțe militare infinit superioare” ca număr şi 
dotare, în comparaţie cu cele româneşti. Stimulaţi de pregătirea 
şi acțiunea militară, de amploare, sovietică „ungurii s-au arătat 
şi ei amenințători”, în timp ce bulgarii încă „păreau nedecişi”. 
În acest caz amenințarea simultană din trei părţi, dinspre 
URSS, Ungaria şi Bulgaria, năştea şi sporea în cercurile 
politice româneşti ideea că „o rezistenţă militară era, 
literalmente, imposibilă”. 

Într-adevăr, gravitatea gestului sovietic era dublă: ea 
acapara, dintr-o dată, jumătatea de răsărit a Moldovei (pe care 
o mai stăpânise țarismul între 1812-1917), jumătatea de nord a 
Bucovinei, împreună cu capitala acesteia, Cernăuțiul (adică 
peste 6000 km” din cei 10.441 km?, cât avea întreaga 
provincie), precum şi ținutul Herţa, cu un procent de 99% 
români şi 1% evrei; dar, totodată, stimula şi declanşa şi 
acțiunile revizioniste ale Ungariei şi Bulgariei. Tocmai de 
aceea, momentul 26-28 iunie 1940 era „tragic pentru poporul 
român” fiindcă, chiar a doua zi după ultimatumul sovietic, la 
27 iunie, ministrul Bulgariei la Berlin, Parvan Draganov s-a şi 
dus şi s-a interesat la Ministerul de Externe German despre 
evoluția crizei româno-sovietice; este drept că, întrucât 
germanii aveau nevoie de petrolul românesc şi de produsele 
agroalimentare din România, diplomatul bulgar a fost sfătuit de 
oficialitățile berlineze „să nu profite de această criză”, primind, 
în schimb, asigurări că Bulgaria va obţine cu ajutorul 
Germaniei, revendicările teritoriale dorite. În aceeaşi zi şi 
ministrul Ungariei la Berlin, Sztojay Döme înmâna un 
memoriu guvernului german, în care relata că țara sa „urma să- 
şi ceară şi ea revendicările teritoriale faţă de România”, 

primind sfatul să acționeze „numai în înțelegere cu Puterile 
Axei”. 


Fragmente din documente şi comentarii despre 26- 
28 iunie 1940 

Unele publicaţii, ca, de pildă, „Revista de istorie 
militară” reproduc integral principalele documente referitoare 
la raptul teritorial săvârşit de sovietici în iunie 1940. 

Astfel, publicând nota ultimativă din 26 iunie 1940, 
orele 22%, prima care solicita României să evacueze şi să 
înapoieze URSS-ului Basarabia şi partea de nord a Bucovinei, 
în conformitate cu o hartă alăturată, cititorii, oameni de toate 
vârstele şi profesiile, pot afla — dincolo de ceea ce ştiu 
specialiştii mai exact, mai mult, mai nuanţat — că, guvernul 
sovietic ignora cu desăvârşire procesul revoluţionar, care 
avusese loc şi dusese, în 1917-1918 la alegerea democratică a 
Sfatului Ţării şi exprimarea liberă a voinţei majorității 
covârşitoare, atât a populației majoritare, cât şi a minorităților, 
de-a se reuni la statul român. Şi, aceasta, în pofida faptului că 
principiul autodeterminării fusese recunoscut — însă formal şi 
demagogic — şi de sovietici în Decretul asupra drepturilor 
popoarelor, din 15 noiembrie 1917, cât şi în cele 14 puncte ale 
lui Wilson. Nota ultimativă sovietică dădea o cu totul altă 
explicație revenirii Basarabiei în componenţa statului român: 
„în anul 1918, România, folosindu-se de slăbiciunea militară a 
Rusiei, a desfăcut de la Uniunea Sovietică (Rusia) o parte din 
teritoriul ei, Basarabia, călcând prin aceasta unitatea seculară a 
Basarabiei, populată, în principal, cu ucraineni, cu Republica 
Sovietică Ucraineană”. Oare atât de fals era informat guvernul 
de la Moscova despre populaţia din Basarabia? 

Problema „întoarcerii Basarabiei” — se spunea în 
aceeaşi notă — „este legată în mod organic cu chestiunea 
transmiterii către URSS a acelei părți a Bucovinei, a cărei 
populaţii este legată în marea ei majoritate cu Ucraina 

Sovietică” şi „un astfel de act ar fi cu atât mai just cu cât 
transmiterea părții de nord a Bucovinei către URSS ar putea 
reprezenta, este drept că numai într-o măsură neînsemnată, un 
mijloc de despăgubire a acelei mari pierderi, care a fost 
pricinuită URSS şi populației Basarabiei prin dominaţia de 22 
de ani a României în Basarabia”. Credem că puţine exemple 
pot fi identificate în istorie, care să se poată compara cu 
ipocrizia şi cinismul unui astfel de text. 

Cititorii aflau şi despre conţinutul telegramei prin care 
ministrul român la Moscova anunţa guvernul României cum că 
„URSS nu poate prelungi termenul începerii ocupării” şi că la 
28 iunie 1940 ora 14%, „trupele sovietice vor începe înaintarea 
lor pentru a ocupa cele 3 oraşe menționate în nota ultimativă: 
Cernăuţi, Chişinău, Cetatea Albă”. 

Revista reproducea fragmente semnificative din 
discursul primului ministru Gheorghe Tătărescu, ţinut în fața 
Parlamentului: „... în noaptea de 26 spre 27 iunie 1940, 
guvernul URSS, printr-un ultimatum, care expira în 24 de ore, 
a cerut României Basarabia, această provincie românească, 
precum şi nordul Bucovinei. 

România avea de ales între rezistenţă şi acceptare. 

Rezistenţa însemna războiul — războiul unui imperiu 
numărând 180 de milioane de oameni, împotriva unei țări de 20 
de milioane de locuitori, silită de o gravă situație 
internațională, să vegheze pe alte fronturi. 

Acceptarea însemna jertfirea Basarabiei, ciuntirea 
Bucovinei de Sus şi o gravă ştirbire adusă unităţii noastre 
naționale. 

Nu cunosc în istoria noastră politică problemă mai 
chinuitoare decât aceea pusă spre rezolvare Coroanei şi 
sfetnicilor ei, în zilele de 27 şi 28 iunie. 

În ultimul ceas, în care mai puteam da un răspuns, am 
hotărât: am hotărât acceptarea. 

Declar aici, în fața Parlamentului şi țării: am hotărât 
evacuarea Basarabiei şi a Bucovinei de Sus, pentru a salva azi 
ființa statului român şi pentru a nu pune în primejdie viitorul 
românismului. 

Declar aici că am luat această hotărâre sub presiunea 
forței într-unul din cele mai grele momente ale istoriei noastre 
şi lăsând viitorului sarcina să judece actul nostru...” 

Publicând şi comentând aceste documente, la o 
jumătate de veac de la elaborarea şi difuzarea lor, ofiţerul 
Laurenţiu Sfinţeş” aprecia că ele vorbesc de la sine despre 
„Impasul în care ajunseseră politica şi diplomaţia europeană în 
anul 1940”, când arbitrarul era legea zilei, forța brutală 
argumentul şi minciuna fățişă era ridicată la rangul de 
necesitate”. 

În legătură cu acelaşi moment dramatic, 26-28 iunie 
1940, Alexandru Șiperco publica şi el trei documente aflate în 
arhivele elveţiene. În primul — din data de 29 iunie 1940, emis 
de consulul român din Cernăuţi — se relata că, în dimineaţa zilei 
de 28 iunie, fără a mai aştepta ora 14%, indicată în nota 
ultimativă transmisă la Bucureşti „trupele ruseşti au trecut 
frontiera şi vor fi din moment în moment în capitala 
Bucovinei”. În acelaşi document se mai consemna că „şi 
ocuparea Basarabiei este şi ea în curs”. În cel de-al doilea 
document — raportul nr. 33 din 1 iulie 1940 — se arăta că după 
înmânarea notei ultimative de către Molotov ministrului român 
de la Moscova „miniştrii germani şi italieni, chemaţi pentru 
consultări, în timp ce Consiliul de Coroană era în sesiune (la 
Bucureşti, n.n.) au declarat imposibilitatea în care se află 
guvernele lor, de-a interveni în favoarea regatului danubian”. 
În finalul raportului se mai preciza că: „sâmbătă seara — adică 
la 29 iunie a.c. — dl. Constantin Argetoianu relata că incidentul, 
mergând până la schimbul de focuri de armă, s-au produs, în 
anumite regiuni, între trupele sovietice şi româneşti” fiindcă 
„primele socoteau că retragerea nu se face suficient de repede”. 

În al treilea document — raportul nr. 36 din 12 iulie 
1940 — aflăm că „în unele cercuri politice se discută şi se 
aşteaptă o nouă înaintare a ruşilor în direcția Carpaţilor. Se 
pune întrebarea: ce se va întâmpla când bulgarii vor ocupa 
Cadrilaterul? Ei nu vor mai fi separați de Rusia decât printr-un 
coridor îngust. Ar fi o bună ocazie pentru Moscova să realizeze 
visul lui Petru cel Mare: deschiderea spre o mare liberă... 
România se teme de o nouă agresiune rusă. Ca dovadă, unele 
spitale din Moldova au fost evacuate. Funcţionarii care îşi vor 
părăsi posturile — anunţa ieri ministrul de interne — sau care îşi 
vor abandona atribuțiile vor fi considerați ca demisionari”. 

Teama de o nouă agresiune sovietică, întreținută de 
incidentele româno-ruse de la noile frontiere, explică mai bine 
de ce regele Carol al II-lea 1-a solicitat lui Hitler trimiterea unei 
misiuni militare în România şi garantarea noilor frontiere. 


Bucovina de nord n-a fost înscrisă în protocolul 
secret al Pactului de neagresiune Molotov-Ribbentrop 

Unii cercetători şi comentatori, ca de pildă Mihai 
Opriţescu, publică articole, în care stăruie asupra problematicii 
Bucovinei. 

La 23 iunie 1940 — scrie Mihai Opriţescu” - 
ambasadorul german la Moscova, von Schullenburg îi scria la 
Berlin ministrului de externe: „Molotov mi-a făcut azi 
următoarea declaraţie. Soluționarea chestiunii Basarabiei nu 
mai suferă nici o amânare. Guvernul sovietic caută, 
deocamdată, să soluţioneze chestiunea pe cale paşnică, dar el 
intenționează să utilizeze forța, în caz dacă guvernul român va 
respinge acordul paşnic”. 

Dar, elementul de noutate, pe care germanii nu-l 
înscriseseră în protocolul adițional secret, urma în acelaşi 
document: „Revendicările sovietice se extind şi asupra 
Bucovinei, în care locuieşte populaţie ucraineană”. Molotov se 
referea în continuare la faptul că, deşi, încă de la 29 martie 


310 


vorbise public despre diferendul teritorial sovieto-român, 
„România nu a întreprins nimic pentru soluționarea chestiunii 
Basarabiei”. 

Mihai Opriţescu cita, în continuare, că extinderea 
pretențiilor sovietice asupra unui teritoriu despre care nu fusese 
vorba în înţelegerea inițială, îl iritase profund pe Hitler, care ar 
fi declarat violent: „Nu vreau să fiu luat drept un imbecil de 
către ruşi!” 

Germania era, deja, la acea dată, scandalizată că 
URSS ocupase Ţările Baltice, cu o rapiditate surprinzătoare. În 
nota de răspuns transmisă Moscovei, din partea ministrului 
german de externe, se scria: „Pretenţiile guvernului sovietic, în 
ceea ce priveşte Bucovina, constituie ceva nou. Bucovina a fost 
o provincie a Coroanei austriece şi este populată de nemți. 
Destinul acestor etnici germani, de asemenea, constituie — ca şi 
în cazul celor aproximativ 100.000 de etnici germani, din 
Basarabia, la care nota făcea referire, în primul articol — o grijă 
deosebită a Germaniei”. 

Ribbentrop mai relata ambasadorului Schullenberg, în 
acelaşi document: „În alte regiuni ale României, Germania are 
interese economice foarte importante. Aceste interese includ 
câmpiile petrolifere şi pământurile agricole. De aceea, 
Germania, după cum guvernul sovietic a fost informat de către 
noi, nu o singură dată, este extrem de cointeresată ca aceste 
teritorii să nu devină un teatru al acțiunilor militare”. 

În nota de răspuns trimisă lui Ribbentrop de către 
Schullenberg — la prima oră în dimineaţa de 26 iunie 1940 — 
acesta îl asigura pe şeful său: „Eu i-am atras atenţia lui 
Molotov că renunțarea Sovietelor la Bucovina, care n-a 
aparținut niciodată nici chiar Rusiei ţariste, va favoriza 
substanțial reglementarea paşnică”. 

Dându-şi seama că au mers prea departe cu pretenţiile 
lor, sovieticii şi-au redus cererea lor, în nota din 26 iunie, doar 
la nordul Bucovinei, împreună cu oraşul Cernăuţi. Acest fapt 

era comunicat guvernului român în primul ultimatum, fără ca 
Moscova să aibă acceptul Germaniei nici pentru nordul 
Bucovinei. 

Făcând această constatare, autorul demersului 
ştiinţific, Mihai Opriţescu, se întreabă: „este, oare, Bucovina, o 
revendicare de ultimă dată, corelată cu revendicările din 1939 
sau reprezintă un obiectiv mai vechi?” 

Cercetând diverse documente anterioare — între care 
lucrările tratativelor româno-sovietice, din 2 aprilie 1924 de la 
Viena, Opriţescu află că la Conferința organizată cu acest 
prilej, ambasadorul sovietic Krestinski din Capitala Austriei, 
insistând asupra organizării unui plebiscit în Basarabia, 
declara: „numai pe această cale, plebiscitară, guvernul român 
se va putea elibera de învinuirea că deţine Basarabia cu forța, 
după cum deţine şi Bucovina, împotriva voinței majorității 
țăranilor ucraineni, care locuiesc în această provincie”. 

La o nouă întrebare: ce a determinat partea sovietică 
să facă această afirmație în 1924, Opriţescu căuta răspunsul în 
documentele tratativelor de la Brest-Livovsk din 1917. atunci, 
Austro-Ungaria, „la capătul puterilor, amenințată de foamete”, 
voind o pace „care să-i dea pâinea de a doua zi”, promitea să 
unească „teritoriile Galiției de Est, a cărui populaţie este în 
majoritate ucraineană cu Bucovina, într-o ţară a Coroanei”: 

Dar, pacea de la Brest-Litovsk, din 1917, fusese 
contestată şi caracterizată de noua putere bolşevică de la 
Moscova, drept „o pace imperialistă” şi, ca atare, în 1924, 
delegația oficială sovietică nu putea invoca public problema 
Bucovinei. 

Cum Internaționala a I-a Comunistă, instrumentul 
obedient şi permanent al Moscovei până la dizolvare în 1943, 
lansase şi difuzase teza, în totalitate falsă, că România de după 
1918 era „un stat imperialist, multinațional, format prin 
cotropire de teritorii”, este posibil, aprecia Opriţescu în 
articolul său, ca delegaţia sovietică să fi folosit argumentul 

pentru a sublinia că România deţine şi alte teritorii, care ar 
putea fi contestate prin aşa-zise «argumente etnice». Dar, 
ridicând, după 16 ani, alături de chestiunea Basarabiei şi pe 
cea a Bucovinei, diplomaţia sovietică dovedea în fapt, că încă 
mai gândea şi aprecia România ca pe un „stat imperialist şi 
multinațional”, ignorându-i istoria reală. 

Oare, primul ultimatum din 26 iunie 1940, nu sfida în 
modul cel mai elementar adevărul istoric, când scria că „în 
1918 România, folosindu-se de slăbiciunea militară a Rusiei, a 
desfăcut de la Uniunea Sovietică (Rusia) o parte din teritoriul 
ei, Basarabia, călcând prin aceasta unitatea seculară a 
Basarabiei, populată, în principal, cu ucraineni, cu Republica 
Sovietică Ucraineană?” 

Era strigătoare la cer o astfel de apreciere total 
eronată. Se uita că Basarabia fusese ruptă în 1812 de la unitatea 
seculară a spațiului românesc, în general, şi a Moldovei, în 
special, la care aparținuse neîntrerupt de peste patru veacuri? 
Apoi, Basarabia, stăpânită între 1812-1917 de Rusia — în pofida 
acelor acțiuni draconice de exterminări, deportări, colonizări — 
avea încă, într-un procent de peste 65%, o populație 
românească şi nicidecum ucraineană. 

Constatând că aprecierea din nota ultimativă, din 26 
iunie 1940, fusese nesăbuită, închipuită, lipsită de orice temei 
ştiinţific, sovieticii înşişi n-au mai utilizat niciodată ulterior 
aprecierea falsă din prima notă ultimativă — aşa cum o 
demonstrează recent investigațiile pe această temă a unor 
reputați istorici străini! 

În articolul său, dorind să elucideze cât mai deplin 
problematica Bucovinei, Opriţescu scria că, un argument al 
sovieticilor, spre a revendica şi Bucovina a fost ocuparea 
teritoriilor poloneze limitrofe, cu prilejul celei de-a patra 
împărțiri a Poloniei, în septembrie 1939. În 1940, aflându-se 
într-o vizită la Berlin, în toamnă, Molotov comunica 

guvernului german intenția URSS de-a dobândi şi restul 
Bucovinei”. 

Explicând mobilurile sovietice, care au dus la cererea 
Bucovinei, ambasadorul german la Moscova, în raportul său 
către secretarul de stat Weiszăcker, expediat din Moscova la 11 
iulie 1940, scria: „... nu pot să scap de senzația că inspiratorii 
şi autorii pretențiilor de-a ceda Bucovina de Nord au fost 
cercurile ucrainene de la Kremlin. Domnul Stalin mi-a spus 
atunci personal că este gata să facă unele concesii la nord de 
linia de frontieră, acolo unde se trece prin Belorusia, dar la sud, 
unde locuiesc ucrainenii, asta este absolut cu neputinţă... 
Deocamdată, este imposibil să determinăm de unde vine 
această puternică influență ucraineană” ”. 

În realitate, dincolo de ceea ce s-a putut scrie în 1990, 
cercetări mai recente’, duc la concluzia că, în timpul primului 
război mondial, Bucovina a fost râvnită, disputată şi 
revendicată nu mai puţin decât de 5 state: Austro-Ungaria, 
Rusia, Polonia, Ucraina şi România. Austria — care o ocupase 
în 1774 şi anexase în 1775 — voia s-o păstreze; în acest scop, ea 
ajutase şi finanțase mişcarea naționalistă a tinerilor ruteni, din 
Galiţia de Est şi nordul Bucovinei, promiţându-le acestora 
crearea unui „regat ucrainean” în cadrul Austro-Ungariei, la 
care să-i atragă şi pe ucrainenii de la imperiul țarist. Ucraina, 
care în timpul revoluţiei ruse s-a proclamat, în 1917, ca stat 
independent, revendicase şi ea Bucovina la tratativele cu 
austriecii, promiţându-le acestora ... 40 de vagoane de grâu, ca 
„monedă” de schimb, în contextul foametei în care se zbăteau 
imperiul, în general, şi Puterile Centrale. Exista şi un proiect de 
refacere a Poloniei, în care era inclusă şi Bucovina. Rusia — 
care oficial era aliata României în cadrul Antantei — a avut față 
de Bucovina o poziţie mai complicată şi nuanţată, care se 
cuvine a fi explicată. În anii stăpânirii austriece, cu precădere 
după 1875, Rusia a stimulat şi ajutat mişcarea naționalistă, 
panslavistă a bătrânilor ruteni, care se declara pentru unirea 

tuturor conaționalilor în cadrul Imperiului rus. Rusia a trimis 
acestei mişcări bani, cărți, preoți, învățători. Ca aliată a 
României, prin tratatul semnat în 1916, sub auspiciile Antantei, 
Rusia voia ca la sfârşitul războiului, pe lângă Basarabia, pe 
care o stăpânea deja din 1812, să împartă cu România, 
provincia Bucovina — ea să anexeze partea de nord, unde 
rutenii şi ucrainenii erau majoritari, iar România — jumătatea de 
sud, împreună cu Cernăuţiul!?. Însă, în realiutate, dincolo de 
această poziție oficială, Rusia nutrea planul să anexeze la 
sfârşitul războiului întreaga Bucovină, ca o premisă pentru un 
plan mai amplu, de înaintare spre Constantinopol şi Strâmtori: 
trei proiecte întocmite, primul în 1915 şi alte două în 1916, de 
experți ai statului major militar rus — proiecte identificate în 
arhivele de la Moscova şi publicate relativ recent de istoricul 
basarabean Ion Varta! — relevă, fără tăgadă, intenţiile 
expansioniste ale Rusiei asupra întregii  Bucovine. 
Împrejurările istorice, foarte complexe de la sfârşitul războiului 
au favorizat însă pregătirea şi înfăptuirea unirii întregii 
Bucovine la România, în cadrul acelei adunări plebiscitare 
democratice, din 27 octombrie şi 15/28 noiembrie 1918. 


Bucovina între două imperii 

În 1990, în „Revista de istorie militară”, istoricul 
Mihai-Ştefan Ceauşu publica o sinteză închinată Bucovinei sub 
austrieci". El rezuma, înfățișa cititorilor, principalele aspecte 
ale istoriei românilor din această străveche parte a Moldovei. 

Înainte de invadarea şi anexarea nordului moldav de 
către austrieci, în 1774 şi 1775 — în contextul epocii de sfârşit a 
războiului ruso-turc din 1768-1774, când Austria intervenise de 
partea Porții otomane, ca mediatoare a păcii, spre a preveni 
anexarea Principatelor de către Rusia — acest teritoriu 
aparținuse, vreme de peste patru secole, Ţării Moldovei. În 
această zonă se aflau primele reședințe domneşti de la Siret şi 
Suceava. Aici fusese vechea reşedinţă a Mitropoliei Moldovei. 

La Suceava, devenită capitală a Moldovei în vremea lui Petru 
Muşat, fuseseră aduse, de la Cetatea Albă, în 1401, de către 
domnul Alexandru cel Bun, moaştele Sfântului loan cel Nou, 
unul dintre martirii creştini. În această zonă se aflau 
admirabilele monumente de arhitectură, cu pictură de la 
Voroneţ, Suceviţa, Moldoviţa, Arbore şi Humor, groniţele 
domneşti din bazilica vechiului Scaun episcopal de la Rădăuți. 
Aici erau Codrii Cosminului, de lângă Cernăuţi, unde, în 1497, 
Ştefan cel Mare obținuse o mare victorie asupra polonilor, care 
invadaseră, pe neaşteptate, ţara. Aici, într-un colț al Bucovinei, 
la Putna, îşi dormea somnul de veci, cel mai glorios dintre 
bravii Muşatini, care s-au aflat pe tronul Moldovei — Ştefan, la 
numele căruia poporul adăugase „cel Mare şi Sfânt”. 

Asupra acestui pământ, presărat la tot pasul cu atâtea 
amintiri din istoria neamului românesc, aşa de străvechi şi 
sfânt, îşi îndreaptă Austria dorințele expansioniste la sfârşitul 
războiului ruso-turc din 1768-1774. 

Împotriva răşluirii moşiei străbune, boierii şi clerul, în 
frunte cu domnul Moldovei, Grigore al III-lea Ghica au 
protestat energic, cerând Porții Otomane sprijin împotriva 
încălcării hotarelor țării. 

Poarta Otomană încalcă obligațiile asumate — acelea 
de-a nu înstrăina nici o palmă de loc din teritoriul Țării 
Moldovei. 

Rusia — care s-ar fi putut opune în virtutea dreptului de 
putere protectoare, obținut prin pacea de la Kuciuk-Kainargi şi 
a cărei intervenție fusese solicitată de domnul Moldovei şi 
boieri divanului la începutul anului 1775 — nu a schiţat nici un 
drept de împotrivire faţă de anexarea efectuată de Austria — 
datorită intereselor comune, născute mai ales din 1772, odată 
cu împărțirea teritoriului polonez. Ba, mai mult încă, a ieşit în 
evidență lăcomia şi corupția unor înalți demnitari ruşi, între 
care feldmareşalul Rumianţev — comandantul trupelor ruse, 
care se retrăgeau din Moldova. Acestuia i s-a oferit de către 

habsburgi — tocmai spre a se retrage mai repede şi a lăsa câmp 
deschis cătanelor austriece — un cadou de 5.000 de galbeni şi o 
tabacheră de aur, împodobită cu briliante. 

Actele de cedare şi delimitare a Bucovinei şi 
graniţelor între cele două imperii, turc şi austriac, s-au încheiat 
la 7 mai 1775 şi în toamna anului 1776, la Palamutka, pe apa 
Nistrului. 

Austria anexa din nordul Moldovei — sub pretextul şi 
pentru a dobândi o mai bună legătură între Transilvania şi 
părțile anexate din Polonia, Galiția şi Lodomeria — o suprafață 
de 10.441 km, cu o populaţie de peste 75.000 de locuitori, 
aşezaţi în 3 orăşele: Suceava, Siret, Cernăuţi şi 225 de sate. 

În noua provincie anexată de austrieci — care s-a numit 
la început «Moldova austriacă», iar mai apoi «Bucovina», după 
pădurile de fagi din zonă — a fost introdusă o administraţie 
militară; în fruntea provinciei au fost numiți ofițeri superiori 
între 1774-1786, în calitate de guvernatori ai Bucovinei s-au 
rânduit generalii Gabriel von Spleny şi Karol von Enzenberg, 
cu rang de consilieri imperiali, Bucovina fiind subordonată 
direct Curţii din Viena. 

În 1786, — sub pretextul că Bucovina era o provincie 
prea mică şi necesita cheltuieli administrative prea mari, dar, la 
cererea nobilimii poloneze, care, după asediul Vienei, din 
1683, solicitase mereu o compensație pentru participarea 
polonezilor la depresurarea Capitalei imperiale — împăratul 
Iosif al II-lea a alipit Bucovina la provincia imperială Galiţia, 
ca al 19-lea cerc districtual al acesteia. Faptul acesta înlesnea, 
pe de o parte pătrunderea nobilimii poloneze în funcțiile de 
conducere ale districtului şi negustorilor armeni, care cumpără 
pământ în Bucovina, dar, pe de altă parte, mai ales imigrarea 
masivă a țăranilor ruteni sau ucraineni, ca zilieri sau halupari 
pe domeniile întinse ale Fondului Bisericesc sau ale boierilor 
români refugiați în Moldova. Motivele imigrării rutenilor erau 
diverse: nivelul de trai mai îmbelşugat, numărul zilelor de clacă 

mai redus cu mult ca în Galiţia, faptul că românii aveau 
deschise pentru ei biserici ortodoxe (câtă vreme în Galiţia 
nobilii polonezi erau catolici), numeroasele înlesniri acordate 
imigranţilor (pământ pentru casă, lemn de construcţii, scutiri de 
impozit pe un număr de ani, scutiri de serviciul militar etc.). 
Rusia îi ajuta, pe de o parte, Austria — pe de altă parte — şi totul 
se făcea în defavoarea românilor autohtoni. De aceea, 
împotriva acestei încorporări nefireşti a Bucovinei la Galiţia, 
boierii, clerul, puținii cărturari existenți — fiindcă o parte s-a 
refugiat în Moldova — în frunte cu iluministul Vasile Balş, au 
protestat şi adresat, la 1790, câteva memorii autorităților de la 
Viena. Ei arătau că prin origine, limbă, credință, cultură, 
istorie, românii găseau nepotrivită unirea lor forțată la Galiţia, 
cu o populaţie slavă — poloni, ucraineni sau cu o credință 
multiconfesională, catolici, uniţi, ortodocşi etc. 

O elită românească şi o mişcare cultural-naţională, 
pentru apărarea intereselor românilor şi emanciparea lor s-a 
afirmat şi dezvoltat încă din prima jumătate a veacului al XIX- 
lea. Ea s-a manifestat îndeosebi la 1848-1849, printr-un bogat 
şi avansat program naţional, social, cultural. Ea a fost stimulată 
de înființarea celei dintâi catedre de limba şi literatura română 
la Cernăuţi, sub conducerea lui Aron Pumnul, de gazeta 
bilingvă,  româno-germană  „Bucovina” (1848-1850), de 
Biblioteca Ţării, de crearea statului naţional unitar român în 
1859, de înființarea Societăţii pentru Cultura şi Literatura 
Română în Bucovina, în 1864. Au stimulat şi afirmat mai bine 
această mişcare şi acţiuni precum: adunarea națională de la 
Putna, din 1871, unde peste 3.000 de tineri, în frunte cu A.D. 
Xenopol, Mihai Eminescu, Ion Slavici şi o pleiadă de 
bucovineni, între care Ciprian Porumbescu, membrii societății 
academice „Arboroasa” s-au regăsit într-un cuget şi o simțire 
românească; războiul popular şi naţional pentru cucerirea 
independenţei de stat a României, în cadrul războiului ruso- 
româno-turc, din 1877-1878, la care şi bucovinenii şi-au adus o 

însemnată contribuţie, fie ca voluntari, fie prin ajutoarele 
trimise. Societatea politică „Concordia”, în 1885, crearea şi 
afirmarea Partidului Naţional Român, în 1892, au stimulat şi 
amplificat activitatea pentru apărarea ființei naționale şi 
emanciparea generală a românilor. 

Cercurile politice imperiale, spre a diminua şi 
contrabalansa activitatea politică a românilor — acuzaţi şi de 
orientare spre Bucureşti şi manifestare iredentistă — au sprijinit 
tot mai mult aspirațiile elementelor alogene venite în Bucovina 
şi, în special, mişcarea naţională a tinerilor ucraineni filo- 
austrieci. 

Românii bucovineni, grupaţi în jurul Partidului 
Naţional Român şi, de la începutul veacului al XX-lea şi a 
revistei „Junimea literară”, răspund printr-o vie şi susținută 
propagandă, în vederea pregătirii şi înfăptuirii eliberării şi 
unirii cu statul român. La izbucnirea primului război mondial, 
mulți români bucovineni, refugiaţi să se înroleze în armata 
austriacă, trecând frontiera arbitrară şi luptând ca voluntari în 
armata română. Unii dintre aceştia — între care lon Grămadă şi 
Lascăr Luţia — cad eroic în lupta împotriva trupelor Puterilor 
Centrale, contribuind, prin jertfa lor de sânge la izbânda cauzei 
româneşti. 

Aşa se ajunge ca la 27 octombrie 1918, când 
conducătorii românilor din Bucovina, în frunte cu lancu 
Flondor, Sextil Puşcariu, Dionisie Bejan şi alţii, convoacă o 
adunare naţională la Cernăuţi; aceasta se transformă în 
Constituantă, alege Consiliul Naţional Român şi cere Unirea cu 
patria mamă. 

La 15/28 noiembrie 1918, în Sala Sinodală de 
Marmură a Palatului Mitropolitan din Cernăuţi s-a întrunit 
Congresul General al Bucovinei. Alături de cei 75 delegaţi 
români, aleşi în chip democratic, din toate clasele şi stările 
sociale, luau parte reprezentanți ai principalelor grupuri 
minoritare: 13 delegați ai ucrainenilor, 7 ai germanilor şi 6 

delegaţi ai polonezilor. Erau de față şi delegaţi ai românilor din 
celelalte provincii, ce se aflaseră sub stăpânirea imperiilor 
vecine — Gheorghe Crişan, din Transilvania şi Pantelimon 
Halipa, liderul mişcării naționale din Basarabia. 

Congresul General al Bucovinei hotăra, în temeiul 
dreptului popoarelor la autodeterminare „Unirea necondiționată 
şi pe vecie a Bucovinei, în vechile ei hotare, până la Ceremuş 
Colacin şi Nistru, cu Regatul României”. 

Unirea la România era legitimă, firească, democratică 
şi întru totul justificată. Cercetările istorice mai vechi şi mai 
noi, relevă că rutenii sau ucrainenii fuseseră aici simpli 
venetici, ca zilieri sau halupari — lucrători cu ziua pentru 
mâncarea de zi cu zi. În toate satele din nordul Bucovinei — 
aflată azi temporar inclusă de Ucraina ca succesoare şi 
profitoare a expansiunii staliniste — toate localităţile, întemeiate 
de români, au avut stăpâni de moşie şi ctitori de biserici în 
exclusivitate români, ucrainenii, venind masiv, îndeosebi în a 
doua jumătate a veacului al XIX-lea, odată cu arendaşi evrei şi 
armeni, Şi reuşind să asimileze lingvistic pe românii din aceste 
localităţi. Foştii oaspeți de ieri, împroprietăriți şi sprijiniți — din 
interese politice de austrieci, care sperau să-i încorporeze la 
imperiul lor şi pe conaţionalii ucrainenilor din imperiul țarist — 
s-au declarat „stăpâni” în casa şi pe moşia celor ce i-au 
adăpostit odinioară, i-au tolerat şi tratat omeneşte'$. 

Tocmai o astfel de acţiune profund democratică, prin 
care se repara o mare nedreptate istorică, săvârşită de imperiul 
habsburgic, o contesta şi anula fără nici un temei istoric, 
ştiinţific, imperiul sovietic. 


După 50 de ani la Chişinău, „în ziua în care a 
început calvarul României” 

Istoricul Ion Pavelescu trimitea, de la Chişinău, în ziua 
de 28 iunie 1990, un reportaj pentru „România liberă”, intitulat 

cât se poate de sugestiv: Ziua în care a început calvarul 
României”. 

Ce se întâmpla după 50 de ani la Chişinău? „Nu e zi 
ori seară lăsată de la Dumnezeu ca, aici, la statuia lui Ştefan cel 
Mare (de la Chişinău, din Parcul Central al Capitalei, n.n.) să 
nu se adune lumea ciorchine. Se depun flori la picioarele 
slăvitului voievod. Se cântă. Se schimbă veşti. Se lansează 
îndemnuri. La aproape 500 de ani de la moartea sa, cel care a 
fost supranumit Leul Sucevei este o prezenţă uluitor de vie în 
conştiinţa urmaşilor, a răzeşilor săi de la Orhei, Soroca, 
Lăpuşna”. 

Aici, „în această agora”, autorul are ocazia să asculte, 
la 28 iunie 1990, un cântec de demult, pe care îl cântă cei ce se 
adună lângă statuia lui Ştefan cel Mare. E un cântec de-acum 
50 de ani în urmă, pe care-l cântau ostaşii români, în lunile 
iulie-august 1941, când s-au avântat în iureşul luptelor pentru 
eliberarea teritoriilor cotropite de sovietici. E un cântec pe care 
el, istoricul Ion Pavelescu l-a auzit pentru prima oară, când era 
copil, cântat de mama sa, îngândurată şi încărcată de speranță, 
cu gândul la omul ei drag — adică la tatăl lui Ion — care era pe 
front, împreună cu un unchi, care avea să cadă eroic, pentru 
eliberarea Transilvaniei. Acel cântec i s-a încrustat pe răbojul 
inimii ŞI, reascultându-l acum, lângă statuia lui Ştefan, copilul 
de-atunci, istoricul matur de astăzi, revede prin aburul vremii 
chipul mamei şi al tatei: 

„Avem o ţară scumpă şi mândră! 
Avem! Avem şi iarăşi vom avea! 
Duşmanul care astăzi râde 
Va tremura privind la ea”. 

Şi, constată istoricul de azi, „deşi supuşi unei drastice 
asimilări, deznaţionalizări, exterminări şi deportări (...) mulți 
consângeni de peste Prut, care şi-au păstrat ca prin minune 
graiul, crezul național, datinile străbune, încrederea în destinul 
neamului, revin la motivele melodice ale anilor '40, ca la un 

reper aproape mitic. Aceste motive melodice le evocă Edenul 
pierdut, atâtea fiinţe dragi dispărute”. 

Considerând că anul 1940 a fost „un an blestemat 
pentru ţara noastră”, autorul se întreabă, în adâncul ființei sale: 
„dacă e firesc să vorbim despre odiosul dictat de la Viena, ca 
despre apogeul punerii în practică a planurilor de dezmembrare 
a României, cu ce ar fi mai puţin odios ultimatumul adresat la 
sfârşitul lunii iunie, care ne soma să părăsim două dintre 
străvechile noastre provincii naționale?” 

Urmărind de-aproape trei secole aplicarea, realizarea 
idealurilor din testamentul lui Petru cel Mare, document 
considerat apocrif, dar care a fost urmat şi a înflăcărat 
deopotrivă minţile țarilor de până la revoluţie şi într-o măsură 
chiar sporită a urmaşilor lui Lenin şi Stalin până la Gorbaciov, 
găsind un vid de putere după prăbuşirea imperiului austro- 
ungar şi pătrunzând în teritoriile componente sau dependente 
ale acestui colos defunct, „misionarismul panslavist şi 
pravoslavnic țarist s-a travestit într-o togă aşa-zis modernă — 
scrie autorul — care a proclamat exportul de revoluţie, 
deziderat elaborat de Troțki, preluat de Stalin şi practicat în 
mod constant, ca un element dominant al politicii externe a 
noului stat”. 

Deşi a traversat ani grei de război civil, care a lovit şi 
pustiit zone întinse, deşi a proclamat idealuri de dreptate şi 
libertate, imperiul roşu nu şi-a îndepărtat şi diminuat atenția de 
la problemele internaţionale, ci, dimpotrivă, şi-a sporit pofta 
de-a se amesteca şi influenţa, ori chiar de a-şi subordona 
evoluţia altor popoare. Aşa, de pildă, în raportul cu România — 
relevă autorul — a adoptat o conduită ce viza destabilizarea 
(inclusiv în cadrul mişcării muncitoreşti, prin înlăturarea 
liderilor de formaţie patriotică, vezi, de pildă, cazul lui 
Gheorghe Cristescu), concomitent cu respingerea sistematică a 
încercărilor de normalizare a relațiilor bilaterale şi cu 

menţinerea la granița comună a unui climat de tensiune şi 
nesiguranță”. 

Dacă, întâlnirea dintre Molotov şi Ribbentrop şi 
semnarea fulgerătoare a Pactului de neagresiune a şocat 
întreaga lume şi a trezit la realitate democrațiile occidentale, 
arătând că în lume apăruse un nou centru de putere, pentru 
români — scrie lon Pavelescu „această catastrofă diplomatică a 
fost sursa tuturor nenorocirilor ce au urmat, căci Protocolul 
secret al Pactului sovieto-german de neagresiune reglementa 
chestiunile politice şi teritoriale, care interesau cele două mari 
puteri, în întreg spațiul cuprins între Marea Baltică şi Marea 
Neagră”. 

Transcriind şi el integral ultimatumul din 26 iunie 
1940 — astăzi atât de cunoscut din cărțile de istorie — istoricul 
apreciază: „Este vorba de îngrămădirea, în cuprinsul restrâns al 
unei note, a atâtor neadevăruri sfruntate, de ordin istoric, 
demografic, politic, încât convingerea pe care ţi-o insuflă este 
aceea că pe autori nici măcar nu i-a interesat dacă vor fi crezuţi, 
sau nu”, ci doar „efectul şi rezultatul. Iar efectul a fost acela al 
unei lovituri de măciucă şi rezultatul — paralizarea efectivă a 
instituţiilor noastre, începând cu forurile conducătoare şi 
terminând cu armata”. 

Reamintind cititorilor că nota ultimativă a fost 
înmânată ambasadorului român la Moscova, Gheorghe 
Davdescu, noaptea, la o oră târzie, când ar fi putut fi transmisă 
prin reprezentantul sovietic la Bucureşti, care abia sosise la 
post şi nici nu-şi prezentase scrisorile de acreditare, autorul 
dezvăluie şi un alt detaliu, care pune într-o nouă lumină gestul 
ranchiunos,  duşmănos,  bolnăvicios de răutăcios al 
funcționarilor bolşevici din preajma lui Molotov: la orele 
acelea târzii, după orele 22%, ora Moscovei „când Gheorghe 
Davidescu a început să transmită telegrama către guvernul de la 
Bucureşti, n-a apucat să formuleze decât titlul - «notă 
ultimativă» — şi cineva a avut „grijă? să perturbe liniile de 

comunicaţie”; si, în momentul în care Molotov notificase 
oficial pretenţiile pentru România, dispozitivul militar, menit 
să le susțină şi să le obțină prin forță, se şi pusese în mişcare”. 

... După o jumătate de secol de la toate acestea, ziarul 
„Moldova socialistă’, oficiosul Partidului Comunist din 
Moldova, care apare la Chişinău, publica un interviu cu Anton 
Gh. Moraru, doctor în istorie, care relata, pe baza unor 
documente recent identificate în arhivele de la Moscova, că 
trupele sovietice, destinate să invadeze teritoriile româneşti, 
ajunseseră deja la graniţa României în momentul în care 
Molotov transmitea  ultimatumul către guvernul român. 
Adoptând o poziție defetistă, hotărând să abandoneze aceste 
teritorii fără luptă, guvernul român, prin şefii unităților 
militare, ordonase ostaşilor „să nu riposteze prin foc, nici dacă 
ar fi fost provocați”. Această atitudine — relatează istoricul 
Anton Gh. Moraru — i-a încurajat pe invadatori, care s-au 
îmbulzit să-şi înşface prada, fără nici un efort. Singurele 
pierderi de efective, pe care le-au avut agresorii, s-au datorat 
propriilor lor defecţiuni şi nu românilor. 

Şi — se întreabă istoricul Ion Pavelescu: „Cu ce s-a 
ales Uniunea Sovietică de pe urma acestui rapt teritorial? Ca şi 
în cazul agresiunii asupra Finlandei „cu încă un duşman în 
plus!”... Un istoric american, originar din Storojineţ, D. 
Hristos, declara la Congresul Internaţional al Istoricilor de la 
Bucureşti, în 1980; „...dacă n-ar fi procedat aşa, în iunie 1941, 
când a fost atacată şi invadată de trupele germane, Uniunea 
Sovietică nu s-ar fi pomenit cu flancurile de nord şi de sud 
descoperite şi lovite cu atâta sete de dreptate de către diviziile 
finlandeze şi româneşti, adversari atât de redutabili”. 

Deşi atunci când încă de la începutul războiului s-a 
format coaliția Naţiunilor Unite, care a elaborat şi difuzat 
Charta Atlanticului (1941), ca program de bază pentru ducerea 
războiului şi organizarea lumii postbelice, URSS a aderat şi 
semnat acest document — care, în principal, prevedea că nici un 

teritoriu nu va putea fi ocupat şi păstrat în granițele altui stat, 
fără consimțământul liber exprimat al populației din acel 
teritoriu — revenind în primăvara anului 1944 în teritoriile 
invadate şi anexate în iunie 1940 fără consimțământul 
populaţiei din aceste teritorii, sovieticii au reinstaurat, cu forţa, 
puterea bolşevică, iar populaţia românească a fost tratată cu o 
cruzime greu de imaginat şi de relatat, pentru timpul nostru, din 
partea unui stat pretins „model” şi „civilizat”. Istoricul 
basarabean relevă că, prin măsuri draconice — arestări, 
deportări etc. — au fost exterminați în câțiva ani peste 1 milion 
de români. Simultan, cu genocidul demografic s-a procedat şi 
la un genocid cultural. Istoria naţională a fost mutilată, 
denaturată, falsificată. S-a acreditat şi propagat falsa teză a 
existenței a două popoare romanice — moldovenii şi românii, 
care n-ar avea nimic în comun, ba, chiar, sunt „duşmane”. 
Pentru a alimenta şi propaga ura faţă de români, coloniştii 
rusofoni au scornit şi răspândit, vreme de 45 de ani, nişte 
sfruntate minciuni despre administrația românească din 
Bucovina interbelică, în aşa fel încât parcă aceasta „ar fi fost 
formată dintr-un fel de căpcăuni!” 

Evocând toate acestea şi meditând la evoluția lumii 
contemporane din acel iunie 1990, istoricul îşi exprima, în 
acelaşi timp, încrederea în viitor. În Europa Răsăriteană — care 
s-a aflat aproape o jumătate de veac la cheremul Moscovei — 
regimurile totalitariste şi socialiste de diferite nuanţe îşi trăiesc 
ultimele zile. S-a pus capăt sistemului unipartit. Puterea 
comuniştilor a fost diminuată sau înlăturată. Basarabia 
cunoaşte înnoiri miraculoase. Limba maternă, cu grafie latină, 
simbolul național, tricolorul, stema, imnul propriu, 
suveranitatea declarată şi măsurile preconizate pentru obținerea 
independenţei politice depline, sunt reforme la ordinea zilei. 

Dincolo de aceste bucurii, autorul are şi motive de 
îngrijorare. Numeroasa şi influenta populație rusofonă — după 
1944, anual au venit în Basarabia, cu precădere în centrele 

urbane, în funcţii de conducere administrative, politice, civile 
şi militare, circa 10.000-150.000 de colonişti din interiorul 
imperiului — acum încă acționează cu perfiditate, întreține o 
atmosferă românofobă, se organizează şi mobilizează pe 
minoritarii găgăuzi contra elementelor democrate, 
reformatoare. Elementele comuniste şi neostaliniste din 
aparatul politic şi de stat, civil sau militar nu s-au retras din 
luptă decât temporar. De aceea, Ion Pavelescu îşi cheamă 
cititorii la prudență şi vigilență. El propune ca în viitor 
România să promoveze relații corecte, de bună vecinătate cu 
URSS. Dar, acest fapt nu exclude condamnarea actelor politice 
regretabile abominabile din trecut. 

La cei 50 de ani, de la acel ultimatum dat, în iunie 
1940, când România abia s-a eliberat de coşmarul acelui an 
blestemat, Ion Pavelescu crede că trebuie să reamintească 
cititorilor că rămâne valabil, ca un adagiu, acel vers armirabil 
din anii copilăriei: 

„Avem o ţară scumpă şi mândră! 
Avem! Avem şi iarăşi vom avea!” 

Căci, încheie autorul „vom avea cu siguranță! Şi nu e 
român, care să n-o simtă şi să n-o dorească!” 

„Sfatul Ţării n-a fost decât un Soviet” 

Recursul la istorie aduce, uneori, în prim plan, 
personalități importante ale trecutului Basarabiei, ca, de pildă, 
pe Pantelimon Halipa. Eminentul luptător şi conducător al 
românilor dintre Prut şi Nistru a acordat, înainte de a fi intrat în 
eternitate, ultimul său interviu în 1976, lui Mircea Popa. Ce-a 
spus el atunci, nu s-a putut publica. Dar, mărturiile lui au 
răzbătut şi au putut vedea lumina tiparului în 1990, mai întâi la 
Chişinău, în „Vocea Poporului”, publicația săptămânală a 
sindicatelor din Republica Moldova, apoi, în acelaşi an, la Iaşi, 
în „Cronica”, sub titlul unui adevăr epocal — Sfatul Țării n-a 
fost altceva decât un Soviet”. 

În cadrul monarhiei absolutiste, ţariste, fiind supusă 
printr-un larg arsenal de mijloace de rusificare de 
deznaționalizare, Basarabia a fost adusă într-o astfel de situație 
catastrofală încât, atunci când în Duma imperială, în 1905, s-a 
pus problema de-a se înfiinţa şcoli în limba maternă, s-a găsit 
un ministru al instrucţiunii publice, basarabean de origine, care 
— ajuns şi el „printre străinii ce ştiuseră să prindă un loc la 
Curtea împăratului” — s-a declarat împotrivă, susținând că 
„limba moldovenească nici nu are măcar elemente suficiente 
pentru a putea exprima toate ideile şi noțiunile inventate de 
ştiinţă şi filozofie”. De unde trăgea sărmanul ministru din 
epoca țaristă o asemenea constatare, pe cât de inexactă, pe atât 
de dezarmantă, de tristă? Probabil, zice, mai ales printre 
rânduri, Pantelimon Halipa: atât fusese de îndoctrinat şi 
influenţat acest biet ministru de către „o tiranie idioată”, 
elaborată şi difuzată de o birocrație, în care o bună parte dintre 
înalții funcționari de pe lângă ţar, nici nu erau măcar ruşi!” 
Neîncrederea aceasta „a mers crescendo, încât, explică 
Pantelimon Halipa — la revoluția din 1917, la Congresul 
Învățătorilor s-au găsit slujitori ai şcolii basarabene care 
spuneau cam acelaşi lucru: «Domnule , noi nu putem renunța la 
şcoala rusească pentru că în limba moldovenească nu vom 
putea spune copiilor noţiunile de ştiinţă, de aritmetică, de 
geografie, şi aşa mai departe». 

Şi atunci, într-un astfel de moment cumplit, de 
pierdere a încrederii în limba noastră, de fapt în noi înşine, „a 
răsărit” unul dintre colaboratorii şi prietenii lui Pantelimon 
Halipa, preotul Alexei Mateevici, de la redacția „Cuvânt 
moldovenesc”, care „venind la ziar, într-o singură noapte, s-a 
pus pe lucru şi a făcut poezia Limba noastră. Această poezie e 
cea mai frumoasă definiţie, pe care a dat-o cineva vreodată, 
limbii române”. Şi, distinsul om politic şi, totodată, om titrat, 
învăţat, Pantelimon Halipa, continuă: „Au fost şi alţii care au 
vorbit despre limba română — Mureşanu, Coşbuc, Goga, 

Alecsandri, Eminescu — dar nimeni n-a spus aşa de frumos 
despre limba noastră” — adică, exemplificăm noi: 
„Limba noastră-i limbă sfântă 
Limba vechilor cazanii, 
Care-o plâng şi care-o cântă 
Lângă vatra lor, ţăranii...” 

Aceasta — aprecia atunci, în 1976, Pantelimon Halipa 
— este „o definiție ideal de frumoasă...” Şi el, luptătorul şi 
conducătorul Basarabiei de la 1917, ca şi bunul lui prieten, 
autorul acestei celebre poezii, preotul Alexe Mateevici ar fi 
plecat „dincolo” atât de liniștiți şi fericiți, dac-ar fi putut bănui 
— ceea ce adăugăm noi acum — că, într-o zi Limba noastră va 
deveni, la propunerea Frontului Popular din Moldova, imnul de 
stat al țării sale natale, Republica Moldova. 

Pantelimon Halipa a fost aşadar, unul dintre acei lideri 
ai mişcării de eliberare naţională din Basarabia anului 1917, 
care avea o încredere deplină în virtuțile limbii române, în 
ca limbile de circulaţie internaţională, orice gând, orice progres 
din ştiinţa contemporană. El era convins că românii din 
Basarabia, cultivând-o, întrebuinţând-o în familie, în şcoală, în 
viața de toate zilele, peste tot vor putea să spună orice şi să se 
impună „aici şi peste tot”. O dovadă în acest sens aduce în 
interviul său, însuşi Pantelimon Halipa. Basarabia dăduse deja, 
până la această dată, o pleiadă bogată de oameni de seamă, pe 
care el îi ştia şi-i admira: Bogdan Petriceicu Hasdeu „cel mai 
mare filolog şi istorician”, cum îl aprecia el; apoi „romancierul 
Constantin Stere, poetul Ion Buzdugan şi acest Alecu 
Mateevici”. 

La începutul revoluţiei din Rusia — relatează 
Pantelimon Halipa — românii din Basarabia s-au remarcat 
printr-o „bună capacitate organizatorică”. La un congres al 
sfaturilor ţărăneşti din Basarabia, el a fost ales delegat din 
partea românilor basarabeni la Congresul General al Sfaturilor 


328 


de la Petersburg, din luna iunie 1917. Acolo a luat parte la 
dezbaterile privitoare la organizarea imperiului. Dezbaterile 
aveau loc în condiţiile în care, după grevele din februarie- 
martie 1917, ţarismul fusese înlăturat şi la cârmă s-a instaurat — 
acel sistem hibrid şi-atât de puţin solid care — avea să dureze 
până-n octombrie, acelaşi an — dualitatea puterii. Adică, pe de o 
parte, guvernul burghez, condus de Kerenski, care neputând 
lua singur puterea, o împărțea cu sovietele de deputaţi ai 
țăranilor şi muncitorilor care, pe de altă parte, nici ele nu erau 
prea bine închegate să poată prelua singure conducerea. 

Pantelimon Halipa era însărcinat de confrații săi din 
Basarabia să abordeze şi să elucideze „o problemă de 
actualitate”, adică cea a învăţământului în limba maternă, 
începând chiar cu anul şcolar din toamnă, anul 1917/1918. 
Cum nu se putea juca, nu putea trata superficial o astfel de 
misiune politică, Halipa nu s-a mulțumit cu simpla propunere 
scrisă în comisia pentru învățământ, ci a îndrăznit şi a vorbit în 
plenul congresului pe care-l prezida nimeni altcineva, decât 
şeful guvernului, Kerenski: 

- «Tovarăşe Kerenski — s-a adresat el, după cum cerea 
protocolul vremii — dumneata ştii prea bine că noi, românii din 
Basarabia, sub ţar, n-am avut şcoală în limba maternă. În aceste 
luni, care mai rămân până la deschiderea anului de învățământ, 
în iulie şi august, noi va trebui să facem manuale şcolare şi să 
le tipărim. Va trebui să pregătim învățătorii şi profesorii ca 
anul şcolar să-l începem în limba copiilor ţării». Declarând 
acestea — explică Pantelimon Halipa — „nu ţinem ca toți copiii 
Basarabiei să înveţe în limba română. Nu! Numai copiii 
moldovenilor, adică ai românilor. Iar evreii să înveţe în limba 
lor, ucrainenii în limba lor, copiii ruşilor în limba lor, ai 
nemților în limba lor...” 

- «ŞI, zic — continuă el mai departe în plenul 
Congresului General al Sfaturilor din Petersburg — altă soluție 
nu avem, tovarăşe Kerenski, decât să mă duc la Iaşi şi acolo să- 

mi găsesc manuale pentru şcoală din Țara Românească şi să le 
prelucrăm, să le adaptăm pentru Basarabia noastră». Dar, 
Kerenski sare ca un prostănac şi-mi zice: 

- «Bine, domnule, dar asta înseamnă trădarea 
imperiului nostru...! Dumitale nu-ți dai seama...? Trebuie să 
ştii că schimbarea în învăţământ trebuie să se facă numai după 
o lege, aşa că trebuie să aşteptăm constituanta să se pronunțe, 
în ce limbă, cum şi în ce fel să li se predea copiilor 
moldoveni...!» 

„Eu, atunci, nemulţumit, îi fac obiecţiunea aceasta: 
«Tovarăşe Kerenski, dumitale ai aşteptat constituanta ca să 
devii prim-ministru? Revoluţia te-a făcut prim-ministru...! Ei, 
tot aşa şi pe mine, cetățean al Basarabiei, Revoluția m-a făcut 
conducător al acestei provincii... Şi nu putem săvârşi lucrul ce 
ni s-a încredințat, decât să ne ducem şi să ne împrumutăm de la 
frații noştri, români...” 

- «Domnule, acest lucru nu se poate», zice Kerenski. 

„ŞI eu, atunci, i-am zis: 

- «Domnule, la revedere... Eu nu am nevoie să discut 
cu dumneata. Dumitale fii conducătorul Rusiei, dar 
conducătorul Basarabiei nu eşti şi nu vei fi...! Eu mă duc să 
stau de vorbă cu opoziţia, care ţi-o face Troțki şi cu Lenin...y”. 

Şi, Pantelimon Halipa a părăsit sala Congresului; l-a 
luat cu dânsul pe Ion Sinecliu — care era şi el deputat, plecat din 
Basarabia în acelaşi scop — şi împreună au hotărât: „noi să 
procedăm cum ne dictează conştiinţa naţională, cum ne cere 
interesul politic şi cum va hotărî Sfatul Țării. Numai prin Sfatul 
Țării trebuie să facem lucrul acesta. Să nu facem nimic la voia 
întâmplării, ci Sfatul Țării, care va fi Parlamentul local al 
Basarabiei numai el să hotărască...” 

Şi, Pantelimon Halipa relatează cum a procedat. 
Împreună cu fruntaşii românilor basarabeni au convocat, în 
mod democratic „toate congresele” posibile. Adică: Congresul 
militar al  ostaşilor, Congresul țăranilor, Congresul 

învăţătorilor; al preoţilor; al meseriaşilor; al negustorilor; al 
instituţiilor judeţene şi comunale. Ba şi Congresul Zemstvei ... 
„Şi toți — precizează el — au fost de acord cu programul 
formulat de noi, de Partidul Moldovenesc”. Ca urmare, s-a 
hotărât: „Noi suntem majoritatea populației de 70 de procente 
de moldoveni, iar restul de 30 de procente să fie date 
minorităţilor”. S-au ales, astfel, 120 de deputaţi. În acest 
Parlament al Basarabiei, care s-a numit Sfatul Ţării. „Şi noi — 
explică el — am ales deputaţii noştri prin congrese, prin 
adunările judeţene ale zemstvei şi prin comune, încât Sfatul 
Țării a putut fi deschis în noiembrie 1917. Şi noi ne-am 
declarat Republică autonomă. lar la 24 ianuarie 1918 — 
Republică Independentă. Adică ne-am separat de Rusia. Între 
timp, în Ucraina se organiza un guvern care nu mai recunoștea 
Petrogradul. Şi noi ne-am trezit că nu avem nici moneda 
noastră, nici bugetul nostru. Am pus problema: ce facem? Cu 
cine ne unim? Trebuie să facem din această republică o 
organizație statală solidă. Blocul Moldovenesc — care era 
format din Partidul Moldovenesc şi din Secţia Ţărănească — a 
căzut de acord să ne înțelegem cu România. Minoritățile au 
spus să ne înțelegem cu Ucraina. Numai polonezii din 
Basarabia, au spus: «Nu!y... «Voi, moldoveni, voi sânteți 
majoritari. Voi sunteți stăpâni pe ţara aceasta. Şi toată lumea 
ştie că nația moldovenească nu există. Există numai denumirea 
locală, după provincie, a românilor, care trăiesc în Moldova, 
ceea ce înseamnă că nu este altă națiune, decât cea 
românească!» 

„Am fost sprijiniți de polonezi. Şi, pe urmă şi de 
germani. De germanii din sudul Basarabiei. Totul s-a făcut în 
chip revoluţionar, democratic, normal. Norma era revoluția. Şi 
Sfatul Țării nu era altceva decât un Soviet. Ruşii îi ziceau 
soviet, adică Sfat. 

Sfatul Ţării a avut o misiune foarte grea, importantă. 
A naționalizat toate instituțiile de stat. Administraţia. Justiţia. 

Şcoala... N-am lipsit pe nimeni de a-şi folosi limba maternă în 
instituţiile publice. N-am fost exclusivişti. Am acţionat în 
spiritul vremii. Am intrat în istoria neamului românesc ca 
formatorii cei dintâi ai Unirii...” 

Drumul lui Pantelimon Halpa în istorie n-a fost nici 
simplu, nici uşor, nici întâmplător. A plecat din lumea rurală în 
1906. S-a stabilit în capitală. Voia să scoată şi la Chişinău o 
gazetă românească. Aici, s-a întâlnit şi împrietenit cu un grup 
de intelectuali — printre care cu Manolache Gavriliţă şi Ion 
Pelivan. După ce-au mai discutat şi meditat, au ajuns la 
concluzia că: „Noi — basarabenii — nu avem intelectuali 
suficienți mai bine pregătiți şi nici destui ca număr pentru ceea 
ce vrem să facem. Dar, în România, avem câţiva basarabeni, 
care au ajuns în fruntea vieții culturale. La Iaşi, bunăoară, era 
Constantin Stere. Stere a venit şi ne-a ajutat. Primul ziar l-am 
intitulat „Basarabia”. Şi, l-am difuzat în 1906 şi 1907. Dar, 
cenzura ţaristă l-a suprimat”. Pantelimon Halipa se afirmase 
deja în paginile „Basarabiei”. Publicase şi „Deşteaptă-te 
române”. Fusese denunțat ca naționalist, iredentist, adept al 
unirii cu România. Îşi începuse studiile superioare la 
Universitatea din Rusia. Dar şi aceasta a fost închisă odată cu 
înăbuşirea revoluţiei din 1907. În acest context, s-a dus la Iași. 
S-a înscris la Universitatea din Capitala istorică a Moldovei. A 
Urmat şi frecventat simultan câteva specializări, preferenţiale. 
Istoria. Literele. Ştiinţele naturale. În anul patru, profesorul său 
de istorie l-a chemat şi l-a întrebat: n-ar vrea să rămână chiar la 
Universitatea din laşi? Cel ce-l întreba nu era altcineva decât 
istoricul A.D. Xenopol. A fost încântat de propunere. Dar l-a 
refuzat. Se simţea chemat între ai săi, acolo, în Basarabia. Era 
alt om de cum venise. Devenise mult mai puternic, mai hotărât. 
Ştia ce are de făcut. Şi-a reluat visul întrerupt. A scos revista 
„Cuvânt Moldovenesc”. Apoi şi cotidianul „Cuvânt 
Moldovenesc”. A constatat că nu era de ajuns. A fondat şi o 
editură — „Cuvânt Moldovenesc”. Aveau un nume simplu. Aşa 

cum aşteptau cei mulți. Cei care abia învățau să citească. Cei 
pentru care el s-a angajat, încă de la începutul revoluției, în 
1917, să înfiinţeze şcoli în limba ţării. Când a început revoluția 
din 1917, „Cuvânt Moldovenesc” se edita şi difuza în 17.000 
de exemplare. Nu era mult. Dar, înainte, nu existase deloc. Cu 
acest ziar — îşi aminteşte fostul ctitor şi coordonator — au putut 
fi câştigaţi de partea mişcării de emancipare națională, preoții 
şi învățătorii, care sunt apostolii lumii rurale. Ba, au fost atraşi 
şi unii dintre marii proprietari funciari. Printre aceştia, îl 
aminteşte, de pildă, pe boierul filantrop, un boier unic în 
vremea sa, Vasile Stroescu, omul care a construit zeci de 
biserici şi şcoli, spitale. Comuniştii ruşi nu l-au susținut. Dar 
nici comuniştii „moldoveni”. De fapt, aceştia erau mai mult cu 
numele „moldoveni”. Erau evrei, ruşi, găgăuzi, ucraineni şi 
prea puţini români adevăraţi printre ei. Comuniştii susțineau 
punctul de vedere al bolşevicilor lui Lenin şi Troțki. În vorbe, 
aceştia — după cele două faimoase şi zgomotoase decrete asupra 
păcii şi asupra pământului — au dat şi un aşa-zis decret asupra 
drepturilor popoarelor la autodeterminare. Dar, în fapt, când era 
vorba de eliberarea propriu-zisă, cum au încercat şi ucrainenii 
şi armenii şi alții, au trimis Armata Roşie şi gata, s-a zis cu 
dreptul la autodeterminare. 

Acest Pantelimon Halipa, unul din cei mai vrednici 
luminători şi conducători spirituali pe care i-au avut românii 
dintre Prut şi Nistru, când au pregătit şi înfăptuit eliberarea şi 
unirea din 1917-1918, i-a cunoscut, în iunie 1917, şi pe Lenin 
şi pe Troțki. 

Înainte de a-l fi căutat şi discutat cu Lenin s-a întâlnit 
şi a vorbit cu Leon Troțki. De ce, mai întâi cu dânsul? Fiindcă, 
ne explică chiar el, „acest Leon Troţchi era orheian. Era om de- 
al nostru, din judeţul Orhei. Era un om cu care m-am înţeles. I- 
am spus lui Troțki că aş vrea să ştiu dacă formula respectivă, 
convenită de noi, în chestiunea şcolii, cu împrumutul de 
manuale din România, va fi aprobată, acceptată de şeful său, de 

preşedintele Sovietului Suprem. El m-a asigurat că şi Lenin va 
fi de aceeaşi părere. ŞI, într-o noapte — fiindcă Lenin, pe 
vremea aceea, se cam ascundea, se temea de vânătoarea lui 
Kerenski — într-o noapte zic, Troțki m-a condus pe mine şi pe 
Ion Sinecliu, colegul meu din Basarabia, la Lenin. Lenin ne-a 
ascultat şi la sfârşit ne-a dat încuviințarea, că formula noastră 
era bună şi a fost de acord şi cu naționalizarea 
învățământului...” 

Între Lenin şi Troțki, românul Pantelimon Halipa — 
care a rămas cu o părere bună despre amândoi — l-a preferat şi 
admirat mai mult pe Troțki. De ce? „Fiindcă era mai iute la 
gând”, zice el. Atunci, de ce conducea Sovietul Suprem acest 
Lenin şi nu Troțki? Fiindcă — ne lămureşte Pantelimon Halipa- 
„Lenin era socotit rus, iar Troțki evreu. Şi în Rusia, 
antisemitismul nici până acum n-a murit definitiv”. Dar, despre 
comunişti şi despre statul lor, ce părere are acest Pantelimon 
Halipa? 

- „Comuniştii rămân la formula aceasta a lui Marx şi 
pe urmă şi-a lui Lenin. Ei cred că, mai întâi, trebuie să 
cucerească puterea. Şi după aceea vor arăta ce capacitate de 
organizare au. Însă, dumnealor şi după 50 de ani de socialism, 
tot n-au ce mânca, săracii. Şi, vai de industria lor, dacă ei 
trebuie să facă împrumuturi şi de pâine din America... mereu îi 
critică pe americani, că sunt burghezi şi capitalişti, deşi se 
hrănesc cu pâinea lor şi cu capitalul lor...” 


Supravieţuitori întorşi din iadul Siberiei 

Alteori, recursul la istorie, prilejuit de împlinirea unei 
jumătăți de veac de la raptul teritorial din 26-28 iunie 1940, 
readuce în atenţia cititorilor oameni care s-au întors din iadul 
Siberiei. 

Nina Z.?! — despre care ne relatează „Tineretul liber” — 
are 41 de ani. Este activistă culturală în oraşul Edineţ. În 1949 
familia ei — părinţii, trei fraţi şi ea, o fetiță de 8 luni — a fost 

dusă în Siberia, sub pretextul că erau chiaburi. La început au 
fost oploşiţi la o familie de ruşi, care, vizitându-i cu o fetiță 
mică şi vânătă de frig, li s-a făcut milă şi i-a găzduit până ce au 
reuşit, după 2 ani, să-şi înjghebeze ei înşişi un bordei al lor. 

„Noi am fost dintre cei norocoşi. Fiindcă-am răzbit 
prin tot ce-a fost. Am supravieţuit. Dar, jumătate din convoiul 
care-a plecat cu noi, din Chişinău, în 1949, s-au îmbolnăvit, au 
murit pe drum, ori au degerat şi înghețat în taigaua siberiană. 

Am stat acolo şapte ani. În 1956 ne-am întors în satul 
nostru. La Trinca. N-am mai găsit nimic din ce lăsasem. 
Bunicii se mutaseră în ţintirim. În casa noastră se aflau nişte 
ucraineni — cu acte în regulă, de la stat. Ce era de făcut? Ne-am 
dus la oraş. La Edineţ. Ne-am făcut fiecare un rost, cum am 
putut. Am răzbătut cu credinţa şi speranța că, poate, într-o zi, 
va răsări şi pentru noi, soarele!?!” Încheie Nina Z. 

Un alt supraviețuitor este ziaristul Dumitru Ţâra” 
membru al Asociației Victimelor Represaliilor Staliniste. El s-a 
născut în urmă cu 37 de ani, pe malurile Amurului, în satul 
Pridorojnîie, raionul Mazonov. Acolo fuseseră deportați 
părinţii lui din satul Rosietici, raionul Floreşti, după raptul din 
28 iulie 1940. Odată cu ai lui au fost dezrădăcinaţi, deportaţi, 
într-o singură noapte, peste 11.000 de moldoveni. 

Din vremea copilăriei petrecute în taiga, îi relatează 
colegului din România, diverse lucruri: 

„Locuiam într-o casă din bârne groase. Dar frigul era 
îngrozitor. În unele ierni gerul cobora la minus 60 de grade... 

Mulți dintre cei prigoniți nu s-au mai întors. Au murit 
pe drum. Îmi povesteau părinţii cum erau aruncaţi din mersul 
trenului, să-i sfâşie fiarele pădurii, fără să aibă parte de cea mai 
simplă rânduială creştinească. Alţii au fost anume abandonaţi şi 
lăsaţi în desişurile taigalei să decadă din condiţia umană — încât 
îşi căutau hrana cu ce le scotea Dumnezeu în cale şi-şi săpau 
bordeie cu mâinile goale. Mulţi s-au aşezat pe unde i-a 
împrăştiat soarta. Şi şi-au întemeiat familii printre ruşi, 

găsindu-şi un adăpost şi un rost, cum se nimerea. Unii au prins 
a se reîntoarce în ultimii ani, acasă. Alţii sunt aşteptaţi de rude, 
prieteni, frați. Au fost şi dintre aceia pe care, foarte puţini la 
număr, suferinţa i-a îndrăcit, i-a îndârjit, au ştiut şi s-au 
priceput să muncească şi să răzbească, nu omeneşte, ci 
urieşeşte... Unul dintre ei, Ion Costaş, deportat şi el, a muncit, 
a învăţat, s-a înrolat voluntar în armată, după terminarea 
războiului, că lupte se mai purtau, ba în Afganistan, ba în alte 
părți şi s-a remarcat ca om supus, disciplinat, că, deşi urmărit 
mereu, verificat, şi-a câştigat grade. Şi acum e general. Iar 
Frontul Popular l-a selectat şi votat ministru de interne al 
republicii Moldova. Dar, doamne, tare mulţi din cei deportaţi s- 
au prăpădit cu zile, de-au rămas oasele în cine ştie ce cotloane 
ale taigalei siberiene... Şi nu le-a venit acasă decât numele...” 

Dumitru Ţâra se întreabă şi el, descumpănit: „cine 
poartă, oare, vina pentru toate aceste lucruri îngrozitoare?” 
Partidul unic, ce şi-a zis «comunist»? Dar şi aici, ca peste tot, a 
fost vorba de o clică de calici. Disperaţi. Certaţi cu credinţa, cu 
munca, invidioşi, dezumanizaţi, care-au găsit în fruntea lor un 
tiran, să-i fanatizeze, să-i mancurtizeze şi să-i utilizeze, ca pe 
nişte unelte vii, oarbe, demente... Şi acest tiran a fost Stalin... 

Dumitru 'Țâra a convocat pentru ziua de 9 iulie 1990, 
cea dintâi adunare a foştilor deținuți şi deportaţi politici. 
Întâlnirea are loc la Şcoala nr. 1 din Chişinău. Vrea ca 
întâlnirea victimelor staliniste să fie prefațată de un mare 
miting, în Piaţa Centrală a oraşului, în faţa Catedralei. 

George Achim — reporterul venit anume din România, 
spre a consemna acest eveniment, în ziarul „Dreptatea” — ne 
relatează că la acest miting au venit oameni din toate colțurile 
Moldovei. S-au adunat peste 10.000 de persoane. O mare de 
oameni. Dumitru Ţâra a fost inițiatorul şi dirijorul acestei 
uriaşe mulțimi însetate de dreptate. Mai întâi a avut loc un Te 
Deum. S-a făcut un mare parastas pentru cei care nu s-au mai 
întors acasă. S-au adunat pe năsălii 41 de colaci mari — cât 

roata de la teleguța plugului —, marcând simbolic numărul 
anilor scurşi de la acel cumplit val al deportărilor. S-au aprins 
şi au ars sute şi mii de lumânări în memoria celor cărora nu li 
se ştie nici măcar locul unde-şi dorm somnul de veci. Şi, ca un 
fapt unic, alături de țăranii români, veniți din cine ştie ce sate şi 
cătune îndepărtate, s-au aflat, s-au alăturat, într-o ceremonie a 
tăcerii şi durerii, cu lumânări aprinse şi ruşi, şi ucraineni, şi 
găgăuzi, ale căror rude, părinți, frați ori prieteni au fost 
deportaţi şi încă nu se ştie nici azi nimic despre dânşii. Pe toți i- 
a unit durerea după cei plecați fără întoarcere şi gândul luminos 
că astfel de lucruri oribile nu vor mai fi posibile. 

Primul Congres al Asociaţiei Victimelor Represaliilor 
Stalinismului s-a desfăşurat aşa cum au ştiut să-l pregătească 
din vreme liderii acestei asociații înființate cu numai un an în 
urmă. Printre ei, Dumitru Ţâra — care, la cei 37 de ani, nu-ţi 
vine să crezi că s-a născut în taigaua siberiană şi a trecut prin 
atâtea — a fost vioara primă. Alături de el şi fostul deportat şi 
arestat de mai multe ori, Mihai Munteanu, preşedintele 
proaspăt ales în unanimitate. El şi-a pierdut în timpul detenţiei 
o mână. Dar, mintea îi zbârnâie şi voinţa-i de oţel. 

La acest congres au venit şi delegați ai foştilor deținuți 
de la Bucureşti şi Timişoara, ca şi din alte centre ale patriei. 

- „Cine a putut crede vreodată că vor veni şi vom trăi 
şi astfel de timpuri, când, victimele, toţi oropsiţii, se vor putea 
întâlni şi se vor putea privi în ochi, ca oameni obişnuiţi?” 

Un alt supraviețuitor la gulagurilor sovietice este 
fostul ofiţer Nicolae Fuiorea”. El trăieşte şi locuieşte, acum, în 
1990, la Craiova. E, însă, originar din Basarabia. A fost ofiţer 
activ pe frontul de răsărit. Şi-a relatat viaţa într-un memoriu, 
trimis în aceste zile Ministerului Forţelor Armate şi separat, 
într-o copie, redacţiei cotidianului „Dreptatea”. 

Nicolae Fuiorea s-a distins prin mai multe fapte de 
vitejie, în luptele pentru eliberarea Basarabiei, nordului 
Bucovinei şi ținutului Herţa, fiind răsplătit cu înalte ordine şi 

medalii, între care „Steaua României” şi „Crucea României”. 
Dar, a căzut prizonier. A cunoscut infernul din mai multe 
lagăre. Primul lagăr în care a intrat a fost improvizat într-o 
crescătorie de porci, din satul Actiubinsk, de pe malul Mării 
Caspice. Fiind ofiţer activ, erau trataţi ca nişte sclavi. Foamea, 
munca până la epuizare fizică, bolile, umilințele de tot felul au 
secerat aproape trei sferturi dintre camarazii lui. De la 
Actiubinsk a fost mutat într-un alt lagăr, la Oranski. Aici, prin 
luna mai 1943, au primit într-o zi vizita Anei Pauker şi a 
colonelului Cambrea. I-au adunat pe toţi şi au stat de vorbă cu 
ei, spunându-le câte şi mai câte minciuni despre front, despre 
situația din România... lar, în final, le-au propus la toți 
„eliberarea” şi înrolarea în divizia „Tudor Vladimirescu”. 

- „Am refuzat! Şi eu. Şi majoritatea covârşitoare a 
camarazilor mei... Deşi, ştiam ce ne aşteaptă, după plecarea 
acestor trădători de neam... Într-adevăr, am fost mutaţi, toţi cei 
care am refuzat, într-un lagăr din Urali. Apoi, la scurtă vreme, 
într-un lagăr special, din Siberia. Lagărul acesta se numea «Ela 
Buga». Aici erau cei mai mulți dintre ofiţerii prizonieri de la 
Stalingrad, care luptaseră sub conducerea mareşalului von 
Paulus... Aici, ruşii ne-au pus la plug în locul animalelor... 
Sunt unul dintre „eroii? care a avut norocul să 
supraviețuiască... Acasă, în Basarabia, părinţii muriseră în 
timpul secetei. Am aflat prin nişte consăteni... Am reuşit, 
travestit în cerşetor să fug cât mai departe de locurile natale. Şi- 
am scăpat şi de arestările care se făceau în România. Noroc că 
trupele sovietice se retrăseseră de la noi, când m-am întors eu, 
după 1958... Am stat neştiut şi necunoscut, la Craiova. Iar 
acum, după 50 de ani, din acel iunie 1940, când s-a întins 
doliul în toate aşezările româneşti, sunt fericit că am 
supravieţuit şi văd că lumea începe să se schimbe”. 

Basarabenii — o populaţie de refugiaţi şi deportați 

O femeie singură, nefericită, basarabeancă din satul 
Caracurt, judeţul Ismail — Ileana Siupur”* — după ce-a jelit şi 
rătăcit vreo zece ani prin satele din Câmpia Brăilei, unde-a 
auzit c-ar mai fi fugit supraviețuitori din familia ei — a scris şi 
trimis un articol la o revistă din Bucureşti, intitulat, pur şi 
simplu, aşa: Basarabenii. Despre o parte din membrii familiei a 
recuperat şi păstrează ca pe lumina ochilor, o fotografie, pe 
care cineva a scris, demult, cu cerneală neagră, despre bunicul 
ei, Constantin Siupur Larici: 

„Basarabia de Sud: 1917 

Constantin Siupur cu frații lui, cu soția, Ileana şi 
fiicele... Au murit fiecare într-alt colț de lume, între 1937- 
1990”. 

Acest Constantin Siupur Larici a fost reabilitat după 
transformările acestea de când cu Perestroika în 1989. Dar, ea a 
aflat că el a decedat, în 1945, în Siberia. Dintr-o familie 
numeroasă, unii au murit prin Dombas, alții prin Siberia. A 
rămas numai ea. 

Singură supraviețuitoare din tot neamul Siupur — şi 
bunicul şi tata au fost deportaţi pentru aceeaşi pricină, le plăcea 
să muncească, să aibă ce le trebuie, şi asta însemna «chiabur». 
Ea scrie, cu ochii împăienjeniți de lacrimi, în acest iunie 1990: 

„Basarabenii — din care astăzi aproape că a rămas doar 
amintirea — sunt pentru memoria din ultimii 50 de ani a 
omenirii, o categorie umană, rătăcitoare prin lume, o populaţie 
de refugiați sau deportaţi, răspândită în toate părțile globului, 
din Siberia până-n America, încingând ca un inel de 
nedumerită durere şi nostalgie pământul; o populaţie ajunsă în 
1940 şi 1944 fără loc şi fără ţară, pentru că numele „ţării lor” a 
dispărut de atunci, din hărțile oficiale; numele „ţării” lor, spart 
în țăndări, ca un diamant furat, ca să nu mai fie recunoscut, s-a 
răspândit în toată lumea, prin Ei şi Ei — basarabenii”. 


339 


Ileana Siupur explică apoi numele de Basarabia. Acest 
nume vine de la cel al unei dinastii voievodale, cea a 
Basarabilor. Şi, „de 50 de ani încoace, acest nume l-au purtat în 
mod ciudat, doar Ei, „cei care în 1940, 1941 şi 1944 au trebuit 
să părăsească acest pământ, numit Basarabia, ascunzându-se de 
vechii neprieteni în „vechiul regat”, unde, până-n 1947 a fost 
vânătoare de basarabeni”, ca să-i întoarcă acasă şi de-acolo să-i 
ducă în lagărele din Siberia... Ei aveau în rugăciunea lor fraza: 
«Dă, Doamne, să ne reîntoarcem acasă». 

Un basarabean — căruia Dumnezeu 1-a ascultat ruga — 
îi povesteşte Ilenei Siupur: 

„În iunie 1940, când a fost cu cedarea eram în armată. 
Cavalerist. Schimbaş... Am plecat, cum ni s-a dat ordin, în 
retragere, spre Prut. Dar, în fața noastră erau convoaie lungi de 
refugiați. Fugea lumea... Şi, la Prut, noi, ostaşii basarabeni am 
dat armele şi uniformele căpitanului, care ne-a spus, să 
rămânem acasă, că nu trece anul şi se vor întoarce... 

Acasă, însă, nici n-a venit noua putere bine, că a şi 
început să-i ridice pe ai noştri, ca să-i ducă în Siberia. 

După 29 iunie 1940, exodul basarabenilor a început în 
sens invers, peste Nistru. În trenuri lungi de marfă se târau spre 
Siberia, ca măruntaiele smulse acestui pământ, convoaie lungi, 
cu vagoane de vite, care cărau basarabeni spre Siberia. 

A gemut, atunci, pământul. Şi s-a ridicat un țipăt 
prelung între Prut şi Nistru. Țipătul unei lumi care se prăbuşea 
în iad. Nimeni n-a auzit acest țipăt sfâşietor al basarabenilor. 
Nici Crucea Roşie! Nici o Ligă a Drepturilor Omului! Nici o 
putere! Nici o Coroană! Lumea şi-a astupat urechile şi ochii să 
n-audă şi să nu vadă iar țipătul s-a spart în tot atâtea țăndări! 

Şi, tot în 1940, în înţelegere cu Stalin, Hitler i-a retras 
pe toți nemții din Basarabia. Şi au primit convoaiele cu nemți. 
Plângeau nemții. Nu voiau să-şi părăsească locuinţele... Ehei, 
ce sate! Ce gospodării frumoase aveau nemţii basarabeni...! 

M-am întâlnit, când plecam, cu camarazi din armată, 
cavalerişti, ca şi mine... Unde or mai fi? Ce ziceţi, poţi să scrii 
în Germania şi să întrebi de Otto de Schwart... de...? 

Deseori, la poarta părinților mei, oprea câte-un trunchi 
de copac uscat, noduros, cu ochii trişti şi, fie în limba română, 
fie în albaneză, rusă, bulgară, turcă, începea: 

- «Aici trăieşte basarabeanul din Caracurt?y» 

Şi, în 1944, când s-a întors frontul, a intrat mare 
spaimă în oameni că iadul de-l trăim, în 1940-1941... Şi au 
pornit, cu căruța cu coviltir, pe jos, cu trăsuri, cu şarete, cu 
cărucioare, agăţați de trenurile soldaților... S-au refugiat în 
vechiul regat şi multă, multă lume a fugit încoace şi ne-am 
răspândit ca puii de potârniche, în toată lumea. 

Basarabie, diamant în tâmpla ţării şi coroană 
voievodală, de ce ne-ai alungat în toate colţurile lumii?” 

Şi? Totuşi... Ce spun statisticile oficiale? În 1817 
procentul moldovenilor în Basarabia era de 86%, în 1897 — 
47,58%, dar în 1989 — 65%. Sunt încă majoritari şi se pregătesc 
să-şi proclame independența. Acum, în rugăciunea lor zilnică, 
românii din imperiul sovietic au fraza: „Dă, Doamne să scăpăm 
din această închisoare a popoarelor, ultima care mai 
supravieţuieşte...” 


V.2. Insula Şerpilor”! — teritoriu românesc, 
acaparat abuziv, ilegal, de către sovietici 

În vara anului 1990, atât presa, cât şi Parlamentul din 
România au readus în discuţie publică, problema Insulei 
Şerpilor. Zicem, au readus-o, fiindcă, timp de două decenii, sub 
regimul Ceauşescu, între 1967-1987, în patru runde, între 
guvernele român şi sovietic s-au purtat, fără nici un rezultat, 
tratative cu privire la limitele apelor teritoriale, a platoului 
continental şi a zonei economice. Când arhivele vor fi oficial 
deschise, după timpul prevăzut pentru cercetare, poziţiile celor 
două părți vor putea fi analizate şi evaluate. Noi încercăm să 

sintetizăm poziția părții româneşti, după înlăturarea regimului 
Ceauşescu, aşa cum reiese din presa vremii şi din atitudinile şi 
propunerile deputaților şi senatorilor. 

Considerăm însă, că este necesar să sintetizăm un 
posibil istoric al acestui teritoriu. 

În faţa gurilor Dunării, în partea de nord-vest a 
oraşului Sulina, la 44,814 km distanță de această aşezare 
urbană, pe coordonatele 45*15'35” latitudine nordică şi 
30*14'41” latitudine estică, se înalță, din apa Mării Negre, o 
stâncă imensă. Ea este înaltă de 40 m faţă de nivelul mării; este 
lată de 440 m pe direcția nord-est şi lungă de 662 m pe direcția 
nord-sud, având o suprafaţă de 17 km — adică are, aproximativ, 
întinderea Parcului Cişmigiu din Bucureşti. 

Cunoscută încă din antichitate, insula este amintită în 
operele a numeroşi autori, istorici, geografi, literați, greci, 
elenistici şi romani. Astfel, aflăm referiri despre insulă în 
lucrările lui Arktinos din Milet (sec. VIII î.H.), Pindar (518- 
438), Euripide (480-406), Philostratus din Lemnos (sec. II 
î.H.), la poetul alexandrin Lycophrom Sylace, Flavianus 
Arrianus Nicomedensis şi alții. Grecii o numeau Lenke, insula 
Albă. Cei mai mulţi dintre autorii greci îi spuneau Insula lui 
Ahile. Grecilor — care, în prima jumătate a mileniului I, î.H., au 
colonizat țărmurile Pontului Euxin — le datorăm şi cea mai 
veche şi frumoasă explicaţie a toponimiei. 

Potrivit legendei, Neptun, zeul mărilor, la rugămintea 
zeiţei Thetis, a scos din adâncurile Pontului Euxin această 
stâncă uriaşă, pe care să poată locui în linişte şi pace fiul 
acesteia, eroul Ahile, cu preafrumoasa Elena, fosta soție a 
regelui Minelaus, pe care o răpise Paris. În scrierea sa, 
Aethiopida (777 î.H.), Arktinos din Milet relatează că zeiţa 
Thetis, voind să-şi apere fiul, pe eroul Ahile, de orice primejdie 
şi mai ales de otravă, de la posibili duşmani, l-a scăldat pe 
Ahile în apele Sfynxului, i-a dăruit scutul şi armele de luptă ale 
lui Hephaestos, caii, telegarii cei repezi ai lui Poseidon. Dar, 

până la urmă, cum toate fericirile sunt trecătoare, Paris, rivalul 
lui Ahile, Paris care o dorise şi răpise pentru dânsul pe 
frumoasa Elena din Troia — din pricina căreia a izbucnit 
îndelungatul şi complicatul război al Troiei — l-a urmărit pe 
Ahile şi l-a țintit cu o săgeată otrăvită în călcâi, singurul loc 
vulnerabil, pe care din neatenţie, mama sa nu-l spălase, când îl 
cufundase în apele Sfynxului. Îndurerată, zeiţa Thetis l-ar fi 
adus pe Ahile, în Insula Albă, unde, dincolo de moarte, ar fi 
trăit de-a pururi fericit, cu preafrumoasa Elena din Troia. 

Scriitorul Flavianus Arrianus Nicomedensis, 
contemporanul împăratului Hadrian (117-138) scrie că „din 
auzite sau de la cei care au coborât ei înşişi pe insulă, am aflat 
că acolo este un templu al lui Ahile şi o statuie din lemn, care 
este o lucrare foarte veche. Insula însă, este deşartă de oameni 
şi este păscută de capre, nu multe la număr, pe care cei ce le 
opresc le aduc jertfă lui Ahile. Şi daruri scumpe sunt aduse şi 
puse în templu, precum fibule, mărgele, pietre preţioase, inele, 
toate închinate lui Ahile!” 

Cucerită şi locuită, în antichitate de greci, insula a 
trecut în anul 46 sub stăpânirea romanilor, a făcut parte din 
teritoriile imperiului bizantin, apoi, la începuturile evului 
mediu, a aparţinut, împreună cu întreaga Dobroge, Ţării 
Româneşti, în vremea lui Mircea cel Bătrân, care în 1415 
acceptă să plătească tribut turcilor. 

Între anii 1445-1462 turcii ocupă Dobrogea, iar la 
1484, în vremea lui Ştefan cel Mare, cuceresc şi stăpânesc şi 
Bugeacul, cu Chilia şi Cetatea Albă, împreună cu Delta Dunării 
şi Insula Şerpilor. Numele acesta — Insula Şerpilor — provine de 
la o specie de şerpi negru cu cap mic şi pântec roşiatic (Coluber 
hidris) care se aflau în număr mare pe insulă. Sub turci, insula a 
devenit şi un loc vestit şi temut cuib de pirați, care atacau şi 
prădau vasele din Marea Neagră. 

Insula a rămas oficial sub stăpânirea Porții Otomane 
până la războiul ruso-turc, de la începutul secolului al XIX-lea, 
în 1806-1812. 

Pacea de la Bucureşti (1812) lăsa Insula Şerpilor ca un 
teritoriu al nimănui. Ruşii anexau jumătatea de răsărit a 
Moldovei, teritoriul dintre Prut şi Nistru. Dar, Insula Şerpilor 
nu era înscrisă oficial nici în graniţele Rusiei, nici ale Turciei. 

Dar, în epoca modernă, odată cu creşterea interesului 
marilor puteri pentru stăpânirea Mării Negre şi a gurilor 
Dunării, Insula Şerpilor devine un teritoriu ce reține atenţia — 
mai ales a Rusiei — pentru poziția sa strategico-militară. Astfel, 
în 1823, guvernul rus organizează şi finanţează o primă 
expediție de cercetare ştiinţifică a Insulei, sub conducerea lui 
Kritziki. Acesta ar fi identificat — după unele informaţii mai 
mult probabile — şi urmele templului lui Ahile. În 1824, 
amiralul Grieg întocmea prima hartă a insulei. În 1827 apare şi 
una dintre lucrările ştiinţifice despre Insula Şerpilor, realizată 
de Köhler. 

După războiul ruso-turc din 1828-1829, în urma păcii 
de la Adrianopol, Rusia obținea stăpânire asupra țărmului 
caucazian al Mării, asupra gurilor Dunării şi Insulei Şerpilor. 
Ca urmare, în 1839, ruşii organizează o nouă expediţie de 
cercetare a insulei, sub conducerea lui V.V. Solovei. Din 
acelaşi an datează, se pare — după alții din 1841 — şi primul far 
construit pe insulă pentru orientarea vapoarelor din zonă. În 
1841 este întreprinsă cea de-a treia expediţie pe insulă, sub 
conducerea lui N. Murzachevici. 

În timpul războiului Crimeei (1853-1856), pe Insula 
Şerpilor, la 9 septembrie 1854 s-au întâlnit reprezentanții 
flotelor aliate Porții Otomane — în principal ai Marii Britanii şi 
Franţei — care au elaborat şi adoptat un plan comun al 
operațiunilor navale pentru urmărirea flotei ruse şi cucerirea 
portului Sevastopol. 

Tratatul de pace de la Paris din 1856 — consemnând 
înfrângerea Rusiei, adopta şi măsuri ce priveau Principatele 
Române, între care: desființarea protectoratului rus, înlăturarea 
Regulamentelor Organice fabricate sub ocupație ţaristă, 
îndepărtarea stăpânirii ruseşti de la gurile Dunării, restituind 
Moldovei sudul Basarabiei, cele trei judeţe: Cahul, Ismail, 
Bolgrad, împreună cu Delta Dunării şi Insula Şerpilor. Tratatul 
era semnat, acceptat public şi de guvernul rus care, în 
octombrie 1856 declara că „Rusia nu acordă Insulei Şerpilor 
nici importanță politică, nici militară”. 

La sfârşitul războiului ruso-româno-ture din 1877- 
1878 — deşi, oficial, aliata României — Rusia, încalcă grosolan 
Convenţia de la Livadia, referitoare la respectarea integrității 
teritoriale a țării noastre. Prin tratatul de pace de la San 
Stefano, la care nici n-a binevoit să invite reprezentanții 
României, Rusia cerea Porții Otomane o despăgubire de război 
de 410 milioane ruble, în schimbul căreia ea „cumpăra” de la 
turci, un teritoriu care, juridic şi de fapt, era al României: Delta 
Dunării şi Insula Şerpilor în schimbul cărora relua cele 3 judeţe 
„pierdute” în 1856: Cahul, Ismail, Bolgrad. Acest fapt unic în 
felul său prin cinismul şi machiavelismul diplomaţiei ruse, a 
fost aflat de România abia după ce la Sankt Petersburg a fost 
publicat, în martie 1878, textul tratatului, text pe care ministrul 
român de pe lângă guvernul Rusiei, generalul Ghica, l-a trimis 
la Bucureşti. Aflând astfel de conţinutul exact al Tratatului de 
la San Stefano, cercurile politice de la Bucureşti au fost 
profund nemulțumite şi revoltate de acest procedeu. Unii 
contemporani apreciau că, practic, nu Turcia, ci România însăşi 
plătea despăgubirile de război, datorate de turci. De aceea, 
guvernul român a trimis Congresului de la Berlin un memoriu, 
prin care solicita ca nici o palmă din teritoriul românesc să nu 
fie înstrăinată, iar pentru contribuția adusă la înfrângerea 
oştilor otomane — este cunoscut faptul că Osman Paşa, 
comandantul suprem al trupelor turceşti se  predase 

comandamentului român şi nu celui rus — România să 
primească despăgubirile de război cuvenite de la Poarta 
Otomană. Însă, marile puteri, ignorând cererile României, 
hotărau — în art. 45, ca România să-i cedeze Rusiei cele 3 
judeţe din sudul Basarabiei: Cahul, Ismail, şi Belgrad, iar în art. 
46 se stipula că atât Delta Dunării, cât şi Insula Şerpilor, 
împreună cu Sangeacul Tulcei revin României. Ea mai primea 
şi sudul Dobrogei. Dar, guvernul român considera că Dobrogea 
era, istoriceşte, un teritoriu care aparținuse la începuturile 
evului mediu, de drept şi de fapt, Ţării Româneşti, apărând clar 
pe cel mai cunoscut act domnesc în titulatura lui Mircea cel 
Bătrân. Carol I, suveranul ţării, într-o scrisoare către tatăl său, 
Anton de Hohenzollern, la 23 iunie 1878, îi spunea acestuia — 
având în vedere şi dorința exprimată de guvernul român în 
memoriul trimis Congresului de la Berlin — că „teritoriile de 
dincolo de Dunăre nu sunt date ca o compensație pentru sudul 
Basarabiei, ci le luăm noi ca despăgubire de război”, dar, 
această intenție n-a fost stipulată şi în tratat, după dorinţa 
României. 

Dincolo de nepotrivirea între dorința părții româneşti 
şi prevederile oficiale înscrise în Tratatul de la Berlin, faptul 
esenţial care ne interesează acum şi aici este acela că gurile 
Dunării, împreună cu Insula Şerpilor erau oficial teritorii ale 
României. 

Pornind de la acest act juridic internaţional, la 12 
aprilie 1879, guvernul român, în prezenţa ministrului de război 
Dabija, îndeplinea formalităţile oficiale de preluare a Insulei în 
proprietatea statului român. 

De la această dată, 12 aprilie 1879, nici ruşii, până la 
primul război mondial, nici sovieticii, până după al doilea 
război mondial, n-au contestat în vreun fel sau altul dreptul de 
posesiune al României asupra Insulei Şerpilor. Tratatul de pace 
de la Paris, din 28 octombrie 1920, prin care noile puteri aliate 
şi asociate: Anglia, Franţa, Italia şi Japonia (singura care nu l-a 

ratificat) — tratat prin care areopagul internațional al 
Conferinţei de la Versailles consimţea şi recunoştea juridic 
trecerea Basarabiei la statul român, conform voinţei exprimate 
liber de deputaţii acesteia din Sfatul Ţării — nu i-a oferit 
guvernului sovietic, nici un moment prilejul să ceară Insula 
Şerpilor şi gurile Dunării, ci, doar, Basarabia propriu-zisă. 

Întreg areopagul internaţional din perioada interbelică 
a recunoscut, de fapt şi de drept Insula Şerpilor ca teritoriu 
românesc. În 1922, de pildă, având în vedere şi recomandarea 
Comisiei Europene a Dunării, statul român s-a preocupat şi a 
ridicat un nou şi modern far pe Insula Şerpilor, fiindcă cel 
vechi fusese distrus în 1917, în timpul războiului. Noul far era 
o realizare comparabilă cu alte construcții de-acest fel, 
contemporane. Avea o înălțime de 55 m, emitea fascicole 
luminoase la un interval de 15 secunde şi se vedea de la 19 
mile marine, fiind foarte util vaselor, ce se îndreptau pe braţul 
Sulina sau spre portul Odesa. Statul român se pregătea să dea 
Insulei Şerpilor şi o funcționalitate sporită, decât cea pe care 1- 
o conferea farul. În 1930 s-a propus — şi ideea a fost receptată 
spre a fi în perspectivă şi transpusă în practică — ca aici, sub 
egida Institutului de cercetări Ştiinţifice de la Agigea să ia 
ființă o stație de meteorologie şi alta de ornitologie (date fiind 
numeroasele specii de păsări din zonă, care se adăposteau 
temporar prin insulă). În 1936, episcopul Dunării de Jos, P.S. 
Cosma, vizitând insula, împreună cu 12 prelați, a propus 
ridicarea unui paraclis şi un schit. 

La 13 august 1938, reprezentanţii Marii Britanii şi 
Franţei — în urma negocierii şi semnării Aranjamentului de la 
Sinaia — au predat statului român toate bunurile mobile şi 
imobile (aparate, nave, drage, instalaţii tehnice etc.) care 
fuseseră ale Comisiei Europene a Dunării şi deserveau 
ansamblul de puncte, ce se aflaseră sub jurisdicţia C.E.D., 
recunoscând, în acest fel, o dată în plus, suveranitatea 
României asupra Insulei Şerpilor. 

La începutul celui de-al II-lea război mondial, când 
URSS a pus în aplicare prevederile din protocolul secret 
adițional din Pactul de neagresiune sovieto-german, în notele 
ultimative din 26 şi 27 iunie 1940, guvernul sovietic n-a 
solicitat ca România să-i restituie şi Insula Şerpilor. Aceasta n- 
a fost înscrisă nici în Tratatul de Pace de la Paris, din 10 
februarie 1947, semnat de România şi Naţiunile Unite, tratat 
ratificat la 22 august 1947 de guvernul român şi la 29 august 
acelaşi an, de cel sovietic — deci, ea a rămas, aşa cum fusese şi 
înainte, în proprietatea statului român. Totuşi, începând din 
1950, Insula Şerpilor dispare fără nici o explicație din hărțile 
oficiale şi din cărțile de geografie ale României şi, în schimb, 
românii află că aici a fost instalată o bază militară sovietică. 

Lumea românească n-a primit nici o explicaţie, prin ce 
miracol s-a ajuns la instalarea bazei militare sovietice pe Insula 
Şerpilor. Circulau tot felul de zvonuri şi de explicaţii. Se 
vorbea şi de tratativele dintre anii 1967-1987, sovieto-române 
pe această temă, dar presa românească n-a dat informaţii, 
respectând indicaţiile cenzurii. 


În acest context, în iunie-iulie 1990, odată cu 
rememorarea a 50 de ani de la cele două ultimatumuri 
sovietice, din 26-28 iunie 1940, atât presa, cât şi deputaţii şi 
senatorii din prima legislatură a Parlamentului României au 
redeschis „dosarul Insula Şerpilor”. 

În primul legislativ al României postdecembriste, 
inițiativa a venit din partea a doi senatori şi un deputat, aleşi pe 
listele Frontului Salvării Naţionale. 

La 5 iulie 1990, senatorul Romulus Vulpescu adresa 
Ministerului de Externe, dar şi colegilor o „întrebare 

preliminară” şi, preciza el, „mai bine-zis, de drept 

internațional”. El invita specialiştii din Ministerul de Externe al 
țării să dispună declanşarea unor cercetări în Europa şi să afle 
care-i tâlharul care şi-a însuşit Insula Şerpilor?” 

În aceeaşi şedinţă, senatorul Mihai lacobescu, 
încercând să răspundă acestei întrebări, declara că, la o ultimă 
întâlnire cu profesorii de istorie din învățământul superior, la 
Suceava, istoricul militar Ilie Ceauşescu, punându-1-se public o 
astfel de întrebare, explica faptul că, prin 1948, la câtva timp 
după semnarea Tratatului de Pace de la Paris, printr-un simplu 
telefon dat de la Moscova, Ana Pauker, care atunci era ministru 
de externe, a acceptat ca Insula Şerpilor să fie cedată ruşilor”. 
Acelaşi senator declara, în continuare: „Insula Şerpilor a fost 
transformată în bază militară sovietică. Ar fi spre onoarea 
Senatului ca, în acest climat nou, în care imperiul lui Stalin 
pârâie din toate încheieturile, să se pună la Haga sau la Geneva 
problema retrocedării Insulei... Cât despre problema 
Basarabiei şi a nordului Bucovinei, se ştie public de acest trist 
târg dintre Molotov şi Ribbentrop, din 1939, dintre Stalin şi 
Hitler... Însă, pentru Insula Şerpilor nu există nici un act 
istoric, aprobat în Parlamentul României, este pur şi simplu un 
abuz, care trebuie înlăturat, fiindcă ne aduce mari prejudicii în 
prezent. Căci, cum vom continua explorarea Mării Negre 
pentru obținerea petrolului, rămânând Insula Şerpilor ca bază 
militară sovietică?” În încheierea intervenţiei sale, cerând şi el 
clarificarea acestei chestiuni, senatorul se întreba retoric: „când 
se termină cu lichidarea acestor acte abuzive? Pentru că, noi, în 
fapt, prin ceea ce facem după 22 decembrie 19809 şi în prezent, 
încercăm să lichidăm urmările celui de-al II-lea război mondial, 
înlocuind regimul care a fost adus aici în vârful baionetelor 
sovietice”. Incitat de explicaţia colegului său, senatorul 
Romulus Vulpescu cerea cuvântul, spre a se completa şi 
continua: „Ştiam lucrurile acestea. Dar am pus o întrebare 
retorică, pur academică”. El cerea să i se răspundă „cărei 
jurisdicții aparține armata sovietică din Marea neagră, cu toate 

instalaţiile ei de ascultare, de atac şi de apărare atomică la toate 
cele opt niveluri subterane din Insula noastră şterpelită?” 
Romulus Vulpescu remarca, totodată, că „pe de altă parte, 
constat că frauda, excrocheria continuă şi în celălalt capăt al 
lumii. Se încearcă acelaşi matrapazlâc şi în chestiunea Insulei 
Kurile, pe care ştiţi că le-au «rostuit» de la japonezi şi-acum, 
cică, se caută căi de mediere, de administrare în comun”. 

Revenind la Insula Şerpilor, el cerea conducerii 
Senatului: „lucrurile ar trebui să fie clare. Trebuie să punem 
piciorul în prag. Pentru totdeauna. Oricum, marea şandrama, 
imperiul, pârâie. Dar, nu din cauza asta trebuie să fim fermi, ci 
pentru că «anexarea» Insulei Şerpilor, ştergerea ei de pe hărțile 
româneşti este un furt calificat”. 

În şedinţa din 10 aprilie 1991, Romulus Vulpescu 
revine asupra aceleiaşi probleme, de data aceasta în plenul 
celor două camere reunite, în Constituantă, făcând aprecierea 
că: „Insula Şerpilor este pur şi simplu furată, adică şterpelită ca 
de nişte borfaşi ordinari”. 

Problema este readusă în dezbatere în Adunarea 
Constituantă la 27 martie 1991, de deputatul Vasile Diaconu, 
care adaugă o informaţie nouă. El declară că la 4 februarie 
1948, în Protocolul referitor la precizarea traseului liniei 
frontierei de stat dintre România şi URSS, există un pasaj 
extrem de lapidar, care sună astfel: „Insula Şerpilor, situată în 
Marea Neagră, la răsărit de gurile Dunării, intră în cadrul 
URSS”. În ce bază? Cu ce drept? Cel care oferea informaţii, 
deputatul Vasile Diaconu, insista ca guvernul să intervină şi să 
reglementeze această chestiune în favoarea României, fiindcă 
acest protocol nu a fost ratificat de nici unul din parlamentele 
celor două ţări şi n-a fost înserat în Tratatul de pace”. La 3 
septembrie 1991, problema Insulei Şerpilor este abordată în 
şedinţa comună a Camerei Deputaţilor şi Senatului de către 
deputatul Ion I. Brătianu“, liderul Uniunii Liberale «Brătianu», 
membru marcant al opoziţiei. Aşezând chestiunea Insulei 

Şerpilor în ansamblul problemei naționale, ca o componentă 
din „năzuinţa legitimă, de întregire la patria mamă”, Ion I. 
Brătianu considera că „o problemă, care nu mai poate fi 
amânată, datorită precipitării evenimentelor din Uniunea 
Sovietică, este problema Insulei Şerpilor. Diplomaţia noastră — 
considera el — trebuie să întreprindă de urgență acțiuni pentru o 
soluţionare a acestei chestiuni, până ce statutul ei juridic actual 
se va schimba. Problema poate fi soluționată, respectând 
convențiile internaționale, deoarece nu este vorba de o 
modificare a granițelor stabilite prin Tratatul de la Paris, ci, pur 
şi simplu, de încadrarea în litera acestora”. 

Cum nu s-a acţionat şi rezolvat în nici un fel această 
chestiune în anii 1990-1991, problema Insulei Şerpilor a fost 
reluată după destrămarea URSS şi în legislatura următoare a 
Parlamentului, 1992-1994. 

Astfel, în şedinţa din 16 martie 1992 a Camerei 
Deputaţilor, reprezentantul PUNR, Alin Mihai Dumitru 
Drugă”” — după ce face istoricul problemei, de la 1878 până la 
zi, aducând noi informaţii referitoare la implicarea Anei Pauker 
şi a lui Petru Groza, în încheierea unui proces-verbal şi a unui 
protocol de cedare, fără valoare juridică, fiindcă n-au fost 
ratificate nici în România, nici în URSS de către parlamentele 
celor două ţări — cere Ministerului de Externe al României să 
intervină imediat, deoarece „deşi Insula Şerpilor nu are o 
valoare economică de sine, acest teritoriu este deosebit de 
important pentru securitatea maritimă a României. Vorbitorul 
credea — şi îşi exprima public opinia — că, acum, după 
destrămarea URSS, problema Insulei Şerpilor putea fi 
soluţionată în favoarea României. 

De ce nu s-a întreprins, totuşi, nimic? În baza căror 
acte juridice a fost lăsată, cedată, Ucrainei? 

V.3. Conferinţa Internaţională „Pactul Molotov- 
Ribbentrop” şi consecinţele lui pentru Basarabia (Chişinău, 
26-28 iunie 1991) 

Pentru românii din imperiul sovietic, apelul la istorie a 
reprezentat o condiţie sine qua non pentru elaborarea şi 
fundamentarea reformelor politice, naționale, culturale. 


a) Context local şi unional 

Conferința aceasta n-a fost un act istoric cu o 
semnificaţie singulară, izolată. Ea a constituit o treaptă 
superioară, dintr-o suită de împliniri, pregătind pasul următor, 
decisiv, culminant, temerar şi important — declaraţia de 
independenţă. 

Paşii pregătitori ai acestei conferințe au fost: 
organizarea societăţii civile, îndeosebi din 1988 şi afirmarea în 
viața politică şi în alegeri — mai ales în martie 1990 — a 
Frontului Popular, introducerea limbii române ca limbă oficială 
şi a grafiei latine la 31 august 1989, adoptarea tricolorului ca 
drapel de stat la 27 aprilie 1990, a noii steme a ţării, care prelua 
şi utiliza capul de bour de pe stema medievală a Moldovei. 
Declaraţia cu privire la suveranitatea Republicii Sovietice 
Socialiste Moldova, din 23 iunie 1990, schimbarea denumirii 
oficiale a ţării, din RSSM în Republica Moldova, la 23 mai 
1991, adoptarea noului imn naţional, Deşteaptă-te române şi a 
noii ore oficiale, diferită de cea a Moscovei, ca până atunci, 
însă identică cu cea a României, apoi, în sfârşit, introducerea 
monedei proprii, leul. 

Înfierarea Pactului Molotov-Ribbentrop şi mai ales a 
consecinţelor sale s-a cerut oficial în toată activitatea Frontului 
Popular încă de la stabilirea programului său inițial în 1989, în 
presa democratică de la Chişinău, în diverse apeluri publice, cu 
mult înaintea organizării conferinței. Chiar şi în Apelul din 21 
iunie 1990 — elaborat şi difuzat de mai multe societăţi culturale 
şi formaţiuni social-politice din România şi Republica 

Moldova — pentru a relua şi amplifica „Podul de flori” de peste 
Prut se invoca, nevoia colectivă de a face un gest simbolic, la 
jumătate de secol după 28 iunie 1940, când Basarabia, nordul 
Bucovinei şi ținutul Herţa, au fost ocupate ca urmare a 
protocolului secret al Pactului Molotov-Ribbentrop*“; în acest 
scop se preciza: formarea unui lanţ uman, care să traverseze 
Prutul şi Carpaţii, un anumit traseu, spre a marca reunirea a 
două din ctitoriile lui Ştefan cel Mare, Putna, din România şi 
Căpriana, din Moldova dintre Prut şi Nistru, precum şi 
Chişinăul cu principalele capitale istorice româneşti — Suceava- 
Curtea de Argeş-Alba Iulia-Bucureşti, organizându-se, cu acest 
prilej, o suită de manifestări cultural-artistice, destinate 
evocării istorice a zilelor de 2 iulie 1504, a activității şi 
personalității lui Ştefan cel Mare, centenarului Vasile 
Alecsandri şi luceafărului poeziei româneşti, Mihai Eminescu, 
la 15 iulie. 

Climatul local, unional şi internațional în care se 
pregătea conferința internațională era, însă, extrem de complex, 
de exploziv, de instabil, de plin de contradicții. 

Pe plan economic, Moldova se confrunta — ca şi întreg 
imperiul sovietic — cu grave probleme şi căuta soluţii pentru 
trecerea la economia de piaţă. Astfel, în luna mai 1990, în 
cadrul grupului de experți pentru trecerea la economia de piaţă, 
primul-ministru al Moldovei, Mircea Druc, prezenta un 
program care avea în vedere câteva priorități. „„Monştrii 
industriali”, construiți în anii anteriori, la porunca Moscovei pe 
teritoriul Moldovei, trebuiau „aproape toți”, înlocuiți cu 
întreprinderi mici şi mijlocii, care să fie rentabile şi ţinute sub 
control, pentru a atenua şi criza ecologică în care se zbătea ţara. 
Sfera privatizării va cuprinde, cum e şi firesc, întreaga lume 
rurală. Toate terenurile gospodăriilor colhoznice nerentabile, 
urmează să fie împărțite țăranilor. Ei vor primi loturi în 
proprietate deplină, cu drept de moştenire. Dreptul de a 
cumpăra sau lua în arendă loturi de pământ va fi acordat — prin 

lege — atât particularilor, cât şi unor întreprinderi de stat, dar, 
pe lângă localnici, legea va prevedea şi condiţii favorabile 
pentru investitorii străini. Juriştii de la Chişinău au elaborat 
deja un set de legi — circa 30 de acte normative — pentru 
trecerea la economia de piaţă şi Parlamentul Moldovei a votat 
cu o majoritate covârșitoare primele legi în acest scop”. 

Problemele economice erau cu atât mai dificil de 
rezolvat, cu cât, Moscova preconiza şi elabora propriile ei 
programe, pe care dorea, ca şi în trecut, să le impună de la 
centru, fără a ține seama de doleanţele locale. Astfel, în toamna 
anului 1990, Dumitru Ţâra, consilierul în probleme economice 
al preşedintelui Mircea Snegur, examinând atât programul 
elaborat la centru de diverşi academicieni, cât şi decretul 
preşedintelui Gorbaciov „cu privire la măsurile stringente de 
stabilizare a relaţiilor economice” constata că, după opinia 
preşedintelui Snegur, noile proiecte şi decrete „subminează 
suveranitatea Moldovei” şi duc la „reîntoarcerea dictatului 
puterii centrale”. 

La începutul lunii decembrie 1990, la Chişinău, o 
comisie mixtă, formată din reprezentanți ai guvernului şi 
Parlamentului, a examinat şi Proiectul Cojocaru, pe care, în 
final, primul ministru Mircea Druc l-a apreciat „perfect 
aplicabil condiţiilor Moldovei”. 

Pe plan politic, în vreme ce toate forţele democrate din 
Moldova preconizau dobândirea cât mai deplină a suveranității 
şi crearea premiselor pentru independență, Moscova lansa în 
februarie 1990, un Proiect de lege privind modul în care o 
republică unională ar putea ieşi din URSS. Se promite că noua 
alcătuire confederativă se va putea organiza „sub forma unei 
uniuni de republici suverane şi egale în drepturi, în care vor fi 
deplin garantate drepturile şi libertăţile persoanelor de orice 
naţionalitate”. Promisiunea amintea de acele The Britsh 
Commonwealth — comunitatea britanică de naţiuni — care 
încerca să salveze criza imperiului britanic, dar care, s-a 

dovedit un simplu paliativ, înaintea morţii sale lente dar 
definitive şi iremediabile. Că proiectul se voia, în fond, o 
soluție pentru prevenirea destrămării imperiului se poate 
deduce şi din condițiile fixate pentru aprobarea ieşirii dintr-o 
astfel de confederație: o perioadă de 5 ani, timp în care urma să 
fie reglementate şi lichidate relaţiile financiare şi de altă natură 
cu URSS şi alte republici din componenţă, iar, dacă cererea nu 
primea avizul Deputaţilor Poporului, se aştepta rezultatul unui 
referendum care se putea face abia după alți 10 ani de la 
primul”. Însă, cu mult mai realist şi mai posibil de aplicat în 
practică era Programul de analiză şi refacere a Rusiei actuale, 
tipărit la Moscova, în acelaşi an, de celebrul scriitor Alexandr 
Soljenițin, laureat al Premiului Nobel; el scria — ceea ce 
Gorbaciov nu îndrăznea, nici nu putea să recunoască public — şi 
anume: „În trei sferturi de veac (adică din 1917 încoace, n.n.), 
cu toate eforturile noastre de a băga în capul altora 
ultrarăsuflătoarea formulă despre «o prietenie socialistă între 
popoare», puterea comunistă a pustiit, a încâlcit şi a ticăloşit 
atât de mult relaţiile dintre aceste popoare, încât nici nu se mai 
desluşesc drumurile de întoarcere spre acea liniştită convieţuire 
a națiunilor”. După ce constata că numai în acelaşi an, din cele 
15 republici ale URSS, 11 nu mai vor să trăiască în Uniune — şi 
acestea erau: „cele 3 Ţări Baltice, 3 republici caucaziene, patru 
republici din Asia Centrală, dar şi Moldova — el concluziona: 
„este evident că Uniunea Sovietică Socialistă se prăbuşeşte 
oricum ar fi” şi „rămâne ceea ce s-ar putea denumi Rusia, aşa 
cum era denumită mai demult ţara («rusesc însemna: 
maloruşi, velicoruşi, bieloruşi), deci... Federaţia Rusă”, care 
„are 100 de popoare şi naţionalităţi”. 

Ori, încă din 4 iulie 1990, frontul Popular din 
Moldova adoptă câteva rezoluții — privind statutul armatei 
sovietice pe teritoriul Moldovei, crearea Bisericii Naţionale 
Româneşti Autonome — şi Ion Hadârcă“!, vicepreşedintele 
Sovietului Suprem al Republicii Moldova, deputat al poporului 


355 


în Sovietul Suprem al URSS, în calitatea sa de preşedinte al 
celei mai largi şi influente organizaţii social-politice, preciza: 
„scopul principal al Frontului Popular este declararea 
independenţei republicii”. 

În acelaşi scop, la începutul lunii octombrie 1990 a 
avut loc — din inițiativa Frontului Popular — un mare miting 
popular la Chişinău, sub deviza: „Problemele tranziţiei 
grabnice spre economia de piață, căile de soluţionare a lor în 
cazul dobândirii independenţei depline a republicii”. În faţa 
celor peste 7.000 de participanţi la mitingul din Piaţa Centrală 
a Capitalei, liderii Frontului Popular au relevat că „lupta pentru 
renaştere națională a intrat într-o nouă fază istorică şi că „a 
sosit timpul acțiunilor orientate spre dobândirea independenţei 
reale a Republicii. La adunare s-a elaborat şi votat o rezoluţie — 
care cerea şi sprijinea îndeplinirea deciziei Parlamentului 
Federaţiei Ruse privind „demiterea guvernului URSS”. 

La 6 decembrie 1990, Comitetul Executiv al Frontului 
Popular şi Consiliului de Coordonare a Organizației Tineretului 
Democrat din Moldova — precizându-şi poziția față de mult 
discutatul şi contestatul proiect de aderare a republicilor 
sovietice la un nou sistem de Uniune — trimiteau o scrisoare 
adresată direct lui Mihail Gorbaciov, ca preşedinte al URSS, al 
Sovietului Suprem şi secretar general al PCUS, în care se arăta: 

„1) Un teritoriu ocupat nu poate încheia nici un tratat 
de uniune cu statul agresor. Republica Moldova nu poate 
participa la elaborarea sau semnarea acestui tratat, având pe 
teritoriul ei armata de ocupație. 

2) Denunţarea Pactului Molotov —Ribbentrop de către 
Congresul Deputaţilor Popoarelor din URSS şi de către 
Parlamentul Moldovei reconfirmă dreptul de a ne hotărî singuri 
soarta şi ne oferă perspectiva ieşirii din sfera de influență a 
URSS. 

3) Orice încercare de a folosi armata în scopul 
înăbuşirii acestui proces este o crimă, atât împotriva poporului, 
cât şi împotriva militarilor şi a familiilor lor. 

Facem apel la Dumneavoastră şi la Sovietul Suprem al 
URSS să dispuneți retragerea imediată a unităților militare 
sovietice, de pe teritoriul republicii noastre. 

4) Calea poporului spre libertate nu poate fi stăvilită 
nici de conjunctura politică dezavantajoasă, nici de psihoza 
declanşată de mass-media imperială, nici de deciziile abuzive 
de moment, de la Centru”. 

În acelaşi scop, sub deviza De bună voie — niciodată 
cu sila — şi mai puțin! — Frontul Popular din Moldova, anunța 
la 5 decembrie 1990, că a convocat, pentru ziua de 16 
decembrie 1990, cea de-a doua Mare Adunare Naţională, la 
care sunt invitaţi să ia parte români din Basarabia, Transnistria, 
nordul Bucovinei şi ţinutul Herţa. În baza acestei convocări, 
conducerea Frontului decidea: înfiinţarea unui Comitet de 
organizare; cerea Televiziunii Naţionale să transmită integral 
filmul celei dintâi Mari Adunări Naţionale, din 27 august 1989, 
precum şi desfăşurarea celei de-a doua, din 16 decembrie. 
Textul convocării suna astfel: „După ani de ocupație străină, de 
înjosire şi batjocură, când ni s-a smuls până şi limba din gură, 
când puhoiuri necruțătoare ne-au adus stăpâni surzi şi muţi la 
durerile noastre, când ne-au fost ucişi şi preoții şi învățătorii, 
ne-au omorât copiii şi părinții prin foamete şi Siberii, când a 
fost izgonit din casele noastre şi din lăcaşurile sfinte Domnul 
Iisus Hristos, când ne-au fost luate ogorul şi plugul, şi moşia — 
am găsit forțe să ne trezim din somnul cel de moarte, să 
coborâm de pe cruce şi să încercăm a ieşi din întunericul robiei 
la lumina CONŞTIINŢEI DE SINE”. 

Dacă prima Mare Adunare Naţională dezbătea şi 
decidea adoptarea limbii române cu grafie latină, ca limbă 
oficială de stat, cea de-a doua era chemată — explică istoricul 
Jon Pavelescu — „să adopte hotărâri cruciale pentru destinul 

neamului nostru”. Problema problemelor era „noul tratat 
privind statutul republicilor unionale în cadrul statului 
sovietic”, proiect iniţiat de Mihail Gorbaciov din care acesta a 
făcut «cheia de boltă» a întregii politici de perestroika. 

La cea de-a doua Mare Adunare Naţională din 16 
decembrie 1990 s-au adunat în Piaţa Centrală din Chişinău 
circa 600.000 de oameni. Această mulțime imensă — scrie Ion 
Pavelescu — era expresia „vitalității unui popor”. 

Marea Adunare Naţională adopta, prin vot unanim, o 
proclamaţie cu caracter politic, prin care se cerea forurilor 
conducătoare ale Moldovei să nu semneze Tratatul pentru o 
nouă Uniune, iar URSS să recunoască faptul că Basarabia, 
nordul Bucovinei, ţinutul Herţa „sunt teritorii anexate”; de aici 
trebuiau trase toate concluziile necesare, în primul rând, 
retragerea trupelor sovietice dintre Prut şi Nistru. Teritoriile 
româneşti ocupate cu forța la 26-28 iunie 1940 — ca şi toate 
teritoriile aflate între Marea Baltică şi Marea Neagră” anexate 
atunci — se aflau încă „sub incidenţa acordului secret al 
Pactului Molotov-Ribbentrop”. Pe o pancartă adusă dintr-un sat 
îndepărtat era scris cu litere latine, mare şi citet, strofa: 

„Iubirea Libertăţii 
E-al bărbăţiei semn, 
Acel ce-n piept n-o are 
E-n lanţ şi jug nedemn!” 

Dar, în acelaşi timp, forțele conservatoare interne 
creau în Moldova o stare de tensiune în plină ascensiune. 
Coloniştii rusofoni din Basarabia mobilizează şi organizează 
minoritățile naționale, ajutate de armata Centrului, spre a apăra 
şi salva vechile structuri imperiale. Astfel, la 25 mai 1990, o 
treime din deputaţii Sovietului Suprem al Moldovei părăseau 
lucrările forumului legislativ în semn de protest, pe motiv că 
„noul drapel adoptat, este identic cu cel al României”. Cu 
deputații care au părăsit sala de şedinţe s-a solidarizat Uniunea 
Grupurilor de deputaţi „Moldova Sovietică”, formată din 

deputați ai minorităţilor rusofone. Creşterea tensiunii în 
relațiile dintre naționalități îşi are originea şi în refuzul 
consiliilor orăşeneşti din Tiraspol, Bender, Râbnița şi Dubăsari 
de-a recunoaşte pe teritoriile lor legile republicane cu privire la 
limba maternă şi noul drapel — lege adoptată la sfârşitul lunii 
trecute. Tensiunile au dat naştere unor atacuri fizice” între 
deputați. Lucrările Sovietului Suprem al Moldovei s-au 
suspendat, iar guvernul, condus de Piotr Pascari a demisionat 
în legătură cu activitatea reliefată în timpul discuțiilor 
parlamentare““. 

În vara anului 1990, în timp ce la Chişinău se fac 
pregătiri pentru sărbătorirea unui an de la reintroducerea grafiei 
latine, prin care s-a recunoscut şi refăcut unitatea lingvistică 
moldo-română, zilele premergătoare datei de 31 august, când s- 
au adoptat în Parlament statutul limbii şi grafiei latine sunt încă 
tulburate de manifestări românofobe la Chişinău; ele sunt 
potolite în urma intervenţiei energice a primului ministru, 
Mircea Druc, şi a ministrului de interne, lon Costaş, ca şi a 
liderului Frontului Popular, Ion Hadârcă; la 15 iulie 1990, 
autoritățile de la Tiraspol şi Comrat publică în „Izvestia” o 
declarație prin care promit aderarea la Tratatul Unional, care se 
preconiza va păstra URSS; în acelaşi timp, în sudul ţării, 
continuă acțiunile separatiste. Sovietele orăşeneşti Tiraspol, 
Râbnița, Bender şi ale sovietului raional Râbnița refuză să 
respecte legile şi Constituţia de la Chişinău; pe clădiri continuă 
să fie arborate drapelele roşii şi timpul este măsurat după ora 
Moscovei; pentru 15 august este planificat referendumul 
privind crearea Republicii Autonome Sovietice Socialiste 
Transnistrene, iar în Bugeac are loc un Congres extraordinar al 
grupării găgăuzilor, pentru formarea Republicii Autonome 
Sovietice Găgăuze“” - două republici minuscule „de buzunar’ 
(expresia îi aparţine istoricului basarabean Anatol Petrencu), 
fiindcă găgăuzii, de pildă, nu reprezintă decât 4% din 
ansamblul populaţiei“, dar scenariile pentru separarea lor sunt 

concepute şi susținute de forțele conservatoare rusofone, de 
elita neostalinistă civilă şi militară rămasă fidelă Moscovei de 
dinaintea Restructurării. 

Procuratura Moldovei se vede nevoită la sfârşitul lunii 
august 1990 să intenteze acțiune penală împotriva aşa-zisului 
Congres al deputaţilor din raioanele locuite compact de 
găgăuzi. De asemenea, sunt atenţionate şi conducerile oraşelor 
şi raioanelor transnistrene — care se lasă manipulate de 
elemente neostaliniste în aventuri politice anticonstituționale — 
continuând să proslăvească „acţiunea eliberatoare a Armatei 
Roşii” la 28 iunie 1940, să facă propagandă românofobă şi să 
afişeze lozinci alarmiste, ca, de pildă, «Ardealul liber!*?. 

Ca urmare a acestor stări conflictuale şi tendinţe 
separatiste în toamna anului 1990, preşedintele Republicii, 
Mircea Snegur, informează presa din Chişinău că la inițiativa 
sa a avut la Moscova o întâlnire şi convorbire detaliată cu 
Mihail Gorbaciov. Acesta i-a comunicat că neacceptarea, de 
către anumite grupuri ale populației, a legilor privitoare la 
limbă, drapel de stat etc., constituie „cauze inventate; 
adevăratele motive sunt aversiunea unor forțe distructive faţă 
de procesul de democratizare şi restructurare”. S-a ajuns la 
concluzia că, „aceste forțe sunt dirijate şi din afara Republicii, 
în special de către unii membri ai grupului de deputați ai 
popoarelor din URSS «Soiuzy”. Mircea Snegur şi Mihail 
Gorbaciov au abordat şi aspecte cu caracter istoric, referitoare 
mai ales la formarea în 1918 a Republicii Democrate 
Moldoveneşti şi la evoluţia ulterioară. Ministrul de interne, lon 
Costaş, care l-a însoţit la această întâlnire şi convorbire, a 
informat presa că s-a decis ca în viitor „corpul de carabinieri 
trebuie să înlocuiască unităţile trupelor de interne ale 
Ministerului de Interne al URSS, dislocate pe teritoriul 
Moldovei”. 

În pofida încercărilor de soluționare paşnică, prin 
negocieri, a tensiunilor, ofensiva forțelor conservatoare locale 

şi centrale se finalizează cu înființarea republicii găgăuze la 19 
august 1990 şi a celei transnistrene la 2 septembrie, acelaşi 
an”. 

În lunile ce au urmat, conducerea Moldovei a inițiat 
noi întâlniri şi convorbiri cu liderii celor două republici 
separatiste, deşi înțelegerile au eşuat. Unele cauze sunt şi 
obiective — de pildă în aşa-zisa Republică Separatistă 
Transnistreană se află un mare complex industrial-militar în 
subordinea Moscovei; el e dominat de rusofoni, moldovenii 
sunt doar în proporție de 1 la 5 locuitori; până în 1940 zona din 
stânga Nistrului a făcut parte din Ucraina, iar acum Centrul nu 
doreşte să-şi piardă controlul asupra ei şi aceasta este şi 
explicaţia prezenţei Armatei a 14-a în Transnistria”. 

Cum mişcarea separatistă găgăuză şi nistreană — 
dirijată şi fortificată deopotrivă de forțele conservatoare şi 
neostaliniste rusofone, locale şi unionale — au adus Moldova 
încă din ultimele luni ale anului 1990 „în pragul unui război 
civil” (apreciază cu realism unii contemporani) a fost invitat în 
Moldova — şi el însuşi a acceptat în prima decadă a lunii 
decembrie — Mihail Gorbaciov, ca „garant al stabilizării ţării”. 
Ziariştii consemnează că la Chişinău „vizita lui Gorbi este 
aşteptată cu o mare încărcătură emoţională şi tensională”, , 
întrucât acesta va avea de dat şi un greu examen: în ce măsură 
va vrea şi, mai ales, va putea „să ridice de pe ochii unora ceața 
politică”5?, ce îi împiedică să recunoască adevărul, chiar dacă le 
este nefavorabil. 

Pronunţându-se ferm şi constant pentru soluţionarea 
paşnică a conflictelor aşa-zis interetnice şi separatiste, Sovietul 
Suprem al Moldovei a decis la începutul lunii noiembrie 1990, 
că în 24 de ore „vor fi dizolvate detaşamentele de voluntari de 
autoapărare, cât şi alte formațiuni autonome neprevăzute de 
lege şi lichida punctelor de control, instalate pe căile de acces” 
spre cele două republici separatiste”. 

Dar, hotărâte să nu se intimideze şi să nu cedeze 
forțele separatiste continuă să sfideze măsurile adoptate la 
Chişinău şi să-şi consolideze poziţiile. A doua zi — după 
măsurile luate în capitala Moldovei pentru dialog şi soluţionare 
paşnică — la 7-8 noiembrie 1990, peste 800 de paraşutişti ai 
armatei sovietice sosesc şi se stabilesc la Comrat; 8 ofiţeri de 
contraspionaj şi 4 civili găgăuzi, în uniforme de paraşutişti sunt 
luaţi prizonieri şi anchetați de organele de pază ale Moldovei. 
Consultat şi rugat să dea unele explicaţii, Ministerul de Interne 
al URSS „nu cunoaşte nimic despre aceşti paraşutişti ai armatei 
sovietice”; conducerea ministerului anunță însă, că „toate 
unitățile rezidente în Chişinău, aparținând trupelor sovietice, 
vor trece în subordinea Parlamentului Moldovei”. Dar, până la 
executarea acestei promisiuni, în zilele următoare la Tiraspol 
sosesc 21 de cargouri aeriene ale forțelor militare sovietice, 
care descarcă în oraş militari, muniţie şi provizii; 3500 de 
voluntari rusofoni înarmați, sub conducerea unor ofițeri 
sovietici, se concentrează la Comrat. Comandamentul militar 
de la Chişinău ordonă dezarmarea şi dizolvarea gărzilor ruso- 
găgăuze, dar acestea refuză să execute ordinul. 
Comandamentul forțelor de interne al URSS anunță că trupele 
unionale din Comrat sunt scoase de sub ordinul preşedintelui 
Moldovei, Mircea Snegur, şi — la mirarea şi întrebarea acestuia 
Moscova şi însuşi Gorbaciov dau explicații evazive. Generalul 
Şatalin, comandantul forțelor interne ale URSS, îşi face el 
însuşi apariţia la Comrat, iar cu avizul său gărzile înarmate ale 
găgăuzilor, împreună cu „voluntarii rusofoni internaționalişti”, 
se constituie în formaţiuni mixte, paramilitare de patrulare şi 
asigurare a „stabilității noilor republici găgăuze şi nistrene. 
Preşedintele Moldovei, Mircea Snegur, solicită în zadar 
explicaţii de la Moscova. Între timp, echipe formate din 5-6 
persoane înarmate, împreună cu un responsabil al secțiilor de 
votare şi cu urne şi buletine de vot, cutreieră toate aşezările 

urbane şi rurale, intră din casă în casă şi obligă pe toți cei cu 
drept de vot, să voteze pentru noua republică. 

Consternate de această procedură neostalinistă, 
Frontul Popular, Parlamentul, Guvernul, trimit la Moscova un 
memorandum în 12 puncte, cerând: retragerea trupelor 
aparținând forţelor de interne unionale, desființarea gărzilor 
înarmate găgăuze, dezarmarea şi retragerea unităților de 
„voluntari internaţionalişti”, anularea scrutinului electoral din 
cele două republici separatiste, recunoaşterea ministrului de 
interne al Republicii Moldova, generalul Ion Costaş, cu 
atribuții de unic comandant al tuturor forțelor militare de pe 
întreg teritoriul acestui stat suveran. În caz că aceste cereri 
esenţiale nu vor fi satisfăcute, Moldova îşi va proclama 
independenţa totală faţă de URSS. 

La începutul lunii decembrie 1990 însă, Mircea 
Snegur anunța în fața Parlamentului Moldovei că — după 
numeroasele invitaţii făcute preşedintelui URSS „de-a vizita 
Moldova tocmai în calitatea sa de garant suprem al stabilizării 
spre a ajuta la instaurarea păcii şi înțelegerii între toţi cei ce 
locuiesc în Moldova” — Mihail Gorbaciov şi-a amânat „sine 
die” vizita la Chişinău. Informând Parlamentul Moldovei 
despre aceasta, Mircea Snegur, arăta că preşedintele URSS 1-a 
cerut drept condiție pentru vizita la Chişinău „posibilitatea de-a 
întâlni şi chibzui cu Parlamentul Moldovei în componenţa sa 
deplină”; dar, deşi au fost trimise la timp telegrame tuturor 
deputaților, au refuzat să se prezinte la această întâlnire tocmai 
deputaţii din cele două republici separatiste, Găgăuzia şi 
Transnistria. Acţiunea aceasta de refuz de-a se prezenta la 
întâlnirea cu preşedintele URSS „se înscrie — a conchis Mircea 
Snegur — în contextul acţiunilor antigorbacioviste”; el a mai 
spus că, într-o ultimă convorbire cu Gorbaciov, acesta i-a spus 
că susține integritatea Republicii Moldova, exprimându-și 
indignarea față de „cei de dincolo de Nistru”. Snegur l-a rugat 
insistent pe Gorbaciov ca, în situația intolerabilă creată, 

„Centrul să ia atitudine cât mai urgent față de fărădelegile 
comise în Transnistria”. 

În realitate, atitudinea lui Gorbaciov faţă de tendința 
ieşirii Moldovei din URSS şi, totodată, promisiunile sale de-a 
apăra integritatea Moldovei, înclinau într-o direcție opusă celei 
prezentate de Mircea Snegur, pentru a linişti populația țării. 
Leonida Lari — după ce la 22 decembrie 1990 apărea la 
Moscova Decretul cu privire la măsurile de normalizare a 
situației în R.S.S. Moldova, semnat de însuşi Mihail 
Gorbaciov, care garanta „integritatea Moldovei doar în 
cadrul URSS”, iar la Lublianka, serviciile KGB elaborau 
scenariile pentru cele două republici secesioniste, 
Transnistreană şi Găgăuză’ — arăta că este mirată şi revoltată 
„de simpatia întregii lumi pentru Gorbaciov”. Ca deputată în 
Sovietul Suprem al URSS ea îşi explica atitudinea: „L-am auzit 
vorbind (în Parlamentul URSS, n.n.). A spus despre noi: 
«Basarabia vrea independență, după ce atâția ani a fost 
concubina Uniunii Sovietice». Eu i-am răspuns lui şi le-am 
spus şi celor din Parlamentul URSS: «Nu vă doresc niciodată 
să ajungeţi în situația de țară ocupată. Priviţi la chinezi şi 
închipuiți-vă că vă vor invada cândva. Va trebui să le învățați 
limba, şi scrierea, şi obiceiurile...». În sală a domnit mult timp 
liniştea!” 

În consecință, opinia reală a lui Gorbaciov era ea 
însăşi neclară, duplicitară, ca şi întreaga lui reformă. În 
problema națională el voia — vorba proverbului popular — să 
împace şi capra şi varza: promitea integritatea Moldovei, dar 
numai în cadrul noului sistem de Uniune, care voia păstrarea şi 
consolidarea integrității URSS. 

Pe de altă parte, pe plan unional, criza politică atingea 
cote înalte. În 1990 şi-au declarat suveranitatea — urmând ca în 
anul următor să se pronunțe pentru independenţă — 13 din cele 
15 republici şi anume: Federaţia Rusă, Turkenstan, Tadjikistan, 
Bielorusia, Ucraina, cele 3 Țări Baltice, Estonia, Letonia şi 

Lituania, Azerbaidjan,  Kirkizia, Moldova, Armenia şi 
Georgia“. Soljeniţân vedea în acest fapt împlinirea previziunii 
unei „minţi politice mari, de la începutul secolului, cea a lui 
S.E. Kregjanowski”, care scria că „Rusia originală nu are 
rezerve de forțe culturale şi morale pentru asimilarea tuturor 
periferiilor”, că toată încercarea care s-a făcut cu acel URSS a 
eşuat „fiindcă acest efort istoveşte nucleul naţional rus”, iar 
acum, în 1990, a devenit clar că „imperiul ne striveşte şi ne 
suge puterile şi ne grăbeşte pieirea. Aceasta este cea mai mare 
şi mai dăunătoare pervertire a conştiinţei noastre: «suntem, în 
schimb, o mare putere; peste tot se ţine cont de noi» aşa şi este, 
chiar şi acum, în agonia noastră. Suntem neprețuitul sprijin al 
comunismului mondial. Pe când Japonia a putut să se împace 
cu soarta, să renunțe la misiunea ei internațională şi la 
ademenitoare avansuri politice — şi a înflorit brusc. Nu spre 
lărgirea statului trebuie să tindem, ci spre limpezimea 
spiritului nostru, atât cât ne-a mai rămas”“!. 

Şi în Ucraina, la Kiev, avea loc o mare adunare 
populară — în care mişcarea social-politică Ruh, Partidul 
Republican, mai multe organizații de masă şi obşteşti cereau: 
„să ne opunem până nu am atins marginea prăpastiei” şi 
„Ucraina să devină o republică liberă, numai urmând calea 
progresului”, sau „să spunem Nu noului acord unional”, ori „să 
desființăm Partidul Comunist al Ucrainei şi să cerem demisia 
actualului guvern al republicii!” Manifestanţii se pronunțau 
pentru un guvern de coaliție „pentru salvare națională”, 
adoptarea imediată a unei legislații care să transpună în practică 
principiile din Declaraţia de suveranitate din luna iulie 1990 şi 
naţionalizarea patrimoniului Partidului Comunist”. 

La începutul lunii iulie 1990 avea loc la Moscova cel 
de-al XXVIII-lea Congres al PCUS — care, atunci nu se ştia, 
dar avea să fie şi ultimul din istoria acestuia. Evenimentul era 
urmărit cu un viu interes nu numai pe toată întinderea uriaşului 
imperiu, ci, în întreaga lume, date fiind transformările radicale 


365 


şi rapide ce avuseseră loc în fostele țări socialiste europene — 
unde partidul unic era abandonat, ca un instrument total 
compromis şi falimentar, iar acest proces era evident şi în 
majoritatea republicilor de pe teritoriul URSS. 

Ce discuta şi ce rezolva acest ultim forum al PCUS? 

În raportul pe care-l prezenta inițiatorul reformelor 
arăta că societatea sovietică se afla în fața celei mai mari 
dileme din istoria sa: 1) „ori va avansa pe calea profundelor 
prefaceri inițiate de noi — şi atunci marele stat multinațional va 
avea un viitor demn; 2) ori vor prevala forțele care se pronunţă 
împotriva restructurării — şi atunci vor veni vremuri întunecate 
pentru ţară şi popor”. Gorbaciov era, totodată, conştient că în 
societatea contemporană sistemul politic se schimbă radical, se 
afirmă democraţia reală, bazată pe pluripartitism, activitate 
liberă, respectarea drepturilor omului, transformarea statului 
supercentralizat într-un stat bazat pe „autodeterminare şi unirea 
benevolă a popoarelor”. El a respins atacurile celor care 
considerau restructurarea vinovată de toate dezastrele. În 
domeniul economico-financiar, el aprecia tendința orientării şi 
transferării capitalului financiar în sfera legată nemijlocit de 
emanciparea şi bunăstarea omului. În problemele militare şi ale 
securității afirmă că „securitatea proprie nu poate fi asigurată 
pe seama altora, iar propriile interese nu mai pot fi apărate în 
detrimentul altora”. În continuare şi în edificarea unei noi 
ordini mondiale, aprecia că „recunoaşterea libertăţii de opţiune 
constituie o premisă fundamentală”. Aprecia că „odată cu 
Restructurarea s-a produs o cotitură favorabilă în relațiile 
URSS cu SUA şi China, iar în Europa a fost iniţiat pentru 
prima oară procesul dezarmării reale, inclusiv al celei 
nucleare”. 

Aceste aprecieri erau adevărate, incontestabil; dar, 
realitatea transformase URSS-ul într-un cazan formidabil, care 
fierbea şi era gata să dea în clocot. Dovadă: chiar în prima zi a 
deschiderii Congresului, un delegat s-a ridicat şi a propus 

„demisia imediată” a lui Gorbaciov, a membrilor întregului 
Birou Politic şi-al Comitetului Central al PCUS. Propunerea a 
fost supusă la vot celor 4683 de delegaţi. Ea a fost respinsă cu 
peste 4000 voturi. În acelaşi timp, afară, în Piaţa Roşie, lângă 
barajele poliţiei, câteva sute de cetățeni, adunaţi spontan, 
manifestau şi scandau: „Jos actuala conducere a PCUS”, 
„Gorbaciov preşedinte pentru întregul popor, nu pentru câteva 
milioane de membri de partid” şi „Să se restituie poporului tot 
ce şi-a însuşit PCUS-ul în ultimii 50 de ani!” 

Nici în interiorul Congresului, atitudinile contra- 
dictorii, tensiunile, propunerile extremiste, radicale, incitante, 
alarmante nu mai luaseră niciodată astfel de proporții. În prima 
zi s-a pretins, de către numeroşi delegați — dar s-a respins prin 
votul majorităţii — demisia întregului Birou Politic şi a 
Comitetului Central „pentru ruinarea economiei, în general, şi a 
agriculturii, în special”; s-a cerut să se analizeze şi să se 
înfiereze „vinovaţii din PCUS, faţă de întregul popor”. S-a 
mai cerut — pentru prima dată — ca, pe lângă referatul oficial 
prezentat de Gorbaciov ca secretar general, să fie ascultate şi 
alte referate ale reprezentanţilor principalelor platforme de 
alternativă democratică şi marxistă — şi mai ales cel al 
Comitetului de iniţiativă al P.C. al Federației Ruse, care 
avusese loc cu câtva timp în urmă. Aici, în Federaţia Rusă, care 
îşi anunţase opțiunea pentru suveranitate, P.C. îl alesese ca 
secretar general pe Ivan Polozkov, reputat conservator. 
„Platforma democrată”, una dintre grupările cele mai radicale 
din PCUS, nu avea însă, decât 2% dintre adepți ca delegaţi la 
Congres. 

Aflat la un pas de scindare, PCUS a fost, totuşi, salvat 
— apreciau martorii — prin calmul, echilibrul şi tactul lui 
Gorbaciov, care, prin răspunsul ponderat pe care l-a dat la toate 
problemele puse, a dat speranță pentru menținerea unității 
partidului. Gorbaciov n-a abdicat însă de la ideile esenţiale ale 
Restructurării: continuarea reformelor; trecerea la economia de 

piață, cu admiterea mai multor forme de proprietate şi 
concurenţa liberă dintre acestea; el a conchis că este decis să 
susţină cu orice preţ „opţiunea la socialism şi în perspectivă, la 
comunism”. 

În problema PCUS, Gorbaciov a propus: renunțarea 
definitivă a partidului la funcții în stat, democratizarea 
structurilor sale; dar, în acelaşi timp, a cerut menținerea 
centralismului democratic şi a structurilor sale teritorial- 
industriale; autonomie maximă acordată partidelor din 
republicile unionale dar, totodată, păstrarea unității 
organizatorice, în cadrul noii Uniuni. 

Sondajele efectuate în zilele congresului şi după 
congres, relevau că se păstra încrederea în perestroikă; fostul 
primar al Moscovei, Serghei Staukievici, aprecia că la congres 
s-a făcut „o opțiune în favoarea bunului simț, a unei economii 
normale şi a unei vieți civilizate”. De altfel, în cea de-a noua zi 
a Congresului s-a adoptat o Declaraţie-Program, intitulată Spre 
un socialism uman, democratic — căreia i s-au adus peste 750 
de corecturi şi adăugiri. În problema politicii militare, PCUS 
aprecia că „pericolul militar la adresa URSS persistă dar, în 
viitor, partidul „va aplica şi dezvolta o doctrină militară 
defensivă”. În cadrul viitoarei Uniuni, partidul se pronunța 
pentru o conducere centralizată în problemele apărării, 
securității şi organizării militare, pe baza unei legislații 
unionale, unice. 

Politologii şi sociologii au apreciat Congresul al 
XXVIII-lea ca un eveniment aparte. Gorbaciov — apreciau ei — 
„spre deosebire de liderii precedenţi care utilizau cuvinte din 
lexiconul marxist, foloseşte acum cuvântul destin”. El îşi leagă 
propriul destin de cel al restructurării, fiind condamnat să 
împartă succesele şi eşecurile acesteia. Congresul însuşi a fost 
un şoc pentru el. Gorbaciov a fost comparat cu eroul lui Puşkin 
— Boris Godunov. Amândoi au sperat să asigure țării reforme 
pentru democraţie şi drepturi depline, să mântuie poporul de 

teamă. Ambii au fost neînțeleşi. Godunov — a fost huiduit de 
boieri; Gorbaciov de aristocrații şi potentații partidului, care şi- 
au asigurat la Congres o majoritate tumultoasă. Boris Godunov 
spusese despre boieri: „în furia lor oarbă, aceştia m-au blamat”. 
Gorbaciov, însă, s-a resemnat, nici nu şi-a pus cenuşă în cap, 
după Congres. El a încercat şi s-a luptat să aducă în favoarea 
lui „opinia poporului”, care îşi pierduse speranţa. Boris 
Gordunov, ca țar democrat, era cu un pas înaintea timpului său. 
Reformele lui Gorbaciov au întrecut şi ele evoluţia conştiinţei 
sociale din URSS. S-a creat şi adâncit un decalaj între putere şi 
popor. Cele câteva zile de Congres l-au costat pe Gorbaciov — 
apreciau sociologii — câţiva ani de viaţă. În cei 5 ani de la 
alegerea, ca secretar general al PCUS (la 11 martie 1985), el şi- 
a schimbat discursurile, concepțiile, locul în sistemul puterii, 
sistemul de valori. Cele aproape două săptămâni de Congres — 
au fost comparate pentru Gorbaciov — „aidoma unei călătorii 
cu barca lui Chiron, pe apele reci ale Stixului”. 

Gorbaciov a fost reales în funcția de lider al PCUS cu 
75% din voturi“. 

Deşi a apreciat că principalul rezultat al celor 11 zile 
de congres au fost adoptarea Declarației-Program şi a noului 
statut al PCUS, la 12 iulie s-a înregistrat şi o tentativă de 
sciziune. Unul din liderii şi autorul Declaraţiei-Program, 
Viaceslav Sostakovici, candidat pentru noul Comitet Central, a 
dat citire unui manifest pentru reînnoirea democratică a 
partidului. El a anunțat formarea unui partid parlamentar 
democrat, autonom, propunând convocarea unui congres pentru 
toamna anului 1990, când va crea acest partid care „nu va fi 
nici comunist, dar nu va fi nici un partid de confruntări”, ci va 
acționa „în spiritul progresului social şi democratic, nu al unui 
partid compromis”. Faptul a fost apreciat de contemporani 
„prima mare scindare în PCUS, din 1903 încoace” — în 1903 se 
produsese scindarea între bolşevici şi mensevici. 

Calificând încercările „oribile? de-a transforma 
Congresul într-un rechizitoriu împotriva sa, Gorbaciov a 
deplâns „grosolăniile care s-au exprimat în Congres şi pe care 
cu greu le-am suportat”. 

Între altele, în lunile care au urmat după Congres, 
Gorbaciov — împreună cu preşedintele Consiliului de Miniştri 
şi preşedintele KGB — a fost dat în judecată şi chemat în fața 
Justiției pentru retragerea „ilegală? a medaliilor, distincțiilor, 
gradului şi pensiei de „general maior”, unuia din şefii 
vechilor structuri. 

Însă, mai grave decât aceste încercări „oribile” şi 
„grosolăniile” unor conservatori au fost ofensiva pluri- 
partitismului, sfârşitul carierei politice a acelui bolşevic 
neclintit, Egor Ligaciov; dar, mai îngrijorătoare şi pilduitoare 
au fost, la câtva timp, renunțările publice la „calitatea de 
membru de partid” a trei dintre reprezentanţii de seamă ai 
PCUS — Boris Elţân, preşedintele Federaţiei Ruse, G. Popov, 
primarul Moscovei şi A. Sobceac, primarul Leningradului. În 
acelaşi timp, în prima duminică de după Congres, peste 
400.000 de manifestanți au protestat la Moscova cerând: 
abolirea monopolului PCUS asupra vieţii politice, crearea unui 
guvern de coaliție, depolitizarea armatei şi a organelor KGB, 
naționalizarea şi retrocedarea tuturor bunurilor aparținând 
„făuritorului” lor, adică poporului”. Au urmat: un val masiv de 
retrageri din PCUS, dispute aprinse între „loialiştii lui 
Gorbaciov” şi „reformatorii radicali”, în fruntea cărora se 
contura Boris Elţân. Ziariştii au numit acestea „apusul unei 
epoci”. 

În zilele ce au urmat Congresului al XXVIII-lea al 
PCUS, Prezidiul Sovietului Suprem al RSFS Ruse — propunând 
reorganizarea întregii Federații Ruse — a hotărât să creeze 
Consiliul Federației, care să coordoneze întreaga activitate 
pentru încheierea unui acord federativ. Prezidiul Sovietului 
Suprem al Federației Ruse abolea, totodată, „toate formele de 

privilegii decurgând din deținerea unor funcţii” în cadrul 
acestei republici; iar de la 11 august 1990 îşi pierd valabilitatea 
„orice alte acte legislative şi reglementări ce asigură privilegii 
care nu îşi află justificarea în muncă şi constituie o încălcare a 
echităţii sociale”?. Aşadar, faptul cel mai grav pe plan central 
este afirmarea, din vara anului 1990 a doi poli ai puterii: 
Gorbaciov şi Elţân. 

Cum între Boris Elţân şi Mihail Gorbaciov au fost şi 
continuă să se manifeste opinii diferite — demisia lui Elțân din 
PCUS, al cărui secretar general tocmai a fost reales Gorbaciov 
este ea însăşi expresia celei mai elocvente nepotriviri de vederi 
— la sfârşitul lunii iulie 1990, în timp ce îşi petrecea concediul 
de odihnă în stațiunea Jurmala din Letonia, preşedintele 
Federației Ruse a fost vizitat şi întrebat de un reporter al 
Agenţiei Novosti: „ce deosebiri substanțiale există între 
politica sa şi cea a lui Gorbaciov?” Cât despre „problemele 
personale”, acestea s-au clarificat şi fiecare — spunea Elţân — a 
făcut un pas spre celălalt. În politică, însă, ei văd lucrurile în 
mod diferit: Elțân se menţine „ferm pe poziţia descentralizării 
în domeniile vieţii politice, economice şi a tuturor celorlalte 
structuri”, în timp ce Gorbaciov deşi „şi el vorbeşte despre 
aceasta”, însă „acţiunile lui practice din nou constau în 
centralizare, din nou hotărăsc guvernul URSS, Ministerul 
Apărării, M.A.I., KGB etc.” şi „aici, între noi este o foarte 
mare deosebire de opinii”. În problema relaţiilor dintre Centru 
şi republici, Elțân declară: „sunt pentru autonomia republicilor, 
pentru un rol minim al Centrului, doar pentru direcţiile 
strategice comune”. Despre ceea ce Gorbaciov numea „criza 
Baltică”, Elţân apreciază că „mai există apucături de dictator 
din partea Centrului, în raport cu Țările Baltice”, dar „azi 
situația s-a schimbat, nu mai e ca acum o jumătate de an în 
urmă; acum, Centru trebuie să aibă de-a face nu numai cu cele 
trei republici Baltice, ci şi cu mulți alţii, pentru că toți proclamă 
supremaţia legilor, autonomia lor maximă. Centrul va trebui să 

gândească bine şi să schimbe politica în acest plan”. Elţân 
negocia, în acele zile un acord bilateral între Federaţia Rusă şi 
Letonia, în cadrul căruia exista un capitol special, referitor la 
emigrarea şi ocrotirea populaţiei rusofone din Letonia şi a celei 
letoniene din Federaţia Rusă”. 

Exista, aşadar, o nepotrivire de concepții şi de 
atitudini chiar la vârful Centrului, la Moscova. Şi această 
nepotrivire se vădea şi se adâncea. De aceea, la sfârşitul lunii 
august 1990, Mihail Gorbaciov se întâlnea, în două etape, cu 
Boris Elţân. Întâlnirea — după informaţiile convenţionale, 
protocolare ale lui Vitalie Ignatenco, şeful biroului de presă al 
preşedintelui URSS — era „favorabilă şi constructivă”. Dar, 
lumea se putea întreba: cum era în realitate? Cine va câştiga în 
competiţia dintre cei doi, Gorbaciov, care voia să păstreze şi să 
revigoreze URSS sau Boris Elţân, care demisionase din PCUS 
şi începea să reformeze Federaţia Rusă pe principii autonome, 
suverane? Răspunsul avea o mare însemnătate. Fiindcă Elţân 
era preşedintele Parlamentului Federaţiei Ruse. Aceasta forma 
nucleul de bază al URSS. Ea avea jumătate din populația 
URSS. Ea dădea peste 60% din venitul naţional al URSS. Presa 
sovietică afirma — comentând întâlnirea celor doi lideri din 
vârful puterii centrale — că, fără Federația Rusă nu poate fi 
vorba de URSS”. 

Oricum, văzute de-aproape, lucrurile, acolo la Centru, 
nu erau nici clare, nici unitare, nici stabile, ba, dimpotrivă, 
schimbătoare, fragile, gata-gata să se dărâme. 

Încă din decembrie 1989 avusese loc o încercare 
susținută de înlăturare a guvernului URSS. Acum, şeful 
guvernului, Leonid Abalkin, declara la sfârşitul lunii august 
1990: „După eliminarea totală de la conducerea societăţii, a 
PCUS, după destrămarea multor structuri, guvernul — 
deocamdată unica organizaţie, care se mai menţine — deține o 
oarecare putere, care este capabilă să influenţeze procesele 
economice din toată ţara, fără să aibă întreaga putere”, dar, 

adăuga el, „acum se face totul pentru a se discredita şi înlătura 
şi acest ultim bastion”. Conducerea Republicii Moldova se şi 
pronunțase pentru înlăturarea acestui guvern. Leonid Abalkin 
nu era nici el ferm să rămână la putere: „guvernul URSS — 
spunea el, în continuare — este gata în orice moment, dacă acest 
lucru va fi necesar pentru salvarea patriei şi pentru realizarea 
consensului, în numele poporului, să facă acest pas, adică să 
demisioneze”? 

Ce se întâmpla în armata sovietică, cel mai important 
element de ordine şi stabilitate, într-un stat? 

Imperiul devenea, în ultimii ani, locul în care reveneau 
şi se îngrămădeau forțe militare uriaşe, retrase fie din 
Afganistan, fie din ţările socialiste europene. În vara anului 
1990, de pildă, Agenţia TASS comunica retragerea unităților şi 
formațiunilor aparținând grupurilor de armate sovietice din 
Europa de Est şi din Republica Mongolia. În primele şase luni 
ale anului au fost retrase peste 52.000 de ostaşi (adică 
aproximativ 65% din totalul efectivelor), peste 900 de tancuri 
(58%), 900 piese de artilerie (63%), peste 100 de avioane 
(72%). Din Ungaria, de pildă, erau retrase două brigăzi de 
rachete, o brigadă şi un regiment de rachete antiaeriene, 4 
batalioane de infanterie, 3 regimente de aviaţie şi alte forțe 
secundare. Din R. D. Germană şi din Polonia — peste 3.000 de 
militari sovietici. Ei deveneau o imensă povară pentru ţară. În 
condițiile în care multe întreprinderi dăduseră faliment, criza 
economică se agrava şi amplifica, şomajul lua proporții 
amenințătoare — ce puteau aduce zecile şi sutele de mii de 
ostaşi, care trebuiau nu numai adăpostiți în cazărmi, dar şi 
hrăniți? 

Este lesne de înţeles că reîntoarcerea armatelor din 
țările în care staționaseră, complica şi mai mult viaţa internă a 
imperiului. Unii comandanți nu ştiuseră exact cu ce dificultăți 
şi adversități se confrunta ţara lor, după un deceniu de război în 
Afganistan, după uriaşul efort de înarmare şi export de 


373 


revoluţie în diferite zone ale globului. Nici nu puteau pricepe 
imediat, peste noapte, de ce fuseseră necesare aceste măsuri de 
restructurare. De aceea, mulți dintre ofițeri înțelegeau 
perestroika şi glasnosti ca o cedare, ca o capitulare nemotivată, 
în fața Occidentului, care îi sfida pe sovietici şi-i amenința cu 
acel scut de apărare — războiul stelelor. De aceea, unii erau 
lesne convinşi că Gorbaciov voia să sacrifice armata, să intre 
prea mult în voie americanilor, duşmanilor de până ieri. 

„Nu! Nu, interesele şi privilegiile partidului, ale 
armatei, nu trebuiau lezate, sacrificate!” spuneau alţii. În acest 
context al nemulțumirilor şi clevetirilor, pe lângă trupele ce se 
adunau şi concentrau în cazărmi, cum erau atâtea depozite care 
gemeau de arme şi muniții, apăruse şi crescuse în ultimii ani şi 
un alt fenomen îngrijorător, care putea deveni vulnerabil. Unii 
ofiţeri adunau în jurul lor şomeri nemulțumiți, declasaţi şi 
debusolați care se organizau şi se înarmau în detaşamente, 
brigăzi, unități de „voluntari comunişti şi internaționalişti”, 
gata să acţioneze şi să salveze „Patria” ameninţată, fie din 
interior, de gorbaciovişti, fie din exterior. Iniţiatorii, autorii, 
conducătorii unor astfel de trupe ilegale, clandestine puteau fi 
uşor chemate, antrenate, manipulate, ademenite şi răsplătite de 
lideri ai opoziției, ostili restructurării, care invocau nevoile 
„salvării? URSS, socialismului, intereselor „Patriei”. Mai 
frecvent în zonele centrale, fenomenul se regăsea şi în regiunile 
periferice ale imperiului. Dovada o aflăm în uşurinţa cu care 
cele două autoproclamate „republici de buzunar” — găgăuză şi 
nistreană — au putut chema, finanța şi utiliza astfel de unităţi 
pentru realizarea şi apărarea intereselor lor contrare normelor 
de drept, de restructurare, de păstrare a ordinii şi disciplinei. 

Guvernul central de la Moscova, deşi se clătina, 
încerca să stopeze, să diminueze, să lichideze un posibil haos 
militar. 

În acest context, la sfârşitul lunii iulie 1990, îngrijorat 
de acest fenomen, Mihail Gorbaciov iniţia şi semna el însuşi un 

decret, care intra în vigoare în regim de urgenţă; se cerea ca, în 
termen de 15 zile „toate formațiunile, grupările înarmate, 
înființate ilegal, să fie dezarmate”, obligate să se autodizolve, 
să predea statului „armamentul, muniția de luptă, substanțele 
explozibile, tehnica de luptă, toate bunurile militare din 
dotare”. Erau însărcinate cu această operațiune: Ministerul 
Apărării, Ministerul de Interne şi KGB. Măsura se lua fiindcă — 
aşa cum se motiva la introducerea decretului — „în multe 
regiuni ale URSS, cu îngăduinţa autorităților locale şi unionale, 
se creau şi se înmulțeau diverse formaţiuni şi grupări înarmate, 
ilegale”. 

Faţă de tot ce se întâmpla în aceste zile în URSS, 
restul lumii aştepta cu emoție şi interes şi, totodată, se întreba 
în tăcere: cum se va finaliza întreaga încercare de reformare a 
acestui colos, încotro se va îndrepta acest ultim imperiu 
secular, care dădea semne de agonie? Lumea discuta — şi prea 
puţin contesta — despre Premiul Nobel pe care cei mai mulți 
apreciau că omul acesta (Mihail Gorbaciov) îl merita. 

Dintre toate țările europene foste socialiste, numai 
România, care scăpase de trupe sovietice în 1958, urmărea 
poate mai mult ca oricare alta, cu sufletul la gură, tot ce se 
petrecea în interiorul URSS — fiindcă ea, singură, avea peste 5 
milioane de români'5, mai ales în două din republicile unionale, 
în R.S.S. Moldovenească — unde românii mai erau încă 
majoritari — şi în Ucraina, deşi unii scriau că şi în Siberia erau 
încă destui români rămaşi acolo din timpul deportărilor, cu care 
încă s-ar fi putut constitui o republică autonomă. Ea, singură, 
România, negocia — şi încheia la 5 aprilie 1991 — un Tratat de 
colaborare, bună vecinătate şi amiciţie cu URSS. Despre acest 
tratat se vorbea foarte mult şi foarte rău mai ales de forțele din 
opoziție, împotriva preşedintelui Iliescu, deşi, nimeni nu ştia 
exact ce conţine. Însă, ministrul de externe, Adrian Năstase 
luase cuvântul tocmai în ajunul Conferinței Internaționale 
dedicate Pactului Molotov-Ribbentrop, în şedinţa comună a 

Camerelor reunite ale Parlamentului, la 24 iunie 1991 şi 
asigurase opinia publică despre faptul că noul tratat româno- 
sovietic „permite stabilirea unor relaţii directe cu republicile 
sovietice şi implicit cu românii din teritoriile încorporate în 
1940 în Uniunea Sovietică”. Tratatul, mai spunea ministrul 
român de externe, înlesnea „o politică înțeleaptă a paşilor 
mici”, o politică ce era „infinit preferabilă unei acțiuni brutale 
şi lipsite de perspectivă”. Oricum, ambasadorul URSS în 
România, Felix Bogdanov — într-un interviu acordat lui 
Constantin Vlad „României libere” tocmai în zilele 
Congresului al XXVIII-lea al PCUS — era mulțumit de evoluția 
relaţiilor româno-sovietice. El declara că „deşi există anumite 
forțe care încearcă să profite de situația creată în Moldova, ba 
chiar încearcă să creeze în mod anticipat probleme, în relațiile 
dintre ţările noastre, acest lucru nu este valabil pentru poziția şi 
comportarea conducătorilor celor două ţări — aprecierea lăsând 
deja să se subînţeleagă faptul că una gândeau conducătorii şi 
alta, opoziţia. Întrebat dacă „situaţia de excepţie „din Moldova” 
este cauzată doar de forțele interne, găgăuze şi nistrene sau sunt 
implicate „şi forțele conservatoare de la Centru, de la 
Moscova”, ambasadorul sovietic respingea o astfel de 
posibilitate. Tot astfel, el nega orice amestec al serviciilor 
secrete KGB în evenimentele din decemnrie 1989, în 
înlăturarea regimului Ceauşescu, susținând, sus şi tare, că „din 
aprilie 1985, URSS a declarat deschis în fața lumii, că nu se 
mai amestecă în ceea ce se petrece în aceste țări şi nu 
intenţionează să controleze aceste evenimente”. 

Dintre personalitățile lumii contemporane, secretarul 
general al NATO, Manfred Woerner, inaugura prima vizită a 
unui lider militar al Pactului Nord-Atlantic „în citadela de bază 
a tratatului de la Varşovia”; el venea şi transmitea în iulie 1990, 
la Moscova, textul Declaraţiei de la Londra, adoptată în 
sesiunea la nivel înalt a țărilor membre în NATO, precum şi 
invitația adresată lui Mihail Gorbaciov, din partea conducerii 

alianţei militare occidentale, de-a efectua o vizită la sediul 
Organizaţiei Nord-Atlantice, la Bruxelles. Cu acelaşi prilej 
liderul NATO a abordat cu Gorbaciov unele probleme 
referitoare la comunitatea internațională — şi anume noi aspecte 
ale dezarmării, crearea unor noi structuri de securitate pe 
continentul european, perspectivele transformării alianțelor 
militare în alianțe politice, precum şi noul statut politic şi 
militar al Germaniei unificate“. 

În aceeaşi lună, iulie 1990, efectua o vizită la Kremlin 
şi Jacques Delors. El declara că „procesul de restructurare din 
URSS nu e numai problema Uniunii Sovietice, ci este în 
interesul lumii întregi”. Gorbaciov mulțumea şi promitea că va 
acționa şi perfecționa legislaţia de comerţ exterior şi va facilita 
convertibilitatea rublei”. 

Interese directe, politice, naționale îl purtau, tot în 
iulie 1990, la Moscova şi pe cancelarul R.F. Germane, Helmut 
Kohl. La întâlnirea cu liderul de la Kremlin, Kohl declara — şi o 
spunea public — că „schimbările profunde din Europa nu ar fi 
fost posibile fără politica noii gândiri promovate de Mihail 
Gorbaciov. De aceea — spunea el — trebuie sprijinit”, idee care 
se regăsea şi în Tratatul comun dintre URSS şi Germania. O 
consecință fundamentală, epocală, pentru soarta Germaniei, în 
cadrul acestor schimburi profunde era şi aceea că „existau 
şanse prielnice pentru înfăptuirea unității germane în cursul 
acestui an”. Da! Unificarea Germaniei însemna lichidarea 
uneia din consecințele serioase şi foarte dureroase ale celui de- 
al doilea război mondial. Pentru ţara al cărei conducător 
plănuise, convertise un întreg popor şi dezlănțuise, în 
complicitate cu URSS, cea de-a doua conflagrație mondială, 
menţinerea dezmembrării Germaniei era urmarea cea mai 
umilitoare şi usturătoare. Numai că unificarea a fost posibilă nu 
printr-o aprobare democratică, firească, dezinteresată, ci, tot 
printr-un târg, ca şi în 1939, care va trebui analizat şi evaluat 
într-o zi exact, corect, spre a se şti care a fost prețul plătit de 

germani ca „ajutor pentru Uniunea Sovietică, fiindcă la 
întâlnirea şi în convorbirea dintre Kohl şi Gorbaciov s-a vorbit 
şi consimțit la un ajutor care să permită trupelor sovietice de 
ocupaţie, ce urmau să fie retrase din RDG, „o integrare în viața 
civilă, inițiindu-i în meserii care vor fi necesare în cadrul 
trecerii la economia de piață” şi — menționa Gorbaciov în 
memoriile sale — ajutor din care să se construiască „şi 
locuinţe”, propunere pe care Kohl o accepta şi preciza: „cu 
condiția ca să se specifice că locuinţele se vor construi pentru 
cetăţeni ai Uniunii Sovietice şi nu pentru soldați ai Armatei 
Roşii. Să nu se sugereze în nici un fel că ar exista un program 
de asistență acordat de Germania Armatei Roşii”. 

România nici n-a îndrăznit şi nici n-a oferit nimic lui 
Gorbaciov, spre a vedea dacă acesta voia sau nu să satisfacă 
cererea — atât de transparentă şi permanentă — a Frontului 
Popular din Moldova, cu privire la eliberarea şi reunificarea 
românilor din teritoriile invadate şi anexate la 28 iunie 1940 de 
către Stalin. 

„... Iată, în linii generale, doar schiţată — şi nicidecum 
epuizată — imaginea globală, locală şi unională în care se 
pregătea şi urma să aibă loc conferința internațională, chemată 
să analizeze caracterul şi consecințele Pactului Molotov- 
Ribbentrop. 


b) O culegere de documente tipărită în mai multe 
limbi şi distribuită participanţilor la Conferinţă 

Dornici să ofere participanţilor şi un „instrument de 
lucru”, istoricii de la Chişinău au tipărit, în ajunul conferinței, 
la 10 iunie 1990 în limbile română, franceză, engleză şi 
germană, o culegere de documente, sub titlul Pactul Molotov- 
Ribbentrop şi consecinţele lui pentru Basarabia. 

Apărută în 20 000 de exemplare, lucrarea are 124 de 
pagini şi cuprinde 42 de documente, dintre care unele 
cunoscute, altele — cele de proveniență sovietică şi 

„moldovenească? — inedite. Sub raport cronologic, 
documentele poartă date diferite: primele două piese — Pactul 
de neagresiune între Germania şi Uniunea Sovietică şi 
Protocolul adițional secret, din 23 august 1939 — sunt urmate 
de 10 documente germane, din intervalul 23 iunie 1940 — 18 
iulie 1940, 22 documente sovietice, datate între 29 martie 1940 
şi 10 mai 1941, 5 documente româneşti, din 26-28 iunie 1940 
şi 3 ale „moldovenilor” de la Chişinău, o scrisoare din 1946 şi 
două documente ale Moldovei, din 1990. După conținut, cele 
10 documente germane sunt: telegrame ale ambasadorului 
german de la Moscova, către ministrul afacerilor externe de la 
Berlin, un memorandum al lui Ribbentrop către Hitler, o 
comunicare telefonică a lui Ribbentrop către consilierul 
Schmidt şi o informare a ambasadorului german de la Moscova 
trimisă secretarului de stat Weizsecker, la Berlin. Acestea au 
fost, în general, analizate şi utilizate în diverse lucrări 
contemporane. 

Cele 5 documente româneşti sunt, de asemenea, 
cunoscute: răspunsul guvernului român la nota din 26 iunie 
1940, telegrama guvernului român către guvernul URSS la 28 
iunie 1940 şi cea a ministrului român de la Moscova, din 
aceeaşi zi, fragmente din discursul primului-ministru Gheorghe 
Tătărescu ţinut în fața Parlamentului şi părți din relatările 
ministrului român Gheorghe Davidescu, de la Moscova, despre 
întâlnirea şi convorbirea avută cu V.M. Molotov. 

Importante — şi mai puţin cunoscute, unele, altele chiar 
deloc — sunt cele 22 documente din arhivele sovietice. Este 
vorba de două rapoarte ale Comisarului afacerilor externe, 
Molotov, la Sesiunea a VI-a a Sovietului Suprem al URSS, din 
29 martie 1940 şi a VII-a, a aceluiaşi forum, la 1 august 1940, , 
două rapoarte militare sovietice, primul din 11 iulie 1940 şi al 
doilea din iunie-iulie acelaşi an, o informare din 2 iulie 1940 
despre componenţa trupelor introduse pe Frontul de Sud, în 
Bucovina de Nord şi în Basarabia şi o puzderie de propuneri, 

informări, hotărâri,descrieri, proiecte, decrete, reglementări, 
avize privind granița între R.S.S. Ucraina, Republica 
Autonomă Socialistă Sovietică Moldova — cea înființată în 
1924 — şi nou creata R.S.S. Moldovenească, din 1940. 

La nici unul din documentele din culegere nu se indică 
fondul şi locul de unde au fost preluate şi introduse în culegere 
sau dacă se mai află în alte colecții din străinătate. 

Documentele — aflăm din pagina de gardă — au fost 
identificate şi selectate de istoricii Ion Şişcanu şi Vitalie 
Văratic, care ne asigură că au păstrat „stilul şi istoriografia 
originalului”. 

În Prefaţa culegerii, istoricul Valeriu Matei — deputat, 
membru al Prezidiului Sovietului Suprem al R.S.S. 
Moldoveneşti în legislatura dintre 27 aprilie 1990 — 27 
februarie 1994, preşedinte al Comisiei pentru publicitate şi 
mijloace de informare în masă — ne asigură că documentele 
incluse în culegere „au un caracter oficial, unele din ele fiind 
intrate în uz, altele necunoscute până acum” şi „acestea din 
urmă fiind obţinute recent, nu au fost, din lipsă de timp, 
prelucrate”. El mai apreciază că problema evaluării 
consecințelor protocolului secret adițional şi a lichidării de 
facto a acestora „a intrat în atenția opiniei publice 
internaționale în această perioadă de aşezare pe temeiuri noi a 
relațiilor interstatale în Europa”. Până acum au analizat şi 
condamnat acest Pact Molotov Ribbentrop, Țările Baltice, 
URSS şi Moldova. Româniař nu putea fi amintită între 
acestea, fiindcă lucrarea apărea la 10 iunie 1990. În analizele 
care s-au făcut până la această dată mai puţină atenţie s-a 
acordat, fie în forurile internaționale, fie în presă, consecinţelor 
acestui pact. Cele două puteri, URSS şi Germania, încălcând 
cele mai elementare norme şi principii ale dreptului 
internațional, sfidând în mod brutal suveranitatea şi libertatea 
unor ţări şi popoare, au afectat şi prejudiciat „soarta Finlandei, 
Estoniei, Letoniei, Lituaniei, Poloniei şi României, fără 
participarea lor”, adică fără a obține consimțământul de 
bunăvoie al popoarelor respective. 

Valeriu Matei îşi exprima convingerea că şi 
documentele din noua colecţie „vor contribui la o mai bună 
cunoaştere a problemei consecinţelor Pactului Molotov- 
Ribbentrop, la dezvăluirea unor noi aspecte ale acestora, în 
scopul restabilirii adevărului istoric”®. 

Semnalând doar această culegere — ale cărei informaţii 
trebuie confruntate, verificate, completate cu cele editate în alte 
țări europene ori în S.U.A. — reținem atenţia cititorilor şi asupra 
unor aspecte, care ni se par semnificative. 

Astfel, în Documentul nr. 3, citat de unii autori, 
Molotov susţine, la 29 martie 1940, în şedinţa Sovietului 
Suprem al URSS, cum că, printre țările vecine există una cu 
care guvernul sovietic „nu are un pact de neagresiune, 
România”. Dar acest lucru se datorează nu României — care a 
inițiat şi purtat negocieri numeroase şi serioase, ani în şir, a 
semnat cu URSS Protocolul de la Moscova (1929), convențiile 
Titulescu-Litvinov pentru definirea agresiunii şi agresorului 
(1933), a perfectat şi un important proiect de tratat de 
neagresiune, prin Titulescu şi Litvinov în timpul Conferinţei de 
la Montreux (1936) — ci în mod sistematic refuzului URSS de a 
recunoaşte trecerea Basarabiei la România pe cale democratică, 
plebiscitară, prin votul dat de Sfatul țării, la 27 aprilie 1918, în 
baza drepturilor popoarelor la autodeterminare — principiu 
lansat şi chiar şi legiferat de Lenin la 15 noiembrie 1917. Cum 
Molotov nu recunoștea că, URSS, solicitând Basarabia care 
fusese ocupată şi anexată de țarism, la 1812, apărea moştenitor 
şi continuator al politicii expansioniste, deşi se pretindea că 
URSS era un stat socialist şi nu țarist? În acelaşi raport, din 29 
martie 1940, Molotov susținea public o altă minciună sfruntată: 
că URSS „n-a pus niciodată chestiunea înapoierii Basarabiei pe 
cale militară”s€. 

Or, tocmai rapoartele militare din culegere — 
documentele nr. 21, 22 şi 23 — infirmă total şi fără nici o 
putinţă de tăgadă teza sovietică a soluționării „paşnice” a 

litigiului teritorial cu România. Raportul generalului maior V. 
Melikov arăta limpede că „pentru cazul în care România nu 
cade de acord să părăsească benevol Basarabia şi Bucovina şi 
să-şi retragă trupele peste râul Prut”, se prevedea ca „Armatele 
Roşii, printr-o ofensivă vertiginoasă, executată de pe linia 
Nistrului, urmau să elibereze cu arma în mână Bucovina şi 
Basarabia”, asigurându-se în acest scop „o superioritate de mai 
bine de 3 ori , în forţe şi mijloace ale armatelor” şi încă „noi 
aducem spre Nistru şi ziua şi noaptea forțe armate enorme şi 
totul se face deschis”. 

Pentru a releva caracterul „eliberator” al unei acţiuni 
pur şi simplu expansionistă, subalternii se întrec în a falsifica şi 
prezenta realitatea într-o manieră tipic „socialistă”, „populația 
muncitoare a Basarabiei şi Bucovinei (ucraineni), inclusiv cei 
mobilizați în armată priveau cu speranță peste Nistru şi 
aşteptau cu nerăbdare sosirea trupelor noastre” sau că „la 
trecerea frontierei, unitățile Armatei Roşii au fost întâmpinate 
cu o mare bucurie şi însuflețire de către populaţia Basarabiei şi 
Bucovinei de nord’, 

Dar, se mai naşte o întrebare spontană: dacă populaţia 
era atât de bucuroasă, de ce-a fost nevoie ca „eliberatorii” să 
concentreze şi să invadeze aceste teritorii cu forțe atât de 
numeroase? Acestea — aflăm dint-un raport din 2 iulie 1940 — 
erau“: 32 de divizii de infanterie, 2 brigăzi de infanterie moto, 
6 divizii de cavalerie, 11 divizii de tancuri, 3 brigăzi de desant 
aerian, 14 regimente de artilerie de corp şi 4 divizioane de 
artilerie. Acestor forțe — după datele din rapoartele sovietice — 
România le opunea 26 divizii de infanterie, 3 brigăzi de 
cavalerie, o brigadă de vânători de munte şi, probabil, şi două 
brigăzi moto mecanizate. Dar, aflăm din rapoartele sovietice: 
„înzestrarea armatei române consta în mare din armament de 
model vechi”, că „ostaşii români aveau puşti de şapte modele”, 
între care şi „arme vechi ruseşti de calibru 7,6 cm” şi „puşti 
germane de model 1930”%. 

Unul din rapoartele sovietice — documentul nr. 21, din 
11 iulie 1940 — aruncă o lumină care dezvăluie starea reală, 
dezordinea, debandada, lipsa de disciplină şi nivelul redus de 
instruire al trupelor sovietice — fapt care explică dezastrul 
suferit de ruşi în timpul războiului de iarnă cu finlandezii, 
precum şi în primul an de după invazia germană în URSS. 
Astfel, generalul-maior V. Melikov, profesor la Academia 
Marelui Stat Major scrie: „în timpul concentrării, trupele n-au 
respectat nici cele mai elementare reguli de mascare; ele se 
dislocau cu larmă, în câmp deschis, în raioanele de desfăşurare; 
descărcarea trupelor şi batalioanelor de frontieră s-a efectuat în 
dezordine, fără o conducere generală... Sute de mii de unități 
de muniţie, fără nici o mascare, au fost stocate, de regulă sub 
cerul liber, de-a valma, de-a lungul căii ferate, la o mică 
distanță de terasamentul căii”, încât „ar fi fost suficientă o 
singură lovitură de bombă de avion pentru a nimici această 
îngrămădire dezordonată de lăzi de muniţie”. Raportul 
dezvăluie aroganţa, comportamentul trufaş al unei imense 
armate care voia să înlocuiască strategia, tactica, logistica în 
atac, prin numărul mare de oameni îngrămădiți şi neinstruiți, 
orgolioşi şi zgomotoşi, trimişi fără voia lor la moarte!: 
„concentrarea şi desfăşurarea trupelor şi mijloacelor de luptă, 
spre linia de plecare, pe Nistru, s-a efectuat, de asemenea fără 
nici o mascare; armonicile, cântecele răsunătoare, larma, iar 
noaptea zeci de mii de lumini de la farurile autovehiculelor de 
diverse modele şi feluri, de transport, de luptă, le puteau vorbi 
grăitor românilor de pe celălalt mal, care nu e dominant, că noi 
aducem spre Nistru, şi ziua şi noaptea, forţe enorme”. 

Despre indisciplina dovedită de trupele sovietice în 
timpul deplasării la Nistru şi în teritoriile româneşti — unde nici 
n-aveau să întâmpine nici un fel de rezistență — acelaşi expert 
militar, V. Melikov, are aprecieri critice care merită reţinute: 
„disciplina conducătorilor auto e literalmente primitivă. 
Maşinile se angajau în depăşire, în pofida faptului că circulau 

în coloană. Drumurile erau învăluite într-un nor de praf 
compact. De aceea, conducătorii apucau cu de la sine putere, 
prin părțile laterale, barau calea, astfel încât maşinile, venind 
din sens invers, nu mai puteau trece. Pe drum se creau 
ambuteiaje la tot pasul”. Profesorul surprinde un dezastruos stil 
„eroic” sau „o irosire fără noimă a timpului” şi „o stare de 
epuizare în zadar a trupelor”; „toată lumea lucrează mult, câte 
18-20 de ore pe zi şi chiar mai mult; ostaşii nu dorm, nu iau 
hrana în mod regulat, fiecare zice în această dezordine 
generală: «uite că nici azi n-am mâncat şi n-am dormit încă». 
Unii dintre comandanţi văd în această irosire fără noimă a 
timpului, un stil «eroic» de muncă. În realitate, însă, «această 
surmenare fără noimă şi fără folos» nu-i decât o frână a unei 
munci productive, în toate verigile ei”. Concluzia: „Trebuie să 
punem de urgență, capăt unei asemenea practici de muncă, 
lipsite de orice cultură, unei asemenea  neorganizări 
zguduitoare, începând cu comandanții şi terminând cu 
luptătorii”. Nu e de mirare că pierderile suferite la trecerea 
Nistrului, de pildă, s-au datorat neinstruirii ostaşilor, fiindcă 
multe unități „s-au constituit doar cu o lună şi jumătate în urmă 
şi n-au făcut încă exerciții «pe apă» spun soldaţii, n-au apucat 
şi n-au avut decât clasa de teorie”, nu şi cea de „exerciţii 
practice”?. 

Parcurgând aceste rânduri, cititorul, specialist sau pur 
şi simplu un obişnuit amator de istorie, se simte, negreşit, 
năpădit de întrebări: de ce guvernul URSS n-a acceptat un 
prealabil dialog civilizat, aşa cum România a şi propus, după 
primul ultimatum? Cine e răspunzător de dezastrul că URSS a 
dat, în timpul celui de-al doilea război mondial cel mai uriaş 
tribut de carne de tun, adică între 25-30 milioane de vieți 
omeneşti, adică peste 10% din toată populația acestui imperiu 
clădit prin forță şi abuz şi prăbuşit printr-o implozie unică în 
istoria popoarelor? 

Nici tehnica militară din ţara „socialismului biruitor” 
nu era la înălțimea cerinţelor, în momentul când tiranul Stalin 
îşi trimitea milioanele sale de robi la război: „La deplasarea 
prin Basarabia — citim în documentul nr. 21, din 11 iulie 1940 — 
un mare număr de maşini, autocamioane, tancuri, autoblindate 
au ieşit repede din funcţiune — şi aceasta, în condiţiile în care n- 
au întâmpinat nici un fel de opoziţie, nici un foc de armă din 
partea ostaşilor români — şi au rămas să zacă pe drumuri şi pe 
marginile lor; şi 90% din aceste avarii sunt rezultatul nemijlocit 
al mânuirii nepricepute a maşinilor, a unei aproape totale lipse 
a serviciului de îndrumare şi a lipsei de supraveghere asupra 
circulaţiei pe drumuri””. 

Aproximativ jumătate din documentele din culegerea 
apărută la Chişinău se referă la tranzacțiile pentru împărțirea 
teritoriilor româneşti invadate de „glorioasa” Armată Roşie şi 
stabilirea granițelor noii Republici Socialiste Sovietice 
Moldoveneşti. Această chestiune — foarte complexă şi bine 
ilustrată prin documentele selectate din arhivele sovietice — ar 
merita ea însăşi un studiu pentru a dezvălui, prezenta şi înfiera 
procedura arbitrară, abuzivă şi vindicativă a guvernului 
sovietic. Ca şi în cazul invadării şi anexării la URSS, organizarea 
şi repartizarea teritoriilor româneşti, fie la Ucraina, fie la RSS 
Moldovenească s-a făcut după interese, simpatii politice, orice 
alte considerente, înafara unor criterii ştiinţifice, demografice, 
istorice, naționale, spirituale, tradiționale sau moderne. 

Astfel — fără a intra şi analiza în detalii, în întreg 
hățişul de documente referitor la trasarea şi definitivarea 
frontierelor dintre RSS Moldovenească şi RSS Ucraina, vom 
semnala că la 20 iulie 1940, A. Gorkin’ — secretar al 
Prezidiului Sovietului Suprem al URSS — îl informa pe G. M. 
Malenkov, secretar al C.C. al P.C. (b) din Uniunea Sovietică, 
asupra faptului că acea conducere — nealeasă democratic, ci 
numită de la Moscova — a RASS Moldoveneşti, adică a acelei 
Republici autonome create în 1924, ca instrument pentru a 

pregăti şi cotropi ulterior şi teritoriul românesc dintre Prut şi 
Nistru, zis impropriu Basarabia, propunea ca „pentru formarea 
RSS Moldovenească unională” să intre în componenţa ei: 

1) 11 raioane din cele 14 ale RASS Moldoveneşti 
(dintre Bug şi Nistru), adică: Ananiev, Valea Hoţului, 
Grigoriopol, Dubăsari, Camenca, Kotovski, Ocna Roşie, 
Râbnița, Slobozia, Tiraspol şi Cerneansk; 

Republica Autonomă Sovietică Socialistă Moldovenească (1924-1940) 
(după Călin Pântea, 2008) 

2) 6 judeţe şi 3 plase din Basarabia, adică judeţele 
Bălți, Bender, Cahul, Chişinău, Orhei, Soroca, împreună cu 
plasele Bolgrad, Ismail şi Reni din judeţul Ismail; 

Partea din Republica Autonomă Sovietică Socialistă Moldovenească cedată 
în 1940 Republicii Moldova care s-a autoproclamat „Republică ” 
Separatistă Nistreană (după Călin Pântea, 2008) 

„În baza acestui proiect — se arăta în informare — la 
R.S.S. Ucraineană, în afară de partea de nord a Bucovinei, trec 
raioanele (Codima, Balta şi  Pesciana din R.A.SS. 
Moldovenească, judeţele Hotin, Akkerman şi plasa Chilia a 
Judeţului Ismail din Basarabia”. 

Ca urmare, R.S.S. Moldovenească va număra o 
populaţie de 2.538.400 de oameni, inclusiv în judeţele 
Basarabiei 2.068.987 oameni şi în raioanele R.A.S.S. 
Moldoveneşti — 469.413 oameni, având, sub raport etnic, 
următoarea componență: 


etnia numărul populaţiei | procent 
moldoveni 1.556.863 61,34%] 
ruşi 263.551 10,38% 
ucraineni 273.020 10,76% 
alte naționalități | 444.866 17,52% 


La rubrica „alte naționalități” intrau: nemţii (55.598), 
bulgarii (71.227) şi evreii (11.390) etc. 

În aceeaşi informare se preciza că RSS Ucraineană 
solicita ca, pe lângă nordul Bucovinei, în componenţă să intre 8 
raioane, în loc de 3 din R.A.S.S. Moldovenească. 

Autorul acestei informaţii mai preciza că în raioanele 
pe care Ucraina le solicita în componenţa sa, moldovenii 
„formează o parte considerabilă din populaţie”, iar în județul 
Ismail — ucrainenii nu sunt decât 4,7%, în timp ce procentul 
moldovenilor este de 31,9%, restul populaţiei este formată din 
ruşi, bulgari, evrei etc. 

După îndelungate pertractări, propuneri şi modificări 
s-a ajuns la configurația propusă şi impusă de ucraineni, care se 
păstrează şi azi. Se cuvin însă unele explicaţii. 

În urma invadării şi anexării teritoriilor româneşti — 
Basarabia (Moldova dintre Prut şi Nistru), nordul Bucovinei şi 
ținutul Herţa — URSS acapara, la 28 iunie 1940, o suprafață de 

50.762 km?, cu o populaţie de 3.915.000 de locuitori, în 
majoritatea lor români”. La aceste teritorii se mai adăuga 
nordul Maramureşului istoric românesc, de 12.800 km, cu 
32.152 de români, anexat de sovietici la 22 ianuarie 1945 şi 

inclus în aşa-zisa Transcarpatie a Ucrainei”. 

Harta Basarabiei şi Bucovinei de Nord cu județele cedate de guvernul 
român în urma notelor ultimative sovietice din 26-27 iunie 1940 
(după V. Diaconu, 2006) 

Cum a ciopârțit guvernul lui Stalin în toamna anului 
1940 teritoriile acaparate după 28 iunie 1940? Aflăm răspuns şi 
detalii în această culegere. 

În nou înființata R.S.S. Moldovenească au rămas doar 
33.700 km”. Adică, din suprafaţa de 46.630 km” — cât era 
numai Basarabia, fără nordul Bucovinei şi ţinutul Herţei — doar 
28.800 km? rămâneau la R.S.S. Moldovenească, la care i se 
adăuga o fâşie de 3.400 km” din partea estică a Nistrului, din 
fosta Republică Autonomă Socialistă Sovietică 
Moldovenească, înfiinţată în 1924, în Transnistria. Din 
R.A.S.S. Moldovenească doar 6 din cele 14 raioane erau 
incluse la R.S.S. Moldovenească, restul de 8 raioane, împreună 
cu trei judeţe ale Basarabiei, două din sud, Akkerman şi Ismail, 
împreună cu județul Hotin din nord, cu nordul Bucovinei, 
ținutul Herţei şi o parte din Maramureşul istoric românesc 
treceau la R.S.S. Ucraineană”. 

Cum, în lunile iulie-noiembrie 1940, în care se 
discutau,  negociau şi  definitivau frontierele R.S.S. 
Moldoveneşti, avea loc şi evacuarea celor peste 100.000 de 
germani din Basarabia, în locul acestora, terenurile, bunurile şi 
locuințele celor evacuaţi nu erau ocupate de localnicii 
autohtoni, cum ar fi fost firesc, ci de către familii de ucraineni, 
aduşi în teritoriile româneşti din regiunile Lvov, Volîn, precum 
şi din regiunile de răsărit ale R.S.S. Ucrainene — după cum 
aflăm din documentul nr. 37, din 31 octombrie 1940, adică din 
Hotărârea nr. 2199-938 a Consiliului Comisarilor Poporului din 
URSS şi a C.C. al P.C. (b) din Uniunea Sovietică — semnată 
chiar de Molotov şi Stalin — din culegerea de documente, mai 
sus semnalată“. Se sporea, astfel, ponderea slavofonilor. 

Dintre toate documentele din culegere, cel mai 
semnificativ ni se pare cel cu nr. 40. Este vorba despre 
Scrisoarea trimisă din Chişinău, în 1946, lui Stalin, de către 
noii conducători ai noii republici — Secretarul C.C. al P.C. (b) 

din Moldova, N. Salagor şi preşedintele Consiliului de Miniştri 
al R.S.S. Moldoveneşti, N. Koval. 

Scrisoarea” — pe care, datorită însemnătății 
conţinutului ei, o reproducem aproape integral — începea cu 
„Dragă Iosif Visarionovici” şi era adresată deopotrivă „C.C. al 
P.C. (b) din Uniunea Sovietică, Guvernului URSS” şi lui Stalin 
„personal”. Mobilul scrisorii era: „rugămintea de a reîntoarce 
în componenţa R.S.S. Moldoveneşti judeţele Basarabiei, Hotin, 
Akkerman şi Ismail”. Exprimarea era în tonul uzanțelor 
oficiale, dar conţinutul se referea la un mare şi incontestabil 
adevăr ştiinţific, pe care autoritățile centrale, de partid şi de stat 
ale URSS îl încălcaseră. „În 1940 — scriau aceşti comunişti, 
cărora li se încredințaseră conducerea noii republici sovietice, 
deşi, după cum îi arată şi numele, ei erau străini de poporul 
român — după eliberarea Basarabiei şi a nordului Bucovinei de 
sub jugul boierilor români, în baza unei părți a raioanelor fostei 
R.S.S. Autonome Moldoveneşti şi a unei părți a județelor 
Basarabiei eliberate, a fost formată Republica Sovietică 
Socialistă Moldovenească”. 

Autorii explicau apoi modul cum s-a procedat la 
formarea R.S.S. Moldoveneşti; în componența ei au fost 
incluse şase din cele paisprezece raioane ale fostei R.A.S.S. 
Moldoveneşti şi şase din cele nouă judeţe ale Basarabiei, iar 
opt raioane ale R.A.S.S.M. şi trei judeţe ale Basarabiei — Hotin, 
Akkerman şi Ismail au fost transmise în componenţa R.S.S. 
Ucrainene. Pe ce criterii? În ce scop? Autorii încearcă să 
explice şi să conteste motivele invocate, atunci, în 1940: 
„Transmiterea către Ucraina a acestor judeţe ale Basarabiei, 
care se constituie istoric şi economic parte integrantă a 
Basarabiei, a fost motivată prin faptul că, în ele, ar prevala 
populaţia ucraineană faţă de cea moldovenească; componența 
etnică a populaţiei în momentul transmiterii către Ucraina a 
judeţelor basarabene Ismail, Akkerman şi Hotin se prezenta aşa 
cum urmează: în județul Akkerman, moldovenii alcătuiesc — 


392 


18%, ucrainenii 20%, în judeţul Hotin — 35% şi 41,6%; în 
județul Ismail — 31% şi 4,7%, iar în două judeţe în ansamblu, 
moldovenii alcătuiesc 28,6%, iar ucrainenii 25,4%. 

În regiunea Ismail, formată de R.S.S. Ucraineană din 
județele Akkerman şi Ismail, ucrainenii alcătuiesc 11,0%, 
moldovenii — 18,3%. După cum se vede — scriau ei — „din 
datele prezentate, populaţia ucraineană din judeţele basarabene, 
transmise Ucrainei, este minoritară celei moldoveneşti”. 

Autorii nu îndrăzneau să spună ceea ce astăzi se ştie — 
după cum se ştia şi se spunea public şi atunci — şi anume că 
oraşul Odesa avea nevoie de un hinterland agricol şi în acest 
scop, ca şi al creării unei poziții favorabile Ucrainei la gurile 
Dunării şi Marea Neagră. Basarabia era ciopârțită şi împărțită 
în favoarea ucrainenilor. 

Într-o formă cuviincioasă, cuminte, dar serioasă, 
autorii scrisorii contestă procedarea făcută în 1940: „La 
soluționarea problemei transmiterii, în componenţa R.S.S. 
Ucrainene a judeţelor Basarabiei, Hotin, Ismail şi Akkerman a 
ieşit din câmpul vizual comunitatea istorică, constituită, a 
teritoriilor Basarabiei, comunitatea economică a judeţelor de 
sud, centrale şi de nord ale Basarabiei, comunitatea 
lingvistică, culturală şi etnică a populațiilor ce locuiesc în 
aceste judeţe. 

Se ştie că limba vorbită a populației din județele 
Basarabiei trecute la Ucraina este limba moldovenească. Toate 
poporaţiile, inclusiv ucrainenii, ce locuiesc în judeţele 
Basarabiei, Ismail, Akkerman şi Hotin, vorbesc în limba 
moldovenească, moştenită de la populaţia moldovenească 
autohtonă a Basarabiei. 

În virtutea faptului că populaţia judeţelor Basarabiei, 
Ismail, Akkerman şi Hotin vorbeşte în limba moldovenească, 
pentru ea se creează o serie de dificultăți legate de învățarea 
limbii ucrainene, ceea ce se răsfrânge negativ asupra creşterii 

în continuare a nivelului cultural-politic al întregii populații din 
aceste judeţe. 

Dezmembrarea politico-administrativă a Basarabiei, 
care s-a produs în urma transmiterii în componenţa R.S.S. 
Ucrainene a judeţului Hotin din nordul Moldovei şi a judeţelor 
Akkerman şi Ismail din sudul Moldovei, se răsfrânge negativ 
asupra dezvoltării economice şi culturale ale Republicii 
Moldoveneşti. Republica este lipsită de porturile dunărene, de 
cele de la Marea Neagră (Bugaz, Akkerman, Chilia, Ismail, 
Vâlcov, Reni). Republica este privată de interacțiunea 
economică şi culturală a sudului şi nordului Moldovei cu 
raioanele ei centrale. 

Atracția evidentă a județelor Basarabiei, Akkerman, 
Ismail şi Hotin către Moldova, reflectarea lor în economia 
națională a R.S.S. Moldoveneşti, este vizibilă din cel puţin 
următoarele exemple: 

1) Potrivit datelor de până la revoluţie (din anii 1911- 
1915), 30% din producţia globală de struguri din cele nouă 
judeţe ale Basarabiei reveneau celor două judeţe sudice ale 
Basarabiei — Akkerman şi Ismail — care furnizau vinuri brute de 
înaltă calitate, care, în îmbinare cu cele din alte soiuri de 
struguri, dădeau posibilitatea de a produce cunoscutul «vin 
basarabean». 

2) După aceleaşi date de până la revoluţie, în întreaga 
Basarabie, inclusiv în judeţele Ismail şi Akkerman, se semănau 
cu culturi cerealiere 2,6 milioane hectare, de pe care se 
dobândea o roadă de 24 milioane centnere de cereale, judeţelor 
Ismail, Akkerman şi Hotin revenindu-le , în acest sens, 49,9% 
din suprafaţa însămânțată şi 41,5% din recolta globală de 
culturi cerealiere. O asemenea neconcordanță dintre suprafața 
însămânţată şi recolta de producție globală, ce reveneau 
judeţelor Akkerman şi Ismail, pe de o parte şi restul teritoriului 
Basarabiei, pe de altă parte, se explică prin faptul că centrul 
actualei R.S.S. Moldoveneşti (fosta Basarabie) era acoperit de 

codri (dealuri acoperite în trecut cu păduri virgine), iar judeţele 
Akkerman şi Ismail dispuneau de vaste terenuri de pământ 
fertil. 

3) La limanul nistrean, aflat în județele Ismail şi 
Akkerman, Dunărea, litoralul Mării Negre şi numeroasele 
lacuri sunt bazine de apă, bogate în peşte care lipsesc R.S.S. 
Moldovenească, de a asigura cel puţin în proporții minime 
populaţia cu produse piscicole. 

4) Imensele zăcăminte de ghips, cărbune brun şi de 
alte bogății subterane, aflate în judeţele Ismail, Akkerman şi 
Hotin, care nu prezintă pentru Ucraina o valoare deosebită, 
sunt de mare importanţă pentru R.S.S. Moldovenească, fiindcă 
duce o lipsă acută de ele. 

După aceste argumente, autorii conchid: 

„Structura economică a Basarabiei, ce s-a constituit 
istoric, este de aşa natură, încât, rămânând inalienabilă, în 
componenţa R.S.S. Moldoveneşti, în cazul prezenței unei 
îmbinări fireşti a pieţei economice, culturale şi etnice a sudului, 
centrului şi nordului Basarabiei, va conduce la o dezvoltare 
rapidă a raioanelor Moldovei şi va da posibilitatea republicii de 
a lichida mai repede urmările războiului, rămânerea în urmă în 
dezvoltarea economică şi culturală şi de a ieşi în rândul 
republicilor avansate ale URSS. 

C.C. al P.C. (b) din Moldova, Prezidiul Sovietului 
Suprem şi Consiliul de Miniştri al R.S.S. Moldoveneşti, vă 
roagă să examinați problema reîntoarcerii în componența 
R.S.S. Moldoveneşti, a judeţelor basarabene Hotin, Akkerman 
şi Ismail, care, în prezent fac parte din R.S.S. Ucraineană”. 

Autorii — N. Salagor şi N. Koval — alăturau acestei 
relatări şi argumentări harta istorică a Basarabiei. 

Scrisoarea celor doi demnitari comunişti ai Moldovei 
a rămas, după cum se ştie până azi, fără nici un răspuns oficial. 
Cei aproximativ 15.000 km” din Basarabia!” — reprezentând 
judeţele Ismail, Akkerman şi Hotin — transferate arbitrar 

Ucrainei nu s-au mai reîntors în cadrul comunităţii teritoriale 
istorice, economice, lingvistice, culturale. În schimb, în anii 
regimului stalinist s-au înlăturat şi chiar, în unele cazuri, 
exterminat fizic, comuniştii «moldoveni» care, fie de etnie 
română sau alogenă, ca în cazul celor de mai sus, contestau sau 
pur şi simplu discutau într-o formă sau alta hotărârile adoptate 
la Moscova!9. 

În încheierea culegerii de documente, editate la 
Chişinău în iunie 1990 se aflau Hotărârea Sovietului Suprem al 
R.S.S, Moldova, care aproba, la 23 iunie 1990, avizul Comisiei 
Sovietului Suprem al R.S.S. Moldova, cu privire la aprecierea 
politico-juridică a Tratatului sovieto-german de neagresiune şi 
a Protocolului adițional secret din 23 august 1939, precum şi a 
consecințelor lor pentru Basarabia şi Bucovina de nord'%. 

În Avizul Comisiei Sovietului Suprem al R.S.S. 
Moldova, se arăta, printre altele, că acesta a fost elaborat şi 
publicat „în scopul restabilirii adevărului istoric”! 

În ce consta, în esență, acest adevăr istoric? 

Comisia a constatat că: „Basarabia şi Bucovina de 
nord au fost, dintotdeauna, părți componente ale Statului 
Moldova, creat în secolul al XIV-lea, pe pământul strămoşilor 
românilor, geto-daci”. 

Documentul făcea un scurt istoric al rapturilor 
teritoriale efectuate de imperiile habsburgic şi țarist pe seama 
Moldovei. Astfel, se aprecia că „la 1775, imperiul habsburgic 
răpeşte statului Moldova partea lui de nord, Bucovina”. Cu 
multă exactitate şi obiectivitate era apreciat şi momentul istoric 
al ocupării şi anexării jumătăţii de răsărit a Moldovei, zonei 
dintre Prut şi Nistru, la 1812, de către imperiul țarist: „În urma 
războiului ruso-turc, din 1806-1812 şi al unui îndelungat târg 
diplomatic, prin tratatul de pace de la Bucureşti (1812), 
imperiul rus dezmembrează statul Moldova, anexând teritoriul 
dintre Prut şi Nistru, asupra căruia extinde, în mod artificial, 
numele de Basarabia”, explicație corectă, fiindcă acest nume îl 

purta doar sudul, care a aparținut ţării Basarabenilor, 
Munteniei. 

Membrii Comisiei analizează şi evaluează şi 
momentul 1917-1918, care marchează trecerea Basarabiei pe 
cale democratică la statul român, ei dovedesc o tot atât de 
temeinică şi riguroasă cunoaştere a Unirii şi semnificației ei 
progresiste. „Ca rezultat al prăbuşirii imperiului rus şi al celui 
austro-ungar — scriu ei — în urma celui dintâi război mondial şi 
a revoluției ruse din 1917, Basarabia şi Bucovina capătă 
posibilitatea de a-şi realiza dreptul lor firesc şi legitim la 
autodeterminare. La 2 decembrie 1917 a fost creată Republica 
Democrată Moldovenească. După proclamarea Ucrainei ca 
republică independentă, parlamentul Republicii Democratice 
Moldoveneşti; Sfatul Ţării a declarat la 24 ianuarie 1918, 
independența Republicii Democratice Moldoveneşti. La 27 
martie 1918, ţinând cont de imposibilitatea păstrării, în acea 
conjunctură politică şi militară, a independenţei Republicii 
Democratice Moldoveneşti, Sfatul Ţării a decis, prin vot, 
unirea Basarabiei cu România. Congresul General al 
Bucovinei, la 15 (28) noiembrie 1918, a votat «Unirea 
necondiționată şi pentru vecie a Bucovinei, în vechile ei hotare 
până la Ceremuş, Colacin şi Nistru, cu Regatul României». 

În lumina aceluiaşi incontestabil şi singurul valabil 
adevăr istoric sunt explicate şi eforturile României spre a-şi 
relua şi reglementa, cu sinceritate şi demnitate relațiile cu 
marele vecin de la răsărit: „Guvernul URSS a cerut în repetate 
rânduri să i se recunoască pretinsul drept de stăpânire a 
Basarabiei, luptând atât pe cale diplomatică (tratative, proteste, 
propuneri), cât şi militară (organizarea de intervenţii, rebeliuni, 
sabotaje), făcând propagandă antinaţională şi chiar propunând 
răscumpărarea pe contul tezaurului de stat al României, 
confiscat în decembrie 1917. Insistenţa istoriografiei sovietice 
oficiale asupra afirmației false, precum că, în Basarabia ar fi 
biruit în 1918, puterea sovietică, ea devenind, chipurile, parte 

componentă a noului stat sovietic, îşi are explicaţia în tendința 
de a justifica exportul de revoluţie şi reanexarea Basarabiei. 
Luptătorii pentru realizarea aşa-ziselor intenții revoluționare 
ale bolşevicilor pe acest teritoriu, ca şi alți militanți ai păstrării 
imperiului, erijați în revoluționari, au fost, cu puține excepții, 
de origine etnică străină, străini intereselor vitale ale 
salvgaldării şi prosperării întregii naţiuni române”. 

Eforturile României de a i se recunoaşte şi respecta 
legitimitatea întregirii României în 1918 se materializase „în 
prima jumătate a anilor '30, când s-a ajuns la o ameliorare a 
raporturilor dintre URSS şi România, ce a culminat cu 
stabilirea, la 9 iunie 1934, a relațiilor diplomatice între aceste 
două ţări, document prin care ambele părți îşi garantau 
„mutual, plinul şi întregul respect al suveranităţii fiecăruia din 
statele noastre şi abținerea de la orice imixtiune, directă sau 
indirectă, în afacerile interne şi în dezvoltarea fiecăreia dintre 
ele şi, în special, a oricărei agitaţiuni, propagandei şi oricărui 
fel de intervenţiuni sau de sprijin al acestora”. 

Când, în ajunul celui de-al doilea război mondial, 
URSS s-a angajat în tranzacţii cu Germania şi a încheiat Pactul 
de neagresiune şi protocolul adițional secret pentru împărțirea 
sferelor de influenţă în Europa, când cele două mari puteri „îşi 
asumă dreptul de a decide soarta Finlandei, Estoniei, Letoniei, 
Lituaniei, Poloniei şi României”, Uniunea Sovietică — care 
depăşea chiar înţelegerea cu Germania în sensul că „Bucovina, 
care niciodată nu a fost parte componentă a imperiului rus şi 
nici a Ucrainei”, încât înscrierea ei fiind „o plăsmuire a 
aparatului diplomatic stalinist — încălca față de România: 

- art. 1 al Pactului Briand-Kellogg, ce prevedea 
condamnarea  recurgerii la război pentru reglementarea 
diferendelor internaționale şi renunţarea la război ca instrument 
de politică naţională în relaţiile dintre statele contractante; 

- art. 2 al aceluiaşi tratat, ce recunoştea că 
reglementarea sau soluționarea tuturor diferendelor sau 

conflictelor, de orice natură sau origine, care puteau apărea 
între părțile contractante, urma să fie înfăptuită numai prin 
mijloace paşnice; 

- protocolul de la Moscova, din 9 februarie 1929, prin 
care semnatarii lui — URSS, Estonia, Letonia, Polonia şi 
România (tocmai ţările care se temeau şi intuiau agresiunea 
URSS, n.n.), urgentau intrarea în vigoare, pentru ele aparte, a 
Pactului Briand-Kellogg”. 

Comisia Sovietului Suprem al R.S.S. Moldova mai 
aprecia că Protocolul adițional secret al Pactului din 23 august 
1939  „contravenea principiilor fundamentale, unanim 
recunoscute şi normelor imperative ale dreptului internațional, 
întrucât decidea soarta unor state terțe fără participarea lor” şi 
în aceste condiţii „este nul şi neavenit din momentul semnării 
lui”. 

Cât despre cele două note ultimative trimise României 
la 26 şi 27 iunie 1940, ele „contravin normelor imperative ale 
dreptului internațional şi sunt o mostră a politicii de dictat 
imperial”. Nefiind vorba de nici un dialog şi înţelegere 
amiabilă, acţiunea sovietică din 28 iunie 1940 era apreciată 
drept un act de „ocupaţie prin forță armată” a celor două 
teritorii româneşti „contrar voinţei populației acestor ținuturi”. 

Organizarea arbitrară impusă noii republici sovietice 
şi regimul instaurat erau şi ele apreciate: „proclamarea, în mod 
nelegitim, la 2 august 1940, a RSS Moldoveneşti. A fost un act 
de dezmembrare arbitrară a Basarabiei şi Bucovinei. Trecerea 
arbitrară sub jurisdicția RSS Ucrainene a Bucovinei de Nord şi 
a judeţelor Hotin, Ismail şi Cetatea Albă (Akkerman) 
contravenea respectării adevărului istoric, realități etnice 
existente atunci. 

În acelaşi timp, „odată cu instaurarea în Basarabia şi 
Bucovina de Nord a regimului sovietic stalinist, în aceste 
ținuturi — se aprecia în document — au fost comise crime 

împotriva umanităţii: omoruri în masă, deportări, foamete 
organizată”. 

De aceea — se scria în finalul documentului — în 
conformitate cu argumentele istorice, juridice, politice expuse 
mai sus, urmează să fie suspendate în ziua de 28 iunie toate 
manifestările cu caracter festiv!” 

Aprecierile oglindeau punctul de vedere oficial al 
conducerii RSS Moldova la acea dată, 23 iunie 1990, 
documentul fiind confirmat, semnat de preşedintele Sovietului 
Suprem, Mircea Snegur. 


Alte publicaţii apărute în ajunul conferinței: M. 
Eminescu, BASARABIA, 1912 

La 22 februarie 1991, vedea lumina tiparului şi 
broşura lui M. Eminescu, Basarabia, 1812. Lucrarea avea 
acelaşi format, 12/20 cm, ca şi Pactul Molotov-Ribbentrop şi 
consecinţele lui pentru Basarabia. 

Prefaţată de Mihai Cimpoi, lucrarea M. Eminescu, 
Basarabia 1812, avea 86 de pagini. Ea cuprindea texte 
selective din publicistica eminesciană, scrise şi tipărite în presa 
vremii, în intervalul 10 februarie-6 octombrie 1878. 

Lucrarea apărea într-un tiraj de 50.000 de exemplare. 
Semnificaţia ei este lesne de înţeles. La convingerea lor asupra 
cauzei drepte pe care o aveau şi slujeau, organizatorii 
conferinţei îşi asociau şi pe cea a celui mai de seamă dintre 
înaintaşii spiritualității româneşti, Mihai Eminescu. Cu peste 
un veac înainte, Eminescu spunea şi scria — ca pe un testament 
sacru lăsat urmaşilor: „numele Basarabia ţipă sub condeie 
ruseşti, căci Basarabia nu înseamnă decât țara Basarabilor, 
precum Rusia înseamnă ţara ruşilor şi România — țara 
românilor” (subl. n.) şi că „Basarabia întreagă a fost a noastră, 
pe când Rusia nici nu se megieşa cu noi; Basarabia întreagă ni 
se cuvine, căci e pământ drept al nostru, cucerit cu plugul, 

apărat cu arma şi care a fost al nostru de la începutul veacului 
>>104 


al XIV-lea încă şi până în veacul al XIX-lea 

c) Conferinţa propriu-zisă: participanţi, teme 
abordate, discuţii oficiale şi în culise 

Conferinţa s-a desfăşurat vreme de două zile (la 26-28 
iunie 1991) în clădirea Parlamentului Republicii Moldova, 
concentrând în cea mai spațioasă şi somptuoasă sală a ţării, 
alături de participanţii propriu-zişi, membri ai guvernului, 
parlamentari, demnitari şi intelectuali ai Moldovei şi nordului 


Bucovinei. 

Ideea organizării 
unei astfel de conferințe s-a 
născut — aşa cum se relata în 
şedinţa Senatului României, 
la 11 iulie 1991 de către şeful 
delegaţiei parlamentare de la 
Bucureşti!” — în sânul 
Frontului Popular din 
Moldova. După ce, în 
decembrie 1989, la Moscova, 
la Congresul al H-lea al 
deputaților poporului din 
URSS s-a analizat şi 
condamnat formal Pactul 


Molotov-Ribbentrop, ca 
instrument diplomatic ce 
contravenea principiilor 


dreptului internațional — dar 
nu s-au analizat şi înfierat şi 
consecințele acestuia — la 
Chişinău s-a format o 
Comisie specială a Sovietului 
Suprem al Moldovei. Această 
comisie a studiat şi sintetizat 
rezultatele cele mai recente 
ale cercetătorilor ŞI 


CONFERINȚA 


INTERNAȚIONALĂ 


PACTUL 


Molotov-Ribbentrop 
și BASARABIA 


Chișinău 26-28 iunie 1991 
[E Ea a pita e] 

aprecierilor aparținând istoricilor şi juriştilor, cu privire la 
Tratatul sovieto-german şi prevederile Protocolului adițional 
secret din 23 august 1939. La 23 iunie 1990, Comisia a 
prezentat în Sovietul Suprem al Moldovei o apreciere politico- 
juridică asupra acestui document diplomatic. Comisia a 
elaborat şi publicat lucrările Pactul Molotov-Ribbentrop şi 
consecinţele lui pentru Basarabia. Culegere de documente (10 
iunie 1991) şi M. Eminescu, Basarabia, 1812 (22 februarie 
1991). De asemenea, această comisie specială a inițiat şi 
organizat întâlniri şi convorbiri cu ziarişti din ţară şi străinătate, 
la Chişinău, Moscova şi Bucureşti, făcând cunoscută tema şi 
data conferinţei şi lansând cu acest prilej invitații celor dornici 
să participe. 

La lucrările conferinței au participat peste 65 de 
oameni de ştiinţă, în principal istorici, dar şi jurişti, politologi, 
parlamentari etc., din care: 15 din Moldova, ţara gazdă, 4 din 
nordul Bucovinei, 27 din România şi 19 din alte țări, printre 
care 5 din SUA, 4 români din diaspora, câte 2 din Franța, 
Cehoslovacia şi Polonia şi câte un reprezentant din Marea 
Britanie, Germania, Israel. Din URSS şi-au trimis câte un 
reprezentant Federaţia Rusă, Ucraina şi Lituania. S-au adăugat 
4 membri ai delegaţiei parlamentare din România! — care au 
prezentat documentul oficial elaborat de Parlamentul de la 
Bucureşti şi au avut şi intervenţii proprii în plenul conferinţei. 
Au luat parte, de asemenea, peste 80 de ziarişti, trimişi ai unor 
agenţii de presă, radio şi televiziune din Moldova, Franţa, 
Marea Britanie, Belgia, Elveţia şi România. 

Însemnătatea acordată de românii din imperiul 
sovietic acestei conferinţe rezultă şi din faptul că lucrările au 
fost deschise de preşedintele Republicii Moldova, Mircea 
Snegur. El i-a salutat pe participanții la „înaltul forum 
ştiinţific” şi, în scurta sa alocuţiune s-a referit la „vitregiile 
suferite de poporul român”, aflat „la răscrucea marilor imperii: 
otoman, habsburgic şi țarist”, precum şi la „rapturile teritoriale 

suferite din partea ultimelor două”. Evocând zilele de 26-28 
iunie 1940, când URSS „a invadat şi ocupat Basarabia, nordul 
Bucovinei şi ţinutul Herţa, străvechi teritorii româneşti”, 
Mircea Snegur a relevat că „vreme de 50 de ani, guvernul 
sovietic a promovat în aceste teritorii, o politică colonială”. 
Astăzi, „sub înrâurirea transformărilor democratice, care se 
petrec în lumea contemporană, o Europă nouă nu va putea fi 
concepută şi făcută fără lichidarea abuzurilor şi nedreptăților 
din trecut”. De aceea, „problema teritoriilor româneşti, ocupate, 
împărțite arbitrar şi anexate cu forța la URSS fără 
consimțământul populației din aceste teritorii, nu este o 
chestiune locală sau zonală, ci o problemă de interes 
european”. 

Mircea Snegur a încheiat cu îndemnul: „Fie ca, de- 
acum înainte să triumfe adevărul istoric!”!%. 

În aceeaşi notă oficială a gazdelor, ca preambul la 
comunicările şi abordările participanților, a urmat un amplu 
raport, intitulat Pactul Molotov-Ribbentrop şi consecințele sale 
asupra Basarabiei, prezentat de istoricul Alexandru Moşanu, 
profesor universitar la Facultatea de Istorie a Universităţii de 
Stat din Chişinău, preşedintele Parlamentului Republicii 
Moldova. El a făcut o lungă incursiune în istoria românilor, 
evocând şi relevând luptele înaintaşilor pentru păstrarea 
neatârnării şi integrităţii teritoriale ale țării române medievale; 
a analizat şi caractzerizat cu exactitate şi obiectivitate 
înfiinţarea raialelor otomane, ca cele dintâi cedări româneşti şi 
consolidări otomane în puncte strategice ale spaţiului 
românesc; apoi, în timpul crizei orientale, declanşate odată cu 
înfrângerea turcilor sub zidurile Vienei la 1683, în contextul 
războaielor austro-ruso-turce, a reanalizat pe baza ultimelor 
cercetări şi abordări ale istoriografiei româneşti şi străine, 
principalele pierderi teritoriale, datorate fie expansiunii 
habsburgice (Transilvania, Banatul, Oltenia, Bucovina), fie 
celei ale ruşilor (Basarabia). Alexandru Moşanu a stăruit cu 

precădere asupra istoriei Basarabiei în anii stăpânirii țariste — 
etapele organizării administrative, acţiunile de colonizare şi 
deznaționalizare, procesul de afirmare şi manifestare a 
conştiinţei naţionale, activitatea culturală şi politică de 
pregătire şi înfăptuire a unirii din 27 martie 1918, noua etapă 
de împliniri pe tărâm economic, politic, cultural şi religios, în 
cele două decenii pe care Basarabia le-a urmat în cadrul 
României întregite, în intervalul 1918-1940. Din nefericire — a 
relevat raportorul — statul sovietic, pe măsură ce s-a consolidat, 
s-a considerat nu numai moştenitorul fostului imperiu țarist, 
dar s-a preocupat să recupereze şi chiar să completeze ceea ce 
Rusia ţaristă pierduse în anii primului război mondial, ai 
revoluţiei şi războiului civil. Crearea, în 1924, a Republicii 
Socialiste Sovietice Autonome Moldova — prin unirea 
aşezărilor româneşti dintre Bug şi Nistru, din Transnistria — 
unde avea să se concentreze atât Armata a 14-a, cât şi un 
complex militaro-industrial sovietic, a fost, nu atât o binefacere 
promisă românilor din numeroasele aşezări rurale, cât, mai 
ales, pentru proiectele de viitor ale URSS ca „un cuțit strategic, 
care să-i permită noile acțiuni expansive spre Basarabia, 
Bucovina, Galiţia şi Balcani”%. 

În continuare, raportorul Alexandru  Moşanu 
argumentează şi înfierează politica revizionistă şi revanşistă a 
URSS, angajarea sa, alături de Germania în pregătirea şi 
dezlănţuirea celui de-al II-lea război mondial. Dezvăluie cu 
detalii planul strategic al marelui stat major sovietic, elaborat şi 
definitivat între 15 aprilie-10 iunie 1940 pentru invadarea şi 
anexarea cu orice preț a Basarabiei, nordului Bucovinei şi 
ținutului Herţa. Ocupând şi Anexând la URSS o suprafață de 
peste 51.000 km”, (adică 45.000 km”, cât reprezenta Basarabia 
şi peste 6000 km? din Bucovina), un teritoriu mai mare decât 
Belgia sau Olanda, statul sovietic, fără a consulta populația fie 
şi printr-o mascaradă de alegeri de tip „socialist”, a procedat la 
împărțirea arbitrară a teritoriilor româneşti, repartizând sub 

jurisdicția RSS Ucrainene, atât nordul Bucovinei, cu ţinutul 
Herţei, cât şi judeţele Hotin, Ismail şi Cetatea Albă de la 
Basarabia — sfidând realitățile etnice, lingvistice, culturale, 
unitatea istorică şi economică a acestor teritorii. 


BUCOVINA UNIUNEA 
SOVIETICĂ 


aaea Onuzte 
O iu O Ploieşti 


ROMÂNIA 


OBUCUREŞTI MAREA 


NEAGRĂ 


IUGOSLAVIA 


BULGARIA 


Prăbuşirea României întregite în vara anului 1940: 
după invadarea Basarabiei, Nordului Bucovinei şi ținutului Herţa de către 
trupele sovietice, la 28 iunie 1940, au urmat cedările părții de nord-vest a 
Transilvaniei către Ungaria şi a Cadrilaterului către Bulgaria, în urma 
Dictatului şi arbitrajului germano-italian 
(după Ioan Scurtu, ș.a., 1998) 


Între alte consecinţe imediate ale raptului sovietic, 
autorul raportului citează: circa 150.000 de români — 
funcționari, preoți, învăţători, profesori etc. — s-au refugiat în 
interiorul României, peste 50.000 de germani din Bucovina şi 
alți circa 100.000 din Basarabia s-au repatriat în ţara de 

origine; într-o singură noapte (12 spre 13 iunie 1941) peste 
5.000 de familii — cei înstăriți, pârâţi sau bănuiţi a fi fost în 
slujba statului român — au fost deportaţi în Siberia: 53.356 de 
tineri români au fost înrolați în armata sovietică sau trimişi în 
interiorul imperiului în diverse tabere de muncă pentru nevoile 
frontului. Măsurile draconice, adoptate pentru înscrierea forțată 
a țăranilor în colhozuri, ca şi reachizițiile masive de alimente, 
care-au dus la o înfometare premeditată a populației, s-au 
soldat — după datele statistice oficiale, rămase în arhivele 
sovietice — cu moartea a peste 200.000 de suflete la nivelul 
unui singur an, 1946, trimiterea, în acelaşi an a peste 80.000 de 
tineri români la întreprinderile şi pe şantierele din interiorul 
imperiului şi deportarea în Siberia, în zilele de 5-6 iunie 1949 a 
altor peste 11.000 de familii. De aceea, conchide Alexandru 
Moşanu, consecințele economice, politice, demografice, 
ecologice, culturale şi religioase ale celor 50 de ani de stăpânire 
sovietică sunt încă greu de calculat şi evaluat, încât „dacă nu 
vom reuşi să le identificăm şi să le consemnăm noi, actuala 
generație rămâne o sarcină de viitor pentru copiii şi nepoții 
noştri”. 

Participanţii, care au urmat şi şi-au prezentat la tribună 
referatele sau intervențiile orale, în majoritatea lor români, dar 
şi istorici străini, care se ocupă cu istoria poporului nostru şi cei 
mai mulți cunosc şi vorbesc limba română au abordat aspecte 
foarte variate ale Pactului Molotov-Ribbentrop. 

După raportul prezentat de Alexandru Moşanu, a 
urmat, dintre oaspeţii din lumea anglo-saxonă, istoricul Dennis 
Deletant de la Universitatea din Londra, cunoscut în lumea 
românească pentru studiile sau lucrările de sinteză apărute în 
ultimele decenii: el s-a referit la Pactul Molotov-Ribbentrop şi 
consecinţele lui pentru Basarabia: câteva considerații asupra 
implicaţiilor lui în problema drepturilor omului. El a mulţumit 
organizațiilor şi a subliniat semnificația unei astfel de întruniri 
ştiinţifice, considerând-o „o expresie a progresului pe care îl 

face în lumea contemporană efortul oamenilor de ştiinţă pentru 
triumful adevărului istoric”. El a relevat că lumea 
contemporană este martoră la destrămarea din interior a URSS. 
O primă remarcă este aceea că „demografia a învins ideologia”. 
Reforma lansată şi promovată de Mihail Gorbaciov s-a dovedit 
prea înceată şi efectele ei concrete sunt slabe. Problemele cu 
care se confruntă în prezent URSS sunt foarte complexe şi se 
manifestă tendinţe contradictorii. Unele republici sunt gata să 
accepte noi forme democratice de integrare. Altele, în schimb, 
ca Moldova, îşi manifestă tendința de-a se elibera complet şi 
integra în Europa. Moscova este încă dominată şi sufocată de 
forțe conservatoare. Dintre cei care-au lansat în ultima vreme 
proiecte de reformare, Alexandr Soljeniţân — spune Dennis 
Deletant — vede supraviețuirea Rusiei ca depinzând de 
dezmembrarea imperiului. Forțele conservatoare de la 
Moscova se declară gata să ajute minoritatea rusă din republici, 
contra națiunilor majoritare. Câtă libertate vor acorda națiunile 
majoritare din republici acelei minorități, care până mai ieri a 
avut rolul dominant în republici şi pe care Moscova este gata să 
o sprijine în continuare? Republica Moldova se vede „prinsă 
între istorie şi politică”. Nici Documentul final al Conferinței 
de la Helsinki, nici Charta de la Paris nu face concesii în 
problema modificării frontierelor. Dacă s-a ajuns la 
reunificarea Germaniei, el crede că „Moldova trebuie să fie 
lăsată moldovenilor” "°. 

Concluzia sa — care la un moment dat vorbeşte şi în 
numele Consiliului Europei — nu este deloc încurajatoare în 
direcția pe care o aşteaptă cei mai mulți dintre români: 
reîntregirea teritoriilor acaparate de sovietici în iunie 1940, la 
actuala Românie. 

Istoricul Dr. V. Bluzma, candidat în ştiinţe istorice din 
Lituania a reținut atenția participanților cu o comunicare, ce a 
analizat Consecințele politice ale Pactului Molotov-Ribbentrop 
pentru Țările Baltice şi Basarabia; aspecte comune şi 

deosebiri. Între altele, el a relevat existenţa unui stat român în 
vecinătatea URSS; i-a obligat pe sovietici să încerce să 
procedeze în aşa fel, interesându-i direct şi pe ucraineni în 
integrarea şi deznaționalizarea teritoriilor româneşti, Basarabia, 
nordul Bucovinei şi Herţa, încât, în viitor să facă imposibilă 
reîntoarcerea acestor teritorii la statul român, ceea ce n-au 
reuşit, totuşi. 

De la Departamentul de istorie al SUA, Paul 
Michelson, profesor universitar, doctor la Huntington College, 
a prezentat tema intitulată Pactul sovieto-nazist şi izbucnirea 
celui de-al doilea război mondial. El apreciază, în principal, că 
premisele specifice care au permis declanşarea şi desfăşurarea 
celei de-a doua conflagrații mondiale în prima ei fază 
europeană au fost: 1) pactul sovieto-nazist şi 2) dubla invazie 
militară  germano-sovietică asupra Poloniei şi împărţirea 
arbitrară a acestei țări. Protocolul secret al pactului sovieto- 
german a fost nici mai mult, nici mai puţin, decât „o chartă de 
agresiune”. Articolul 7 din pact — prevederea expresă că 
„Pactul de față urmează să fie ratificat într-un termen cât mai 
scurt posibil” şi mai ales precizarea că „Pactul intră în vigoare 
îndată după semnarea lui” — constituie dovada elocventă a 
politicii agresive a ambelor state. Sfidând restul lumii 
contemporane, cele două mari puteri, una au vorbit — că 
„Guvernul URSS şi Guvernul Germaniei se călăuzesc de 
dorința de a consolida cauza păcii...” — dar, cu totul alta au 
făcut, în practică. Multe lucruri vor putea fi clarificate şi 
completate atunci când vor deveni accesibile arhivele sovietice. 
Însă chiar şi aşa, rămân proverbiale cuvintele lui Zaharov: „Azi 
numai orbul şi surdul se prefac că nu ştiu ceea ce Stalin şi 
Hitler au făcut!” Rămân o acuzaţie şi cuvintele lui Molotov 
despre Polonia: „Acest copil handicapat al Tratatului de la 
Versailles a existat suficient spre a dispare!” 

Este limpede ca lumina zilei că Pactul a făcut posibilă 
declanşarea războiului şi atât ruşii, cât şi germanii, ca şi restul 

popoarelor antrenate în război, au plătit decizia celor doi 
conducători cu milioane de vieți omeneşti. Istoricul american 
se întreabă: „Ce a vrut Stalin? Revoluție mondială? 
Recâştigarea teritoriilor pierdute în primul război mondial? 
Păstrarea vechiului imperiu?” În concluzie, Paul Michelson 
considera că al II-lea război mondial a fost generat de un 
sistem diplomatic neadecvat. Exista o profundă criză morală. 
Omul tehnologic a depăşit şi subjugat omul moral. A triumfat 
setea de putere a lui Stalin şi Hitler. „Cum putem scăpa de 
moştenirea Pactului? Dacă voi o să aflați adevărul, el o să vă 
facă liberi!” 

Din SUA, Kurt Treptow, de la Universitatea Illinois, 
prezintă comunicarea Tratatul de neagresiune sovieto-german 
din 23 august 1939. un punct de vedere — în care autorul 
prezintă o opinie potrivit căreia pactul ar putea fi considerat şi 
ca o manevră a lumii occidentale de-a îndrepta atenția URSS 
într-o zonă unde nu erau lezate interesele Vestului. Îmbrăţişând 
dorința românilor din imperiul sovietic de-a se elibera şi 
reintegra la România — aşa cum nemţii au gândit şi făurit recent 
o Germanie reunită — Kurt Treptow, bun vorbitor de limbă 
română, declară la un moment dat: „Sper să pot reveni aici, la 
Chişinău, într-o Moldovă întregită!” Participanţii se ridică în 
picioare şi aplaudă îndelung, frenetic. Apoi, când sala se 
potoleşte, istoricul american îşi încheie intervenţia cu o nouă 
frază, care ridică sala în picioare, stârnind iarăşi o furtună de 
aplauze: „Deşi nu sunt român, mă simt printre români, ca 
acasă!” 1? 

Dr. Nicolas Dima, profesor la Universitatea din 
Washington, abordează în intervenţia sa Pactul Molotov- 
Ribbentrop şi relaţiile româno-ruse. El se dovedeşte un 
pasionat cercetător şi cunoscător al sforțărilor şi încercărilor 
sisifice ale României de-a putea avea relaţii de bună vecinătate, 
normale şi chiar amicale cu acest colos parşiv şi expansiv. Cât 
despre Republica Moldova face mărturisirea că pe continentul 

american, mai precis la Washington s-a auzit despre doleanțele 
„moldovenilor” din imperiul sovietic „abia de vreo doi ani de 
zile 

Tot din SUA, despre Pactul Molotov-Ribbentrop: 
unele considerații despre normele constituționale 
fundamentale, vorbeşte Dr. Lowry Wyman, de la Centrul Rus 
de Cercetări, de la Universitatea Harward. El şi-a axat 
intervenția pe ideea centrală că atât Stalin, cât şi Hitler „au 
acționat în aşa fel, încât au violat orice statut legal în vigoare”. 
Crede că această conferință s-a organizat relativ târziu. Cât 
despre URSS nu crede să se destrame definitiv, fiindcă fostul 
imperiu are resurse să se reorganizeze şi revitalizeze!!*. 

O problemă de natură cu precădere juridică abordează 
şi profesorul universitar dr. Stephen Bowers de la Universitatea 
James Madison din SUA: Consecințele violării bazei etnice a 
statului-naţiune; Basarabia şi Bucovina. Între alte aprecieri 
realiste, autorul crede că „dispariţia bruscă a Germaniei de Est 
ne ajută să înţelegem că lucrurile nu rămân încremenite, cum 
au vrut şi mai vor încă ruşii; se modifică”. El susţine „cauza 
dreaptă a românilor” şi se pronunță pentru o nouă şi legitimă 
„Românie Mare”!!5. 

Din Cehoslovacia, Karol Storme, deputat în 
Parlamentul de la Praga se referă la „experienţa cehoslovacă în 
politica stalinistă referitoare la aşa-zisa Ucraină subcarpatică”. 
El crede că sensul major al conferinței este „îndemnul ca 
popoarele care-au fost nesocotite şi nedreptățite de marile 
puteri, să îşi apere necontenit drepturile şi libertăţile”. 

Şi confratele său, Pavel Zapital, deputat şi el, salută în 
numele Cehoslovaciei gestul inspirat al organizatorilor acestei 
conferinţe şi relevă că atâta vreme cât consecinţele înțelegerii 
dintre Stalin şi Hitler n-au fost lichidate, „Pactul Molotov- 
Ribbentrop mai există încă”. Pentru el, conferința înseamnă şi 
avertismentul lansat lumii contemporane ca „aceste lucruri 
inumane, arbitrare, ilegale să nu se mai repete!”!15 

Despre Pactul Molotov-Ribbentrop şi drama Poloniei 
vorbeşte Artur Heinicz, deputat în Seimul polonez. Cum 
Polonia a fost prima victimă a celei de-a doua conflagrații 
mondiale, este fericit că a putut veni şi vorbi aici, la Chişinău, 
despre drama ţării sale. De 50 de ani nici o conducere 
sovietică, nici chiar marele reformator Mihail Gorbaciov n-a 
abordat şi demascat acest document care reprezintă „apogeul 
criminalității”. Ba, mai mult încă, Gorbaciov declara cândva, 
susţine vorbitorul, că „pactul era necesar” şi că „n-ar fi existat 
un acord secret, sovieto-german”, lucru pe care azi nu-l mai 
contesta nimeni. Fiindcă aici, la Chişinău, poate fi spus 
adevărul. „Se întâmplă ceva foarte important, despre care 
trebuie să se afle şi-n restul lumii”. Este fericit să spună aici 
pentru restul lumii că în Polonia — ţara în care, în timpul celui 
de-al doilea război mondial, milioane de polonezi au fugit 
dintr-o parte în alta, ori au murit şi sub germani şi sub sovietici, 
ori în diverse cimitire comune, precum cel de la Katyn, unde- 
au fost identificați peste 4.500 de ofițeri polonezi împuşcaţi în 
ceafă de bolşevici — da, tocmai în Polonia a început să se 
prăbuşească, prima oară, acest sistem inspirat şi exportat după 
război de sovietici. Dacă e mândru că „Polonia a fost punctul- 
cheie, unde-a început prăbuşirea sistemului sovietic”, în 1989, 
Artur Heinicz îşi exprimă, totodată, şi mâhnirea că în 
Germania, recent, s-a prelucrat şi condamnat public, cum că 
„foştii sateliți ai URSS manifestă tendinţe antisocialiste şi 
antisovietice”, ori că „se formulează revendicări teritoriale 
periculoase, care ar trebui stopate şi condamnate”, ca şi când 
„dacă reunificarea Germaniei a fost un act de dreptate istorică, 
eliberarea teritoriilor cotropite de sovietici nu ar fi tot atât de 
legitime!”!!” 

De la Paris, Dr. Eugen Holban s-a referit la Aspecte 
juridice, politice şi morale ale înțelegerii dintre Stalin şi Hitler, 
privind anexarea Basarabiei la URSS. Cetăţean francez, dar 
originar din România interbelică, fiul unui deputat, care, la 

1918 a votat Unirea Basarabiei la statul român, Eugen Holban 
a reanalizat şi caracterizat înțelegerea Stalin-Hitler. Momentul 
ales de sovietici pentru a invada şi anexa Basarabia, nordul 
Bucovinei, ținutul Herţa a fost „cel mai critic moment istoric 
pentru România”: Franţa capitulase. Anglia îşi retrăgea şi 
strângea trupele aduse în Europa prin portul de la Dunkerque. 
URSS îi ațâţa şi pe unguri, şi pe bulgari să atace România şi să 
revendice teritorii. Autorul relevă şi motivele economice ale 
raptului Basarabiei. Stalin declarase că „Odesa e un port cu 
puţină activitate economică. Neputând muta portul, vom muta 
frontierele”. Odesa avea nevoie de un hinterand agricol, de o 
zonă largă de aprovizionare. Guvernul sovietic era convins că 
nimeni nu îndrăznea şi nici nu putea să sară în ajutorul 
României. Unii autori sovietici prezintă reanexarea teritoriului 
Basarabiei şi nordului Bucovinei „ca un rezultat al înțelegerii 
sovieto-române”. Dar, în fapt, există deja bogate informaţii că 
sovieticii au obținut consimțământul României prin forță şi 
şantaj. Ei concentraseră aici uriaşe forţe militare şi aveau de 
gând să ocupe toată Moldova până la Carpaţi şi să acapareze şi 
zona petroliferă de la Ploieşti, spre a preveni utilizarea 
petrolului românesc de către nemți. Dispreţul total dovedit de 
Stalin nu numai faţă de ţările mici şi mijlocii, care-au fost 
victimele Pactului Molotov-Ribbentrop, ci şi față de aliaţii din 
cadrul Naţiunilor Unite în cel de-al II-lea război mondial s-a 
exprimat în îndrăzneala şi neruşinarea de-a înscrie în Tratatul 
de Pace din 1947 frontiera obținută la 28 iunie 1940 în baza 
aplicării — cu abaterea ştiută în cazul Bucovinei — a înțelegerii 
cu Hitler, în 1939, Eugen Holban descifrează ca mesaj al 
conferinţei repunerea statelor nedreptățite prin Pactul Molotov- 
Ribbentrop în drepturile lor legitime, fireşti. 

De la Tel-Aviv, dr. Michael Bruchis abordând o temă 
de aspecte juridice, Alipire şi realipire sau anexiune şi 
reanexiune? Reunificare sau triplă dezmembrare?, îşi începe 
alocuţiunea cu vocea sugrumată de emoție, declarând că aici, în 

aceste teritorii de la marginea URSS „sunt îngropați frații şi 
părinții” săi. El citează pe unii autori basarabeni care, în anii de 
dinaintea reformelor lui Gorbaciov vedeau, în mod favorabil, 
anexarea Basarabiei la Uniunea Sovietică. Însă, condamnă 
„starea deplorabilă şi consecinţele nefaste ale exploatării şi 
degradării Basarabiei sub sovietici”. Se spune că marele 
reformator Mihail Gorbaciov a condamnat pactul. Dar a făcut-o 
„numai verbal şi formal”. Fiindcă, în convorbirile cu Helmut 
Kohl a declarat că „acordul secret sovieto-german n-a existat, e 
o invenţie”!!5. Oare faptul că vrea să reformeze şi să păstreze 
intact URSS nu e o dovadă că nu vrea să condamne şi 
consecinţele pactului? 

Istoricii din Basarabia au abordat un larg evantai de 
aspecte, care au completat şi aprofundat raportul prezentat de 
Alexandru Moşanu. Astfel, prof. univ. dr. Pavel Parasca, de la 
Universitatea de Stat din Chişinău s-a referit la Antecedente ale 
problemei basarabene, analizând soarta teritoriului dintre Prut 
şi Nistru, de la începuturile statului Moldova — cu momentul 
1484, când turcii au acaparat Buceagul, partea de sud, cu 
înființarea raialelor otomane, sau momentul 1711, când Petru 
cel Mare promitea să restaureze şi să garanteze frontiera 
tradițională, integrală a ţării; până în 1787 Rusia — a arătat 
vorbitorul — s-a erijat mereu în apărarea românilor, dar, de la 
acea dată ei încep să râvnească în taină sau în mod direct la 
cotropirea Basarabiei. Ion Varta, candidat în istorie, cercetător 
la Institutul de Istorie al Academiei de Ştiinţe a Republicii 
Moldova, a analizat şi caracterizat, pe baza unor noi informații 
de arhivă Problema Basarabiei în cadrul războiului ruso- 
româno-turc din anii 1877-1878. Istoricul Valeriu Matei, 
preşedintele Comisiei pentru studierea consecințelor Pactului 
Molotov-Ribbentrop, membru al Parlamentului Moldovei şi 
profesor la Universitatea din Chişinău a adus în atenția 
participanţilor o sinteză despre Mişcarea de eliberare 
națională din Basarabia (1917-1918) şi actul Unirii din 27 

martie 1918, distingând şi relevând în detaliu două etape: a) 
intervalul din martie-2 decembrie 1917, care pregăteşte actul 
independenţei Moldovei şi b) 2 decembrie 1917-27 martie 
1918, care înseamnă paşi spre pregătirea şi înfăptuirea 
Unirii!!. O problemă delicată, spinoasă, a abordat, cu o bogată 
documentaţie inedită istoricul Mitru Chițu, candidat în ştiinţe 
istorice, directorul Serviciului de Stat al Arhivelor Moldovei — 
Cu privire la relaţiile între Moldova şi Ucraina în anii 1917- 
1918. Concluzia autorului este aceea că, inițial, după 
izbucnirea revoluţiei burgheze din februarie-martie, până în 
vara anului 1917, ucrainenii au fost preocupaţi şi concentrați 
spre propriile lor probleme; însă, ulterior, Rada Ucraineană a 
trimis o delegaţie la Moscova, cerând lui Lenin ca Basarabia să 
fie inclusă la Ucraina. Procesul democratizării, care s-a 
desfăşurat între Prut şi Nistru, culminând cu 24 ianuarie 1918, 
data proclamării independenței şi 27 martie 1918, când Sfatul 
Țării a votat Unirea, au zădărnicit tentativele Ucrainei!” — care, 
însă, au renăscut la 26-28 iunie 1940. 

Pregătirea şi efectuarea operaţiunii militare de 
ocupare a Basarabiei şi a nordului Bucovinei (28 iunie-3 iulie 
1940) a făcut obiectul intervenţiei lui Ion Şişcanu, candidat în 
istorie, de la Institutul de Istorie al Academiei de Ştiinţe a 
Republicii Moldova. El aduce noi şi bogate informaţii, 
îndeosebi din arhivele din Ucraina, cu privire la amploarea şi 
caracterul premeditat al pregătirilor statului major militar 
sovietic; forțe militare imense au fost concentrate de-a lungul 
Nistrului — între care peste 40 de divizii de infanterie, 40 de 
brigăzi mixte şi 14 divizii motorizate etc. — sub conducerea lui 
Jukov, prevăzându-se efectuarea mai multor desanturi între 
care unul de mari proporții, în zona oraşului Tg. Frumos. Nu 
era vorba, deci, de acceptarea unor tratative sovieto-române şi 
obţinerea pe cale „paşnică”, încă, chipurile, «amiabile», cum 
scriu unii istorici sovietici. Guvernul sovietic voia să prevină 
acapararea zonelor petroliere ale României de către germani, 

dar cedarea acceptată de români sub amenințarea forței şi 
atacul din 22 iunie 1941, i-au luat prin surprindere pe sovietici, 
care-au fost siliți să abandoneze uriaşe cantități de muniții şi 
armament, depozitate la frontierele României pentru un război 
ofensiv şi nu defensiv, cum au fost în cele din urmă obligaţi să 
poarte!?|. 

Prof. univ. dr. Mihai Cernencu, de la Institutul 
Pedagogic „Ion Creangă” din Chişinău prezintă comunicarea 
Ocuparea Basarabiei şi propaganda stalinistă, relevând, în 
principal, lipsa oricărui temei istoric, ştiinţific, etnic, lingvistic 
ci, dimpotrivă, difuzarea şi exagerarea tezei false, cum că 
Basarabia ar fi fost „locuită, în principal, de ucraineni” şi ar fi 
format „o unitate seculară cu ... Republica Ucraineană”. 

Despre politica stalinistă de organizare şi 
dezmembrare arbitrară, ilegală a teritoriilor româneşti ocupate 
şi anexate de sovietici s-au referit în comunicările lor istoricii: 
Anatol Petrencu de la Universitatea de Stat Moldova — Pactul 
Molotov-Ribbentrop şi falimentul strategiei staliniste de 
schimbare prin forță a hotarelor ca mijloc de întărire a 
capacității de apărare a URSS; Vitalie Văratic, candidat în 
ştiinţe istorice de la Institutul de Istorie al Academiei de Ştiinţe 
din Moldova — Dezmembrarea teritorială a Basarabiei în 
1940; Petru Săndulache, candidat în ştiinţe istorice şi deputat în 
Parlamentul Moldovei — Aspecte politico-juridice în formarea 
RSS Moldoveneşti, Alexandru Roman, directorul Arhivei 
Naţionale a Republicii Moldova — Instaurarea sistemului 
politic totalitarist în Basarabia (1940-1941); prof. univ. dr. lon 
Buga, Universitatea de Stat din Chişinău — Consecințele 
Pactului Molotov- Ribbentrop pentru integritatea teritoriului 
național al neamului românesc; Ştefan Gorda, consilier al 
prim-ministrului Republicii Moldova — Consecințe etnice şi 
sociale ale ocupaţiei sovietice a Basarabiei. Între ideile lansate 
şi propagate de sovietici, după 1940, s-a încercat şi aceea că, 
populaţia din aceste teritorii i-ar fi aşteptat şi salutat cu mult 


416 


entuziasm pe sovietici „ca eliberatori” şi că „organele de 
autoconducere locale s-au format spontan, din inițiativa 
comuniştilor din zonă. În realitate, teritoriile anexate au fost 
înţesate cu trupe de ocupaţie; inițial s-a preconizat încorporarea 
Basarabiei, nordului Bucovinei şi Herţei la Ucraina şi nu 
constituirea unei republici separate. Aşa-zisele „comitete 
locale, de autoconducere”, s-au format din „comunişti cu 
experienţă”, alogeni, aduşi din Transnistria, din Republica 
Autonomă Socialistă Sovietică Moldovenească, înfiinţată în 
1924. totul era dirijat din umbră, de la Moscova, în timp ce 
populaţia românească se afla timorată sub teroarea ocupanților. 
În vreme ce la 1 august 1940 — releva deputatul Petru 
Săndulache în cuvântul său — Molotov declara că în urma 
noilor achiziții teritoriale româneşti, „sovieticii au ajuns la 
Gurile Dunării şi la Marea Neagră, care nu îngheață niciodată” 
şi că „teritoriul URSS a sporit cu peste 50.000 km? — aşa-zisa 
RSS Moldovenească, formată după împărțirea cu Ucraina, la 4 
noiembrie 1940 — împărțire care, în concepția guvernului 
sovietic avea menirea „să închidă pentru totdeauna” problema 
Basarabiei şi a celorlalte teritorii româneşti — noua „republică” 
a fost singura ilegală, anticonstituțională, fiindcă n-au fost 
organizate alegeri, nici nu s-a elaborat şi votat o lege pentru 
încorporarea Moldovei la URSS, ca în cazul celorlalte 
republici. De aceea, au relevat şi subliniat majoritatea 
istoricilor basarabeni, sarcina de viitor a Moldovei nu este alta 
decât aceea de a-şi proclama şi realiza independența. Fiindcă 
„Nu Basarabia a intrat în URSS, ci URSS a intrat cu forţa în 
Basarabia”. Istoricul Alexandru Roman a arătat în intervenția 
sa că, potrivit informaţiilor din arhivele de la Chişinău, peste 
5.000 de activişti alogeni din Transnistria — evrei, rusofoni, 
ucraineni şi ruşi etc. — au fost aduşi în Moldova, care au format 
„comitete provizorii” în circa 1500 de localităţi basarabene, 
pentru a crea, chipurile, o „atmosferă democrat-revoluţionară”. 
În aceste „comitete provizorii”, care-au rămas în funcţie între 

anii 1944-1947, după război, din cei 72 de deputaţi, aleşi pe 
listele întocmite de noii stăpâni, doar 4 erau „moldoveni”, dar 
nici unul român, ci aparținând minorităților, care activau în 
organizațiile comuniste. Moldova a fost cea de-a 13-a republică 
în cadrul URSS!”. 

Dintre basarabeni, Dimitrie Grama — de la Institutul de 
Filozofie, Sociologie şi Drept al Academiei de Ştiinţe din 
Moldova — în comunicarea sa, Ocuparea Basarabiei în 1940 — 
consecință a dezmembrării Statului Moldova la 1812, a 
dezvoltat şi argumentat ideea că noua putere sovietică, în 
pofida declarațiilor sale demagogice că s-a depărtat de politica 
vechiului regim țarist a continuat politica acestuia. Nesocotind, 
în modul cel mai elementar, caracterul democratic, revoluționar 
şi plebiscitar al votului dat de Sfatul Ţării, la 27 martie 1918, 
pentru reunirea Basarabiei la statul român, oficiosul P.C. (b) al 
URSS, „Pravda”, scria în iunie 1940 că „Basarabia e străvechi 
teritoriu rusesc”I%5, 

Şi, din nordul Bucovinei s-au prezentat profesori, 
ziarişti, oameni de cultură, în general tineri, abia ieşiţi de pe 
băncile facultăților, care au abordat aspecte, probleme axate 
exclusiv pe istoria acestei zone. Tânărul Ştefan Purici, profesor 
de istorie la Şcoala Medie din Ostriţa, raionul Hliboca, în 
alocuţiunea sa, 7918: concepții despre viitorul Bucovinei, 
analiza şi reîmprospăta opinia lui Isopescu Grecu, deputat în 
Parlamentul Imperial din Viena, care, cu câţiva ani înainte de 
primul război mondial, în 1911, semnala intențiile ucrainenilor 
de a-şi întemeia „un stat rutean”, format din Galiţia de Răsărit 
şi Bucovina". Florea Şapcă, istoric şi scriitor din Hliboca, 
împreună cu Nicolae Şapcă, jurnalist din Cernăuţi, în lucrarea, 
Acordul final al dezmembrării: cazul nordului Bucovinei, 
formulează argumente că la sfârşitul stăpânirii austriece, în 
zona de nord a Bucovinei, invadată şi anexată de sovietici, în 
lumea rurală românii mai deţineau încă, în 1940, un procent de 
55% din ansamblul populației. El relevă, între altele, primele 

masacre efectuate de invadatori, printre care cel din 1 aprilie 
1941, de la Fântâna Albă. Reanalizează, de asemenea, şi 
problema apartenenţei etnice a huţanilor — pe care sovieticii i- 
au socotit ucraineni — dar care, în realitate, sunt un grup etnic 
cu trăsături etnografice proprii, chiar dacă sub raport lingvistic 
se apropie mai mult de ucraineni. Alexandrina Cernov, 
candidat în filologie, preşedinta Societăţii de Cultură „Mihai 
Eminescu” din Cernăuţi, în comunicarea ei, Problema româno- 
ucraineană: istorie şi actualitate, întreprinde o succintă 
radiografie în istoriografia recentă a Bucovinei, arătând câteva 
din concluziile tendenţioase, aparent ştiinţifice şi aparent foarte 
serioase ale istoricilor ucraineni despre populația acestei zone. 
Ea citează şi analizează cazul istoricului Arkadi Jukovski, 
autorul unei istorii a Bucovinei în două volume — apărută nu 
numai la Cernăuţi, relativ recent, dar tipărită şi răspândită de 
mai mulți ani în diverse centre din Europa şi America, şi 
primită ca un fel de „Evanghelie” a ucrainenilor din Bucovina 
şi din emigrație — în care Bucovina întreagă e prezentată drept 
„leagănul străvechi al ucrainenilor, în special, şi parte 
integrantă a pământurilor slave, în general”; ca argument 
„indubitabil”,  Jukovski prezintă limba documentelor 
medievale, din biserică şi cancelaria domnească, limbă pe care, 
în loc de medio-bulgară, o socoate, nici mai mult, nici mai 
puţin decât „identică” cu limba slavono-ucraineană, în tot ceea 
ce are ea esențial. Istoricii români, de la Ion Nistor încoace n- 
au analizat şi argumentat falsitatea unei astfel de teorii. În 
prezent, nordul Bucovinei nu are intelectuali români, buni 
cunoscători ai limbilor slave vechi. Când bucovinenii de azi 
formulează unele revendicări, fie oricât de modeste şi numai pe 
tărâm cultural, cei din recenta administraţie de stat ucraineană, 
îi amenință cu invitația „de-a pleca, de-a se refugia în România, 
spre a nu transforma Bucovina într-un nou Liban” — încât, 
conchide vorbitoarea, românii bucovineni sunt pe cale de-a le 
fi, în viitor, diminuate sau anulate chiar — din partea 

ucrainenilor, naționaliști, cu mult mai fanatici şi mai egoişti 
decât ruşii — puţinele drepturi câştigate sub regimul sovietic. 

Un scurt istoric despre Ocupaţia sovietică şi şcoala 
românească din Bucovina a prezentat scriitorul, publicistul şi 
filologul Dumitru Covalciuc din Cernăuţi, unul dintre fruntaşii 
intelectualilor din Bucovina care, cu începere din anul 1992 va 
elabora şi difuza anual cunoscutul şi apreciatul Almanah al 
Societăţii Culturale „Arboroasa” din capitala provinciei „Țara 
Fagilor”, 

Dintre istoricii din diaspora, stabiliți în alte țări şi 
deveniți cetățeni ai acestora, Dr. Iancu Bidian, directorul 
Institutului Român din Freiburg a prezentat comunicarea 
Cedarea Basarabiei oglindită în istoriografia germană, iar Dr. 
Viorel Roman, profesor universitar la Universitatea din 
Bremen — România interbelică în interesele marilor puteri. 
Între alte concluzii ale acestuia din urmă, menționăm: toți 
istoricii de bună credință recunosc în unanimitate că Pactul 
Molotov-Ribbentrop i-a permis lui Hitler să pornească cel de- 
al doilea război mondial. Intrarea trupelor sovietice în 
Basarabia şi nordul Bucovinei a fost un act de agresivitate 
notorie — şi nu se poate o mai cinică şi mai sfruntată minciună 
decât aceea a unor istorici oficiali ai regimului stalinist de-a 
prezenta şi caracteriza invadarea Basarabiei, în iunie 1940, 
drept „un act eliberator”. Rupând unitatea tradițională a 
Basarabiei şi Bucovinei — pe care , relevă autorul, „le-a împărțit 
cu Ucraina” — Stalin „a modificat în mod premeditat ponderea 
elementului românesc în aceste teritorii şi a complicat 
posibilitatea eliberării acestora, în viitor”!?. 

Cum era şi de aşteptat, la conferință, grupul cel mai 
numeros de istorici a fost cel din România — istorici de 
profesie, cadre universitare, cercetători din toate instituțiile 
țării, jurişti, deputaţi etc. Tematica acestora s-a referit — şi a 
acoperit direct sau indirect — la toată istoria românilor. De 
aceea, fără a insista asupra unor detalii — fiindcă în cazul celor 

mai multe, dacă nu chiar în toate comunicările prezentate 
conţinutul lor se regăseşte mai mult sau mai puţin în revistele 
noastre de specialitate sau în lucrările de sinteză cele mai 
recente — încercăm doar să consemnăm titlurile intervențiilor. 
Astfel, acad. Şerban Papacostea a reţinut atenția 
participanţilor cu comunicarea Unitatea medievală românească 
şi imperialisme contemporane, punctând, pe de o parte, factorii 
de unitate — etnică, lingvistică, spirituală, economică, de 
interese şi idealuri politice — care-au acționat şi asigurat 
evoluția unitară a românilor, iar, pe de altă parte, urmările 
nefaste ale mutilării teritoriale la 1774, 1812 şi 1940; Dr. Paul 
Cernovodeanu a reanalizat şi prezentat Împrejurările istorice 
ale încheierii tratatului de pace de la Bucureşti, la 16/28 mai 
1812, în cadrul politicii expansive ruseşti; Acad. Cornelia 
Bodea s-a referit la Basarabia, Bucovina şi generaţia de la 
1648, care visa şi acționa pentru o Daco-Românie întreagă; 
Acad. Dan Berindei — Problema Basarabiei între 1875-1878; 
Stan Apostol — Apărarea Basarabiei la Congresul de la Berlin 
(1878); Dr. Ion Chiper — Germania şi statutul Basarabiei între 
1918-1941; Dr. Ion M. Oprea — Conferinţa româno-sovietică 
de la Viena din 1924; Dr. Mihai lacobescu — Cum s-a născut 
Pactul Molotov-Ribbentrop; Dr. Ion Ciupercă — De la discuţiile 
tripartite la Pactul Molotov-Ribbentrop; Dr. Gheorghe Buzatu 
— „Secretele protocolului secret al Pactului Stalin-Hitler, Dr. 
Stela Cheptea — Aspecte documentare ale Pactului Stalin- 
Hitler, Dr. loan Scurtu — Poziţia principalelor forțe din 
România față de actul ocupării Basarabiei şi a nordului 
Bucovinei în iunie 1940; Dr. Nicolae Fotino — Tratatul de 
neagresiune sovieto-german din 23 august 1939. Un punct de 
vedere; Dr. Marțian Niciu — Considerații juridice asupra 
Pactului Molotov-Ribbentrop; Dr. Valeriu-Florian Dobrinescu 
— Politica externă a României în condiţiile încheierii Pactului 
Stalin-Hitler; Dr. Ion Agrigoroaiei — 23 august 1939-22 iunie 
1941; Dr. Ion Grecescu — ,,Nulitatea A” — nulitatea Pactului 

Molotov-Ribbentrop; Dr. Gheorghe Bodea — Sacrificarea 
gemenilor în zodia cancerului, Dr. Dumitru Ivănescu — 
Basarabia şi aplicarea Pactului Molotov-Ribbentrop; Dr. 
Gheorghe Florescu — Pactul Molotov-Ribbentrop azi, Dr. 
Viorica Moisuc — Antitezele României din 1918 şi 1940; 
deputatul Dr. loan Raţiu cu lucrarea sa De ce luptă România? 
Și problema Basarabiei; Vasile Diaconu — Pactul Molotov- 
Ribbentrop în dezbaterea parlamentelor etc. 

Dincolo de această lungă şi posibil obositoare 
înşiruire, sunt demne de-a fi reținute câteva din concluziile 
istoricilor, juriştilor şi parlamentarilor români. 

Teritoriile răpite de sovietici sunt parte integrantă din 
spațiul evoluţiei seculare, de formare, dezvoltare şi afirmare a 
poporului şi națiunii române. Statul român a încercat, încearcă 
şi se va strădui şi în viitor, permanent şi insistent, să readucă 
aceste teritorii în componenţa sa firească. Toate forțele politice 
din România — exceptând conducerea comunistă, alogenă, 
servilă Moscovei, cominternistă — a condamnat şi înfierat 
raptul teritorial din iunie 1940 ca act de agresiune (dr. loan 
Scurtu), iar România a cedat aceste teritorii şantajată, cu forța, 
amenințată cu războiul. 

Aplicarea limitată a clauzelor secrete ale Pactului 
Molotov-Ribbentrop a aruncat România în braţele Germaniei 
naziste, târând-o în cel de-al doilea război mondial — şi 
participarea ei s-a făcut în speranța eliberării şi reintegrării la 
statul român a teritoriilor pierdute în vara anului 1940. 

Dacă, în 1918, triumfa principiul autodeterminării 
popoarelor — principiu lansat şi de Wilson şi afirmat demagogic 
şi formal de către V.I. Lenin — în 1940, dimpotrivă, forța 
brutală, arbitrarul, agresivitatea, deci un fenomen contrar, 
potrivnic, reacționar. Răspunderea pentru declanşarea celui de- 
al doilea război mondial o poartă, deopotrivă, atât Hitler, cât şi 
Stalin, dar invadarea teritoriilor româneşti de către sovietici, în 
iunie 1940, a fost un „act agresiv”. Pentru România, cel de-al 


422 


II-lea război mondial — deşi a încetat de 50 de ani, în fapt nu s- 
a terminat — el va fi finalizat atunci când, pe cale diplomatică, 
prin negocieri, va fi retrocedat teritoriul ocupat în iunie 1940 
(Viorica Moisuc)'%. 

Atrăgându-l pe Stalin şi acceptându-i cererile înscrise 
în protocolul secret adițional, Hitler considera pentru moment 
„cel mai mare succes diplomatic” al său. Basarabia a 
reprezentat „un pion important în pregătirea înțelegerii sovieto- 
germane. Dar, pactul are consecinţe care n-au fost lichidate 
până azi” (dr. Ion Chiper)!” . 

O concluzie care s-a regăsit în mai multe comunicări 
şi în dezbateri a fost aceea că fără răpirea Basarabiei, nordului 
Bucovinei şi Herţei, România n-ar fi intrat în războiul 
antisovietic (dr. Nicolae Fotino, dr. Ion Agrigoroaiei etc.)'*. 

În politica externă statul sovietic a fost continuatorul 
politicii expansioniste ţariste (dr. Dumitru Grama, dr. 
Gheorghe Bodea)!*!. 

Un interes aparte — şi un val de replici — a stârnit 
comunicarea domnului V.A. Alexandrov, consilier la Secţia de 
Relaţii internaționale ale C.C. al PCUS Moscova, singurul 
reprezentant oficial al URSS. Comunicarea lui s-a intitulat 
Protocolul secret şi statele terțe”. El a început prin a mărturisi 
că apreciază Sala Parlamentului Moldovei ca „un templu, unde 
se confruntă ştiinţa cu politica”. Apoi „este bine — consideră el 
cu o ironie abia disimulată de ştab din clanul stăpânilor URSS 
— că această conferință nu s-a transformat încă într-un ... 
miting”. Ieri — când cineva dintre participanți a cerut să se 
păstreze un moment de reculegere pentru „jertfele stalinismului 
a spus el — „m-am ridicat şi am fost tulburat de amintiri şi 
sentimente interioare, puternice”. E de acord cu critica adusă 
ţarismului şi stalinismului. „Toţi purtăm o luptă cu stafule 
trecutului, în general, şi cu stalinismul, în special”, a spus el. 
Este de acord că „stalinismul a fost transferat şi în România — 
sub Ceauşescu”, a mai spus. Ca fost secretar al Comisiei 

Sovietului Suprem al URSS, condus de lakovlev, care a 
cercetat şi evaluat Pactul Molotov-Ribbentrop — comisie din 
care au făcut parte şi doi reprezentanți ai moldovenilor, 
scriitorul Ion Druţă şi prim-secretarul P.C. al Moldovei, Eremie 
— crede că acest pact ar trebui să se cheme Hitler-Stalin, fiindcă 
ei au decis totul. Actul sau protocolul secret adițional a fost 
distrus şi de nemți şi de sovietici, spre a nu fi găsit. Se întreabă: 
de ce lipsesc din cadrul acestei conferințe, ca invitați, 
parlamentarii ruşi şi ucraineni?” Este o mare lipsă a 
organizatorilor! Fiindcă, Moldova critică împărțirea teritoriilor 
luate în 1940, dar lipsesc şi ruşii şi ucrainenii, autorii 
organizării republicii Moldova, din 1940. „Înţeleg — spune 
V.A. Alexandrov în încheiere — că pentru a lichida consecințele 
pactului trebuie să ajungem, în viitor, la un consens”. El mai 
lansează ideea — care îi scandalizează pe cei mai mulți dintre 
participanţi, cum că „România a cedat Basarabia şi celelalte 
teritorii, ca o expresie a înțelegerii de bună voie a cererilor 
formulate de guvernul sovietic”!"?. 

Faţă de aceste aprecieri discutabile, mai mulți 
vorbitori — între care, în primul rând, istoricul Gh. Buzatu — au 
apreciat că actuala conferință de la Chişinău este „prima 
reuniune ştiinţifică, liberă, care s-a putut organiza în URSS”. 
Aprecierile făcute de Sovietul Suprem al URSS la Moscova, în 
decembrie 1989 sunt puse la îndoială, sub raport valoric, 
fiindcă n-au abordat problema consecinţelor aplicării Pactului 
Molotov-Ribbentrop. Istoricul Gh. Buzatu este revoltat de 
propunerea consilierului V.A. Alexandrov, întrebându-se: „ne 
trebuie, oare, un consens pentru a spune adevărul...? E ca şi 
cum am cere un consens pentru a accepta că 1+1=2! E posobil? 
Acelaşi istoric — împreună cu dr. Florin Constantiniu, dr. 
Valeriu-Florin Dobrinescu, dr. loan Saizu, maior Ilie Schipor — 
au publicat un număr special al revistei „Moldova”!5*, din care 
rezultă atât pentru specialişti, cât şi pentru cititorul de rând că 
sovieticii, în cârdăşie cu naziştii, au creat un „drept nou” al 

războiului de cucerire, „dreptul” forței brutale asupra legii. De 
aceea, „Pactul Molotov-Ribbentrop este Pactul cu diavolul şi 
numele lui real ar trebui să rămână Pactul Stalin-Hitler”. Care 
sunt secretele acestui pact, se întreabă — şi răspunde istoricul 
Gh. Buzatu: Pactul de neagresiune a fost publicat după două- 
trei ore de la semnare, dar nu şi acordul secret. URSS şi 
Germania sunt vinovate de izbucnirea celui de-al doilea război 
mondial — concluzie unanimă, formulată la această conferință. 

În prezent — aprecia istoricul Gh. Buzatu — se pot face 
următoarele constatări: 

1) „marea schismă” care a dezbinat pe istoricii din 
Vest de cei din Est pe tema existenţei protocolului secret s-a 
clarificat; disputa a încetat: documentul a existat şi acum a fost 
peste tot publicat; 

2) nici abordarea valabilității pactului nu mai este o 
problemă. Pactul este nul de drept. Hotărârea din 24 decembrie 
1989 a Sovietului Suprem din URSS a anulat pro forma 
documentul; nu însă şi factic! 

3) trebuie puse în discuţie realitățile create prin 
aplicarea acestui pact. 

4) câştigurile realizate de URSS prin înţelegerea cu 
Hitler, prin Pactul Molotov-Ribbentrop au fost păstrate şi după 
cel de-al doilea război mondial. URSS încă din decembrie 1941 
cerea aliaților ei occidentali — Marea Britanie şi SUA -— 
recunoaşterea graniţelor ei din 1940 — o cerere de-a dreptul 
monstruoasă: acceptarea înţelegerii cu Hitler, care a făcut 
posibilă dezlănţuirea celui de-al doilea război mondial. 

5) Marea Britanie şi SUA au acceptat pentru URSS 
aceleaşi zone de influență; adversarii lui Hitler au mers pe 
urmele stabilite de Hitler. Ba, poate chiar mai departe, fiindcă 
i-au permis URSS-ului să ocupe Polonia, Bulgaria, România, 
Cehoslovacia, Ungaria şi aproape jumătate din Germania. 

6) Nu simpla proclamare a nulității pactului are 
valoare, ci numai înlăturarea consecinţelor practice ale aplicării 

pactului, care a creat şi păstrat — realităţi istorice nedrepte”. Cu 
cât mai repede se va reuşi înlăturarea consecințelor aplicării 


pactului, cu atât mai bine (dr. Gh. Buzatu) !”. 


x 
xo k 


La discuțiile oficiale, între alte intervenții s-a remarcat 
printre primii, deputatul Saulis Paceauntis din Parlamentul 
Lituaniei, care a remarcat că Republica Moldova, încă de la 30 
mai 1990 a recunoscut suveranitatea țării sale şi a celorlalte 
două republici Baltice; Moldova a fost prima, iar Islanda a fost 
cea de-a doua. Cea mai bună dovadă a dezastrului creat de 
acest pact e faptul că lituanienii s-au ridicat ca o singură ființă 
împotrivă şi l-au condamnat, fiind gata să înfrunte cu piepturile 
lor tancurile trimise de sovietici. El crede că această conferință 
n-ar trebui să fie ultima. Oferă preşedintelui Parlamentului 
Moldovei, istoricului Alexandru Moşanu, care prezidează 
conferința, unele cadouri simbolice din partea Lituaniei. Cere 
„internaționalizarea problemei Basarabiei”, declarând: „Pentru 
noi, cel de-al doilea război mondial nu s-a terminat! Noi încă 
suntem ocupați!” "6 

Kurt Treptow spune că „dacă nemții ar fi gândit ca 
sovieticii, n-am avea azi o Germanie unită!” Participanții se 
ridică şi toastează pentru unificarea Germaniei. 

Decanul Facultății de Drept de la Cluj-Napoca, prof. 
univ. dr. Marțian Niciu, relevă că „dacă URSS susține că 
numai ea are dreptate, în tot ce-a făcut, aceasta este o farsă 
absurdă!” Propune să se păstreze un moment de reculegere 
„pentru toți eroii”, care-au protestat şi s-au sacrificat odată cu 
aplicarea Pactului Molotov-Ribbentrop. Mai mulți vorbitori 
consideră că „este de-a dreptul absurd să se pretindă ieşirea 
Basarabiei din URSS după constituția acesteia! Dar, după ce 
constituţie a intrat URSS în Basarabia?” 

Deputatul Vasile Diaconu, de la Iaşi, analizează 
opiniile exprimate față de pact în parlamentele din URSS 
(1989), Ţările Baltice, Polonia, Moldova (1990) şi România 
(1991). El admite că, în ciuda limitelor exprimate în hotărârile 
adoptate de Sovietul Suprem de la Moscova, la 24 decembrie 
1989, n-ar fi posibile pozițiile adoptate în celelalte ţări, fără ca 
URSS să fi dat tonul în acest sens. 

Dintre românii din diaspora, losif Constantin Drăgan 
apreciază, în cuvântul său că a considera pactul nul, dar a 
păstra intacte consecinţele sale este ceva tot atât de paradoxal, 
ca şi zicala unui gruzin, care-a zis: „un om care-a fost 
condamnat pe nedrept, este rejudecat, e găsit nevinovat, dar e 
lăsat încă în închisoare...!” Este cazul să lichidăm şi 
consecințele pactului. Victor Frunză ar dori să vadă scrisă o cât 
mai obiectivă istorie a Partidului Comunist din România, care 
ar trebui să aibă subtitlul „istoria stalinismului în România”. Se 
întreabă — şi întreabă delegaţia parlamentară din România — de 
ce a venit aşa de târziu, purtând abia data de 24 iunie 1991, 
Declaraţia Parlamentului României privind Pactul Molotov- 
Ribbentrop şi consecinţele acestuia pentru țara noastră? Critică 
acest document ca fiind prea „cuminte” şi „incomplet”. Nu se 
menţionează Insula Şerpilor, „furată”, luată ilegal, abuziv, de 
către sovietici. Nu sunt indicate soluţii concrete pentru anularea 
consecințelor pactului... Totuşi, cineva din delegația 
parlamentară — semnatarul acestor rânduri — îi explică, în 
pauză, lui Victor Frunză că, atunci când Parlamentul României 
a discutat şi votat această Declaraţie, guvernul URSS ne-a 
întrerupt temporar gazul şi energia, încălcând, astfel, propriul 
ei contract acceptat, semnat!*%. 

Dintre vorbitorii basarabeni, deputatul Alecu Renită 
aduce în atenția participanților câteva date semnificative. 
Există — la această dată — peste 50 milioane de ruşi, risipiţi în 
toate celelalte republici. În Rusia propriu-zisă sau Federaţia 
Rusă, cum 1 se spune recent, au rămas, potrivit chiar relatărilor 

oficiale din presa de la Moscova, circa 30.000 de oraşe şi peste 
70.000 de aşezări rurale depopulate, prin plecarea acestora. 
Până la reformele lui Gorbaciov, aceşti ruşi, aproximativ 50 
milioane, îndeplineau diferite funcții de conducere în aparatul 
de partid, de stat, armată, KGB, ministere, conduceri ale 
republicilor. Acum, Federaţia Rusă, elementele conservatoare 
doresc să protejeze, să salveze viaţa şi avutul acestei caste 
privilegiate — care, în majoritatea republicilor, mai ales în cele 
care şi-au proclamat suveranitatea, adică majoritatea — este 
invitată să se reîntoarcă în locurile natale. 


x 
x * 

În culise — fiindcă participanții au fost zilnic invitați să 
acorde interviuri unor publicații sau studioului de televiziune 
ori să participe la expoziții, spectacole, întâlniri cu colective de 
oameni ai muncii, intelectuali, studenți şi elevi — discuțiile 
neoficiale au continuat. 

La întâlnirea de la Liceul „Mircea Eliade” din 
Chişinău — la care au participat în seara zilei de 27 iunie 1991: 
Apostol Stan, Nicolae Dima („Vocea Americii”), Vasile 
Diaconu, intelectuali, funcționari, oameni de rând, bărbați şi 
femei de toate vârstele au adresat, fie în scris, fie verbal, 
întrebări esențiale despre viitorul lor. Cum am păstrat câteva 
din aceste întrebări, le reproducem alăturat, mai ales că unele 
sunt şi semnate. 

- „Domnule Senator, cum constatați D-stră să fie 
ratificat Tratatul de prietenie dintre România şi URSS; şi se 
poate oare să fie ratificat aşa tratat tâlhăresc, încheiat pe ascuns 
şi nesfătuindu-se Iliescu cu Parlamentul României?” (Ion 
Cireş) 

Cele mai multe întrebări s-au referit, aşadar, la 
Tratatul de Colaborare, Bună vecinătate şi Amiciţie, semnat la 
5 aprilie 1991 la Moscova de Ion Iliescu şi Gorbaciov. Despre 

acesta moldovenii aflaseră din presa sovietică. Şi ceea ce i-a 
scandalizat şi i-a revoltat este faptul că, în acest tratat — care la 
acea dată era păstrat în secret şi presa din România n-a avut 
acces la textul aflat la Preşedinţie — se recunoştea că România 
„nu are nici o pretenţie teritorială față de URSS”, în schimb, 
documentul „permitea stabilirea unor relaţii directe cu 
republicile sovietice şi implicit cu românii din teritoriile 
încorporate, în 1940, la Uniunea Sovietică”, după cum aprecia, 
în intervenţia sa, în Parlamentul României, la 24 iunie 1991, 
Adrian Năstase, ministrul de externe al ţării'*?. 

În răspunsurile lor la această întrebare, care s-a adresat 
şi repetat insistent şi permanent la toate întâlnirile, era atacat 
Frontul Salvării Naţionale, partidul de guvernământ din 
România, care, împreună cu lon Iliescu era apreciat ca „un 
regim neo-comunist”, favorabil întru totul Moscovei!“ 


j Pom hyli Ai ha tot Š 
gun ([lidfeau eu Ufoz fyer? 
pau pana s Ai Meta. 


E a di (pat . puitu pister j 


r £ PA Li PU dasfearre 
“pat iute, PU mal. s€ 
yic [Lhi tù , fo 7 faes? p cu 


Z ho ile ca Hai a a anu Dă 
l Poy p tuk Ya dea 


Membrii delegației parlamentare din România au 
încercat să arate şi au argumentat că n-au cunoştinţă de un 
astfel de tratat, semnat la Moscova de Iliescu şi Gorbaciov, 
asigurându-i pe moldoveni că, dacă va fi adus în parlament, un 
astfel de document nu va fi ratificat. Însă, nu numai moldovenii 
dintre Prut şi Nistru atacau partidul de guvernământ şi pe 
preşedintele României, ci şi majoritatea deputaţilor români din 
opoziţie, în frunte cu Ion Raţiu, prezent la aceste întruniri. 
Aceste atacuri au culminat cu ceea ce s-a întâmplat la vila 
fostului prim-secretar Bodiul, în pădurea de lângă Chişinău, în 
noaptea de 27 spre 28 iunie 1991. Doi miniştri din guvernul 
condus de Mircea Druc — cel al muncii, Vasile Spinei şi al 
mediului, Nicolae Dediu — au oferit o masă de protocol în 

cinstea delegaţiei româneşti, care a prezentat în deschiderea 
conferinţei Declarația Parlamentului României privind Pactul 
Molotov-Ribbentrop şi consecințele acestuia pentru ţara 
noastră. În calitate de şef al acestei delegaţii, fiind şi senator 
FSN, am fost rugat de către cei doi miniştri să invit, dintre 
istoricii şi ziariştii din România, un grup de 7-8 prieteni, care 
să ne însoțească la această masă. Am invitat grupul de la Iaşi, 
de la Universitatea „Al. I. Cuza” şi Institutul de Istorie „A. D. 
Xenopol” — istoricii Gheorghe Buzatu, Ion Ciupercă, Emilian 
Bold, Stela  Cheptea, Valeriu Florin Dobrinescu, Ion 
Agrigoroaiei, Dumitru Ivănescu şi Gheorghe Florescu, 
împreună cu o parte din ziarişții de la publicaţiile ieşene. La 
această masă de protocol luau parte şi câțiva deputați ai 
Frontului Popular din Moldova, împreună cu cei doi miniştri şi 
ziarişti basarabeni După salutul de „bun venit” şi toastul 
adresat de gazde, am fost solicitat să rostesc un cuvânt de 
răspuns din partea invitaţilor. Dar, cei pe care-i invitasem ca 
„prieteni” m-au huiduit şi s-au sculat în picioare, în semn de 
protest, iar istoricul Gheorghe Buzatu a explicat astfel gestul 
grupului de protestanți din România: 

- Dacă acest ospăț de tip nomenclaturist şi neostalinist 
a fost pregătit şi menit în cinstea delegaţiei FSN, alias PCR, noi 
refuzăm să stăm laolaltă cu cei care ne-au furat revoluția... 
Domnul Iliescu şi-a făcut ucenicia politică la Moscova. A fost 
rând pe rând — ca răsplată pentru loialitatea sa faţă de Moscova 
— secretar al Sovietului Unional al Studenţilor şi Aspiranților 
Români, apoi membru în conducerea Uniunii Internaţionale a 
Studenţilor, fiind unul din colaboratorii apropiați ai lui 
Alexandr Şelepin, care, ulterior, a devenit conducător al KGB- 
ului... A fost propus, tot la sugestia Moscovei, în fruntea FSN 
de Silviu Brucan, una din cele mai triste figuri cameleonice şi 
filosovietice... Preluând un program al FSN, elaborat inițial de 
Dumitru Mazilu şi completat de acelaşi om al Moscovei, Silviu 
Brucan, Ion Iliescu s-a grăbit să-şi asigure stăpânii de la 

Moscova, adăugând şi el la Programul FSN: „promovarea 
bunei vecinătăţi, prieteniei şi păcii” şi, mai ales, respectarea 
angajamentelor internaţionale — între care el aşeza în primul 
rând, pe cele din cadrul Tratatului de la Varşovia, față de care 
România avusese, începând cu ultimii ani ai epocii lui 
Gheorghiu-Dej şi continuând cu cea a lui Ceauşescu, cele mai 
mari rezerve şi mai ales atitudini potrivnice, temeinice... Apoi, 
după ce, în repetate rânduri, Iliescu a declarat public că FSN 
reprezintă „o forță politică provizorie”, care doar şi-a asumat 
misiunea de-a pregăti şi organiza alegeri libere, dar nu este un 
partid politic; iată că, după o vizită neaşteptată la Bucureşti, a 
lui Şevarnadze, ministrul sovietic al afacerilor externe, Iliescu 
anunţă că va lua parte la alegerile din 20 mai... De asta am 
avut mineriade, fiindcă Iliescu vrea să păstreze cu orice preţ 
puterea şi încheie în secret tratate precum cel semnat cu 
Gorbaciov la 5 aprilie 1991, în care declară, contrar voinţei 
generale a majorităţii covârşitoare a românilor de pretutindeni, 
că „România nu are pretenții teritoriale din partea URSS...!” 
Singurul om capabil să scoată România din sfera Moscovei — 
fiindcă nimeni nu mai crede la noi în cuvântul ruşilor, în afară 
de domnul Iliescu — era, dacă reuşea în alegeri, Corneliu 
Coposu... Aşa stau lucrurile, frați moldoveni... Şi pe noi ne 
iertați că nu stăm. Şi vă rugăm să ne ajutaţi să plecăm la hotel, 
la Chiţşinău! Şi, zicând aceasta, istoricul Gh. Buzatu, împreună 
cu ceilalți istorici ieşeni şi ziarişti care-i însoțeau, au ieşit din 
vilă afară, în noapte. 

După lungi intervenții şi insistențe, i-am convins, nu 
atât noi, membrii delegației, cât, mai ales, gazdele, în frunte cu 
deputatul Alecu Renită, să se întoarcă la masă şi să rămânem 
împreună. 

A urmat un cuvânt al deputatului Alecu Renită, care, 
între altele, a spus: 

- Nu credeam că, în patria noastră sunt aşa încinse 
lupote politice fratricide. Citim în presa sovietică, fel de fel de 

explicații despre adunările de protest, despre mineriadele care 
asaltează şi salvează puterea, dar nu bănuiam că aşa stau 
lucrurile ... Fraţilor, vă implor să nu vă mai certaţi şi să ne 
ajutați; că noi avem cu adevărat necazuri reale şi grele. Noi, 
bunăoară, n-avem manuale şcolare... Am introdus limba 
română, cu grafie latină, ca limbă maternă, dar în şcoli folosim 
tot vechile manuale... Haideţi, fraţilor, nu vă mai luptaţi şi vă 
măcinați în astfel de lupte interne... Ascultaţi-ne păsul şi 
cumpăniți în aşa fel încât să ne veniţi în ajutor, să mergem 
împreună". 


V.4. Poziţia României față de Pactul Molotov- 
Ribbentrop 

În România cele mai multe publicații au analizat şi 
condamnat Pactul de neagresiune Molotov-Ribbentrop, ca şi 
protocolul adițional secret, îndeosebi în toată luna iunie 1990. 
istoricii au făcut-o însă mult mai devreme, după 1964 — când s- 
a dat şi prelucrat Declarația din aprilie cu privire la poziția 
PCR în problemele mişcării comuniste şi muncitoreşti 
internaționale. 

În Parlamentul României însă, primele referiri la 
Pactul Molotov-Ribbentrop s-au făcut sporadic, în şedintele din 
5 iulie 1990, când s-a vorbit despre Insula Şerpilor — 
precizându-se că aceasta a fost acaparată de sovietici ilegal, 
spre deosebire de Basarabia şi nordul Bucovinei care, ca şi în 
cazul altor teritorii, „adică Ţările Baltice, o parte din Polonia”, 
au făcut subiectul acelui „târg dintre Ribbentrop şi 
Molotov”, în 1939 — şi la 25 octombrie 1990, când, în 
şedinţa comună a Seatului şi Adunării Deputaţilor s-a ascultat 
Apelul Frontului Popular din Republica Moldova şi s-a adoptat 
o declaraţie a Parlamentului României, în acest sens. Astfel, în 
Apelul către opinia publică internaţională, către guvernele şi 
parlamentele statelor lumii şi organizaţiilor internaționale, 
Frontul Popular din Republica Moldova aprecia că „în urma 

Tratatului Ribbentrop-Molotov, Basarabia şi Bucovina de nord 
au fost anexate de URSS”, iar în toamna anului 1990 „se 
încearcă o împărțire a străvechiului nostru pământ” prin 
proclamarea Republicii Sovietice Socialiste Găgăuze, la 19 
august şi a RSS Transnistrene, la 2 septembrie 1990. apelul 
cerea să se ia o „atitudine fermă faţă de acțiunile separatiste ale 
imperialismului sovietic”, cerând fraților români „tot sprijinul 
în lupta de eliberare naţionale”!%. 

În luările de cuvânt ale senatorilor şi deputaţilor 
români, ca răspuns la Apelul Frontului Popular din Moldova, 
toți vorbitorii s-au pronunțat pentru deplina „solidaritate cu 
dorința majorității populaţiei, de menţinere a integrității 
teritoriale a Republicii Moldova”, declarând că „sprijină poziția 
preşedintelui URSS, Mihail Gorbaciov şi a preşedintelui 
Republicii Moldova, Mircea Snegur, prin care sunt condamnate 
asemenea acte ca anticonstituționale şi generatoare de 
tensiuni”; însă, cu acelaşi prilej, doi dintre vorbitori au abordat 
şi problema pactului .  Constantin-Constantinescu-Klaps, 
deputat PNȚCD a relevat că, în 1947, guvernul român „a fost 
nevoit — nu cel de azi — să încheie un tratat de pace, aşa cum s-a 
încheiat şi să suporte dictatul Ribbentrop-Molotov”, încât, 
astăzi „problema Basarabiei este în concertul guvernelor din 
Occident o problemă deschisă”; iar în viitor — a avertizat el — 
„dacă domnul Gorbaciov nu va rezolva pozitiv aspirațiile 
legitime ale românilor din Basarabia, raporturile dintre 
România şi URSS vor avea grav de suferit”! 

Cu acelaşi prilej şi deputatul Valentin Gabrielescu, din 
partea aceluiaşi partid, PNȚCD, a cerut ca în textul adoptat ca 
răspuns la Apelul Frontului Popular din Moldova „să se 
introducă, sub o formă oarecare ideea că această porțiune din 
trupul țării noastre a fost sfâşiată în urma Pactului Ribbentrop- 
Molotov”!%5. Însă Apelul s-a votat cu două abţineri, tocmai 
fiindcă nu s-a întrodus o astfel de referire. 

Ulterior, cu prilejul vizitei în România şi a discursului 
ținut în fața Camerelor reunite ale Senatului şi Adunării 
Deputaţilor, de către preşedintele Republicii Moldova, Mircea 
Snegur, la 12 februarie 1991, salutând prezenţa acestuia, 
Alexandru Bârlădeanu, preşedintele Senatului, a spus între 
altele:  „împărtăşim, pe deplin, Hotărârea Congresului 
Poporului al URSS, din 24 decembrie 1989, potrivit căreia 
Protocolul Adiţional Secret la Pactul Ribbentrop-Molotov, 
referitor la împărțirea sferelor de interese în Europa de Est şi 
Vest, din 23 august 1939, sunt lipsite de fundament juridic şi 
de valabilitate din însuşi momentul semnării lor”!%5. 

Când, la 27 martie 1991, a fost evocată în Parlamentul 
României revenirea Basarabiei la Statul român, prin votul 
democratic şi plebiscitar din 1918, dat de Sfatul Ţării, mai 
mulți vorbitori au făcut din nou referiri la Pactul Ribbentrop- 
Molotov. Deputatul Vasile Diaconu, din partea FSN, de pildă, 
în şedinţa Adunării Constituante din 27 martie 1991, după ce a 
caracterizat obiectiv consecințele pactului, ca instrument al 
rapturilor teritoriale din vara anului 1940, din partea URSS, a 
făcut, în final, aprecierea că „Europa postbelică a fost clădită 
pe pacte secrete între Stalin şi Hitler, pe de o parte, şi 
Roosevelt, Stalin şi Churchill, pe de altă parte”, iar noi ne 
aflăm acum, ca „semnatari ai Actului final de la Helsinki” în 
situația de-a respecta „principiul inviolabilității frontierelor 
statelor semnatare”, însă vorbitorul şi-a exprima speranța că 
Gorbaciov, ca un „campion al păcii”, care a primit recent 
„înaltul titlu de laureat al Premiului Nobel pentru pace”, după 
opinia sa „va trebui să dovedească disponibilitatea pentru un 
dialog asupra acestui subiect”; el a mai propus ca toate 
teritoriile româneşti anexate în iunie 1940 de sovietici — 
Basarabia, nordul Bucovinei, ţinutul Herţa — „să fie puse sub 
suzeranitatea care revine de drept Chişinăului, ca o garanţie în 


aceste zone nu-şi vor pierde ființa națională”. Făcând o astfel 

de propunere şi sugerând ca şi statul român să se implice în 
păstrarea unității şi stabilităţii teritoriilor româneşti din URSS, 
deputatul de întreba retoric: „... când şi cine trebuie să îndrepte 
această eroare istorică? Astăzi Moscova, care este responsabilă 
de această nedreptate sau mâine Kievul, când va fi, probabil, 
mult mai dificil, dacă nu chiar imposibil...?” Şi răspunsul îl 
oferea tot el însuşi: „Eu cred că, de pe acum, răspunzătorii în 
fața naţiunii noastre pentru destinele şi viitorul ei, respectiv 
Parlamentul, Preşedintele şi Guvernul trebuie să se gândească 
şi să procedeze după cum va fi mai potrivit cu interesele 
supreme ale poporului român”. Şi deputatul Octavian 
Căpăţână, din partea PUNR a întărit propunerea — cu acelaşi 
prilej — ca statul român să negocieze atât cu Moscova, cât şi cu 
Kievul, încât să realizeze „în anii ce vin, în beneficiul reciproc 
al statelor din zonă, un tratat global, în care să se rezolve toate 
urmele şi consecinţele unei vecinătăți otrăvite de pretenții 
feudale sau imperiale şi, în speţă, de Pactul Stalin-Hitler”!*%. 

Din partea PNL, deputatul Dan Lăzărescu, după ce-a 
evocat şi condamnat Pactul Molotov-Ribbentrop drept „cea 
mai cumplită înscenare istorică”, relevând, totodată, că recent 
„conjunctura europeană s-a schimbat şi se schimbă sub ochii 
noştri”, şi-a exprimat „nădejdea reîntregirii neamului” după 
„formula  mântuitoare a generalului De Gaulle «Europa 
patriilor reîntregite»”*. 

Un alt deputat al PNL, Constantin Andreiescu, luând 
cuvântul în Parlament, în aceeaşi zi, 27 martie 1991, găsea de 
cuviință să se adreseze direct lui Mihail Gorbaciov, conducerii 
statului sovietic şi istoricilor sovietici, invocând „trei 
argumente”: 1) Tratatul de prietenie, încheiat de Petru cel Mare 
cu Dimitrie Cantemir şi faptul că Dimitrie Cantemir şi spătarul 
Milescu l-au determinat pe Petru cel Mare să întoarcă Rusia 
către Occident; 2) păstrarea limbii „cea care dă dreptul unei 
entități să stăpânească un anumit teritoriu” şi 3) sângele „care 
s-a vărsat de-a lungul veacurilor pentru apărarea Basarabiei”, 

citându-l, dintre conducători pe Ştefan cel Mare „atletul lui 
Hristos”. Vorbitorul — entuziasmat de programul reformator al 
conducătorului de la Kremlin, propunea confraţilor săi, ca 
acestuia să i se dea „titlul de «Gorbaciov cel Mare», dacă se va 
convinge de dreptatea cauzei noastre şi ne va restitui Basarabia 
şi Bucovina!“ 

Pe o poziție diametral opusă se situa, în aceeaşi zi de 
27 martie 1991 din partea FSN senatorul Mihai lacobescu, total 
neîncrezător în politica naţională a lui Gorbaciov — dar şi în 
tratatul semnat de Iliescu cu Gorbaciov, despre care se vorbea. 
El se întreba: „Ce preţ are titlul de laureat al Premiului Nobel 
pentru un om, care acceptă să trimită tancuri în Ţările 
Baltice...? Cum poate fi întrebat un popor, dacă vrea să rămână 
în frontierele unui imperiu, câtă vreme niciodată nu şi-a dat 
consimțământul şi a fost cotropit cu forţa...? Rememorăm 
această zi sfântă, a unirii, cu convingerea că în Basarabiade 
astăzi, în ciuda colonizărilor care s-au făcut şi care mai 
păstrează încă 65-68% din populaţia majoritară românească; 
românii sunt deja pe drumul cel bun şi istoria este de partea lor. 
Ei au vrut şi obținut recunoaşterea limbii române ca limbă 
maternă, oficială, au introdus grafia latină, simbolul sacru, 
drapelul tricolor, luptă acum ca încet-încet să preia conducerea 
firească a treburilor economice şi politice, în fruntea cărora au 
fost până nu demult politruci veniţi cu armele sovietice în 
spate”. Apoi „săptămâna trecută, când am fost acasă, m-au 
întrebat nişte ţărani, pe care nu-i avem în Parlament — dar pe 
care ar fi trebuit să-i avem — dacă Germania, domnilor, îşi 
cumpără reunificarea cu atâtea milioane sau miliarde de mărci, 
dacă Japonia vrea acelaşi lucru, să-şi cumpere teritoriile care i- 
au fost cotropite cu nu ştiu câte miliarde de yeni, de ce să fim, 
în continuare, puşi pe compromis, să încheiem un tratat cu cei 
care ne-au mâncat, vreme de 45 de ani şi ne-au luat tot ce-am 
vrut şi-au putut, doar sufletul nu ni l-au luat, de dragul de a ne 
cere cel mai ruşinos lucru: recunoaşterea frontierelor de după 

cel de-al doilea război mondial, care, în fond, sunt nişte 
frontiere clădite pe forță, pe înţelegeri secrete, dintre marile 
puteri şi aşa mai departe. Iată o judecată a ţăranilor simpli, pe 
care o aduc ca un prinos aici, în Senat, pentru că ei se întreabă: 
«Cât ne-au luat, vreme de 45 de ani, încotro au trecut trenurile, 
mai sperăm să ne dea ei, ceva, acum? Sau putem fi demni să 
organizăm singuri, cu puţinul pe care-l avem — pentru că am 
avut grâu udat cu lacrimi, să facem blid pentru două imperii, 
cel otoman şi cel habsburgic — şi sperăm să mai găsim în acest 
pământ un blid să facem praznic şi pentru cel de-al treilea 
imperiu, URSS»”!"! 

Unii senatori au pus problema ca România să 
analizeze şi să înfiereze Pactul Molotov-Ribbentrop cu mult 
înaintea Conferinţei de la Chişinău. Astfel, în şedinţa Senatului 
din 10 aprilie 1991, deputatul FSN, Romulus Vulpescu, 
abordând chestiunea Pactului Molotov-Ribbentrop, relata: „din 
câte suntem informați, guvernul sovietic, acasă la el, l-a 
denunţat. În orice caz, guvernul Moldovei a făcut-o şi el...! Şi 
noi, ce mai aşteptăm? Guvernul nostru ce aşteaptă?!” În 
acelaşi scop, şi deputatul FSN, Vasile Diaconu, în şedinţa din 
13 mai 1991, relata în Adunarea Deputaţielor: „am aflat cu 
toţii, din presă, precum şi din interviul acordat Televiziunii 
Române de către colegul nostru din Parlamentul Republicii 
Moldova, domnul Valeriu Matei, că în zilele de 26-28 iunie 
1991, va avea loc la Chişinău o conferință cu o largă 
participare internațională, care va lua în discuție efectele 
Pactului Molotov-Ribbentrop asupra Basarabiei şi Bucovinei 
de nord”. În continuare, deputatul cerea ca delegaţia care va 
participa din partea oficială a României — pe lângă specialiştii 
în problemele celui de-al doilea război mondial — să fie 
pregătită din vreme, în aşa fel încât să poată prezenta şi 
argumenta „un act de înălțător patriotism, cu semnificaţii 
deosebite pentru toți românii”. 


438 


Deputatul Vasile Diaconu critica modul superficial, 
formal şi simplist, prin care Ministerul Afacerilor Externe s-a 
pronunţat față de Decretul din 23 decembrie 1990 al Sovietului 
Suprem şi al preşedintelui URSS, despre care s-a spus doar: 
„împărtăşim pe deplin hotărârea Congresului Deputaţilor 
poporului al URSS, adoptată la 24 decembrie 1989, potrivit 
căreia Protocolul adițional Secret al Pactului Ribbentrop- 
Molotov, referitor la împărțirea sferelor de influență şi interese 
în Europa de Est şi Sud-Est, din 23 august 1939 şi alte 
înțelegeri secrete încheiate cu Germania, sunt lipsite de 
fundament juridic şi de valabilitate, din momentul semnării 
lor”. Dar, aceasta era exprimată declarativ, fără a se accepta să 
se discute şi despre consecinţele — care încă persistau — ale 
aplicării pactului. Şi Ministerul Afacerilor Externe se 
mulțumea doar să repete, servil şi umil, ceea ce spuseseră — de 
ochii lumii — sovieticii, nu ceea ce-i durea pe români. Deputatul 
cerea ca în documentul ce trebuia elaborat şi prezentat la 
Conferinţa internaţională de la Chişinău „să se sublinieze clar 
că România a fost, alături de Estonia, Letonia, Lituania şi 
Polonia, o victimă a înțelegerilor realizate între Stalin şi Hitler 
şi numai datorită perfidiei lui Stalin ţara noastră a putut fi 
profund mutilată”. El mai propunea ca, în documentul elaborat 
de România „să se aibă în vedere şi actele ulterioare, prin care 
semnatarii acestui pact au pus în aplicare înțelegerile 
respective”, adică „notele ultimative ale guvernului sovietic din 
26 şi 27 iunie 1940”. Deputatul mergea şi mai departe cu 
propunerile sale. Deşi România era semnatara şi a Actului final 
de la Helsinki şi a Cărţii de la Paris, referitoare la 
inviolabilitatea frontierelor, în condiţiile în care, în prezent s-a 
creat „tendinţa de a elimina antagonismele născute prin actele 
şi evenimentele de-acum 50 de ani”, în contextul în care, acum, 
se reafirma „dreptul fiecărui popor de a-şi hotărî singur şi 
oricând statutul său politic intern şi extern” — fapt ce se vădea 
şi admitea, de pildă, în cazul reunificării Germaniei — şi statul 

român trebuia să elaboreze şi să negocieze soluții concrete, 
viabile, tocmai fiindcă „experienţa tragică a secolului nostru”a 
arătat că „puterea şi măreția unei naţiuni nu stau în numărul de 
teritorii acaparate, de popoare subjugate, ci în punerea în 
valoare a capacităţii creatoare a poporului, în înțelepciunea cu 
care reuşesc să-şi acomodeze interesele cu alte popoare, în 
special cu cele vecine”. 

La 10 iunie 1991, acelaşi deputat, Vasile Diaconu, 
intervenea şi spunea public în Senat, cu doar două săptămâni 
înaintea planificatei conferinţe, ce urma să analizeze efectele 
Pactului Molotov-Ribbentrop la Chişinău „au început să se 
reverse din nou peste pământul Republicii Moldave, trupe 
speciale sovietice, fără acordul instituţiilor suverane”, cerând 
ca statul român să adopte public „o poziție promptă şi fermă, în 
legătură cu acest aspect, fiindcă intrarea neautorizată şi 
nejustificată a trupelor sovietice în Republica Moldova 
constituie o lovitură dată aspirațiilor cetățenilor acestei 
republici de a-şi consolida suveranitatea şi neatârnarea”!**. 

În cursul lunii iunie 1991, până la deschiderea 
conferinței internaţionale de la Chişinău, au continuat să se 
facă referiri în Parlamentul României cu privire la efectele 
nefaste ale înţelegerii dintre Stalin şi Hitler, la 23 august 1939. 
astfel, de pildă, Octavian Dan Căpăţână, deputat PUNR, în 
şedinţa din 13 iunie 1991 a relevat că semnarea Pactului 
Molotov-Ribbentrop la 23 august 1939 la Moscova, „a 
întrerupt tratativele franco-anglo-sovietice şi a surprins o lume, 
la acea vreme, dar a demonstrat indubitabil o trăsătură de unire 
între cele două puteri discreționare, între Stalin şi Hitler”; acest 
fapt a permis ca Germania să invadeze Polonia, iar URSS s-o 
înjunghie „din spate”; un comunicat cinic sovieto-german din 
18 septembrie 1939 afirma „comunitatea de interese a celor 
două state şi voința de a instaura în Polonia ordinea 
revoluţionară prin distrugerea statului polonez” — textul unui 
astfel de comunicat nemaiavând nevoie de nici un fel de 

comentariu, câtă vreme se afirmă că „instaurarea ordinei 
revoluționare” echivalează cu „distrugerea unui stat”, iar o 
astfel de idee de-a dreptul aberantă ni-l prezintă pe Stalin ca un 
campion al celor mai absurde idei despre ce înseamnă „ordine 
revoluționară”. Tot o mostră de gândire specific sovietică 
oferea şi Molotov care, în octombrie 1939 declara în Sovietul 
Suprem la Moscova: „A fost de ajuns ca Polonia să primească 
o lovitură rapidă, întâi a armatei germane, apoi a armatei 
sovietice, pentru ca să nu rămână nimic din această stârpitură 
creată de Tratatul de la Wersailles şi care nu trăia decât din 
împilarea naționalităților nepoloneze”. Alte consecinţe ale 
înțelegerii dintre Stalin şi Hitler, relevate şi condamnate de 
deputatul român: Tratatul de prietenie şi frontieră sovieto- 
germană din 28 septembrie 1939 — care, pe de o parte amenința 
celelalte state europene vecine, iar pe de alta, ceda Reichului 
german regiunea Lublin, în schimbul susținerii intereselor 
sovietice în România, în special, şi în Balcani, în general; însă, 
dincolo de alte detalii — arată acelaşi deputat — semnarea 
înțelegerii dintre Stalin şi Hitler, din 23 august 1939 marca 
„semnalul verde pentru începerea celui mai distrugător conflict 
pe care l-a cunoscut omenirea”; între alte acțiuni imediate, 
după invadarea şi desființarea Poloniei, deputatul român 
menționează: la 7 noiembrie 1939 Ungaria ataca Slovacia; la 
30 martie 1940 Rusia ataca Finlanda; în mai, Germania invada 
Franţa; în iunie — Rusia ocupa Ţările Baltice; la 22 iunie Franța 
capitula şi „odată cu aceasta se năruiau, pentru moment, 
speranţele lumii civilizate”. Relaţiile României cu URSS — 
clădite în primele două decenii pe principii de drept (Pactul 
Ligii Naţiunilor, Pactul Briand-Kellog, convențiile de la 
Londra, principiile adoptate de Titulescu şi Litvinov cu ocazia 
reluării relațiilor diplomatice în 1934, apoi, în cadrul 
proiectului de tratat de neagresiune din 1936, de la Montreaux 
etc.) — au fost spulberate, odată cu semnarea Pactului Molotov- 
Ribbentrop şi în locul unei diplomaţii paşnice, bazate pe drept 

„s-a impus — releva acelaşi deputat — disprețul legii, forța 
brutală, ura primitivă, violenţa. Acest tratat n-a avut şi nu are 
nici o bază juridică şi cu atât mai mult nu a avut şi nu are nici o 
bază morală, nu are nici o justificare politică, militară, 
economică sau socială. Acest lucru a fost consacrat în ultima 
vreme în Polonia, în Țările Baltice, la Moscova, la Chişinău şi 
acum vă propun Dumneavoastră — încheia deputatul în 
cuvântul său din 13 iunie 1991 — adoptarea unui document prin 
care să îndeplinească o formalitate: să declarăm nul acest tratat, 
împreună cu toate protocoalele sale”. Cum toate dezbaterile în 
Parlamentul României se televizau şi difuzau zilnic prin 
mijloacele mass-media, deputatul lansa şi o listă, pe care urma 
s-o semneze câte un reprezentant din fiecare judeţ al ţării '%. 

În pofida acestor propuneri timpurii, Senatul şi 
Adunarea deputaților au fost convocate spre a elabora 
documentul pentru Chişinău, abia la 24 iunie 1991, deci cu 
num ai două zile înaintea deschiderii conferinţei internaţionale. 
Însă, referirile bogate din ambele camere conturaseră deja 
principalele doleanţe ce trebuiau incluse în acest document. 

Aşadar, la 24 iunie 1991, în faţa deputaţilor şi 
senatorilor din cele două camere reunite ale Parlamentului, 
Alexandru Bârlădeanu, el însuşi originar din Basarabia, lansa 
invitaţia ca — „întrucât în momentul de față sau mâine, mi se 
pare, începe, la Chişinău, sub egida Parlamentului Moldovei, 
un simpozion consacrat Pactului Ribbentrop-Molotov” şi „la 
acest simpozion iau parte şi câţiva parlamentari de-ai noştri” — 
ar fi cu totul nepotrivit ca înainte de acest simpozion, Guvernul 
şi Parlamentul României să nu-şi exprime cu toată vocea 
atitudinea sa față de Pactul Ribbentrop-Molotov”. Fără 
comentarii: preşedintele Senatului nu ştia exact când începe 
evenimentul de la Chişinău şi confunda o conferință 
internațională cu un simpozion. Preşedintele Senatului mai 
anunţa forumul legislativ că pentru diversele intervenții la care 
sunt invitați cu precădere şefii grupurilor parlamentare, se 

acordă „numai o jumătate de oră”, de discuţii, fiindcă „această 
Declaraţie a fost făcută şi dezbătută la Comisia de politică 
externă” şi „problema în sine nu suportă divergențe de fond şi, 
cel mult, poate unele observaţii redacționale”!*. 

A urmat la cuvânt — timp de-aproape o oră — ministrul 
afacerilor externe al României, Adrian Năstase. El a început 
prin a analiza şi caracteriza pactul. Ceea ce fusese prezentat 
opiniei publice „ca un simplu pact de neagresiune, între cele 
două state, s-a dovedit, la scurt timp, după încheierea sa, a fi 
unul din principalele instrumente diplomatice , prin care cele 
două părți îşi delimitau sferele de influenţă în zona Europei de 
Est”. În continuare, ministrul român de externe a enumerat 
consecinţele „anexării parțiale sau integrale a teritoriilor unor 
state suverane” şi a relevat „invadarea, la 22 iunie 1941 a 
URSS, de către trupele germane, au arătat că nici o parte, nici 
de cealaltă, ființarea Pactului nu era aceea a asigurării păcii şi 
cooperării, între cele două state”. Publicat în 1948 în SUA, 
protocolul adițional secret fusese negat până în 1989, îndeosebi 
în URSS, când în condiţiile reformelor lui Gorbaciov a fost nu 
numai confirmat, dar şi analizat — formal, declarativ — şi 
declarat nul, însă nu şi consecințele sale. Analizând motivele 
cedărilor teritoriale din iunie 1940 vorbitorul releva că statul 
român „a fost nevoit să accepte”, nu din convingere, ci silit 
„pentru a evita gravele urmări, pe care le-ar fi avut recurgerea 
la forță şi deschiderea ostilităților în această parte a Europei”, 
dar, fără a ratifica aceste cedări; la 2 iulie 1940, comisiile de 
politică externă ale Senatului şi Adunării Deputaţilor declarau 
că: „Basarabia, nordul Bucovinei şi Herţa sunt şi rămân teritorii 
româneşti, pe deasupra vicisitudinile care s-au abătut vremelnic 
asupra lor şi care nu sunt cele dintâi”. 

Prezentând o amplă şi veritabilă prelegere 
universitară, de istorie a celui de-al doilea război mondial, 
Adrian Năstase, profesor de drept internațional, dezvăluie 
faptul că, primii care au încălcat înțelegerea din 23 august 1939 

au fost chiar sovieticii — care şi-au propus „să ocupe simultan 
provinciile Basarabia şi Bucovina”, dar germanii „i-au convins 
pe sovietici, să-şi limiteze ocupația la partea de nord a 
Bucovinei, după ce i-au sfătuit pe români să accepte 
ultimatumul sovietic din 26 iunie 1940; apoi, „trupele sovietice 
nu au respectat nici chiar condiţiile impuse de guvernul 
sovietic României, încercând, prin atacarea unităților armatei 
române, să provoace un conflict deschis cu ţara noastră”, de 
asemenea, nu şi-au respectat nici propriul cuvânt — oprind 
populația civilă să se refugieze în interiorul României şi 
depăşind linia de demarcaţie, indicată inițial chiar pe harta 
trimisă de la Moscova, odată cu prima notă ultimativă. Adrian 
Năstase respingea, cu argumente istorice, indubitabile, 
acuzaţiile sovietice — că România a participat la intervenția 
antisovietică, „prin ocuparea Basarabiei, în 1918; că ar fi fost, 
în etapa interbelică, promotoarea unei politici antisovietice” 
sau că „prin încheierea Tratatului economic din 23 martie 
1939” ar fi dorit „o apropiere de Germania nazistă”; or, la 8 
aprilie 1939, România asigura Moscova că „România nu se va 
face niciodată unealta unor mari puteri împotriva vecinilor săi”, 
fiindcă „România nu urmăreşte nici un ţel politic sau teritorial, 
dincolo de hotarele ei”. Ori, relevă ministrul afacerilor externe 
al României, nimic din conduita ţării noastre n-a justificat 
ocuparea de către sovietici a Basarabiei, nordului Bucovinei şi 
Herţei. Pactul Molotov-Ribbentrop „a permis lui Hitler să 
declanşeze cel de-al doilea război mondial” iar lui Stalin „să 
invadeze republicile Baltice, Polonia, Basarabia şi, în 
perspectivă, chiar Finlanda”, încât „motivul central al tratatului 
a constat în ambițiile imperiale” cum aprecia şi Sovietul 
Suprem al URSS, analizând şi condamnând pactul. 

Acţiunea URSS față de România — arăta în continuare 
Adrian Năstase — a reprezentat „după toate standardele 
internaționale un caz clar de agresiune” şi, indirect, a 

determinat „participarea României la război împotriva Uniunii 
Sovietice”. 

Explicând deputaților şi senatorilor rațiunea pentru 
care la 5 aprilie 1991, România a încheiat Tratatul de 
colaborare, bună vecinătate şi amiciţie cu URSS — spre a putea 
stabili „relații directe cu republicile sovietice şi implicit cu 
românii din teritoriile încorporate la Uniunea Sovietică în 
1940” — ministrul român de externe n-a exclus eforturile de 
viitor ale statului român pentru „repararea consecinţelor 
Pactului Molotov-Ribbentrop”, în contextul în care „unificarea 
Germaniei şi revoluțiile din Estul Europei au pus capăt 
războiului rece şi diviziunii continentului, inaugurând tranziția 
la democraţie şi la economia de piață în aceste țări”; el a 
îndemnat în final la înţelepciune şi prudență, citând cuvintele 
lui Iuliu Maniu, din 1934, care spunea că: „Dacă în atâtea şi 
atâtea chestiuni interne, ne desparte pe unii de alții, o lume 
întreagă, măcar în chestiunile externe să ne unim cu toţii în 
gând şi hotărâre, de a păstra ceea ce este al nostru, de a nu 
ataca pe nimeni, dar de a nu lăsa ca nimeni să ne atace 
patrimoniul național”. 

A urmat prezentarea Proiectului de declaraţie al 
Parlamentului României, privind Pactul Ribbentrop-Molotov şi 
consecinţele acestuia pentru țara noastră, de către deputatul 
FSN loan Timiş, şeful Comisiei de politică externă. 

În luările de cuvânt pe tema proiectului s-au afirmat 
poziţii relativ diferite — de la considerații filosofice generale la 
unele rezerve şi propuneri de îmbunătăţire a documentului. 
Astfel, deputatul FSN, Marian Enache a condamnat 
consecințele pactului, ca o expresie „a unei încălcări flagrante 
a suveranităţii, dar mai ales reprezintă o mutilare sfâşietoare a 
ființei naționale româneşti”. Fără a cere direct revizuirea 
frontierelor, vorbitorul a citat cuvintele pline de speranţă, 
rostite într-o împrejurare istorică grea, de către Petru Rareş: 
„vom fi iarăşi ce-am fost şi-ncă mai mult de-atâta”!55. 

Ion Raţiu, deputat al PNŢCD s-a pronunţat pentru a 
reafirma şi apăra „caracterul românesc al acestor teritorii” şi 
de-a fi „în întregime de acord cu această declaraţie a 
Parlamentului”. Deputatul Partidului Liber-Schimbist, Ştefan 
Cazimir, a cerut să fie „Definite cu rigoare şi claritate” acel 
pasaj „care cere Preşedintelui ţării, guvernului României şi 
tuturor forțelor politice să acționeze pentru împlinirea 
năzuinţelor legitime ale populaţiei din teritoriile româneşti 
anexate”!%. Deputatul PSD, Sergiu Cunescu — martor în 
copilărie la drama mutilării României — mărturisind că 
generația lui şi-a făcut un ideal din „acela de-a revedea 
România întregită, aşa cum a fost odinioară”, cerea ca, în textul 
documentului, în locul unor fraze generale, prea vagi, să se 
prevadă mai clar ca Guvernul României şi toate forțele politice 
să acționeze spre a vedea „împlinirea năzuințelor legitime ale 
populației din teritoriile româneşti pentru independență şi apoi 
pentru revenirea la situația dinainte de 1940”, adică la acea 
Românie întregită'“!. Aceleaşi idei le-au exprimat în limbajul 
lor propriu: deputatul PUNR, Vasile Şuţa!“?, deputatul liberal 
Radu Câmpeanu, abia reîntors din exil!®, deputatul PADR, 
Victor Surdu!S%, deputatul FSN, Vasile Rădulescu, deputatul 
PSDR, Cornel Nica“, senatorul FSN, Viorel Faur!“, deputatul 
UDMR, Domokos Geza — care a cerut să se introducă în text o 
exprimare mai concisă, astfel: „înlăturarea pe cale paşnică a 
consecințelor nefaste ale actelor nedrepte, ce au la bază 
protocoale secrete ale Pactului Molotov-Ribbentrop, 
corespunzător cu normele moralei şi dreptului internațional”! ®. 

Un alt martor ocular al vremurilor istorice când s-a 
încheiat pactul Molotov-Ribbentrop şi când doliul național s-a 
coborât peste întreaga țară, deputatul PNŢCD, Ion Diaconescu, 
a insistat asupra ideii ca în document să se specifice că prin 
acțiunea sa agresivă, în iunie 1940, URSS a silit România să 

intre „în tabăra antisovietică 

Documentul final, care a ieşit din toate aceste 
dezbateri, Declarația Parlamentului României privind Pactul 
Molotov-Ribbentrop şi consecințele acestuia asupra ţării 
noastre a fost prezentat în deschiderea conferinței de la 
Chişinău, în ziua de 26 iunie 1991, de către o delegaţie 
parlamentară formată din patru membri: senatorul Mihai 
lacoberscu, deputat FSN şi şeful delegației, deputatul FSN, 
Vasile Diaconu, preşedintele grupului de studii „Basarabia”, 
senatorul PNL, Mircea Voica şi deputatul PNTCD, loan Raţiu. 

Documentul evoca „acele dureroase evenimente” din 
iunie 1940, când „părți importante din trupul ţării au fost rupte 
cu forța şi anexate samavolnic”;, erau enumerate teritoriile 
cedate, dar şi urmările imediate, subliniind că politica stalinistă 
„nu a putut anihila conştiinţa apartenenţei Basarabiei, nordului 
Bucovinei şi ținutului Herţa la România”. Era amintit, de 
asemenea, faptul că Pactull Molotov-Ribbentrop a afectat o 
zonă mai întinsă — de la Marea Baltică la Marea Neagră” şi că 
Parlamentul României condamnă acest pact „ca fiind ab initio 
nul şi neavenit”, înfierând totodată, şi consecinţele care au 
urmat „ocuparea cu forța, la 28 iunie 1948, a Basarabiei, 
nordului Bucovinei şi ținutului Herţa, împotriva voinței 
populaţiei din aceste străvechi teritorii româneşti, acţiune care a 
reprezentat o încălcare brutală a suveranităţii, independenţei şi 
integrității teritoriale a României”. 

Salutând condamnarea Pactului Molotov-Ribbentrop 
de către Congresul Deputaţilor Poporului din URSS la 24 
decembrie 1989, documentul încorpora, în final, convingerea 
conducerii României că „noile realităţi şi evoluţiile pozitive ce 
au loc în Europa şi în lume creează premise favorabile pentru 
identificarea modalităților vizând înlăturarea pe cale paşnică a 
consecințelor nefaste ale actelor nedrepte ce au la bază 
protocoalele secrete ale Pactului Molotov-Ribbentrop, în 
consens cu principiile statuate în Actul final al Conferinţei 

pentru securitate şi cooperare în Europa şi în Charta de la Paris, 
pentru o nouă Europă...” 

Este limpede ca lumina zilei că cele două precizări 
privitoare la Actul final de la Helsinki şi Charta de la Paris 
trimiteau pe cititorul avizat la respectarea strictă a 
inviolabilității frontierelor existente. Totuşi, în ultimul paragraf 
se scria că Parlamentul „solicită Preşedintelui țării, Guvernului, 
tuturor forţelor politice din ţara noastră să acționeze în spiritul 
acestei declarații, în vederea împlinirii năzuinţelor legitime ale 
popoarelor din teritoriile româneşti, anexate cu forţa, în urma 
înțelegerilor secrete stabilite prin Pactul Molotov- 
Ribbentrop”'™”. În pofida acestor generalități şi ambiguități, 
documentul a fost primit cu ovații prelungi din partea 
participanților. 

În cea de-a doua zi a conferinței, seara, în Piața 
Centrală a Capitalei Republicii Moldova, s-a petrecut un fapt 
istoric mai puţin obişnuit. În fața unei mulțimi imense, adunată 
anume, a fost coborât de pe soclu, statuia din bronz a lui V.I. 
Lenin. Era un „Ilici? de mărime naturală, instalat acolo de către 
stăpâni, cu câteva decenii în urmă. A fost nevoie de o macara, 
care s-o încline şi sudorii să-i taie legăturile metalice spre a 
putea fi dată jos „măreaţa” statuie. În timp ce un camion a dus 
statuia, într-o magazie din preajmă, unde erau îngrămădite 
panouri şi lozinci de la ultima „Expoziţie” a realizărilor 
socialiste”, pe soclul rămas ştirb, sub inscripția mare „V. I. 
Lenin” s-a scris cu litere mari, negre: „Cine va face ca mine, ca 
mine să păţească!” 


V.5. Rezoluţia Conferinţei şi alte ecouri 

Lucrările conferinței s-au încheiat printr-un document 
final, pe care îl reproducem integral, fie şi numai spre a fi 
comparat cu textul României: 

„Noi, participanţii la Conferinţa Internaţională 
Pactul Ribbentrop-Molotov şi consecinţele sale pentru 

Basarabia, pe baza discuţiilor purtate în zilele de 26-28 
iunie 1991, aici, la Chişinău — capitala Republicii 
Moldova, declarăm următoarele: 

tratatul de neagresiune între Germania şi URSS, 
cunoscut sub numele de Pactul Ribbentrop-Molotov, 
semnat la Moscova, la 23 august 1939, împreună cu 
prevederile protocolului său adițional secret, au generat 
conflicte, suferințe, drame şi destabilizarea situației 
politico-militare din Europa, de la Golful Finic până la 
Marea Neagră. Totodată, a afectat direct populația şi 
teritoriile Basarabiei, Nordului Bucovinei şi Herţei — 
străvechi teritorii româneşti. Această înţelegere, expresie 
a politicii arogante de dictat şi dispreț faţă de soarta şi 
viața altor popoare, față de normele de convieţuire a 
națiunilor civilizate, a avut consecințe care, din păcate, 
mai dăinuie şi astăzi. 

Aşa-numitul Pact de neagresiune, încheiat între 
cele două regimuri totalitare ale Europei a rămas 
cunoscut în istorie ca actul prin care sistemele 
dictatoriale stalinist şi hitlerist au pus în practică 
planurile lor expansioniste, care au condus la declanşarea 
celui de-al doilea război mondial. 

Pactul  Ribbentrop-Molotov a constituit în 
realitate, apogeul colaborării între Uniunea Sovietică şi 
Germania. 

Omenirea, deşi bănuia, avea să afle mai târziu că 
Pactul conţinea o anexă secretă, prin care URSS şi 
Germania şi-au stabilit «sferele de interese» de la Marea 
Baltică la Marea Neagră, hotărându-se în acest mod, fie, 
dispariția unor state, fie amputarea lor. Astfel, Polonia 
urma Să dispară, fiind din nou împărțită, de data aceasta 

între Germania şi URSS, Ţările Baltice să fier încorporate 
prin forță în cadrul Uniunii Sovietice, iar Finlanda 
amputată de regiunea Carelia. 

Anexarea de către Uniunea Sovietică a 
Basarabiei, Nordului Bucovinei şi ținutului Herţa, teritorii 
care nu-i aparțineau şi asupra cărora nu avea nici un 
drept, a constituit primul act al tragediei naționale — 
sfârtecarea României în anul 1940, punând la grea 
încercare întregul popor român şi i-a adus imense 
suferințe şi incalculabile daune. Trecerea totală a acestor 
teritorii în componența URSS a generat pentru decenii 
consecințe dramatice întregului popor român, îndeosebi 
pentru populația din teritoriile respective. 

Astfel, în perioada 28 iunie-4 iulie 1940, în 
județele Cernăuţi, Chişinău, Cetatea Albă şi Bălți au fost 
arestate 1122 persoane, dintre care marea majoritate o 
constituiau intelectualii. În noaptea de 13 iunie 1941 au 
fost deportate din Basarabia circa 5000 de familii. Numai 
în luna august, din județele Basarabiei au fost trimişi la 
muncă forțată, la întreprinderile sovietice din regiunile 
îndepărtate ale URSS, 53.358 de tineri, iar în perioada 
1941-1949, alți 80.000 de tineri, dintre care mulți nu s-au 
mai întors niciodată. În timpul foametei provocate de 
autoritățile sovietice, în anii 1946-1947, şi-au pierdut 
viața circa 200.000 de basarabeni. În noaptea de 5 spre 6 
iunie 1949 au fost arestaţi şi deportați în Siberia circa 
11.000 de familii de ţărani din Basarabia. 

Moldova, teritoriul cuprins între Carpații 
Orientali, Carpații Păduroşi, Nistru şi Marea Neagră, a 
fost dintotdeauna locuită de români şi strămoşii lor, fiind, 
aşadar, parte constitutivă a vetrei şi etnogenezei 

poporului român.. Principatul Moldovei, ce a cunoscut 
vremuri de glorie sub Alexandru cel Bun, Ştefan cel Mare, 
Ioan Vodă cel Cumplit, Vasile Lupu, a fost, ca şi celelalte 
principate româneşti, Valahia şi Transilvania, pavăza 
lumii creştine în faţa expansiunii otomane. 

Basarabia nu era numele întregului teritoriu 
dintre Prut şi Nistru. Denumirea de Basarabia se referea, 
inițial, la sudul Moldovei dintre Prut şi Nistru. După 
1812, autoritățile ţariste au extins denumirea de 
«Basarabia» asupra întregului teritoriu al Moldovei 
dintre Prut şi Nistru, pe care îl anexase Rusia, pentru a 
face să intre în conştiinţa publică, dar mai ales a 
cancelariilor europene, faptul că această regiune este 
distinctă şi ca suprafaţă, mai restrânsă decât estul 
Moldovei. 

În perioada 1812-1917, cât a durat ocupaţia 
țaristă în Basarabia a fost dusă o politică dură de 
deznaționalizare, colonizare şi teroare. Deşi, în parte 
alterat, prin masivele colonizări de ruşi, ucraineni, 
bulgari etc. caracterul etnic al Basarabiei a rămas 
acelaşi, românesc. Legăturile între Ţară şi românii din 
Basarabia, aflaţi sub ocupaţie străină, s-au menţinut cu 
mari dificultăți, suferinţe, sacrificii. 

În exercitarea dreptului său la autodeterminare, 
recunoscut şi de noile autorități ale Rusiei sovietice, la 27 
martie 1918, Parlamentul Republicii Democratice 
Moldoveneşti Independente — Sfatul Tării — potrivit voinței 
populației a decis, prin vot liber, unirea «pe vecie cu 
Patria mamă - România». 

Notele ultimative ale guvernului sovietic din 26 şi 
27 iunie 1940, adresate României, acte de punere în 

aplicare a înţelegerii secrete dintre Stalin şi Hitler, 
urmate de invazia şi ocuparea prin forță, începând cu 28 
iunie 1940, a Basarabiei, Nordului Bucovinei şi ținutului 
Herţa, împotriva voinţei populaţiei din aceste teritorii 
româneşti, au reprezentat, în mod clar, o încălcare 
flagrantă a suveranităţii, integrităţii şi independenţei 
statale a României, o expresie directă şi brutală a 
«dreptului forței» în relaţiile internaționale. 

Nordul Bucovinei, străvechi teritoriu românesc, 
nu a făcut obiectul Protocolului secret, dar a fost 
menţionat în ultimatumul sovietic din 28 iunie 1940. 
Anexarea acestui teritoriu este un caz unic în relațiile 
internaționale, deoarece, deşi nu a aparținut niciodată 
Rusiei şi nici Ucrainei şi nu a constituit obiect de discuţii 
între România şi URSS, el a fost revendicat cu titlul de 
«despăgubire» de către URSS, pentru că Basarabia a 
făcut parte din România în anii 1918-1940. 

Ținutul Herţa, teritoriu românesc, care nu a fost 
nici el menţionat în Protocolul secret şi nici în 
ultimatumul sovietic a fost încorporat printr-un procedeu 
abuziv, exclusiv pe cele armate. 

În faţa forței brutale imperiale, guvernul român, 
în răspunsul său din 28 iunie 1940, a declarat că pentru a 
evita declanşarea războiului «se vede silit» să evacueze 
Basarabia, nordul Bucovinei şi ţinutul Herţa. De fapt, 
România nu a cedat aceste două provincii, care sunt trup 
din trupul său, ci doar le-a evacuat sub ameninţare. 

Fărâmiţarea ulterioară a teritoriului anexat, prin 
punerea părţilor lui de Nord şi Sud sub administraţia 
Ucrainei, a constituit continuarea politicii staliniste de 
deznaționalizare forțată a provinciilor locuite de români. 

Toate aceste acte, ca — de altfel — şi celelalte 
acțiuni de forță, întreprinse în spaţiul geografic dintre 
Marea Baltică şi Marea Neagră, ca urmare a înțelegerilor 
rezultate din Pactul Ribbentrop-Molotov, au constituit o 
manifestare a politicii imperialiste de anexiune şi dictat, o 
agresiune fățişă împotriva suveranității şi intereselor 
vitale, naţionale, ale unor state vecine, membre ale Ligii 
Naţiunilor. Acţiunea stalinistă a constituit, de asemenea, o 
încălcare gravă a normelor conduitei statelor în relaţiile 
internaţionale, a obligațiilor asumate prin Pactul Briand- 
Kellogg din 1928 şi Convenţia privind definirea 
agresorului din 1933 de la Londra. 

Statele şi popoarele Europei au luat act de faptul 
că, prin Hotărârea adoptată la 24 decembrie 1989, 
privind aprecierea politică şi juridică a Tratatului 
sovieto-german de neagresiune din 1939, Congresul 
deputaţilor poporului, cel mai înalt forum din URSS 
condamnă semnarea Protocolului adițional şi a altor 
înțelegeri secrete cu Germania şi «recunoaşte că acestea 
sunt din punct de vedere juridic, lipsite de temei şi 
valabilitate, din momentul semnării lor, venind în 
contradicție cu suveranitatea şi independența unor state 
terțe». Totodată, Congresul deputaţilor poporului din 
URSS a apreciat că protocoalele secrete sovieto-germane 
«au fost folosite de Stalin şi anturajul său pentru a da 
ultimatumuri şi a exercita presiuni prin recurgerea la 
forță asupra altor state, încălcând obligaţiile juridice 
asumate faţă de acestea». 

În lumina aprecierilor  politico-juridice ale 
Congresului deputaților poporului din URSS, din 24 
decembrie 1989, a declarațiilor parlamentelor Lituaniei, 

Letoniei, Estoniei, Moldovei, Poloniei şi României şi a 
punctelor de vedere exprimate în comunicările ştiinţifice 
prezentate în cadrul conferinţei, participanții la prima 
conferinţă internațională consacrată analizei 
consecințelor Pactului Ribbentrop-Molotov, pornind de la 
valorile general-umane ale libertăţii şi democraţiei, 
consideră că Pactul şi Protocolul său adițional secret sunt 
nule ab initio, iar consecințele lor trebuie eliminate. 

În contextul dezvoltării şi aprofundării procesului 
general-european, al edificării unei noi arhitecturi 
politice şi de securitate în Europa şi creării spaţiului 
uman unic european, acționând pe baza dialogului şi a 
conlucrării mutuale, ţinând cont de noile realităţi, 
participanţii la Conferinţa de la Chişinău se pronunţă în 
favoarea unor soluții politice care să conducă la 
eliminarea actelor de injustiție şi abuz, comise prin 
recurgerea la forță, dictat şi anexiuni, atât în perioada 
premergătoare, cât şi în timpul desfăşurării celui de-al I- 
lea război mondial, în deplin consens cu principiile 
Actului Final de la Helsinki şi ale Cartei de la Paris 
pentru o nouă Europă. Procedând astfel, ar fi nu numai 
un act firesc de justiţie, în deplină concordanță cu 
exigenţele dreptului şi moralei internaţionale şi ale noii 
gândiri şi conlucrări politice contemporane, dar şi o 
contribuţie de o deosebită importanță la crearea unui 
climat de încredere şi înţelegere reciprocă, necesar pentru 
edificarea unei Europe noi, cu un sistem viabil de 
securitate şi cooperare pe continent. 

Ne exprimăm, totodată, încrederea că procesele 
complexe, de profunde transformări, pe care le cunosc în 
prezent, popoarele din URSS, vor asigura posibilitatea 


454 


deplinei realizări a dreptului imprescriptibil de libertate şi 
demnitate naţională al românilor din Basarabia, Nordul 
Bucovinei şi ţinutul Herţei. În acest cadru, salutăm 
împlinirea în aceste zile a unui an de la proclamarea 
suveranității statului de către Parlamentul Republicii 
Moldova şi ne exprimăm sprijinul faţă de eforturile 
deosebite care se fac pentru afirmarea reală a drepturilor 
inalienabile ale tuturor statelor, care au suferit 
consecințele nefaste ale Pactului Ribbentrop-Molotov””. 

Este de adăugat şi faptul că odată cu Declarația de la 
Chişinău a Conferinţei Internaționale s-a difuzat printre 
participanţi şi un Proiect de Rezoluţie pentru Comisia de relaţii 
externe, Departamentul Republican al Senatului Statelor Unite, 
cu următorul conținut: 

„Pentru a exprima ideea că Senatul SUA trebuie 
să sprijine dreptul la autodeterminare al poporului din 
Republica Moldova şi nordul Bucovinei; 

Întrucât Principatul român al Moldovei a apărut 
ca stat independent în secolul al XIV-lea; 

Întrucât Moldova a fost invadată de armata rusă 
în 1806 şi anexată de Imperiul Rus în 1812, ca urmare a 
tratatului ruso-turc de la Bucureşti; 

Întrucât la 15 noiembrie 1917 guvernul sovietic a 
proclamat dreptul popoarelor Imperiului Rus la 
autodeterminare şi fondarea de state separate; 

Întrucât la 2 decembrie 1917 Adunarea 
Constituantă a Moldovei, aleasă în mod democratic, sub 
numele de Sfatul Tării, a proclamat Moldova republică 
independentă; 

Întrucât la 27 martie 1918 Sfatul Ţării a votat 
unirea cu Regatul României; 

Întrucât Statele Unite ale Americii, Franța, Italia, 
Marea Britanie şi alte state aliate au aprobat şi 
recunoscut reunificarea Moldovei cu România, prin 
Tratatul de Pace de la Paris din 28 octombrie 1920; 

Întrucât forțele armate ale Uniunii Sovietice au 
invadat Regatul României şi au ocupat Moldova de Est, 
nordul Bucovinei şi ţinutul Herţa, contravenind Cartei 
Ligii Naţiunilor, Tratatului de la Paris, din 1920, Tratatul 
general de renunțare la război din 1928, Pactul de 
asistenţă reciprocă româno-sovietic din 1936, Convenţiei 
pentru definirea agresorului din 1933 şi principiilor 
general recunoscute ale dreptului internaţional; 

Întrucât anexarea Moldovei, a nordului Bucovinei 
şi a ținutului Herța au fost stabilite dinainte într-un 
anumit protocol secret la un tratat de neagresiune, 
încheiat între URSS şi Reich-ul german la 23 august 
1939; 

Întrucât între 1940-1953 sute de mii de români 
din Moldova şi nordul Bucovinei au fost deportaţi de 
guvernul URSS în Asia Centrală şi Siberia, 

Întrucât guvernul Statelor Unite a afirmat în 
repetate rânduri că refuză să recunoască ocuparea cu 
forța a teritoriului menţionat în clauzele așa-numitului 
pact Stalin-Hitler, inclusiv anexarea de către sovietici a 
Țărilor Baltice; 

Întrucât guvernele Regatului Unit Uniunii 
Sovietice şi SUA sunt părți ale Cartei Atlanticului din 14 
august 1941 — în care semnatarii îşi declară „dorința de a 
nu fi de acord cu nici o schimbare teritorială, care 
contravine voinţei liber exprimate a popoarelor 
implicate” şi îşi afirmă doleanţa „de a vedea drepturile 

suverane ale autoguvernării redate celor care au fost 
lipsiți de ele cu forța” în cursul celui de-al doilea război 
mondial; 

Întrucât la 31 august 1989, Sovietul Suprem al 
Moldovei a declarat limba română ca limbă oficială a 
republicii şi reintroducerea alfabetului latin interzis de 
guvernul sovietic în timpul ocupării Moldovei; 

Întrucât în martie 1990, poporul român din 
Moldova a putut participa la alegeri libere şi corecte a 
deputaților din Sovietul Suprem al Moldovei; 

Întrucât la 27 aprilie 1990, Sovietul Suprem al 
Moldovei a reintrodus steagul României ca drapel oficial 
al republicii; 

Întrucât la 23 iunie 1990 Sovietul Suprem al 
Moldovei a declarat Republica Moldova stat suveran; 

Întrucât la 16 decembrie 1990 mai mult de 
800.000 de români s-au adunat la cea de-a doua Mare 
Adunare Naţională, desfăşurată la Chişinău, capitala 
Moldovei, pentru a declara independența naţională a 
teritoriilor ocupate; 

Întrucât poporul Moldovei a refuzat să participe 
la referendumul din 17 martie 1991, în ciuda eforturilor 
guvernului sovietic de a ameninţa şi intimida poporul 
Moldovei de a accepta un nou tratat unional; 

Întrucât statele semnatare ale Actului final de la 
Helsinki au acceptat prin principiul drepturilor egale ale 
popoarelor şi dreptul lor la autodeterminare; 

Întrucât conform art. 8 al Actului final de la 
Helsinki „toate popoarele au întotdeauna dreptul, în 
deplină libertate de a hotări când şi dacă doresc statutul 
lor politic intern şi extern, fără amestec din afară şi de a 

urma aşa cum doresc dezvoltarea lor politică, economică, 
socială şi culturală. 

DREPT REZULTAT AL TUTUROR ACESTORA 

S-a hotărât ca Senatul Statelor Unite să 
recomande cu insistență Guvernului american: 

1. Să sprijine dreptul la autodeterminare al 
poporului din Moldova şi nordul Bucovinei ocupate de 
sovietici şi să elaboreze o hotărâre în acest sens; 

Să sprijine eforturile viitoare ale Guvernului 
Moldovei de a negocia paşnic, dacă o doresc, reunificarea 
Moldovei şi nordului Bucovinei cu România, aşa cum s-a 
stabilit în Tratatul de Pace de la Paris, din 1920, conform 
normelor în vigoare ale dreptului internaţional şi 
principiului 1 al Actului final de la Helsinki””. 

Pe de altă parte, şeful delegaţiei parlamentare a 
României la Conferinţa de la Chişinău, senatorul FSN, Mihai 
lacobescu,  informând printr-un raport Senatul despre 
desfăşurarea lucrărilor şi intervențiile participanților, în şedinţa 
din 11 iulie 1991, făcea în final şi următoarele propuneri: 

1. Reintroducerea studierii istoriei românilor în toate 
formele de învățământ, inclusiv în facultățile tehnice, fiindcă, 
pentru a ne putea apăra drepturile trebuie să cunoaştem, să 
înțelegem şi să facem să fie respectat adevărul istoric; 

2. Să informăm parlamentele lumii, Consiliul Europei, 
ONU, despre necesitatea imperioasă a anulării de facto 
aconsecinţelor nefaste ale Pactului Stalin-Hitler şi ale acordului 
secret, menţinut încă în mod anacronic; 

3. Constituirea unui grup parlamentar care să intre în 
legătură cu românii de pretutindeni, să-i informeze şi să 
conştientizeze asupra adevărului istoric şi necesităţii afirmării 
şi apărării constante a acestuia; împreună cu istoricii şi experții 
în dreptul internațional acest grup parlamentar să se 
documenteze şi să sesizeze Consiliul şi Parlamentul Europei, 


458 


precum şi ONU, asupra necesității anulării de facto a 
consecinţelor înţelegerii secrete Stalin-Hitler; 

4. Prin intermediul Ligii Culturale pentru Unitatea 
Românilor de Pretutindeni, prin schimburi de elevi, studenți şi 
profesori, să se realizeze o nouă şi rodnică etapă de 
intensificare şi colaborare spirituală, urmată de lărgirea 
legăturilor economice, care trebuie să prefaţeze şi să legitimeze 
viitoarea unitate politică cu românii din imperiul sovietic! 3. 

ÎN LOC DE CONCLUZII 
UN ACT ISTORIC DECISIV ŞI LEGITIM: 
PROCLAMAREA INDEPENDENŢEI 


Între anii 1986-1991, odată cu lansarea şi propagarea 
reformelor gorbacioviste, în rândul românilor din imperiul 
sovietic, s-a organizat, declanşat şi desfăşurat una dintre cele 
mai ample, complexe şi originale mişcări de afirmare şi 
eliberare naționale. Ea a fost stimulată, pe de o parte, de 
întregul proces înnoitor ce a cuprins şi s-a extins pe teritoriul 
URSS; dar, pe de altă parte şi de transformările rapide şi 
profunde, care-au avut loc, cu precădere în anul 1989 şi în anii 
următori, în toate țările socialiste europene — şi cu deosebire în 
România, țara-mamă, cu care românii din spaţiul sovietic au 
început pentru prima oară, să dialogheze şi să colaboreze, în 
domeniile vieţii materiale şi mai ales spirituale, după o 
jumătate de secol de izolare, împilare, deznaționalizare, 
încercare de rusificare şi exploatare colonială. 

În anul 1991, când confruntarea dintre forţele 
democratice, reformatoare, gorbacioviste şi cele conservatoare, 
retrograde, neostaliniste au atins cotele cele mai înalte, 
culminante, întrezărind, după lovitura de stat din 19 august 1991, 
apropiatul sfârşit al imperiului şi perspectivele prelungirii 
agoniei şi al unei posibile izbânzi vremelnice la putere a unor 
clici şi complici nostalgici ai vechiului imperiu, românii au 
chibzuit şi îndrăznit să-şi declare, cu glas tare, cea mai firească şi 
omenească dintre aspirații, independența naţională. 


Premise 
După un şir de reforme interne, democratice, politice, 
culturale, prin care şi-au recâștigat şi afirmat demnitatea 

națională, ei nu se puteau opri la jumătatea drumului. Trebuiau 
să încerce să-şi creeze un nou cadru juridic, care să le garanteze 
acele cuceriri şi împliniri dobândite, dar şi să realizeze altele 
noi, spre a-şi putea asigura şi continua drumul spre libertate şi 
unitate naţională. 

Independenţa era tocmai condiția fără de care 
eforturile începute cu o jumătate de deceniu în urmă, puteau 
rămâne izolate, suspendate, necontinuate, nefinalizate. 

Însă drumul spre independenţă era, pe cât de simplu la 
prima vedere, pe-atât de complicat şi întortocheat în realitate. 
Era plin de dificultăţi şi adversităţi, de forțe ostile, locale. Şi 
unionale. Era îngrădit de maşinaţiuni şi suspiciuni ale forțelor 
imperiale, centrale, ale vecinilor şi străinilor. Şi, mai ales, una 
peste alta, ale înțelegerii Bush-Gorbaciov de la Malta, cu 
privire la inviolabilitatea şi stabilitatea frontierelor. Trebuia, 
respectând, din Acordul final de la Helsinki şi Carta de la Paris, 
principiul privind inviolabilitatea graniţelor, să încerci să 
mergi, scoțând, invocând din aceleaşi documente, acele 
prevederi privitoare la dreptul la autodeterminare. Premisele 
Juridice au fost îndelung căutate, concepute şi formulate încet, 
chibzuind, anevoios, cu eforturi mari, durute. 

Sub raport demografic procentul de ruşi şi ucraineni în 
Moldova era relativ redus: 13% ruşi şi 13,8% ucraineni. În 
Estonia — 30,3% şi 3,4%; în Letonia — 32,8% şi 4,5%; în Lituania 
— 8,6% şi, respectiv, 7,7%; în Kazahstan — 37% şi 5,2%; în 
Belorus — 13,2% şi 2,9%; în Armenia — 2% şi nici un ucrainean; 
în Azerbaidjan — 5,6% ruşi şi nici un ucrainean; în Turkestan — 
8,3% ruşi; în Uzbekistan — 8,3% ruşi; în Tadjikistan — 3,5% ruşi; 
în Kârgâsztan — 21,5% şi 2,5% ucraineni; în Georgia — 2% ruşi. 

Moldova avea în 1991, o populaţie de 4,4 milioane 
locuitori. Dintre aceştia, ponderea românilor reprezenta 64,5%. 
Însă, dintre toate republicile sovietice, Moldova avea cel mai 
mare număr de naţionalităţi. În total — 120 la număr. În afară de 
români, ponderea minorităţilor se prezenta, în ordine 

descrescătoare, astfel: 13,8% ucraineni, 13% ruşi, 3,5% 
găgăuzi, 2% bulgari, 3,2% alte naționalități. 

Din totalul românilor, 54% trăiau în mediul rural şi 
46% în cel urban. Însă, ponderea elitelor românilor şi 
rusofonilor — ucraineni, ruşi, evrei — în diferite sectoare de 
activitate reflecta cu pregnanță consecințele politicii de 
împilare, exploatare specifice în majoritatea coloniilor 
sovietice la aceeaşi dată. Astfel, în învățământ, cultură, 
educaţie erau 18,3% români şi 71,8% rusofoni; în ştiinţă, 
literatură şi artă 16,8% români şi 73,4% rusofoni; în 
administraţie, justiție şi poliție — 11,2% români şi 81,9% 
rusofoni; în armată şi securitate — 5,8% români şi 94,2% 
rusofoni; în sectorul medico-sanitar: 17,2% români şi 78,2% 
rusofoni. Când era vorba de cadrele de conducere, raportul 
între elitele populaţiei majoritare şi cele ale minorităţilor 
slavofone sau rusofone era şi mai contrastant. De pildă, în 
calitate de directori ai întreprinderilor industriale în Moldova, 
8,6% erau români şi 91,4% rusofoni. Faptul explică de ce, în 
anumite împrejurări — ca, de pildă, atunci când s-a votat ca 
limba română să devină, prin lege, limba maternă, oficială a 
Republicii Moldova, marile întreprinderi industriale din 
Transnistria au organizat grevă — directorii obligându-i pe 
salariați să protesteze împotrivă, sub ameninţare că în caz 
contrar îi pot arunca în stradă, ca şomeri. 

Însă, românii au reuşit să atragă în fruntea mişcării de 
eliberare națională pe cei mai buni intelectuali, oameni cinstiți, 
curați, buni patrioți, ieşiţi din lumea rurală, rămaşi încă fideli 
datinilor, obiceiurilor, spiritualității populaţiei autohtone, poeți, 
scriitori, istorici, profesori, învăţători etc. Astfel că, românii au 
reuşit pentru prima dată în istoria lor, ca în anul 1990 să aducă 
în fruntea Moldovei, după primele alegeri libere şi 
democratice, un guvern format din 18 miniştri, toți moldoveni 
şi bucovineni, nici unul venit sau numit din afară. Aceasta a 
fost prima premisă şi cea mai importantă. Înaintea reformelor 

gorbacioviste, guvernul, conducerea PCM, administrația, 
Justiția, întreprinderile şi instituţiile, întreaga conducere a vieții 
civile şi militare din republică se afla în mâinile rusofonilor 
veniți şi numiţi de la Moscova, în care doar un procent redus de 
circa 20% provenea dintre românii din Transnistria — unde se 
afla complexul industrial-militar şi o adevărată „pepinieră” de 
cadre mancurtizate (transformate, prin metode „sovietice”, în 
slugi docile, umile ale Moscovei). 

O a doua premisă importantă a constituit-o şi faptul 
că, printre aceşti intelectuali patrioți — ca Ion Druţă, Leonida 
Lari, Grigore Vieru, Ion Hadârcă, Iurie Roşca, Alexandru 
Moşanu, Valeriu Matei, Anatol Petrencu, Vitalie Văratic, 
Dumitru Matcovschi, Gh. Ghimpu şi alţii — mulţi dintre ei erau 
şi membri de partid, unii dețineau şi funcții de conducere în 
Uniunea Scriitorilor, în redacțiile unor publicaţii, în Sovietul 
Suprem al Moldovei sau erau deputați în forumul legislativ 
central al URSS, ceea ce le permitea să propună şi să susțină 
unele revendicări ale Moldovei. 

O altă premisă esenţială, foarte importantă, a 
constituit-o capacitatea elitei româneşti de-a se organiza şi 
concentra, la 20 mai 1989, unirea a numeroase organizații, 
societăţi şi personalități politice progresiste în Frontul Popular 
din Moldova, având în componenţa şi conducerea sa lideri 
capabili, energici, oameni de prestigiu, stimați şi ascultați, 
admiraţi şi urmaţi de mase — care în momentele decisive au 
intervenit şi sprijinit principalele revendicări. 

În acest sens, paşi însemnați în pregătirea şi 
înfăptuirea independenţei — înscrisă şi promisă chiar în 
programul inițial al Frontului Popular, apoi la cele două 
congrese ale acestuia — au fost: legiferarea adoptării limbii 
«moldoveneşti» cu grafie latină, ca limbă oficială, maternă, pe 
întreg cuprinsul republicii, la 31 august 1989; adoptarea, ca 
simboluri distinctive şi reprezentative ale statului drapelul 
tricolor şi stemei țării la 28 aprilie 1990: Declaraţia asupra 

suveranității naționale, votată în Sovietul Suprem al Republicii 
şi adoptată la 23 iunie 1990, apoi imnul național etc. 

De asemenea, „podul de flori” de la Prut, dialogul care 
s-a stabilit încă din zilele revoluţiei române din decembrie 
1989, între românii din spaţiul sovietic şi cei din ţara-mamă au 
devenit o componentă permanentă a anilor 1990-1991. Apoi, 
Conferința internațională din 26-28 iunie 1991, Pactul 
Molotov-Ribbentrop şi consecinţele lui pentru Basarabia, 
eveniment major, a constituit — aşa cum se relata şi în presa 
vremii — un amplu şi unic recurs la istorie, „un fel de tribunal 
public”, la care aproape 100 de istorici, politologi, parlamentari 
din mai multe ţări au pledat pentru afirmarea şi apărarea 
adevărului istoric, oricât de neplăcut ar fi pentru cei care l-au 
sfidat, încălcat, ba, încă, nici azi n-au renunţat să susțină 
contrariul ca stăpâni. 

Încercarea de-a câştiga şi păstra permanent adeziunea 
maselor, în general, a țărănimii, în special — printr-un ansamblu 
de reforme care să ducă la economia de piaţă, prin repunerea în 
drepturi a Bisericii creştin-ortodoxe (când a început 
restructurarea mai existau şi funcționau circa 100 de lăcaşuri de 
cult, dar, în 1991, numărul lor depăşea 800!) etc. — au permis 
Frontului Popular să mobilizeze la marile adunări naționale, 
inițiate şi desfăşurate în momentele cheie ale reformelor 
adoptate, câte circa 750.000-800.000 de persoane. 

Contextul concret istoric în care s-a elaborat şi 
proclamat actul crucial al independenței a fost extrem de 
complex, în general ostil, neprielnic, pe plan local, unional, 
zonal şi universal. Elementele rusofone, conservatoare, 
neostaliniste, speriate, timorate, alarmate că îşi pierd vechile 
privilegii, au mizat şi acţionat pe o mişcare separatistă, 
minoritară, arbitrară, inventată şi alimentată cu forțe civile şi 
militare din interiorul imperiului, creând, la 19 august 1990, 
Republica Socialistă Găgăuză, cu capitala la Comrat, iar la 2 
septembrie 1990, la Tiraspol — Republica Sovietică Socialistă 

Moldovenească Nistreană — care, după conferința care a 
analizat consecințele Pactului  Molotov-Ribbentrop cerea 
includerea ei în RSS Ucraineană sau în noua confederație de 
republici, care urma să se înființeze oficial şi al cărei proiect 
urma să se semneze la 20 august 1991, la Moscova. De aceea, 
ambele „republici” separatiste vor acționa contrar legislației şi 
voinţei guvernului de la Chişinău, sprijinind cu mult entuziasm 
puciul, lovitura de stat din noaptea de 18 spre 19 august 1991. 

Nici forţele progresiste, reformatoare de la Moscova, 
în frunte cu Mihail Gorbaciov nu-şi puteau depăşi limitele 
gândirii lor imperiale, spre a privi cu înţelegere şi spre a 
accepta mişcarea de eliberare națională care se manifesta din 
partea majorității vechilor republici, unite cu forţa la URSS, 
aşa cum era şi cazul Moldovei. La 22 decembrie 1990 — în 
condiţiile în care forțele separatiste, găgăuză şi nistreană, 
ajutate de cercurile imperiale conservatoare, îşi înființaseră 
unități militare, înlăturând autorităţile alese liber şi democratic, 
pe baza legislaţiei elaborate şi adoptate la Chişinău de guvernul 
Frontului Popular — Mihail Gorbaciov a elaborat şi difuzat un 
document Despre măsurile de normalizare a situației din RSS 
Moldova, care, nesocotind, sfidând aspiraţiile «moldovenilor», 
promitea că va sprijini... „integritatea” Moldovei, doar dacă 
accepta să rămână în cadrul URSS şi să renunţe la aprecierile 
privind „caracterul agresiv” al invadării şi anexării la URSS, să 
anuleze şi „statutul de limbă oficială, acordat limbii 
«moldoveneşti», precum şi la celelalte legi votate, inclusiv 
declaraţia de suveranitate. 

În vreme ce forțele retrograde, conservatoare din 
Moldova — Partidul Comunist din Moldova, „Interfrontul”, 
elementele rusofone, foştii demnitari şi privilegiați ai vechiului 
regim, separatiştii găgăuzi şi nistreni au jubilat şi acceptat fără 

CHI NT d pura: 
Ș Tighina 
(Bender) 


România 


Republica Moldova şi cele două autoproclamate „republici de buzunar”, 
Găgăuză, în sud, şi Nistreană, spre răsărit. 


rezerve poziția exprimată la 22 decembrie de Mihail Gorbaciov 
— Frontul Popular din Moldova a calificat, la 22 decembrie 
1990, decretul gorbaciovist „o reactualizare a notelor 
ultimative ale lui Molotov din 26-28 iunie 1940, adresate 
Chişinăului”. Frontul Popular a decis convocarea celei de-a 
doua Mari Adunări Naţionale la 16 decembrie 1990, la care cei 

peste 800.000 de participanţi au cerut public: independenţa 
națională a românilor din teritoriile ocupate, neaderarea 
Moldovei la tratatul unional; respectarea şi asigurarea egalității 
între cetățenii majoritari şi cei minoritari; reintegrarea Bisericii 
Ortodoxe în structurile sale naționale şi scoaterea acestei 
instituţii de sub controlul Moscovei; înlăturarea monumentelor 
închinate ideologiei  marxist-leniniste de pe teritoriile 
Moldovei; retragerea armatelor sovietice din teritoriile 
republicii, ca o condiţie esențială pentru proclamarea şi 
asigurarea independenţei şi eradicarea, lichidarea integrală a 
sistemului colonial sovietic. 

De altfel, aceeaşi poziție imperială, retrogradă, lipsită 
de înţelegere şi spirit democratic a manifestat-o Gorbaciov şi la 
începutul anului 1991, față de ţările Baltice. La 9 februarie 
1991, un procent de 90,4% din alegătorii cu drept de vot ai 
Lituaniei, apoi la 3 martie, 77,8% din estonieni şi 73,6% din 
letonieni votează independenţa țării lor — în pofida faptului că 
Moscova trimite tancuri şi unități de paraşutişti. Boris Elțîn îi 
cere — la 19 februarie 1991 — lui Gorbaciov să demisioneze, iar 
la 31 martie şi locuitorii Gruziei se pronunță, în proporție de 
98,9% din totalul alegătorilor, pentru independenţă, chiar dacă 
şi actul lor istoric este declarat oficial „ilegal”. 

Imperiul şi structurile sale vechi vădesc o iminentă 
prăbuşire. La 25 februarie 1991 se autodizolvă Pactul 
Tratatului de la Varşovia. Ceremonia oficială „funerară” are loc 
la 1 iulie 1991 la Praga, când preşedintele Cehoslovaciei îl 
întâlneşte pe omologul său român Ion Iliescu, prilej cu care se 
anunță „înmormântarea uneia din ultimele rămăşiţe ale 
războiului rece” şi se promite că, în locul vechilor blocuri 
militare se va instaura şi garanta o securitate rațională şi 
umană, bazată pe principiile democratice”, înscrise în Carta de 
la Paris, pentru o nouă Europă. Cu numai câteva zile în urmă, 
oficial la 28 iunie 1991, se anunţa — la Budapesta — şi „sfârşitul 
obştesc al CAER-ului. 

La 17 martie 1991 se inițiază şi organizează pe întreg 
teritoriul URSS, referendumul cu privire la menținerea unei 
„Uniuni reînnoite, democratice”. Din cele 14 republici, opt s-au 
pronunţat cu un „Da”, în procent de 76% din totalul cetățenilor 
cu drept de vot. Rezultatul este însă mai mult discutabil decât 
valabil, fiindcă procentul relativ ridicat l-au dat cu precădere 
republicile cu o populație preponderent rurală, din Asia 
Centrală. Însă, şapte republici — Armenia, Estonia, Georgia, 
Letonia, Lituania, Moldova şi Gruzia — s-au abținut de la vot, 
refuzând orice răspuns. La sfârşitul aceleiaşi luni, Gruzia şi-a 
proclamat independența cu o majoritate covârşitoare, aproape 
în unanimitate de voturi. 

Evenimentul central pentru evoluția URSS în viitor, îl 
reprezintă la 17 martie 1991 referendumul, ce avea loc în 
Federaţia Rusă (care s-a separat ea însăşi de URSS) şi care anunţă 
alegerea unui preşedinte rus, pentru care se pronunță 69,8% din 
totalul alegătorilor. Alegerea are loc pe baza votului universal la 
12 iunie 1991 şi omul preferat, Boris Elțîn, obţine 57,3% din 
sufragii, chiar din primul tur de scrutin. Noul „ţar” — cum îl 
numeau unele ziare — depunea jurământul de credință la 10 iulie 
1991, în fața Congresului Extraordinar al Deputaților Poporului 
din Federația Rusă. El anunţă: „Cetăţenii Rusiei au ales nu numai 
un preşedinte”, ci „calea democraţiei, a reformelor, renaşterii şi 
demnității omului”; Rusia — mai declara el — „va participa la 
dificila muncă de refacere radicală a Uniunii” şi „va stabili relații 
oneste şi civilizate cu alte state ale lumii”. 

Cu prilejul alegerii lui Boris Elțîn ca preşedinte al 
celei mai mari republici din fosta URSS, Mircea Snegur, 
preşedintele Moldovei a fost de față la Moscova; el s-a 
pronunțat pentru extinderea cooperării economice cu Federaţia 
Rusă, l-a invitat pe Elțîn să viziteze Moldova, iar acesta i-a 
mulțumit şi a spus că „fiecare republică e liberă să-şi aleagă 
destinul” şi „nimeni nu poate fi unit cu forţa în Comunitatea 
Statelor Independente”, al cărei proiect fusese discutat şi 

definitivat — după numeroase amânări — şi urma să fie semnat 
la 20 august 1991. De altfel, Rusia recunoştea oficial 
independenţa Lituaniei la 29 iulie 1991. 

Contemporanii apreciau însă că, dintre toate 
problemele cele mai grave cu care se confrunta URSS, 
„călcâiul lui Achile” îl reprezenta colapsul economic. URSS — 
care dispunea de o formidabilă tehnică de război, capabilă să 
distrugă întreg globul pământesc — ar fi avut nevoie de 
investiții anuale, de 45-50 miliarde dolari, vreme de măcar un 
deceniu, spre a-şi reveni şi preveni zguduirile sociale şi 
naționale. 


Puciul din 19 august 1991. Gorbaciov — prizonierul 
forţelor conservatoare; Boris Elțîn — „salvatorul” şi 
„reformatorul” imperiului 

Analiştii, politologii, istoricii, care analizează şi 
apreciază acest eveniment de răscruce, puciul din 19 august 
1991 — între care Ulysse Gosset şi Vladimir Fedorovski — îi 
reproşează lui Gorbaciov că avea un orgoliu hipertrofiat, că era 
dominat de o nemărginită încredere în sine, că n-asculta 
opiniile altora şi mai ales părerile contradictorii, că s-a 
înconjurat de oameni slabi, linguşitori, de puține elemente 
energice, puternice, statornice, că mulți dintre acei pe care i-a 
ales şi promovat în funcţii s-au dovedit nişte trădători. În 
realitate, 74 de ani de regim comunist, totalitar, un aparat 
birocratic, administrativ şi represiv de uriaşe proporții, cu o 
castă influentă, omnipotentă, de privilegiați — care conduc acele 
solide şi rigide tentacule ale Puterii, KGB-ul, complexul 
militar-industrial, acele organe devenite numeroase şi 
monstruoase ale partidului comunist şi ale unei armate de 
proporții continentale — nu pot fi reformate, modificate, 
schimbate, dirijate complet şi eficient într-o direcţie radicală 
sau total nouă, în doar un deceniu şi jumătate de către un singur 
om, fie el un nou Mesia, dacă cei mulți, depăşind inerția 

pasivităţii şi fricii care i-a subjugat şi timorat aproape un secol, 
nu se radicalizează, nu-l urmează masiv, decisiv, fanatici. De 
altfel, unul dintre puţinii admiratori şi colaboratori loiali, 
Eduard Şevardnatze — autorul acelor mărturisiri, Viitorul se 
numeşte libertate, demisionând la 24 decembrie 1990 din 
PCUS, după ce condusese destinele politicii sovietice tocmai în 
epoca de vârf a reformelor gorbacioviste vreme de 5 ani şi pe 
care temuta comisie de Revizie, un fel de Inchiziţie a partidului 
anunţa că-l va trage „la răspundere” — îşi explica gestul de-a 
ieşi din partidul unic drept „un act de dezacord, de protest şi, în 
acelaşi timp, de avertisment pentru amenințarea, care se 
simţea, care plutea în aer de câteva luni din partea forţelor 
conservatoare, gata-gata să declanşeze o revoltă şi să stopeze 
procesul reformator. La 15 august 1991 Comisia de Control a 
PCUS, instrument al aceloraşi forțe conservatoare, proceda la 
excluderea din partid a lui Alexandr lakovlev, fost consilier al 
lui Mihail Gorbaciov, pe care îl acuza public de „activitate 
fracționistă” şi care, demisionând chiar a doua zi, anunţa şi el 
primejdia unei posibile dictaturi în URSS. 

Ambele previziuni — şi cea a lui Şevardnadze şi cea a 
lui Alexandr lakovlev — s-au dovedit exacte. 

Profitând de faptul că, la 4 august 1991, Gorbaciov s-a 
dus, pentru două săptămâni, în concediu, la vila sa de la Foros, 
din Crimeea, în ziua de 18 august, o delegaţie a grupului 
conspirativ conservator s-a prezentat la Foros, cerându-i lui 
Gorbaciov să demisioneze, iar la refuzul acestuia l-a arestat şi 
pus sub pază în propria-i reşedinţă. Apoi, în dimineaţa 
următoare, 19 august 1991, la orele 6, este decretată şi anunţată 
public „starea de urgență” din partea vicepreşedintelui URSS, 
Ghenadi lanaiev — pe motiv că preşedintele țării, Mihail 
Gorbaciov se află într-o „stare de sănătate care nu-i mai 
permite să-şi exercite funcțiile”, iar el, omul pe care acesta, la 
27 decembrie 1990, îl numise locţiitor al său, va asigura 
„interimatul”. Membrii grupului conspirativ, autorii puciului 

„salvatorii” URSS s-au întâlnit şi constituit la 19 august 1991 
în aşa-zisul Comitet de Stat pentru Starea de Urgenţă. Cei opt 
actori ai loviturii de stat erau: (Ghenadi  lanaiev, 
vicepreşedintele URSS, Valentin Pavlov, primul ministru al 
guvernului, Boris Pugov — numit de Gorbaciov la 2 decembrie 
1990 în postul de ministru de interne, în locul lui Vadim 
Bakatin, apreciat „prea liberal”, Dimitri lazov, ministrul 
apărării, Vladimir Krucikov, preşedintele KGB-ului, Oleg 
Blakanov, vicepreşedintele Consiliului Apărării, Vasili 
Starodubţev, preşedintele Uniunii ărăneşti şi Alexandr 
Tiziakov, preşedintele Asociaţiei Întreprinderilor de Stat. 

În noaptea dinspre 18 spre 19 august 1991, Moscova a 
fost înțesată cu blindate care să ţină sub amenințare punctele- 
cheie ale Capitalei. 

Invocând prevederile art. 127, aliniatul 7 din 
Constituţia URSS, coroborat, completat cu art. 2 din Legea „Cu 
privire la starea excepțională”, Comitetul de Stat pentru Starea 
de Urgenţă decide: 1) instituirea stării excepționale pe termen 
de 6 luni pe teritoriul URSS; 2) obligativitatea ca, din 19 
august 1991, ora 14 ora Moscovei, pe întreg teritoriul URSS să 
fie aplicate şi respectate numai Constituţia URSS şi legile 
sovietice, punându-se capăt tendinţelor de elaborare şi difuzare 
a legilor locale, în diferite republici, care se proclamă 
„suverane” sau aspiră spre „independență”; 3) singura putere 
supremă în stat o reprezintă Comitetul de Stat pentru Situația 
Urgentă; 4) toate deciziile, instrucțiunile şi măsurile adoptate 
de acest organ suprem sunt obligatorii pentru toți cetățenii 
URSS. Documentul acesta era semnat de Ghenadi lanaiev, 
Valentin Pavlov şi Oleg Blakanov. 

Cu câteva zile înaintea acestui comunicat, documentul 
difuzat de Comitetul de Stat pentru Situaţia de Urgenţă, fusese 
prefațat şi de unele instrucțiuni publice adoptate de prim- 
ministrul Valentin Pavlov. Acesta anunţa că guvernul central al 
URSS se va preocupa să-şi consolideze şi să-şi impună puterea 

pe întreg teritoriul Uniunii Sovietice, fiindcă „republicile sunt 
incapabile să se autoguverneze”, iar generalul Mihail Surkov, 
responsabil cu educaţia politică în rândurile armatei declarase 
public că se opune categoric dizolvării organizațiilor de partid 
din armată şi precizase: „Vom găsi noi mijloace adecvate de 
activitate!” Lovitura de stat a şocat, într-un fel sau altul, 
întreaga lume contemporană. 

Reacţiile imediate au început să apară, mai întâi şi 
întâi în întreaga „ţară” a URSS, dar simultan şi în restul lumii. 

Preşedintele Federaţiei Ruse, Boris Elțîn, fără a se lăsa 
intimidat, a declarat chiar în cursul aceleiaşi zile, de 19 august 
1991, că a preluat el însuşi comanda forţelor armate, a chemat 
câteva blindate spre a apăra sediul centrului său de putere, 
„Casa Albă”, unde-şi avea reşedinţa Parlamentul Rusiei şi, 
totodată, a elaborat şi difuzat un apel către populație. Lui i s-au 
alăturat primul ministru şi preşedintele forumului legislativ al 
Federaţiei Ruse. 

Apelul lansat de Boris Elțîn şi conducerea Federaţiei 
Ruse chema întreaga populaţie la „grevă politică generală” şi 
„nesupunere civilă”. El a difuzat şi un decret prin care noul 
Comitet de Stat pentru Situaţia de urgență şi măsurile adoptate 
de acesta erau considerate „ilegale, anticonstituționale, 
reacționare”, Elțîn îşi exprima îndoiala că „milioanele de adepți 
ai reformelor vor primi cu pasivitate” puciul şi anunţa că toți 
acei care recunosc şi ascultă ordinele şi deciziile noului 
Comitet de Stat „încalcă legile Rusiei şi sunt pasibili să fie 
aduşi în fața justiţiei”. 

Moscoviţii au ieşit în stradă cu noul steag al vechii 
Rusii, protestând în faţa blindatelor din preajma Kremlinului. 
Şi lucrătorii din marile uzine, din Moscova, Leningrad şi 
Sveadlovsk au răspuns prin grevă chemării lui Boris Elțîn. La 
Moscova, manifestanţii care purtau şi strigau lozinci împotriva 
puciştilor au blocat străzile principale cu autobuze şi 
troleibuze, ridicând baricade — din blocuri de beton şi materiale 

de construcţii — spre a opri pătrunderea tancurilor spre „Casa 
Albă”, sediul Parlamentului Rusiei. 

Puciştii au organizat o conferință de presă. Ei au 
declarat că au decretat „starea de urgență spre a salva ţara de 
haos” şi au anunţat că speră în întoarcerea lui Mihail Gorbaciov 
în Capitală „după ce se va însănătoşi”. Ei i-au dat însă un 
ultimatum lui Boris Elțîn, ca în decurs de o oră să părăsească 
palatul Parlamentului Rusiei şi au ameninţat că 50 de tancuri 
sunt gata să ia cu asalt „Casa Albă”. Ghenadi lanaiev, în 
calitatea sa de noul „preşedinte” al URSS a adresat şi un mesaj 
public către şefii de state şi de guverne, precum şi secretarului 
general al ONU, anunțând că: instituie măsuri excepționale, 
temporare, spre a salva ţara de haosul economic şi politic, spre a 
apăra şi garanta securitatea oamenilor şi stabilitatea statală, spre 
a dezarma şi lichida formațiunile militare anti-constituţionale 
care, în unele zone recurg la teroare morală şi fizică, stimulând 
dezintegrarea; în acelaşi timp, în mesaj se preciza că măsurile 
adoptate, ca şi cele preconizate, nu vor afecta relațiile 
internaționale, nici obligaţiile URSS pe plan extern. 

Pozițiile oficiale externe de condamnare a loviturii de 
stat se întețesc din 20 august. George Bush revine urgent la 
Washington şi anunţă că înlăturarea lui Gorbaciov este „o 
măsură anticonstituțională” care îngrijorează toată lumea şi ar 
putea avea „grave consecinţe”; el anunţă că „nu numai SUA, 
dar şi Europa va opri trimiterea de ajutoare URSS”. Din Paris, 
Pierre Maurry condamnă puciul, cere lumii să reacționeze 
imediat şi să sisteze trimiterea oricăror ajutoare şi să rupă orice 
legături cu aşa-zisul Comitet de Stat pentru Situaţii de Urgenţă. 
Din Praga, preşedintele Vaclav Havel apreciază că „popoarele 
URSS vor cunoaşte zile grele; dar, roata istoriei nu poate fi 
întoarsă; evoluția pe calea democraţiei este ireversibilă chiar în 
Uniunea Sovietică”. Din Berlin, Helmut Kohl declară că 
„URSS” va trebui să continue politica de reforme şi 
democratizare”, iar ceea ce a făcut până acum Mihail 


482 


Gorbaciov reprezintă „o contribuţie decisivă în favoarea păcii 
şi merită respectul lumii contemporane”. Primul-ministru al 
Marii Britanii, John Mayor, consideră că înlăturarea lui Mihail 
Gorbaciov este un „act neconstituţional”; speră că acest fapt nu 
va însemna „reîntoarcerea la războiul rece”. Preşedintele 
Consiliului Comunităţii Europene, Van Den Brock îşi exprimă 
pesimismul şi dezaprobarea faţă de evenimentele din Rusia şi 
anunţă că CCE îşi va asuma „toate obligațiile posibile pentru ca 
tensiunile Est-Vest şi să nu mai revină la ordinea zilei”. Javier 
Perez de Cuellar, secretarul general ONU se arată „foarte 
surprins” de acțiunea puciştilor şi relevă că şi în viitor 
„Sprijinul Uniunii Sovietice pentru destinele păcii este 
indispensabil”. Din Bucureşti, la 21 august, Ion Iliescu îşi 
manifestă aceeaşi îngrijorare faţă de evenimentele de la 
Moscova şi dezaprobă acțiunea puciştilor. El apreciază rolul 
însemnat al lui Mihail Gorbaciov în declanşarea şi desfăşurarea 
proceselor reformatoare, înnoitoare, exprimându-și opinia că 
„reformele începute nu pot fi stopate” şi că „de succesul 
acestor transformări depinde „soarta fraților noştri din 
Republica Moldova”. România — mai adaugă preşedintele ei — 
„şi-a ales propriul ei drum; cel al făuririi unui stat de drept”. 

Şi, în vreme ce la Moscova forțele progresiste, masele, 
unități ale armatei se alătură lui Boris Elțîn — în noaptea de 20 
spre 21 august au loc slabe confruntări, în cadrul cărora se 
înregistrează trei morți şi numeroşi răniți, dar, în zorii zilei 
trupele refuză ordinul Comitetului de Stat pentru Starea de 
Urgenţă de-a mai ataca sediul Parlamentului Rusiei şi armata 
pactizează, trece de partea preşedintelui Rusiei, iar dintre 
colaboratorii lui Gorbaciov, atât Alexandr lakovlev, cât şi 
Eduard  Şevardnatze propun să se constituie, în ţările 
occidentale, Comitete de Susţinere a Democraţiei, sprijinind 
îndemnul lui Elțîn la grevă generală — reacţiile potrivnice 
puciştilor se manifestă chiar de a doua zi şi în republicile care 
şi-au declarat suveranitatea. 

Republica Moldova şi compoziția etnică a populaţiei sale, în care românii 
reprezintă 65%, ceea ce justifică legitimitatea proclamării independenţei 
(după www.worldofmaps.net/europe/moldova) 


La Vilnius, preşedintele Lituaniei, Vytautas 
Landsbergis cere populației să fie gata pentru apărarea țării; 
apreciază lovitura de stat drept „o continuare a Pactului Hitler- 
Stalin” şi anunță că în țara sa „puterea sovietică nu va mai 

putea fi restaurată decât ilegal şi prin violență”. El face, 
totodată, apel la sprijinul forțelor internaţionale. 

La Riga, Anatoli Gorbunov, preşedintele Consiliului 
Suprem al Republicii Letone declară „ilegal” aşa-zisul Comitet 
de Stat al puciştilor; toți cetățenii sunt chemaţi să fie gata de a- 
şi apăra ţara prin toate mijloacele, fiindcă „singurul deţinător 
legitim al puterii este poporul Letoniei”. 

În primele 3 zile puciul eșuează. Gorbaciov se 
reîntoarce la Moscova la 22 august. Puciştii sunt arestaţi în 
majoritate. Unii, însă, ca Boris Pugo, fostul ministru de interne, 
mareşalul Serghei Akromeiev, Consilierul militar al lui 
Gorbaciov, Nikolai Krucina, administrator al Comitetului 
Central, Dimitri lazov, şeful KGB-ului se sinucid. Elțîn anunţă 
interzicerea Partidului Comunist pe teritoriul Rusiei. Gorbaciov 
demisionează şi el din postul de secretar general al PCUS şi 
cere Comitetului Central al acestuia să se autodizolve. În 
aceeaşi zi se interzice public activitatea partidului în 
administraţie şi armată. Gorbaciov este reinstalat la Kremlin. 
Dar, puterea şi prestigiul său i-au fost considerabil afectate, 
micşorate. „Salvatorul” URSS-ului şi „restauratorul măreției 
imperiale a Rusiei este Boris Elțîn. 


Republica Moldova îşi proclamă Independenţa 

Republica Moldova — este, alături de Ţările Baltice — 
una dintre republicile sovietice în care reacția potrivnică 
puciului este extrem de puternică. 

Puciul a avut rolul de-a obliga forțele politice din 
republică să-şi clarifice şi să-şi delimiteze, să-şi înfăţişeze 
public atitudinea. Astfel, chiar în ziua de 19 august, când s-a 
aflat vestea declanşării loviturii de stat, preşedintele republicii, 
Prezidiul Parlamentului şi Guvernul Moldovei, într-o Declaraţie 
comună, califică puciul drept „o lovitură de stat a forțelor 
conservatoare”. Această acțiune — se afirma în concluzia 

Declaraţiei comune — nu va putea opri „calea ascendentă a 
republicii Moldova spre libertate şi independenţă”. 

În aceeaşi zi, conducerea Frontului Popular din 
Moldova lansează un apel către cetăţenii republici, chemându-i 
la un mare miting popular în Piaţa Adunării Naţionale din 
Capitală, acolo unde s-au mai adunat, atunci când au dezbătut 
şi votat principalele reforme. 

În dimineaţa zilei de 20 august 1991 s-au strâns în Piaţa 
Centrală din Chişinău peste 500.000 de persoane, din Capitală şi 
împrejurimi. Mulțimea a intonat cântecele patriotice: „Ştefan, 
Ştefan — domn cel Mare”, „Trei culori” şi „Deşteaptă-te 
române”. Preşedintele Republicii, Mircea Snegur, luând 
cuvântul, a condamnat cu vehemenţă puciul şi a anunţat public 
că, pe întreg teritoriul Moldovei nu sunt valabile nici una din 
deciziile Comitetului de Stat pentru Situaţia de Urgenţă. În 
cadrul mitingului s-a votat o rezoluție în care participanții s-au 
pronunțat pentru restabilirea funcției lui Mihail Gorbaciov şi s-a 
propus interzicerea prin lege a PCUS cu desființarea filialei 
acestuia — Partidul Comunist din Moldova — urmând a se pregăti 
şi înfăptui actul independenței. La miting au luat cuvântul şi s-au 
pronunţat pentru arestarea şi condamnarea puciştilor, pe lângă 
români din Basarabia şi nordul Bucovinei, şi unii participanţi din 
Ucraina, Ţările Baltice şi România. Faptul a avut o anumită 
relevanță, fiindcă, atât forțele Republicilor Baltice, cât şi Ucraina 
acționau în aceeaşi direcție: a apărării reformelor şi proclamării 
independenţei. În paralel cu mitingul popular de la Chişinău, de 
la Comrat şi Tiraspol, conducerile auto-proclamatelor republici 
separatiste, găgăuză şi nistreană, s-au grăbit să trimită 
telegrame de felicitare şi declaraţii de colaborare şi loialitate 
Comitetului de Stat pentru Situaţia de Urgenţă, anunțând că au 
format „comitete de salvare” a URSS şi solicită sprijin militar 
şi moral pentru înlăturarea actualei conduceri a Republicii 
Moldova; ei mai propuneau, totodată, ca liderul Partidului 
Comunist din Moldova, Grigore leremie, care se afla la 

Moscova, să fie ajutat şi instalat în fruntea Moldovei, în locul 
lui Mircea Snegur. 

În acest context, conducerea Republicii Moldova a 
inițiat un ansamblu de măsuri urgente. La 21 august, 
Parlamentul a însărcinat lucrătorii Ministerului Afacerilor 
Interne, ai KGB-ului şi Procuraturii din subordinea sa „să 
întreprindă o anchetă şi să depisteze persoanele care s-au 
solidarizat şi manifestat ca fiind gata să îndeplinească deciziile 
ilegale ale aşa-zisului Comitet de Stat pentru Starea 
Excepţională”. În baza acestei dispoziţii, la 23 august au fost 
arestaţi doi dintre conducătorii autoproclamatei republici 
găgăuze, Stepan Topal şi Mihail Kendirelian. Au fost arestaţi 
apoi şi unii conducători ai republicii nistrene de la Tiraspol. 

La 23 august 1991,  zădărnicind complotul 
separatiştilor, Parlamentul Moldovei a adoptat legea „Cu 
privire la Partzidul Comunist din Moldova”. Ea prevedea că 
„PCM, nefiind înregistrat în modul stabilit de noile legi votate 
de forumul legislativ de la Chişinău şi acționând contrar legii, 
căutând cu orice preț să apere şi să mențină vechiul regim 
totalitar, sistemul administrativ de comando şi vechile practici 
şi că el a acționat împotriva renaşterii naționale a poporului 
moldovenesc, a contribuit la formarea pe teritoriul statului 
suveran a două pseudo-republici, marionete ale Centrului 
reacționar şi imperial de la Moscova, a pus obstacole în calea 
făuririi reformelor economice şi politice, vădindu-şi astfel, 
caracterul conservator, reacționar”. Drept care Parlamentul 
hotăra: interzicerea activităţii PCR pe întreg teritoriul 
Moldovei, naţionalizarea averii acestui partid şi trecerea 
acesteia — clădiri, fonduri, ferme etc. în proprietatea statului. 
Prin lege se mai prevedea: „demontarea şi depozitarea tuturor 
monumentelor ce ţin de ideologia comunistă şi a unei 
pseudoistorii a poporului nostru, schimbarea denumirilor cu 
caracter comunist ale localităților, străzilor, organizațiilor, 
întreprinderilor, gospodăriilor agricole şi adaptarea acestora la 

tradițiile istorice şi culturale naţionale”. De altfel, acest proces 
începuse deja, cu câtva timp înainte. La 27 iunie, seara, când se 
desfăşura Conferința Internațională „Pactul Molotov- 
Ribbentrop şi consecinţele lui asupra Basarabiei”, în Piaţa 
Centrală a Capitalei a fost demolată cea mai mare statuie a lui 
V.I. Lenin, din multele aflate pe teritoriul republicii. Au urmat: 
demontarea celorlalte, din alte localități, între care, de la 
Ungheni, Călăraşi, Căuşeni, precum şi cele închinate lui Karl 
Marx şi Frederich Engels. Au fost, de asemenea, suspendate 
toate publicaţiile Partidului Comunist din Moldova şi cele care 
salutaseră declanşarea puciului. 

Duminică, 25 august 1991, Parlamentul Moldovei s-a 
întrunit şi a decis convocarea celei de-a treia Mari Adunări 
Naţionale, pentru ziua de 27 august. Textul convocării citite de 
Alexandru Moşanu, preşedintele Parlamentului, avea următorul 
cuprins: „Toți moldovenii, toți cetăţenii legați cu trup şi suflet 
de pământul nostru au visat la libertate şi independenţă. 

Acum a venit momentul potrivit pentru proclamarea 
independenţei. Condiţiile interne, de mult pregătite de forțele 
patriotice, democratice, interne şi cele externe, ne sunt 
favorabile, în sfârşit! 

Propun să convocăm pentru ziua de 27 august ora 12, 
Şedinţa Extraordinară a Sesiunii a VI-a a Parlamentului 
Republicii Moldova, pentru a lua în dezbatere problema 
independenţei...” 

Condițiile interne erau apreciate ca favorabile. 
Preşedintele Republicii, Mircea Snegur, fusese cel de-al doilea 
conducător al unei republici — după cea a Federației Ruse, 
conduse de Boris Elțîn — care luase atitudine publică, chiar în 
prima zi, la 19 august, când nu se putea intui sau bănui evoluţia 
— împotriva puciului, chemând populaţia să fie gata spre a 
apăra reformele şi înfăptuirile democratice. Parlamentul, 
guvernul acționau unitar, în deplină concordanță cu 
Preşedinţia. Suspendarea interzicerii activităţii Partidului 

Comunist din Moldova se făcea în aceeaşi zi, la unison cu 
măsura adoptată de Boris Elțîn pe întreg cuprinsul Federației 
Ruse. Apoi, tendinţa pregătirii şi înfăptuirii independenţei a 
fost o dominantă a anului 1991. Începutul îl făceau Ţările 
Baltice — Lituania (9 februarie), Estonia şi Letonia (la 3 
martie). Urmau: Gruzia (9 aprilie), Ucraina (prima declarație 
de independență la 24 august, apoi referendumul, la 1 
decembrie), Bielorusia (la 25 august), Moldova (27 august), 
Azerbaidjanul (30 august), Kârghistanul şi Uzbekistanul (31 
august),  Tadjikistanul (9 septembrie), Armenia (21 
septembrie), Turkmenistanul (27 octombrie), Kazastanul (16 
decembrie). 

În Moldova, conducerea republicii s-a străduit şi a 
reuşit să dea momentului proclamării independenței un caracter 
cât mai larg, democratic, de masă, plebiscitar, prin convocarea 
celei de-a III-a Mari Adunări Naţionale — după ce primele două 
avuseseră loc la 27 august 1989, la 16 decembrie 1990. 

Cu o zi înaintea evenimentului istoric, preşedintele 
României, Ion Iliescu, s-a întâlnit la 26 august 1991, la Palatul 
Cotroceni, cu numeroşi ziarişti români şi străini, în cadrul unei 
conferințe de presă, cu care prilej, fiind rugat să-şi exprime 
poziția față de viața internaţională a evidențiat două aspecte 
semnificative. Primul: demisia lui Mihail Gorbaciov din postul 
de secretar general al PCUS — şi îndemnul ca partidul unic să 
se autodizolve — fapt ce se petrecea la 24 august 1991. 
Preşedintele Iliescu aprecia că gestul marelui reformator 
reprezenta „o concluzie firească, ce decurge din conţinutul 
proceselor de democratizare, de afirmare a trăsăturilor statului 
de drept şi a afirmării pluripartitismului în viaţa URSS”. 

Cel de-al doilea aspect major îl reprezenta procesul 
declarării independenţei republicilor unionale ale URSS. De 
dată recentă erau acţiunile întreprinse de Ţările Baltice, 
Bielorusia şi Gruzia. Cât despre pregătirile ce se făceau la 
Chişinău, România se şi pronunţase deja oficial, că aşa cum a 

recunoscut independenţa Țărilor Baltice, Bielorusiei şi Gruziei 
va fi „prima ţară care va recunoaşte şi independența 
Moldovei”. 

La 27 august 1991, Piața Centrală a Capitalei — care s- 
a numit ulterior Piața Marii Adunări Naționale — s-a umplut de 
un uriaş furnicar de oameni, veniți din toate unghiurile 
teritoriilor locuite de români — Basarabia, nordul Bucovinei, 
tinutul Herța. Clopotele Catedralei din Chişinău au bătut 
prelung, ca niciodată. După un Te Deum săvârşit de un uriaş 
sobor de preoți şi ierarhi, preşedintele Parlamentului, istoricul 
Alexandru Moşanu, a deschis lucrările acestei impresionante 
Mari Adunări Naţionale — care, împreună cu deputații şi 
membrii guvernului formau o Adunare Constituantă Unică — 
rostind cu glas tare: „A venit ziua cea mare, când putem rupe 
lanțurile coloniale!” 

A luat apoi cuvântul preşedintele Republicii Moldova, 
care a anunţat: „Marea Adunare Naţională reprezintă întreaga 
Republică. Dumneavoastră, cei prezenţi în această piaţă, aveţi 
mandatul întregului popor şi Vă este încredinţată istorica 
misiune de a-i înainta Parlamentului Republicii şi, în calitate 
de instanță supremă, liber şi democratic aleasă, voința de a 
declara independenţă”. Evocând apoi eşecul puciştilor — care a 
însemnat „rătezarea ultimei limbi de foc a balaurului 
imperial”, Mircea Snegur a declarat în final: „jurăm că ne vom 
apăra independenţa până la ultima suflare!” 

Primul ministru al Republicii Moldova, Valeriu 
Muravschi, luând cuvântul, i-a avertizat pe duşmanii 
democrației şi libertăţii — din interiorul şi din afara țării — că 
„voința poporului rămâne o forță de neclintit!”, în timp ce noul 
preşedinte al Frontului Popular, Iurie Roşca, a propus ca 
Moldova să nu participe la nici un fel de tratat unional, să se 
constituie gărzi naționale pe întreg teritoriul Republicii, iar 
frontierele şi vămile să fie subordonate şi controlate numai de 
către organele de stat ale Moldovei. 

La orele 12 s-a citit şi votat, în uralele de nestăvilit 
entuziasm ale celor peste 500.000 de oameni de toate vârstele 
şi profesiile, bărbați, femei, tineri şi vârstnici, textul 
Declaraţiei de Independenţă a Republicii Moldova, care avea 
următorul cuprins: „Parlamentul Republicii Moldova, constituit 
în urma unor alegeri libere şi democratice. 

Având în vedere trecutul milenar al poporului nostru 
şi statalitatea sa neîntreruptă în spaţiul istoric şi etnic al 
devenirii sale naţionale; 

Considerând actele de dezmembrare a teritoriului 
național de la 1775 şi 1812 ca fiind în contradicţie cu dreptul 
istoric şi de neam şi cu statutul juridic al Ţării Moldovei, acte 
infirmate de întreaga evoluție a istoriei şi de voința liber 
exprimată a populaţiei Basarabiei şi Bucovinei; 

Subliniind  dăinuirea în timp a moldovenilor în 
Transnistria — parte componentă a teritoriului istoric şi etnic 
al poporului nostru; 

Luând act de faptul că Parlamentele multor state, în 
declaraţiile lor, consideră înţelegerea încheiată la 23 august, 
între guvernul URSS şi guvernul Germaniei, ca nulă ab initio 
şi cer lichidarea consecințelor politico-juridice ale acesteia, 
fapt relevat la Conferinţa Internaţională «Pactul Molotov- 
Ribbentrop şi consecințele sale pentru Basarabia» prin 
Declaraţia de la Chişinău, adoptată la 28 iunie 1991; 

Subliniind că, fără consultarea populației din 
Basarabia, nordul Bucovinei şi ţinutul Herţa, ocupate prin 
forță la 28 iunie 1940, precum şi a celei din RSS Autonomă 
Moldovenească (Transnistria), formată la 12 octombrie 1924, 
Sovietul Suprem al URSS, încălcând chiar prerogativele sale 
constituționale, a adoptat la 2 august 1940 «Legea URSS cu 
privire la formarea RSS Moldoveneşti unionale» iar Prezidiul 
său a emis, la 4 noiembrie 1940 «Decretul cu privire la 
stabilirea graniței între RSS Ucraineană şi RSS 
Moldovenească», acte normative prin care s-a încercat, în 

absenţa oricărui temei juridic real, justificarea dezmembrării 
acestor teritorii şi apartenenţa noii republici la URSS; 

Reamintind că în ultimii ani mişcarea democratică de 
eliberare naţională din Republica Moldova şi-a reafirmat 
aspirațiile de libertate, independență şi unitate naţională, 
exprimate prin documentele finale ale Marilor Adunări 
Naţionale de la Chişinău, din 27 august 1989, din 16 
decembrie 1990 şi din 27 august 1991, prin legile şi hotărârile 
Parlamentului Republicii Moldova, privind decretarea limbii 
române ca limbă de stat şi reintroducerea alfabetului latin din 
31 august 1989, drapelul de stat, din 27 aprilie 1990, stema de 
stat, din 3 noiembrie 1990 şi schimbarea denumirii oficiale a 
statului, din 23 mai 1991; 

Pornind de la Declaraţia suveranităţii Republicii 
Moldova, adoptată de Parlament la 23 iunie 1990 şi de la 
faptul că populaţia Republicii Moldova, exercitând dreptul său 
suveran, nu a participat la 17 martie 1991, în ciuda presiunilor 
exercitate de organele de stat ale URSS, la referendumul 
asupra menținerii URSS; 

Ținând seama de procesele ireversibile, ce au loc în 
Europa şi în lume, de democratizare, de afirmare a libertăţii, 
independenţei şi unităţii naţionale, de edificare a statelor de 
drept şi de trecere la economia de piaţă; 

Reafirmând egalitatea în drepturi a popoarelor şi 
dreptul acestora la autodeterminare, conform Cartei ONU, 
Actului final de la Helsinki şi normelor de drept internaţional; 

Apreciind, din aceste considerente, că a sosit ceasul 
cel mare al săvârşirii unui act de justiţie, în concordanță cu 
istoria poporului nostru, cu normele de morală şi de drept 
internaţional; 

Proclamă solemn, în virtutea dreptului popoarelor la 
autodeterminare, în numele întregii populaţii a Republicii 
Moldova şi în faţa întregii lumi; 

Republica Moldova este un stat suveran, independent 
şi democratic, liber să-şi hotărască prezentul şi viitorul, fără 
nici un amestec din afară, în conformitate cu idealurile şi 
năzuințele sfinte ale poporului, în spaţiul istoric şi etnic al 
devenirii sale naţionale. În calitatea sa de stat suveran şi 
independent, Republica Moldova: 

Solicită tuturor statelor şi guvernelor lumii 
recunoaşterea independenței sale, astfel cum a fost proclamată 
de Parlamentul liber ales al Republicii şi îşi exprimă dorința 
de a stabili relaţii politice, economice, culturale şi în alte 
domenii de interes comun cu ţările europene, cu toate statele 
lumii, fiind gata la stabilirea de relaţii diplomatice cu acestea, 
potrivit normelor de drept internaţional şi practicii existente în 
lume în această materie. 

Adresează Organizaţiei Naţiunilor Unite cererea de a 
fi admisă ca membru cu drepturi depline în organizația 
mondială şi în agenţiile sale specializate; 

Declară că este gata să adere la Actul final de la 
Helsinki şi la Carta de la Paris, pentru o nouă Europă, 
solicitând, totodată, să fie admisă cu drepturi egale la 
Conferinţa pentru Securitate şi Cooperare în Europa şi la 
mecanismele sale; 

Cere Guvernului URSS să înceapă negocieri cu 
Guvernul Republicii Moldova privind încetarea stării ilegale 
de ocupaţie a acesteia şi să retragă trupele sovietice de pe 
teritoriul naţional al Republicii Moldova; 

Hotărăşte ca pe întregul său teritoriu să se aplice 
numai Constituţia, legile şi celelalte acte normative adoptate 
de organele legal constituite ale Republicii Moldova; 

Garantează exercitarea drepturilor sociale, 
economice, culturale şi a libertății politice ale tuturor 
cetățenilor Republicii Moldova, inclusiv ale persoanelor 
aparținând grupurilor naționale, etnice, lingvistice şi 
religioase, în conformitate cu prevederile Actului final de la 

Helsinki şi ale documentelor adoptate ulterior, ale Cartei de la 
Paris pentru o nouă Europă. 

Aşa să ne ajute Dumnezeu!” 

(Adoptată la Chişinău de Parlamentul Republicii 
Moldova, la 27 august 1991) 

În aceeaşi zi, Parlamentul votează ca odată cu 
Declaraţia de Independenţă să fie adoptat şi imnul de stat 
Deşteaptă-te Române!. 


Golgota Moldovei: de la Independenţă reală, într-o 
nouă cuşcă imperială 

Dacă reformele gorbacioviste au constituit premisele 
pentru declanşarea procesului revoluționar care s-a soldat, în 
1989, cu prăbuşirea regimurilor socialiste europene, impuse de 
trupele sovietice în țările acceptate şi cedate URSS-ului de 
către aliații occidentali la sfârşitul celui de-al II-lea război 
mondial, dacă principalul rezultat al înnoirilor l-au reprezentat 
orientarea acestor state, pe plan intern, spre democrația 
parlamentară, bazată pe sistemul pluralismului politic şi al 
economiei de piață, iar pe plan extern către integrarea lor în 
structurile euroatlantice, apoi alte două succese au fost: 
unificarea Germaniei şi eliberarea Ţărilor Baltice; însă, 
prăbuşirea URSS prin implozie n-a fost urmată, cum era şi 
firesc, de finalizarea acestui proces, adică de ieşirea definitivă 
la o viaţă liberă şi independentă a tuturor popoarelor umilite şi 
obidite, din această închisoare dostoievskiană şi grobiană, care, 
de mai bine de şapte decenii se împăunase cu o sulemeneală 
falsă şi sclipitoare şi se autointitulase «țara socialismului 
biruitor» de care, în 1991, s-au dezis, în mod deschis, toate 
acele foste republici unionale — chiar şi cele de sorginte slavă, 
darmite celelalte — toate arătându-se dornice să scape de 
cătuşele imperiale. Numai că, după puciul nereuşit din 19 
august 1991, salvatorul şi continuatorul noului proiect de 
reînnoire şi prelungire a existenței imperiului sub o altă 

înfăţişare, nouă, Boris Elțîn s-a dezmeticit el însuşi şi a făcut 
din Comunitatea Statelor Independente, atât el, cât, mai ales, 
urmaşii, o cuşcă aparent liberală, în fapt tot imperială, în care 
să intre — „de bună voie şi nesilite de nimeni” — fostele 
republici împreună. 

Exemplul tipic — valabil într-un fel sau altul şi pentru 
celelalte foste republici unionale — este, în cazul de față, cel al 
Moldovei. După declararea independenţei sale a urmat o scurtă 
etapă de mare bucurie, de adevărată şi poate justificată euforie, 
în rândurile tuturor românilor, care sperau că se va repeta 
scenariul din 1917-1918. Pulsul acestei nădejdi cruciale se 
simte în însăşi telegrama pe care şeful statului român i-o adresa 
preşedintelui Republicii Moldova. Pentru actul istoric, atât de 
firesc şi, totodată, de cutezător, Mircea Snegur era imaginat şi 
caracterizat ca intrând în şirul marilor conducători ai românilor: 
„Un adevărat conducător simte clipa în care poporul său intră 
în istorie. Aşa cred că au simţit Decebal, Ștefan cel Mare şi 
Mihai Viteazul. Aşa cred că ați simțit şi Dumneavoastră, 
domnule Mircea Snegur, când, împreună cu poporul, ați 
proclamat independenţa”. Urma, în textul aceleiaşi telegrame 
istorice, motivaţia pentru această înaltă apreciere: „Își admir 
curajul şi înțelepciunea, iubite frate, admir credința voastră în 
libertate şi democrație. Admir entuziasmul realist al 
parlamentarilor, oamenilor de cultură şi slujitorilor bisericii, 
al cetățenilor Moldovei, ce îşi cinstesc azi eroii, pornind, între 
Prut şi Nistru, pe acelaşi drum pe care Ardealul şi Moldova şi 
Țara Românească au păşit după Decembrie 1918”. 

(Semna: Ion Iliescu, Preşedintele României). 

Nu! Nu era nimic exagerat! Totul era exprimat sincer, 
spontan, adevărat. Cine-ar fi putut scrie astfel, decât un 
confrate, care-a urmărit, alături de toţi românii din țara liberă, 
drumul cumpănit, chibzuit, îndelung şi consecvent pregătit al 
forțelor progresiste, din teritoriile ocupate şi anexate, în iunie 
1940, în frunte cu Frontul Popular de la Chişinău? 

Aceeaşi credință plină de sinceritate şi spontaneitate 
pulsa şi în Declaraţia Guvernului României: „Proclamarea 
unui stat românesc pe teritoriile anexate cu forța în urma 
înțelegerilor secrete stabilite prin Pactul Molotov-Ribbentrop, 
reprezintă un pas decisiv spre înlăturarea pe cale paşnică a 
consecințelor nefaste ale acestuia, îndreptate împotriva 
drepturilor şi intereselor poporului român!”. Ca urmare, 
guvernul României anunța că recunoscând primul dorinţa 
românilor din URSS, va proceda la stabilirea relațiilor 
diplomatice şi va acorda tot sprijinul posibil autorităților 
Republicii Moldova, pentru asigurarea şi consolidarea 
independenţei, acționând în limitele principiilor şi normelor 
juridice internaționale „pentru dezvoltarea raporturilor de 
colaborare frățească dintre românii de pe cele două maluri ale 
Prutului”. 

Cum parlamentarii României se aflau în concediu de 
odihnă, vacanţă, la 3 septembrie 1991, Senatul şi Camera 
Deputaţilor s-au reunit într-o şedinţă comună extraordinară, 
spre a-şi exprima poziţia şi elabora o declaraţie în acest scop. 
Cum era şi firesc, deputații şi senatorii din România au salutat 
cu bucurie evenimentul şi au exprimat ideea că, după 
proclamarea independenţei, Republica Moldova are dreptul 
natural şi imprescriptibil „de a fi recunoscută ca atare de toate 
statele şi guvernele lumii şi nu să devină o simplă anexă sau un 
stat clientelar al altor state”. Mulţi dintre vorbitori aveau 
convingerea că „începe marea, definitiva reîntregire a 
neamului românesc”. Întreaga mişcare de eliberare a românilor 
din imperiul sovietic, declanşată şi desfăşurată din 1985 
încoace, culminând cu proclamarea independenţei la 27 august 
1991 era analizată şi evaluată, ca „un miracol istoric” ce arăta 
„dăinuirea prin veacuri a poporului român, aşezat aici, în 
calea tuturor  răutăților”.  Făcându-se  comparația cu 
evenimentul din 27 martie 1918, se releva că „acum 
basarabenii şi-au proclamat din nou independenţa” într-un 

moment istoric „când soarta luptei pentru putere, de la 
Moscova, nu înclinase balanța în favoarea democraţiei”. De 
aceea, marea majoritate a deputaților şi senatorilor au făcut şi o 
sumă de propuneri. Astfel, s-a cerut ca, pentru ca independența 
proclamată la 27 august 1991 să aibă un efect internaţional, 
guvernul României să acţioneze şi să solicite Consiliului 
Suprem al Uniunii Sovietice, ca preşedintele URSS să 
recunoască public şi oficial actul popular şi statutar al 
Republicii Moldova, apoi să trimită emisari în străinătate, pe 
lângă toate guvernele şi, mai ales, în capitalele marilor puteri, 
spre a crea „un climat de informare şi susținere a cauzei 
Moldovei” (Gabriel Ţepelea). N-au lipsit însă nici unele semne 
de îngrijorare şi teamă pentru viitor. S-a intuit şi vorbit de 
posibilitatea ca “în viitorul apropiat, Republica Moldova să fie 
expusă unor mari încercări şi mari primejdii” (Domokos 
Geza). Din interior, acea autoproclamată Republică Socialistă 
Sovietică Nistreană „dispusă la compromis chiar cu 
comunismul, prin adoptarea de însemne ca secera şi ciocanul, 
dar şi prin şantaj”, ameninţă deja Republica Moldova „prin 
suspendarea aprovizionării cu gaze şi petrol”. Din exterior se 
contura un alt fapt cu grave consecințe: atitudinea 
discriminatorie a preşedintelui SUA, care a recunoscut cu 
câteva zile în urmă independenţa Ţărilor Baltice în vreme ce 
consecințele Pactului Molotov-Ribbentrop priveau şi Polonia, 
şi Finlanda, şi România (Gheorghe Manole). Şi senatorul Emil 
Tökacs, din partea PNL, se întreba îngrijorat: dacă cele 12 țări 
membre ale CEE au recunoscut deja independenţa Ţărilor 
Baltice, dacă Boris Elțîn „stă pe gânduri” când e vorba de 
Moldova „cum vor putea justifica atitudinea lor în faţa 
propriilor naţiuni şi în faţa istoriei, cei care procedează atât de 
discriminatoriu şi atât de nemotivat?” 

S-a cerut, de asemenea, în Constituanta României, cu 
acelaşi prilej, ca „inainte de înaintarea spre ratificare a 
Tratatului cu URSS (Tratatul din 5 aprilie 1991, n.n.), 

Preşedintele României, Ministerul de Externe ar trebui să 
reanalizeze acest tratat, ținând cont de transformările care au 
loc în aceste momente în Uniunea Sovietică” (Petrişor Morar). 
S-a pus din nou şi problema Insulei Şerpilor, acaparată abuziv, 
neînscrisă în Tratatul de Pace, cerându-se revendicarea ei 
oficială „deoarece nu este vorba de o modificare a granițelor 
stabilite prin Tratatul de la Paris, ci pur şi simplu de 
încadrarea în litera acestuia” (on I. Brătianu). Comentându-se 
faptul că trei dintre fostele republici unionale nu mai existau în 
cadrul URSS, Ţările Baltice — care au fost deja recunoscute ca 
independente şi suverane — iar alte 8, printre care şi Moldova, 
s-au declarat independente, se constata că, în fapt, „URSS nu 
mai exista”, iar formula care se încearcă, o confederație de tip 
«Commonwealt» britanic, relevă că şi fostul imperiu „merge 
neîntrerupt spre democraţie” (lon Raţiu). 

Dacă, atât în luările lor de cuvânt, cât şi prin 
Declaraţia Birourilor Permanente ale Adunării Deputaţilor şi 
Senatului României în legătură cu proclamarea independenţei 
Republicii Moldova (din 28 august 1991) s-a recunoscut că 
independența materializează marea mişcare democratică şi 
populară, care a luat naştere în Republica Moldova în ultimii 
ani” şi s-a lansat chemarea ca „Parlamentele tuturor statelor 
din Europa şi din lume să facă demersurile necesare, pe lângă 
guvernele lor pentru recunoaşterea independenţei Republicii 
Moldova”, iar România a făcut-o prima şi s-a angajat să 
acționeze „în spiritul comunităţii noastre de neam şi destin”, o 
singură poziție s-a diferențiat. Deputatul FSN, Claudiu 
Iordache, n-a admis „existența a două state româneşti”, 
referindu-se la lovitura de stat de la Moscova, el a relevat că 
„între 19 şi 27 august, în România, au existat condiții care să 
pună sub semnul riscului siguranța acestui stat” şi că „încă din 
ziua de 20 s-au creat liste cu persoane care trebuiau 
reprimate”. El a propus: „să se acorde cetățenie română 
tuturor cetățenilor Basarabiei”, pentru ca „la alegerile 

legislative din primăvara anului viitor” aceştia „să participe la 
alegerile româneşti şi să putem obţine, poate, printr-o voință 
comună, o soluţie de unificare a celor două state, care, 
deocamdată, stau în fragilitatea condițiilor actuale”. 

În ultima decadă a lunii august 1991 România a 
recunoscut rând pe rând independența pentru Ţările Baltice, 
Gruzia şi Moldova. Ministrul de Externe al Moldovei 
Independente, Nicolae Țiu, a venit la Bucureşti, la 28 august, 
spre a studia cadrul juridic de colaborare cu România. 
Preşedintele României, Ion Iliescu, s-a adresat şefilor de state 
să acorde României sprijin pentru economia de piață. Au 
răspuns şi întreprins vizite, în acest scop, în ţara noastră, 
delegaţia de stat din Croaţia şi Republica Elenă, chiar a doua 
zi, pe 28 august 1991. 

La începutul lunii septembrie 1991, miniştrii de 
externe ai celor 3 ări Baltice au fost invitați oficial la 
Bruxelles, din partea Comunităţii Economice Europene, 
recunoscându-li-se oficial independenţa. Norvegia, Suedia s-au 
alăturat şi ele CEE, recunoscând independența acestora şi 
stabilind relaţii diplomatice cu ele. SUA au anunţat oficial că 
vor proceda şi ele la recunoaşterea independenţei — anunţul 
fund făcut la 28 august prin ambasadorul american de la 
Moscova. 

De la Moscova, în schimb, Mihail Gorbaciov, într-o 
declarație oficială, făcută la 28 august 1991 a spus că „atât 
Țările Baltice, cât şi statele care le-au recunoscut 
independenţa, au luat decizii pripite”. 

La sfârşitul lunii august 1991, ministrul de externe al 
Olandei, Hans van den Brock, într-o conferință de presă, 
organizată la Haga, a declarat că „cele 12 țări ale CEE vor 
judeca după meritele lor proprii şi, de la caz la caz, 
declaraţiunea de independență a republicilor sovietice”, încât 
„se va fine cont de legile internaţionale privind dreptul la 
autodeterminare”. 


499 


De la Londra, şeful ministerului afacerilor externe, 
Douglas Hurd a făcut precizarea că „Anglia are în vedere ţările 
cărora nu le-a recunoscut niciodată anexarea de către URSS 
în 1940” şi acest fapt „nu are nici o implicare asupra celorlalte 
republici sovietice sau pentru republicile iugoslave”. 

De la Moscova, preşedintele Federaţiei Ruse, Boris 
Elțîn „şi-a arătat şi el... colții” — cum scriau la 29 august 1991, 
unele ziare — avertizând că „pretenţiile teritoriale sunt... foarte 
periculoase”, ceea ce însemna că independența nu trebuie 
confundată cu despărțirea de ... URSS. De la Kiev, şi 
preşedintele Ucrainei, Leonid Kravciuk, a făcut la sfârşitul 
lunii august o declarație similară, cum că „pretenţiile 
teritoriale sunt foarte periculoase şi, în orice caz, ele pot 
constitui pericole foarte mari pentru omenire”, încheind că 
Ucraina va opta pentru noua Confederație a URSS. 

În aceeaşi zi, când se rosteau aceste declaraţii, la 29 
august 1991, la Palatul Victoria, la Bucureşti, ministrul de 
externe al României şi omologul său Nicolae Țiu, din partea 
Republicii Moldova, semnau: 1) înţelegerea privitoare la 
stabilirea relaţiilor diplomatice între cele două state şi 2) 
acordul consular pentru ca cetăţenii celor două țări să poată 


călători fără restricții pe teritoriul amândurora. 
x 


x %* 


Până la sfârşitul anului 1991 — când, la 25 decembrie 
1991, la Kremlin, Mihail Gorbaciov şi-a dat public demisia din 
funcția de preşedinte al URSS, fiindcă la 21 decembrie , la 
Alma-Ata, toate cele 11 republici (lipseau doar 4: cele 3 Țări 
Baltice şi Gruzia), inclusiv Moldova, intrau în Comunitatea 
Statelor Independente şi URSS îşi încetau oficial existența iar 
în locul drapelului roşu, cu emblema secerii şi ciocanului, urca 
pe turnul Kremlinului vechiul steag al Rusiei, cu cele trei 
culori, alb, albastru şi roşu — independența Moldovei era 

recunoscută de România, Kazastan, Elveţia, SUA, Argentina, 
Ucraina etc. 

De ce a intrat, totuşi, Republica Moldova în C.S.I? 

Asistentul şi purtătorul de cuvânt al lui Mihail 
Gorbaciov, Andrei Graciov, nu se sfieşte să spună, el însuşi, ca 
adept al reformelor şi susținător al noii confederații, că, de fapt, 
C.S.I. era „o grupare de state suverane şi independente, unite 
printr-un trecut nefericit şi prin frica de un viitor nesigur”. 

Convingerea noastră este că toate fostele republici au 
fost silite de un complex de factori, interni şi externi, întocmai 
ca ŞI țăranii, mujicii ruşi, în anii colectivizării, să intre în acest 
organism — în pofida experienţei amare şi a trecutului lor 
nefericit, ca şi a fricii de viitor — să intre în C.S.I. tot „de bună 
voie şi nesilite de nimeni”. 

Deşi doar ne-am propus să analizăm şi să evaluăm 
evenimentele de până în 1991, când, oficial, URSS dispare, 
credem necesar să rezumăm drama Moldovei independente şi 
să invităm pe Măria Sa Cititorul, să mediteze şi să cerceteze, 
apoi să evalueze, el însuşi la Golgota evoluţiei ei ulterioare, fie 
şi cu puţinele date pe care i le înfățişăm. 

Forţele conservatoare interne, locale şi unionale s-au 
reorganizat şi consolidat. Puciştii înfrânți temporar s-au unit cu 
separatiştii nistreni şi găgăuzi. Au acționat sub scutul, apoi chiar 
cu sprijinul direct al Armatei a 14-a. Şi-au format trupe 
paramilitare şi-au alungat din zonă autoritățile, funcționarii, 
demnitarii puşi de conducerea de la Chişinău. În sprijinul lor au 
venit masiv şi decisiv şi voluntari, numeroşi militari ai Uniunii 
Cazacilor. Formate, în principal, din ucraineni, legalizate de 
Kremlin, Uniunile Cazacilor erau încurajate şi de la Kiev. 
Fiindcă Republica Socialistă Sovietică Autonomă 
Moldovenească, fondată în 1924, fusese integrată până în 1940, 
în întregime, la Ucraina. Apoi, Republica Moldova cerea 
Ucrainei să i se dea înapoi ceea ce 1 s-a luat în 1940: cele 3 
judeţe din sudul Basarabiei — Cahul, Ismail, Cetatea Albă sau 

Bender — împreună cu Hotinul, nordul Bucovinei şi Herţa. Aşa 
se şi explică adversitatea şi dificultatea cu care Ucraina a 
recunoscut independenţa Republicii Moldova, după multe 
intervenţii ale lui Mircea Snegur, abia după referendumul ce a 
avut loc la 8 decembrie 1991. Aşa se face că, toate aceste forţe 
locale, unionale, din statul vecin, Ucraina, cu acceptul, îndemnul 
şi sprijinul total, de la Kremlin, au pregătit şi dezlănțuit războiul 
împotriva autorităților de la Chişinău, care s-a transformat într- 
un sângeros conflict armat, ce a atins cotele sale maxime între 2 
martie şi 21 iulie 1992. Consecințele? Pe cât de numeroase, pe 
atât de neaşteptat de monstruoase. În pofida convenției moldo- 
ruse, semnate de Mircea Snegur şi Boris Elțîn, a medierilor şi 
negocierilor comisiei quadripartite (Rusia, Ucraina, Moldova, 
România), Transnistria a fost declarată şi perpetuată ca „zonă 
strategică a Federaţiei Ruse”. Războiul s-a soldat cu 320 de 
morți, 1180 răniţi şi a costat aproape de două ori mai mult decât 
venitul naţional anual al Moldovei, iar Armata a 14-a a ... uitat 
să se mai retragă din Transnistria, în pofida repetatelor 
promisiuni făcute de noii conducători de la Kremlin. Republica 
Independentă Moldova continuă să depindă aproape integral — în 
proporție de peste 98% — de resursele energetice din spaţiul ex- 
sovietic, iar sursa principală de unde se aprovizionează este 
Centrala Termo-Electrică din Transnistria, unde sunt concentrate 
circa 48-50% din întreprinderile industriale ale Moldovei, un 
complex industrial-militar şi, bineînţeles, pârghia principală de 
intervenţie a Federaţiei Ruse, Armata a 14-a. Între consecinţele 
economice grave ale războiului şi ale politicii discriminatorii 
promovată în C.S.I., în anii 1991-1996, de pildă, se înscrie şi 
faptul că salariul mediu în Moldova este, după 5 ani de la 
intrarea în noua cuşcă imperială, dirijată de Federaţia Rusă, 
printre cele mai mici. Astfel, în 1996, de pildă, salariul mediu în 
Moldova era de 40 $, în Uzbekistan - 53$, Ucraina - 84$, 
Belarus - 89$, Kazastan - 103$, Federaţia Rusă - 156$, deci, de 
aproape 4 ori mai mare ca la Chişinău. S-a produs, totodată, şi o 


502 


contrastantă şi aberantă polarizare a veniturilor şi bogăției, care a 
cuprins atât Federaţia Rusă, cât şi fostele republici din C.S.I. 
Dacă Moscova are azi cei mai mulți miliardari din toate oraşele 
din lume: 33 de miliardari în dolari, față de 31 la New York, 
dacă 36 de miliardari din întreaga Federație Rusă stăpânesc 24% 
din PIB (în SUA cei 227 de miliardari reprezintă numai 6% din 
PIB) şi în Moldova — „independentă” şi „suverană” în cadrul 
C.S.I. — circa 20.000 de persoane au venit lunar minim de 18 lei 
(4$) şi numai 5,5% din populaţia ţării obţine venituri în limita 
coşului minim de asigurare a existenţei. 

În statele intrate în C.S.I., Moscova păstrează şi protejează cu trupele sale 
imperiale diverse zone separatiste împotriva populației majoritare 
(de pildă: Republicile Nistreană, Abhază, Osetia de Nord şi de Sus, 
Cecenia-Inguşeţia)(Pierre Milza, Serge Berstein, 1998) 

Regimul democratic din 1991, s-a degradat, sub 
influența aceluiaşi proces care s-a desfăşurat şi în Federația 
Rusă. În Moldova a triumfat şi s-a instalat o clică privilegiată 
comunistă, tradiționalistă, care încearcă să-şi motiveze şi 
autorizeze noua orientare filo-rusă sub haina moldovenismului 
şi antiromânismului proaspăt reinventat şi exacerbat, în vreme 
ce, în Rusia, urmaşii lui Elțîn — recrutați din cele mai 
compromise şi temute organisme represive, de tipul KGB, 
devenit FSB — alunecă spre un autoritarism liberal care se 
distanțează şi contrastează tot mai mult față de sistemul 
democratic occidental, în cadrul unui regim dominat de 
oligarhi, inegalitate, corupție şi revenirea, în plan extern, la 
unele practici din vremea războiului rece — exemple clasice 
fiind problema cecenă, dar şi cea a Moldovei „independente”, 
în cadrul C.S.I., ca şi multe altele. 


Post-scriptum 

Rândurile noastre s-au vrut, deopotrivă, o constatare şi 
un avertisment. Constatarea: tot ce ne învaţă istoria este — 
parafrazându-l pe Hegel — că diriguitorii popoarelor, astăzi ca 
ŞI ieri, nu învaţă nimic de la istorie. Dovadă: formulele de tipul 
„commonwealth”, care s-au încercat şi experimentat la sfârşitul 
imperiului britanic sau „Comunitatea Statelor Independente”, 
la prăbuşirea URSS. Avertismentul: dacă românii din fostul 
imperiu sovietic s-au ridicat şi afirmat între anii 1986-1991 
într-o exemplară şi temerară mişcare de eliberare națională, 
dar, deocamdată au eşuat, mâine vor izbândi cu siguranță, 
fiindcă lumea merge, totuşi, oricât de încet şi cu intermitență, 
spre un tărâm de libertate şi independență. 

